
Esipuhe 


Ajatus Kieliä ja kohtaamisia Turun historiassa -kirjasta syntyi vuonna 
2018 Turun yliopiston kieli- ja käännöstieteiden laitoksella Monikielinen 
Turku -verkoston tapaamisessa. Monikielinen Turku on verkosto, jonka 
tavoitteena on tuottaa uutta tietoa Turun ja lähiseudun monikielisyydes- 
tä, tehdä tutkimusta tunnetuksi suurelle yleisölle ja tukea alueen moni- 
kielisyyttä paikallistoimijoiden kanssa toteutettujen yhteistyöhankkei- 
den avulla. Verkosto on muun muassa järjestänyt seminaarin kielten 
museoesittämisestä ja toteuttanut kieliasiantuntijuuteen kytkeytyviä yli- 
opistollisia kursseja yhteistyössä Turun kaupungin museoiden henkilö- 
kunnan kanssa. Kiitos kaikille yhteistyökumppaneillemme ja verkoston 
jäsenille inspiroivasta yhteistyöstä! 

Suomalaisten kaupunkien monikielisyyttä on tutkittu monipuolisesti. 
Kieliä ja kohtaamisia Turun historiassa -kokoomateos keskittyy valikoitui- 
hin näkökulmiin ja havainnollistaa erilaisia aineistoja ja menetelmiä, 
joiden avulla tutkijan on mahdollista saada tietoa menneisyyden moni- 
kielisyydestä. Monitieteisen teoksen erillistutkimuksissa risteää kielitie- 
teen, kirjallisuustieteen, historian ja arkeologian sekä kulttuuriperinnön 
tutkimuksen näkökulmia. Yksi teos ei pysty luonnollisestikaan katta- 
maan kaikkea, vaan ulkopuolelle jää koko joukko kielellisiä yksityiskoh- 
tia Turun seudun historiasta, ajanjaksoja, kehityslinjoja, kieliä, kielen- 
puhujia, kielellisiä käytänteitä ja kielenkäyttötilanteita. Toivommekin 
teoksen antavan opiskelijoille ja tutkijoille paljon kipinöitä uuteen tut- 
kimukseen Turun monikielisestä historiasta. Toivottavasti teos haas- 

taa ja innostaa pohtimaan myös monikielistä nykyisyyttä, joka jää nyt 
kokonaan käsittelemättä. Kirjan luvut ovat tutkimusartikkeleita, mutta 
ne on pyritty kirjoittamaan yleistajuisesti niin, että ne ovat myös suuren 
yleisön lähestyttävissä. 

Lämmin kiitos kaikille kirjoittajille sujuvasta yhteistyöstä. Kiitämme 
Suomalaisen Kirjallisuuden Seuraa teoksen ottamisesta julkaisuohjel- 
maansa kuten myös sen valitsemia nimettömiä arvioijia yksityiskoh- 
taisesta palautteesta. Kiitokset myös SKS:n tiedekustantamon väelle. 
Lukijoille toivotamme antoisia hetkiä kirjan parissa. 


Monikielisessä Turussa lokakuussa 2021 
Leena Kolehmainen, Aino Liira & Kirsi-Maria Nummila 

Minkälainen on 2000-luvun monikielisen Turun historia kielten ja 
niiden käytön näkökulmasta? Tähän kysymykseen vastataan käsillä 
olevassa teoksessa, jossa tarkastellaan suomalaisen kaupunkihistorian 
monikielisyyttä Suomen vanhimman kaupungin olojen valossa. Turun 
kaupungin menneisyyttä on tutkittu monilla tieteenaloilla ja eri näkö- 
kulmista mutta vasta verrattain vähän kielten kannalta, vaikka kaupunki 
on ollut koko historiansa ajan kansainvälinen ja monikielinen. Paitsi 
että Turku on ollut historiansa aikana nykyisen Suomen alueen merkit- 
tävin kauppapaikka, se on ollut myös hallinnon, sivistyksen, kirkon ja 
hiippakunnan keskus, hetken myös autonomisen Suomen suuriruhti- 
naskunnan pääkaupunki. Turkuun on matkustettu eri aikoina ja monil- 
ta tahoilta harjoittamaan erilaisia ammatteja, perustamaan yrityksiä, 
asumaan ja opiskelemaan. Fri elämänalueilla on käytetty eri kieliä, ja eri 
kielten puhujat ovat kohdanneet monenlaisissa yhteyksissä. Kontakti- 
tilanteet ovat muovanneet paitsi paikallista myös laajemmin suomalaista 
kulttuuria. 

Käsillä oleva kirja on useiden kirjoittajien yhteisvoimin tuottama ko- 
koomateos, jonka artikkelit ovat Turun ja lähialueiden historian eri ai- 
koihin ajoittuvia ja eri kielenkäyttökonteksteihin paikantuvia tapaustut- 
kimuksia. Uuden paikallishistoriallisen tiedon tuottamisen lisäksi teos 
osallistuu kotimaiseen ja kansainväliseen kaupunkiyhteisöjen monikie- 
lisyydestä käytävään tieteelliseen ja yhteiskunnalliseen keskusteluun. 


Turun monikielinen ja monikulttuurinen historia 


Turun nimistö on säilyttänyt jälkiä kaupungin historiaa muovanneista 
kielellisistä ja kulttuurisista vaikutteista. Esimerkiksi nimen Turku olete- 
taan palautuvan muinaisvenäjän kauppapaikkaa tarkoittavaan sanaan 
turgu, joka on kuitenkin päätynyt suomen kieleen luultavasti kiertotietä 
viron kautta (vrt. viron ja karjalan turg tori, markkinapaikka’). Nimen 
on arvioitu olleen käytössä 1200-luvulta asti. Sen vanhin tunnettu mai- 
ninta on kuitenkin 1500-luvulta, Mikael Agricolan Rucouskiriassa (1544) ' 
Turun vanhassa nimistössä esiintyy niin ikään jälkiä läntisistä kontak- 
teista. Asiakirjoissa tavataan keskiajalta asti esimerkiksi kaupungin 
ruotsinkielinen nimi Aboa, myöhemmin Äbo, jonka jokea merkitsevä al- 
kuosa å (muinaisruotsin aa) viittaa kaupunkia monella tapaa leimannee- 
seen Aurajokeen. Nimen jälkimmäisenä osana on asumiseen viittaava 
ruotsin bo-verbi. (Paikkala ym. toim. 2007 sv. Turku; Abo: Häkkinen 
2004 SN. turku, Turku; ks. Turun kaupunkinimistä lisää esim. Pitkä- 
nen 2003; Kostet & Kupila toim. 2011; Nummila 2012; myös Rytkönen 
1897.) 

Aurajoen keskeisyydestä ja merkityksestä kertoo se, että jokilaaksossa 
on ollut asutusta kivikaudelta lähtien (Kivikoski 1971; Ruohonen 2019: 
63; ks. myös Sjöblom-Immala 1999). Vaikka käsillä olevassa teoksessa 
fokuksessa on pääasiassa maaseutumaisesta ympäristöstä eroava urbaa- 
ni keskus, Turun kaupunki, kaupungin historiaa hahmotettaessa lähi- 
alueet kuten Kaarinan, Liedon, Maarian ja Raision historialliset pitäjät 
ovat myös merkittäviä. Suuria osia ympäröivistä alueista on liitetty Tur- 
kuun viimeistään 1900-luvun kuluessa (näistä tarkemmin jäljempänä; 
ks. nykyisen Turun laajuudesta kaupunginosakartta, liite 1), ja esimer- 

kiksi kaupungilla ja kirkolla on ollut omistuksia Turun rajojen ulkopuo- 
lelta jo keskiajalta lähtien (esim. Oja 1946: 287—288). 

Turun varhaisvaiheita on tutkittu ja niistä on kirjoitettu melko paljon 
viimeisten parinkymmenen vuoden aikana (ks. esim. Hiekkanen 2003; 
Pihlman 2010; Söderström toim. 2010; Seppänen 2012; 2019). 1200- 
luvulla alueen tärkeänä keskuksena toimi Koroinen, joka sijaitsi silloisen 
Maarian pitäjän alueella Aurajoen ja Vähäjoen haarassa, noin kahden 
kilometrin päässä nykyisen Turun keskustasta. Suomen hiippakunnan 
piispanistuin oli siirretty Koroisiin Nousiaisista todennäköisesti vuoden 
1229 tienoilla. Arkeologiset tutkimukset osoittavat, että Turun keskus- 
ta-alue tuomiokirkon ympäristössä on 1200-luvun loppuun asti ollut 
viljelysmaata. (Ks. esim. Pihlman 2010: 18; Seppänen 2019: 84; Koroi- 
sista ks. Harjula ym. toim. 2018.) Turun kaupungin synty voidaan siten 
nykytiedon perusteella ajoittaa 1200- ja 1300-lukujen taitteeseen, jolloin 
kirkollinen keskus siirrettiin Koroisista Turun tuomiokirkon nykyiselle 
paikalle Unikankareen kummulle, tuomiokirkon ja Turun linnan ra- 
kentaminen aloitettiin ja tuomiokirkon ympäristöön alettiin pystyttää 
kaupunkiasutusta.? Kaupungin perustaminen liittyi yleiseen Pohjois-Eu- 
roopan kaupungistumiskehitykseen mutta oli myös jatkoa luontaisel- 
le kehitykselle, jonka myötä kauppakeskittymä oli syntynyt suotuisaan 
paikkaan Aurajoen suulle (esim. Kallioinen 1999: 37; 2000: 38). 

Keskiaikaisen yhteiskunnan merkittävimmät toimijat olivat kirkko ja 
kruunu sekä lisäksi kaupungeissa kauppaa tekevä ja käsityöammatte- 
ja harjoittava porvaristo, josta Turussakin suuri osa oli alkuperältään 
saksalaisia (Turun porvareista keskiajalla ja 1500-luvulla ks. Kallioinen 
2000.) Vaikka Turku ei kuulunut hansaliittoon, sillä oli läheiset kon- 
taktit hansakaupunkeihin. Saksalaisvaikutus näkyikin sekä kaupunki- 
kulttuurissa että kaupan harjoittamisessa mutta myös kielessä muun 
muassa lukuisina alasaksalaisina lainasanoina (hansakulttuurista Tu- 
russa ks. Immonen 2007; hansakulttuurin vaikutuksesta kielen tasolla 
ks. Bentlin 2008). Kaupungin hallinnosta vastasi raati, joka toimi myös 
oikeusistuimena. 

Turun enemmistökieli eli käytetyin kieli on kautta kaupungin moni- 
kielisen historian ollut suomi. Käsillä olevan teoksen artikkeleissa esitel- 
ty kansainvälisyys, monikulttuurisuus ja kaupungissa puhutut, kuullut 

ja kirjoitetut monet kielet ja niiden käyttäjät asettuvat tähän kontekstiin. 
Suomen kielen käyttöä käsitellään jäljempänä alaluvussa ”Turun enem- 
mistökieli: suomi”. Tässä alaluvussa taustoitetaan lyhyesti muiden kiel- 
ten käyttöä kaupungin historiassa. 

Osana Ruotsin valtakuntaa Suomen hallinnollinen kieli oli keskiajal- 
ta lähtien ruotsi. Katolisen kirkon pääasiallinen kieli, latina, oli myös 
koulutuksen kieli, sillä opetus tähtäsi poikien kouluttamiseen papeiksi. 
Opetuksen pääpaino niin keskiajalla kuin uuden ajan alussa olikin lati- 
nan oppimisessa. Turun alueella koulutuksesta vastasivat dominikaani- 
konventin luostarikoulu sekä tuomiokapitulin yhteyteen perustettu 
Turun katedraalikoulu. Jälkimmäisen merkitys kasvoi reformaation eli 
uskonpuhdistuksen myötä, kun luostarikoulu lakkautettiin. (Turun kou- 
luista ks. Laaksonen 2006.) Jatkokoulutusta varten turkulaiset opiske- 
lijat saattoivat lähteä ulkomaisiin yliopistoihin, esimerkiksi keskiajalla 
Pariisiin ja reformaatioajalla erityisesti Saksan yliopistokaupunkeihin 
(ks. Nuorteva 1997). 

Vuonna 1640 Ruotsin valtakuntaan perustettiin uusi yliopisto, Turun 
akatemia. Akatemian yhteydessä toimi myös Suomen ensimmäinen kirja- 
paino. Yliopiston perustaminen ja toiminta Turussa vaikutti osaltaan 
kaupungissa käytettyihin kieliin. Turun oppineisto ja aateliset käyttivät 
1600- ja 1700-luvuilla ruotsin ja latinan ohella monia muita kieliä: 
kreikkaa ja hepreaa sekä muita seemiläisiä kieliä, jotka toimivat avaimi- 
na Raamatun tutkimukseen, sekä eurooppalaisia kieliä saksaa, ranskaa, 
italiaa ja jonkin verran myös hollantia ja englantia (vieraiden kielten 
opetuksesta Suomessa ks. esim. Laine toim. 2003). Latinankielinen 
tieteellinen julkaisutoiminta Turun akatemiassa oli merkittävää aina 
1750-luvulle asti, mistä alkaen dissertaatiot eli väitöskirjat sai alasta riip- 
puen laatia myös ruotsiksi (Pitkäranta 2003: 21). Ruotsin kielen käyttö 
alkoi 1700-luvun kuluessa yleistyä etenkin uusilla talous- ja luonnontie- 
teellisillä aloilla (ks. af Hällström-Reijonen & Thylin-Klaus 2019, erit. 
s. 152). Kiinnostus näihin niin kutsuttuihin hyötytieteisiin liittyi vahvasti 
valistusajan näkemyksiin eli yleisen hyödyn tavoitteluun ja kansan si- 
vistämiseen. 

Turussa käytettyihin kieliin on olennaisesti vaikuttanut kaupungin 
asema merkittävänä kansainvälisenä kauppa- ja teollisuuspaikkana. 

1740-luvulta 1800-luvun alkuun saakka Turku toimi Suomen johtavana 
ulkomaankauppasatamana (Ikonen 1999: 81). Eurooppalaiset kielet ku- 
ten saksa ja ranska olivat tarpeellisia etenkin kauppiaille, viranhaltijoille 
ja upseereille. Erityisesti 1700- ja 1800-lukujen kuluessa kasvanut teol- 
lisuus toi lisänsä kaupungin kansainvälisyyteen. Esimerkiksi englanti 
alkoi yleistyä 1800-luvulla juuri teollisuuden piirissä, ja lisäksi sen mer- 
kitys merenkulun kielenä vahvistui. Kansainvälisellä verkostoitumisella 
oli vaikutusta myös kulttuurin kehitykseen, sillä kansainvälisessä ja 
monikansallisessa ympäristössä ihmiset, tavarat ja ajatukset levisivät 
nopeasti (Tunturi ym. 2017: 4). 

Kielen käytön monipuolistumista edisti lukutaidon lisääntyminen ja 
kirjamarkkinoiden kasvu 1700-luvun kuluessa, sanomalehtien yleistymi- 
nen 1700-luvun lopulla sekä säätyläisten keskuudessa vapauden ajalla 
(1718-1772) yleistynyt kaunokirjallisuuden lukuharrastus (ks. esim. Lai- 
ne 2003: 167; 2006: 21, 243—245; ks. myös Parente-Capkovä & Launis 
tässä teoksessa). Kirjoja luettiin ruotsin- ja suomenkielisinä käännök- 
sinä mutta myös muilla kielillä, kuten ranskaksi, osin myös italiaksi ja 
englanniksi (ks. Laine toim. 2003). Sivistys ja lukutaito levisivät edelleen 
1800-luvun aikana, ja moderneja eurooppalaisia kieliä, kuten ranskaa, 
saksaa ja jopa englantia, alettiin opettaa myös turkulaisissa oppilaitoksis- 
sa (ks. Syrjämaa & Tunturi sekä Mäkinen, Peikola & Tyrkkö tässä teok- 
sessa). Turkulaisten lukuharrastukseen vaikuttivat lisäksi muun muas- 
sa sanomalehtien lisääntyminen ja kaupunginkirjaston perustaminen 
vuonna 1878 (ks. myös Mäkinen, Peikola & Tyrkkö sekä Parente-Capko- 
vä & Launis tässä teoksessa). 

1700-luvulla yhteiskunnalliseen kehitykseen ja kielioloihin Suomessa 
vaikutti erityisesti suuri Pohjan sota (1700-1721) ja venäläismiehityk- 
set. Varsinkin isonavihana tunnetun miehityksen myötä muun muassa 
koulutus ja kirjatuotanto kärsivät koko maassa, sillä suomalaista oppi- 
neistoa, ylempää porvaristoa ja papistoa pakeni Ruotsiin (ks. esim. Laine 
2003: 142). Myös Turun akatemian kirjasto ja arkisto siirrettiin väliai- 
kaisesti Tukholmaan. Nämä tekijät voimistivat jo edellisellä vuosisadalla 
alkanutta turkulaisen sivistyneistön ruotsinkielistymistä. 

Autonomian aikana eli Venäjän alaisuudessa 1800-luvulla turkulais- 
ten kontaktit entiseen emämaahan Ruotsiin säilyivät vahvoina. Osin 

tästä syystä Turun asema Venäjän suuriruhtinaskunnan pääkaupunki- 
na jäi lyhyeksi. Turkulaista kaupunkikehitystä varjostivat myös Turun 
palo vuonna 1827 ja sitä seurannut akatemian siirto Helsinkiin vuonna 
1828. Vaikka valtiolliset instituutiot siirtyivät muualle, säilyi Turku läpi 
1800-luvun aktiivisena, taloudellisesti menestyvänä, monikielisenä ja 
-kulttuurisena kaupunkina sekä osana kansainvälisiä verkostoja (ks. 
tark. Tunturi ym. 2017, Syrjämaa & Tunturi sekä Mäkinen, Peikola & 
Tyrkkö tässä teoksessa). 

Hallinnollisesti Turku oli ruotsinkielinen aina 1900-luvun alkuun 
asti. Uuden ruotsinkielisen yliopiston perustamista alettiin suunnitella 
Turkuun 1900-luvun alussa. Kun Äbo Akademi aloitti toimintansa 
vuonna 1918, Turun Suomalainen Yliopistoseura keräsi parhaillaan va- 
roja ensimmäistä suomenkielistä yliopistoa varten. Turun yliopisto pe- 
rustettiin vuonna 1920, minkä myötä Turussa kuultiin myös ensimmäi- 
set suomenkieliset luennot. 


Turun alueellinen ja väestöllinen kehitys 


Keskiajalta 1600-luvulle Turku oli Ruotsin valtakunnan suurimpia kau- 
punkeja. Varhaisemmilla vuosisadoilla väestömäärää voidaan arvioida 
esimerkiksi hopeaveroluetteloiden avulla. Keskiaikaisen Turun väki- 
luvusta ei voida esittää kovin täsmällistä arviota, mutta 1500-luvun lo- 
pulla Turku lukeutui lähes 2 000 asukkaan kaupunkeihin ja oli siten 
eurooppalaisittain varsin suuri (esim. Kallioinen 2000: 49-50). 1600-lu- 
vulla väkiluku vaihteli noin 3500:n ja 6000:n välillä (ks. esim. Ranta 
1981: 60-61 sekä Toropainen tässä teoksessa). Erityisesti rutto verotti 
Turun asukasmäärää 1700-luvun alussa. Noin 4 000:een pudonnut väki- 
luku kasvoi 1700-luvun kuluessa reiluun 9 000 asukkaaseen ja 1800-lu- 
vun ensimmäisinä vuosikymmeninä noin 13 000 asukkaaseen (Nikula 
1981: 285—286, erit. liitetaulukot 1 & 2). Väestönlaskentaan perustuvia 
tarkkoja väestötietoja Turun asukkaista ja eri kielten puhujamääristä 
on saatavilla vuodesta 1870 alkaen. Tällöin Turun väkiluku oli 19793: 
kaupunkilaisista 48,4 % ilmoitti äidinkielekseen suomen ja 43,3 % ruot- 
sin (taulukko 1 jäljempänä). Muiden kielten puhujia oli 7,5 %; heistä 

merkittävin osa oli venäjänkielisiä. (SVT VI, 3: Ixxi; ks. myös Syrjämaa 
& Tunturi tässä teoksessa.) 

Tilastoja vertaillessa on huomioitava, että väestönlaskennan lasken- 
ta-alueet ovat vaihdelleet. Esimerkiksi 1920- ja 1930-lukujen tilastoissa 
laskenta-alueeseen kuului Turun lisäksi osia Maariasta, Kaarinasta ja 
Raisiosta (SVT VI, 55(11): 17; SVT VI, 71(13): 27). Vuoden 1930 jälkeen 
Turun pinta-ala on kunta- ja muiden alueliitosten myötä kasvanut huo- 
mattavasti, vajaasta 4 000 hehtaarista reiluun 30 000 hehtaariin (vesi- 
alueet mukaan luettuna). Ensimmäiset liitokset 1930- ja 1940-luvuilla 
olivat Raision, Kaarinan ja Maarian kunnista; 1950—+1960-luvuilla liitet- 
tiin alueita Maariasta, Ruskosta ja Kakskerrasta (v. 1967 koko Maarian 
kunta sekä alueita Raisiosta) ja 1960—+1970-lukujen taitteessa Kaksker- 
ran ja Paattisten kunnat. (Alueliitoksista ks. Laakso 1980.) 


Taulukko 1. Turun väestöjakauma kielen mukaan. 


Väkiluku yht. Suomi Ruotsi Muut kielet 

1870! 19793 9589 8561 1478 
48,4 % 43,3 % 7,5 % 

18805 22967 12157 9510 1300 
52,9 % 41,4% 57 % 

1890 31671 19898 10685 1088 
62,8 % 33,7 % 3,4 % 

1900 41920 29301 11471 1148 
69,9 % 27,4 % 27% 

1910 54687 41738 11969 980 
76,3 % 21,9 % 1,8 % 

1920 60 524 48041 11817 666 
79,4 % 19,5 % 1,1 % 

1930 74 988 62243 12252 493 
83% 16,3 % 0,7 % 

1950 101824 91245 10246 333 
89,6 % 10,1 % 0,3 % 

1960 124359 114.435 9636 288 
92,0 % 77% 0,3 % 

1990 159180 149 744 8138 1298 
94,1 % 5,1 % 0,8 % 

2000 172561 156 578 8890 7093 
90,7 % 5,2 % 4,1 % 

2020 194391 159812 10 657 23922 
82,2 % 5,5 % 12,3 % 

Merkittävä tekijä Turun väkiluvun kasvussa oli etenkin ensimmäisen 
maailmansodan aikaan kasvanut teollisuus ja sen aiheuttama työväestön 
muuttoliike maaseudulta kaupunkiin (ks. esim. Laaksonen 2007: 133). 
Muuttoliikkeen myötä ruotsinkielisten osuus väestöstä alkoi huomatta- 
vasti laskea, samoin vieraiden kielten puhujien. Sotien jälkeinen yhte- 
näiskulttuuri jäi kuitenkin lyhyeksi vaiheeksi kaupungin historiassa; 
kohti 2000-lukua siirryttäessä ja sen aikana Turku on jälleen kasvanut 
kansainväliseksi kulttuurikaupungiksi (ks. Laaksonen 2007: 182). Vuon- 
na 2020 Turun väestöstä (väkiluku 194391) vajaa 83 % oli suomenkieli- 
siä, 5,5 % ruotsinkielisiä ja 12,3 % muiden kielten puhujia (Tilastokeskus 
2020). On kuitenkin muistettava, että tilastoinnissa otetaan huomioon 
ainoastaan yksi äidinkieli eivätkä tilastot näin anna kuvaa kaupunkilais- 
ten äidinkielten moninaisuudesta tai muusta kielitaidosta.* 


Turun enemmistökieli: suomi 


Turkulaisten keskuudessa suomi on ollut keskiajalta 1800-luvulle asti 
ennen kaikkea Suomessa syntyneen väestönosan puhuttu arkisen elä- 
män kieli. Äidinkieleltään suomenkielisiä on kuulunut kautta kaupun- 
gin historian kaikkiin säätyihin ja sosiaaliryhmiin. Tyypillisesti suomen- 
kielinen väestönosa on kuitenkin edustanut tavallista kansaa, alempaa 
porvaristoa ja työväestöä. Esimerkiksi suomenkielisten palkollisten eli 
piikojen ja renkien määrä on Turussa ollut aina suuri. Toisaalta myös 
muualta Suomesta Turkuun kouluun tai yliopistoon saapuneet opiske- 
lijat ovat kaikkina vuosisatoina olleet pääasiassa äidinkieleltään suomen- 
kielisiä. Suomea on puhuttu myös toisena ja vieraana kielenä kaupungin 
alkuajoista lähtien. Esimerkiksi suomenkielisen väestön kanssa jatku- 
vasti tekemisissä olevien ruotsinkielisten virkatehtäviä hoitavien henki- 
löiden on ollut välttämätöntä osata suomea (ks. esim. Lindgren & Lind- 
gren 2006). Samoin Turussa toimineille ulkomaalaisille kauppiaille 
suomen osaaminen on usein ollut tarpeellinen taito tai menestymisen 
edellytys (esim. Tiisala 1996). 

Asiakirjoihin taltioituneita yksittäisiä kaupunkilaisten ja paikkojen 
nimiä lukuun ottamatta suomen kielestä ja sen käytöstä ei ole juuri säi- 

lynyt kirjallisia jälkiä ennen 1500-lukua. Reformaation myötä suomen 
käyttöala laajeni jokapäiväisestä arki- ja kotikielestä laajasti käytetyksi 
kirkollisen elämän kieleksi. Turkulaiset papit olivat puhuneet seurakun- 
talaisilleen suomea ja lukeneet suomeksi kirjoitettuja uskonnollisia teks- 
tejä jo katolisella keskiajalla, mutta reformaation vaikutuksesta suomes- 
ta tuli myös julkisten yhteyksien ja kirjallisuuden kieli. Koska Turku oli 
keskiajan ja uuden ajan taitteessa Suomen kirkollinen, opetuksellinen ja 
hallinnollinen keskus, kehittyi kirjoitettu ja julkinen suomi käytännössä 
Turussa ja perustui Turun seudun puhekieleen (ks. tark. Rapola 1955; 
1969: 36-40). Hiippakunnan keskuksena Turku olikin Ruotsin ajalla 
koko Suomen kirjallisen elämän keskus (varhaisvaiheista ks. esim. 
Heikkilä 2012); pitkälti Turussa Mikael Agricola ja aikalaiset käänsivät 
ja koostivat ensimmäiset painetut suomenkieliset teokset. 

Suomenkielinen kirjallinen toiminta oli alkuaikoina, erityisesti 1500- 
ja 1600-luvuilla, vähäistä ja rajoittui pitkälti käännettyihin uskonnolli- 
siin teksteihin ja lakiteksteihin. Käytännössä suomenkieliset turkulaiset 
eivät itse hankkineet tai lukeneet äidinkielellään kirjoitettuja tekstejä, 
vaan sekä uskonnolliset että hallinnolliset tekstit saavuttivat yleisönsä 
yleensä pappien lukemina joko jumalanpalveluksen osina tai kuulutuk- 
sina (ks. Nordlund tässä teoksessa). Suomenkielisten tekstien aihepiirit 
laajenivat ja tekstilajit monipuolistuivat 1700-luvulla, kun valistuksen 
hengessä alettiin julkaista muun muassa erilaisia ohjeistavia tekstejä 
kansanterveyden ja -talouden parantamiseksi. Koska niin sanotut 
tavalliset turkulaiset eivät yleensä olleet lukutaitoisia, jäi suomenkielis- 
ten painotuotteiden levikki kaupunkioloissakin edelleen varsin vähäi- 
seksi. 

Ruotsin suurvaltakaudella (1611—1721) Suomen asema valtakunnassa 
heikkeni yleisesti, mikä heijastui myös suomen kielen käyttöön ylem- 
män porvariston ja sivistyneistön keskuudessa. Vielä 1600-luvulla Turun 
ylemmät sosiaaliluokat olivat todennäköisesti pääosin suomenkielisiä 
(Ranta 1975: 161), mutta ruotsin käytön jatkuvasti lisääntyessä sääty- 
läistö vähitellen ruotsinkielistyi. Osaltaan kehitykseen vaikutti sivisty- 
neistön siirtyminen 1700-luvulla venäläismiehitysten alta Ruotsiin. Seu- 
raavalla vuosisadalla asenteiden, ihanteiden ja yhteiskunnallisten pyrki- 
mysten muuttuessa kehitys kääntyi vähitellen vastakkaiseen suuntaan, 

kun suomenmielinen sivistyneistö alkoi kansallisromantiikan hengessä 
ajaa suomen kielen asiaa (ks. esim. Paunonen 2001). 

Kiinnostus Suomen kansaa, sen menneisyyttä ja kieltä kohtaan he- 
räsi Turun akatemian piirissä jo 1700-luvulla erityisesti Henrik Gabriel 
Porthanin toiminnan myötä. 1800-luvun kuluessa pyrkimykset kohot- 
taa suomi sivistyskielen asemaan ja virallisten instituutioiden kieleksi 
voimistuivat. 1810-luvulla Turussa aktivoitui varhaisromantiikan hen- 
gessä muun muassa suomen kielestä, suullisesta kansanperinteestä ja 
sanomalehtityöstä kiinnostuneiden yliopisto-opiskelijoiden ja nuorten 
maistereiden joukko. Tähän Turun romantikoiksi myöhemmin nimet- 
tyyn piiriin kuuluivat esimerkiksi Adolf Ivar Arwidsson, Reinhold von 
Becker, Carl Axel Gottlund ja Anders Johan Sjögren. (Ks. Sarjala 2020; 
Lindgren & Lindgren 2006: 334-337.) Varsinaiset kansallisromantiikan 
suuret kielelliset ja kulttuuriset saavutukset toteutuivat turkulaisten yli- 
opistolaisten siirryttyä Helsinkiin joukossaan muun muassa Flias Lönn- 
rot ja Johan Vilhelm Snellman. 

Suomen kielestä, sen asemasta ja kehittämisestä kaikille kielenkäytön 
aloille kelpaavaksi sivistyskieleksi tuli 1800-luvulla keskeinen yhteis- 
kunnallinen ja poliittinen kysymys (ks. esim. Rommi & Pohls 1989; 
Halonen ym. toim. 2020). Ajan hengessä monet äidinkieleltään ruotsin- 
kieliset turkulaiset opettelivat suomea, sukunimiä vaihdettiin suomen- 
kielisiksi ja osa jopa vaihtoi kotikielensä suomeksi. Suomen sivistyneis- 
tön keskuudessa tapahtunut kielenvaihto on maailmanlaajuisestikin 
erityinen, koska käyttöön otettiin yhteiskunnassa omaa äidinkieltä alem- 
piarvoisempi kieli. (Ks. Jutikkala 1989; Lindgren & Lindgren 2006.) 

Suomen kielen virallistaminen käynnistyi Aleksanteri II:n vuonna 
1863 allekirjoittamalla käskykirjeellä, jonka oli määrä taata suomelle 
20 vuoden kuluessa tasavertainen asema ruotsin kanssa. Käytännössä 
tämä ei toteutunut vuoteen 1883 mennessä, mutta vähitellen virastois- 
sa ja alemmissa oikeusistuimissa saattoi kuitenkin asioida paikallisella 
enemmistökielellä, yleensä kunnan pöytäkirjakielellä. Vuodesta 1882 
alkaen kaikilta muilta viranhaltijoilta paitsi ylimmiltä viranomaisilta 
edellytettiin suomen kielen taitoa. (Jussila 1989: 126.) Vasta vuoden 
1902 asetus oikeuden ja hallintoviranomaisten kielestä vahvisti suomen 
ja ruotsin tasa-arvoisen aseman (fennomaanien pyrkimyksistä ja suo- 


18 LEENA KOLEHMAINEN, AINO LIIRA & KIRSI-MARIA NUMMILA 


https://doi.org/10.21435/skst.1475 


men kielen virallistamisen vaiheista ks. Rommi & Pohls 1989; Jussila 
1989). 

Kunnallistasolla pöytäkirjakieli määräytyi yleensä puhujien enemmis- 
tön mukaan, joskin eri kaupungeissa käytäntö oli vielä 1900-luvun alus- 
sa kirjavaa. Turussa valtaa piti ruotsinkielinen porvaristo, mikä vaikutti 
merkittävästi suomen kielen käyttöön kaupungin hallinnossa ja muissa 
virallisissa yhteyksissä. Turussa suomi nousi ruotsin rinnalle pöytäkir- 
jakieleksi vuonna 1905; kaksikielinen menettely vahvistettiin vuonna 
1912. (Jussila 1989: 144; ks. myös Jutikkala 1965: 198.) Suomen kielen 
virallistaminen ja 1900-luvun yhteiskunnallinen kehitys muuttivat en- 
nen kaikkea suomen ja ruotsin suhteita, mikä näkyi myös koulutukses- 
sa. Turkuun perustettiin 1800-luvulla useita eritasoisia suomenkielisiä 
kouluja ja ruotsinkielisten luokkien rinnalle suomenkielisiä. Suomen- 
kielisten oppilaiden määrä kasvoi jatkuvasti, ja 1900-luvun alussa se 
ylitti ruotsinkielisten määrän myös oppikoulutasolla. (Turun koulujen 
historiasta ja kielistä ks. Laaksonen 2006: 1544164.) 

Suomi säilyi Turun puhutuimpana kielenä vuosisadasta toiseen. 
Turun suomenkielinen puhekieli eli Turun murre perustuu lounais- 
murteisiin. Se erottui kuitenkin jo varhain omaksi kielimuodokseen 
saatuaan runsaasti vaikutteita Turun ruotsinkielisten ja suomenruotsin 
murteiden puhujien (ks. Grönholm tässä teoksessa), kaupungissa asu- 
neiden ulkomaalaisten ja muualta Suomesta Turkuun muuttaneiden 
eri suomen murteiden puhujien kielistä. Erityisesti hämäläismurteiden 
vaikutus Turun murteeseen on merkittävä. Turun murre on Suomen 
ensimmäinen eli vanhin kaupunkipuhekieli. 

Turun suomelle ovat ominaisia yleiset lounaissuomalaiset äänteel- 
liset, morfologiset ja syntaktiset piirteet, kuten avartuneet diftongit ja 
loppuheitto (tois pual toisella puolella”), pitkien vokaalien puuttuminen 
jälkitavuista ja p:n, t:n, k:n ja s:n geminaatio alkuaan pitkän vokaaliainek- 
sen edessä (jokke 'jokea”, kätte käteen’), r t:n heikkoasteisena vastineena 
(Itäsenkaru kohral Itäisen Pitkänkadun kohdalla”), si-aineksinen imper- 
fekti (nukkusit 'nukuit”, sanosiva sanoivat”) ja puolipitkä vokaali (Turuus 
”Turussa'). Turun murteen leimallisimpia piirteitä on puheen intonaatio 
eli sävelkulku ja hakkaavahko rytmi, joka syntyy vuorottelevien painollis- 
ten ja painottomien tavujen voimakkaasta intensiteettierosta. (Ks. Wiik 

1997; Rapola 1990: 106-104; myös Grönholm tässä teoksessa.) Turun 
murre eroaa lounaismurteiden tavoin poikkeuksellisen paljon muista 
suomen murteista (Rapola 1990: 106; ks. myös Paunonen 2006). Se 
kuulostaakin ulkopaikkakuntalaisen korvaan helposti erikoiselta ja vie- 
raalta, mikä heijastuu myös kielimuotoon kohdistuviin asenteisiin ja 
siihen liitettyihin mielikuviin (ks. Palander 2011). 

Turun murteessa ruotsin kielen vaikutus näkyy erityisesti lainasano- 
jen suurena määränä (esim. Flikka pruuvas klänninkiäs "tyttö sovitti mek- 
koaan') (ks. lisää Grönholm 1988; Koski & Laukkanen 1989; Wiik 1999; 
Grönholm & Laukkanen 2017;). Frityisen leimallisia ovat äänteelliset 
piirteet, kuten sananalkuiset konsonanttiyhtymät, jotka muissa murteis- 
sa ja usein myös yleiskielessä on mukautettu suomen äännerakennetta 
vastaaviksi (vrt. likka, leninki). Turun ruotsinkielinen väestönosa on 
edustanut suomenkielisille kaupunkilaisille aina 1900-luvun alkuvuosi- 
kymmenille asti ylempää sosiaaliluokkaa, mikä on tehnyt heidän kieles- 
tään lainaamisen houkuttelevaksi (ks. myös Grönholm tässä teoksessa). 
Tyypillisesti lainautumista on tapahtunut esimerkiksi ruotsinkielisen 
isäntäväen ja suomenkielisen palkollisen välisessä vuorovaikutuksessa. 

Turussa puhuttu suomi on vuosisatojen kuluessa muuttunut kaikilla 
kielen tasoilla ja muuttuu edelleen. Monet leimalliset murrepiirteet ovat 
vähitellen väistyneet nykyisistä suomen aluepuhekielistä ja korvautu- 
neet yleisillä, laajalevikkisillä puhekielisyyksillä. Niinpä nuoret turku- 
laispolvet käyttävät esimerkiksi muotoja jokee 'jokea”, Turkuu ”Iurkua, 
Turkuun’, seläs 'selässä”, tehä ”tehdä”, kun heidän vanhempiensa, isovan- 
hempiensa tai isoisovanhempiensa kieleen kuuluvat tai ovat kuuluneet 
muodot jokke, Turkku, seljäs ja tehrä. On myös muotoryhmiä, joissa 
tavattava variaatio erottaa useita elossa olevia sukupolvia; esimerkiksi 
eA-loppuisista adjektiiveista vanhin ikäpolvi käyttää asua hoppia, kork- 
kia, heidän lapsensa ja lapsenlapsensa asua hopia, korkia ja nuorimmat 
sukupolvet asua hopee, korkee. 

Erityisesti sanasto muuttuu nopeasti, ja suuri osa edellisten turkulais- 
polvien käyttämistä sanoista on nuorille turkulaisille jo vieraita. Toisaal- 
ta monet nykynäkökulmasta niin kutsutulle vanhalle Turun murteelle 
leimalliset ilmaukset ovat suhteellisen nuoria eli vasta 1800- ja 1900-lu- 
vuilta periytyviä. (Ks. Suojanen toim. 1985; Wiik 1997; Grönholm & 

Laukkanen 2017.) Vaikka puhekielen erot tasoittuvat, on turkulainen 
puheenparsi edelleen helposti tunnistettava myös nuorilla puhujilla. 


Moninainen monikielisyys 


Edellisissä luvuissa hahmottelimme karkein vedoin kielten kannalta 
keskeisiä vaiheita Turun historiassa. Seuraavaksi täsmennämme, mitä 
kaikkea edellä rivien väliin kirjoittunut monikielisyys tarkoittaa ja mihin 
ajankohtaisen monikielisyystutkimuksen keskeisiin käsitteisiin ja lähes- 
tymismahdollisuuksiin tämän teoksen erillistutkimukset kiinnittyvät. 


MONIKIELISYYS-KÄSITE 

Teoksen keskeisin käsite monikielisyys on vanhastaan viitannut erityi- 
sesti kieltenväliseen diversiteettiin eli eri kielten yhtäaikaiseen läsnä- 
oloon samassa paikassa. Käsitteen piiriin voidaan lukea kuitenkin myös 
kaikki muu variaatio murteista sosiaalisten ryhmien, rekisterien tai vaik- 
kapa puhutun ja kirjoitetun kielen erityispiirteisiin (ks. esim. Dufva & 
Pietikäinen 2009; Blommaert & Backus 2013; Laakso 2018). Kaarina 
Hipin (2020: 105) tapaan monikielisyyden voikin nähdä kattavan laa- 
jasti kaikki kielenkäyttäjien havaitsemat erot omassa tai muiden kie- 
lenkäytössä. Sosiolingvistisen nykytutkimuksen valossa monikielisyys 
näyttäytyy itse asiassa hieman ongelmallisena terminä, sillä siihen on 
sisäänkirjoitettuna ajatus kielistä ja murteista laskettavina selvärajaisina 
yksikköinä, jotka voidaan hahmottaa toisistaan erillisiksi entiteeteiksi 
ja erottaa toisistaan nimityksin kuten ”suomi”, ”Turun murre”, ”viro”, 
”saksa” tai ”hollanti” (ks. esim. Dufva & Pietikäinen 2009; Blommaert 
& Backus 2013; Lehtonen 2015; Laakso 2018; Hippi 2020). 

Se, missä yksi kieli tai kielimuoto ”alkaa” tai ”päättyy”, mitä siihen 
kuuluu ja missä se muuttuu toiseksi, on kuin veteen piirretty viiva (ks. 
myös esim. Palander ym. 2018). Tavat puhua ja käyttää kieliä vaihtele- 
vat tilanteittain, yksilön elämän eri vaiheissa ja kieliyhteisön jäsenten 
välillä — kieli, jota eri tilanteissa käytetään, ei ole stabiili, toisteinen, aina 
samanlainen ja homogeeninen järjestelmä vaan tilanteissa varioiva ja 
niihin sopeutuva. Puhujat ammentavat eri resursseista kohderyhmien ja 

medioiden mukaan. Kielet eivät myöskään ole suljettuja yksiköitä vaan 
muuntuvat ja sekoittuvat keskenään, kun puhujat ammentavat toisista 
kielistä ja niiden elementeistä, ja ne myös vaikuttavat toisiinsa, kun 
puhujat liikkuvat eri kielten välillä ja omaksuvat toisen kielen piirteitä 
toiseen. Tässäkään mielessä kielet eivät muodosta selkeitä toisistaan eril- 
lisiä yksiköitä. 

Li Wei (2012: 28—29) korostaa, että kielet ovat sosiohistoriallisia, so- 
pimuksenvaraisia konstruktioita, joiden erottaminen toisistaan on usein 
ideologinen ja poliittinenkin kysymys. Luontainen tapamme luokitella 
kieliä ja kielimuotoja, nimetä niitä ja jäsentää ne toisistaan erillisiksi 
yksiköiksi kytketään nykytutkimuksessa historialliseen kehityskulkuun, 
jonka keskeisin vauhdittaja oli 1800-luvun poliittinen kansallisvaltio- 
ideologia ja sen luoma vinoutunut kuva maan, kansan ja kielen yhtey- 
destä ja ykseydestä (ks. esim. Laakso 2018). Hannele Dufva ja Sari Pieti- 
käinen (2009) kuvaavat ihmisten kykyä hahmottaa ja tunnistaa kieliä ja 
varieteetteja ja käyttää niiden resursseja: keskeisessä roolissa ovat oppi- 
miskokemukset erilaisissa ympäristöissä ja tilanteissa, joissa ihminen 
kohtaa erilaisia kielellisiä repertuaareja ja kartuttaa kokemustensa avulla 
omaa repertuaariaan. 

Kielten ja varieteettien tunnistamiseen liittyy niiden nimeäminen. 
Käytännön sanelemista syistä kielistä ja murteista on tässäkin teoksessa 
pakko puhua niille sovituilla nimillä, jotka ovat eri aikakausina saatta- 
neet vaihdella (esim. 1800-luvun kielitilastoissa esiintyi lätti nykyisin 
suositellun latvian sijaan; ks. Mäkinen, Peikola & Tyrkkö tässä teok- 
sessa). Samalla on kuitenkin hyvä olla tietoinen nimeämisen ideologi- 
sesta luonteesta, mihin kiinnittää huomiota esimerkiksi Mia Halonen 
(2012). Hän toteaa, että nimeäminen yhtäältä helpottaa tunnistamista. 
Se jäsentää ilmiötä ja erottaa sen vierekkäisistä ilmiöistä. Toisaalta se 
luo kuitenkin myös hierarkiaa erillisiksi jäsennettyjen luokkien välille 
ja vahvistaa luokkien välisiä rajoja. Luokittelu on aina ideologista. (Mt.) 
Tässä teoksessa tunnistamisen, luokittelun ja nimeämisen haasteet liit- 
tyvät väestön kielten tilastointiin, joka Suomessa aloitettiin 1800-luvun 
loppupuolella. Tilastointi edellyttää kielten nimeämistä, joka on esi- 
merkiksi ensimmäisissä Turkua koskevissa tilastoissa jiddisin kohdalla 
vaihdellut: jiddisin puhujat on luokiteltu vaihtelevasti ”juutalaissaksan” 

ja heprean puhujiksi (ks. Syrjämaa & Tunturi sekä Mäkinen, Peikola & 
Tyrkkö tässä teoksessa). 

Paremman termin puuttuessa käytämme termiä monikielisyys. Teok- 
sen artikkeleissa monikielisyydellä viitataan eri kieliksi tai murteiksi 
hahmotettujen tai hahmotettavien kielellisten resurssien käytön ja esiin- 
tymisen moninaisuuteen Turun historiassa eri aikoina. Termi moni- 
kielisyys sulkee sisäänsä kaiken ihmiskielen perusluonteeseen kuuluvan 
moninaisuuden alueellisesta tilanteiseen, käyttäjäkohtaiseen ja yksilöi- 
den monenlaisia resursseja hyödyntävään vaihteluun. Teoksen artik- 
keleissa variaatio ulottuu siten kieltenvälisestä vaihtelusta murteiden 
vaihteluun ja muuhun kielensisäiseen resurssien moninaisuuteen sekä 
suullisessa että kirjoitetussa vuorovaikutuksessa. 


KAUPUNKIYHTEISÖJEN KIELET 

Kielellistä diversiteettiä on viime aikoina tutkittu sosiolingvistisesti eri- 
tyisesti urbaaneissa metropoleissa, kuten vaikkapa Tokiossa (Backhaus 
2006), Amsterdamissa (Edelman 2009) ja Ruhrin teollisuusmetropo- 
lissa Saksassa (Ziegler ym. 2018). Keskeinen käsite ajankohtaisessa tut- 
kimuksessa on ollut Steven Vertovecin (2007) esittelemä superdiver- 
siteetti (super-diversity), joka viittaa kylmän sodan jälkeiseen globaalin 
muuttoliikkeen mukanaan tuomaan kielten ja kulttuurien moninaisuu- 
teen erityisesti urbaaneissa ympäristöissä. Super-etuliite korostaa ajan- 
kohtaisen diversiteetin moninaista luonnetta. Maahanmuuton vaikutuk- 
sia suomalaisissa kaupunkiyhteisöissä on tarkastellut erityisesti Heini 
Lehtonen (2015), jonka tutkimus on kohdistunut monietnisen itähelsin- 
kiläisen nuorison kielenkäyttöön ja vuorovaikutukseen. 

Monikielisyys on kuitenkin myös maaseutumaisten ympäristöjen 
piirre (ks. myös esim. Laitinen 2014; Pietikäinen & Kelly-Holmes toim. 
2013), eikä se rajoitu nykyaikaan, vaan kyse on ikivanhasta ilmiöstä. 
Historiansa alkuaikoina Turku oli nykymetropoleihin verrattuna varsin 
vaatimaton asukaskeskittymä, joka kuitenkin, kuten edellä todettiin, 
oli pienestä koostaan huolimatta kieliltään ja elinkeinorakenteeltaan 
maaseutumaisesta ympäristöstään erottuva yhteisö ja Pohjois-Euroo- 
pan mittakaavassa varsin suuri kaupunki (ks. myös Toropainen tässä 
teoksessa). 

Suomessa kaupunkiyhteisöjen kieliolojen tutkimuksen pioneerina 
voidaan pitää Heikki Warista, jonka Helsingin historiaa käsittelevään 
tutkimukseen sisältyy yksityiskohtainen selvitys eri kielten ja niiden pu- 
hujien välisistä suhteista (Waris 2016 [1932, 1934]; ks. myös Waris 1951: 
17—33). Suomalaisten kaupunkiyhteisöjen varsinainen sosiolingvistinen 
tutkimus lähti kuitenkin liikkeelle 1970-luvun alussa hankkeessa, jossa 
tarkasteltiin puhutun suomen kielen sosiolingvististä variaatiota Helsin- 
gissä (Paunonen 1995 [1982]). Vuosikymmenen puolivälissä tutkimus 
laajeni koskemaan Turkua, Jyväskylää ja Tamperetta (Suojanen toim. 
1982; 1985; Mielikäinen 1980-1986; Jonninen-Niilekselä toim. 1982). 

Tärkeän esikuvan suomalaisten kaupunkiyhteisöjen monikielisen 
historian tutkimuksessa tarjoaa Marika Tandefeltin (2002) toimittama 
teos Viipurin kielioloista. 2000-luvulla monikielisyyden ja muualta 
Suomeen suuntautuneen muuttoliikkeen vaikutus ovat vakiintuneita 
teemoja kaupunkiyhteisöjen kielitilanteiden tutkimuksessa. Turkua 
käsittelevä teoksemme rinnastuukin muihin 2000-luvulla julkaistui- 
hin suomalaisten kaupunkien kielellistä moninaisuutta käsitteleviin 
kokoomateoksiin: Helsinki kieliyhteisönä (2006), Tampere kieliyhteisönä 
(2009), Tulkattu Tampere (2013), Vaasa kieliyhteisönä (2015), Helsingissä 
puhuttavat suomet (2015), Oulu kieliyhteisönä (2019) sekä Ääniä idästä. 
Näkökulmia Itä-Suomen monikielisyyteen (2020). Osa näistä aikaisemmin 
julkaistuista teoksista tai niiden sisältämistä artikkeleista käsittelee men- 
neisyyden monikielisyyttä, osa monikielisen ja -kulttuurisen nyky-Suo- 
men kielenkäyttötilanteita. Osassa äänen saavat myös maaseutumaisten 
yhteisöjen jäsenet kielineen. 


MONIKIELISET YKSILÖT, YHTEISÖT JA INSTITUUTIOT 

Sekä urbaaneissa että maaseutumaisissa ympäristöissä monikielisyys on 
monitahoinen ja laaja ilmiö. Monikielisyydellä voidaan tarkoittaa sekä yk- 
silöiden että yhteisöjen kielellistä moninaisuutta (ks. esim. Edwards 2007; 
Dufva & Pietikäinen 2009: 3—4; Wei 2012: 26). Lisäksi monikielisyys voi 
viitata instituutioiden käyttämien kielellisten resurssien moninaisuuteen 
(ks. esim. Riehl 2014: 12; Tesseur 2015). Kaikki kolme näkökulmaa, jotka 
usein myös limittyvät toisiinsa, ovat esillä tämän teoksen artikkeleissa. 

Yksilöllinen monikielisyys kattaa yksittäisen henkilön repertuaariin 
kuuluvan useamman kielen, murteen tai muun varieteetin taidon. Mo- 
nikielisiä ovat lapset, aikuiset ja ikäihmiset sekä — kuten tämän teoksen 
tutkimuksista erityisesti käy ilmi — eri erikoisalojen kuten esimerkiksi 
oikeuden, kaupan, papiston, tiedeyhteisön, sataman ja leipomoidenkin 
edustajat. Yksilöllisen monikielisyyden repertuaarit vaihtelevat, ja ne 
voivat olla kulloinkin, myös ensi- tai äidinkielen osalta, erilaisia ja ulot- 
tua katkonaisista repertuaareista monia eri rekisterejä ja tyylejä katta- 
viin (ks. esim. Dufva & Pietikäinen 2009; Blommaert & Backus 2013; 
Laakso 2018). Myös yksilöiden kielenoppimispolut vaihtelevat runsaasti 
formaaleista kielenoppimisen ympäristöistä erilaisiin epäformaaleihin 
ympäristöihin (Blommaert & Backus 2013). Yksilön monikielisyys voi 
olla myös reseptiivistä, ja erityisesti toisilleen läheiset lähisukukielet 
mahdollistavat eri kielten puhujien keskinäisen ymmärtämisen (ks. 
esim. Muikku Werner & Riionheimo 2018). Toisen kielen vähintään- 
kin reseptiiviset taidot ja erikielisten yksilöiden lähekkäinen yhdessä 
eläminen voivat johtaa kieltenväliseen vaikutukseen; on tavallista, että 
yksilöt ammentavat osaamistaan kielistä, hyödyntävät niiden keinoja 
tuotoksissaan ja yhdistävät eri kielten aineksia olettamiensa, havainnoi- 
miensa tai todellisten yhtäläisyyksien perusteella (esim. Kaivapalu 2013; 
Riionheimo ym. 2014). 

Toinen ulottuvuus, yhteisöjen monikielisyys, tarkoittaa yhtäältä yhtei- 
söjä, joiden yksilöt ovat monikielisiä. Toisaalta yhteisöt voivat olla moni- 
kielisiä sitäkin kautta, että yhteisön eri jäsenillä tai ryhmillä on erilaiset 
kieliresurssit. (Ks. esim. Riehl 2014: 62.) Vähemmistö- ja enemmistö- 
kielten puhujien rinnakkaiselon mahdollisuudet ovat moninaiset erilai- 
sissa yhteiskunnallisissa tilanteissa (ks. esim. Edwards 2007). Yhteisös- 
sä kielten käyttö voi eriytyä. Tätä kuvataan yleensä diglossian (Fishman 
1967) tai moninaisemmissa tilanteissa tri- tai polyglossian (ks. esim. 
Riehl 2009: 19) käsitteillä. Eri kielten käytön funktionaalinen eriytymi- 
nen ja kielten väliset hierarkiat ovat tutkijoiden mukaan tyypillisiä ni- 
menomaan länsimaisille yhteiskunnille (Läpke 2016). Turussa ja sen 
lähialueiden historiassa kielten tehtävien jakautuminen on tarkoittanut 
esimerkiksi pitkään vain puhuttuna kielenä käytettyä suomea (ks. edel- 
lä), sen rinnalla julkishallinnon käyttöyhteyksissä esiintyvää kirjoitettua 

ja puhuttua ruotsia, koulutuksen ja kirkon kielenä käytettyä latinaa sekä 
kansainvälisen kaupankäynnin (ala)saksaa. 

Yhteisöllisen monikielisyyden syyt vaihtelevat. Muuttoliike on keskei- 
nen tekijä, joka usein tuntuu yhdistyvän nykyisyyteen. Se on kuitenkin 
ikiaikainen ilmiö, joka on kaikkina aikoina muovannut Suomen kieli- 
tilannetta. Tämän teoksen artikkelit havainnollistavat Turkuun ja lähi- 
alueille suuntautunutta muuttoliikettä erityisesti Ruotsista, Saksasta, 
Baltiasta ja Skotlannista. Koska jääkaudella jää peitti nykyisen Suomen 
alueen, ovat Suomen väestön juuret alun perin muualla. Kaikki kie- 
let Suomessa ovat alun perin tulokkaita, muuttoliikkeen mukana eri 
suunnista tulleita kieliä, jotka ovat eri aikoina saavuttaneet alueen, jota 
nykyään kutsutaan Suomeksi. Nykykäsityksen mukaan itämerensuoma- 
laisten ja saamelaisten kielten historia nyky-Suomen alueella voidaan 
ulottaa noin 2 500 vuoden taakse. Niitä ennen nykyisen Suomen alueella 
on puhuttu muita kieliä (näitä käsittelevästä tutkimuksesta ks. Häkki- 
nen 2014; Lang 2020). 

Merkittävän taite- ja lähtökohdan ruotsin kielen historialle nykyisen 
Suomen alueella muodostaa 1100-luvulta alkaen lännestä rannikko- 
seuduille ja saaristoon suuntautunut muuttoliike (ks. esim. Tarkiainen 
2010). Suomen ruotsinkielisen väestön juuret ja saapumisajankoh- 
ta ovat puhuttaneet eri alojen tutkijoita, ja aiheeseen liittyy edelleen 
avoimia kysymyksiä. Yleisen käsityksen mukaan ruotsalaisen väestön 
muuttoliike Suomen rannikkoseudulle ja Turunmaan saaristoon on 
ollut voimakkaimmillaan keskiajalla 1100-luvun lopulta 1300-luvun al- 
kuun. Asutusliikkeitä on selvitetty erityisesti nimistön avulla. Suomeen 
muutettiin keskiajalla Ruotsin puolelta vapaiden viljelysmaiden vuoksi. 
Muuttoliike kohdistui usein suomenkielisten jo (harvaan) asuttamille 
alueille, mistä syystä suomen- ja ruotsinkieliset päätyivät kontakteihin 
keskenään. (Ks. esim. Ivars & Huldén 2002; kootusti Tarkiainen 2010, 
44-62; ks. myös Pitkänen 1985; Grönholm 1988; Grönholm tässä teok- 
sessa.) Myöhempinä vuosisatoina vastaavia Ruotsista Suomeen suuntau- 
tuneita laajoja muuttoliikkeitä ei ole ilmennyt, vaan muuttajat ovat olleet 
yksittäisiä henkilöitä ja perheitä, yleensä ylempien yhteiskuntakerrosten 
viranhaltijoita (ks. Engman & Samuelson 2006).7 

Kolmas ulottuvuus, institutionaalinen monikielisyys, viittaa työkieliin, 
joilla jokin instituutio tai organisaatio — esimerkiksi kirkko, koululaitos, 
yliopisto, oikeus, kunnallishallinto tai kirjasto — toimii yhteisössä (ks. 
esim. Tesseur 2015). Instituution monikielisten käytänteiden ja kieli- 
valintojen takana piilee instituution sisäinen monikielinen työyhteisö 
viestintätarpeineen ja/tai monikielinen paikallisyhteisö, jonka jäseniä 
instituutio pyrkii palvelemaan. Instituution kielivalikoima toteutuu siinä 
työskentelevien yksilöiden kielirepertuaarien kautta. Toimintaan lukeu- 
tuvat myös kääntäminen ja tulkkaus, joita voidaan toteuttaa instituution 
sisäisesti siinä työskentelevien monikielisten yksilöiden tuottamana tai 
ulkoisia palveluja hankkimalla. Instituution sisäisiä monikielisiä käy- 
tänteitä nykyajassa havainnollistavat esimerkiksi Merja Koskela, Kaisa 
Koskinen ja Nina Pilke (2017), jotka analysoivat maakunnallisen yhteis- 
työryhmän kaksikielisten kokousten käytänteitä. Niissä tulkkausta tuot- 
tavat ammattitulkkien sijaan kokouksen puheenjohtaja ja asiantuntijat 
puheenvuoroissaan. Tässä teoksessa vastaavanlaisia instituution sisäisiä 
tulkkauksen ja kääntämisen käytänteitä havainnollistavat esimerkiksi 
Taru Nordlundin ja Veli Pekka Toropaisen artikkelit: Kaarinassa papit 
ovat itse spontaanisti kääntäneet ruotsinkielisiä kuulutuksia suomeksi 
niitä seurakuntalaisille lukiessaan (Nordlund tässä teoksessa). Turussa 
taas skotinkielisiä oikeusasiakirjoja ei tarvinnut enää lähettää kieltä osaa- 
ville paikalliskauppiaille käännettäväksi, kun kaupungin raatiin saatiin 
skottia osaava jäsen (Toropainen tässä teoksessa). 


Teoksen sisältö 


Kieliä ja kohtaamisia Turun historiassa. Näkökulmia monikielisyyteen -teos 
sisältää o uuteen tieteelliseen tutkimukseen perustuvaa artikkelia. Kir- 
joittajina on 18 asiantuntijaa kieli- ja käännöstieteen, Suomen ja yleisen 
historian tutkimuksen, arkeologian, kansatieteen ja kirjallisuustieteen 
aloilta. Artikkelit avaavat näkökulmia Turun monikieliseen historiaan ja 
tutustuttavat kielten kirjoon, käyttöön ja käyttäjiin sekä kielten ja niiden 
käyttäjien välisiin suhteisiin eri aikoina. Kirjassa mainittuja kieliä ovat 
alasaksa, arabia, englanti, espanja, esperanto, heprea, hollanti, italia, 

japani, jiddiS, karjalan kielen murteet, kreikka, latina, liettua, lätti eli 
latvia, norja, puola, ranska, ruotsi, saame, saksa, skotti (Skotlannissa 
puhuttu englannin lähisukukieli), suomi, tanska, tataari, turkki, unkari, 
venäjä ja volapük (esperantoa edeltänyt luonnollisiin kieliin perustuva 
keinotekoinen apukieli). Niiden lisäksi esiin nousee vaihtelu puhutus- 
sa kielessä (suomen ja ruotsin murteet) ja kirjoituksessa (pikakirjoitus, 
riimukirjoitus, kirjoitetun kielen normit). Näkökulmien ja toteutuksen 
monipuolisuutta lisää eri aloja edustavien tutkijoiden yhteistyönä laati- 
mat artikkelit. 

Artikkeleiden aikajana ulottuu keskiajalta (n. 1100-1500) 1900-luvun 
jälkipuoliskolle. Vuosisatojen kuluessa tarkoitteiden nimitykset, nimet 
ja nimiasut ovat vaihdelleet. Kirjan artikkeleissa kielistä ja kielimuodois- 
ta käytetään vakiintuneita nykynimityksiä. Sekä kirjan yhtenäisyyden 
että paikkojen tunnistettavuuden vuoksi myös kaupungeista ja Turun 
paikoista käytetään pääsääntöisesti nykyisiä nimiä tai nimien nykyasuja. 
Historiassa yleisesti tunnettujen suomalaisten henkilöiden nimet ovat 
Kansallisbiografian mukaisessa asussa. Ulkomaalaisista henkilöistä käy- 
tetään yleisesti tunnettuja ja vakiintuneita nimiä. Toisinaan annetaan 
sulkeissa toinen nimiasu. Aineistoesimerkkien nimet esitetään lähteen 
mukaisessa asussa (tai jossakin niistä). 

Kirjassa edetään kronologisessa järjestyksessä. Teoksen ensimmäi- 
nen osa käsittelee 1200-luvulta 1600-luvulle ulottuvaa ajanjaksoa. Artik- 
kelissa ”Keskiajan kirjallinen kulttuuri Turussa — kielet arkeologisissa 
löydöissä, esineissä ja tekstilähteissä” Kirsi Salonen, Janne Harjula ja 
Visa Immonen tarkastelevat Turun varhaisen kirjallisen kulttuurin jäl- 
kiä. Tutkimusaineisto pyrkii käsittämään kaiken tunnetun Turun kielten 
käytöstä kertovan materiaalin tarkasteltavalta ajanjaksolta. Keskiajalla 
Turun kirjallisen kulttuurin kielet olivat latina, alasaksa ja ruotsi; suomi 
ei tähän joukkoon vielä lukeutunut. Vanhasta ja väistämättä sirpaleisesta 
aineistosta on osoitettavissa säännönmukaisuuksia ja muutostrendejä. 
Tutkimus tuokin havainnollisesti esiin eri kielten rooleihin, käytön eriy- 
tymiseen ja suosioon liittyviä kehityskulkuja. 

Artikkelissa ”Suomalaissiat, saksalaiskoirat ja skottirotat — Turun kieli- 
olot 1600-luvun oikeuspöytäkirjojen ja lääninhallinnon asiakirjojen 
valossa” Veli Pekka Toropainen tarkastelee Turun kielitilannetta kau- 

pungin monikielisyyden huippukaudella. 1600-luvulla Turkuun muutti 
poikkeuksellisen runsaasti ulkomaalaisia kauppiaita, käsityöläismesta- 
reita ja muita porvareita perheineen. Näiden lisäksi kaupungissa asui 
huomattavan paljon muuta ulkomailta saapunutta väkeä. Raastupapäivi- 
nä raadin istuntohuoneessa kuultiin suomea, ruotsia, saksaa, hollantia 
ja skottia. Turun monikielisyydestä kertookin paljon se, että kaupungin 
raadin jäsenistöön lukeutui kaikkia edellä mainittuja kieliä puhuneita 
henkilöitä. Vanhojen asiakirjojen lähiluku paljastaa arkisten kielenkäyt- 
tötilanteiden kiehtovan moninaisuuden kertoen erikielisten kaupunki- 
laisten keskinäisestä vuorovaikutuksesta, monikielisyydestä ja eri kan- 
salaisuuksia edustavien kaupunkilaisten suhtautumisesta toisiinsa ja 
toistensa puhumiin kieliin. 

Kolmannessa artikkelissa ” Aboa Latina — arki- ja juhlalatinaa 1600-lu- 
vun Turussa” Raija Sarasti-Wilenius jatkaa 1600-luvun Turun kieliolojen 
käsittelyä. Keskiössä on Turun akatemian, oppineiston ja opintojen kieli 
latina ja sen käyttö eri yhteyksissä. Katoliselta keskiajalta lähtien kau- 
pungissa merkittävässä asemassa ollut kieli oli edelleen 1600-luvulla 
tärkeä vuorovaikutusväline. Turku olikin pitkään latinan kielen käytön 
keskus Suomessa. Artikkelissa seurataan latinan käyttöä 1700-luvun al- 
kuun asti. Jossakin määrin latinan vaikutus levisi myös tavallisen, lati- 
naa taitamattoman, kansan elinpiiriin muun muassa seremonioiden ja 
piirtokirjoitusten välityksellä. Tutkimuksen monipuoliseen aineistoon 
sisältyy muun muassa oppikirjoja, luento-ohjelmia, puheita, runoja, eri- 
tyyppisiä kirjeitä ja hautakivien tekstejä. Artikkeli avaa laajan näkymän 
latinan käyttöön 1600-luvun Turussa arkisen ja juhlallisen akateemisen 
retoriikan, opetuksen ja runouden kielenä. 

Kirjan toisessa osassa siirrytään tarkastelemaan 1700- ja 1800-luvun 
Turun ja lähiympäristön kulttuurista kontekstia, monikielisyyttä ja mo- 
nikulttuurisuutta. Osan aloittaa Taru Nordlundin artikkeli ”Kirkossa 
kuulutettu — ruotsi ja suomi Kaarinan seurakunnan kirkonkuulutuksis- 
sa 1700-1800-luvulla”. Tutkimuksessa tarkastellaan seurakunnassa 
rinnakkain käytettyjen ruotsin ja suomen suhdetta poikkeuksellisen 
hyvin säilyneessä kuulutusaineistossa. Pääpaino on kirkonkuulutusten 
kulta-aikana pidetyn 1700-luvun lopun teksteissä. Artikkeli avaa muun 
muassa kielten käyttöfunktioihin liittyviä eroja: mistä asioista kuulu- 

tettiin millä kielellä ja mistä syistä. Tutkimus osoittaa myös, kuinka 
tarkasteltavalla ajanjaksolla kielten statuksissa tapahtuneet muutokset 
heijastuvat kuulutuksiin. 

Artikkeli ”Marginaalisia mutta merkittäviä kieliä — englantia, saksaa ja 
ranskaa Turussa 1800-luvun jälkimmäisellä puoliskolla” jatkaa 1800-lu- 
vun kieliolojen tarkastelua, nyt historiantutkimuksen näkökulmasta. 
Taina Syrjämaa ja Janne Tunturi selvittävät, minkälaisissa tilanteissa 
ja tiloissa englantia, saksaa ja ranskaa käytettiin ja ketkä mitäkin kieliä 
käyttivät Turussa 1800-luvun jälkimmäisellä puoliskolla. Tutkimuksessa 
analysoidaan myös eri kielten asemaa ja visuaalista näkymistä julkisessa 
kaupunkitilassa kuten kouluissa, viihde- ja kulttuuritapahtumissa sekä 
hautausmaan muistomerkeissä. Tutkimuksen aineisto käsittää viran- 
omaisasiakirjoja, median tekstejä ja aikalaiskuvauksia. Erilaisia lähteitä 
rinnakkain lukemalla muodostuu kuva siitä, minkälaisen monikielisen 
yhteisön ja kaupunkitilan 1800-luvun kuluessa lisääntynyt kansainväli- 
nen liikkuvuus satamakaupunki Turusta teki. 

Osan kolmannessa artikkelissa ”Turun vieraat kielet 1880-luvulla 
sanomalehtien välittämänä” Susanna Mäkinen, Matti Peikola ja Jukka 
Tyrkkö tutkivat korpuslingvistiikan ja tiedonlouhinnan menetelmiä hyö- 
dyntäen, mistä turkulaisten kielistä 1880-luvun lehdistössä puhuttiin, 
kuinka usein tietty kieli mainittiin ja mitä eri kielistä sanottiin. Tarkas- 
teltavana on 15 kieleen liittyvät maininnat ja muu kielipuhe. Aineistona 
on Kansalliskirjaston digitaalisen sanomalehtiaineiston 1880-luvulla Tu- 
russa ilmestyneet suomen- ja ruotsinkieliset lehdet. Tutkimus osoittaa 
1800-luvun sanomalehtien tarjonneen lukijoilleen monimuotoisen ja 
värikkään kielimaiseman. Kielten mainitsemisen ja kielistä puhumisen 
lisäksi lehdissä esiintyy runsaasti konkreettista eri kielten käyttöä. Tut- 
kimus osoittaa, että kielen mainituksi tulemiseen ei vaikuta niinkään 
kieltä kaupungissa puhuvien henkilöiden määrä vaan kielen ja sen pu- 
hujien yhteiskunnallinen ja taloudellinen status ja merkitys. 

Kirjan toisen osan päättävässä artikkelissa ”Kirjallisia kohtaamisia 
— venäläiset kirjat Turun kaupunginkirjaston vanhassa kokoelmassa” 
Viola Parente-Capkovä ja Kati Launis tarkastelevat aikanaan sivistyneis- 
tölle suunnattua sisällöltään monipuolista ja monikielistä kaupungin- 
kirjaston vanhaa kokoelmaa ja erityisesti sen tavalla tai toisella venäläis- 

peräistä tai Venäjään liittyvää ainesta, niin alkuperäiskielistä kuin kään- 
nettyä. Tarkasteltavana ajankohtana Suomi kuului autonomisena suu- 
riruhtinaskuntana Venäjän keisarikuntaan ja venäläisen kirjallisuuden 
asema Suomen kirjastolaitoksessa oli hyvä. Keskiössä on kaunokirjalli- 
nen, muistelma- ja elämäkerta-aineisto sekä kirjemateriaali. Artikkeli 
valaisee Turussa tavatun venäläisen kirjallisuuden laatua ja vastaanottoa, 
kielten välistä dynamiikkaa ja kääntämisen funktioita, erityyppisiä kult- 
tuuri- ja kielirajojen ylityksiä sekä kulttuuristen välittäjien, kääntäjien, 
toimittajien ja kustantajien toimintaa ja rooleja. 

Kirjan kolmannessa osassa siirrytään 1900-luvun taitteeseen ja kohti 
nykyisyyttä. Osan ensimmäisessä artikkelissa ”Kielikontakteja 1800-lu- 
vulta 1900-luvun lopulle — ruotsin vaikutus Turun murteeseen” Maija 
Grönholm tarkastelee kielikontaktin jälkiä turkulaisessa puhutussa 
kielessä. Turussa puhuttu suomi on ollut vuosisatojen ajan läheisessä 
kontaktissa ruotsin kielen kanssa. Turussa on puhuttu monia ruotsin 
varieteetteja aina virkamiesten ruotsista Turunmaan saaristosta muut- 
taneen työväestön puhumiin suomenruotsin murteisiin. Tutkimuksen 
pääaineistona ovat 1900-luvun murrenauhoitteet. Tutkimus osoittaa, 
kuinka Turun monikielisessä kieliyhteisössä kieliresursseja on hyö- 
dynnetty monipuolisesti suomen ja ruotsin äännepiirteitä, muotoja ja 
merkityksiä yhdistelemällä. Artikkeli avaa tutkimuksen tuloksia runsaan 
Turun murteen esimerkkisanaston avulla. 

Kokoelman päättää Outi Veivon, Leena Salmen, Jaana Saarikosken 
ja Maija Mäen artikkeli ”Saksasta esperantoon — monikielisyys osana 
Tuorlan tutkimuskeskuksen 1960-luvun kulttuuriperintöä”. Humanis- 
tisten tieteiden välisenä yhteistyönä toteutettu tutkimus valottaa Turun 
yliopiston Piikkiössä sijaitsevan tähtitieteellis-optillisen tutkimuskeskuk- 
sen 1900-luvun puolivälin erittäin kansainvälistä toimintaa. Tutkimus 
keskittyy laitoksen perustajan fysiikan ja tähtitieteen professori Yrjö Väi- 
sälän ja tähtitieteen professori Liisi Oterman toimintaan kielten käytön 
näkökulmasta. Tutkimuksen aineisto muodostuu muistitietoaineistosta 
sekä tarkasteltavien tutkijoiden tieteellisistä julkaisuista ja kirjeenvaih- 
dosta. Laajan kielitaidon omanneet tutkijat toimivat ja julkaisivat monil- 
la kielillä, kuten saksaksi, ranskaksi, ruotsiksi, englanniksi, esperantoksi 
ja espanjaksi. Tiedeyhteisön yhteisillä kielillä kommunikoitiin laajasti 

eri maiden tutkijoiden kesken; kaikkiaan tarkasteltava tiedeyhteisö oli 
nykyiseen verrattuna huomattavan monikielinen. 

Kokoelman artikkelit esittelevät kielten, kulttuurien ja ihmisten koh- 
taamisia Suomen vanhimmassa kaupungissa Turussa kahdeksalla vuo- 
sisadalla. Artikkelit osoittavat havainnollisesti, kuinka kaupungin histo- 
riallista monikielisyyttä voidaan tarkastella monenlaisista aineistoista, 
erilaisista näkökulmista ja erilaisin metodein. Kirjoittajat piirtävät kuvaa 
Turun rikkaasta kielellisestä maisemasta eri aikakausina ja osoittavat, 
kuinka monikielisyys ja kieli- ja kulttuurirajojen ylittäminen ovat olleet 
kiinteä osa kaupunkiyhteisössä toimimista kautta historian. Yhdessä 
artikkelit luovat kuvan Turun ja sen asukkaiden monikielisen historian, 
kansainvälisten verkostojen ja kulttuuristen kontaktien moninaisuudes- 
ta ja monimuotoisuudesta. 


VIITTEET 


1 Nimen Turku ensimmäinen tunnettu maininta on Agricolan rukouskirjan (1544) nimiö- 
sivulla: Rucouskiria / Bibliasta / se on molemmista Testamentista / Messuraamatusta / ja 
muusta monesta / jotca toysella polella Luetellan / cokoonpoymettu Somen Turussa. 

M D XL III. 

2 Kesäkuussa 2021 Yle julkaisi uutisen Henri Hannulan tekemästä asiakirjalöydöstä. Alan- 
komaiden kansallisarkistossa säilytettävässä asiakirjassa vuodelta 1681 on viittaus Tu- 
run rakentamiseen 1300-luvun alussa, mikä on linjassa tutkijoiden nykyisen käsityksen 
kanssa (Hakkarainen 2021). 

3 Lähteet: Turun kaupungin tilastollinen vuosikirja; Tilastokeskus 2020; SVT VI, 11(2); SVT 
VI, 20(1); SVT VI, 44(8); SVT VI, 55(11). 

A 155 henkeä on jättänyt kielen ilmoittamatta. Lisäksi tilastoituna on erikseen ”Suomen- ja 
Ruotsinkieli[set]”, yht. 10 henkeä, joita ei ole laskettu mukaan yllä oleviin prosenttilukui- 
hin, sekä ”Wenäjän- ja Ruotsinkieli[set]”, yht. 2 henkeä, jotka on tässä taulukossa lasket- 
tu mukaan Muut kielet -kategoriaan. 

5 Tilastossa on huomautus, että suomenkielisten kokonaismäärään sisältyy 48 henkeä, 
jotka ilmoittivat äidinkielekseen suomen ja ruotsin, ja vastaavasti ruotsinkielisten ko- 
konaismäärään sisältyy 47 henkeä, jotka ilmoittivat äidinkielekseen ruotsin ja suomen 
(SVT VI, 11(2): 74; ks. myös Mäkinen, Peikola & Tyrkkö tässä teoksessa, kuva 3). Vuoden 
1890 tilastossa kaksikielisiä puhujia ei ole eritelty. 

6 Vuosien 1870, 1880 ja 1890 osalta väestönlaskennoissa pyydettiin ilmoittamaan ”äidin- 
kieli”, joka oli määritelty ”sivistys-, rippikoulu- tai jokapäiväiseksi puhekieleksi”; vuonna 
1900 kysyttiin ”pääkieltä” eli kieltä, jota henkilö parhaiten puhuu. Samana vuonna 

pyydettiin ensi kertaa suomen- ja ruotsinpuhujia ilmoittamaan myös toisen kotimaisen 
kielen taito. (SVT VI, 44(8): 77.) 

7 Tilastotietoa Ruotsista ja myös muualta maailmasta Suomeen suuntautuneesta 
muuttoliikkeestä vuosina 1812-1972 saa Antero Leitzingerin (2008) selvityksestä. 

Kakskerta Skanssi-Uittamo 

18 Pädsaari, 35 Vassrarraki, 38 Luotavuori 

19 Lauttarsnta, 37 Puistomäiki, 38 Déiere Aerm 

20 Maarpää. 39 Pottola, 40 lpoinen 

21 Järessaari, 22 Särkäahti, 41 tapoinen, 42 Uittamo 

23 loinen, 24 Oririeeni, 25 Moikoinen. 26 Kukola, 27 Toiainen, 28 Kaistamieeni, — 43 Skanssi, 44 Koivula 

29 Frinkata, JO Maaria, 31 Papinsaari. 32 Satava. 33 Vapsä, 34 Kakskarta 45 Katarina. 46 Harittu 


LIITE: Kuva 1. Nykyisen Turun kaupunginosat ja suuralueet 2017 (rajattu). Kuvaläh- 
de: Vilho Verkkotoimitus, Wikimedia Commons (CC BY-SA 4.0). Kuvan alin osa on 
merialuetta, johon on nimetty mm. kaupungin edustan saaria (esim. 18 Pikisaa- 
ri). Keskusta-alueen numero 16 osoittaa Turun satama-aluetta, josta mm. suuret 
matkustaja-alukset lähtevät. Kartassa kuvattu maa-alue rajautuu lännessä mereen 
jatkuen Ruissalosta (15) Pansioon ja Pernoon (75 ja 74); alueilla sijaitsevat mm. 
Pansion satama ja Pernon telakka. Länsirajalla vastassa ovat myös mm. Naantalin 
ja Raision kaupungit. Nykyinen Turun alue jatkuu pohjoiseen Maarian ja Paattisten 
alueille pitkänä häntämäisenä kiilana, joka on rajattu kuvasta pois. Koillisessa Tur- 
ku rajautuu Lietoon ja kaakossa nykyiseen Kaarinan kaupunkiin. 


Turun nykyisen keskusta-alueen kaupunginosat on nimetty karttaan järjestysnume- 
roin (I-VIII). Nämä kahdeksan kaupunginosaa seurailevat Aurajokea molemmin 
puolin tuomiokirkon alueelta jokisuuhun ja vastaavat pitkälti 1800-luvun karttoihin 
merkittyä kaupunkialuetta. 


| Turun tuomikirkko, Turun hovioikeus, Turun yliopisto, Åbo Akademi, Sirkkalan 
kasarmialue 

Il Vanha Suurtori, Katedralskolan, Vartiovuorenmäki ja tähtitorni, Luostarinmäki 

III Turun kaupunginteatteri, Urheilupuisto ja Paavo Nurmi -stadion 

VI Kauppatori, Turun linja-autoasema, Turun pääkirjasto 

VII Turun kauppahalli, Turun kaupungintalo, ydinkeskustan liikerakennuksia 

Keskiaikainen Turku oli monikielinen kaupunki. Käytössä oli kirkollisissa 
yhteyksissä latina, hallinnollisessa ja oikeudellisessa kontekstissa emä- 
maan kieli ruotsi sekä Itämeren piirin kaupan kieli keskialasaksa. Turus- 
sa puhuttiin luonnollisesti myös suomea. Keskiajalla käytettyjen kielten 
ja kirjallisen kulttuurin tutkimisen hankaluutena on lähdeaineistojen 
vähäisyys ja säilyneiden aineistojen valikoituneisuus. Toisaalta mate- 
riaalin niukkuus antaa edellytykset koota yhteen kaikki tunnetut aineis- 
tot — niin kirjalliset kuin esineelliset — ja luoda niistä laaja kokonaiskuva. 
Tätä artikkelia varten olemmekin pyrkineet kokoamaan kaiken saatavilla 
olevan aineiston eri kielten käytöstä ja kielten käyttöön liittyvien aineel- 
listen välineiden luonteesta. Esittelemme Turun keskiajan kirjallisesta 
kulttuurista kertovia lähteitä ja analysoimme niiden pohjalta monikieli- 
syyttä ja eri kielten käyttöyhteyksiä. 

Aloitamme artikkelimme esittelemällä kaupungin alkuvaiheita ja ke- 
hitystä keskiajalla sekä eri kielten käyttöön ja valikoitumiseen vaikutta- 
neita tekijöitä. Tämän jälkeen tarkastelemme latinan jälkiä tekstilähteis- 
sä, sinettikuvissa, kirkollisissa esineissä ja kirkkojen ulkopuolisessa 
aineellisessa kulttuurissa. Seuraavaksi siirrymme ruotsin ja keskiala- 
saksan kielten käytön käsittelyyn; tarkastelemme myös suomen kielen 
kirjallisesta käytöstä säilyneitä niukkoja todisteita. Tarkasteltavana ovat 
myös riimut ja niiden käyttö esinekulttuurissa. Lopuksi hahmottelemme 
yleiskuvaa Turun keskiajan monikielisyydestä ja sen moninaisista il- 
mentymistä erilaisissa aineellisissa mediumeissa. Sirpaleisesta ja vaja- 
vaisesta aineistosta on osoitettavissa säännönmukaisuuksia ja ajallisia 
muutostrendejä. 

Turun kaupunki syntyi 1200- ja 1300-lukujen taitteessa Aurajoen var- 
teen kaupan kannalta suotuisaan paikkaan (Hiekkanen 2003; Pihlman 
2010: 1112; Seppänen 2012: 941; Ratilainen ym. 2016). Kaupungin pe- 
rustaminen tuki Varsinais-Suomen alueiden aiempaa tiiviimpää sitomis- 
ta Ruotsin valtakuntaan, jonka osaksi Pohjanlahden itäpuoliset alueet oli 
liitetty 1100- ja 1200-lukujen kuluessa. Monille muille keskiaikaisille 
kaupungeille tuttuun tapaan Turkuun perustettiin kaikki maallisen ja 
kirkollisen hallinnon sekä kaupankäynnin kannalta olennaiset instituu- 
tiot: linna, tuomiokirkko ja raati. (Kallioinen 2000: 38—44; Hiekkanen 
2003.) 

Turun linna perustettiin Aurajoen suulle jokiliikenteen kontrolloimis- 
ta varten. Puolustuksen tarpeiden vuoksi linnaa ei rakennettu keskus- 
taan vaan muutaman kilometrin etäisyydelle siitä. Linnan rakentaminen 
aloitettiin 1280-luvulla (Drake 1994). Myöhemmin keskiajalla linna toi- 
mi puolustuksen ohella maallisen hallinnon ja veronkeruun keskukse- 
na; keskiajalla siellä piti majaa Ruotsin kuninkaan nimittämä ja Turussa 
hallitsijaa edustanut linnanvouti (Gardberg 1971). 

Kaupungin ja kaupunkilaisten elämää ei ohjailtu Turun linnasta 
käsin, vaan sitä varten kaupungissa toimi raati, jonka tehtäviin kuului 
kaupungin hallinnoiminen ja kaupankäynnin kontrollointi sekä oi- 
keudenhoito ja järjestyksen ylläpitäminen yhteistyössä voudin kanssa. 
Keskiaikaiset lähteet eivät paljasta, milloin raati perustettiin Turkuun. 
Tämän on arveltu tapahtuneen 1200- ja 1300-lukujen taitteessa, sillä vuo- 

delta 1309 on säilynyt tieto asiakirjasta, jonka Turun porvarit ovat vah- 
vistaneet omalla sinetillään. Samalta ajalta olevista kirjallisista lähteistä 
tavataan myös ensimmäiset maininnat turkulaisista porvareista. (DF 
259; FMS 291; Kallioinen 2000: 42—43.) Vuoden 1350 tienoilla Ruotsin 
valtakunnassa käyttöön otettu niin kutsuttu Maunu Eerikinpojan 
(r. Magnus Eriksson) kaupunginlaki (MEKL) määräsi, että kaupunkien 
raadin tuli koostua kolmestakymmenestä raatimiehestä ja kuudesta por- 
mestarista (MEKL, Kg I-II; R II). Se, että Itämeren alueen kauppa oli 
tiiviisti saksalaisten käsissä, näkyy myös Ruotsin kaupunginlaissa, joka 
määrää, että puolet pormestareista ja raatimiehistä tuli olla ruotsalaisia 
eli isän puolelta paikallista syntyperää olevia ja puolet isän puolelta sak- 
salaisia. 

Turku ei ollut vain Pohjanlahden itäpuolisen alueen merkittävin 
kauppapaikka, vaan sieltä käsin hallittiin myös myöhäiskeskiajalla suu- 
rin piirtein nykyisen Suomen aluetta vastanneen Turun hiippakunnan 
(lat. Aboensis diocesis) kirkollista toimintaa. Tieto kristinuskosta saapui 
nykyisen Suomen länsiosiin viimeistään 1000-luvulla, mutta alue liitet- 
tiin katolisen kirkon alaisuuteen vasta vuosisata myöhemmin. Kirkolli- 
nen hallinto ja seurakunnat alkoivat vakiintua 1200-luvulla, ja 1270-lu- 
vun osalta puhutaan jo Suomen lähetyshiippakunnan sijasta Turun 
hiippakunnasta. Tämä muutos tarkoitti, että Turussa oli tuomiokirkon 
lisäksi kaupungissa vakituisesti asunut piispa sekä piispaa hallinnollisis- 
sa ja liturgisissa tehtävissä avustanut tuomiokapituli. Turun tuomiokapi- 
tuli mainitaan perustetuksi vuonna 1276 (Pirinen 1956), ja tuomiokirk- 
ko nousi nykyiselle paikalleen Unikankareen kummulle noin vuoden 
1300 tienoilla. Koska katolisen kirkon laki eli kanoninen oikeus antoi 
tuomiokapitulin tehtäväksi pappiskoulutuksen, on Turkuun syntynyt 
1200-luvun kuluessa myös maamme ensimmäinen koulu, katedraali- 
koulu — joskin ensimmäiset lähteissä olevat maininnat koulusta ja sen 
opettajista ovat vasta 1300-luvulta (Salonen 2018a; 2018b; 2018c). 

Kristinuskon leviämisen myötä Suomen alueelle löysivät tiensä myös 
dominikaanien sääntökuntaan kuuluneet kerjäläisveljet. Dominikaanit 
perustivat konventtejaan yleensä kaupunkeihin, koska niissä heille elan- 
non tuonut saarnatoiminta oli helpompaa kuin harvaan asutuilla alueil- 
la. Fi olekaan yllättävää, että ensimmäinen nykyisen Suomen alueelle 

perustettu konventti sijaitsi juuri Turussa. Dominikaanit tulivat keski- 
aikaisten lähteiden mukaan Suomeen niinkin varhain kuin vuonna 
1249, mutta ei ole varmaa tietoa siitä, missä he toimivat ennen kuin 
Kaskenmäen alarinteeseen rakennettu konventti valmistui 1300-luvun 
taitteen tienoilla. (Jakobsen & Räsänen 2018: 133—137.) 

Turussa keskiajalla eri tarkoituksia palvelleilla instituutioilla oli kes- 
keinen rooli maamme kirjallisen kulttuurin synnyssä, sillä kauppa ja 
hallinto — oli se maallista tai kirkollista — vaativat ja edellyttivät asioiden 
kirjoittamista muistiin. Kirkollinen hallinto tuli Suomen alueelle ennen 
Turun kaupungin perustamista; vanhimmat Turkuun liittyvät kirjalli- 
set todisteet ajoittuvatkin 1200-luvulle ja ovat latinankielisiä. Suomen 
keskiaikaisten lähteiden tietokannassa Diplomatarium Fennicumissa on 
tiedot 810:stä Turussa keskiajalla laaditusta asiakirjasta ja niiden kieles- 
tä. Olemme koonneet tietokannan pohjalta tilaston asiakirjoista niiden 
pääasiallisen kielen ja kirjoitusvuoden perusteella (ks. taulukko 1). 


Taulukko 1. Turussa keskiajalla laadittujen asiakirjojen kieli. 


Kieli/vuosisata 1200-luku 1300-luku 1400-luku ` 1500-luku' Yhteensä 
Latina 1 81 49 5 136 
Ruotsi o 25 369 127 521 
Keskialasaksa o 8 111 34 153 
Yhteensä 1 114 529 166 810 


Lähde: Diplomatarium Fennicum -tietokanta (http://df.narc.fi/). 


Taulukon luvut todistavat, että Turussa käytettiin keskiajalla kolmea kir- 
joitettua kieltä: latina oli hallitseva kieli 1200- ja 1300-luvuilla, ja muilla 
kielillä alettiin kirjoittaa vasta 1300-luvulta lähtien. Taulukko osoittaa 
myös, että ruotsin käyttö asiakirjoissa alkoi 1300-luvun puolella ja että 
ruotsi vakiinnutti asemansa tärkeimpänä Turussa hyödynnettynä kir- 
jallisena kielenä 1400-luvun aikana. Syynä ruotsin käyttöönottoon oli 
1350-luvulla voimaan astunut valtakunnan laki, joka määräsi, että oikeu- 
delliset asiakirjat oli laadittava ruotsiksi (MEKL, Kg VI). Turussa kirjoi- 
tetut asiakirjat vahvistavat, että turkulaiset alkoivat noudattaa määräystä 
nopeasti sen tultua voimaan, sillä 25:stä Turussa 1300-luvulla laaditusta 
ruotsinkielisestä asiakirjasta kaksi ajoittuu vuosisadan ensimmäiselle 
puoliskolle ja 23 vuoden 1350 jälkeiselle ajalle. Keskialasaksan käyttö 

vakiintui hieman ruotsia myöhemmin, mutta sekin saavutti tärkeän ase- 
man 1400-luvun kuluessa. Taulukosta on myös nähtävissä, että latinan 
käyttö kirjallisen kulttuurin kielenä alkoi hiipua vähitellen keskiajan lo- 
pulle tultaessa (vrt. kuitenkin SarastiWilenius tässä teoksessa).? Minkä- 
laisia muita todisteita kolmen kirjallisen pääkielen sekä vain suullisena 
kielenä käytetyn suomen käytöstä Turussa on säilynyt? 


Jälkiä latinan kielestä 


Koska latina oli kirkon kieli, on kirkollinen hallinto Turussa jättänyt jäl- 
keensä runsaasti latinankielistä materiaalia, joka on edelleen arkistoista 
saavutettavissa. Kirkollinen hallinto omaksui asiakirjojen käytön aikai- 
semmin kuin maallinen. Kirkon piirissä tuotettiin ja säilytettiin niin 
kirkolle tärkeitä asiakirjoja ja niiden kopioita kuin liturgista ja teologista 
materiaalia papiston tarpeisiin. Näistä valtaosa on tuhoutunut, mutta 
jotakin Turun keskiaikaisesta latinankielisestä kirjallisesta kulttuurista 
on myös säilynyt. 

Tärkein keskiaikainen Turkua ja Suomea koskeva yksittäinen latinan- 
kielinen kirjallinen jäänne on niin kutsuttu Turun tuomiokirkon Musta 
kirja (Registrum ecclesiae Aboensis). Tämä 1400-luvun toisella puoliskolla 
laadittu käsikirjoitus on Turun piispan, tuomiokapitulin ja tuomiokirkon 
tarpeisiin koottu kopiokirja, johon on jäljennetty lähes tuhat kirkollisen 
hallinnon kannalta tärkeää asiakirjaa. Musta kirja ei ole suinkaan ainoa 
keskiaikainen turkulainen kopiokirja, vaan tuomiokapitulin piiristä on 
säilynyt toinenkin pitkälti samansisältöinen käsikirjoitus, niin kutsuttu 
Skokloster Codex Aboensis.t Näiden lisäksi on olemassa kolmas kirkolli- 
nen kopiokirja, Turun piispan Magnus Nicolain (Maunu Särkilahti) hen- 
kilökohtainen kopiokirja, johon piispa on koonnut itsensä kannalta tär- 
keitä asiakirjoja. Valtaosa näissä käsikirjoituksissa olevista asiakirjoista 
on laadittu latinaksi, mikä on osoitus kielen merkittävyydestä Turun 
kirkollisena kielenä läpi keskiajan. Eräät käsikirjoituksiin sisällytetyis- 
tä teksteistä ovat jäljennöksiä muualta tulleista kirjeistä, mutta suuri 
osa on kopioita Turussa laadituista asiakirjoista.* Latinan sujuva käyttö 
kirjeenvaihdon kielenä osoittaa, että turkulaiset papit (joista moni oli 

opiskellut ulkomailla ja jotkut olivat kotoisin muualta kuin Suomesta, 
esimerkiksi Ruotsista) hallitsivat katolisen kirkon keskushallinnon kie- 
len yhtä hyvin kuin virkaveljensä missä tahansa kristikunnan kolkassa 
(Pirinen 1956, passim; Nuorteva 1999, passim). 

Valtaosa Turussa keskiajalla kirjoitetuista latinankielisistä asiakirjois- 
ta on säilynyt kopioina kirkollisissa kopiokirjoissa. Kaupungissa laadit- 
tuja alkuperäisiä latinankielisiä asiakirjoja tai muita keskiaikaisia alku- 
peräiskirjoituksia sen sijaan on välittynyt huomattavasti huonommin. 
Koska luostarit ja kirkolliset keskukset ovat tyypillisesti olleet ahkeria 
pyhien tekstien ja muiden kirkollisten teosten kopioijia, on oletettu, että 
näin on ollut myös Turussa. Tutkijat ovat arvelleet, että pyhän Olavin 
mukaan nimetyssä Turun dominikaanikonventissa tai tuomiokirkon 
piirissä olisi kopioitu uskonnollisia tekstejä. Niitä on mahdollisesti laa- 
dittu myös muiden tarpeisiin, kuten Naantalissa sijainneessa birgitta- 
laisluostarissa, jossa on tuotettu suuri määrä asiakirjoja sekä muuta 
kirjallisuutta (erit. luostarissa eläneen Jöns Budden lukuisat käännökset 
latinasta ruotsiksi) (Kauko 2015, passim; Kauko & Lamberg 2017, passim; 
Wollin 2019, passim). Myös muut todisteet, kuten Turkuun yhdistetyt 
Kansallisarkiston fragmenttikokoelmassa? olevat pergamenttilehdet sekä 
Turun hiippakuntaa varten tarkoitetun messukirjan, Missale Aboensin, 
painattaminen Lyypekissä vuonna 1488, tukevat tulkintaa siitä, että Tu- 
russa on ollut keskiajalla aktiivista kirjallista toimintaa. Turussa on myös 
laadittu itse uskonnollista kirjallisuutta. Tästä tunnetuin on 1200-luvun 
viimeisinä vuosikymmeninä valmistunut pyhän Henrikin latinankie- 
linen legenda, Legenda Sancti Henrici. (Heikkilä 2010, passim; 2012: 
20—22, 26—28.) 

Latina oli keskiajan Turussa myös opetuskieli. Kirkollinen lainsäädän- 
tö velvoitti kunkin hiippakunnan palkkaamaan tuomiokirkon yhteydessä 
toimineeseen katedraalikouluun koulumestarin. Turun katedraalikou- 
lun perustamisen ajankohtaa ei tunneta, mutta tiedossa on, että vuonna 
1355 kuollut ja testamentin tehnyt Henrik Tempil oli toiminut Turun 
koulumestarina ja että jo kolme vuosikymmentä aikaisemmin, 1320-lu- 
vulla, Turussa oli kerätty varoja kaupungin köyhille koululaisille (REA 
160; DF 328). Turun katedraalikoulun opetus noudatteli kanonisen 
oikeuden määräyksiä katedraalikoulujen opetuksen sisällöstä. Niiden 

mukaan koululaisille tuli opettaa ainekokonaisuuksia, joita kutsuttiin 
triviumiksi (grammatiikka, retoriikka ja dialektiikka) ja guadriviumiksi 
(aritmetiikka, geometria, musiikki ja tähtitiede). Triviumin opinnot an- 
toivat koululaisille pappiskoulutuksen perustan: latinan kielen ja kieli- 
opin alkeet, saarnaamisen perustaidot sekä kyvyn ymmärtää teologisia 
kysymyksiä ja väitellä niistä. Ouadriviumin kautta oppilaille taas pyrit- 
tiin antamaan papin ammatissa tarvittavia käytännön taitoja. Vaikka kir- 
kon virallinen opetuskieli ja opetuksessa käytetyt tekstit olivat latinaa, 
opetuksessa käytettiin apuna myös paikallisia kieliä. (Nuorteva 1999: 
26-27; Salonen 2016.) 

Koulussa käytetyistä oppikirjoista tai lukemistosta ei ole säilynyt tie- 
toa, mutta arkeologinen todistusaineisto Turun katedraalikoulun paikal- 
ta antaa tietoa koulun opetusvälineistä. Turun tuomiokirkon kupeessa 
vuosina 2005—2006 tehdyissä arkeologisissa kaivauksissa löydettiin 
runsaasti kirjoittamiseen liittyvää esineistöä, kirjoituspuikkoja ja puisten 
vahataulujen kappaleita (kuva 1).3 


Kuva 1. Vahatauluja ja kirjoituspuikkoja Turun Tuomiokirkontorin 
kaivauksilta. Kuva: Jari Nieminen 2013. Aboa Vetus & Ars Nova. 


Löydöt voidaan liittää noin 50-70 metrin etäisyydellä kaivauspaikasta 
sijainneeseen keskiaikaiseen katedraalikouluun ja ajoittaa 1400-luvun 
puoleenväliin ja vuosisadan jälkipuolelle (Harjula 2012). Arkeologiset 

löydöt ovat erityisen merkittäviä osoittaessaan sen, että vahatauluja käyt- 
tivät porvariston ohella Turussakin myös koululaiset (Harjula 2015). 
Vahataulut ja kirjoituspuikot kertovat kirjoitustaidosta keskiajan Turus- 
sa, mutta koska tauluissa ei ollut säilynyt merkintöjä, vaikenevat ne nii- 
hin kirjoitetuista kielistä. Tauluihin aikanaan kirjoitetut tekstit lienevät 
heijastelleet oppisisältöjen kieliä (latina) ja niitä arkisempia muistiinpa- 
nojen ja viestien kieliä (suomi, ruotsi ja alasaksa). 

Vaikka koulun arjesta kertovat kirjalliset lähteet ovat lähes olemat- 
tomat, poikkeuksiakin on. Yksi mielenkiintoisimmista liittyy koulun 
opetusvälineisiin ja keskiajalla eläneen turkulaisen klerkin (clericus)? 
Ragvaldus Gicin koulunkäyntiin ja tulevaan papinuraan. Elokuussa 
1475 Ragvaldus anoi paavi Sixtus IV:ltä erivapautta (dispensatio), jotta 
hän voisi ottaa vastaan ylimmät pappisvihkimykset siitä huolimatta, että 
oli koulussa tapahtuneessa onnettomuudessa menettänyt näkökyvyn 
vasemmasta silmästään. Koska silmävammaisia nuorukaisia ei kelpuu- 
tettu pappisuralle ilman paavillista erivapautta, kääntyi Ragvaldus Sixtus 
IV:n puoleen. Tämä myöntyi pyyntöön (FMU 3603; Hanska & Salonen 
2004: 86). 

Myös Ragvalduksen silmää vahingoittaneen koulutoverin saman 
vuoden syyskuun lopussa paaville tekemä latinankielinen anomus on 
säilynyt. Olavus Kirwis pyytää siinä, että saisi ryhtyä aiheuttamastaan on- 
nettomuudesta huolimatta kirkolliselle uralle. Kanonisen oikeuden mää- 
räykset pitivät pappissäädyn jäseniä fyysisesti vahingoittaneita henkilöitä 
virkakelvottomina. Anomustekstin mukaan Olavus oli 12-vuotiaana kou- 
lupoikana pahaa tarkoittamatta heittänyt leikkiessään ilmaan stipulam 
siue paruam lingnj particulamin eli stipulan tai pienen puunpalan, joka 
oli osunut hänen koulutoverinsa (Ragvaldusta ei mainita nimeltä, mutta 
kyse täytyy olla hänestä) silmään vahingoittaen tämän näkökykyä (FMU 
3611). Olavus anoi paavilta erivapautta tekonsa vuoksi painottaen erityi- 
sesti sitä, että teko oli tapahtunut hänen ollessaan vielä hyvin nuori ja 
että hänen tarkoituksenaan ei ollut vahingoittaa ystäväänsä. Vakuutukset 
tehosivat paaviin. Olavus saattoi siis ottaa vastaan pappisvihkimyksen ja 
hoitaa myös alttaripalvelusta (Harjula & Salonen 2014). 

Anomuksissa mainitun latinankielisen stipula-sanan suomennos 
on ”olki” tai ”korsi”. Sanan synonyymi on festūca, joka tarkoittaa paitsi 

heinäkasveja myös esinettä, jota on käytetty osoittamaan tekstiä luke- 
maan opeteltaessa tai opetettaessa. Tällaista välinettä hyödynnettiin 
keskiajalla yleisesti monenlaisissa lukemis- ja oppimistilanteissa sekä 
oppilaan että opettajan käyttämänä. Ehkä stipulalla tarkoitettiin osoitinta 
eli lukutikkua (vrt. myös opettajan välineisiin myöhemmin kuuluva kart- 
takeppi). Tällainen kärjellinen esine olisi mahdollisesti myös kokonsa ja 
painonsa takia ollut riittävä aiheuttamaan edellä kuvatun onnettomuu- 
den (Harjula & Salonen 2014). 


SINETIT JA LATINA 

Keskiajan kirjalliseen kulttuuriin ja asiakirjoihin liittyvät kiinteästi si- 
nettileimasimet ja niillä tehdyt vahasinetit. Sinettien tehtävä oli todentaa 
asiakirjan allekirjoittajien henkilöllisyys tai instituution edustajuus 
(Männikkö 2009; Immonen 2011). Suomen vanhin tunnettu sinetti- 
leimaus on piispa Bero I:n vuonna 1253 vahaan painama (FMS 6). Rein- 
hold Hausenin kokoamassa suomalaisten keskiajan sinettien luettelossa 
(FMS) on kaikkiaan 378 sinettiä, joista 24 kuuluu Turun piispoille, 
11 Turun tuomiorovasteille ja arkkidiakoneille sekä 9 Turussa toimineille 
kaniikeille ja maarovasteille sekä vielä kaksi Turun dominikaanikonven- 
tin prioreille. Virka- ja henkilösinettejä hieman myöhemmin otettiin 
käyttöön instituutioiden sinetit. Turun kapitulin käyttämiä sinettikuvia 
on säilynyt kolme, joista vanhin vuodelta 1332 (FMS 30), ja Turun domi- 
nikaaniluostarin sinettejä yksi vuodelta 1450 (FMS 83). 

Keskiaikaisissa sineteissä keskustan kuva-aiheen ympärillä reunaa 
kiertää latinankielinen teksti, jossa ilmoitetaan, kenelle sinetti kuuluu. 
Sen latina oli hyvin pitkälle formuloitua, ja yleiseurooppalaista tyyliä 
noudattaen teksti toistuikin samanlaisena sinetistä toiseen. Piispojen 
sinettejä kiertävän tekstin formula kuuluu Sigillum NN Dei gracia episco- 
pi Aboensis'NN:n, Jumalan armosta Turun piispan, sinetti”. Usein sanat 
ovat vahvasti lyhennettyjä, ja esimerkiksi sinettiin viittaava sana sigillum 
voidaan ilmaista pelkällä S-kirjaimella. 

Latina piti pintansa sinettien kielenä kaikissa yhteiskuntaryhmissä. 
Varhaisimmat maalliset sinetit kuuluvat ylimmälle aatelille, vanhimpana 
Bengt Birgerssonin sinetti vuodelta 1283 (FMS 1). Kaikkiaan Hausenin 
teoksessa on viiden herttuan ja 208 rälssin edustajan sinetit. Sinettien 

sosiaalinen kattavuus kuitenkin laajeni seuraavalla vuosisadalla, kun 
myös aatelittomat sekä maalliset instituutiot eli maakunnat, kaupungit 
ja killat omaksuivat sinettikäytännön. Turun kaupungin vanhin tunnet- 
tu sinettikuva on vuodelta 1309 (FMS 291), ja vanhin aateloimattoman 
sinettileimaus on vuodelta 1344. Se kuuluu laamanni Björnille (Anthoni 
1955). Seuraava säilynyt aatelittoman tekemä sinettileimaus on vuodelta 
1380 (FMS 300). Yhteensä aatelittomien sinettejä on Hausenilla 65. 

Nykyisen Turun alueelta on löydetty kolme keskiaikaista sinettileima- 
sinta, jotka kaikki ovat ilmeisesti kuuluneet maallikoille — ainakaan niis- 
sä ei ole viitteitä kirkollisuuteen. Kaksi niistä on Maarian pitäjään kuu- 
luneelta Koroistenniemeltä, ja ne on ajoitettu 1300-luvulle (Immonen 
2009: Cat. 26:1—2; 2018a). Kolmas on löydetty Kaarinan pitäjään kuu- 
luneesta Haritun kylästä, ja se ajoittuu 1400-luvun jälkipuoliskolle (Im- 
monen 2017). Nämä kolme leimasinta kuvastavat inskription" pelkis- 
tymistä sen mukaan, mitä etäämmälle kirkollisista, institutionaalisista 
ja aatelisista yhteyksistä siirrytään: latinasta ei muistuta enää muu kuin 
kirjain S sanan sigillum lyhenteenä. Muutoin sinettitekstissä on vain 
omistajan nimi, usein perusmuodossaan. 


LATINAA KIRKKOMUISTOISSA 

Latinaa on säilynyt asiakirjojen ohella kirkkointeriööreissä ja -esineis- 
tössä. Turun tuomiokirkossa on säilynyt joitakin keskiaikaisia hautalaa- 
koja, joihin on kaiverrettu latinankielisiä piirtokirjoituksia." Vanhim- 
mat niistä ajoittunevat 1300-luvulle, mutta laakojen kuluneisuuden ja 
fragmentaarisuuden vuoksi vain joitakin sanoja on mahdollista enää 
lukea. Vanhimpiin sisältyy keskiaikainen hautalaaka, joka on 1920-lu- 
vulla koottu palasista (EFIL 772; Laaksonen 1984: 10—11). Sen reunaan 
on hakattu teksti, josta jäljellä on neljä viimeistä sanaa: [- a(n)i(m)a 
sit in pa[ce] 'olkoon sielu rauhassa”. Ilmaisu on tyypillinen aikakauden 
hautakivissä, ja se esiintyy myös toisessa 1300-luvun kalkkikivisessä hau- 
takivessä (Laaksonen 1984: 12). Siinä luettavissa ovat sanat Anno Domini 
M|- -lcui(us) a(n)i(m)a sit i(n) pa(ce) ”Herran vuonna L- +] jonka sielu 
olkoon rauhassa’ (EFIL 786). Kolmannessa huonokuntoisessa hauta- 
laa'assa on nähtävissä kirjoitus Obiit do|- ter |- -] (Lev)iter letare ”kuoli 
herra [- -] (?)' (EFIL 773; Laaksonen 1984: 11-12). 

Edellisiä jonkin verran nuoremmissa hautalaaoissa latinankieliset 
inskriptiot ovat säilyneet paremmin. Vanhin on kalkkikivinen hautakivi, 
jonka reunoja kiertää goottilaisin minuskelikirjaimin laadittu teksti 
(Laaksonen 1984: 12-13): Anno D(omi)ni MCCCXCV nona d(ie) post fes- 
tu(m) pe(n)tecoste(s) o(biit) Henric(us) fili(us) Straturece. Orate (pro eo). 
Suomennettuna teksti kuuluu (EFIL 774): ”Herran vuonna 1395, yh- 
deksäntenä päivänä helluntain jälkeen, kuoli Henrik Straturekanpoika. 
Rukoilkaa (hänen puolestaan).” Toinen hautakivi on inskriptionsa pe- 
rusteella kuulunut valtaneuvos Olof Nilsson Tavastille, joka kuoli vuon- 
na 1460. Kiven reunoja kiertävässä tekstissä todetaan Anno D(omi)ni 
MCCCCIX I(n) Crastino S. Pet(ri) d(e) cathedra o(biit) nobil(is) vir 
Olauu(s) Thavasth mile(s) o(r)ate p(ro) eo, jonka voi kääntää suomeksi: 
”Herran vuonna 1460, pyhän Pietarin istuimen muistojuhlan (22.2.) 
jälkeisenä päivänä, kuoli jalosukuinen ritari Olavi Tavast, rukoilkaa hä- 
nen puolestaan” (Laaksonen 1984: 14-15). Kolmas kivi on Turun piispan 
Conradus Bitzin (k. 1489) (Laaksonen 1984: 15). Sen keskelle on kuvattu 
pukkihelainen ja piispanhiipalla kruunattu vaakuna, jonka yläpuolelle 
on hakattu: S(epulcrum) venerabilis p(at)ris, d(omi)ni Cof(n)radi, ep(iscop) 
i Ab(oe)n(sis) O(biit) an(njo MCDLXXXIX XIII die Martii. (kuva 2). Suo- 
mennettuna teksti kuuluu (EFIL 775): ”Kunnianarvoisan isän, herra 
Conraduksen, Turun piispan hauta. Hän kuoli vuonna 1489, maalis- 
kuun 13. päivänä.” 

Edellä mainittujen nykypäivään säilyneiden hautakivien lisäksi kah- 
den keskiaikaisen kiven latinankieliset tekstit tunnetaan vain muinais- 
tutkija ja taiteilija Elias Brennerin vuosina 1670-1672 tekeminä pii- 
rustuksina. Toinen niistä on kuulunut suurkauppias Fredrik Freselle 
(k. 1454), toinen taas presbyteeri Nicolaus Andreenille. Jälkimmäinen on 
valmistettu mahdollisesti 1400-luvun viimeisellä neljänneksellä (Laak- 
sonen 1984: 13). Hautakivien ohella Turun tuomiokirkossa on säilynyt 
takoraudasta valmistettu ristikko, joka erottaa Pyhän Ruumiin kuorin 
eli Tavastin kappelin kirkkosalista. Aitauksen koristeluun sisältyy lati- 
nankielinen teksti (Laaksonen 1984: 69-70): An(n)o D(omi)ni MCDXXV 
Magnus Olai e(pisco)pus fecit betr? h(oc) op(us) Help [M]laria b(eata), suo- 
mennettuna (EFIL 776): ”Tämän aitauksen teetti piispa Maunu Olavin- 
poika Herran vuonna 1425. Auta, pyhä Maria!” 

Kuva 2. Turun piispa Conradus Bitzin hautakivi. Kuva: Visa Immonen 2009. 

Latinankieliset tekstit ovat tavallisia kirkollisessa esineistössä.? Tu- 
run tuomiokirkossa säilytetyssä keskiaikaisten pyhäinjäännösten eli 
reliikkien kokoelmassa on useita pergamentin suikaleelle kirjoitettuja 
nimilappuja. Ne on kiinnitetty tekstiileihin, joihin reliikit on kiedottu, ja 
niihin on kirjoitettu latinaksi, mille pyhimykselle sisältö kuuluu (Rinne 
1932: 365—378; Taavitsainen 2011). Erityisen runsaasti latinaa tavataan 
kirkon metalliesineistössä. Turun tuomiokirkon Fjbyn kalkiksi nimite- 
tyn ehtoollismaljan parina 1470- tai 1480-luvulla valmistetun lautasen 
reunaa kiertää teksti: hoc facite in meam commemoracionem (Luuk. 22:19; 
Immonen 2009; Cat. 2:17). Kyseessä on loppuosa Jeesuksen ehtoollisen 
asetussanoista (EFIL 792): ”Tämä on minun ruumiini, joka annetaan 
teidän puolestanne. Tehkää tämä minun muistokseni.” Toiseen, yksi- 
näiseen ehtoollislautaseen, joka valmistettiin 1400-luvun viimeisellä 
neljänneksellä, on kaiverrettu teksti O Ihesus Criste, fili Dei unii, miserere 
nobis, suomeksi ”Oi Jeesus Kristus, ainoan Jumalan poika, armahda 
meitä!” (EFIL 793; Immonen 2009: Cat. 2:19). 

Turun tuomiokirkon kalustoon on kuulunut ehtoollismalja, joka on 
nykyisin Pedersören kirkon omaisuutta (Immonen 2009: Cat. 2:8). Sen 
pohjaan on kaiverrettu teksti Testamentu(m) D(omi)ni Gregori Monch, 
qui obiit anno D(omi)ni 1429 in die S(anc)ti (Barjnabe AD ALTARE - S - 
IOAN(nis): BAPT(ist)e. Teksti kääntyy suomeksi (EFIL 567): ”Herra 
Gregorius Monachin, joka kuoli Herran vuonna 1429 pyhän Barnabaan 
päivänä, testamenttilahjoitus pyhän Johannes Kastajan alttarille.” Ehtool- 
lisastioiden ohella Turun tuomiokirkossa säilytetään vielä 1300- tai 
1400-luvun ciboriumia eli ehtoollisleipien säilytysastiaa, jonka jalkaan 
on kaiverrettu teksti (EFIL 791; Immonen 2009: Cat. 4:2): Ave Maria, 
gracia plena! Dominus t(ecum)! Taustalla on enkeli Gabrielin tunnettu 
tervehdys Neitsyt Marialle (vrt. Luuk. 1:28): ”Ole tervehditty, Maria, sinä 
armon saanut! Herra kanssasi!” Neitsyt Marian latinankielinen terveh- 
dys oli tärkeä rukous, joka toistuu niin kirkollisissa kuin maallisissa 
yhteyksissä. Turun tuomiokirkon seinämaalauksissa ei ole säilynyt teks- 
tejä, mutta Maarian kirkon etelälaivan neljänteen holviin on vuosina 
1440-1460 maalattu sanat Ave Maria ja Sancta Mar(ia) sekä pyyntö Ora 
pro nobis 'rukoile puolestamme (EFIL 800; Hiekkanen 2014: 92). 

LATINAA KIRKKOJEN ULKOPUOLELLA 

Kuten edellä todettiin, enkelin tervehdys Marialle toistuu myös maalli- 
siin yhteyksiin liittyvissä Turusta löytyneissä esineissä. Äbo Akademin 
tontin arkeologisissa kaivauksissa vuonna 1998 paljastui 1300-luvun 
jälkipuoliskolta peräisin oleva suola-astian tinakansi (Immonen 2013). 
Esineen runsas koristelu esittää muun muassa enkeli Gabrielin terveh- 
timässä Neitsyt Mariaa kädessään tekstinauha: ave [maria] gr|atia plena]. 
Sama tervehdys on Tuomiokirkkosillan kupeesta löydetyssä 1300-luvun 
rengassoljessa ja Äbo Akademin tontin kaivauksissa löydetyn 1300-lu- 
vun rengassoljen kehässä (Immonen 2009: Cat. 19:65, 19:66). Teksti 
koristaa niin ikään Koroistenniemeltä löydettyä, sittemmin museoko- 
koelmista hävinnyttä, 1200-luvun jälkipuoliskon hopeasormusta. Sen 
kehästä erottuvat kirjaimet A V [- +] A. Hartaudellisiin inskriptioihin 
on luettavissa myös Abo Akademin tontilta paljastunut kullattu hopea- 
sormus 1300- ja 1400-lukujen taitteesta (Immonen 2009: Cat. 23:7, 
23:14). Siihen on kaiverrettu kolmen itämaan tietäjän nimet: baltazar 
iaspar melch(ior) (vrt. Rinne 1906—1912b; Immonen 2009: Cat. 12:1). 

Turun Vanhan Suurtorin läheltä Raatihuoneen tontilta löytyi vuon- 
na 1888 tinakannu, joka on valmistettu vuoden 1500 tienoilla (Rinne 
1906-1912a). Osana astian koristelua sen pintaan on kaiverrettu kaksi 
inskriptiota. Ensimmäinen on latinankielinen: mane surgemus cum kris- 
ti(anis) 'nouskaamme varhain ylös kristittyjen kanssa’ (vrt. Laul. 1. 7:12). 
Ilmaus liittyy aamurukousperinteeseen (Taavitsainen 2003: 12). Kannun 
toinen inskriptio on saksaa: in maria muter reine "puhtaan äiti Marian 
(nimeen). Ilmaisu oli tyypillinen hartaudellisissa teksteissä ja osa suo- 
sittua Maria-kulttia. 

Raamatullisiin hahmoihin ja pyhimyksiin liittyvä nimimagia on var- 
sin tavallista keskiajan esineistössä. Latinan voimakas yhteys kristilli- 
syyteen ja hengellisyyteen johti siihen, että kieli sekä tekstit sellaisenaan 
saivat maagista voimaa. Muualta Euroopasta tunnetaan runsaasti koru- 
ja, joita koristavat inskriptiot koostuvat sattumanvaraisilta vaikuttavista 
kirjainsarjoista tai vain kirjaimia muistuttavista viivoista. Auransillan 
lähettyviltä on löydetty 1300-luvun rengassolki, jota koristaa teksti IAI 
IVI IANR (Immonen 2009; Cat. 19:71). Luultavasti inskription ei ole 
tarkoituskaan olla sisällöltään mielekäs, vaan sen tehtävänä on edustaa 

kirkolliseen kieleen ja teksteihin ladattua voimaa. Kirjainten vaikutta- 
vuudesta kertoo myös Koroistenniemeltä arkeologisissa kaivauksissa 
löydetty A-kirjainta esittävä kuparinen hela 1300- tai 1400-luvulta (Im- 
monen 2018b: 22; kuva 3). Kirjain saattaa olla viittaus Ave Maria -ter- 
vehdykseen. (Latinan käytöstä ks. myös jäljempänä luku ”Kirjoittaminen 
muilla kuin roomalaisilla aakkosilla: riimut ja niiden kieli”.) 


Kuva 3. Koroisten piispanistuimen arkeologisista kaivauksista löytynyt goottilaista 
A-kirjainta esittävä kuparisekotteinen hela (korkeus 20 mm) (KM 52100:1098). 
Kuva: Visa Immonen 2009. 

Ruotsin kielen ilmentymät 


Kuten taulukosta 1 kävi ilmi, ensimmäiset Turussa laaditut ruotsinkieli- 
set asiakirjat ovat peräisin 1300-luvulta ja 1300-luvun puolivälistä lähtien 
niiden määrä lisääntyi suuresti. Ruotsia on käytetty Turussa erityisesti 
maallisen hallinnon ja oikeuslaitoksen kielenä, ja Maunu Ferikinpojan 
maan- ja kaupunginlaissa annetun määräyksen vuoksi kaikki hallintoa 
tai oikeuslaitosta koskeneet tai niiden piirissä syntyneet asiakirjat laa- 
dittiin ruotsiksi 1300-luvun puolivälistä lähtien.” Jotkut tunnetuista säi- 
lyneistä asiakirjoista sisältyvät edellä jo mainittuihin Turun kirkollisiin 
kopiokirjoihin, mutta suuri osa tunnetuista ruotsinkielisistä lähteistä on 
säilynyt itsenäisinä asiakirjoina arkistojen kokoelmissa, ja ne on julkais- 
tu Diplomatarium Fennicum -tietokannassa. Tärkeän säilyneiden asiakir- 
jojen ryhmän muodostavat Turun linnanvoudin kirjeenvaihto joko emä- 
maahan Ruotsiin tai Suomessa asuneiden henkilöiden kanssa. Turussa 
on myös vastaanotettu suuri määrä Ruotsista tulleita kuninkaallisia 
määräyksiä ja muita kirjeitä, joita on säilytetty asianmukaisesti Turun 
linnassa. Myös Turussa laaditut oikeudellisesti merkittävät kauppakirjat 
tai lahjoitusasiakirjat on tyypillisesti laadittu ruotsiksi.“ 

Ruotsin kielen käytöstä on säilynyt myös muita todisteita kuin kir- 
jeenvaihtoa, nimittäin kopioita Ruotsin lakikirjoista. Tunnetuin näistä 
lienee niin kutsuttu Codex Aboensis, jonka luultiin pitkään olevan koti- 
maista tekoa mutta joka on kuitenkin valmistettu Ruotsissa ruotsalaisen 
valtaneuvoksen Bengt Jönsinpoika Oxenstiernan tilauksesta (Ferm & 
Nyström 2004, passim). Lakikäsikirjoitus on kuitenkin ollut pitkään käy- 
tössä Turun linnan voudeilla, joten tämä upeasti kuvitettu teos voidaan 
laskea niihin jäänteisiin, jotka kertovat ruotsin kielen käytöstä Turussa 
keskiajalla. 

Muita oikeudellisia asiakirjoja Turusta ei ole säilynyt. Joistakin Ruot- 
sin valtakunnan kaupungeista, kuten esimerkiksi Tukholmasta tai Rau- 
malta, on säilynyt raastuvanoikeuksien ruotsiksi laadittuja pöytäkirjoja 
eli tänkebokeja. Turusta tällaisia asiakirjoja ei valitettavasti ole säilynyt, 
vaikka kaupungissa on täytynyt sellaisia olla käytössä, sillä vuodelta 1449 
peräisin olevassa kauppakirjassa mainitaan, että kaupan kohteena oleva 
tontti on kirjattu kaupungin tänkebokiin: "CA scriffuit staar j standzsins 

thaenke book (- 27 (REA 551). Pöytäkirjoihin on kirjattu kunakin päivä- 
nä oikeudessa käsitellyt asiat, todistajien antamia lausuntoja ja mahdol- 
lisia tuomioita myöten (Salonen 2009: 26-28). Vaikka puolet oikeutta 
istuneista raatimiehistä olikin äidinkieleltään saksankielisiä, on tänkebo- 
kit laadittu kauttaaltaan ruotsin kielellä, sillä Ruotsin lain mukaan kau- 
punginkirjurin piti olla äidinkieleltään ruotsinkielinen (MEKL, Kg VI). 
Koska muutkin turkulaiset kuin voudit ovat käyneet kirjeenvaihtoa, 
on Turusta säilynyt myös muuta ruotsinkielistä kirjemateriaalia. Parhai- 
ten tästä on tunnettu Turun tuomiorovastiksi kohonneen Paulus (Paa- 
vali/Pävel) Scheelin (n. 1465-1516) kirjeenvaihto, johon kuuluu myös 
ruotsinkielisiä kirjeitä. Kirkonmiehenä Scheel kirjoitti ilman muuta 
myös latinaksi, minkä lisäksi hän hallitsi keskialasaksaa, sillä hänellä 
oli tiiviitä kauppasuhteita Tallinnaan ja muihin hansakaupunkeihin.5 


Keskialasaksan kielen jäänteet 


Vaikka keskialasaksa oli hansaliiton vuoksi koko Itämeren piirissä kau- 
pan virallinen kieli ja turkulaisilla porvareilla on ollut tiiviit suhteet 
hansakaupunkeihin, ei Turussa päivättyjä alasaksankielisiä asiakirjoja 
ole säilynyt kuin noin 150. Suurin osa näistäkin on säilynyt arkistoissa 
maamme rajojen ulkopuolella, erityisesti Tallinnassa. Keskialasaksankie- 
lisistä Turussa laadituista asiakirjoista enemmistö on Turun ja Tallinnan 
(tai jonkin muun hansakaupungin, kuten Lyypekin) raatien välistä kir- 
jeenvaihtoa,* mutta joukkoon mahtuu myös luonteeltaan henkilökohtai- 
sia ja muitakin kuin virallisia aiheita käsitteleviä kirjeitä. Hyvä esimerkki 
henkilökohtaisesta kauppakirjeenvaihdosta on edellä mainitun Paulus 
Scheelin ja hänen Gdanskissa asuneen kauppakumppaninsa Hans 
Chonnertin välinen kirjeenvaihto. Kuten kirjeitä tutkinut Ilkka Leskelä 
(2007: 28-94) huomauttaa, siitä käy hyvin ilmi, että Scheel ja Chonnert 
ystävystyivät monivuotisen kauppakumppanuutensa kuluessa ja alkoivat 
pikkuhiljaa sisällyttää kirjeisiinsä yhä enemmän henkilökohtaisia asioita 
ja kuulumisia.” Scheelin ja Chonnertin välinen kirjevaihtokumppanuus 
ei liene poikkeus, vaan turkulaiset ovat oletettavasti luoneet useita sak- 
sankielisiä ystävyyssuhteita ympäri Itämeren rannikon. 

Kirkollisessa esineistössä keskialasaksaa tavataan kahdessa yhteydes- 
sä. Ensimmäinen on Turun tuomiokirkon 1420-luvun ehtoollismalja, 
jonka jalan alareunaa koristaa kaiverrus dessen kelich ghif heyne watmal 
to zunte hinrikes altar to abo Tämän kalkin antoi Heyne Watmal pyhän 
Henrikin alttarille Turussa’ (Immonen 2009; Cat. 2:7). Lahjoittajan nimi 
viittaa saksalaiseen alkuperään. Toinen tapaus on pyhän Yrjänän hospi- 
taalin kappelille kuulunut, 1440-luvulla valmistettu kalkki (Immonen 
2009: Cat. 2:10). Sen jalkaa kiertää lahjoittajien nimisarja larens hannes 
son cristrin thomas walborgh ihesvs maria, jonka on tulkittu viittaavan 
Laureus Hannessoniin, Cristrin Laurensdotteriin sekä Thomas Korroon 
ja Walborgiin. Kolme heistä tunnetaan muista tekstilähteistä. Vuonna 
1453 Cristrin Laurensdotter lahjoitti siskonsa Walborgin suostumuksella 
irtainta omaisuutta ja maata Liedosta Naantalin birgittalaisluostarille 
(DF 2929). Sisko Walborg oli turkulaisen porvarin Thomas Korron vai- 
mo (DF 2930). Nimilitania voi yhtä hyvin olla saksaa kuin ruotsia, mutta 
maljan varteen on kaiverrettu selvästi saksaksi ihesus cristus sone marien 
"Jeesus Kristus Marian poika”. Thomas Korroa voidaan sukunimensä pe- 
rusteella kuitenkin epäillä suomalaista alkuperää olevaksi. Muut nimet 
ovat ruotsinkielisiä, eikä henkilöiden mahdollisista saksalaisista juurista 
ole kirjallisia tietoja. 

Saksan kieltä on tallentunut jonkin verran myös keskiajalle ajoittu- 
viin Turun arkeologisiin löytöihin. Äbo Akademin tontin kaivauksissa 
löytyneeseen laukun läpäksi tulkittuun esineeseen on tehty goottilaisil- 
la minuskelikirjaimilla kaiverretut ja koristekuviolla toisistaan erotetut 
sanat got ja woldes. Tekstissä on kyse saksankielisestä uskonnollisesta 
fraasista, ”Jumala suokoon' (Harjula 2015b). Vuoden 1445 vaiheille ajoit- 
tuvassa saksalais-latinalaisessa sanakirjassa (ks. Poppenborg 2008: 378) 
esiintyy sanatarkka ilmaus Gotwoldes ja sen vastineena latinan deus pro- 
ficiat perficiat regat etc. Viittaus Jumalaan on kaiverrettu myös Itäinen 
Hämeenkatu 17:n tontilta löydettyyn 1300-luvun kultasormukseen, jon- 
ka ulkokehää kiertää keskialasaksalainen teksti help got 'Auta, Jumala’ 
(Immonen 2009: Cat. 23:11). 

Suomen kielen todisteet 


Säilyneissä suomalaisissa keskiaikaisissa kirjallisissa lähteissä ei ole ai- 
noatakaan suomen kielellä kirjoitettua asiakirjaa. Näin ollen myöskään 
Turusta ei ole säilynyt mitään suomeksi kirjoitettua. Tämä ei kuitenkaan 
tarkoita, ettei Turussa olisi käytetty keskiajalla myös suomea. Katolinen 
kirkko edellytti papiston saarnaavan kansan kielellä, ja tärkeimmät kir- 
kolliset tekstit, kuten kasteen kaava tai Isä meidän -rukous, tuli osata 
omalla kielellä. Vaikka saarnoista tai muista suomenkielisistä kirkollisis- 
ta teksteistä ei ole säilynyt keskiaikaisia kirjallisia todisteita, on suomen 
kieltä käytetty maassamme laajalti eikä ole syytä epäillä, että Turku olisi 
muodostanut poikkeuksen tästä. 

Keskiaikaiset lähteet todistavat monella tavalla siitä, että Turussa on ol- 
lut suomea ymmärtäviä henkilöitä. Yksi viite tähän on, että useilla keski- 
aikaisilla ja uuden ajan alun turkulaisilla porvarissuvuilla on selvästi 
suomenkielisiä sukunimiä (Kallioinen 2000, liite Turun porvareista). 
Eräs näistä on kaupungin ylimpään porvaristoon kuulunut Suurpäiden 
suku, jonka jäsenistä eräs, Laurentius Suurpää, kohosi Turun piispaksi 
vuonna 1500 (Leskelä 2010).?” Koska keskiajan normaali nimimuoto oli 
etunimi ja isännimi, kertovat suomenkieliset suku- tai lisänimet omalta 
osaltaan suomen kielen käytöstä keskiaikaisessa Turussa. Suomenkieli- 
nen suku- tai lisänimi ei tietysti todista mitään siitä, että kyseinen hen- 
kilö olisi välttämättä ollut suomenkielinen, mutta nimien säilyminen ja 
periytyminen viittaa siihen, että ainakin osa kaupungin asukkaista on 
myös ymmärtänyt nimien merkityksen. Oikeuslähteissä mainitaan 
lisäksi esimerkiksi todistajina Turun alueella asuneita henkilöitä, joiden 
nimien muodot viittaavat selvästi suomen kieleen ja siihen, että nimiä 
ylös kirjannut kirjuri ymmärsi suomen sijamuotoja. Kesäkuussa 1450 
on Turussa tehtyä kauppakirjaa todistamassa olleet esimerkiksi Jaco 
Loyalanen (Jaakko Lojalainen/Luojalainen?) ja Hekkj Harala (Heikki 
Harala?), ja sama asiakirja mainitsee myös Waywastinkyla-nimisessä 
paikassa (myöh. Vaistenkylä) pidetyt käräjät (REA 550). 

Turun kaupungin monikielisyydestä kertoo hyvin konkreettisella ta- 
valla jo edellä mainitun Paulus Scheelin ja Hans Chonnertin kirjeen- 
vaihdosta ilmi tuleva seikka, että Chonnert lähetti syksyllä 1513 poikansa 

Hans nuoremman Turkuun oppimaan paikallista kieltä, kuten hän oli 
kolme vuotta aikaisemmin tehnyt oppipoikansa Pawelin kanssa. Hans 
Chonnert vanhemman kirjeen mukaan hän halusi lähettää poikansa 
Hansin Turkuun oppimaan Paulus Scheelin johdolla latinaa, suomea 
ja ruotsia, joita hän tarvitsisi tulevalla kauppiaan uralla: dat ijk ijw sende 
mijnen sone Hans Chonnert (— —) dat he de sprake mochte leren fijnijch; 
vnd, so ijk heret, hebbe gij bij jw wol stoddenten, de en noch mochte leren 
swedijsche breffe mochte leren, vnd fijnnijch ok so wat lattijnesch; he chan jo 
wat worsoket, wen en sal he eyn choppman werden, so ijs ijt em ganch nwtte 


(DF 5687, kuva 4). 


rawa ie 
YY Tw et (ae a ! r 
feer A NE See deg a 


bs < 
H 


Ka 


ar AES Gun! Pa wd 
r 9 a ; e Gn AE 
284 En EE 


D 


Kuva 4. Kappale Hans Chonnert vanhemman kirjeestä Paulus Scheelille syksyllä 
1513. Kuvalähde: Diplomatarium Fennicum [http://df.narc.fi/document/5687]. Haet- 
tu 22.11.2019. 


Hans Chonnert vanhemman pyyntö on selkeä todiste siitä, että hän tiesi 
poikansa voivan oppia suomen kieltä Scheelin johdolla Turussa. Keskei- 
sen kaupungissa käytetyn puhekielen hallitsemisella oli käytännöllisiä 
etuja. 

Kirjoittaminen muilla kuin roomalaisilla aakkosilla: 
riimut ja niiden kieli 


Kirjoittamisen ja lukemisen kulttuuri erityisesti keskiajan kaupunki- 
ympäristöissä on ollut monimuotoista. Kirjallisen kulttuurin vaikutus- 
piiriin ovat tavalla tai toisella kuuluneet lähes kaikki, myös luku- ja 
kirjoitustaidottomat. (Lindell 1994; Salminen 2003; Nedkvitne 2004.) 
Arkeologinen tutkimus on vahvistanut tätä uudemman historiantutki- 
muksen luomaa kuvaa kaikki yhteiskunnan kerrokset läpäisseestä kirjal- 
listumisesta. Pohjoismaissa kaupunkiarkeologinen tutkimus alkoi kehit- 
tyä ja kaivauksissa talletetun löytöaineiston määrä kasvaa voimakkaasti 
1950-luvulta alkaen. Kasvaneen lähdeaineiston joukkoon sisältyy huo- 
mattava määrä kirjoittamisesta ja lukemisesta kertovia löytöjä. Esimer- 
kiksi kirjoituspuikko- ja vahataululöytöjen myötä on saatu paljon uut- 
ta tietoa muistiinpanojen tekemisen merkityksestä eri elämänalueilla. 
Rakennuksissa ja esineissä säilyneet tekstit ovat laajentaneet käsityksiä 
erilaisten inskriptioiden sisällöistä ja myös inskriptiokulttuurin ulottu- 
misesta eri yhteiskuntaryhmiin. (Andersson 1994.) 

Turun arkeologisista kaivauksista on otettu talteen kolme pienen 
puisen kimpiastian pohjaa, joiden alapinnalla on keskiaikaiseksi 
futhork-riimukirjoitukseksi tulkittavia tekstejä. Ensimmäinen esineistä 
löytyi Vanhan Suurtorin kaivauksissa vuosina 1986-1987. Roomalaisella 
B-kirjaimella alkavan riimukirjoituksen (ks. kaavio 1, teksti 1) voi tulkita 
latinankieliseksi toivotukseksi Bene vale Voi hyvin.” Toinen astianpoh- 
jista on peräisin Aboa Vetus -museon alueen arkeologisista tutkimuksis- 
ta vuodelta 1992. Riimukirjoituksen (ks. kaavio 1, teksti 2) tulkinta Ave 
Maria gratia plena Dominus on alkuosa latinankielisestä Enkelin tervehdys 
-rukouksesta. Kolmas astianpohja (ks. kaavio 1, teksti 3) löytyi Äbo Aka- 
demin tontin kaivauksissa vuonna 1998. Siinä on edellistä lyhyempi 
katkelma samasta rukouksesta: Ave Maria gratia (Harjula 2016; Palum- 
bo & Harjula, tulossa). Viimeisin turkulainen riimuhavainto on samalta 
kaivaukselta löytyneessä keskiaikaisessa sarvesta tehdyssä kammassa. 
Siihen on yhdellä yhdistelmäriimulla raaputettu Ave-sanaksi tulkittava 
ilmaus (ks. kaavio 1, teksti 4) (Harjula 2019). 

Tulkinta 
Teksti 1 {Bual Bene vale 
Teksti 2 auamariagrakia 1 blasnatominu f s Ave Maria gratia plena Dominus 
Teksti 3 aummariagr 1] akda Ave Maria Gratia 


Teksti 4 — Guo Ave 


Kaavio 1. Turun arkeologisissa kaivauksista peräisin olevat riimuilla 
kirjoitetut tekstit. Lähde: Harjula 2016; Palumbo & Harjula, tulossa. 


Erityisesti Ave Maria -tekstejä voi pitää rukouksina tai siunauksina, joi- 
den tarkoitus oli paitsi osoittaa kiitosta Neitsyt Marialle myös suojella 
astian sisältöä, ruokaa tai juomaa, ja sitä kautta aterian nauttijaa. Tässä 
yhteydessä kiinnostavaa on myös riimukirjoitusten kieli, latina. Pohjois- 
maisessa kontekstissa riimuilla kirjoitetuista latinankielisistä teksteistä 
suurin osa on nimenomaan uskonnollisia fraaseja, erityisesti Enkelin 
tervehdys- (Ave Maria) ja Isä meidän (Pater noster) -rukousten katkelmia. 
Tekstejä esiintyy monenlaisissa artefakteissa ja rakenteissa, mikä viittaa 
rukousten käyttöön sekä julkisissa ja virallisissa kirkollisissa yhteyksissä 
että kodin piirissä. Turun löydöt ovat peräisin kaupungin porvariston- 
teilta. Löytöpaikkojen ja esineiden luonne yhdistää esineet ja riimuteks- 
tit kodin piirissä tapahtuneeseen hartauden harjoittamiseen, jossa on 
magiaan vivahtavia kansanuskon piirteitä (esim. Zilmer 2013). 

Riimuja ei varmastikaan opetettu Turun kouluissa, vaan niiden oppi- 
misen on täytynyt tapahtua kodin piirissä. Toisaalta kirjoituksissa käytet- 
ty latina oli kieli, jota käytettiin kirkossa ja koulussa opittujen rukousten 
kirjoittamiseen ja lausumiseen. Astianpohjien riimurukouksissa ”epä- 
virallinen” kirjoitusjärjestelmä (riimut) yhdistyykin kiinnostavalla taval- 
la ”viralliseen” kirkon kieleen. Lyhyet kirjoitetut fraasit antavat viitteitä 
myös keskiajan Turun latinan kielen lausumisesta, jos kirjoitettujen 
fraasien ajatellaan noudattavan rukousten äänneasua. Esimerkiksi gracia 
on molemmissa astianpohjissa kirjoitettu k:lla, joten ehkä se myös lau- 
suttiin täällä niin (Harjula 2016; Palumbo & Harjula, tulossa). 

Itsenäinen mutta teknisesti riimuihin liittyvä ilmiö ovat puumerkit. 
Ne ovat yleensä helposti kaiverrettavista tai viillettävistä suorista viivoista 
suunniteltuja geometrisia kuvioita, jotka sijoitetaan asiakirjaan tai esi- 

neeseen osoittamaan sen olevan jonkin yksilön tai yhteisön tekemä tai 
omistama. Puumerkit eivät muodosta selkeästi kodifioitua merkistöä, 
vaan tiettyjä kuva-aiheita varioitiin henkilöistä ja paikoista riippuen. 
Puumerkkien valtava kirjo merkitsi sitä, että ne olivat tunnistettavissa 
ja tiettyihin henkilöihin yhdistettävissä vain tietyn yhteisön piirissä tai 
lisäämällä niiden yhteyteen muita tekstuaalisia tai kuvallisia merkkejä. 
Pohjoismaissa vanhimmat tiedot puumerkeistä ovat 1100-luvun islan- 
tilaisista lakiteksteistä. Turussa puumerkkejä tunnetaan erityisesti as- 
tioiden ja lusikoiden kaltaisista puuesineistä (Immonen 2003), mutta 
ne olivat tavallisia myös porvarien vaakunoissa (Tertti 1985). Suomessa 
vanhin tunnettu rälssiin kuulumattoman sinetti vuodelta 1344 perustuu 
nimenomaan puumerkkiin (Anthoni 1955). Pääosa puumerkkiin perus- 
tuvista sinettimerkeistä ajoittuu kuitenkin 1400-luvulle, ja ne edustavat 
Suomen keskiaikaisista sinettileimauksista kaikkiaan noin 15:tä prosent- 
tia. Puumerkit sisältyvät ilmiöihin, joita kirjallinen kulttuuri synnytti ja 
tuki. 


Lopuksi: kirjallisen kulttuurin moninaisuus 
keskiajan Turussa 


Turun keskiaikainen kirjallisesta kulttuurista kertova aineisto on sup- 
peudessaan ja hajanaisuudessaan haasteellinen tutkimuskohde. Kaik- 
kien keskiajan Turusta säilyneiden kirjallisten, esineellisten ja arkeo- 
logisten kielenkäytön ilmentymien yhdistäminen tutkimuksessa tuo 
monipuolisesti esiin keskiaikaisen, Itämeren rannalla sijaitsevan kau- 
pungin monikielisyyden. Eri kielten käytön voi todeta olleen institutio- 
naalisesti, sosiaalisesti ja funktionaalisesti eriytynyttä. 

Kirkon hallinnolla oli tärkeä asema Turussa hiippakunnan keskukse- 
na. Kirkon kieli oli keskiajalla latina, ja myös Turun vanhimmat 1200- 
luvulta peräisin olevat tekstilähteet ovat latinankielisiä. Hallinnollisten 
tarpeiden ohella latinaa käytettiin uskonnon kielenä sekä kielenä, jolla 
osoitettiin auktoriteettia ja oppineisuutta (ks. myös Sarasti-Wilenius täs- 
sä teoksessa). Tämä näkyy asiakirjojen ohella sinettiperinteessä siinä, 
että traditio säilyi latinankielisenä, sekä erityisesti siinä, että pisimmät 

latinankieliset tekstit ovat kirkon ylimmän hallinnon sekä aatelin sine- 
teissä. Sitä vastoin rälssiin kuulumattoman porvariston sineteissä lati- 
na kutistui sinettisanan lyhenteeksi eli S-kirjaimeksi. Sineteissä näkyy 
myös keskiajan latinalle tyypillinen piirre eli runsas lyhenteiden käyttö. 
Paikoin lyhenteiden käyttö eri lähteissä on niin runsasta, että se vaikut- 
taa ylittäneen käytännölliset tarpeet ja olleen pikemminkin oppineisuu- 
den osoituksen keino. 

Kirjallisen kulttuurin saralla keskeisiä instituutioita Turussa tuomio- 
kirkon ja hiippakuntahallinnon ohella olivat katedraalikoulu ja domini- 
kaanikonventti, jotka nekin pitivät yllä ja levittivät nimenomaan kirkol- 
lista, latinankielistä kirjallista kulttuuria. Suomen keskiajan historian 
keskeisiä asiakirjalähteitä ovat kopiokirjat. Lähteet osoittavat, että turku- 
laisten kirkonmiesten kompetenssi niin latinassa kuin kirkon asiakirja- 
perinteessä oli samantasoinen kuin muualla Euroopassa. Kuten artik- 
kelissammekin laajimman osan vievä latinan käsittely osoittaa, latina 
jätti jälkensä kaikkeen kirkolliseen kulttuuriin. Säilyneessä aineistossa 
keskeisiä ovat hautakivien ja liturgisten esineiden piirtokirjoitukset. Mo- 
lemmissa esineryhmissä korostuu latinankielisten fraasien toistuminen 
samanlaisina käyttöyhteyden mukaan. Ehtoollisvälineissä latinaksi ker- 
rotaan lahjoittajien tiedot sekä viitataan erityisesti esineiden käyttöön 
ehtoollisella ja ehtoollisen ihmeeseen. 

Aineistoomme sisältyvät arkeologiset löydöt täydentävät kuvaa kirkon 
keskeisyydestä kirjallisessa kulttuurissa. Ensinnäkin kirjoittamiseen ja 
sen harjoittelemiseen liittyvät löydöt on tehty pääosin katedraalikoulun 
läheisyydestä. Toiseksi muussa esineistössä käytetty latina on lyhyitä Ave 
Maria -tervehdyksiä sekä pyhimysten nimiä. Niissä painotetaan latinan 
yhteyttä kristillisyyteen sekä kirjoitettuihin teksteihin liitettyjä maagisia 
ja suojelevia ominaisuuksia. 

Tilastoimamme tutkimusaineison perusteella latina hallitsi Turun kir- 
jallista kulttuuria 1200- ja 1300-luvuilla mutta ruotsin ja keskialasaksan 
käyttö yleistyi 1300-luvulla. Siinä missä latinan merkitys väheni keski- 
ajan lopulle tultaessa, ruotsin käyttö asiakirjoissa vakiinnutti johtavan 
asemansa 1400-luvulla. Ruotsista tuli maan- ja kaupunginlain määräyk- 
sen vuoksi maallisen hallinnon, oikeudenkäytön ja asiainhoidon kieli. 
Toisin kuin kopiokirjojen latinankieliset asiakirjakokonaisuudet, valta- 

osa ruotsinkielisistä lähteistä on säilynyt itsenäisinä asiakirjoina arkisto- 
jen kokoelmissa. Keskialasaksan käyttö lisääntyi 1400-luvulla ruotsin 
rinnalla, koska se oli Itämerellä käydyn kaupan kieli. Kirjeenvaihdon 
ja kauppa-asiakirjojen ohella keskialasaksaa tavataan kahdessa Turun 
tuomiokirkon ehtoollisastiassa sekä arkeologisen aineiston nahkaisessa 
laukun läpässä ja kultasormuksessa. Näissä esineellisissä jäänteissä kie- 
len funktio ei ole asiainhoitoon liittyvä vaan kristillinen. Suomi on keski- 
ajan Turusta säästyneessä lähdeaineistossa heikoimmin edustettuna. Se 
olikin puhekieli, jolla oli oma paikkansa, mutta kirjallisissa lähteissä sitä 
tavataan lähinnä vain yksittäisinä sanoina ja erisniminä. 

Kirjallisesta kulttuurista kumpuavia ilmiöitä Turussa olivat myös 
puumerkit ja riimut. Ne muodostavat suhteellisen pienen lukumääränsä 
ja vaikeatulkintaisuudensa vuoksi ongelmallisen aineiston. Ne kuiten- 
kin täydentävät kuvaamme kirjallisen kulttuurin merkityksestä asiakirja- 
lähteissä yliedustettujen kaupunkiyhteisön ylimpien kerrosten ja kirkol- 
lisen hallinnon ulkopuolella. Riimut saattavat esimerkiksi kytkeytyä kie- 
len ja sukupuolen problematiikkaan. Lähtökohtana voidaan pitää ajatus- 
ta, että riimujen laatiminen opittiin kotona ja niiden kirjoittaminen ja 
käyttö osana astian funktiota tapahtui kodin piirissä. Sama konteksti 
(koti) oli myös tyttöjen opetuksen ja koulutuksen pääasiallinen paikka. 
Virallinen koulutie katedraalikoulussa tai dominikaanikonventin kou- 
lussa oli naisilta suljettu. Riimukirjoitusten mahdollista feminiinisyyttä 
kirjoituskontekstin (kodin piiri) ja kirjoitusten sisältöjen (Neitsyt Marian 
kunnioitus) perusteella ei juurikaan ole tutkittu tai edes nostettu esiin. 
Fi liene mahdotonta, että kodin piirin puuastiat riimuilla laadittuine 
Ave Maria -rukouksineen olisivat esineellinen jäänne erityisestä naisten 
omaksumasta traditiosta keskiajan kirjallisen kulttuurin kentällä. 


LYHENTEET 


Kg Konungabalken (Kuninkaan kaari) 
MEKL Maunu Eerikinpojan kaupunginlaki 
R Rädstugubalken (Raastuvan kaari) 
RA Riksarkivet 

VIITTEET 


1 1500-luvun osalta on tärkeä muistaa, että Diplomatarium Fennicum -tietokanta kattaa 
asiakirjat tässä yhteydessä Suomen keskiajaksi lasketun ajan loppuun eli 1530-luvulle 
saakka. 

2 Taulukossa esitetty kielijakauma ei ole tyypillinen ainoastaan Turulle, vaan sama kehitys 
— ruotsin kielen yleistyminen latinan kustannuksella 1300-luvun puolivälistä eteenpäin 
— näkyy myös muussa suomalaisessa sekä ruotsalaisessa asiakirja-aineistossa (http:// 
df.narc.fi/). Suomalaisen asiakirja-aineiston analyysi osoitti, että lähes kaikki 1200-luvun 
asiakirjat ovat latinaksi mutta että 1300-luvulla niiden osuus vähenee 70 %:iin. 1400-lu- 
vun asiakirjoista enää noin 20 % on laadittu latinaksi, ja 1500-luvulla osuus pienenee 
vielä hieman. Ruotsalaisessa aineistossa (https://sok.riksarkivet.se/sdhk) latinankieliset 
asiakirjat dominoivat 1200-luvulla 98 %:n osuudella; 1300-luvulla kaksi asiakirjaa kol- 
mesta oli latinaksi, mutta 1400-luvulla enää 20 %. Ruotsissa latinan korvasivat lähes 
yksinomaan ruotsinkieliset asiakirjat. Keskialasaksan kielellä laadittuja asiakirjoja oli alle 
10 %. Keskialasaksankielisten asiakirjojen suurempi määrä suomalaisessa kuin ruotsa- 
laisessa aineistossa johtunee siitä, että keskialasaksaksi käydyn kauppakirjeenvaihdon 
osuus on suurempi säilyneessä suomalaisessa kuin ruotsalaisessa lähdemateriaalissa. 

3 Käsikirjoitus on nykyisin Ruotsin kansallisarkiston kokoelmissa (RA, Ms. A 10). Mustas- 
sa kirjassa olevat asiakirjat on julkaistu moneen kertaan, mutta merkittävin lähdejulkai- 
su on Reinhold Hausenin vuonna 1890 toimittama Registrum ecclesiae Aboensis — Äbo 
domkyrkas Svartbok. Käsikirjoituksesta on käytetty 1500-luvun puolivälistä lähtien nimi- 
tystä Musta kirja; nimitys lienee peräisin käsikirjoituksen mustista nahkakansista, joihin 
se sidottiin vuonna 1554 (Jaakkola 1952: XXVI). 

4 Käsikirjoitus on nykyisin Ruotsin kansallisarkiston (Riksarkivet) kokoelmissa (RA, 
Skokloster samlingen, Ms. E8689). Käsikirjoituksessa olevat asiakirjat on sisällytetty 
Registrum ecclesiae Aboensis -lähdejulkaisuun. 

5 Käsikirjoitus on nykyisin Ruotsin kansallisarkiston kokoelmissa (RA, Ms. A 3). Käsikirjoi- 
tuksessa olevat asiakirjat ovat editoituina Diplomatarium Fennicum -tietokannassa. 

6 Kopiokirjoista ks. Kallio 2016. Varhaisempaa tutkimusta kirkollisista kopiokirjoista edus- 
tavat mm. Jaakkola 1931 sekä Pirinen 1956. 

7 Kansalliskirjastossa oleva ns. Fragmenta membranea -kokoelma koostuu noin 1500 
keskiaikaisesta kirjasta peräisin olevista noin 9 300 pergamenttilehdestä. Kaikki perga- 
menttilehdet on digitoitu ja käytettävissä elektronisesti osoitteessa https://www.kansal- 
liskirjasto.fi/fi/kokoelmat/fragmenta-membranea-kokoelma. 

8 Tuomiokirkontorin kaivauksen löytöaineistossa on kappaleita vähintään 15 vahataulusta 
ja 50 kirjoituspuikosta. Tämä tarkoittaa, että yli puolet kaikista tunnetuista Turun kirjoi- 
tuspuikoista (69 %) ja vahatauluista (52 %) on peräisin tästä kaivauksesta. 

9 Latinalainen termi clericus viittaa henkilöön, joka oli ottanut vastaan alemmat kirkolliset 
vihkiasteet (hostiarius, lector, exorcista, acolitus) mutta jota ei vielä ollut vihitty korkeam- 
piin vihkiasteisiin (subdiaconus, diaconus ja presbyter). Alempien vihkiasteiden vastaan- 
ottamisen jälkeen henkilön katsottiin kuuluvan kirkolliseen säätyyn, hänen tuli ajella 
päänsä (tonsuuri) ja hän sai nauttia kaikista säädylle kuuluvista etuoikeuksista. 

Inskriptio = muille alustoille kuin paperille tai pergamentille laadittu teksti tai merkintä 
riippumatta kirjoitusvälineestä ja -tavasta. 

Lisäksi Maarian kirkon sakaristossa säilytetään hautakiveä vuoden 1290 tienoilta (Riska 
1964: 89-90; Laaksonen 1984: 9—10). Sen keskelle on kaiverrettu Kristuksen nimeen 
viittaavat kirjaimet IHC. Reunoja kiertää teksti [Anno] Domini millesimo [ducentesimo 
XC?] [obiit Inlgigerdis, uxor g(u)onda(m) Pet(ri). Reg(u)iescat i[n] pace. Suomeksi teksti 
kuuluu (EFIL 798): ”Ingigerd, edesmenneen Petruksen vaimo, kuoli Herran vuonna 
1290. Levätköön rauhassa.” 

Maarian kirkon esineistöön sisältyy hopeinen kalkki ja lautanen 1300-luvulta (Immonen 
2009: Cat. 2:2). Jälkimmäisen reunaa kiertää ehtoolliseen viittaava inskriptio: De vera 
vite fert hoc vas pocula vita(e), suomeksi ”Tämä malja tarjoaa elämän juomaa totisesta 
viinipuusta” (EFIL 799). 

Esim. Itämaan (eli Ruotsista katsoen Pohjanlahden itäpuolella sijainneiden alueiden) 
laamannin Klaus Flemingin antama tuomio liittyen maaomaisuuteen Tenholan pitäjässä 
(DF 1553, 24.1.1419). Ks. suomenruotsista keskiajalla ja uuden ajan alussa myös Orrman 
2019. 

Esim. Turun porvari Michel Smed vaihtoi Meniko Skytthen kanssa Paraisilla sijainneen 
Lillgärdin (Litzlagord) tilan Kaarinan pitäjässä sijainneeseen Pisun (Pysw) tilaan 

(DF 871, 4.7.1378). 

Scheelin kirjekokoelma on nykyisin Kansalliskirjaston kokoelmissa. Kaikki asiakirjat on 
editoitu, ja ne löytyvät Diplomatarium Fennicum -tietokannasta. Scheelin kirjeenvaihdos- 
ta ks. Leskelä 2007: 15-20. 

Esim. Turun raadin kirje Tallinnan raadille liittyen takavarikoituun omaisuuteen (DF 977, 
6.11.1388). 

Scheelin kirjeenvaihdosta ovat säilyneet ainoastaan hänen vastaanottamansa kirjeet, 
joten ei voida varmuudella sanoa, millä kielellä hän on kirjoittanut. On kuitenkin oletet- 
tava, että Scheel on kirjoittanut kirjeensä samalla kielellä kuin kirjeen vastaanottaja on 
hänen kanssaan kommunikoinut eli alasaksaksi. 

Sanonnan latinankielisiä vastineita ovat mm. ensimmäisten ristiretkeläisten sotahuuto 
Deus vult! "Se on Jumalan tahto!" sekä ehdollisempi Deo volente "jos Jumala suo’. 

Isä meidän -rukouksen käännöksistä ja niiden kehityksestä suomen kielessä ks. Uusitalo 
2015, passim; Kallio 2017, passim. 

Turkulaisen Laurentius Suurpään lisäksi tuomiokapitulissa sekä Turun piispan virassa 
on ollut monia syntyjään suomenkielisiä henkilöitä, kuten Ruskolla syntynyt Magnus 
(Maunu I) (piispana 1291-1308), Vehmaalla syntynyt Bero Balk (piispana 1385-1412) ja 
Turun viimeinen katolinen piispa, Vesilahdella syntynyt Arvidus Kurck (Palola 2000a, 
passim; 2000b, passim; Suvanto 2000, passim). 

Riimukirjoitusten transkriptio noudattaa yleensä seuraavaa kaavaa. Ensin riimut translit- 
teroidaan vastaaviksi latinalaisiksi aakkosiksi, jotka kirjoitetaan lihavoituina. Seuraavaksi 
päätellään, miten kirjoitus on lausuttu, ja sitten tämä normalisoitu teksti kirjoitetaan 
kursiivilla. Viimeinen vaihe on käännös, joka merkitään ?(puoli)lainausmerkeillä? (Ben- 
neth ym. 1994: 8). Yhdistelmäriimut (kun samassa riimuvarressa on monta merkkiä) 
merkitään translitterointiin kirjaimia sitovalla kaarella (ks. kaavio 1). Tekstirivien välinen 
raja merkitään kappaleen merkillä 9. 

Turun raati oli 1600-luvulla niin tottunut kuulemaan istunnoissaan 
useita kieliä, ettei sen eteen astuneen äidinkieltä erikseen mainittu 
oikeuden pöytäkirjoissa. Suomi, ruotsi, saksa, hollanti ja skotti kaikuivat 
istuntohuoneessa raastupapäivinä. Myös raadin jäsenistä löytyi mainit- 
tuja kieliä puhuneita miehiä, sillä jäsenet kuuluivat lähes poikkeuksetta 
ulkomailta muuttaneeseen valtaporvaristoon. 

Turussa 1600-luvulla käytettyjä kieliä voi etsiä raadin eli maistraatin 
laatimista raastuvanoikeuden ja sen alioikeutena toimineen kämnerinoi- 
keuden pöytäkirjoista sekä lääninhallinnon asiakirjoista. Niissä suoraan 
kieliin liittyviä seikkoja mainitaan kuitenkin vain harvojen oikeusjuttu- 
jen yhteydessä. Ensi näkemältä vaikuttaa siltä, että oikeuspöytäkirjojen 
ja lääninhallinnon luetteloiden ja kuittien sisältämien tietojen perusteel- 
la on mahdollista saada vain varsin hajanainen kuva 1600-luvun Turun 
kielioloista. Kuten edellisessä artikkelissa kuvattu keskiaika (Salonen, 
Harjula ja Immonen tässä teoksessa) myös 1600-luku on siinä määrin 
kaukaista historiaa, ettei aikakaudelta säilyneistä vähäisistä lähteistä ole 

helppo luoda kokonaiskuvaa aikakauden kaupungin oloista ja asukkais- 
ta. Lähiluvulla voi kuitenkin kurkistaa rivien välistä muun muassa kau- 
pungin kielioloihin. 

Kun raadin pöytäkirjoja lukee toistuvasti, tulee tutustuneeksi kaupun- 
kilaisiin, jotka esiintyvät niissä jopa vuosikymmenien ajan. Oikeusju- 
tuissa mainitaan ohimennen heidän kotipaikkojaan, tietoja kielitaidosta 
sekä lausahduksia ja sanoja heidän äidinkielillään. Lääninhallinnon 
virkamiesten laatimat ulkomaalaisten luettelot ja yksityishenkilöiden 
kirjoittamat kuitit kertovat kaupungissa kuulluista kielistä, sillä esimer- 
kiksi kuitit laadittiin tyypillisesti omalla äidinkielellä. Lisäksi asukkaiden 
kansallisuuteen liittyvät tiedot tarjoavat lähtökohdan kieliolojen tutkimi- 
seen. Oikeuslähteistä nousevat esiin myös lasten kieltenopetus sekä rii- 
dat, joita aiheutui nimitettäessä kirkon virkoihin Ruotsissa syntyneitä 
ja suomen kieltä taitamattomia miehiä. Lähteiden perusteella voidaan 
tarkastella, mitä kieliä Turussa puhuttiin, kuka niitä puhui ja millaisessa 
asemassa kielet olivat suhteessa toisiinsa. Luon artikkelini aluksi yleis- 
katsauksen 1600-luvun Turkuun ja sen kielitilanteeseen, minkä jälkeen 
siirryn analysoimaan varsinaista tutkimusaineistoa ja vastaamaan kysy- 
mykseen, mitä tuo aineisto kertoo turkulaisten kielistä. 


Taustaa: monien kielten kaupunki 


RUOTSIN VALTAKUNNAN KASVUKESKUS 

Turku muodostui keskiaikaisen saksalaisen kaupunkimallin mukaisesti 
neljästä korttelista eli kaupunginosasta, joista Kirkko, Luostari ja Mätä- 
järvi sijaitsivat Aurajoen eteläpuolella ja Aninkainen sen pohjoispuolel- 
la. Turun sillan kahden puolen kohtasivat merkittävät tiet, joita kuljettiin 
Uudellemaalle, Viipuriin, Hämeeseen ja Pohjanmaalle. Lisäksi Aurajoki 
vei Itämerelle. (Laitinen 2006: 2; Seppänen 2015: 129.) Kaupungin vä- 
estön yläkerros eli raadin jäsenet ja ulkomaankauppaa harjoittava valta- 
porvaristo asui pääosin Kirkko- ja Luostari-kortteleissa sekä torilta Anin- 
kaisiin johtaneen kaupungin ainoan sillan pielessä joen pohjoispuolella. 
Torin laidoille sijoittuivat keskeiset kaupankäyntiin liittyvät rakennukset, 
kuten raatihuone sekä tulli- ja pakkahuone. (Lamberg 2001: 139.) 

Turun 1600-luvun kielioloja on syytä avata hieman taustoittamalla 
edeltäneiden vuosisatojen tilannetta. Kuten jo edeltävissä artikkeleissa 
on käynyt ilmi, saksalainen vaikutus oli Turussa vahva jo keskiajalla. 
Saksalaiset kauppatavat, saksalainen kaupunkikulttuuri ja keskialasaksa 
kauppiaiden kielenä hallitsivat Itämeren piirissä. Tuonti- ja vientikauppa 
oli hansakauppiaiden käsissä, ja Turussakin pormestarit ja raatimiehet 
olivat usein saksalaisia. Kun Ruotsin valtaneuvosto kielsi kirjeellään 
vuonna 1471 saksalaisilta pääsyn valtakunnan kaupunkien hallintoon, 
ei kiellolla ollut vaikutusta näiden hallitsevaan asemaan kaupan alalla. 
Ruotsin kuningas Juhana III:n aikana 1500-luvun loppupuolella suhtau- 
tuminen saksalaisiin oli jälleen myönteinen ilmeisesti heidän pääoman- 
sa, kauppasuhteidensa ja ammattitaitonsa vuoksi. (Nikula & Nikula 
1987: 129-132.) 1500-luvulla valtaosa Turun porvareista oli kuitenkin 
suomenkielistä syntyperää. Suomenkielisyydestä todistavat kaupungin 
tonttien ja porvariston pääosin suomenkieliset lisänimet. Suomea käytti 
äidinkielenään myös osa suurkauppiaista, ei ainoastaan pienporvaristo. 
Varsinkin 1500-luvulla kaupungin pormestareista ja raatimiehistä mer- 
kittävä osa oli kotimaista syntyperää ja suomenkielisiä. (TKA = Turun 
kaupunginarkisto, TRO = Turun raastuvanoikeuden pöytäkirjat Bla 1- 
Bla 39, 1623—1670, passim; KA = Kansallisarkisto, TKO = Turun kämne- 
rinoikeuden pöytäkirjat z:171-187, 1639—1670, passim.) 

Monien saksalaisten porvareiden palattua keskiajan lopulla kotimaa- 
hansa täyttivät ruotsinkieliset rannikkopitäjien asukkaat heidän paikkan- 
sa (ks. myös Grönholm tässä teoksessa). Nimistä ja nimityypistä Korpo 
Bengt, Pargas Märten ja Nagu Sigfrid voidaan päätellä nimen kantajan 
äidinkieli ja kotipaikka (Nikula & Nikula 1987: 129-132). Osa ruotsia pu- 
huvista saapui Turkuun emämaan puolelta. Kaikkiaan ulkomaalaisten 
määrä Tukholman porvaristosta oli vuonna 1582 jopa 15 %. Turusta ei 
ole mahdollista laskea porvariston määrää samalta ajalta, mutta ulko- 
maisen porvariston osuus oli ilmeisesti jonkin verran kotimaista pie- 
nempi. Turun koko väkiluvusta ulkomaalaissyntyisten määrä ylitti 15 % 
viimeistään 1600-luvun alkupuolella. (Lager 1962: 123—135; von Bons- 
dorff 1892: 600-601, 604, 607.) 1600-luvulla Turun porvarieliittiin 
kuului saksalaisten ohella useita hollantilaisperheitä. Itämeren kaupas- 
sa merkittävän kansakunnan vähittäistä sulautumista saksalaisiin edisti 

perehtyneisyys toistensa kaupankäyntimenetelmiin sekä se, että keski- 
alasaksa ja sen läntinen murre hollanti olivat vielä suhteellisen lähellä 
toisiaan. Myös skotlantilaisten kauppaorganisaatio muistutti saksalaista. 
(Möller 1954: 59.) 

Turku oli 1600-luvulla tuhansine asukkaineen Tukholman ja Göte- 
borgin rinnalla Ruotsin valtakunnan suurimpia ja tärkeimpiä kaupunke- 
ja. Se sijoittui toiseksi tai kolmanneksi suurimmaksi vuorotellen Göte- 
borgin kanssa väkiluvun kasvutahdin mukaan. Turku kuului myös 
Pohjois- ja Keski-Euroopan kaupunkien joukossa suuriin kaupunkeihin. 
Se oli Suomen merkittävin kauppakaupunki, sillä 1600-luvun alussa 
sen tavaranvaihto oli 40 % koko Suomen alueen kaupunkien vaihdosta. 
(Kallioinen 2000: 50; Laitinen 2006: 2; Pihkala 2001: 50; ks. myös Sa- 
volainen 2014: 10; Niukkanen ym. 2014: 46-47.) Turun väkiluku nousi 
välillä nopeammin ja välillä hitaammin kaupan suhdanteiden mukaan. 
1600-luvun alkupuolella kaupungissa asui yli 3 500 henkeä. Asukaslu- 
ku nousi vuosisadan puoliväliin mennessä noin 5 o0oo:een; seuraavalla 
vuosikymmenellä se oli jo yli 6 000. Suurimmassa osassa valtakunnan 
kaupunkeja asukkaita oli vain joitakin satoja. Vuoden 1635 henkivero- 
luettelon mukaan varsinaiseen porvaristoon ja virkamiehiin kuulunei- 
ta oli 554 perhettä eli 1721 henkilöä. He muodostivat kolme viidesosaa 
kaupungin väestöstä. Vuonna 1638 Turussa asui Suomen koko kaupun- 
kiväestöstä kaksi viidesosaa. (Ranta 1975: 145, 149, 151-152; Voionmaa 


1913: 135-142.) 


PORVAREITA, KÄSITYÖLÄISIÄ, PAPPEJA, VIRKAMIEHIÄ JA 

MUITA ULKOMAALAISIA 

Turkuun saapui 1600-luvun alkupuolella uusi aalto ulkomaalaissyntyi- 
siä porvareita. Saapujien määrä väheni kuitenkin huomattavasti 
1640-luvulta lähtien. Tämä liittyi kaupungin taantuvaan kehitykseen 
sen menetettyä tärkeän tervakaupan lähes kokonaan Tukholmalle. Sa- 
malla aiemmin vilkas Pohjanlahden kauppa keskittyi pääkaupunkiin. 
(Ranta 1997: 12-13.) Syyt Turkuun muuttoon vaihtelivat lähtöalueittain. 
Manner-Euroopassa liikehdintää aiheuttivat sota ja kaupunkien tuhot. 
Vuosina 1618—+648 käyty 30-vuotinen sota heikensi laajalla alueella 
kaupankäynnin mahdollisuuksia. Pohjois-Saksan kaupungit välttyivät 

Kartta 1. Olaus Gangiuksen vuonna 1634 laatimassa kartassa Turku ulottuu Aura- 
joen eteläpuolella Ryssänmäeltä eli nykyiseltä Yliopistonmäeltä alalaitaan sijoittu- 
van Kaskenmäen juurelle ja idässä Uudenmaan tulliin. Niin kutsutulla kaupungin 
pienellä puolella rannan asutus kiipeää kapeana kaistaleena Aninkaistenmäelle. 
Karkeasti jaotellen saksaa, skottia ja ruotsia äidinkielenään puhuneet kaupunki- 
laiset asuivat jokirannassa ja torin ympäristössä. Suomenkieliset sijoittuivat laita- 
alueille. Ryssänmäen vanha nimi oli Miehenmäki, ja uuden nimensä sen oletetaan 
saaneen mäen rinteellä 1500-luvun puolivälissä asuneesta porvari Jakob Ryssistä 
(Jacob Rydz) ensin muodossa Ryssinmäki, josta nimi muuntui Ryssänmäeksi. 
Kuva: Pasi T. Kuusiluoma 2006, Turun museokeskus. 


tuholta, mutta niiden eteläiset kauppa-alueet kärsivät. Itämeren ran- 
nikkokaupungeissa oli tässä tilanteessa luontevaa kiinnittää huomio 
Ruotsin kaupunkeihin. Saksasta muutti vuosina 1600-1660 Turkuun 
ainakin Go porvarisperhettä. Huomattavasti vähemmän uusia porvareita 
saapui Baltiasta ja Ruotsista. (TKA, TRO Bla 1-30, 1624-1660, passim; 
Carpelan 1890, passim.) Osasyynä tähän oli, että näiden alueiden rik- 
kaat kaupungit olivat Turkua vetovoimaisempia. Turkulaiset olivat myös 
vastahakoisia ottamaan emämaalaisia kaupunkinsa porvareiksi. Heiltä 
saatettiin yksinkertaisesti evätä porvarisoikeudet. Myöskään Tallinna ei 
ollut suosiossa, sillä Turun porvareiden mielestä sen kauppiailla oli mie- 
lessään vain taloudellinen voitto (Ranta 1975: 165). 

Saksasta vuosina 1600-1660 Turkuun muuttaneita kauppiasperheitä 
olivat muun muassa Bochmöller, Bugenhagen, Eichman-Eckman, Franck, 
Gribbenow, Holst, Hörnigk, Isebeen, Jessenhausen, Kröger, König, Lambertz, 
Magnus-Magens, Mattzen, Plagman, Rancken, Rosskamp, Sager eli Säger, 
Scheffer, Schliiter, Schultz, Storack, Wargentin, Wedrich, Wernle ja Wölich. 
Tulijoiden tarkkaa lähtöpaikkaa ei lähteissä yleensä mainita, vaan sitä 
olennaisempi paikkatieto liittyi kaupan suuntautuneisuuteen. Suurin 
osa saapuneista oli kotoisin hansaliiton entisiltä alueilta. Tämä näkyy 
Turun raadin pöytäkirjoissa vielä 1630-luvulla, sillä porvareiden nimet 
kirjoitettiin niihin hansan käyttämällä keskialasaksalla, vaikka sen käyttö 
varsinaisena asiakirjakielenä oli käynyt vanhanaikaiseksi jo 1500-luvulla 
(keskialasaksasta ks. myös Salonen, Harjula & Immonen tässä teokses- 
sa). Niinpä esimerkiksi Scheffer on kirjattu asussa Schepper ja Holmdorff 
asussa Holmdorph. Alasaksan ja saksan suhteesta kaupungissa puhut- 
tuina kielinä ei voi 1600-luvun alun raastuvanoikeuden pöytäkirjojen 
perusteella tehdä juuri päätelmiä. Vielä 1600-luvun alkupuolella myös 
keskialasaksa ja hollanti muistuttivat toisiaan siinä määrin, ettei pelk- 
kien nimien perusteella voi päätellä perheiden alkuperäistä kotipaik- 
kaa. (Kallioinen 2000: 103; Möller 1954: 55.) Hollantilaista syntyperää 
olivat ilmeisesti ainakin Thorwöste, Facht ja Platz mutta mahdollisesti 
myös Gerdt, Keding ja Stamer (Carpelan 1890, passim). Vuorovaikutuk- 
sen näkökulmasta läheinen kielisukulaisuus oli etu, eli edellä mainittu- 
jen kielimuotojen puhujat ymmärsivät toisiaan. Keskialasaksasta siir- 
tyi ruotsiin runsaasti sanoja, joten edellä mainittuja kieliä puhuneet ja 
ruotsinkieliset kauppiaat ymmärsivät todennäköisesti toisiaan ainakin 
yksinkertaisissa keskusteluissa (Moberg 1989: 11-13). 

Skotlannista muutti Turkuun 1600-1660-luvulla noin 20 perhettä, 
tosin usein Saksan kautta. Siellä perheet olivat omaksuneet sikäläisen 
nimimuodon ja saksalaistuneet osittain. Turkuun asettuneita skotlanti- 
laisia perheitä olivat esimerkiksi Affleck, Baxter, Bellckow, Bruun, Duvall, 
Gerdner, Gerri, Gutthrie, Hervie, Ogilvie, Ross, Trumbell, Wattson ja Wolle. 
Skotlannin kauppiasluokka oli kasvava, sillä maata omistavissa perheis- 
sä vain vanhin poika peri omaisuuden ja aseman. Myös maan uskonnol- 
linen ja poliittinen tilanne oli levoton; Englannin ja Skotlannin yhdisty- 
minen vuonna 1603 johti siihen, että Skotlannin presbyteerisen kirkon 

Kuva 1. Kielten kehitys näkyy asiakirjoissa mutta myös niitä harvinaisemmissa 
dokumenteissa, kuten Turun tuomiokirkossa olevassa alasaksan mutta myös 
yläsaksan kielellisiä piirteitä sisältävässä tuntemattoman porvarin hautapiirtokir- 
joituksessa 1600-luvun alusta. Teksti on Jobin kirjasta (19:25—27) ja alkaa suomeksi 
sanoin ”Minä tiedän minun lunastajan eläwän / ja hän herättä minun wijmein 
maasta” (v. 1642 suomennos) (tulkinta Tuomo Fonsen, henkilökohtainen tiedon- 
anto, 2.3.2016). Kuva: Veli Pekka Toropainen 2016. 


johtoa karkotettiin maasta. (Möller 1954: 59; Somerset Fry & Somerset 
Fry 1992: 165-166.) Myös tiukimmat Skotlannin kirkon kannattajat 
siirtyivät muualle uskonvainoja pakoon. Pohjoismaissa oli samaan ai- 
kaan pyritty luomaan uusia kauppasuhteita Brittein saarille, sillä Saksan 
kauppa oli lamassa. Tässä tilanteessa skotlantilaiset kauppiaat löysivät 
Turun. Heillä oli lisäksi valmiit kauppasuhteet kotimaansa kauppiaisiin 
ja siksi mahdollisuudet tuottavaan ulkomaankauppaan. 

Turkuun muuttaneiden skotlantilaisten porvareiden tulon syitä ei 
asiakirjoissa yleensä mainita, mutta esimerkiksi Wellam Gerdnerin isä 
oli paennut Skotlannista nimenomaan uskonvainoja Tukholmaan (Ran- 
ta 1975: 169). Yhteyttä kotimaahan pidettiin yllä vielä Turustakin käsin. 

Kauppakirjanpito hoidettiin omalla äidinkielellä ja kotimaan perintö- 
asioita selvitettiin sikäläisten asiainhoitajien kanssa. (TKA, TRO Bla 7, 
18.2.1635: 9; 1.7.1635: 51v; TKA, TRO Bla 12, 2.8.1638: 128v; KA z:171, 
TKO 1.7.1640: sp.) Tärkein syy 1600-luvun alkupuolella ulkomaalaisten 
siirtymiseen Ruotsin valtakunnan kaupunkeihin oli kuitenkin se, että 
näihin aikoihin Euroopan markkinoilla lisääntyi kysyntä tuotteille, joita 
Ruotsissa oli runsaasti, kuten metalleja ja tervaa (Möller 1954: 69). 
Tiettyyn kieliryhmään kuuluneet porvarit seurustelivat keskenään ja 
solmivat myös avioliittonsa saman kieliryhmän jäsenten kesken aina- 
kin ensimmäisissä Turkuun muuttaneissa sukupolvissa. Yhteinen kieli 
ja kulttuuri vaikuttivat käytäntöön, mutta näitä tärkeämpi tekijä oli se, 
että samaan kieliryhmään kuuluneet perheet kuuluivat myös varallisuu- 
deltaan samaan luokkaan. Esimerkiksi sopii turkulainen Trällin perhe, 
jossa solmittiin edellä mainitun kaltaisia avioliittoja. Skotlantilaiseen su- 
kuun kuulunut kauppias Thomas Träll oli nainut Magdalena Trumbel- 
lin, joka myös oli skotlantilaista kauppiassukua, vaikka hänen perheensä 
olikin muuttanut ensin Saksaan. Myös Magdalena Trumbellin veli Jakob 
Trumbell asettui kauppiaaksi Turkuun (Möller 1954: 171). Thomas ja 
Malin Trällin kaikki tyttäret avioituivat skotlantilaistaustaisten kaup- 
piaiden kanssa. Karin Träll sai ensimmäiseksi puolisokseen kauppias 
Alexander Hebronin, joka kuoli vuonna 1630. Karinin toinen puoliso 
oli kauppias Alexander Wattson, joka irtisanoi porvarisoikeutensa vuon- 
na 1640 mutta jatkoi silti kauppaa Turussa ja toimi myös oluenpanija- 
na. Wattson kohosi raatimieheksi vuonna 1671 ja kuoli vuonna 1676. 
(Toropainen 2014: 132—133.) Hanna Träll (TKA, TRO Bla 11, 1639, liite, 
s.p. Thomas Trällin perinnönjako 22.11.1639) avioitui kauppias Anders 
Merthenin kanssa. Merthen toimi Turussa kauppiaana jo vuonna 1624. 
Hannan kuoltua keväällä 1630 Merthen avioitui uudelleen skotlanti- 
laissyntyisen Turussa toimineen kauppiaan Wellam Gerdnerin tyttären 
Karinin kanssa. Thomas ja Malin Trällin kolmas tytär Elin Träll avioitui 
kauppias Greger Bellckow'n kanssa. (Carpelan 1890: 39—40.) 
Kotimaista syntyperää olleet turkulaisen valtaporvariston perheet 
muodostivat tutkimusajanjaksolla oman ryhmänsä, jonka jäsenistä vain 
harvat avioituivat ulkomailta Turkuun tulleiden kanssa. Perheet olivat lä- 
hinnä suomalaisia, vaikka osan äidinkieli oli ruotsi. Tällaisia suomalaisia 

perheitä olivat Blom, Fläske eli Fläskilä, Hersten, Hoen, Jämse, Kauhanen, 
Ketara, Kohma, Lintu, Pargas, Rautala, Ryttare, Salko, Tolpo, Wächtare, 
Ährapää ja Äijälä (Ranta 1975: 161-164). 

Valtaporvariston ulkomaankauppaa vähäisempää kotimaankauppaa 
käyneitä kauppiasperheitä kutsuttiin suomalaiseksi porvaristoksi eli 
pienporvaristoksi. He toivat maaseudun markkinoilta raaka-aineita kau- 
punkiin ja myivät niitä vientiin tukkukauppiaina toimineille valtaporva- 
reille. Ulkomaalaisilta kauppiailta he puolestaan ostivat esimerkiksi 
suolaa, kankaita ja rihkamatavaraa myydäkseen ne sitten maaseudun 
markkinoilla maalaisväestölle. Pienporvaristoa edustavat perheet olivat 
kotoisin Turun kauppa-alueelta Varsinais-Suomesta ja Hämeestä, ja he 
olivat pääosin suomenkielisiä. Turun pienporvaristoon kuului vuonna 
1637 noin 350 perhettä. Perheiden määrä kasvoi vuosisadan mittaan ta- 
saisesti niin, että vuonna 1697 niitä oli jo 573. Valtaporvariston kaup- 
piasperheitä oli samana vuonna 28. (Von Bonsdorff 1894: 351-360; Ran- 
ta 1975: 170-174.) 

Käsityöläisperheitä oli Turussa vuonna 1637 yhteensä 143. Samalla 
vuosikymmenellä alkanut lamakausi vaikutti kuitenkin kaupungin 
vetovoimaan ja käsityöläisten määrään. Vuonna 1656 Turussa oli 106 
käsityötä harjoittanutta perhettä; vuonna 1680 heitä oli enää 101. Vuosi- 
sadan lopulla käsityöläisperheiden määrä jälleen kasvoi, ja vuonna 1697 
niitä oli 204. (Von Bonsdorff 1894: 351-360; Ranta 1975: 170-174.) Käsi- 
työn ytimen muodostavat tehtävät kuuluivat miehille, ja siten suutari 
valmisti koulutuksen saaneena mestarina itse kengät ja hatuntekijä 
hatut. Tavallista oli, että käsityöläisperheiden naiset hoitivat raaka- 
ainehankinnat. (Stadin 2004: 250-251.) Suuri osa Turun käsityöläisistä 
oli muuttanut kaupunkiin Ruotsista, Saksasta tai Baltiasta. Esimerkiksi 
nahkuri Joachim Bock muutti Turkuun Riiasta vuonna 1636 (Toropai- 
nen 2002a: 151). Suurin osa pienporvareista ja käsityöläisistä asui kau- 
pungin kortteleiden laita-alueilla Aninkaistenmäellä, Ryssänmäellä ja 
Mätäjärvellä (Wuorinen 1959: 158). 

Suomalaiset ja ulkomaalaiset käsityöläiset muodostivat omat ryhmän- 
sä. Esimerkiksi Turun suutarit olivat jakaantuneet selvästi kahteen ryh- 
mään. Ylempään kuuluivat kunnollisen ammattikoulutuksen Saksassa 
tai Baltiassa saaneet, muotia seuranneet mestarit, jotka olivat pääasiassa 

saksalaissyntyisiä. Heitä alempana olivat suomalaiset mestarit, jotka suo- 
rittivat usein vähäisempää ammattitaitoa vaativia tehtäviä. Saksalaisten 
mestareiden asiakaspiiri muodostui varakkaista kauppiaista ja käsityö- 
läismestareista. (Raustela 1968: 105.) Saksalaisten ja kotimaisten suuta- 
rimestareiden välillä oli kilpailua ja kahnausta. Suomalaisilla mestareilla 
olikin suoranaisia vaikeuksia päästä ammattikuntaan. Heidän asemansa 
helpottui väliaikaisesti, kun toiseksi oltermanniksi eli ammattikunnan 
vanhimmaksi valittiin vuonna 1636 suomalainen Brusius Sigfridsson. 
Toimikautenaan hän suosi suomalaisten valintoja mestareiksi. Vuosiksi 
1638-1641 saksalaisten johtaman ammattikunnan onnistui puolestaan 
saada maaherran myötävaikutuksella aikaan kielto, etteivät kaupunkilai- 
set saaneet ottaa kotiinsa työskentelemään suomalaisia suutareita. Tämä 
johti siihen, että nämä joutuivat luopumaan elinkeinostaan tai toimi- 
maan laittomasti. (Ranta 1975: 429—430; Raustela 1968: 106-107; ks. 
myös Kallio 2000.) 

Varsinaisen kaupunkiporvariston lisäksi Turussa asui runsaasti mui- 
ta ulkomaalaisia. Kaupungin musikantti Michael Speleman sai kesä- 
kuussa 1633 raadilta passin, jotta hän pääsisi matkustamaan Stettiniin 
tapaamaan vanhempiaan (Toropainen 2002a: 148). Myös musikantit 
Erenfrid Speleman ja Jakob Wein olivat saksalaisia: urkujenrakentaja 
Anders Bruse sekä urkuri Michael Nächtergal olivat puolestaan ruotsa- 
laisia. Kaupunkilaisia viihdyttivät musiikilla ja näytelmillä myös yliop- 
pilaat, jotka olivat usein saapuneet Turkuun emämaa Ruotsin puolelta 
(TKA, TRO Bla 1-39 1623-1670, passim). Monien porvareiden palvelijat 
olivat saksalaisia. Esimerkiksi saksalaisen raatimies Gewert Bugenhage- 
nin luottopalvelija, niin ikään saksalainen Gabriel Gottleben, sai isännäl- 
tään merkittävän rahasumman palveluksistaan, jotta voisi aloittaa oman 
kauppiasuransa. Kauppiasperheitä kotimaasta seuranneilla palvelijoilla 
oli huonommat mahdollisuudet päästä tapaamaan omaisiaan kuin va- 
rakkailla isännillään. Niinpä vuosikymmenet Turussa palvellut saksa- 
lainen piika sai turhaan haaveilla kotimaahan matkustamisesta. (TKA, 
TRO Bla 1-39 1623-1670; Toropainen 20024: 151; 2002b: 152.) 

Papiston ja virkamiesten perheet muodostivat huomattavan osan kau- 
pungin ylemmistä kerroksista. Ainoana kaupunkina Ruotsin valtakun- 
nassa Turkuun oli sijoitettu piispanistuin ja tuomiokapituli, Suomen 


84 VELI PEKKA TOROPAINEN 


https://doi.org/10.21435/skst.1475 


keskushallinnosta vastannut kenraalikuvernööri virkakuntineen, läänin 
hallinnosta vastannut maaherra lääninkanslioineen ja -konttoreineen, 
hovioikeus virkakuntineen sekä akatemia professoreineen. Nämä virka- 
miehet olivat 1600-luvun lopulle asti pääosin kotoisin emämaa Ruotsin 
puolelta. Ruotsalaissyntyisiä piispoja lukuun ottamatta papisto sen si- 
jaan oli pääasiassa suomalaissyntyistä. (Carpelan 1890, passim; Laitinen 
2006: 2; Müller 1998: 25-27, 32—33.) 


Välähdyksiä arjen kielistä asiakirjoissa 


Pääasiassa jokainen 1600-luvun turkulainen sai esittää asiansa oikeu- 
dessa omalla kielellään. Ainakin suomea ja saksaa puhuneille ja ruotsia 
ymmärtämättömille raati selitti saadut tuomiot heidän kielillään, vaikka 
päätös kirjattiinkin pöytäkirjaan ruotsiksi. Mikäli raati piti jollakin muul- 
la kielellä kuin ruotsiksi lausuttuja sanoja asian käsittelyn kannalta 
merkittävinä, kirjattiin ne pöytäkirjaan alkuperäisinä. Näin tehtiin esi- 
merkiksi Ketaran perheen perintöriidassa vuonna 1636, kun riidan yhtä 
osapuolta kehotettiin sanoilla: Anna heiden idtze pittä afvamenss. ('Anna 
heidän pitää avaimensa.) (TKA, TRO Bla 8, 24.3.1636: 38—38v.) Turun 
kaupunginkirjureiden omalla kielitaidolla oli suuri vaikutus siihen, mis- 
sä muodossa he kirjasivat oikeudessa käsitellyt asiat pöytäkirjaan. Esi- 
merkiksi heidän suomen kielen taitonsa näkyy suomeksi kirjoitetussa 
tekstissä. Myös saksankielisissä tekstipätkissä voi olla merkkejä keski- 
alasaksasta, kirjurista riippuen (Thylin-Klaus 2019: 127-145). 

Valankaavat osoittavat hyvin, että jokaisen tuli ymmärtää oikeuden- 
käyntinsä merkitys. Tämä tapahtui luonnollisesti asianomaisen äidin- 
kielellä tai ainakin kielellä, jota hän ymmärsi. Kauppiaan leski Malin 
Trumbell vannoi itsensä vapaaksi herjaavista sanoista ruotsiksi vuonna 
1634 näin: 


Jagh Magdalena Peersdotter S. Thomas Trälls, Sver vedh Gudh och 
Hans Helige Evangelium, att Jagh det ährerörige taalet som Hustru 
Margareta Hendrih Skeppers, Uthi kommen är, icke uphoff är, sä- 
ledes att iagh dedh pä henne skulle af migh sielf updichtat hafua, 

uthan hvadh som skeedt kan vara, sä är dedh effter det taal som 
tilförenne i Staden gick, efftertalat, migh Sä sandt Gudh hielpe till 
Lijf och Siell (TKA, TRO Bla 6, 30.4.1634: 65v-66). 


Minä Thomas Trällin leski Magdalena Persdotter vannon Jumalan 
ja Hänen pyhän evankeliuminsa kautta, etten ole syypää siihen 
kunnialle käyvään puheeseen, jota on levitelty Henrik Schefferin 
vaimosta Margaretasta. Olen ainoastaan toistanut sen, mitä kau- 
pungilla on puhuttu jo aiemmin. Jumala auttakoon tässä hengel- 
läni ja sielullani. 


Matts Jakobsson ja hänen myötävannojansa, jotka todistivat hänen kun- 
niallisuutensa puolesta, saivat puolestaan suorittaa valansa raastuvassa 
suomeksi vuonna 1662: 


Minä Matti Jacobin Poica wannon Jumalan Hänen Pyhän sanansa 
ia Evangeliumins cautta, että minä en ole ottanut se Silacka tynnö- 
ri, gwin Herran Bispan fulmechtige ombi minun tyköni caipanut, 
Mutta olen sinä asias wiatoin, nijn totta minua Jumala auttakon 
sekä Hengell että Siälull. 


Minä Clemet Matinpoica ia minä Michel Andruxenpoica ottan Ju- 
malan auxen, sekä Hengell että Sielull. että me uskom, että Mat- 
ti Jacobinpoika ombi täsä asias oikein wannonut. (KA z:31, TRO 
7.4.1662, 106.) 


Raadin pöytäkirjaan kopioitiin myös saksankielisiä velkakirjoja asian- 
omaisen niin pyytäessä. Esimerkiksi vuodelta 1645 peräisin olevassa 
kuitissa Turun kauppias Casper Fickman ilmoittaa olevansa Lyypekin 
Assmus Hanssonille velkaa runsaat 997 Lyypekin markkaa, jotka hän 
sitoutuu maksamaan takaisin kolmessa erässä alkuperäisen takaisin- 
maksuajan umpeuduttua jo vuonna 16.43: 


Ich Untergeschriebne bekenne hir mitt, Wor mich, undt meine 
Erben das ich den Erbaren ARmus Hansson burger in Lübeck, bin 

Kuva 2. Turun raastuvanoikeuden pöytäkirjan valankaavojen kirjoitusasu poikkeaa 
hieman edellä siteeratusta hovioikeuden puhtaaksi kirjoitetusta pöytäkirjasta: 
”Minä Matti Jacobinpoika wannon Jumalan Henen pyhen sanansa ia Evangeliu- 
mins cauta, ättä minä eij olen ättanut se Sillaka tynneri, gwin Herran Bispan full- 
mechtige ombi minun tyköin caipanut, mutta olen siin asias wiatoin, nin totta 
minua Jumala autacon sekä hengull ättä Siälull — Minä Clemet Mattinpoika ia minä 
Michel Andruxenpoika ättan Jumalan auxen, sekä hengul ättä Sielul, ätte me us- 
kon, ätte Matti Jacobinpoika ombi täsä asias oiken wannonut.” (TKA, TRO Bla 32, 
7.4.1662: 108—109.) Myös muiden Turussa käytettyjen kielten kirjoitusasut vaihteli- 
vat vielä 1600-luvulla. Kuva: Veli Pekka Toropainen 2019. 


schuldigh geworden Ao 1642 den 25 Augusti Wor gute abgekauffe 
laken. So ich zur genäge won ihme empfangen dar won die Sum- 
ma ist Negenhundert Sieben Undt Neuntzich Marck 1 B. lübisch. 
Welche gemelte 997 mr. 1 B. läbisch ich ihme in Wor jahr Ao 1643 
Solte betzahlen. Weillen ich aber biß dato noch nichtes dar auff 
betzahlt, alf gelobe ich hir mitt obengemelte Summa in dreijen 
terminen zu betzalen (— -) Gegeben in Äboo den 3 Novembr. Ao 
1645. Casper Fickman. (KA z 16, TRO 4.7.1646: 299-300.) 


Tarvittaessa raati lähetti esimerkiksi skotiksi kirjoitetun kirjeen käännet- 
täväksi jollekin kieltä taitaneelle kauppiaalle. Aina tämä ei ollut tarpeen, 

sillä raadissa istui esimerkiksi vuosina 1632-1645 skotlantilaissyntyinen 
pormestari Hans Gutthrie. Julkinen asioiden hoito saattoi siis tapahtua 
monella kielellä. Kielten ymmärtämistä auttoi se, että kauppiaat olivat 
sangen liikkuvaa ammattikuntaa. Monet skotit olivat muuttaneet ennen 
Turkuun asettumistaan Saksaan tai Ruotsiin, monet saksalaiset Ruotsiin 
ja hollantilaiset Saksaan. Esimerkiksi Jost Schultzin ilmoitettiin muutta- 
neen Lyypekistä vuonna 1636 Turkuun opetellakseen ruotsin ja suomen 
kielen. Hänen tehtävänsä oli näin edistää syntymäkaupunkinsa kanssa 
käytävää kauppaa. Jo aiemmin, vuonna 1624, Jostin veli Joachim Schultz 
oli asettunut Turkuun. (TKA, TRO Bla 1-Bla 39 (1624-1670), passim; 
Carpelan 1890, passim.) 

Raastuvanoikeuden istunnoissa esiintyi tapauksia, joissa kielellä oli 
merkittävä sija. Kun syyskuussa 1659 valittiin yleisessä raastuvanko- 
kouksessa kaupungin edustajia valtiopäiville, ehdotti raati tehtävään 
englantilaistaustaista pormestari Laurentius Brochiusta. Suomalainen 
porvaristo halusi toiseksi edustajaksi suomalaisen Lars Kangarin. Koska 
tämä ei osannut kirjoittaa ja oli lisäksi kokematon ruotsin kielen käyttä- 
jä, raati katsoi hänet sopimattomaksi. Raadin ja ruotsinkielisen porvaris- 
ton uudeksi ehdokkaaksi nostettiin ensin raatimies Petter Jessenhausen 
ja sitten raatimies Johan Olofsson. Suomalainen porvaristo vastusti kui- 
tenkin kummankin valintaa, sillä he eivät halunneet pormestarin lisäksi 
toiseksi edustajakseen raatimiestä. Viikkoa myöhemmin suomalaiset 
porvarit esittivät edustajakseen suomalaista Jöran Krydmaata. Kauppias 
Albrecht Rosskamp totesi, että mikäli pormestari sairastuisi matkalla, 
jäisivät kaupungin edut hoitamatta, sillä Krydmaa oli valtiopäivätyösken- 
telyssä kokematon. Vaalin tuloksena Jessenhausen määrättiin matkusta- 
maan valtiopäiville. (Von Bonsdorff 1892: 337—338.) Vuonna 1660 valtio- 
päiville oli puolestaan menossa ruotsalaissyntyinen pormestari Nicolaus 
Lietzen. Porvaristolta kysyttiin, kelpaisiko heille toiseksi edustajaksi sak- 
salaistaustainen raatimies Hans Plagman. Ruotsalainen ja saksalainen 
kansakunta, jollaisiksi äidinkielensä perusteella jakautunutta porvaristoa 
kutsuttiin, myöntyi heti, mutta suomenkielinen pienporvaristo halusi 
miettiä asiaa. (TKA, TRO Bla 30, 15.8.1660: 267.) 

Saksalaistaustaista kauppapalvelijaa ja myöhemmin Turun porvaria 
Frans Stockmania syytettiin vuonna 1635 kämnerinoikeuden halven- 

tamisesta. Hän oli saapunut oikeuteen kylkimyyryä ja kysynyt olkansa 
yli, mitä herroja oikeudessa istui. Lisäksi hän oli vaatinut pormestarin 
paikalle tuomitsemaan ja lopuksi kumartanut tehden suurieleisen ter- 
vehdyksen jaloillaan. Paikalla olleet suomalaiset porvarit sanoivat, että 
jos kyseessä olisi ollut suomalainen, häntä olisi rangaistu käytöksestä, 
mutta kun kyseessä oli saksalainen, pääsisi hän rangaistuksetta. Niinpä 
hekään eivät katsoneet olevansa velvollisia kunnioittamaan oikeutta. Lo- 
pulta oikeuden puheenjohtajana toiminut kämneri tyytyi siihen, että 
Stockman vannoi, ettei ollut tarkoituksella loukannut oikeutta. (TKA, 
TRO Bla 7, 26.9.1035: 82.) 

Ruotsalaiset, saksalaiset ja skotit muodostivat Turun laajimmat ul- 
komaalaissyntyisten ryhmät, ja heihin kohdistuivat myös useimmat 
suomenkielisten lausumat kansallisuuteen kohdistuvat loukkaukset. 
Loukkaukset juontuivat tyypillisesti siitä, että ulkomailta muuttaneet 
kauppiaat ja virkamiehet olivat varakkaita ja heidän katsottiin vievän 
muilta mahdollisuuden taloudelliseen menestykseen. Niinpä suomalai- 
nen Mickel Paickar haukkui vuonna 1624 kauppias Henrik Frägeria ja 
useita muita sanoilla Rodzin kelloi, pärsis nelkemedt connadt ("Ruotsin kel- 
lokkaat, perseitä nylkevät konnat”, tjms.) (KA z:1, TRO 27.2.1624, S.p.). 
Samoin Jöran Krydmaa hyökkäsi ylioppilas Laurentius Lundeniuksen 
kimppuun pakkahuoneessa ja haukkui koko ruotsalaista kansakuntaa 
(TKA, TRO Bla 27, 12.12.1657: 320). Henrik Scheffer taas valitti maalis- 
kuussa 1633, että porvari Erik Mälare oli halventanut hänen palveluspoi- 
kaansa sanomalla: Mikäs näsäviisas skottipoika se siinä seisoo hattu pääs- 
sä?'. Lisäksi hän oli kumarrellut pojalle pilkallisesti. Tästä syystä skotti 
Alexander Wattson kysyi Mälarelta, mitä tällä oli skottien kansakuntaa 
vastaan. Kun Mälare pyysi anteeksi, ei häntä sillä kertaa tuomittu. (TKA, 
TRO Bla 5, 6.3.1633: 19v.) Ruotsissa syntynyt kämneri Håkan Andersson 
haukkui vuonna 1647 skotlantilaissyntyistä pormestari Hans Gutthrieta 
skottirotaksi (TKA, TRO Bla 19, 3.4.1647: 242). Kansallisuuteen liittyvät 
myös haukkumanimitykset sakramentatun skotti, saksalaiskoira ja ruot- 
salainen korkoperse, joista viimeksi mainitulla tarkoitettiin hovioikeuden 
ruotsalaistaustaista virkamiestä, joka ilmeisesti käytti muodikkaita kor- 
keakorkoisia kenkiä ja käveli siksi huomiota herättävällä tavalla (TKA, 
TRO Bla 2, 9.5.1625: 2—2v). 

Todistajat joutuivat toisinaan toteamaan raastuvanoikeudessa, etteivät 
he olleet ymmärtäneet (ruotsiksi, saksaksi tai suomeksi) käytyä keskus- 
telua. Esimerkiksi äidinkieleltään ruotsinkielinen maaherran räätäli Hä- 
kan Bengtsson Skräddare oli vuonna 1639 todistajana raastuvanoikeu- 
dessa mutta ilmoitti, ettei voinut todistaa asianmukaisesti, sillä jutun 
osapuolet, räätälit Hans Brink ja Knut Viisas, olivat puhuneet suomea, 
jota hän ei ymmärtänyt. (KA zo, TRO 27.3.1039: 83-84.) 

Monet 1600-luvun turkulaiset osasivat kuitenkin muutakin kieltä 
kuin äidinkieltään ja toisinaan myös useita kieliä. Esimerkiksi porva- 
ristolla oli hyvät mahdollisuudet oppia kieliä arkisissa kanssakäymis- 
tilanteissa. Ainakin ulkomaankauppaa harjoittaneiden kauppiaiden oli 
taidettava Itämeren rannikoilla kaupan yleiskielenä käytettyä saksaa. 
Hallinnon kielenä ruotsi oli kaupungissa jokapäiväisessä käytössä, 
mutta arkikielenä se ei ollut vielä 1600-luvun Turussa yleistynyt. (Von 
Bonsdorff 1894: 328—329.) Suurin osa Turun väestöstä olikin suomen- 
kielisiä, ja myös ruotsinkieliset porvarit käyttivät jokapäiväisissä keskus- 
telutilanteissa suomea ruotsin rinnalla. Jotkin raastuvanoikeuden jutut 
viittaavat siihen, että myös suomenkieliset pienporvarit taisivat jonkin 
verran ruotsia. Oikeuden asiakirjojen perusteella ei ole aina selvää, mikä 
yksittäisen henkilön äidinkieli on, sillä esimerkiksi sukunimen omaises- 
ti käytetyt kaupunkitalojen nimet eivät paljasta tätä. Näin on erityisesti 
silloin, kun asiakirjoissa tavataan sekä suomea että ruotsia. (TKA, TRO 
Bla 1-39 (1624-1670), passim.) 

Esimerkiksi syyskuussa 1645 Turun raastuvanoikeudessa käsiteltiin 
tappelua, joka oli tapahtunut hieman aiemmin kadulla Lars Kangarin 
antaessa muurata kellariaan Karjakadun varrella. Porvari Nils Silli oli 
saapunut paikalle ja seurannut jonkin aikaa töiden edistymistä. Paikan 
oli ohittanut myös porvari Matts Tontti, joka oli ollut matkalla kaalimaal- 
leen kuokka olallaan. Hän oli toivottanut paikalla olleille hyvää päivää ja 
jatkanut matkaansa. Hetken kuluttua Silli oli huutanut hänen perään- 
sä: Hwadh säger tu tin liugare, Pirtimies, Böffwell och Murhamies. ("Mitä 
sinä sanot senkin valehtelija, pirttimies, pyöveli ja murhamies.) Silli 
käytti siis suomenkielisiä sanoja pirttimies eli aisankannattaja ja murha- 
mies, mutta valehtelijan ja pyövelin hän sanoi ruotsiksi. (KA z:15, TRO 
24.9.1045: 389-391.) Bertil Sticku taas valitti vuonna 1655, että Hans 

Kallian leski haukkui hänen vaimoaan. Tämä käytti sekä ruotsia että 
suomea kuvaillessaan humalassa vaimo Valborg Theofilusdotteria sa- 
noilla du din uppenbara och julkine hora ("sinä senkin ilmiselvä ja julki- 
nen huora’). (KA z:179, TKO 28.11.1655: 48v-49.) Kummastakaan ta- 
pauksesta ei selviä yksiselitteisesti puhujan äidinkieli (kaksikielisyydestä 
ks. myös Grönholm tässä teoksessa). 

Turun raastuvanoikeuden pöytäkirjoissa on säilynyt myös Suomen 
oloissa ainutlaatuisen harvinainen joukko perukirjoja 1630- ja 1640- 
luvuilta. Niiden sisältämät tiedot kotitalouksien omistuksessa olevasta 
kirjallisuudesta tarjoavat yhden kurkistusikkunan kaupunkilaisten kieli- 
oloihin. Esimerkiksi kauppias Thomas Trällin ja hänen vaimonsa Malin 
Trumbellin suvut olivat alun perin Skotlannista, mutta perheet olivat 
saapuneet Turkuun Saksan kautta. Niinpä perheen omaisuuteen kuului 
vuonna 1639 saksankielinen Raamattu. (TKA, TRO Bla 11, 22.11.1639: 
397.) Myös Greger Bellckow'n suku oli alun perin Skotlannista mutta 
muuttanut Saksaan. Kun Bellckow kuoli vuonna 1640, jäi häneltä har- 
vinaisen laaja kirjasto. Siihen kuului kahdeksan saksankielistä kirjaa; 
Raamatun, postillan ja muiden uskonnollisten teosten lisäksi kirjoi- 
hin lukeutui historiateos keisari Octavianuksesta. (TKA, TRO Bla 12, 
15.11.1640: 382.) 


Kaupunkilaisille vieraita kieliä 


Erityisesti lääninhallinnon mutta myös oikeuslaitoksen asiakirjoihin 
merkittiin 1600-luvulla nekin henkilöt jotka eivät asuneet Turussa vaan 
oleskelivat kaupungissa tilapäisesti. He kuuluivat yleensä Turun hert- 
tualliseen hoviin, ulkomailta värvättyihin sotajoukkoihin tai sen mukana 
kaupunkiin tulleisiin henkilöihin tai venäläisiin kauppiaisiin. Turussa 
saattoikin uuden ajan alussa kuulla suomen, ruotsin, saksan, hollannin 
ja skotin lisäksi muutamia harvinaisempia kieliä. Herttua Juhanan ja 
herttuatar Katariina Jagellonican hovissa puhuttiin 1500-luvun jälkipuo- 
lella sekä italiaa että puolaa. Seuraavan vuosisadan alussa Turun linnas- 
sa oli vankina puolalaisia, jotka kuuluivat kuningas Sigismundin kan- 
nattajiin. Sotajoukkojen mukana matkustivat myös espanjalainen Pedro 

de la Villa nueva ja italialainen Bona Ventura. Joitakin puolalaisia päätyi 
asumaan Turkuun vielä 1650-luvulla, kun heitä tuli Puolasta sodasta 
palaavien upseerien palvelijoina tai armeijan kuormaston mukana. Kau- 
pungissa viivähtäneet ranskalaisetkin kuuluivat sotajoukkoihin tai olivat 
muualta Suomesta läänityksiä saaneita upseereita, jotka vain poikkesivat 
välillä kaupungissa hoitamassa asioitaan. (KA 1713, Turun linnan tilikirja 
1609-1610: 47-69v; KA 1749, Turun linnan tilikirja 1612: 24-27.) 

Ruotsin armeijaan kuului vielä 1600-luvun alussa runsaasti muual- 
ta Euroopasta hankittuja palkkasotureita. Turkulaiset porvarit joutuivat 
majoittamaan esimerkiksi marraskuusta 1609 heinäkuuhun 1610 rans- 
kalaisia, englantilaisia ja saksalaisia ratsumiehiä ja sotilaita. Kaikkiaan 
majoitusluetteloon merkittiin satoja porvareita ja yli kymmenentuhatta 
majoitusviikkoa. Toiset majoittivat sotilaita vain joitakin viikkoja mutta 
toiset koko majoitusluettelon kattaman ajan. Majoitettavien kokonais- 
määrä oli 438 miestä. Useiden ranskalaisten komppanioiden upseerit 
kuittasivat kruunulta muonaa miehistölleen. Niinpä Nicolas de Chales 
kuittasi 26.7.1610 kuukausimuonaa 93:lle ja Regis Duernet 76:lle mie- 
helle pour la compagnie du sieur de Bouvier -joukkojen ollessa lähdössä 
sotaan Liivinmaalle. Majoitusvelvollisuus tarkoitti konkreettista ja lä- 
heistä tutustumista ulkomaalaisiin sotilaisiin. Saksaa ja skottia äidinkie- 
lenään puhuneilla porvareilla oli mahdollisuus myös seurustella vierai- 
densa kanssa. Suomenkielisen porvariston mahdollisuudet ymmärtää 
majamiehiään oli sen sijaan heikompi. (KA 248b, Turun kaupungin 
porvariston majanpitoluettelo 1610: 1-10; KA 1712: 60-60v, Turun lin- 
nan tilit 1610.) 

Turussa käyneet venäläiset kauppiaat muodostivat ryhmän, jonka 
kieltä ymmärrettiin kaupungissa huonosti (TKA, TRO Bla 15, 16.1.1643: 
164-170, 173-175; TKA, TRO Bla 16, 2.9.—2.12.1044: 499-510). Heidän 
kanssaan ei aina löytynyt yhteistä kieltä, vaan tarvittiin tulkkia tai asiat 
hoidettiin muilla keinoilla. Osa venäläisistä saattoi tosin puhua jotakin 
karjalan kielen murretta ja tulla siten ymmärretyksi paremmin kuin 
pelkkää venäjää puhuneet. Tulkkia tarvittiin kaupankäynnissä mutta 
myös muiden asioiden hoidossa. Kaksi venäläistä Tihvinän porvaria Si- 
mon Michitin ja Ivan Wasilievitch olivat majoittuneet vuonna 1643 Sig- 
frid Karan taloon. Kara oli määrätty vuoden 1638 kaupanjaotuksen yh- 

teydessä yhdeksi kaupungin kestikievariksi, ja hänen velvollisuutenaan 
oli majoittaa erityisesti Venäjältä tulevat kauppiaat. Kaupanjaotuksessa 
hänen ammattinimikkeekseen merkittiinkin ryssän kestikievari. Mainitut 
Tihvinän kauppiaat joutuivat tappeluun turkulaisen luutnantti Johan 
Späran kanssa. Raastuvanoikeudessa heillä oli mukanaan oma David-ni- 
minen tulkkinsa. Michitin ja Wasilievitch kertoivat tuoneensa samana 
päivänä kahdeksan kuormaa jäisiä kauppatavaroitaan Turun saaristos- 
ta. Kun David oli mennyt juottamaan heidän hevosiaan Kroopille, oli 
luutnantti Spära huutanut: Ryssänkoirat, kelmit, ostakaa vaan kaikki par- 
haat hevoset, älkääkä jättäkö muille mitään! Upseerina Spära tiesi, että 
myös oma armeija oli kipeästi hevosten tarpeessa. (TKA, TRO Bla 15, 
16.1.1643: 164-170, 173-175.) Venäläinen kauppias Jakob Nefedjeff tar- 
vitsi tulkkia valittaessaan marraskuussa 1721, että renki Jakob Larsson 
oli varastanut hänen aitastaan neljä tynnyriä rukiita sekä ruutia ja kuiva- 
lihaa. Tulkkina toimi Simon Agaffenoff. (KA z:82, TRO 18.11.1721: 4-5v; 
20.11.1721; 6v-8.) 

Turkuun kulkeutui venäläisten kauppiaiden mukana myös muuta 
väkeä. Narvassa syntynyt Sofia Henriksdotter kertoi raastuvanoikeudes- 
sa maaliskuussa 1689 syyllistyneensä varkauteen Tartosta tulleen Brita 
Larsdotterin kanssa. Sofia kertoi erään Narvassa asuneen venäläisen 
kauppiaan myyneen hänet kymmenellä ruplalla Venäjälle eräälle paja- 
rille. Tämä oli antanut kastaa hänet ortodoksiseen uskoon kolme vuotta 
aiemmin Sofian ollessa 17-vuotias. Pappi Oleksi oli kastanut hänet si- 
ten, että hänet upotettiin kokonaan paljuun ja pappi oli lukenut hänel- 
le jotakin, mitä hän ei ymmärtänyt. Hänelle annettiin risti, ja ehtoolli- 
sen hän sai siten, että pajari puhalsi savua hänen nenäänsä. Pajari oli 
lahjoittanut hänet vävylleen, joka toimi everstinä Novgorodissa. Tältä 
hän oli siirtynyt palvelukseen eräälle saksalaiselle ja lopulta Novgoro- 
diin venäläiselle kauppiaalle Anders Simonowitzille, joka oli Turussa 
oleskelleen kauppiaan Michel Anderssonin isä. Michel oli tuonut hänet 
Turkuun edellisenä syksynä yhdessä renkiensä Ivanin ja Jakobin kanssa. 
(KA z:56, TRO 22.4.1689, 252-260; 26.10.1689, 703.) Osa venäläisistä 
kauppiaista oli juutalaisia, jotka käyttivät mahdollisesti venäjän lisäksi 
jiddisiä. Ainakin Philip Wele mainitaan nimenomaan juutalaisena, mut- 
ta heitä olivat nimestä päätellen myös esimerkiksi Ivan Mosetz ja Hirch 

Mickaleo. (KA zap, TRO 28.4.1679: 229-232; KA z:48, TRO 29.1.1681: 
8-15; KA z:49, TRO 17.5.1682: 183; KA z:53, TRO 10.7.1686: 407.) 

Sota katkaisi venäläisten kauppiaiden vierailut Turkuun, mutta ve- 
näläisten valloitus vuonna 1713 toi heidät jälleen kaupunkiin myymään 
niin kutsuttuja ryssänhanskojaan, -hattujaan ja -saappaitaan. Kaupun- 
kiin luotiin venäläinen paikallishallinto, joka toimi vuonna 1721 solmit- 
tuun Uudenkaupungin rauhaan asti. Vaikka itse valloituksen ajalta ei ole 
oikeuspöytäkirjoja, ilmenee venäläisvaikutus ja sen puuttuminen sotaa 
edeltävistä ja sen jälkeisistä oikeuspöytäkirjoista (ks. esim. KA z:57—84, 
TRO 1690-1712, 1721-1723, passim). Turkuun valittiin myös venäläinen 
pormestari, Ivan Savinov Ponomaroff (KA z:83, TRO 28.1.1722: 52). Mo- 
net venäläisistä kauppiaista olivat asettuneet kaupunkiin pysyvästi, ei- 
vätkä he muuttaneet pois rauhan tultua. Vasta 1730-luvulla venäläisten 
määrä alkoi Turussa huomattavasti laskea (KA z:82—-95, TRO 1721-1734, 
passim). 

Tallinnasta kotoisin olleen ja Gävlen kautta vuonna 1632 Turkuun 
muuttaneen saksankielisen kupariseppä Ingelbrecht Kopparslagaren 
nimestään päätellen ruotsinkielinen vaimo Anna Ingemarsdotter oli 
käynyt miehensä kanssa 1. syyskuuta 1644 vieraisilla saksankieliseltä 
alueelta Turkuun muuttaneen lankonsa Erenfrid Spelemanin ja tämän 
vaimon luona. Vierailu venähti, ja pariskunta oli palaamassa kotiin vas- 
ta kello kymmenen aikaan illalla. Vaimo päätti kuitenkin poiketa vielä 
venäläisen kauppiaan Mickel Phomittzin aittaan hakemaan aiemmin 
ostamansa saippuan. Siellä hän jatkoi iltaa kauppiaan tarjoamalla vah- 
valla oluella ja simalla. Koska heillä ei ollut yhteistä kieltä, keskittyi Anna 
tutkiskelemaan ja ihailemaan venäjänkielistä Raamattua, joka poikkesi 
hänelle tutusta kirjasta. (TKA, TRO Bla 16, 2.9.—2.12.1644! 499-510.) 

Kun Ingelbrecht Kopparslagaren ensimmäinen vaimo kuoli vuonna 
1636, kuului pesään saksankielinen Raamattu. Huomio kiinnittyy myös 
siihen, että turkulaiset pesältä rahavelkaa velkoneet olivat kaikki ulko- 
maalaissyntyisiä: Affleck, Bogge, Bugenhagen, von Drentelen, Kyrchner, Nett- 
ler, Rosskamp, Schliiter, Schultz, von Schwaben, Speleman, Thorwöste, Watt- 
son ja Wolle. Syntyperältään tuntemattomat velkojat Kristian Filipsson ja 
Sten Kristersson vaikuttavat myös nimistä päätellen muualta tulleilta. 
Ilmeisesti yhdistävänä tekijänä oli kulttuuritausta ja kieli. Sen sijaan viisi 

suomalaissyntyistä velkojaa vaativat työpalkkaa tai maksua kaupasta. Fi 
liene ihme, että vasta vuonna 1632 Turkuun muuttanut Ingelbrecht pyr- 
ki hoitamaan suhteitaan äidinkielellään saksalla. (TKA, TRO Bla 8, 28.11. 
1036, liitteet, s.p.; Carpelan 1890: 152, 169; Toropainen 2002a: 148.) 


Koulun penkiltä seurakunnan kieliriitoihin 


Turun katedraalikoulussa pääpaino oli latinan opiskelussa; kieltä opetet- 
tiin esimerkiksi vuoden 1649 koulujärjestyksen mukaan peräti 23 tuntia 
viikossa, kun viikkotunteja oli kaikkiaan 44 (katedraalikoulusta ks. myös 
Salonen, Harjula & Immonen sekä Sarasti-Wilenius tässä teoksessa). Ko- 
konaistuntimäärästä kreikan kielen opiskelu vei 10 tuntia. Nämä kielet 
olivat tarpeellisia papeiksi valmistuville pojille, mutta koulusta oli hyötyä 
myös kaupan alalle pyrkiville oppilaille, sillä äidinkieleltään suomenkie- 
liset oppivat siellä ruotsia. Turussa katedraalikoulua pitivät paikalliset 
papit. (Laaksonen 2006: 35—39.) Valtaporvaristoa koulun opetus ei aina 
tyydyttänyt, sillä he halusivat lastensa oppivan kaupankäynnissä tarpeel- 
lisia taitoja. Turkuun perustettiinkin myös saksankielinen koulu sellai- 
sille kauppiaiden pojille, jotka aikoivat suuntautua ulkomaankauppaan. 
Tätä ennen ja tämän lisäksi kaupunkiin tuli joko omin päin tai kutsut- 
tuna opettajia lähinnä Saksasta, josta valtaporvaristo oli itsekin kotoisin. 
Turkulaisten valtaporvarien lapsilla olikin omia saksankielisiä opettajia 
jo pienestä pitäen, esimerkiksi kuri- ja koulumestari Johannes Gabriel 
von Braunsseifen auss Mehren vuonna 1634. Hieman vanhempien las- 
ten yksityisopettajia kutsuttiin pelkästään koulumestareiksi. Esimerkiksi 
elokuussa 1626 haudattiin tuomiokirkkoon saksalainen koulumestari 
Pethar Willam. (KA 263, Turun tuomiokirkon tilit 1623—1627: 64v; Toro- 
painen 2006: 193.) Samana vuonna koulumestari Johann Kilian määrät- 
tiin hankkimaan Saksasta mainetodistus syntyperästään ja koulutukses- 
taan, sillä hänen huhuttiin toimineen aiemmin merirosvona Bremenin 
edustalla. Nimitys kurimestari sopi ajan opettajille, sillä vitsalla kuritta- 
minen oli vakiintunut eurooppalaiseen koulutukseen päärankaisumuo- 
doksi viimeistään 1500-luvun kuluessa. (Hanska & Lahtinen 2009: 24; 
Toropainen 2006: 193.) 

Saksalainen koulumestari Hans Winbärger ilmoitti 27. huhtikuuta 
1642 jättävänsä kaupungin ja pyysi itselleen todistusta. Raati kirjasi to- 
distukseen, että hän oli saapunut kaupunkiin edellisenä kesänä ja toimi- 
nut joidenkin lasten informaattorina eli kotiopettajana saksan kielessä. 
Hän sai omasta pyynnöstään eron koettaakseen onneaan jollakin toi- 
sella paikkakunnalla. (TKA, TRO Bla 14, 27.4.1642: 244.) Koulumestari 
Hieronymus Alexandri taas ilmoitti syyskuussa 1651 kirjallisesti vaimon- 
sa kautta, että hän aikoi muuttaa Tukholmaan jatkaakseen siellä nuori- 
son opettamista laskemisessa ja kirjoittamisessa sekä muissa taidoissa. 
Hänen todettiin opettaneen Turussa seitsemän vuoden ajan vanhem- 
pien täydeksi tyydytykseksi. Lisäksi hänen todetaan olleen oppilailleen 
aina kauniina esimerkkinä. (TKA, TRO Bla 6, 17.5.1634: 76v; TKA, TRO 
Bla 22, 13.9.1051: 227; KA 2.63, Turun tuomiokirkon tilit 1623—27: 64v; 
Aries 1960: 258-261; Nallinmaa-Luoto 1973: 14; Toropainen 2006: 193.) 

Korkeampaan aatelistoon kuuluvilla nuorukaisilla saattoi olla yksi- 
tyisopettajia, joiden tarkoituksena oli antaa viimeinen silaus heidän kie- 
litaidolleen. Hovioikeuden presidentti Jöns Kurckin poika, akatemialai- 
nen Gabriel Kurck, oli muuttanut huhtikuussa 1642 Vanhan Hakolan 
talon Kirkkokadun puoleisen rakennuksen yläkertaan tuvan ja kamarin 
käsittävään huoneistoon. Hänen mukanaan muuttivat hänen saksalai- 
nen ja ranskalainen palvelijansa, joilta hän oppi kieltä. Katosta mureni 
laastia heidän päälleen, ja Gabrielin isä oli määrännyt paikalle muura- 
rin tarkastamaan tilanteen. Tämä ei ehtinyt kuitenkaan saapua paikalle 
ajoissa: 15.4.1642 kello neljä iltapäivällä rakennuksen pääty romahti yl- 
lättäen. Gabriel istui pöydän vieressä ja hänen ranskalainen palvelijansa 
Nicolaus Champagnie ikkunapenkillä. Champagnie ehti vain huudahtaa 
Jesus Maria, kun katosta putoavat palkit iskivät hänet kuoliaaksi pudotes- 
saan katosta kadulle. Saksalainen palvelija oli tulossa kamarista, ja hän 
sai palkeista iskun, joka tainnutti hänet. Yli tunti onnettomuuden jäl- 
keen Gabriel kaivettiin sorasta, johon hän oli hautautunut kainaloitaan 
myöten. Kuin ihmeen kautta hän ei loukkaantunut. Hänen koiransa- 
kin, joka kaivettiin esiin useiden päivien kuluttua, oli vahingoittumaton. 
(Hausen 1906: 4—10.) 

Turussa toimineita saksalaisia koulumestareita mainitaan lähinnä 


ajalta ennen Turun akatemian perustamista vuonna 1640. Tämän jäl- 

keen ylioppilaat ottivat ainakin osittain huolehdittavakseen porvariston 
lasten alkeiskoulutuksen. Osa yksityisopettajina toimineista ylioppilaista 
asui perheissä, joiden lapsia he opettivat; osa taas opetti omassa asunnos- 
saan muiden kuin isäntäväkensä lapsia. Raadin pöytäkirjoissa on vuosil- 
ta 1640-1665 mainintoja kuudestatoista ylioppilaasta, jotka antoivat 
yksityisopetusta porvariston lapsille. Heistä yksitoista oli kotoisin emä- 
maan puolelta Ruotsista. Akatemian konsistori valvoi jossakin määrin 
tätä opetustoimintaa, sillä siltä tiedusteltiin kotiopettajiksi sopivia yli- 
oppilaita ja se saattoi määrätä ylioppilaan tähän tehtävään. Esimerkiksi 
edesmenneen vaimo Karin Köppilän lasten kotiopettajana oli toiminut 
vuonna 1668 ylioppilas Jonas Olai Eek. Köppilän perhe ei kuulunut 
johtavaan porvaristoon, ja tapaus osoittaakin, että myös alemmalla por- 
varistolla oli kiinnostusta kouluttaa lapsiaan. Alemman porvariston po- 
jille olikin tärkeää oppia kielistä ainakin ruotsia, sillä sen osaaminen 
mahdollisti paremman sijoittumisen ammattiin. (TKA, TRO Bla 37, 
13.7.1668: 319—333; Nallinmaa-Luoto 1973: 14.) 

Kuten edellä todettiin, Turun akatemian perustaminen vaikutti kau- 
pungin kielirakenteeseen muun muassa ruotsinkielisen opettajakuntan- 
sa myötä. Kaupunkiin saapui jo heti perustamisvaiheessa myös kym- 
meniä opiskelijoita emämaan puolelta ja Baltiasta. Vähitellen opetus- 
ohjelmaan tuli myös uusia kieliä, kuten ranska 1600-luvulla, saksa 
1680-luvulla ja italia 1690-luvulla. Akatemian kirjasto sai suuria lah- 
joituksia lähinnä keskisestä Euroopasta sotasaaliina saaduista kirjoista. 
Akatemian kirjaston myötä erikieliset tekstit ja kansainvälinen kirjalli- 
suus olivat hyvin ainakin kaupungin oppineen säädyn ulottuvilla. (Laak- 
sonen 2006: 54-57; Lagus 1891, passim.) 

Turun seurakunta oli jakautunut jo ennen 1600-lukua suomenkieli- 
seen ja ruotsinkieliseen seurakuntaan. Ruotsinkielinen seurakunta oli 
1600-luvun alkupuolelle saakka niin pieni, että se sopi pitämään juma- 
lanpalveluksensa tuomiokirkon ympärysmuurissa olleessa rakennuk- 
sessa, johon myöhemmin perustettiin akatemian kirjasto. Kun Turkuun 
perustettiin hovioikeus vuonna 1623 ja akatemia vuonna 1640, lisääntyi 
ruotsinkielisten ja samalla ruotsinkielisen seurakunnan väkimäärä, sil- 
lä suurin osa virkamiehistä ja professoreista oli ruotsinkielisiä. Myös 
lääninhallinnon virkamiehissä oli paljon Ruotsista muuttaneita viran- 

haltijoita. (Von Bonsdorff 1894: 329; Westerlund 1923.) Samaan aikaan 
saaristosta muutti kaupunkiin ruotsinkielistä väestöä (ks. myös Grön- 
holm tässä teoksessa), minkä seurauksena ruotsinkielisen seurakunnan 
jumalanpalvelukset siirrettiin tuomiokirkkoon. Suomenkielinen ja ruot- 
sinkielinen jumalanpalvelus pidettiinkin tästä lähtien peräkkäin samas- 
sa kirkkotilassa. (Von Bonsdorff 1894: 330-331.) 

Kuten on todettu, Turkuun muutti 1600-luvun alkupuoliskolla kym- 
meniä uusia saksalaisia kauppiasperheitä. Saksalaiset hallitsivat myös 
monia käsityöammatteja. Heille järjestettiinkin oma saksankielinen 
jumalanpalveluksensa tuomiokirkon muurissa olleeseen Gertrudin kir- 
koksi kutsuttuun tilaan. Kun saksalaisperheiden lapset omaksuivat vä- 
hitellen ruotsin kielen, lakkasi myös erillisen jumalanpalveluksen pitä- 
minen, saksalaiset liitettiinkin ruotsalaiseen seurakuntaan jo vuosisadan 
alkupuolella. Myös kaupungin oikeuspöytäkirjoissa näkyy jako niin sa- 
nottuihin kansakuntiin eli eri kieliryhmiin, sillä asioiden käsittelyssä 
mainitaan erikseen saksankielinen, ruotsinkielinen ja suomenkielinen 
porvaristo. Kaksi ensin mainittua saatettiin tosin toisinaan yhdistää. 
(Von Bonsdorff 1894: 332—334.) 

Suomenkielinen pienporvaristo koki etujensa heikkenevän, kun 
1630-luvulla tuomiokirkon pappisvirkoihin pyrittiin asettamaan emä- 
maasta Ruotsista tulleita suomea osaamattomia miehiä. Tätä ruotsa- 
laistamispolitiikkaa ajoi myös itse virkaan emämaasta saapunut Turun 
piispa Isaacus Rothovius (piispana 1627-1652). Hänen välinsä turkulai- 
seen porvaristoon eivät muodostuneet kovin lämpimiksi; Rothoviuksen 
mielestä hän joutui asumaan Turussa barbaarien ja skorpionien kanssa 
(Heininen 2006: 385—388). Suomenkieliset porvarit valittivat vuonna 
1634 piispa Rothoviuksesta hallitukselle, sillä tämä oli heidän mukaan- 
sa kutsunut saarnassaan suomalaisia pahemmiksi kuin luonnottomat 
luontokappaleet. Piispan mukaan he kyllä huusivat kirkossa Jumalaa 
mutta ajattelivat enemmänkin vellipataa. Piispan kappalaisesta Staffan 
Galliuksesta suomenkieliset porvarit totesivat, ettei tämä ollut heidän 
pappinsa eikä osannut opettaa heitä heidän kielellään. He kertoivat 
myös, että Gallius haukkui heitä saarnassaan suomalaisiksi koiriksi ja 
sioiksi. Valitukseen osallistui yli 60 porvaria, ja vielä useampi oli siitä 
tietoinen. Huhtikuussa 1635 raastuvanoikeus tuomitsi valituksen taka- 

na olevista porvareista 11 miestä korkeisiin sakkoihin oikean virkatien 
ohittamisesta. Porvareiden olisi tuomion mukaan tullut kääntyä ensin 
hovioikeuden ja maaherran puoleen eikä lähettää kirjelmäänsä suoraan 
hallitukselle. (TKA, TRO Bla 6, 22.11.1034: 121-122; TKA, TRO Bla 6, 
24.11.1034: 123; von Bonsdorff 1892: 336.) 

Kun Turun kirkkoherra Joachimus Stutaeus (kirkkoherrana 1615- 
1633) kuoli, kutsuttiin porvaristo joulukuussa 1633 raatihuoneelle kes- 
kustelemaan hänen seuraajastaan. Aluksi kaikki olivat Viipurin koulu- 
mestarina toimineen Martinus Stodiuksen (Turun kymnaasin eli lukion 
lehtorina 1634-1640 ja akatemian professorina 1640-1675) puolella, 
mutta raadin esitettyä sopivampaa miestä hänen tilalleen päädyttiin Tu- 
run kymnaasin ruotsalaissyntyiseen teologian lehtoriin Eskil Petraeuk- 
seen (kirkkoherrana 1634—1652; kuoli piispana 1657), joka lupasi pitää 
saarnan joulun aikaan suomeksi. Yllättäen tammikuussa 1634 esitet- 
tiin kirjelmä, jonka oli allekirjoittanut 85 porvaria. Siinä suomenkieli- 
nen porvaristo esitti toiveensa saada kuitenkin papikseen Stodiuksen, 
joka oli kotoisin Turusta ja koulutettu kaupungin rahoilla. Lisäksi he 
ilmoittivat, etteivät halunneet vierasta pappia, jonka kieltä he köyhät 
suomalaiset eivät ymmärtäneet. Kirjeen esittäjät sanoivat muidenkin 
suomalaisten porvareiden kuin allekirjoittaneiden kannattavan Stodius- 
ta. Kolme päivää myöhemmin Turun kaikki suomalaiset porvarit jättivät 
kirjelmän hallitukselle, jotta he saisivat sellaisen papin, joka ymmärtäisi 
heidän kieltään, mitä korkeasti oppineet ehdotetut miehet eivät tehneet. 
Vuoden 1634 valtiopäivillä asia päätettiin Petraeuksen hyväksi. Valittu 
kirkkoherra oli kuitenkin aktiivinen suomen kielenkin saralla, sillä hän 
julkaisi ensimmäisen suomen kieliopin, Linguae Finnicoe brevis institu- 
tion, vuonna 1649. (Von Bonsdorff 1892: 335—336; Häkkinen 1994: 87.) 
Kielioppi oli laadittu nimenomaan muuta kuin suomen kieltä äidinkie- 
lenään puhuville, erityisesti ruotsalaisille, saksalaisille ja skotlantilaisille, 
suomen kielen oppimisen avuksi (Laine 1997: 208). Lisäksi Petraeus 
toimi vuonna 1642 julkaistun ensimmäisen suomenkielisen kokoraa- 
matun eli Biblian käännöstoimikunnan jäsenenä (Häkkinen 1994: 105). 

Turun suomalaisen seurakunnan ja köyhäinhuoneen alempi papisto 
eli kappalaiset ja kuoripapit olivat kyllä suomenkielisiä, sillä he olivat 
yleensä syntyjään kaupungin pienporvaristoa, mutta heihinkään ei aina 

oltu tyytyväisiä. Alemman papiston palkkaus oli niin huono, että he pyr- 
kivät lisäämään tulojaan kaikin keinoin. Kaupunkilaiset saattoivatkin 
kokea rahan olevan papille velvollisuudentuntoa tärkeämpi vaikutin. 
Papistolle oli esimerkiksi tapana maksaa hautajaisprosessiin osallistu- 
misesta. Porvarisvaimo Gertrud Ambrosiusdotter sepitti vuonna 1669 
uudet suomenkieliset sanat virteen Herra minun kilpeni viitaten niissä 
suomalaisen kappalaisen Lars Kaniksen? ja hospitaalinsaarnaaja Jakob 
Kiloviuksen käytökseen: 


Kuva 3. Turun raastuvanoikeuteen toukokuussa 1669 suomeksi kirjattu pilkkavirsi 
Lars Kaniksesta ja Jakob Kiloviuksesta. Kuva: Veli Pekka Toropainen 2016 (TKA, 
TRO Bla 38, 19.5.1669: 248—254). 


Kilo wirren allcka, 

Kanis saa marckan pallcka, 
Kanis käy Kilon edell, 

Kilo sit rumin edell. 

Kanis hän edes pirise, 

Ja Kilo peräs härise. 


Toisen version mukaan Gertrud lauloi seuraavasti: 

Kanis käy Kilon edell, 

Kilo sitt rumin edell, 

puall marcka aja taka, 

eij hän sijt ikän laka (TKA, TRO Bla 38, 19.5.1669: 248—254). 


Lopuksi: kielten sekoituksesta yhteiseen ymmärrykseen 


Tämän artikkelin tekstiotteet ja kuvat kertovat Turun monikielisyydestä 
1600-luvulla. Niistä ilmenee myös, että kielet, niiden käyttö ja kielten- 
väliset suhteet ovat olleet jatkuvassa muutoksessa ja muuttuneet monin 
tavoin meidän päiviimme tultaessa. Turun väestö elikin 1600-luvulla 
voimakkaan muutoksen aikaa, sillä vuosisadan kuluessa väkiluku yli 
kaksinkertaistui, jopa lähes kolminkertaistui. Kaupunkiin tulijoilta puut- 
tui kuitenkin yksi yhteinen kieli, mikä väistämättä vaikutti kaupungin 
arkeen. 

Vuosisadan alkupuolella Turun kaupungilla oli vetovoimaa, joka 
houkutteli ulkomaisia kauppiaita ja heidän jäljessään käsityöläisiä aset- 
tumaan kaupunkiin. Tämä näkyy Turun oikeuslähteissä voimakkaana 
saksan kielen lisääntymisenä. Pöytäkirjoihin merkittiin raadin eteen tul- 
leiden kauppiaiden kirjeitä ja anomuksia heidän äidinkielillään, vaikka 
asiakirjojen virallinen kieli oli valtakunnan virkakieli ruotsi. 1600-luvun 
puoliväliin tultaessa saksankieliset muodostivatkin Turkuun ulkomailta 
siirtyneen porvariston pääkieliryhmän. Koska ruotsi toimi virkakielenä, 
oli ulkomailta kaupunkiin muuttaneiden ymmärrettävä myös sitä. Tilan- 
netta helpotti se, että kaupungin hallinnossa oli saksaa ja hollantia äi- 
dinkielenään puhuvia miehiä. Lisäksi ajan alasaksa ja ruotsi muistuttivat 
toisiaan niin, että puhujien oli mahdollista ymmärtää toisiaan. Kaupun- 
kiin saapuneissa ulkomaalaisissa perheissä kasvoi kuitenkin uusi suku- 
polvi, joka oppi myös ruotsia lapsesta saakka. Vuosisadan ensimmäinen 
puoli päättyi kuitenkin lamaan, joka vaikutti Turun houkuttelevuuteen 
uusien ulkomaisten yrittäjien silmissä ja vähensi heidän määräänsä. 
Väestö jatkoi tästä huolimatta kasvuaan, sillä tulijoita riitti kaupungin 
laajalta markkina-alueelta Varsinais-Suomesta ja Hämeestä. Tulijat aset- 
tuivat porvareiksi, jotka kävivät kotimaankauppaa, sekä varsinaisen por- 

variston ja kaupungin lukuisten virkamiesten palvelijoiksi, laivamiehik- 
si, rengeiksi ja piioiksi. Tämä väestönosa pärjäsi yhteisössään pääasiassa 
suomen kielellä. 

Ulkomailta Turkuun muuttaneissa perheissä näkyy ensimmäisessä 
ja toisessa sukupolvessa ryhmittymistä omaa kieltä puhuvien kesken 
ja oman kulttuurin ympärille. Avioliitot solmittiinkin mielellään samaa 
kansallisuutta edustavien ja samaa kieltä puhuneiden kesken, mutta jo 
kolmannessa sukupolvessa ryhmäytyminen hajosi ja avioliitot alettiin 
solmia selvästi vain taloudellista ja sosiaalista pääomaa silmällä pitäen. 
Vuosisadan loppuun mennessä Turun vauraat kauppiasperheet ja virka- 
miessuvut muodostivat laajan vertikaalisen sukulaisuusverkoston, jonka 
keskiössä olivat sekä runsaslapsiset saksalaistaustaiset kauppiassuvut 
että ruotsalaistaustaiset virkamiessuvut. 

Suurimman kieliryhmän muodostivat koko 1600-luvun ajan suomea 
äidinkielenään puhuvat kaupunkilaiset. Lisäksi ruotsi yleistyi sekä por- 
variston että palvelusväen piirissä lisääntyneen ruotsalaisen virkamiehis- 
tön ja Turun saaristosta muuttaneen väestön myötä. Tulokkaat eivät vält- 
tämättä aluksi ymmärtäneet toistensa kieliä, mutta ajan mittaan, kau- 
punkiin asetuttuaan, he oppivat tarpeidensa mukaan myös muita kieliä. 
Tämä päti erityisesti ruotsin ja suomen suhteen. Sekä porvaristoon että 
palkollisiin kuuluneet henkilöt oppivat tarvitsemaansa vierasta kieltä 
arjessaan. Esimerkiksi ruotsinkielisessä taloudessa saattoi palvella suo- 
menkielinen piika, mikä vaati molemmilta osapuolilta jonkinasteista kak- 
sikielisyyttä (ks. myös Grönholm tässä teoksessa). Saksalaiset kauppias- 
perheet tuottivat osan palvelusväestään kotimaastaan, mutta kotiinsa ikä- 
vöivä saksalaispiika alkoi olla jo vuosisadan puolivälin jälkeen harvinai- 
suus; hänet oli korvannut paikallinen, ruotsin- tai suomenkielinen piika. 
Ylintä kauppiaskuntaa myöten kieliä myös opiskeltiin aktiivisesti jopa 
ennen Turkuun muuttoa. Tällä haluttiin varmistaa oman taloudellisen 
toiminnan menestys. Esimerkiksi edellä mainitut saksalaiset Schultzin 
veljekset opiskelivat sekä ruotsia että suomea. 

Turussa elettiin 1600-luvulla kaupungin monikielisyyden huippua 
verrattuna edeltävään ja seuraavaan vuosisataan. Kaupungissa yleisesti 
puhuttujen kielten määrä taantui 1700- ja 1800-luvuilla, sillä suurin osa 
kasvavan kaupungin uudesta väestöstä oli suomen- ja ruotsinkielistä. 

Myös Keski-Euroopasta 1600-luvun kuluessa Turkuun muuttaneet su- 
vut olivat 1700-1800-luvulle tultaessa jo omaksuneet ruotsin kielen. 


VIITTEET 


1 Olen kääntänyt ruotsinkieliset lausumat nykysuomeksi mutta jättänyt suomenkieliset 
alkuperäiseen muotoonsa. 

2 Lars Kanis: Auran kappalainen vuonna 1650, erotettu kahden päivän kuluttua; Turun 
hospitaalinsaarnaaja vuonna 1656, pidätetty virantoimituksesta vuonna 1657; sotilas- 
pappi, tuomittu maanpakoon vuonna 1662, armahdettu vuonna 1663; haudattu Turussa 
16.1.1670 (RA = Riksarkivet, Stockholm, RR = Riksregistraturet, KA Turku Mf RR 53, 
25.2.1642: 307-308; Hausen 1901: 185; Kotivuori 2005: nro 180). 

Insigne Civitatis Aboae est litera A guae pro sigillo Civitatis usur- 
patur sine dubio guod A est prima litera in nomine Civitatis aut 
guod etiam illa prima sit inter omnes sicut in alphabeto est A pri- 
mum (Justander 1679: A3v). 


Turun kaupungille on tunnusomaista kirjain A, jota käytetään kau- 
pungin sinetissä epäilemättä siksi, että A on kaupungin nimen 
alkukirjain, tai oikeastaan siksi, että kaupunki itsekin on ensim- 
mäinen muiden joukossa, kuten A on ensimmäinen aakkosissa. 


Turun akatemian opiskelija, tuleva hospitaalinsaarnaaja, Samuel Justan- 
der korosti stipendiaattina vuonna 1679 pitämässään puheessa Turun 
asemaa Suomen alueen merkittävimpänä kaupunkina. Turun asema oli 
johtava myös latinan käytössä, sillä kieltä puhuttiin, kuultiin ja sillä tuo- 
tettiin tekstejä Turussa enemmän kuin missään muussa suomalaisessa 
kaupungissa kautta historian. Latina oli läsnä kaupungissa heti kato- 
lisen kirkon vaikutuksen levittyä sinne keskiajalla (ks. myös Salonen, 
Harjula & Immonen tässä teoksessa). Katolisen kirkkolain mukaisesti 
Turun tuomiokapitulin yhteyteen perustettiin latinan kielellä toimiva 

katedraalikoulu todennäköisesti 1200- ja 1300-lukujen taitteessa huoleh- 
timaan papiston koulutuksesta (Hanska & Lahtinen 2010: 50). Vaikka 
reformaation myötä kansalle alettiin pitää jumalanpalveluksia ja opettaa 
uskonoppia sen omalla kielellä, muutos ei horjuttanut latinan asemaa 
opetuksessa eikä kirkon piirissä; se oli edelleen opin ja kansainvälisyy- 
den kielenä papeille välttämätön. Kun synodaali- eli pappeinkokouksien 
yhteydessä alettiin vuonna 1628 järjestää teologisia väitöksiä, ne laadit- 
tiin ja käsiteltiin akateemisten väitösten tavoin latinaksi. Käytännöstä 
luovuttiin vasta vuonna 1842 (Widen 1967: Bilaga 1). 

Turun katedraalikoulu muutettiin vuonna 1630 kymnaasiksi, joka 
taas korotettiin vuonna 1640 yliopistoksi eli Turun akatemiaksi. Aka- 
temian sisäinen hallintokieli oli perustamisesta lähtien ruotsi, mutta 
opetuksessa, opinnäytteissä ja kaikissa akateemisissa yhteyksissä käyttö- 
kielenä oli universaali oppineiden äidinkieli (lingua erudita), latina. Te- 
hokkaan kouluopetuksen ja latinankielisen yliopistoelämän ansiosta 
Turussa tuotettu ja vuodesta 1642 lähtien siellä myös painettu latinan- 
kielinen kirjallisuus edusti kielellisesti ajan yleiseurooppalaista tasoa. 
(Kajanto 2000: 188.) 

Latinan vaikutteita siirtyi kieltä taitavien mukana myös koulujen, yli- 
opiston ja kirkon ovien ulkopuolelle. 1600-luvulla Ruotsin suurvallan 
keskitettyyn hallintoon kaivattiin enenevässä määrin päteviä virkamie- 
hiä, ja Turun akatemiasta valmistuneita nuoria miehiä siirtyi kirkon- 
ja opetustehtävien ohella esimerkiksi alue- ja verohallinnon ja oikeus- 
laitoksen palvelukseen. Monet opiskelijat kuvasivat akatemiaa Cicerolta 
(De oratore 2,94) lainatun kielikuvan mukaan Troijan hevoseksi, jonka 
vatsasta erinomaiset ja kyvykkäät nuoret miehet astuivat ulos yhteiskun- 
nan palvelukseen (Sarasti-Wilenius 2019: 75). Kaikki nämä virkamiehet 
eivät jättäneet jälkeensä dokumentteja latinan käytöstä, mutta perus- 
teelliset latinan ja retoriikan opinnot painoivat lähtemättömän leimansa 
heidän kielelliseen ilmaisuunsa ja ajatteluunsa. Latinan vaikutus levisi 
jossain määrin myös latinaa ymmärtämättömien 1600-luvun turkulais- 
ten elinpiiriin seremoniallista arvokkuutta luovana ja piirtokirjoituksia 
ikuistavana kielenä. 

Tarkastelen artikkelissani latinan käyttöä osana Turun monikielistä 
historiaa konkreettisten käyttötilanteiden näkökulmasta. Kiinnitän huo- 

miota erityisesti sellaisiin käyttöyhteyksiin, joissa latinaa todellisuudes- 
sa kuultiin, puhuttiin tai sitä nähtiin kirjoitettuna. Tämän lisäksi pyrin 
valottamaan sitä, missä määrin latinaa käytetiin muussa tarkoituksessa 
kuin puhtaasti opetuksen tai tieteellisen kommunikoinnin kielenä. Tar- 
kasteltava ajanjakso painottuu 1600-luvulle ja 1700-luvun ensimmäi- 
selle vuosikymmenelle. Kaiken latinankielisen toiminnan keskiössä oli 
tuolloin luonnollisesti koulutettu väestö ja erityisesti Turun akatemia, 
jonka piirissä suurin osa latinan kielellä kirjoitetusta materiaalista 
tuotettiin. Tutkimusaineistona on käytetty latinankielisiä oppikirjoja, 
akateemisia kutsukirjeitä, dissertaatioita, akatemian luento-ohjelmia, 
puheita, runoja, kirjeitä ja piirtokirjoituksia. Artikkelini pohjautuu osin 
aiempaan tutkimustietoon mutta tarkastelee aineistoa uudesta näkökul- 
masta tuoden siten esiin joitakin aiemmin vähälle huomiolle jääneitä 
latinan käyttöön liittyneitä ilmiöitä. 

Aloitan tekemällä huomioita latinan käytöstä arkisen keskustelun 
kielenä. Tämän jälkeen tarkastelen Turun akatemian retoriikan ja ru- 
nouden opetuksen sisältöjä ja vaikutusta sekä opetukseen liittyviä lati- 
nankielisiä suullisia harjoituksia ja esiintymistilanteita. Hankittuja 
taitoja sovellettiin ahkerasti laatimalla erilaisiin sosiaalisiin yhteyksiin 
latinankielisiä runoja ja puheita, joita käsittelen seuraavaksi. Sitten siir- 
ryn tarkastelemaan latinan käyttöä yksityisessä kirjeenvaihdossa. Viimei- 
senä tarkasteltavana aineistona ovat kiveen kaiverretut piirtokirjoitukset, 
joissa latina oli konventionaalinen kieli. Artikkelin lopuksi luon lyhyen 
silmäyksen latinan valta-aseman murtumiseen 1700-luvulla. 


Miten keskustella latinaksi? 


Latina oli vuosisatojen ajan kouluopetuksen keskeisintä sisältöä. Se oli 
avain kaikkiin korkeimpiin opintoihin, joista pitkään tärkein oli pappien 
koulutus. Uskonpuhdistuskaan ei muuttanut tilannetta, sillä latinan 
kielellä ja humanistisesti suuntautuneilla opinnoilla oli keskeinen rooli 
Philipp Melanchthonin vuonna 1528 Wittenbergissä laatimassa koulujär- 
jestyksessä, joka vaikutti laajalti kaikkien Pohjoismaiden opetukseen. La- 
tinan taidon merkitys käy ilmi siitä, että sen tasoa pidettiin reformaatio- 

ajan kouluissa koululuokalta toiselle siirtymisen perusteena (Hanska & 
Lahtinen 2010: 82—83). 

Melanchthonin pedagogisen periaatteen mukaisesti Ruotsin vuoden 
1571 koulujärjestyksessä opettajia kehotettiin käyttämään ensisijaisesti 
latinaa oppilaille puhuessaan. Myös oppilaiden tuli käyttää keskenään 
latinaa koulupäivän aikana (Hanska & Lahtinen 2010: 83). Latina ei ollut 
monien vuosisatojen ajan ollut enää kenenkään äidinkieli, eikä arkisis- 
sa tilanteissa tarvittavia sanoja ja fraaseja opittu kieliopin esimerkeistä 
tai opiskeltavista teksteistä. Kouluopetukseen tarkoitetuissa sanakir- 
joissa selostettiin latinalaisia hakusanoja usealla kielellä. Esimerkiksi 
ensimmäinen suomea sisältävä sanakirja, Erik Schroderuksen Lexicon 
latina-scondicum (1637), selosti latinalaiset hakusanat ruotsin, saksan ja 
suomen kielellä ja Henricus Florinuksen Nomenclatura (1678) ruotsiksi 
ja suomeksi. 

Sanakirjoista oli toki apua, mutta ne eivät tarjonneet esimerkkiä luon- 
tevasta latinankielisestä vuoropuhelusta. Sitä tarvetta paikkasivat erilai- 
set keskusteluoppaat, jotka noudattivat ikivanhaa mallia. Antiikin maa- 
ilmassa oli käytössä kreikan- ja latinankielisiä vuoropuheluja rinnastavia 
opetustekstejä, joiden avulla roomalaislapset opettelivat kreikkaa, mutta 
myös Roomaan saapunut latinaa osaamaton kreikankielentaitoinen saat- 
toi opiskella niistä jokapäiväisen elämän tilanteissa hyödyllisiä latinan- 
kielisiä fraaseja. (Dickey 2016: 10-58.) Uuden ajan alussa koulupoikien 
opetuksessa suosittiin Erasmus Rotterdamilaisen keskustelun muotoon 
laadittua Colloquia familiaria -teosta (”Tuttavallisia vuoropuheluja”, 1518), 
josta Erasmus julkaisi vuosina 1522—1533 useita laajennettuja laitoksia. 
Viimeinen editio sisälsi noin viisikymmentä kepeän humoristisesti yk- 
sinkertaisella ja selkeällä latinan kielellä etenevää vuoropuhelua useista 
eri aiheista, kuten matkoista, unesta, hautajaisista ja kirjallisuudesta. 

Turkulaiset koulupojat lukivat ahkerasti saksalaisen Christoph Helvi- 
gin (1581-1617) teosta Familiaria colloquia, joka vastaa kaikin puolin Eras- 
muksen teosta. Ollessaan noin viisivuotias (n. vuonna 1665) Michael 
Wexionius-Gyldenstolpen (ks. tarkemmin jäljempänä) poika Gustaf Gyl- 
denstolpe, joka opiskeli Turussa kotiopettajan johdolla, kertoi isoveljel- 
leen kirjoittamassaan kirjeessä päivänsä rytmittyvän siten, että hän luki 
aamupäivisin Janus Comeniuksen (Jan Amos Komensky) kuvitettua al- 

keisoppikirjaa Orbis sensualium pictus ”Kuvitettu maailma? ja iltapäiväisin 
Christoph Helvigin keskusteluja (Nordinska samlingen 470:44, Gustaf 
Gyldenstolpe Nils Gyldenstolpelle, päiväämätön kirje). Comeniuksen 
oppikirjassa Janua linguarum (Kielten portti”, 1631), joka opetti latinan 
ohella maailmantietoutta, latinankielinen ja kansankielinen teksti oli 
painettu rinnakkain (Hanska & Lahtinen 2010: 119—120). Myös Come- 
niuksen kuvakirjasta tehtiin kaksikielisiä laitoksia. Gustaf Gyldenstolpe 
luultavasti luki kuvakirjaa kuitenkin pelkästään latinankielisenä, tai jos 
se oli kaksikielinen, toinen kieli oli jokin muu kuin ruotsi, sillä ensim- 
mäinen latinan- ja ruotsinkielinen laitos julkaistiin vasta vuonna 1682, 
yli kymmenen vuotta hänen kirjeensä jälkeen. Orbis sensualium pictus oli 
suosittu alkeisoppikirja yli sadan vuoden ajan, ja Turussa siitä julkais- 
tiin vuosina 1680-1698 viisi uusintapainosta (Leinonen 2006: 368- 
382). 

Turkulaisilla koulupojilla oli käytössään myös arkipäivän tilanteita 
sanoittava keskusteluopas, Formulae puerilium colloguiorum ("Poikien 
keskustelukaavoja'). Sen vuonna 1644 julkaistussa editiossa latinankieli- 
siin repliikkeihin yhdistettiin ruotsinkieliset ja ensimmäistä kertaa myös 
suomenkieliset vastineet. Kansankielisten vuorosanojen laatijat eivät käy 
ilmi teoksesta. Opas perustui saksalaisen pedagogin ja reformaattorin 
Sebald Heydenin latinankieliseen teokseen, jota toimitettiin eri maissa 
ja kielialueilla liittämällä latinankielisiin repliikkeihin kansankieliset 
vastineet. Rivi riviltä etenevä dialogi mahdollisti kunkin kielen idio- 
maattisen tuottamisen, mikä ei olisi onnistunut sana sanalta edettäessä. 
Latinankielinen osuus on painettu sivun vasemmalle antiikvalla ja suu- 
rimmalla kirjasinkoolla, sen perään ruotsinkielinen teksti edellistä pie- 
nemmällä fraktuuralla ja oikeanpuolimmaisena suomenkieliset tekstit 
ruotsinkielistä tekstiä pienemmällä fraktuuralla (kirjasinten käytöstä 
ks. myös Nordlund tässä teoksessa). Tukholmassa Ignatius Meurerin 
kirjapainossa vuonna 1644 julkaistuun kirjaseen liitettiin mukaan edel- 
lä mainittuja sanakirjoja vastaava Variarum rerum vocabula Latina cum 
Svetica et Finnonica interpretatione (Valikoitu latinan sanasto ruotsalaisin 
ja suomalaisin käännöksin'). (Häkkinen 2009: 10-14.) Tämä yhteisnide 
saattoi palvella myös muita kuin latinankielistä keskustelua harjoittele- 
via koulupoikia; esimerkiksi ruotsintaitoiset kauppiaat pystyivät opet- 

telemaan siitä vuorovaikutuksessa yleisesti hyödyllisiä suomenkielisiä 
fraaseja. 

Keskusteluoppaassa on 27 dialogia, joista ensimmäiset esittelevät 
vuorokauden eri hetkiin soveltuvia tervehdyksiä ja toivotuksia. Muut 
keskustelut liittyvät koulupäivän eri tilanteisiin sekä ruokailuihin, esit- 
täytymiseen, hautajaisvalmisteluihin ja muihin sosiaalisiin yhteyksiin. 
Herääminen aamulla, kouluun meneminen ja useat muut tilanteet ovat 
samoja kuin antiikin keskusteluoppaissa (ks. Dickey 2016: 12-22). Lähes 
kaikki vuoropuhelut on otsikoitu, tosin pelkästään latinaksi, esimerkiksi 
Dialogus Dum itur ad scholam ("Keskustelu kouluun mennessä”), Dialo- 
gus De ferula ("Keskustelu kepistä" ts. fyysisestä kurinpidosta), Dialogus 
Agnoscentium sese mutuo ("Toisiinsa tutustuvien välinen keskustelu) (ks. 
esim. Häkkinen 2009: 39, 47, 70-71). Vuoropuhelua käyvät pojat on 
mainittu nimeltä jokaisen dialogin alussa ikään kuin näytelmän henki- 
löt. Koulussa pelaavien dialogissa (Dialogus XVIII) välitunnilla nopilla 
salaa pelaavat Henricus ja Thomas pelästyvät, että koulurakennuksen 
portaille ilmestynyt opettaja on nähnyt heidän pelinsä. Seuraavassa esi- 
merkkinäytteessä on osa heidän vuoropuhelustaan, johon olen liittänyt 
omat nykykieliset suomennokseni sulkeisiin. 


Thomas: Vidit ne nos ludere? Sägh han at wij lekte? 
Näkikö hän meiden hilawan? (Näkikö hän meidän pelaavan?) 


Henricus: Id est quod timeo. Thet är thet iagh fruchtar. 
Sepä se on, jota minä pelkän. (Juuri sitä pelkään.) 


Thomas: Quid ergo agamus? Hwadh skole wij tå göra? 
Mitäst sijs me teemme? (Mitä meidän pitäisi tehdä?) 


Henricus: Amove orbiculos. Tagh bort kulronar. 
Ota pois pricut. (Laita pelinopat pois.) 


Thomas: Recte admones. Tu råder migh rätt. 
Sinä neuwot oikein. (Neuvot oikein.) 


112 RAIJA SARASTI-WILENIUS 


https://doi.org/10.21435/skst.1475 


Henricus: FExplicemus libros. Lätom vp Bökerna. 
Awatcan kirjan. (Avatkaamme kirjat.) 


Thomas: Certe astutus es. Wisserligha tu äst listigh. 
Sinä tosin olet cawala. (Olet totisesti ovela.) 


Henricus: Sic reditur nos discere. Sä ska han mena at wij lärom. 
Nijn hän luulee meidän oppewan. (Näin hän luulee meidän 
opiskelevan.) 


Oppaan mallikeskustelut on laadittu autenttisia tilanteita varten. Edelli- 
nen keskustelukin jäljitteli elävää tilannekuvaa välitunnilta, kun poikien 
taskuissa poltelleet pelinopat houkuttelivat luvattomaan huvitukseen. 
Oppaaseen katsottiin tarpeelliseksi sanoittaa myös kaksi riitelydialogia, 
joista toisessa Jonas ja Laurentius kinaavat istuinpaikasta (Litigantium 
de sessione Dialogus XX) ja toisessa Marcus syyttää Henricusta hänelle 
kuuluvan esineen anastamisesta (Litigantiun de re ablata Dialogus XXV1). 

Koulu- ja yliopistoalueen ulkopuolella latinan käyttö erotti sen puhu- 
jat muista kaupunkilaisista. Opiskelijat saattoivat puhua latinaa vaikkapa 
kapakkapöydän ääressä eristäytyäkseen omaksi sisäpiirikseen ja koros- 
taakseen oppineisuuttaan, ehkä jopa pöyhkeilläkseen sillä. Latinalla on 
saattanutkin olla oma roolinsa esimerkiksi maaliskuussa 1678 meri- 
miesten ja opiskelijoiden välille kehkeytyneissä vakavissa yhteenotoissa, 
joiden vuoksi merimiesten riidanjohtaja tuomittiin sakkorangaistukseen 
ja kuolemaan (Nordinska samlingen 469:128, Samuel Gyldenstolpe Nils 
Gyldenstolpelle 23.3.1678; Consistorii Academici Aboensis äldre protokoller 


4: 437, 440). 

Retoriikan ja runouden opetusta Turun akatemiassa 

Kun Turun katedraalikoulu muutettiin hiippakunnan pääkaupungissa 
toimivaksi kymnaasiksi eli lukioksi vuonna 1630, latinan ja retoriikan 
opetuksesta vastasi kaunopuheisuuden eli eloguentian lehtori. Samaa 


tehtävää hoiti vuonna 1640 perustetussa Turun akatemiassa kauno- 

puheisuuden professori (professor eloguentiae). Turun akatemiassa opin- 
not olivat luonteeltaan yleissivistäviä, ja niiden keskeinen päämäärä oli 
latinan kielen hallinta ja looginen päättely- ja analyysitaito (Klinge 1987: 
369). Kaunopuheisuuden professorin oppilaina olivat jossakin vaiheessa 
opintouraansa lähes kaikki akatemian opiskelijat, varsinkin jos aiemmis- 
sa opinnoissa latinan taitoon oli jäänyt toivomisen varaa. Termi kauno- 
puheisuus saattaa antaa oppiaineesta yksipuolisen ja harhaanjohtavan 
kuvan tyhjillä sanoilla taiteilusta ja keinotekoisesta mahtipontisuudesta. 
Retoriikkaa opetettiin kuitenkin kaiken kielellisen ilmaisun ja kommu- 
nikaation teoriana, joka valmensi eri elämänaloilla tarvittaviin suullisiin 
ja kirjallisiin taitoihin ja kehitti argumentointi-, päättely- ja analysointi- 
kykyä. Kaunopuheisuuden professorit opettivat laatimaan puheita, kir- 
jeitä ja muita käytännön elämässä tarvittavia tekstejä kiinnittäen huo- 
miota niiden kielelliseen asuun, retoriseen muotoon ja asiasisältöön. 
Koska kielelliseen ilmaisuun tuli yhdistyä sisällöllistä viisautta, kauno- 
puheisuuden professorit suosivat mielellään monitieteisyyttä ja yhdisti- 
vät retoriikan opintoihin varsinkin historian, valtio-opin ja moraalifilo- 
sofian sisältöjä. Laaja-alainen lähestyminen käy ilmi esimerkiksi vuoden 
1654 luento-ohjelmasta, jossa professori Enevaldus Svenoniuksen (pro- 
fessorina 1650-1660) ilmoitettiin luennoivan Ciceron puheita kieliopin, 
retoriikan, logiikan, etiikan ja politiikan näkökulmista (Elenchus lectio- 
num publicarum 1654). 

Vuosikymmenten ajan Turun akatemian kahden lämmittämättömän 
luentosalin seinien sisällä kaikui yksinomaan latinankielinen puhe, sil- 
lä 1700-luvun puoliväliin saakka kaikki luennot pidettiin latinaksi ja 
osa sen jälkeenkin. Opettaminen ja oppiminen luennoilla perustuivat 
pitkälti siihen, mitä ja miten opettaja puhui ja mitä opiskelija kuuli ja 
mahdollisesti kirjoitti muistiinpanoihinsa. Opettajan puhumalla lati- 
nalla oli niin tärkeä merkitys, että sitä voi pitää itsessään eräänlaisena 
opetusmetodina. 

Luennoilla yleensä luettiin ja selitettiin akatemian perustamissäännöis- 
sä mainittuja teoksia, joista kaunopuheisuuden opetuksessa Ciceron De 
oratore (suom. Puhujasta) oli yksi keskeisimpiä. Sen rinnalla käytettiin 
eri aikoina useita muita teoksia. (Klinge 1987: 355, 358-362.) Kauno- 
puheisuuden professorit luennoivat publice (”julkisesti) kello neljä ilta- 


114 RAIJA SARASTI-WILENIUS 


https://doi.org/10.21435/skst.1475 


päivällä maanantaisin, tiistaisin, torstaisin ja perjantaisin. Latinankieli- 
sistä luento-ohjelmista oli yliopiston ilmoitustaululla nähtävillä folio- 
kokoisena painettu kopio, josta ilmeni usein professoreiden julkisten 
luentojen aiheiden lisäksi heidän privatim (yksityisesti) pitämänsä 
opetuksen sisällöt. Vuoden 1689 luento-ohjelmassa kaunopuheisuuden 
professori Daniel Achreliuksen (professorina 1679—1692) ilmoitetaan 
luennoivan julkisesti Caesarin teoksia niiden esimerkillisen kielen ja ra- 
kenteen vuoksi. Yksityisesti Achrelius aikoi ohjata opiskelijoiden kirjoi- 
tus- ja tyyliharjoituksia sekä tarkastella Cornelius Nepoksen tekstiä ja pa- 
negyristin eli ylistyspuheen laatijan tehtävää ja häneltä vaadittavia taito- 
ja. Lisäksi hän tarkasteli erilaisia ihmisluonteita ja toimintatapoja Teren- 
tiuksen komedioiden pohjalta. (Elenchus lectionum publicarum 1689.) 

Turun akatemian kaunopuheisuuden professorien opetussisältöjä ja 
näkemyksiä voidaan jäljittää luento-ohjelmien lisäksi heidän laatimis- 
taan oppikirjoista. Vuoden 1673 luento-ohjelmassa professori Martin 
Miltopaeuksen (professorina 1660-1679) ilmoitettiin käsittelevän jul- 
kisilla luennoilla kolmen retoriikan lajin (epideiktinen retoriikka, de- 
liberativiinen retoriikka ja oikeuspuhe)' ohjeita ja esimerkkejä hänen 
oman oppikirjansa Institutiones oratoriae (”Puhetaidon metodit”, 1669) 
pohjalta. Oppikirjan nimi palautuu Ouintilianuksen teoksen Institutio 
oratoria nimeen, joka toistuu monissa uuden ajan alun retoriikan oppi- 
ja käsikirjoissa. Miltopaeuksen yli 700-sivuinen teos käsitteli retoriikan 
kahta ensimmäistä osa-aluetta, inventiota eli aineiston ja argumenttien 
kokoamista sekä dispositiota eli aineiston järjestämistä. Hänen suun- 
nitelmansa muiden osien käsittelystä eivät ehtineet toteutua. Kirjan 
otsikkosivu, joka on ajan yleisen tavan mukaan pitkä ja koukeroinen, 
lupaa käsikirjamaista opastusta yksityiskohtaisine ohjeineen ja laajoine 
esimerkkiaineistoineen: 


Institutiones Oratoriae Classicorum Authorum, Ciceronis imp- 
rimis, Caesaris, Livij, Sallustij, Taciti, Plinij utriusgue, Senecae, 
Quintiliani, Velleji, Curtij, Iustini et caeterorum Fxemplis utilissi- 
mis Oua inventionis locos generales et speciales Secundum gua- 
tuor Causarum genera & classes illustratae, Et praeceptis disposi- 
tionis Ex Cicerone & Quintiliano accurate selectis locupletatae ac 

MN ONE 
O R A T O R IP 
- Claflicorum Authorum, 


Cheer i imprimä , Cafarä, Livi, Sallufiija 
Taciti, Plinij utrinsg, , Senece, Quinti- 
` liani, Velleji, Curtj, luflini, 
EJ caterorum, bk E: 
Exemplis utiliflimis 
Qua inventionis locos generales; — 


& [peciales R: 
— Secundum quatuor Caufarum Rene: 
an of clalles | 
Illuftrata ; 


ER priaceptis dipofttionis ` ` 
Ex Cicerone & Quintiliano accuratè fe 
Ke t is locupletata: 
ac in ufum (tudiola juventut 

` Academia Abocnfi 


Kuva 1. Nimiölehti Martin Miltopaeuksen retoriikan oppikirjasta 
Institutiones oratoriae (Turku 1669). Kansalliskirjasto. Kuva: Raija 
Sarasti-Wilenius 2019. 

in usum studiosae juventutis in Regia Academia Aboö&nsi Publicis 
Exercitationibus propositae Cura & industria Martini Miltopaei 
El(oguentiae) Prof(esoris) Publ(ici). Aboae, Excusae a Petro Han- 
sonio A(cademiae) T(ypographo). 


Puhetaidon opit, neljän retoriikan lajin mukaiset, invention yleiset 
ja erityiset argumenttipaikat? havainnollistettuna klassisten auk- 
toreiden, erityisesti Ciceron, Caesarin, Liviuksen, Sallustiuksen, 
Tacituksen, molempien Pliniusten, Senecan, Ouintilianuksen, Vel- 
leiuksen, Curtiuksen, lustinuksen ja muiden auktoreiden käyttö- 
kelpoisilla esimerkeillä, sekä dispositio täydennettynä Cicerolta ja 
Ouintilianukselta huolellisesti valikoiduilla dispositiota koskevilla 
ohjeilla. Tarkoitettu Turun kuninkaallisessa akatemiassa opiskele- 
van nuorison käyttöön ja julkisesti ohjattavia harjoituksia varten. 
Martin Miltopaeuksen huolella ja tarmokkuudella laatimana. Pai- 
nettu Turussa, Peter Hansonius, Akatemian kirjapainaja. 


Otsikkosivulta käy ilmi, kuinka Miltopaeus oli kooonnut ohjeet ja esi- 
merkit eri lähteistä valiten materiaalin harkitusti luodakseen nimen- 
omaan Turun akatemian opiskelijoiden tarpeisiin mahdollisimman 
hyvin soveltuvan kokonaisuuden. Vaikka 1600-luvulla oli runsaasti sup- 
peita ja laajoja retoriikan oppikirjoja, manuaaleja ja erilaisia kokooma- 
teoksia, jotka sisälsivät antiikin ja myöhempien aikojen kirjallisuudesta 
poimittuja sitaatteja, runosäkeitä, kielikuvia, paradigmaattisiksi muo- 
dostuneita esimerkillisiä tarinoita ynnä muita tekstejä, näitä teoksia ja 
ylipäätään oppikirjoja oli Turussa saatavilla tarpeeseen nähden aivan 
liian vähän. Helpottaakseen tilannetta piispa Johannes Gezeliuksen kus- 
tannusliike toimitti huomattavan määrän oppikirjoja koulujen ja yliopis- 
ton käyttöön (Laine 2010: 123). Kirjapula käy ilmi esimerkiksi vuoden 
1690 luento-ohjelmasta, jossa mainitaan professori Achreliuksen jou- 
tuneen muuttamaan suunnitelmiaan, koska opiskelijoilla ei ollut käytet- 
tävissään tarvittavia Caesarin ja Tacituksen tekstejä (Elenchus lectionum 
publicarum 1690). Oman yliopiston professoreiden laatimat teokset tuli- 
vat siis turkulaisille opiskelijoille polttavaan tarpeeseen. 

Myös Miltopaeuksen seuraaja Daniel Achrelius kantoi kortensa ke- 
koon julkaisemalla tiiviin kokonaisesityksen Oratoria (”Puhetaito', 1687), 
joka käsittelee invention ja disposition lisäksi retoriikan osa-alueita elo- 
cutio (ilmaisutapa tai ”tyyli) ja actio ('esittäminen')? Achrelius julkaisi 
myös kirjeoppaan Epistolarum conscribendarum forma et ratio (”Kirjeen- 
kirjoittamisen muoto- ja teoriaoppi”, 1689), joka sisälsi kolmitasoisen 
kirjeiden kirjoittamisen kurssin. Ensimmäisellä tasolla käytössä oli yk- 
sinkertaiset mallidispositiot, joiden avulla harjoiteltiin kirjeiden raken- 
netta ja lajikohtaisia vakioteemoja. Toisella tasolla kehitettiin sanallista 
ilmaisua laatimalla kuvauksia ja muita rikkaaseen kielelliseen ilmaisuun 
perustuvia kirjoituksia. Kolmannella tasolla keskityttiin työelämään (dip- 
lomatia ”hallinto”) soveltuvien kirjoitustehtävien avulla hiomaan latinan- 
kielistä ilmaisua mahdollisimman selkeäksi, tyylikkääksi ja tarkoitusta 
vastaavaksi. Oppiminen perustui imitaatioon. Aluksi seurattiin yhtä 
esimerkillistä lähdettä, sitten jäljiteltiin useita kirjailijoita valikoivasti 
yhdistellen, kunnes lopulta esikuvien mallit juurtuivat osaksi kirjoittajan 
omaa ilmaisua ja ajattelua. (Achrelius 1689: 112-141.) 

Opiskelijoiden latinan taitoa hiottiin myös runouden opetuksessa. 
Akatemian alkuaikoina tästä vastasi logiikan ja metafysiikan professori, 
kunnes vuonna 1655 perustettiin runouden oppituoli. Runouden profes- 
sorin (professor poesis) tehtävä oli opastaa nuorisoa taidossa laatia korrek- 
tisti säkeitä (in arte recte conscribendi versus). Taiteellista inspiraatiota tai 
syvällistä tunnetta tämä ei edellyttänyt, vaan tavoitteena oli sivistyneen 
miehen perustaitoihin kuuluva kyky laatia kielellisesti, metrisesti ja te- 
maattisesti korrekteja latinankielisiä säkeitä eri tilaisuuksia varten. Ru- 
nouden professorit selittivät enimmäkseen Vergiliusta, Horatiusta ja 
Ovidiusta mutta myös uskonnollista ja myöhempää runoutta. Antiikin 
esikuvallisten runoilijoiden ilmaisu haluttiin istuttaa oman ajan sisäl- 
töihin. Tämä käy ilmi esimerkiksi runouden professori David Lundin 
(professorina 1688-1691) vuoden 1689 luento-ohjelmasta: 


(--) expositionem grandilogvi Virgilii ita continuabit, ut suffici- 
ente vires Altissimo, his scholis po&mata sacri argumenti recent- 
iorum Po&tarum, temporibus & solennioribus festis congruentia 
usus amplioris causa interserere possit (Elenchus lectionum publi- 
carum 1689). 

GJ aikoo Luojan suomien voimiensa mukaisesti jatkaa kunnioi- 
tetun Vergiliuksen luennointia ja avartaa tarkastelua yhdistämällä 
siihen myöhempien runoilijoiden runoja ja uskonnollisiin juhliin 
soveltuvia runoja. 


Turun akatemian vuoden 1673 luento-ohjelman mukaan Lundin edeltä- 
jä Petrus Laurbecchius (professorina 1668-1688) tarkasteli Senecan 
tragediatekstien rinnalla Mikael Agricolan laatimaa Psalmien kirjan 
suomenkielistä käännöstä, Daavidin psalttaria, sekä kahta muuta vastaa- 
vaa runomuotoista Psalmien käännöstä (Elenchus lectionum publicarum 


1673). 


Suullisia harjoituksia ja esiintymisiä: draama, disputaatiot, 
opiskelijapuheet 


Latinan suullista taitoa harjoiteltiin koulussa ja yliopistossa deklamaatio- 
harjoituksissa, jotka olivat noudattaneet samaa metodia antiikin retoriik- 
kakouluista lähtien. Reetori Senecan teoksista tunnettuja antiikin his- 
toriaan ja mytologiaan pohjautuvia aiheita käytettiin ja mukailtiin vuosi- 
satojen ajan eurooppalaisissa opinahjoissa. Deklamaatioita oli kahta 
päätyyppiä: oikeusjuttuun perustuvia (controversiae) ja deliberatiivisia eli 
pohdiskelevia (suasoriae). Jälkimmäisen tyypin harjoituksissa voitiin esi- 
merkiksi vastata kysymyksiin: ”Tuleeko mennä naimisiin?” tai ”Kannat- 
taako Hannibalin marssia Alppien yli hyökätäkseen Roomaa vastaan?” 
Harjoitukset kehittivät opiskelijoiden suullista esiintymis- ja väittelytai- 
toa ja opettivat heitä puhumaan vakuuttavasti sekä argumentoimaan pro 
et contra ("puolesta ja vastaan”) mistä aiheesta tahansa. Turun kouluissa 
ja akatemiassa harjoitukset kuuluivat normaaliin opetusohjelmaan, 
mutta niistä on jäänyt meille kovin vähän todisteita. 

Myöskään Euroopan kouluissa ja yliopistoissa tavanomaiseen opetus- 
ohjelmaan kuuluneesta latinankielisen draaman harjoittelemisesta ei 
ole jäänyt Turusta merkittäviä konkreettisia tietoja. Kouludraamaa suo- 
siteltiin harjoiteltavan ja esitettävän sekä latinan- että ruotsinkielisenä 
Ruotsin koulujärjestyksessä jo vuonna 1575. Reformaattorit käyttivät sitä 

oppiensa levityksessä, sillä huvi ja hyöty yhdistyivät siinä onnistuneesti. 
Retoriikan opintojen menetelmänä koulu- ja ylioppilasdraama olikin 
varsin monipuolinen. Se kehitti sanallista ilmaisua, osoitti retoristen 
keinojen käytännön sovellutuksia, harjoitti muistia, ääntämystä ja jul- 
kista esiintymistä, ja kaiken kukkuraksi näytelmiin sisältyi moraalinen 
opetus. (Dietl 2013: 146-150.) Turkulaisen opiskelijan Jacobus Chronan- 
derin (n. 1620-1694) mukaan draaman etuihin lukeutui myös se, että 
näytelmäharjoitukset piristivät raskaan koulutyön uuvuttamia opiskeli- 
joita lisäten heidän elämäniloaan ja motivaatiotaan. Chronander kirjasi 
draamaa koskevat huomionsa opiskeluaikanaan kirjoittamansa ylioppi- 
lasnäytelmän Surge eller Flijt och Oflitighetz Skode Spegel (1647) esipu- 
heeseen. Se esitettiin maisteripromootion yhteydessä toukokuussa 1647 
ruotsiksi, jotta tarina ahkerasta ja laiskasta opiskelijasta tavoittaisi myös 
opiskelijoiden vanhemmat. 

Turun akatemian perustamisjuhlallisuuksien kolmannen päivän oh- 
jelmaan vuonna 1640 kuulunut Christoph Stymmeliuksen suosittu ko- 
media Studentes (”Opiskelijat') esitettiin Johannes Gevaliuksen ruotsin- 
kielisenä sovituksena (1589). Näytelmän opetus vanhemmille oli, että 
liian antelias taloudellinen tuki viivytti helposti opiskelijan opintoja ja 
houkutteli häntä paheisiin; niukempi tuki sen sijaan motivoi opiskele- 
maan tehokkaasti. (Dietl 2013: 155—157.)* 

Piispa Johannes Gezelius vanhemman vuonna 1683 julkaisemassa 
triviaalikoulujen opetusohjelmassa Methodus informandi (”"Opetusmeto- 
dï’) suositeltiin toiseksi ylimmällä luokalla hollantilaisen näytelmäkirjai- 
lijan Cornelius Schonaeuksen latinankielisiä kouludraamoja. Kristityksi 
Terentiukseksi kutsuttu Schonaeus käsitteli raamatullisia aiheita, joiden 
katsottiin soveltuvan koululaisten käyttöön antiikin draamoja paremmin 
(Bloemendal 2013: 333-335). Suulliset näytelmätekstien lukuharjoitukset 
olivat vain muutaman askeleen päässä esityksistä, joten epäilemättä 
luokkahuoneissa kyhättiin kokoon ja toteutettiin monia pienimuotoisia 
näytelmäesityksiä. Gezelius luonnollisesti sisällytti kustannusohjel- 
maansa Schonaeuksen näytelmiä, kuten vuonna 1670 ilmestyneen ko- 
median Dyscolos (”Ihmisvihaaja”): 

Comoedia Dyscoli Ouae Stylo Terentiano a Cornelio Schonaeo 
Goudano Ouondam Gymnasiarcha Harlemensi Conscripta est et 
Nunc In usum Scholarum Trivialium Magni Ducatus Finlandiae 
Seorsim edita. 


Komedia Ihmisvihaaja jonka on kirjoittanut Terentiuksen tyyliin 
goudalainen Cornelius Schonaeus, aiemmin Haarlemin kymnaa- 
sin opettaja. Erikseen toimitettuna Suomen suuriruhtinaskunnan 
triviaalikoulujen käyttöön. 


On mielenkiintoista, että ruotsinkielisilläkin näytelmillä on 1600-luvulla 
usein latinankielinen kehys. Esimerkiksi Chronanderin näytelmissä 
henkilöluettelot ja näytösten ja kohtausten otsikot ovat latinankielisiä, 
personifioidut hyveet ja paheet on nimetty latinaksi samoin kuin yleis- 
nimillä mainitut henkilöt, esimerkiksi Diligentia (”Tunnollisuus'), Neg- 
legentia ( Huolimattomuus’), mercator (”kauppias'), senex ("vanhus') ja 
scriba (”kirjuri'). Lisäksi kuoro-osuuksiin sisältyi latinankielisiä repliik- 
kejä. (SarastiWilenius 2013: 664.) 

Kaunopuheisuuden professoreiden velvollisuuksiin kuului opetta- 
misen ohella ohjata dissertaatioita eli väitöskirjoja ja järjestää niihin 
liittyen väitöstilaisuuksia (disputatio). Dissertaatioiden rinnastaminen 
moderniin väitöskirjaan on harhaanjohtavaa, sillä monissa tapauksissa 
harjoituskirjoituksina (pro exercitio) tai maisterinarvoa varten (pro gradu) 
laaditut dissertaatiot eivät olleet muutamaa kymmentä sivua laajempia. 
Dissertaatiota julkisessa disputaatiossa puolustava opiskelija (respondens) 
ei useinkaan ollut kirjoittanut tekstiä itse, vaan sen oli laatinut osin tai 
kokonaan väittelyä ohjaava professori (praeses). Miltopaeuksen ja Achre- 
liuksen edellä mainitut retoriikan oppikirjat syntyivät alun perin sarjana 
heidän laatimiaan dissertaatioita, joita eri respondentit vuorollaan puo- 
lustivat. Jos dissertaation sisältö ei tarjonnut sopivaa ainesta väittelyn 
pohjaksi, sen loppuun voitiin liittää erillisiä lyhyitä teesejä, joita respon- 
dentti puolusti tai kumosi kykyjensä mukaan. Disputaatiossa opiskelija 
antoi näytteen väittelytaidoistaan ja kyvystään puolustaa ja kumota ar- 
gumentteja vakuuttavalla tavalla — ja luonnollisesti myös latinan kielen 
taidostaan. (Kajanto 2000: 77-78, 85.) 

Latinankieliset puheet, joita opiskelijat pitivät opinnäytteinään, eivät 
aina poikenneet suuresti dissertaatioista. Puheita pidettiin 1600-luvulla 
yleensä akatemian suuremmassa auditoriossa keskiviikkoisin ja lauan- 
taisin kahdeksalta aamulla. Vuonna 1680 akatemian konsistori päätti 
lisätä esityspäiviä yhdellä, minkä seurauksena keskiviikko-, torstai- ja 
perjantaiaamut varattiin tähän tarkoitukseen. Puheita ei pidetty samaan 
aikaan kuin professoreiden luentoja, sillä mahdollisimman monen aka- 
temialaisen odotettiin osallistuvan yleisönä puhe-esitykseen. Paikalla 
saattoi olla myös muuta Turun sivistyneistöä ja muita akatemian ulko- 
puolisia kuulijoita. Ohjaava professori, useimmiten kaunopuheisuuden 
professori, tarkasti tekstin ja laati ilmoitustaululle kiinnitettävän kutsun 
eli akateemisen programman, jossa esiteltiin puhuja ja puheen aihe. 
Osa opiskelijapuheista painettiin, ja niiden dedikaatioissa eli alkuun lii- 
tetyissä omistuskirjoituksissa mainittiin taloudellisia tukijoita, opettajia 
ja sellaisia korkea-arvoisia henkilöitä, joilla oli valtaa vaikuttaa puhujan 
tulevaan uraan ja asemaan. 

Puheiden aiheet vaihtelivat ihmissilmän tarkastelusta runomuotoi- 
seen kevään ylistykseen. Suosituimpia olivat kuitenkin uskonnolliset ja 
moraalifilosofiset aiheet. Raamatun kertomukset ja Uuden testamentin 
tapahtumat, kuten joulun ja varsinkin pääsiäisen tapahtumat, kerrattiin 
useissa puheissa. Monissa pohdittiin ystävyyttä, hyveitä, kuten vaatimat- 
tomuutta ja lempeyttä, sekä paheita, kuten ylpeyttä, kateutta ja juoppout- 
ta. Tiedonhalu ja arvokkuus sekä Turun akatemiassa harjoitetut eri tie- 
teet, kuten filosofia, lääketiede, kaunopuheisuus, runous ja oikeustiede, 
olivat myös usein toistuvia teemoja. Kotimaakunnan tai -paikkakunnan 
ylistykset muodostavat oman huomattavan kokonaisuuden säilyneiden 
opiskelijapuheiden joukossa. Erityisesti Martin Miltopaeus näyttää 
mielellään rohkaisseen opiskelijoita tarttumaan näihin aiheisiin. Esi- 
merkiksi Gabriel Leanderin Parociae Lethala encomia ("Laitilan ylistys’, 
1664) ja Daniel Jusleniuksen tunnetun Turun kuvauksen Aboa vetus et 
nova (1700, suom. Vanha ja uusi Turku) kaksi 1600-lukulaista edeltäjää, 
Johannes Rautheliuksen Oratio de encomio Aboae (Turun ylistyspuhe”, 
1657) ja Samuel Justanderin Oratio brevis de guibusdam antiguitatibus 
Abogicis (--) ("Lyhyt puhe Turun historiasta”, 1679), esitettiin opiskelija- 
puheina hänen professorikaudellaan. 

Kuva 2. Opiskelija Johannes Rautheliuksen puheen Oratio de encomio Aboae ('Tu- 
run ylistyspuhe") nimiölehti (Turku 1657). Kansalliskirjasto. Kuva: Raija Sarasti- 
Wilenius 2019. 

Johannes Rauthelius puhutteli helmikuun 21. päivänä vuonna 1657 pitä- 
mänsä puheen avauksessa piispaa, rehtoria, varakansleria, professoreita, 
maistereita ja akatemian opiskelijoita. Puhe käsitteli tavanomaisia kau- 
punkikuvausten teemoja, joiden tarkasteluun Miltopaeuksen retoriikan 
oppikirja antoi yksityiskohtaisia ohjeita. Tällaisia vakioteemoja olivat 
perustaminen, historia, maantieteellinen sijainti, ihmiset, huomattavat 
kansalaiset, elinkeinot, instituutiot, hyvä hallinto, oikeuslaitos ja oikean 
uskonnon harjoittaminen (Miltopaeus 1669: 354-375). Seuraavissa Tu- 
run asukkaita ja rakennuksia luonnehtivissa otteissa näkyy, kuinka puu- 
te käännettiin kehuksi mutta uskottavuuden nimissä liiallisia ylilyönte- 
jä vältettiin. Rauthelius viittaa puheessaan useaan otteeseen edellisenä 
vuonna raivonneeseen tulipaloon. 


guamvis urbs haec, ex veteri Finnonum instituto & more, munita 
non sit, exemplo multarum clarissimarum urbium, quae murorum 
loco invictos hostibus animos opposuerunt (— —) Aedificia taimen 
& domos habet (imo habuit, possum jam dicere) satis frequentes 
pulchras & nitidas; non quidem ad magnarum apud exteros ur- 
bium spelendorem & magnificentiam, ejusmodi tamen, ut omnes 
Finnoniae civitates longe superet, cum plerisque etiam Sueciae & 
hac in parte certet. (Rauthelius 1657: A41-A4v) 


Vaikka tätä kaupunkia ei suomalaisten vanhan tavan mukaan ole 
varustettu muureilla, on se monien kuuluisien kaupunkien esi- 
merkkiä noudattaen asettanut muurien asemesta voittamattomia 
mieliä vastustamaan vihollisia (— —) Sillä on (tai nyt voin pikem- 
minkin sanoa oli), paljon komeita ja vauraita rakennuksia, ei suur- 
ten ulkomaisten kaupunkien loistoa ja mahtavuutta, mutta kui- 
tenkin sellaista, mikä vie voiton kaikista Suomen kaupungeista ja 
kilpailee monien Ruotsinkin kaupunkien kanssa. 


Turku nautti Rautheliuksen mukaan hyvästä ja terveellisestä ilmanalas- 


ta, ja sillä oli hedelmälliset pellot ja tuottoisia elinkeinoja, mutta sen 
paras omaisuus olivat kuitenkin asukkaat: 

ipsi incolarum plerorumgue jam ad omnem humanitatem asvefacti 
mores, candor, comitas & probitas Aboam nostram pulcherrimam 
& amoenissimam efficiunt. Procul hinc est omnis fastus, mala ae- 
mulatio, invidia, obtrectatio, luxuria & guae plerumgue magnas 
urbes inhabitare solent vitia (--). (Rauthelius 1657: B21-B2v.) 


juuri asukkaiden enemmistön kaikin tavoin sivistyneet tavat, re- 
hellisyys, ystävällisyys ja kunnollisuus tekevät Turustamme mitä 
kauneimman ja miellyttävimmän. Täältä on kaukana poissa kaikki- 
nainen kopeus, vääränlainen kilvoittelu, kateus, toisten halventa- 
minen, ylellisyys ja ne paheet, joilla on tapana pesiytyä suuriin 
kaupunkeihin (- -). 


Runoja ja puheita merkkihenkilöiden, akatemialaisten 
ja muiden kaupunkilaisten juhliin 


Latinankielisten puheiden eli oraatioiden laatiminen ja suullinen esittä- 
minen sekä runon säkeiden sepittäminen eri tilaisuuksia varten olivat 
olennainen osa yliopisto-opetusta ja akateemista elämää. Tavaksi vakiin- 
tui kunnioittaa häitä, hautajaisia, promootioita, rehtorinvaihdosjuhlia, 
virkaanastujaisia, merkkihenkilöiden vierailuja, valtiollisia merkkipäiviä 
ja kuningashuoneen juhlatapauksia latinankielisillä puheilla, runoilla 
sekä lyhyillä proosateksteillä ja niin sanotuilla kivityylisillä teksteillä. 
Kivityyli, josta käytetään myös nimitystä proosaepitafi ja vapaa säe, si- 
joittuu proosan ja runouden välimaastoon ja oli erityisessä suosiossa 
1600-luvun viimeisinä vuosikymmeninä (Kajanto 1989: 30-32). Tilai- 
suuksia juhlistavia tekstejä julkaistiin painettuina vihkosina runsaasti 
niiden kukoistuskaudella 1600-luvulla. Toini Melander, joka on luette- 
loinut tämän materiaalin, käyttää siitä ruotsinkielistä termiä personskrif- 
ter (Melander 1951). Yleisesti käytössä olevaa suomenkielistä nimitystä 
tilapäisrunous paremmin latinankieliselle materiaalille oikeutta tekisi ni- 
mitys tilapäiskirjallisuus. Siitä huolimatta, että puheiden rakenne, aiheet 
ja tyyli olivat tarkoin ennalta määriteltyjä ja runot melko stereotyyppisiä 
toistuvine vakioteemoineen ja kirjallisine kuvastoineen, ne välittävät 

runsaasti esimerkiksi henkilöhistoriaa ja tapakulttuuria valaisevaa kiin- 
nostavaa tietoa (De Smet 2014: 1145). 

Erityisen mielenkiintoista tämä materiaali on sosiaalisten verkostojen 
näkökulmasta. Kuka kirjoitti kenelle, keiden kanssa ja mistä syystä? Yksi 
sosiaalisen elämän muoto oli laatia säkeitä huomionosoituksina henki- 
löille, joiden yhteydessä kirjoittajan nimen odotettiin näkyvän tai joiden 
yhteydessä hän itse halusi tuoda nimensä esiin. Perheenjäsenet, suku- 
laiset, opiskelu- ja osakuntatoverit ja kollegat liittivät tekstejään yhteisiin 
painettuihin vihkosiin, jotka olivat eräänlaisia sosiaalisten verkostojen 
heijastumia. Kirjoittamisen motiivina oli sosiaalisten suhteiden ylläpito 
velvollisuudesta, toveruudesta, kunnioituksesta tai kiitollisuudesta ky- 
seistä henkilöä kohtaan. Kirjoittaja saattoi vastavuoroisesti toivoa palve- 
lusta, suosionosoitusta tai muuta kompensaatiota vaivan palkaksi. (Vrt. 
de Beer 2014: 1143-1144.) Useiden kirjoittajien teksteistä kootut vihkoset 
sisälsivät useita kieliä kuten ruotsia, suomea, saksaa, kreikkaa ja jopa 
hepreaa, mutta 1600-luvulla latina oli ylivoimaisesti käytetyin kieli. 
Käyttöyhteys vaikutti luonnollisesti kielen valintaan, samoin se, keiden 
odotettiin ymmärtävän teksti. 

Toukokuun 4. päivänä vuonna 1643 vietettiin ensimmäistä Turun 
akatemian promootiota. Ohjelma maisterinkysymyksineen ja vastauksi- 
neen sekä juhla- ja kiitospuheineen esitettiin latinaksi. 1600-luvulla va- 
kiintui tavaksi, että promootion juhlaväki kokoontui illalla promoottorin 
luokse promovoitavien kustantamiin pitoihin. Siellä viinin ja juhlaoluen 
virratessa vastavalmistuneita maistereita onniteltiin runosäkein ja pu- 
hein, joissa riemuittiin nuoruudesta, saavutetusta oppiarvosta ja sen 
symbolista laakeriseppeleestä. Apollo, Pallas Athene (Minerva) ja muu- 
sat vilahtelivat säkeissä monin eri nimityksin. Vuoden 1643 promootios- 
ta on säilynyt yksi painettu vihkonen Carmina gratulatoria (”"Onnittelu- 
runoja”) (Melander 1951: nro 189), jossa yhdeksän södermanlantilaista 
maakuntatoveria onnitteli latinalaisilla säkeillä vastavalmistunutta mais- 
teria Anders Nycopensistä. Latina vakiintui itseoikeutetusti alusta alkaen 
promootioiden kieleksi, ja sen vuosisataisesta roolista akateemisen juh- 
lan ylevöittäjänä on säilynyt piirteitä nykyiseen promootioperinteeseen. 

Häissä, joissa avioliittoa juhlittiin koko yhteiskuntaa ylläpitävänä ins- 
tituutiona, tilanne oli toisenlainen kuin akateemisessa juhlassa. Toinen 

keskushenkilö, morsian, ei kaikella todennäköisyydellä osannut latinaa 
1600-luvun Turussa. Poikkeustapauksia on toki saattanut olla, mutta 
niistä ei ole tietoa. Usein häärunoissa puhuteltiin henkilökohtaisesti 
sekä sulhasta että morsianta, ja ruotsinkielinen runo oli niissä tapauk- 
sissa kohtelias ele morsianta kohtaan. Häärunoja kirjoitettiinkin ruotsik- 
si suhteessa enemmän kuin muita tilapäisrunoja. Joskus hääonnittelu- 
vihkosiin on painettu sekä latinankielinen runo että sen ruotsinkielinen 
käännös, joista toinen tai ehkä molemmat saatettiin häissä kuulla lyhyi- 
nä maljapuheina tai pienimuotoisina esityksinä. Dialogin muoto oli hy- 
vin suosittu häärunoissa. Useimmiten keskustelijoina ovat morsian ja 
sulhanen, mutta myös morsiusparin perheenjäsenet, rakkauden jumala 
Venus, Cupido ja muut antiikin mytologian hahmot sekä erilaiset perso- 
nifikaatiot olivat yleisiä. Peter Gyllenius hyödynsi paikallisväriä viehättä- 
vässä Aurajoen ja Kupittaan lähteen välisessä latinankielisessä dialogissa 
(Dialogus nuptialis inter Auram flumen et Cupisalem fontem) (Melander 
1951: nro 337), jonka hän laati Olof Wexioniuksen ja Catharina Petraean 
häiden kunniaksi vuonna 1654. Sisällöltään dialogi on tyypillinen hää- 
runo, jossa onnittelujen lisäksi ylistetään morsianta ja sulhasta, heidän 
perheitään ja avioliiton etuja sekä lausutaan toivotuksia sopuisasta yhtei- 
selosta, runsaasta jälkikasvusta, pitkästä elämästä ja hyvästä kuolemasta. 
(Gyllenius 1654: A1v-A3v; Sarasti-Wilenius 1997: 230—234.) 
Hautarunojen ja muistopuheiden tärkeä tehtävä puolestaan oli il- 
maista surua, ylistää vainajaa ja lohduttaa hänen omaisiaan ja lähei- 
siään. Hautarunoja toimitettiin omaisille usein heti kuolemantapauksen 
jälkeen, ja niitä lausuttiin ja jaettiin saattoväelle hautajaisissa. Hauta- 
runoja painettiin erillisten vihkosten lisäksi muistopuheisiin eli paren- 
taatioihin. Akatemian edesmenneitä professoreita kunnioitettiin aina 
latinankielisellä muistopuheella, jolloin suremaan jäänyttä leskeä oli 
tarpeen huomioida ruotsinkielisillä runoilla. Hää- ja hautarunoja ryhdyt- 
tiin ensin laatimaan akateemisissa piireissä, mistä tapa levisi aatelisten 
ja sitten myös porvariston piiriin. Painetut onnittelu- ja muistojulkai- 
sut olivat osoituksia kohdehenkilöiden sosiaalisesta statuksesta, minkä 
vuoksi runoja myös erikseen tilattiin akatemian opiskelijoilta. Latinan 
kielen käytöllä katsottiin olevan arvoa sinänsä, eikä ollut täysin välttämä- 
töntä, että asianosaiset ymmärsivät tekstin yksityiskohtaisesti. Opiske- 

lijat mielellään ohittivat tilaustöitä toimittaessaan akatemian tarkastuk- 
sen, minkä vuoksi akatemian konsistorissa hermostuttiin ja vaadittiin, 
että kaikki runot piti ohjata runouden professorin kontrolliin ennen 
niiden painattamista. Koska runoissa oli humanistisen tradition mu- 
kaisesti runsaasti antiikin kuvastoa ja viittauksia antiikin mytologiaan 
ja jumaluuksiin, kritisoitiin niitä luterilaisen puhdasoppisuuden aikana 
muutamaan otteeseen liiallisesta pakanallisuuden leimasta. (Kajanto 
2000: 96-97, 106-109; Sarasti Wilenius 1997: 238—239.) 
Latinankieliset oraatiot eli puheet rajoittuivat runoja kiinteämmin 
Turun akatemian piiriin. Sen omina juhlapäivinä, valtion ja kuningas- 
huoneen merkkipäivinä, huomattavien henkilöiden vierailujen yhtey- 
dessä ja merkkihenkilöiden hautajaisia seuranneena päivänä Turun si- 
vistyneistö kokoontui akatemian auditorioon kuuntelemaan tilaisuutta 
kunnioittavaa puhetta. Tilaisuuden alussa soitettiin joskus musiikkia, 
kuten vuonna 1690 pidetyssä yliopiston 50-vuotisjuhlassa, jossa pro- 
fessori Achrelius piti retorisen mestarinäytteensä Scientiarum magnes 
(Tieteiden magneetti”) (Melander 1951: nro 1177) juhlistaen samalla 
kuningas Kaarle XI:n 35-vuotissyntymäpäivää. Painettu puhe on 70-si- 
vuinen, ja tilaisuuden erityisen juhlavuuden vuoksi Achrelius puhuikin 
todennäköisesti pidempään kuin yleensä oli tapana. Arvovaltaisissa tilai- 
suuksissa puhujina esiintyivät usein akatemian opettajat ja professorit. 
Achreliukselle tehtävä uskottiin muun muassa aatelisrouva Christina 
Hornin (1682) ja piispa Johannes Gezelius vanhemman (1690) muisto- 
tilaisuuksissa sekä juhlistettaessa Ruotsin ja Tanskan välistä rauhan- 
sopimusta (1679) ja kuningatar Ulrika Eleonoran kruunajaisia (1681). 
Turun akatemian kateederille asteli välillä myös kunnianhimoisia 
nuoria miehiä. Michael Wexionius-Gyldenstolpen poika, Gabriel Gyl- 
denstolpe, oli 15-vuotias pitäessään panegyyrin eli ylistyspuheen vapaa- 
herra Lorentz Creutzille vuonna 1655 (Melander 1951: nro 345). Vai- 
kutusvaltaisia henkilöitä kunnioittavat panegyyrit olivat tapa osoittaa 
kiitollisuutta jo saadusta tuesta tai tavoitella sitä. Ilman korkea-arvoisten 
tahojen suosiota silloisessa sääty-yhteiskunnassa oli miltei mahdoton 
edetä uralla tai ajaa omia asioitaan. Oma kysymyksensä on, tavoittivatko 
akatemiassa pidetyt puheet kaikki sinne kokoontuneet kuulijat vai oliko 
yleisön joukossa latinaa kokonaan taitamattomia tai sitä vain osin ym- 

märtäviä. Kuinka hyvin ylhäisaatelinen kohdehenkilö, jonka oma koulu- 
tus ei painottunut vahvasti latinaan, ymmärsi puheen kaikki retoriset 
hienoudet? Osittaista ymmärtämistä, joka oli varmasti yleistä, kompen- 
soi se, että pelkkä latinan käyttö korosti kohdehenkilön arvovaltaa ja so- 
siaalista asemaa. 


Kirjeet: esimerkkejä latinan käytöstä yksityisessä 
kirjeenvaihdossa 


Kirjeet olivat 1600-luvulla keskeinen väline kaikessa asioiden hoidossa, 
ja joissakin yhteyksissä, kuten kirjeen muotoon laadituissa stipendi- 
hakemuksissa, latinan käyttö oli odotettavaa. Yksityisessä kirjeenvaih- 
dossa 1600-luvun Turussa latina ei kuitenkaan ollut aivan tavallinen 
kielivalinta. Fi se myöskään ollut täysin yllättävä valinta sellaisten hen- 
kilöiden kohdalla, jotka toimivat pitkälti latinankielisessä ympäristös- 
sä. Turun akatemian ensimmäinen historian ja valtio-opin professori 
Michael Wexionius-Gyldenstolpe (1609-1670) 5 joka oli hyvin vaikutus- 
valtainen hahmo akatemian lisäksi Turun hovioikeuden piirissä, otti 
tavakseen käyttää ensisijaisesti latinaa poikiensa kanssa käymässään 
kirjeenvaihdossa. Sama käytäntö siirtyi hänen kuuden poikansa keski- 
näiseen kirjeenvaihtoon. Latinan käytön lisäksi heidän kirjeenvaihtonsa 
tuo esiin muita kieliin liittyviä kiinnostavia seikkoja. 
Wexionius-Gyldenstolpen toisiksi vanhin poika, Nils Gyldenstolpe 
(1642-1709), muutti vuonna 1660 Tukholmaan ja loi merkittävän virka- 
uran valtion korkeimmassa hallinnossa ja diplomaattina. Varsinkin isä 
ja kaksi Turkuun pysyvästi juurtunutta veljeä, hovioikeuden asessori Da- 
niel Gyldenstolpe (1645-1691) ja akatemian historian ja valtio-opin pro- 
fessori Samuel Gyldenstolpe (1649-1692), kirjoittivat ahkerasti Nilsille 
Tukholmaan tai muualle Eurooppaan tämän ulkomaankomennusten 
aikana. (Ström 2014: x-xix.) Kirjeiden yksityinen luonne ei tarkoittanut 
tuolloin useinkaan sitä, että niiden sisältö jäi kirjoittajan ja vastaanot- 
tajan väliseksi tiedon- ja ajatustenvaihdoksi. Oli kirjeitä, joiden sisältöä 
piti varoa vuotamasta laajempaan ympäristöön, mutta kun Turkuun tuli 
kirje Tukholmasta tai ulkomailta, se tai osia siitä usein luettiin ääneen 

perheen, sukulaisten ja tuttavien kuullen. Latinan käyttö sulki naiset 
ulkopuolelle, mutta heille voitiin referoida tärkeimmät asiat. 

Perheen naispuoliset henkilöt kirjoittivat kirjeensä ruotsiksi; samoin 
heille henkilökohtaisesti osoitetut kirjeet oli laadittu ruotsiksi. Latina ei 
kuulunut heidän opintoihinsa eikä ilmeisesti myöskään ranskan taito, 
ainakaan siinä määrin, että he olisivat kyenneet ilmaisemaan sillä it- 
seään (vrt. Vainio-Korhonen 2011: 147-149). Poikien kieliopintoihin sen 
sijaan sisältyi äidinkielen (ruotsin) lisäksi suomi, saksa, ranska ja luon- 
nollisesti latina ja kreikka. Michael Wexionius-Gyldenstolpe näki laajan 
kielitaidon vahvistavan poikiensa mahdollisuuksia menestyä urallaan. 
Perheellä ei ollut mittavia maaomistuksia tai muuta varallisuutta, joten 
pojille täytyi taata hyvät edellytykset säädylliseen toimeentuloon. Myös 
suomen kielen taito tarjosi mahdollisuuksia. Wexionius-Gyldenstolpe 
nimittäin ehdotti pojalleen, että tämä pyrkisi kreivi Per Brahen suosiolli- 
sella avustuksella kruununprinssin (tulevan Kaarle XI:n) latinan ja suo- 
men opettajaksi (Nordinska samlingen 468:1, M. Wexionius-Gyldenstolpe 
Nils Gyldenstolpelle 1.8.1660). Muistopuhe, jonka Samuel Gyldenstolpe 
piti Ruotsin armeijan palveluksessa vuonna 1666 menehtyneen veljensä 
Gabrielin muistolle, korostikin monipuolista kielitaitoa perheen sivistyk- 
sen kulmakivenä ja ylpeyden aiheena. Isän kanssa puhuttiin latinaa ja 
ranskaa, joskus jopa kreikkaa, ja tämä mielellään esitteli poikiensa kieli- 
taitoa ja otti siitä vastaan kehuja viedessään heitä mukanaan Tukholman 
vierailuille. (Samuel Gyldenstolpe 1667: A6v.) 

Latinan käyttö sisäisessä kirjeenvaihdossa oli konkreettinen tapa 
tuoda esiin perheen oppineisuutta ja sivistyneitä arvoja. Se määritteli 
perheen identiteettiä uudessa aatelisessa yhteiskuntaluokassa, johon 
Wexionius-Gyldenstolpe oli ylennetty opillisten meriittiensä ansiosta. 
Tämä oli harvinaista, sillä yleensä aatelointi perustui sotilasuralla saa- 
vutettuihin ansioihin. Gyldenstolpe-kirjeiden kokoelmassa on kolmen 
veljeksen jo pikkupoikina kirjoittamia kirjeitä, joista voidaan seurata hei- 
dän edistymistään kirjoittajina ja latinan kielen taitajina. Jo ensimmäiset 
noin viisivuotiaana kirjoitetut tervehdykset ovat latinaksi. Myöhemmin 
pojat selostavat kirjeissään muun muassa opintojaan, joita he kävivät 
alkuvaiheessa kotiopettajan johdolla. Pojat oppivat ensin kirjeen raken- 
teen sekä konventionaaliset tervehdykset ja toivotukset. Vähitellen run- 

gon ympärille alkoi rakentua enemmän sisältöä, ja poikien ilmaisu alkoi 
vapautua esimerkillisten mallien havaittavasta vaikutuksesta ja kulkea 
omalla painollaan. (Sarasti-Wilenius 2015: 46—48.) 

Gyldenstolpe-perheen miehet käyttivät kirjeissään latinan ohella, jos- 
kin huomattavasti vähemmän, ruotsia ja ranskaa. Vaihtelivatko kirjoitta- 
jat kieliä vain siksi, että se oli mahdollista kirjoittajan ja vastaanottajan 
hallitessa useita yhteisiä kieliä? Oliko kielen valinta aina tietoista? Millä 
perusteella kirjeessä käytetty kieli valikoitui? Oliko tapana vastata sa- 
malla kielellä, jolla itse oli vastaanottanut kirjeen? Vaikuttiko kirjeen 
sisältö kielen valintaan? Valitettavasti Gyldenstolpe-kirjeet eivät auta vas- 
taamaan kaikkiin näihin kysymyksiin. Vastavuoroisuuden ideaa ei voi 
todentaa, sillä vain Nilsille lähetetyt ja hänen kokoamansa kirjeet ovat 
säilyneet. Ainoastaan yksi hänen Turkuun perheelleen lähettämänsä kir- 
je (tai sen luonnos) on säilynyt (Nordinska samlingen 470: 101, Nils Gyl- 
denstolpe Samuel, Carl ja Gustaf Gyldenstolpelle 30.1. s.a.). Kirjoittajat 
eivät myöskään yleensä kommentoi, miksi he käyttävät latinan asemes- 
ta välillä ruotsia tai ranskaa. Jonkinasteiseen tietoiseen kielivalintaan 
saattavat viitata sellaiset kommentit kuin ”ruotsinkielisessä kirjeessäni 
kirjoitin, että (- -)”. Ammatillinen ympäristö todennäköisesti vaikutti 
kielen valintaan. Armeijan tehtävissä palvellessaan kaksi nuorinta veljes- 
tä, Carl ja Gustaf, käyttivät kirjeissään suhteessa enemmän ruotsia kuin 
muut veljet. Käsiteltävillä asioilla oli varmasti myös merkitystä; perheen 
taloudenpitoon liittyviä ruotsinkielisiä kuitteja ja luetteloita on kopioitu 
tai liitetty muutoin latinankieliseen kirjeeseen. Opintomatkallaan Sa- 
muel lähetti veljelleen Nilsille Hollannista italiankielisen kirjeen, jossa 
hän ilmaisi toiveensa ulottaa matkansa Espanjaan ja Italiaan asti (Nor- 
dinska samlingen 469: 121, Samuel Gyldenstolpe Nils Gyldenstolpelle 
3.10.1676). Tämän kirjeen poikkeukselliselle kielivalinnalle oli selkeä 
syy: näyte italian taidosta vahvisti kirjoittajan mahdollisuuksia saada toi- 
vomaansa taloudellista tukea matkaansa varten. 

Michael Wexionius-Gyldenstolpe kantoi käytännön vastuuta poikien- 
sa kieliopinnoista liittämällä kirjeisiin ortografiaa koskevia korjauksia ja 
selityksiä ja neuvomalla tyylitaitoa kehittäviä harjoituksia. Hän ohjeis- 
ti muun muassa kääntämään tekstiä ranskasta latinaan tai saksaan, 
kääntämään sitten saman tekstin omin avuin takaisin alkuperäiseen 

kieleen ja vertaamaan näitä tekstejä toisiinsa (M. Wexionius-Gylden- 
stolpe Nils Gyldenstolpelle 22.7.1661, Nordin 468:18, UUB). Nilsiä hän 
patisti erityisesti ranskan opinnoissa, sillä tämän lähettämät ranskan- 
kieliset kirjeet olivat isän mielestä luvattoman huonoja. Isän ennakointi 
osui oikeaan, ja ranskasta tuli olennainen taito Nilsin virkauralla. Koska 
hänen oma perheensä käytti pääosin ranskaa keskinäisissä kirjeissään, 
huolestui hän vuorostaan latinan taka-alalle jäämisestä ja kehotti omia 
poikiaan aika ajoin kirjoittamaan kirjeitä latinaksi ja määräsi heille lati- 
nankielisiä kirjoitustehtäviä. Nils yleni aatelisarvoltaan ensin paroniksi 
ja sitten kreiviksi, joten hänen oma perheensä eli erilaisessa kulttuuri- 
sessa ja sosiaalisessa ympäristössä kuin hänen isänsä perhe Turussa. 
Hän halusi kuitenkin siirtää itse lapsena omaksumiaan arvoja edelleen 
pojilleen, ja latina oli siinä pyrkimyksessä olennainen väline. (Sarasti- 
Wilenius 2015: 25—26.) 


Piirtokirjoitukset Turun kaupunkikuvassa: latinaa 
rakennuksissa ja muistomerkeissä 


Latinankielistä tekstiä ei vain kirjoitettu, puhuttu ja kuultu vaan sitä 
myös nähtiin. Hannu Laaksonen (1984) ja Reijo Pitkäranta (2004) ovat 
luetteloineet, kuvanneet ja suomentaneet Turun latinankieliset piirto- 
kirjoitukset. Nykyisin tunnetut rakennuspiirtokirjoitukset ja esimerkiksi 
muistomerkkeihin liitetyt kunniapiirtokirjoitukset ovat pääosin peräisin 
1800-luvulta tai sitä myöhemmiltä ajoilta. Latinankielisiä piirtokirjoituk- 
sia on kuitenkin saattanut olla kaupunkikuvassa nähtävissä jo tätä aiem- 
minkin, mutta ne ovat kadonneet muun muassa tulipalojen ja muutos- 
töiden seurauksena. Yksi r700-luvun rakennuspiirtokirjoitus, yksinker- 
tainen vuosiluku Anno 1724, löytyy Vanhan Suurtorin varrella sijaitsevas- 
ta Katedraalikoulun portaalista (Laaksonen 1984: 46). Niin ikään Turun 
ja sen lähialueen kirkoissa, erityisesti Maarian kirkossa, oli 1600- ja 
1700-luvuilla nähtävillä keskiaikaisia ja uuden ajan alun piirtokirjoituk- 
sia rakenteissa, esineistössä ja hautakivissä (Pitkäranta 2004: 533-568). 

Turun tuomiokirkossa 1600-luvun kävijät tottuivat näkemään lati- 
nankielisiä hautakiviin ja muistomerkkeihin laadittuja hautakirjoituksia 

eli epitafeja ja muita piirtokirjoituksia. Lukutaitoinen latinaa taitamaton- 
kin saattoi tavailla vieraskielistä tekstiä ja ehkä tunnisti sieltä nimen tai 
vuosiluvun. Sisällöltään hautakivien tekstit olivat usein varsin stereo- 
tyyppisiä: niissä mainittiin vainajan nimi, ammatti tai arvo sekä kuolin- 
aika, joskus joitakin muita tietoja. Gunbara Paavalintytär, joka ehti olla 
naimisissa Turun katedraalikoulun kahden rehtorin kanssa, sai hauta- 
kiveensä aviosäätyä korostavia adjektiiveja: 


GUNBARA PAULI DUORUM RECTO- 
RUM SCHOLAE ABOFENS. LEGITIMA 
ET ELECTISSIMA CONJUX. OBIJT VII 
APRILIS A:O 1623. 


Gunbara Paavalintytär, Turun koulun kahden rehtorin laillinen ja 
säädyllinen puoliso. Kuoli 7. huhtikuuta vuonna 1623. 


Hautakirjoitus oli aiemmin Turun tuomiokirkon lattiassa lähellä Ta- 
vastien hautaa, mutta se on joutunut kadoksiin (Laaksonen 1984: 19). 
Ennen vuoden 168: tulipaloa tuomiokirkossa oli nähtävillä myös hauta- 
kiveen kiinnitetty kuparilaatta, jossa mainittiin kaksi Turun keskiaikais- 
ta piispaa, Magnus Olai (Maunu Tavast) ja Olaus Magni (Olavi Mau- 
nunpoika). 


ANNO DOMINI MCCCCLII DIE IX 

MENSIS MARTII OBIIT REVERENDUS 

IN CHRISTO PATER ET DOMINUS 

D:NUS MAGNUS D. G. EPISCOPUS 
ABOENSIS HUJUS CAPELLAE FUNDATOR, 
QUI SEDIT ANNOS QUADRAGINTA 


ANNO DOMINI MCDLX DIE XXIV 
MENSIS FEBR. OBIIT REVERENDUS 
IN CHRISTO PATER AC DOMINUS 
OLAVUS D. G. EPISCOPUS ABOENSIS. 


ABOA LATINA — ARKI- JA JUHLALATINAA 1600-LUVUN TURUSSA 133 


https://doi.org/10.21435/skst.1475 


Vuonna 1452 maaliskuun 9. päivänä kuoli Kristuksessa kunnioi- 
tettava isä ja herra, herra Magnus (Maunu), Jumalan armosta Tu- 
run piispa, tämän kappelin perustaja, joka istui (piispanistuimella) 
neljäkymmentä vuotta. 


Vuonna 1460 helmikuun 24. päivänä kuoli Kristuksessa kunnioi- 
tettava isä ja herra Olaus (Olavi), Jumalan armosta Turun piispa. 


Alkuperäisen laatan, jonka teksti noudatti yleiseurooppalaista muotoi- 
lua, tilasi Flanderista piispa Magnus Nicolai (Maunu Särkilahti). Laatta 
tuhoutui tulipalossa, mutta sen teksti oli taltioitu, ja siten sen tilalle 
voitiin teettää 1800-luvulla uusi graniittinen muistolaatta. Se sijaitsee 
nyt Turun tuomiokirkossa sijaitsevassa Tavastien kappelissa, ja siinä 
mainitaan kahden edellä mainitun piispan lisäksi heidän seuraajansa, 
Magnus Nicolai. Maininnat alkuperäisestä laatasta löytyvät Paulus Juus- 
tenin Piispainkronikasta ja Henrik Gabriel Porthanin siihen liittämistä 
kommenteista (ks. esim. Porthan 1981: 538, 725). 

Joissakin 1600-luvun epitafeissa oli huomattavasti edellisiä enem- 
män tekstiä. Tällainen on esimerkiksi Per Brahen teettämä kuningatar 
Kaarina Maununtyttären epitafi, joka on ripustettu melko korkealle tuo- 
miokirkon Tottien kappelin etelänpuoleiselle seinälle. Tottien kappelis- 
sa on myös sotamarsalkka Äke Tottin barokin tyyli-ihanteen mukainen 
hautamuistomerkki, joka viesti loistokkuudesta ja suvun korkeasta so- 
siaalisesta asemasta. (Laaksonen 1984: 26—36.) Sen jalustan marmori- 
laatassa on kullatuin kirjaimin pitkähkö latinankielinen kirjoitus, joka 
on elämäkerrallisine tietoineen, ylhäisen sukutaustan selvityksineen ja 
henkilökohtaisten saavutusten ylistyksineen kuin 1600-luvun latinan- 
kielinen muistopuhe tiivistetyssä muodossa. 

Latina oli vakiinnuttanut asemansa hautakivissä ja epitafeissa kestä- 
mään tarkoitettujen tekstien ikuistajana. Koska se oli onnistunut kan- 
tamaan viestiä menneiden vuosisatojen läpi, ajateltiin, että se tekisi to- 
dennäköisesti niin myös tulevien vuosisatojen aikana. Tätä eräänlaista 
ikuisuuden kielen roolia latina ei ole edelleenkään kokonaan menettä- 


nyt. 

Lopuksi: latinan valta-aseman murtuminen 1700-luvulla 


Turun akatemian perustamisvuodesta 1640 vuoteen 1713 ajoittunut 
latinankielisten puheiden ja runojen kukoistus johtui ennen kaikkea 
yliopiston humanistisesti painottuneesta opetusohjelmasta ja latinan 
itseoikeutetusta asemasta. Akatemia suljettiin vuonna 1713 isonvihan 
vuoksi, ja sen toiminnat siirrettiin väliaikaisesti Tukholmaan. Kun toi- 
minta käynnistettiin maanpaon jälkeen uudelleen Turussa vuonna 1722, 
vaikutti luonnontieteiden vahva esiintulo ilmapiiriin. Hyötyajattelusta 
tuli uusi ohjenuora, minkä fysiikan professori Carl Fredrik Mennander 
toi selkeästi esiin vuonna 1750 Ruotsin kruununprinssin, tulevan ku- 
ninkaan Adolf Fredrikin, syntymäpäivää kunnioittavassa puheessaan 
painottaen, että aika suosi tieteitä, joista oli odotettavissa valtion hyvin- 
voinnille välitöntä hyötyä (Mennander 1750: B1r). Kuvaavaa on, että uu- 
den ajan hengessä runouden professuuri lakkautettiin vuonna 1747 ja 
muutettiin taloustieteen professuuriksi. Latinankielinen runous kärsi 
dramaattisimman romahduksen syrjäytyen nopeasti eri yhteyksissä 
ruotsinkielisen tieltä. Dissertaatioihin liitetyt dedikaatiot ja onnittelu- 
kirjoitukset eli gratulaatiot alkoivat olla voittopuolisesti ruotsinkielisiä 
(af Hällström-Reijonen & Thylin-Klaus 2019: 160). Latinankielisiä pu- 
heitakaan ei enää 1700-luvulla pidetty 1600-luvun tapaan itsesäänsel- 
vyyksinä. (Kajanto 2000: 198—203.) 

Kouluissa latinaa opetettiin pitkälti samaan tapaan kuin 1600-luvulla, 
mutta yliopistossa kielen yksinoikeutettua asemaa alettiin kyseenalais- 
taa. Kannattaisiko kallisarvoista aikaa käyttää johonkin tuottoisampaan 
kuin vaativiin latinan opintoihin? Toisaalta miten kansainvälisen opilli- 
sen kommunikaation kävisi, jos yhden kielen asemesta olisikin osattava 
monia? Näistä ja muista latinan asemaa pohtivista kysymyksistä lau- 
suttiin 1700-luvulla monenlaisia kannanottoja. Talousopin professorin 
Pehr Kalmin johdolla julkaistussa dissertaatiossa De impedimentis lin- 
guae Latinae addiscendae ("Latinan oppimisen esteistä”, 1766) huomau- 
tetaan, että monet oppineet ymmärsivät ja myös puhuivat jo ranskaa, 
italiaa, englantia, saksaa ja muita kieliä. Silti kirjoittaja piti latinan opis- 
kelua edelleen erittäin suositeltavana, sillä se hyödytti merkittävästi mui- 
den kielten oppimista. (Kalm & Nyman 1766: 7-8.) Latinan ymmärtämi- 

nen oli välttämätöntä, sillä sen pitkää historiaa tieteen ja opin kielenä ei 
voitu pyyhkiä olemattomiin. 

Turun akatemian pitkäaikainen kaunopuheisuuden professori Hen- 
rik Hassel (professorina 1728-1776) ryhtyi latinan opetuksen ohella oh- 
jaamaan harjoituksia ruotsiksi. Taloustiedettä, kemiaa ja muita uusia 
tieteitä voitiin käsitellä ruotsinkielisissä dissertaatioissa, koska niiden 
kansakuntaa hyödyttävät tulokset katsottiin aiheellisiksi saattaa yleiseen 
tietoisuuteen (af Hällström-Reijonen & Thylin-Klaus 2019: 152-153). 
Tällöin ei myöskään tarvinnut nähdä vaivaa kaikkien uusien asioiden 
nimeämiseksi latinaksi. Vaikka latinan itseoikeutettu asema oli peruut- 
tamattomasti ohi, se ei suinkaan väistynyt vielä syrjään. Vuosisadan 
lopulla vaikuttaneen uushumanismin myötä kiinnostus taiteisiin ja 
kirjallisuuteen voimistui, mikä osaltaan piti yllä latinan tärkeää roolia. 
Hasselin seuraajan ja uushumanismin merkittävän edustajan Henrik 
Gabriel Porthanin (professorina 1777-1804) huomattavan laaja disser- 
taatiotuotanto on kokonaan latinankielistä. Myös väitökset ja julkiset 
luennot ja kuulustelut pidettiin edelleen latinaksi aina vuoteen 1828 
saakka. Yliopiston virallisen kielen aseman latina menetti vasta vuonna 
1852, jolloin yliopisto oli jo muuttanut Turusta Helsinkiin. 


VIITTEET 


1 Klassisessa retoriikassa erotettiin kolme puheenlajia: epideiktinen laji (genus demonstra- 
tivum) tarkoitti ylistys- ja moitepuheita, deliberatiivinen (genus deliberativum) poliittisia 
puheita ja oikeuspuheiden laji (genus iudiciale) oikeudessa pidettäviä syytös- ja puolus- 
tuspuheita. 

2 Retoriikassa locus (monikossa loci) 'paikka' oli jokin aihe tai teema, josta puhuja saattoi 
löytää tarkoitukseen sopivia argumentteja. Nämä olivat osin yleisiä (loci communes) eli 
soveltuivat kaikkiin puheenlajeihin tai erityisiä (loci speciales) eli olivat luonteenomaisia 
yhdelle tietylle puheenlajille. 

3 Klassisen retoriikan viides osa memoria (muisti) jäi 1500-luvulta lähtien esityksistä 
usein pois, sillä sen ei katsottu kuuluvan ainoastaan retoriikkaan vaan olevan luonteel- 
taan yleisempi. 

4 Turun akatemian alkuaikoina 1600-luvulla tuotettiin näytelmiä erityisesti promootioiden 
ja rehtorinvaihdosjuhlallisuuksien yhteyteen. Kaikkien näiden esitysten kielenä oli lati- 
nan sijaan ruotsi. 

5 Wexionius-Gyldenstolpen johdolla ilmestyi ensimmäinen Turun akatemiassa painettu 
dissertaatio De prudentia ('Järkevyydestä', 1641). Hänen kirjalliseen tuotantoonsa kuuluu 
mm. historiallis-maantieteellis-etnografinen Epitome descriptionis Sueciae, Gothiae, Fen- 
ningiae et subiectarum provinciarum ("Lyhyt Ruotsin, Göötanmaan, Suomen ja kukistet- 
tujen provinssien kuvaus”, 1650), jossa kuvataan myös Ruotsin valtakunnassa puhuttuja 
kieliä. 

Kirkossa kuulutettu — ruotsi ja suomi 
Kaarinan seurakunnan kirkonkuulutuksissa 
1700—1800-luvulla 


Taru Nordlund 
O https://orcid.org/0000-0001-9046-0163 


Useimmat nykysuomalaiset tunnistavat sanonnan ei ole kirkossa kuulutet- 
tu, joka tarkoittaa, ettei jokin asia ole vielä lopullisesti varma. Sanonnan 
historia sen sijaan ei välttämättä ole nykynäkökulmasta enää läpinäkyvä. 
Kirkonkuulutukset ovat olleet keskeinen osa varhaista tiedonvälitystä. 
Tuttu sanonta on lähtöisin aikakaudelta, jolloin esimerkiksi hallitsijan 
käskyt, asetukset, avioliittoaikeet, etsintäkuulutus ja julkinen tilaisuus 
katsottiin laillisesti kaikkien tietoon saatetuksi vasta, kun asia oli kuulu- 
tettu ääneen kirkossa. Laitkin tulivat virallisesti voimaan vasta, kun ne 
oli kirkossa kuulutettu.' Kuulutukset luettiin kirkossa niiden luonteen 
mukaan kerran (esim. useimmat viralliset kuulutukset), useaan kertaan 
(esim. kuulutukset rikoksista) tai toistuvasti (pahimpia rikoksia kuten 
lapsenmurhaa käsittelevät kuulutukset) (Laine & Laine 2010: 305—306). 
Usein kuulutus määrättiin luettavaksi kolme kertaa, ja tämän toteutumi- 
nen (ja tiedot kuulutusten päivämääristä) on yleensä kirjoitettu käsin 
kuulutustekstiin. 

Menneillä vuosisadoilla verbi kuuluttaa on tarkoittanut sekä evanke- 
liumin että maallisten ilmoitusten julkistamista ja ilmoittamista (Alanko 

1999: 88; Laine 2002: 48-49; Kivekäs 2008: 4); ”[Jeesus] cuulutta heille 
[opetuslapsille] rauhan” (Biblia 1642, lihavointi kirjoittajan; VKS sv. kuu- 
luttaa). Nykyisinkin virallisia hallintoasioita kuulutetaan eli tiedotetaan 
esimerkiksi sanomalehdissä tai ilmoitustauluilla ja kirkolliseen avioliit- 
toon aikovat kuulutetaan kirkossa ennen vihkimistä. Arkisessa käytössä 
puhutaan ohjelman tai ohjelmanumeroiden kuuluttamisesta ja pejora- 
tiivisesti asioiden suuriäänisestä ”toitottamisesta”. (KS sv. kuuluttaa.) 

Tarkastelen tässä artikkelissa, millä tavoin ruotsin ja suomen kieliä 
käytettiin Kaarinan? seurakunnan kirkonkuulutuksissa? 1700- ja 1800- 
luvuilla. Kaarinan seurakunnan arkisto tarjoaa erinomaisen aineiston 
muuttuvan kielitilanteen tutkimukseen, sillä kieltenvälisiä suhteita ja 
kaksikielisiä käytänteitä on mahdollista seurata poikkeuksellisen hyvin 
säilyneen kuulutusaineiston pohjalta.t Tarkastelen käsillä olevassa tut- 
kimuksessani erityisesti 1700-luvun lopun aineistoja; ajankohtaa on pi- 
detty kirkonkuulutusten kulta-aikana. Olen käynyt läpi aineistoa myös 
1800-luvun alusta, puolivälistä ja lopusta. Vuosisadan alun ja puolivälin 
aineisto muistuttaa suuresti 1700-luvun aineistoa, painettujen kuulu- 
tusten lisääntymistä lukuun ottamatta. Tilanne muuttuu selvästi vas- 
ta 1800-luvun lopulla, jolloin kirkonkuulutusten rinnalle alkaa jo tulla 
muita tiedostusvälineitä, erityisesti sanomalehtiä. 

Olen valokuvannut arvioni mukaan noin 300 kuulutusta Turun maa- 
kunta-arkistossa eri yhteyksissä, joten uskon valitsemani aineiston ku- 
vaavan hyvin, miten kielet arkistossa edustuvat ja milloin tekstien kieli 
muuttuu. Aineiston pohjalta on mahdollista analysoida myös kielten 
valtasuhteita tarkastelemalla esimerkiksi erikielisten kuulutusten aiheita 
tai tekstien typografisia piirteitä. 

Historiallisen monikielisyyden tutkimus kuuluu historiallisen sosio- 
lingvistiikan tai lähemmin historiallisen kielisosiologian alaan. Voidaan 
ajatella, että kielisosiologisessa suuntauksessa fokus on enemmän siinä, 
mitä eri kielten tai kielimuotojen käyttö kertoo yhteiskunnasta ja sen 
valtarakenteista, kun taas sosiolingvistiikassa tutkimuksen kohteena on 
itse kieli, jonka muutosta ja vaihtelua peilataan sosiaalisiin ja yhteiskun- 
nallisiin olosuhteisiin. Erontekoa voidaan pitää veteen piirrettynä viiva- 
na ja jopa mahdottomana varsinkin silloin, kun tutkimuksen kohteena 
ovat historialliset tekstit. Historiallisten kielimuotojen ymmärtäminen 

edellyttää kielenkäyttäjien historian tuntemusta. Kieli taas on sosioling- 
vistille lähtökohtaisesti sosiaalinen ilmiö: kielen tarkastelu kertoo tieten- 
kin kielen rakenteesta ja kielestä itsestään systeeminä, mutta se avaa 
aina ikkunan myös kielen käyttäjiin. Kieli on kuitenkin varsin harvoin 
esillä historiankirjoituksessa, kuten myöhemmin tässä artikkelissakin 
käy ilmi. (Kielisosiologian ja sosiolingvistiikan rajanvedosta ks. myös 
Paunonen 2009; Auer ym. 2015.) 

Koska kuulutukset ovat olleet keskeinen osa oikeuslaitoksen ja hallin- 
non toimintaa, esittelen aluksi suomalaisen lakikielen historiaa. Tämän 
jälkeen valaisen, miten kirkonkuulutukset ovat toimineet tiedonvälityk- 
senä, ja esittelen aiempaa kuulutusten tutkimusta. Näiden taustalukujen 
jälkeen kerron Kaarinan kunnan kielitilanteesta historiankirjoituksen 
pohjalta, minkä jälkeen valotan kielten käyttöä, kielellisiä valtasuhteita 
ja samalla myös kaarinalaisten elämää kuulutusaineiston perusteella. 
Tarkastelen aluksi 1700-luvun aineistoa ja lopuksi 1800-luvun aineistoa, 
minkä jälkeen pohdin arkistoaineiston antaman kuvan suhdetta kielten 
todennäköiseen todelliseen käyttöön eri aikoina.” 


”Ruotsalainen kieliaisti”: suomalainen laki- ja hallintokieli 
Ruotsin ja Venäjän vallan aikana 


Suomen oikeusjärjestelmä on ruotsalaista perua. Suomalaisten lakiteks- 
tien alkuperä on ruotsalaisessa maan- ja kaupunginlaissa, jotka periyty- 
vät jo esikirjalliselta ajalta. Lait puhuttiin ääneen ja opittiin ulkoa, min- 
kä vuoksi varhaiset lait olivat kieliasultaan tiiviitä. Niissä hyödynnettiin 
muistin tueksi myös poeettisia keinoja, esimerkiksi alku- ja loppusoin- 
tua. (Palmgren 2017; Ruskeepää, tulossa.) Suomenkielisiä lakitekstejä 
esiintyi Ruotsin aikana vuosisatoja pelkkinä käsikirjoituksina. Käännös- 
toiminta oli aluksi pienimuotoista ja tilapäistä, sillä keskushallinnon 
näkökulmasta kokonaisten lakiteosten suomentamista ei pidetty tärkeä- 
nä ja oikeuslaitoskin toimi pääasiassa ruotsiksi. Vasta vuonna 1759 il- 
mestyi suomeksi painettuna Ruotzin Waldacunnan Laki, josta julkaistiin 
1800-luvun aikana uudistettuja painoksia.* (Häkkinen 1994: 98-102; 
Pajula 1960: 71—74.) 

Kuninkaallisia asetuksia alettiin antaa Ruotsissa 1500-luvulta lähtien, 
kirjallisena aikana, ja painaminen edisti niiden vakiintumista leksikaali- 
sesti ja syntaktisesti mutkikkaiksi. Asetustekstit siis poikkesivat kielelli- 
sesti eri lähtökohtaa olevista lakiteksteistä. Toisin kuin lakikirjoja, ase- 
tuksia käännettiin ja painettiin myös suomeksi jo 1500-luvun lopulta 
lähtien, ja myös suomeksi vakiintui näin kaksi toisistaan poikkeavaa 
lakikielen muotoa, lakikirjojen kieli ja asetusten kieli. (Ruskeepää, tulos- 
sa.) Ruotsin vallan aikana suomeksi käännettiin erityisesti sellaisia ase- 
tuksia, joiden katsottiin liittyvän aihepiireiltään suoraan suomenkielisen 
talonpoikaisväestön elämään; tällaisia aiheita olivat esimerkiksi palkol- 
liset, metsäpalojen estäminen, rakennusten katselmus ja sotavarustelu. 
(Pajula 1960: 71—74.) 

Suomenkielinen lakikieli oli alkuaan vahvasti ruotsinmukaista paitsi 
sanastoltaan myös syntaksiltaan. Tämä on kiinnostavaa verrattaessa laki- 
kieltä varhaiseen uskonnolliseen kirjallisuuteen ja erityisesti ensimmäi- 
seen suomenkieliseen Raamattuun vuodelta 1642. Vuoden 1642 Biblian 
kääntämistä ohjasi selvästi puhdaskielisyyden ihanne, jonka perusteella 
tekstistä karsittiin ruotsinmukaisia rakenteita, kuten postpositioraken- 
teita tai artikkelimaisesti käytettyjä pronominitarkenteita (Rapola 1942; 
1963).7 Lakikielessä ruotsinmukaisuuksia taas voidaan pitää jossakin 
määrin jopa tavoiteltavina: esimerkiksi Abraham Kollaniuksen ruotsa- 
laisten lakikirjojen suomennos, joka valmistui tarkastuksen jälkeen 
vuonna 1653, sisälsi runsaasti omaperäisiä sanoja, joko Kollaniuksen 
itsensä muodostamia tai murresanoja. Käännös sai kuitenkin huonon 
vastaanoton lakimiesten keskuudessa. Näyttäisikin siltä, että laki- ja hal- 
lintokieli oli jo tuolloin siinä määrin eriytynyt omaksi lajikseen, että täl- 
laista puhdaskielisyyttä ei lain ammattilaisten keskuudessa odotettu tai 
osattu ottaa vastaan. (Pajula 1960: 58—63.) Yksi varteenotettava vaihtoeh- 
to juuri Biblian puhdaskielisyydelle taas on Harri Uusitalon (2019: 134) 
mukaan se, että Bibliaa oli toimittamassa kokonainen käännöskomitea, 
kun taas lakikäännökset olivat tavallisesti vain yhden ihmisen käsialaa. 
Tämä ei tietenkään selitä sitä, miksi lakikieli pysyi arkaaisempana vielä 
vuosisatojen jälkeenkin. Siihen ehkä on jo vaikuttanut lakikielen gen- 
reen vakiintuneiden piirteiden näkeminen osana ammattikieltä ja am- 
matin harjoittamista. 

Suomalaisen lakikielen edistyminen oli hidasta, sillä suoraan suoma- 
laisia talonpoikia koskevia lakeja lukuun ottamatta hallitsijalla ei ollut 
juuri mielenkiintoa tekstien saattamiseksi suomen kielelle. Uudenkau- 
pungin rauhan jälkeen suomalaiset talonpojat kantelivat asetusten keh- 
noista suomennoksista, minkä seurauksena vuonna 1735 perustettiin 
Tukholmaan ensimmäinen ”suomen kielen translaattorin” virka. Vuon- 
na 1741 määrättiin lisäksi, että suomennokset tulee lähettää kaikkiin 
Suomen kirkkoihin seurakuntalaisille tiedotettaviksi ja kirkonarkistossa 
säilytettäviksi. Kopioita ei painettu kuitenkaan kaikkia Suomen kirkkoja 
varten, vaan käytännössä tekstit kiersivät kirkosta toiseen. (Pajula 1960: 
81-83.) Tämä on varmasti yksi syy siihen, ettei kuulutuksia ole niiden 
säilytysmääräyksestä huolimatta säilynyt kirkoissa. (Kaarinan kuulutuk- 
sista historiantutkimuksen aineistona ks. myös Kivekäs 2008: 11-14.) 
Varsinkin paikallisia asioita käsittelevät pienimuotoiset ilmoitukset on 
saatettu hävittää tai niitä on voitu satunnaisesti säilyttää jossakin toi- 
saalla ja tätä kautta tallettaa jälkipolville. Esimerkiksi Urjalan pitäjän 
käsinkirjoitettuja kuulutuksia on löytynyt seurakunnan kirkonkirjojen 
välistä. (Kauko 2014.) 

Laki- ja hallintokielten näkökulmasta kielitilanne ei juurikaan muuttu- 
nut Suomen siirryttyä osaksi Venäjän keisarikuntaa, sillä ruotsin kielen 
käyttö laki- ja hallintokielenä jatkui entisellään (Pajula 1960: 128—133). 
Vuoden 1863 kieliasetus määritti muun muassa, että suomenkielisillä 
alueilla viranomaisten tuli vastaanottaa suomenkielisiä asiakirjoja ja hal- 
lita suomea. Asetukselle annettiin kuitenkin 20 vuoden siirtymäaika, ja 
käytännössä suomen kielen käyttö laki- ja hallintokielenä edistyi erittäin 
hitaasti. (Mt. 178-181.) Ensimmäiset lainopilliset käsikirjat ilmestyivät 
1840-luvulla: Pietari Hannikaisen suomennos vuonna 1847 ja Gustaf 
Cannelinin vuonna 1849. Kummankin suomennoksen lähtöteksti oli 
sama Gustaf Trappin lainopillinen käsikirja. (Häkkinen 1994: 101.) Var- 
sinkin 1860-luvulta eteenpäin alkoi suomeksi ilmestyä opaskirjoja eri- 
laisiin käytännön tarkoituksiin (esim. sopimukset, velkakirjat, perukirjat 
ja pesänjako). Paavo Pajulan mukaan näillä ei ole ollut kovinkaan paljon 
vaikutusta lakikielen kehitykseen (Pajula 1960: 188), mutta todennäköi- 
sesti niillä on kuitenkin ollut merkitystä maaseudulla, jossa opaskirjat 
ovat todennäköisesti mahdollistaneet välttämättömien asiakirjojen laati- 

misen laajemmalle joukolle, siis myös pelkästään suomen kieltä taitavil- 
le kirjoitustaitoisille kirjureille. Kielimuodon käyttö on tätä kautta ulottu- 
nut ”ammattilaisten”, koulutuksen saaneiden lakimiesten ulkopuolelle. 

Suomen kieli alkoi saada sijaa hallintokielenä vasta 1800-luvun vii- 
meisillä vuosikymmenillä: vuodesta 1883 lähtien alioikeuksien pöytä- 
kirjat tuli viimein laatia suomeksi suomenkielisillä paikkakunnilla, 
1880-luvulla ilmestyi laaja suomalainen laki- ja virkakielen sanasto, en- 
simmäiset suomenkieliset oikeustieteen väitöskirjat ilmestyivät 1890-lu- 
vulla ja vuonna 1898 perustettiin Suomenmielisten juristien klubi 
(myöh. Suomalainen Lakimiesyhdistys), jonka ruotsinkielinen vastapari 
(Juridiska Föreningen i Finland) oli perustettu jo vuonna 1862. (Pajula 
1960: 194-201, 219—220.) Lakiasioiden hoitamista suomeksi vaikeutti 
vielä 1800-luvun lopullakin se, että yliopisto-opetuksen kieli oli ruotsi 
eikä oppikirjojakaan ollut saatavilla suomeksi (mt. 213). Tilanne muut- 
tui ratkaisevasti, kun yliopisto vähitellen suomenkielistyi, ja erityisesti 
eduskuntalaitoksen syntyessä 1900-luvun alussa. Vuonna 1905 edus- 
kuntaan valituista oo % oli suomenkielisiä (mt. 223). 1900-luvun alun 
kielellisestä käänteestä kertoo senaatin kielenkääntäjien määrä. Vuosien 
1902-1905 senaatissa oli eniten venäjän kielenkääntäjiä mutta myös 
suomen kielen kääntäjiä oli kahdeksan. Vuonna 1915 suomen kielen 
kääntäjiä oli kuitenkin enää kaksi; kun lakeja valmisteltiin yhä eneneväs- 
sä määrin suomeksi, kääntämisen tarvetta alkoi vähitellen tulla suomen 
sijasta ruotsin kielelle. (Mt. 228.) 

Pajulan suomalaisen lakikielen historia (1960) kuvaa, miten suomen 
kieli on tullut lakikieleksi ja levittäytynyt yhä laajemmalle. Itse kielen 
näkökulmasta teos tarkastelee lähinnä terminologiaa ja sen vakiintu- 
mista. Oikeustieteilijänä Pajula ei ole lähtökohtaisesti ollut kiinnostunut 
kielen rakenteesta, varsinkin kun vanhaa suomalaista lakikieltä on pidet- 
ty vakiintumattomana, kömpelönä ja ruotsia mukailevana. Kielitieteen 
näkökulmasta varhainen lakikieli on kuitenkin monella tapaa hyvin kiin- 
nostava tutkimuskohde: eriytyvien tekstilajien näkökulmasta näyttäisi 
siltä, että lakikieli on jo varhain toiminut ammatillisena erikoiskielenä, 
jonka muoto on ikään kuin jähmettynyt paikoilleen. Sten Palmgren 
(2017) on esittänyt vastaavanlaisen huomion ruotsinkielisen lakikielen 
säilyttämästä arkaistisuudesta.? Tuomioistuintyyli kehittyi Suomessa 

ruotsalaisen kuriaalityylin mallin mukaan. Lakikielen piirteitä ovat Paju- 
lan (1960: 202-205) mukaan mutkikkuus, niin kutsutut juridiset pro- 
nominit, joita käytetään viittaamaan aiemmin mainittuihin tarkoitteisiin 
(esim. edellä sanottu, äsken kosketeltu), sekä pitkät virkkeet, joissa lauseita 
yhdistellään muun muassa konjunktioilla (sen vuoksi, kun, sen tähden). 
Lain ja hallinnon kieli on tullut tavallisellekin kansalle tutuksi erityisesti 
suullisena kielimuotona varsinkin kirkonkuulutusten kautta. 


Kirkonkuulutukset tiedonvälityksenä 


1800-luvun Suomessa kirkko toimi keskeisenä tiedon välittämisen ja 
vastaanottamisen keskuksena (site of knowledge, käsitteestä ks. Burke 
2000). Kirkko yhtäältä kontrolloi tiukasti ylhäältäpäin lukutaitoa ja us- 
konnollisen opetuksen omaksumista mutta toimi toisaalta myös pai- 
kallisen yhteisön luontevana sosiaalisena keskuksena, kun jumalan- 
palvelusten yhteydessä tavattiin ihmisiä ja vaihdettiin kuulumisia. 
Kirkonmäellä myytiin myös esimerkiksi luonnonmullistuksista ja on- 
nettomuuksista kertovia arkkiveisuja (Kivekäs 2008: 44; Tommila 1983; 
1988: 29-30). Kirkollinen ja hallinnollinen valta erotettiin virallisesti 
vasta 1860-luvun kuntalakimuutoksessa. Kirkon keskeisyys myös kun- 
nallisessa hallinnossa näkyi vielä paljon myöhemminkin. Esimerkiksi 
Kaarinassa kuntakokoukset järjestettiin kirkossa vielä 1880-luvulla, ja 
kirkossa myös kuulutettiin ja ilmoitettiin paikallisyhteisön asioista. Vi- 
rallisesti kuulutuksista luovuttiin Suomessa vasta vuonna 1925 (joitakin 
poikkeuksia lukuun ottamatta, kuten Ylipäällikön päiväkäsky Suomen 
äideille 1942"). (Kivekäs 2008: 6.) 

Jo Ruotsin ajalta periytyneen tavan mukaan papit lukivat kirkossa ju- 
malanpalveluksen yhteydessä tai sen jälkeen ääneen niin kutsuttuja kir- 
konkuulutuksia, jotka olivat alkuaan kruunun ja sittemmin keisarinhal- 
linnon ajankohtaisia julistuksia, asetuksia tai määräyksiä. Ne koskivat 
esimerkiksi verotusta, sotilaspalvelua, terveydenhuoltoa tai köyhäin- 
hoitoa. Kuulutukset käsittelivät myös yhteisiä paikallisia asioita, kuten 
teiden ja yhteisten tilojen kunnossapitoa ja paikallisten viranomaisten 
ilmoituksia. Kirkossa kuulutettiin syntyneet, kuolleet, parantuneet, avio- 

liittoon aikovat ja vihityt. Kuulutukset luettiin saarnan jälkeen. Aluksi 
luettiin väestöasioihin liittyvät ja sen jälkeen kruunun tai keisarin ja 
maaherrojen kuulutukset. Näiden jälkeen luettiin paikalliset tiedonan- 
not. Jumalanpalveluksen pituus ehtoolliskäynteineen saattoi usein venyä 
moniksi tunneiksi. (Murtorinne 1992: 81.) Yksittäinenkin ihminen saat- 
toi pyytää pappia lukemaan ääneen ilmoituksen esimerkiksi karanneesta 
palvelijasta, varastetusta hevosesta tai kirkonpenkkiin jääneestä myssys- 
tä. Tekstin kirjurina toimi tällöin usein lukkari, mutta kirjoitustaitoinen 
saattoi saada myös itse kirjoittamansa tekstin luettavaksi. Kirkko oli 
monella tapaa pitäjän keskipiste, ja kuulutuksissa välitetty tieto tavoitti 
kansan tehokkaasti. Historioitsijat ovat luonnehtineet kirkonkuulutuk- 
sia nerokkaaksi tiedonvälityksen muodoksi aikana ennen moderneja 
joukkotiedotusvälineitä. (Tommila 1983; 1988; Villstrand 2008a.) 


Kirkonkuulutukset tutkimuksen kohteena 


Kirkonkuulutuksia on aiemmin tutkittu jonkin verran historiantutki- 
muksen alalla. Ruotsalaisen Elisabeth Reuterswärdin väitöskirja (Ett 
massmedium för folket, 2001) käsittelee kuulutusjärjestelmää massatiedo- 
tusvälineenä 1700-luvun Ruotsissa (Ruotsi-Suomessa) ja Äbo Akademin 
kirkkohistorian professorin Bill Widénin teos (Predikstolen för massme- 
dium, 2002) kirkkoa tiedonvälityksen keskuksena ja alamaisten mieli- 
piteen muokkaajana keskiajalta suurvaltakauden loppuun. Molemmat 
teokset keskittyvät keskushallinnon, siis kuninkaan tai keskusvirastojen, 
antamiin kuulutuksiin. Myös Äbo Akademin pohjoismaiden historian 
professori Nils Erik Villstrand on käsitellyt kirkonkuulutuksia useissa 
tutkimuksissaan (esim. 1999; 2008a; 2008b). Villstrandin tutkimukset 
ovat käsitelleet esimerkiksi talonpoikaisen kansanosan mahdollisuuksia 
yhteiskunnalliseen osallistumiseen. Hänen ilmauksensa att läsa med 
örat eller skriva genom munnen (Villstrand 1999: 93) kiteyttää erinomai- 
sesti ajatuksen siitä, että esimodernissa kulttuurissa kirjalliset taidot ja 
vaikuttaminen olivat — ainakin jossakin määrin — myös luku- ja kirjoi- 
tustaidottomien ihmisten saavutettavissa siten, että ihmisille oli mah- 
dollista kuunnella hallinnollisia tekstejä ääneen luettuna tai toisaalta 

saada mielipiteitänsä esille kirjoitustaitoisen kirjurin avulla. Villstrand 
käyttää tällaisesta kirjallisesta kyvystä käsitettä poliittinen kirjoitustaito 
(Villstrand 1999: 95-96). 

Kuulutuksia on käsitelty myös muutamassa Suomen historian alan 
pro gradu -tutkielmassa. Aki Alangon tutkielma Seurakuntalaisille tiedok- 
si. Kirkonkuulutukset osana tiedonvälitysjärjestelmää ja tiedotusvälineinä 
Jyväskylän maaseurakunnassa 1807-1837 (1999) käsittelee muun muas- 
sa kirkonkuulutusten aiheita, tavoitettavuutta ja nopeutta kvantitatiivi- 
sesti, kun taas Pasi Kivekkään tutkielma Ilmoitetan ja tiettäwäxi tehdän 
täsä Herran seuracunnas. Kaarinan kirkonkuulutukset paikallisyhteisön 
kuvaajina Ruotsin ajan lopulla (2008) on mikrohistoriallinen kuvaus, 
joka valaisee Kaarinan pitäjän asukkaiden elämää, seurakuntaelämää, 
yhteisöä ja ihmisen elämänkaareen liittyviä tapahtumia kirkonkuulutus- 
ten avulla. Kivekkään tutkimus siis poikkeaa muista edellä mainituista 
sekä metodiltaan että näkökulmaltaan: tutkimus edustaa arjen histo- 
rian tutkimusta, jossa tutkimuksen kohteena ovat tavalliset ihmiset, ei 
esimerkiksi yhteiskunnan eliitti tai hallintojärjestelmä. Oma aineistoni 
ennen 1800-lukua on osittain samaa kuin Kivekkään käyttämä aineisto. 
Varhaisen tiedonvälityksen näkökulmasta Suomessa kirkonkuulutuksia 
on tutkinut Päiviö Tommila (1983; 1988). Kielentutkijat sen sijaan ei- 
vät ole juurikaan käsitelleet kirkonkuulutuksia. Esko Koivusalo (1983) 
on tarkastellut Ilmajoen kirkkoherra Gabriel Peldanin suomenkielisiä 
kuulutuksia vuosilta 1736-1746. Koivusalo analysoi kuulutusten aiheita 
ja sanastoa. Lisäksi kuulutuksia on käsitelty itseoppineiden kirjoittajien 
tekstejä tarkastelevissa tutkimuksissa. Näissä tutkimuksissa on osoitet- 
tu, että kuulutukset ovat (jumalanpalveluksissa ääneen luetun ja muun 
uskonnollisen kirjallisuuden lisäksi) toimineet tärkeinä kirjoittamisen 
malleina tavallisille ihmisille, jotka eivät ole saaneet muodollista koulu- 
tusta kirjoitustaitoon. (Laitinen & Nordlund 2012.) 


Kaarinan kunnan kielitilanne 1800-luvulla 


Kielellisestä tilanteesta on historianteoksissa yleensä hyvin vähän tietoa 
— kieltä on ehkä pidetty siinä määrin itsestään selvänä, että esimerkiksi 

1800-luvun merkkihenkilöidenkin äidinkieltä saattaa olla joskus vaikea 
päätellä. Toisaalta eriasteinen kaksikielisyyskin on todennäköisesti ollut 
tavallisempaa kuin yleensä on ajateltu: ennen 1800-luvun loppupuolta 
koulunkäynti tapahtui ruotsiksi, joka tavallisesti oli tästä syystä suomen- 
kieliselläkin henkilöllä kirjallisesti (ja esim. virallisissa konteksteissa 
ehkä myös suullisesti) vahvempi kieli (kaksikielisyydestä Uudenmaan, 
Varsinais-Suomen ja Pohjanmaan maaseudulla ks. Kuvaja 2019; erias- 
teisesta kaksikielisyydestä ks. Paunonen 2006: 27-28). Historian alan 
kirjallisuus ei siis useinkaan ole kovin rikas lähde kielitilanteen arvioi- 
miseen, vaan historiallisen kielisosiologian tutkimuksessa täytyy usein 
lähteä liikkeelle alkuperäislähteistä. Tilastotietojakaan väestön kielestä 
ei ole helppo löytää (ks. kuitenkin Kuvaja 2019). Vanhin suomenkieli- 
nen tilastojulkaisu on vuonna 1868 julkaistu Yhteenveto kuvernöörien 
viisivuotis-kertomuksista vuosilta 1861-1865. Vuodesta 1879 vuosittain 
painettu Suomenmaan tilastollinen vuosikirja löytyy kokonaisuudessaan 
digitoituna. Vuonna 1879 painettuun kirjaan on tilastoitu muun muassa 
kaupungeissa syntyneet, kuolleet ja avioliittoon vihityt sekä tiedot väes- 
tön uskonnosta. Sen mukaan koko maassa oli vuonna 1875 luterilaisia 
916 020, kreikkalais-venäläisiä ortodokseja 18 198 ja roomalaiskatolisia 
510. Tilastoon on kirjattu myös talven yli selvinneet tuotantoeläimet, 
kuten hevoset, lehmät, siat, lampaat ja vuohet, mutta väestön kielistä ei 
ole mitään mainintaa. (Tilastolaitoksen historiaa, Suomenmaan tilas- 
tollinen vuosikirja 1879; suurimpien kaupunkien väestönlaskennasta 
v. 1870 ks. kuitenkin Syrjämaa & Tunturi; Mäkinen, Peikola & Tyrkkö 
tässä teoksessa.) 

Vuoden 1880 osalta on tilastolliseen vuosikirjaan (painettu vuosikir- 
jassa v. 1886) tilastoitu myös kieli. Tilastojen mukaan koko Suomen 
väkiluku oli tuolloin hieman yli kaksi miljoonaa eli 2 176 421. Suomen- 
ja ruotsinkielisten osuudet on tilastoitu lääneittäin.” Suomenkielisiä oli 
yhteensä 1 756 381 ja ruotsinkielisiä 294876. Tilastot on annettu lisäksi 
kunnittain: Kaarinan kunnassa (Nummi + Kakskerta”) oli asukkaita 
yhteensä 2729, joista suomi oli äidinkielenä 2 494:llä ja ruotsi 235:llä. 
Prosenteissa luvut ovat siis koko Suomessa suomenkielisiä 80,7 % ja 
ruotsinkielisiä 13,5 % ja Kaarinan kunnassa suomenkielisiä 91,4 % ja 
ruotsinkielisiä 8,6 %. Jos otetaan huomioon pelkästään Nummen seura- 

kunta, jonka kuulutuksia tässä artikkelissa käsitellään, on ruotsinkielis- 
ten osuus 2,4 %. 


Pinta-ala ja kirkonkirjoihin pantu wäkiluku sekä suomea ja ruotsia puhuwien lukumäärä 
kustakin Suomenmaan kunnasta. 


Superficie territoriale et population légale, selon la langue parlée. Spefication par 
communes. 


Neliökilo- Wäkiluku 31. p Joulukuuta 1880. 

meeteriä. Population légale au 31 Décembre 1880. 

Superficie Koko wäki- Suomea Ruotsia 

en kilome- luku. puhuwia. puhuwia. 

tres carres Population 

totale. Finnois. Suédois. 

Nummi } 100,1 2,017 1,951 66 
Kakskerta 712 543 169 


Kuva 1. Kaarinan väestörakenne kielen mukaan joulukuussa 1880 (jäljitelty Suomen- 
maan tilastollisen vuosikirjan 1886 mukaan). 


Kerttu Innamaan Kaarinan pitäjän historian (1952: 187-188) mukaan 
Kaarinan emäpitäjässä väestö on kautta aikojen ollut suomenkielistä. 
Lähialueella Kakskerrassa (joka on historian aikana ollut välillä osa Kaa- 
rinaa, välillä muodostanut oman kunnan ja on nykyään jo pitkään ol- 
lut osa Turkua) ruotsinkielisten määrä alkoi 1700-luvulla kasvaa niin, 
että vuonna 1810 Kakskerran kaikkiaan 413 asukkaasta 179 eli 43 % oli 
suomenkielisiä. Innamaa (mt.) arvioi, että ruotsinkielisyyttä alueella 
levittivät saariston ruotsinkielisten säätyläisten ja paikallisten asukkai- 
den väliset avioliitot (ks. myös Grönholm tässä teoksessa). 1840-luvulla 
suomenkielisiä oli Kaarinan väestöstä Innamaan mukaan noin Go % ja 
vuonna 1878 jo 76 %. Sittemmin väestö suomalaistui Innamaan mu- 
kaan kokonaan. Tästä yhtenä merkkinä on se, että kirkossa pidettiin 
ruotsinkielinen jumalanpalvelus vain pari kertaa vuodessa. (Innamaa 
1957: (Gil Kakskerrassa, jossa ruotsinkielisten osuus oli suurempi, 
päätettiin vuonna 1809 saarnata joka toinen viikko suomeksi ja joka 
toinen viikko ruotsiksi sekä pyhäpäivinä kummallakin kielellä. Kaksker- 
taan oli muuttanut saaristosta muun muassa ruotsinkielistä kalastaja- 
väestöä. (Innamaa 1952: 302-303.) 


KIRKOSSA KUULUTETTU — RUOTSI JA SUOMI KAARINAN SEURAKUNNAN... 153 


https://doi.org/10.21435/skst.1475 


Kirkonkuulutusten kielet Kaarinan seurakunnassa 
Ruotsin aikana 1700-luvun lopussa 


1700-lukua on kutsuttu kirkonkuulutusten kulta-ajaksi. Virallisten kuu- 
lutusten lisäksi kirkossa ilmoitettiin myös yksityisten henkilöiden tie- 
dotuksia, ja kuulutusten lukemiseen kului paljon aikaa. Tästä syystä jo 
1600-luvun lopussa oli Turun piispan Johannes Gezelius vanhemman 
esityksestä määrätty, että vain viralliset kuulutukset luetaan kirkonme- 
nojen aikana ja yksityiset ilmoitukset luetaan kirkonmenojen jälkeen 
kirkon ovella tai pitäjäntuvassa. Tästä käytännöstä kuitenkin luovuttiin 
talonpoikien vastustuksen vuoksi, kun talonpojat vuoden 1765-1766 val- 
tiopäivillä valittivat omien asioidensa tiedottamisen vaikeutta. Vuodesta 
1766 lähtien rahvas sai jälleen toimittaa omia asioitaan myös suoraan 
saarnastuolista, mikä oli merkittävää yhteisön tiedonkulun kannalta. 
(Kivekäs 2008: 5—6.) 

Kaarinan kuulutuksia Ruotsin ajan lopulla tutkineen Kivekkään 
(2008: 12) mukaan kuninkaan ja lääninhallituksen kuulutukset olivat 
yleensä ruotsinkielisiä, mutta hänen tutkimusaineistossaan on myös 
joitakin suomenkielisiä kuulutuksia sekä joitakin, jotka on kirjoitettu 
kummallakin kielellä. Paikallisviranomaisten kuulutukset ovat hänen 
aineistossaan pääasiassa suomeksi. Kuten edellä on ollut esillä (ks. myös 
Kivekäs 2008: 24), vain osa kuulutuksista pystyttiin kääntämään viral- 
lisesti suomeksi. Pappien velvollisuus oli kuitenkin kuuluttaa viralliset 
asetukset ja määräykset kummallakin kielellä niin kirjaimellisesti kuin 
mahdollista. Kun valmiita käännöksiä ei ollut, kääntäminen jäi pääasias- 
sa pappien tehtäväksi. Koska aikaa käännösten laatimiseen ei usein- 
kaan ollut paljon, on hyvin todennäköistä, että papit ovat selittäneet 
kuulutusten sisältöä omin sanoin. (Villstrand 2008a: 18—22.) Tämän 
on täytynyt esimerkiksi Kaarinassa tarkoittaa, että seurakunnan papit 
ovat olleet sujuvia sekä ruotsiksi että suomeksi. Myös kirkossa ääneen 
luetut ilmoitukset, joita arkistossa on myös suomeksi, osoittavat pappien 
hyvää kielitaitoa. Luonnollisesti suomea tarvittiin sekä suullisesti että 
kirjallisesti myös seurakuntalaisten elämään liittyvissä kirkollisissa toi- 
menpiteissä, kuten kasteessa, ripissä, häissä ja hautajaisissa. (Ks. myös 
Hakulinen ym. 2009: 17-19.) Kiinnostavaa on, että kuten Kivekkään 

tutkimus (2008: 24) ja omatkin huomioni aineistosta osoittavat, arkis- 
tossa ei ole säilynyt esimerkkejä pappien kirjallisista käännöksistä, ei 
edes korkeimmalta hallinnon tasolta tulleista, vaikka ne määräyksen 
mukaan tuli kuuluttaa kaikkialla samassa muodossa (ks. Hakulinen ym. 
2009: 19). 

Kaarinan seurakunnan 1700-luvun kuulutuksia on Turun maakun- 
ta-arkistossa arkistoituna useassa eri kokoelmassa. Esimerkiksi väestö- 
kuulutukset (syntyneet, kuolleet, avioon aikovat) on arkistoitu erilleen 
tässä artikkelissa käsiteltävistä hallinnollisista ja paikallisista kuulutuk- 
sista. Näyttäisi siltä, että painetut ja kansiin sidotut kuulutukset on ero- 
tettu käsinkirjoitetuista, mutta aivan systemaattista tämäkään ei ole. 
Kuulutusaineiston aukkoisuutta voi kaiken kaikkiaan hyvin selittää se- 
kin, että kuulutuksia ei alun perinkään riittänyt kaikkiin seurakuntiin, 
joten ne on saatettu lähettää eteenpäin muihin seurakuntiin. Vähäisim- 
mät seurakuntalaisten omat ilmoitukset on lisäksi voitu hävittää kuulut- 
tamisen jälkeen. Vanhin aineistokotelo sisältää kotelon otsikon mukaan 
kuulutuksia vuosilta 1645-1799 (ks. aineistolähteet). Kuulutukset tässä 
kokoelmassa ovat käsin kirjoitettuja. Ensimmäinen kotelosta löytynyt 
tarkasti päivätty suomenkielinen kuulutus on vouti Andreas Rautalinin 
kuulutus vuodelta 1762 ja ensimmäinen arkistosta löytynyt suomenkieli- 
nen painettu kuulutus on kruunun verovoudin allekirjoittama kuulutus 
vuodelta 1788. 

Ensimmäinen kahdella kielellä rinnakkain painettu Turun maakans- 
liasta (myöh. lääninhallitus) annettu kuulutus (huom. suomeksi nimetty 
”Ilmoitukseksi”) käsittelee lumppujen kokoamista ja on peräisin vuo- 
delta 1763: 


(1) Kundgjörelse. 

Hans Kongl. Maj:t, wär Allernädigste Konung, hafwer, til befordran 
af Pappers tilwerkningen i Riket, under den 31 Januarii, är 1738, i 
Näder förordnat thet Husbonde och Matmoder, högre och lägre, 
sä wäl i Städerne som pä Landet, böra hålla noga wärd theröfwer, 
at hwarcken finare eller gröfre ylle= och linne=klutar, eller och af 
klipt nyt och gammalt papper, måge blifwa bortkastade, eller något 
linne til sköre förbränt (— —) I öfrigt åligger det Magistraterne i 

= Mundajsrerfe, ` Rlmoitus. 


et org Maik, mit Miereddigs Ier Kuniajakdsen T2alehdrind, mek 
Pe Kenmeg, bfer, ol hdfotesn Na (edes Ve:mod fit Campins, 
A Darome përolscrien í Kid, EE 
Water des ja Jamanrih, Är out, 1 Ziteeaatt, bal aioi Ka 
Waden Resides, sher Nano maattakpaarssä Gmmz, 
EE Ee 
H D 
Fe, a sote ër cho olere bai Masda, pud miar misda prais fe 

Ate 4 Lett: Cancelliet, den s6 Otee Zeus Mean Cancel a 
ber, Be 175). 3 Lëcgetaat, 1769 mh mm 


JER WALLEN. JER WALLEN. 


Kuva 2. Ruotsiksi ja suomeksi painettu kuulutus (alku ja loppu) vuodelta 1763. 
Kaarinan seurakunta. Saapuneet kuulutukset ja ilmoitukset (1795—1800). Turun maa- 
kunta-arkisto. Kuva: Taru Nordlund 2016. 


Städerne, och Krono Befall-nings=Männerne pä Landet, at med- 
dela Lump=handlaren, tä han med Mitt Rese=Pass försedd är, all 
nödig handräckning uti thet som til hans ärendes befordran tjenar: 
Äfwen som the böra draga försorg, at thenna Kundgjörelse mä 
warda en gäng om Äret, nemligen Michaelis tiden af Prediko=Sto- 
len i hwar Kyrka, til samtelige weder- börandes ärhindran kundgjor 
Äbo i Lands=Cancelliet, den 26 October, Är 1763. 

Jer Wallen. 


Ilmoitus. Hänen Kuningallinen Majestätins, meidän caickein Ar- 
mollisin Kuningamme, on paperin=tekemisen edesauttamisexi 
Waldakunnasa, sinä ensimmäisnä päivänä colmattakymmendä 
Tammikuusa, Wuonna 1738, Armosa säättänyt, että Isännän ja 
Emännän, ylhäisemmän ja alhaisemman, sekä Kaupungeisa että 
Maalla, pitä wisun waarin pitämän siitä, ettei, taicka hjenombita eli 

kalsiambita willaisia ja liinaisia rääpäleitä, eli poisleicattua uutta ja 
wanhaa paperita, pidä poisheittämän, eli jotacuta lijnaista carrexi ja 
skörixi poldettaman (--) Päälisexi tule Magistratein Caupungeisa, 
ja Kruunun Foudein Maalla, Rääpälein=ostajata, coska hänellä on 
minun matcakirjani, olla awullinen, siinä, kuin tule hänen asians 
edes=auttamisexi: Pitä heidän myös siitä huolda pitämän, että 
tämä Ilmoitus kerta wuodesa, nimittäin Mickelin päiwän aicana, 
Saarnastuolista joka kirkosa, jocaiselle asianomaiselle welwollisexi 
muistutuxexi, ylösluetan. 

Turun Maan=Cancelliesa, sijnä 26 p. Loca Cuusa, 1763. 

Jer Wallen. 


Kuulutusten typografinen asettelu kertoo kielten statuksesta yhteiskun- 
nassa. Varhaisimmissa kaksikielisissä kuulutuksissa ruotsi on aina en- 
siksi vasemmalla ja suomenkielinen teksti oikealla. Molemmat on van- 
himmissa kuulutuksissa kirjoitettu fraktuuralla. Kaarinan aineistossa 
suomenkielinen teksti on ensimmäistä kertaa vasemmalla puolella vasta 
vuonna 1885. Myös kirjasinlajin käytössä on vaihtelua: kaksikielisissä 
kuulutuksissa antiikvaa aletaan käyttää varhemmin ruotsinkielisissä 
kuulutuksissa, vaikka suomenkielinen teksti olisi vielä fraktuuralla. Kaa- 
rinan kuulutuksissa tämä näkyy esimerkiksi siten, että muun muassa 
verojen laiminlyöntiä käsittelevissä kuulutusteksteissä henkilön ammat- 
ti tai titteli kirjoitetaan samalla rivillä ruotsiksi antiikvalla ja suomeksi 
fraktuuralla ja henkilön oma nimi jälleen antiikvalla. Fraktuuraa pidet- 
tiin erityisesti kansan kirjasimena. Esimerkiksi Yrjö Koskinen arvioi 
Zachris Topeliuksen ja Samuel Roosin koulukirjoja seuraavasti: ”Myös- 
kin on luonnonkirjassa waihetellen suomalaista ja latinalaista pränttiä, 
mutta Luku- ja Oppikirjassa ainoastaan edellistä lajia. Mutta Luku- ja 
Oppikirjaksi rahwaan kodissa on tämä Tohtori Roos'in suomentama 
epäilemättä parempi.” (Mehiläinen 1.1.1862; kirjasinlajin valintaan liitty- 
vistä merkityksistä ks. myös Nordlund 2018; vrt. myös Sarasti-Wilenius 
tässä teoksessa.) 

Kirjasinlajin käyttö vaihteli varmasti myös kirjapainon mukaan. Esi- 
merkiksi vuonna 1891 Helsingin lääninhallituksesta annettu kuulutus 
on molemmilla kielillä antiikvalla, Hämeenlinnan lääninkonttorista 

molemmilla kielillä fraktuuralla ja Kuopion lääninkonttorista annettu 
ruotsiksi antiikvalla ja suomeksi fraktuuralla. 

Arkistossa säilyneet kuulutukset ovat 1700-luvulla valtaosin ruotsin- 
kielisiä. Esimerkiksi vuoden 1798 kotelossa on 43 kuulutusta, joista vain 
yksi — taksvärkkirahan maksamista käsittelevä — on suomeksi. Nämä 
kuulutukset ovat kaikki painettuja. Kiinnostavinta aineistossa on kuu- 
lutusten kielen vaihtelu ilmoittajan statuksen ja aiheen mukaan. Hallit- 
sijan ja lääninkonttoreiden viralliset kuulutukset ovat pääosin ruotsiksi 
(ks. yllä kuulutusten kääntämisestä suomeksi), mutta paikallishallin- 
non tai yksityisten ihmisten asioita käsittelevät pääosin käsinkirjoitetut 
ilmoitukset ovat useimmiten suomeksi. Tämä ei ole yllättävää, koska 
Kaarina on jo varhain ollut lähes suomenkielinen kunta. Vuonna 1800 
painettuja kuulutuksia on yhteensä 86, ja ne ovat kaikki ruotsiksi. Kol- 
me näistä on käsinkirjoitettuja. 

Suomenkielisten kuulutusten aiheet ovat sellaisia, jotka puhuttele- 
vat paikallisia asukkaita suoraan paikallisissa asioissa, kuten kirkon tai 
kunnan talkootyöt, tienhoito sekä kirkonvartijan tai muiden kirkon toi- 
mihenkilöiden palkkioiden maksaminen esimerkiksi jyvinä tai voina. 

Kuva 3. Kuulutus tieosuuksien hoitamisesta syyskuussa 1779. Kaa- 
rinan seurakunta. Saapuneet kuulutukset ja ilmoitukset (1795—1800). 
Turun maakunta-arkisto. Kuva: Taru Nordlund 2016. 

(2) Kulutus 
Tämän kautta tygö sanotan St. Carinan asuvaissija joilla on 
Naufwon tiet hallus että hee hu[o]mena kello kahdexen edel puolen 
päivän ovat jokainen tiensän osalle silloin tapattu syni. 
Naufwosta se 11. päivä 
Syskuusa 1779 Better Blöman 

silta foudi 

K. 


Myös varkauksista, kadonneista esineistä ja hevosista kuulutettiin suo- 
meksi. Kuten Kivekäs (2008: 85—98) kirjoittaa, tällaisten kuulutusten 
perusteella voidaan tehdä päätelmiä seurakuntalaisten sosiaalisesta ase- 


masta ja varallisuudesta. Esimerkiksi kotieläimet olivat tärkeitä elinkei- 
non kannalta, ja eläimistä arvokkaimpia olivat hevoset: 


(3) yhdeldä kunnialliselda mieheldä Turun kaupungissa on pois 
tullut Turun laitumelda yxi sai musta vanha Dama hewoinen lah- 
tes on ollut taydes kenkäs se Christellinen ihminen joka sitä olis 
jo tiedon sanut eli tästä lahin sais weis sen bruslan uden maan 
Kadulla henen waiwan pitä Kunnialla maxettaman 


Vastaava toinen kadonneen hevosen ilmoitus (kummatkin päiväämättö- 


miä mutta arkistopaikan mukaan noin 1770-luvulta) kuuluu seuraavasti: 


(4) Yhdeldä Cunialiselda Mieheldä Turun kaupungissa on turun 
Turun laitumelda pois kadonnut yxi blacki vähäinen laiha tamma 
hevoinen edestä kucka toista jalkas Se Christelinen ihminen joca 
sen on havainut eli tästä lahin havaitsis vois sen Turgun Kestke- 
varin tyijön Uden man cadul henen waivans pitä cunnial tuleman 
maxetuxi 


Yllä olevat kadonneita hevosia käsittelevät kuulutukset ajoittuvat (arkis- 
tosijainnin perusteella, koska niitä ei ole päivätty) samaan ajankohtaan, 
mutta niitä ei ole kuitenkaan kirjoitettu samalla käsialalla. Kumpaakaan 


ei myöskään ole kirjoitettu tasaisella ”kansliakäsialalla”, jolla esimerkiksi 
maakanslian kuulutukset on kirjoitettu. 

Kuten esimerkit (3) ja (4) osoittavat, kadonneiden eläinten kuulutusten 
tyyppiset pienet paikalliset ilmoitukset eivät suinkaan ole sattumanvarai- 
sesti kirjoitettuja, vaan useimmiten ne muistuttavat toisiaan ja seuraa- 
vat kieliasultaan muita kirkossa kuulutettuja hallinnollisia tekstejä. Yllä 
olevissa esimerkeissä mainitaan ensin, keneltä jotakin on kadonnut, ja 
sen jälkeen ilmaistaan, mitä on kadonnut, ja luonnehditaan kadonnutta 
(tässä tapauksessa hevosia). Lopuksi vedotaan kristillisiin kunniallisiin 
ihmisiin, että he toimittaisivat kadonneen eläimen tiettyyn osoitteeseen. 
Huomionarvoista on muun muassa indefiniittipronominin yxi käyttö 
osoittamassa epämääräisiä ja tunnistamattomia tarkoitteita. Tavallisten 
ihmisten kirjoittamiin teksteihin kohdistunut tutkimus on parin viime 
vuosikymmenen aikana osoittanut, että koulua käymättömät kirjoittajat 
ottivat teksteissään käyttöön ilmaisuja ja fraaseja, joita olivat nähneet ja 
kuulleet omassa tekstimaailmassaan. Keskeisiä malleja olivat luonnolli- 
sesti kirkon piirissä luetut ja kuullut uskonnolliset tekstit ja saarnapuhe 
sekä ääneen luetut hallinnolliset kuulutukset, jotka näyttäisivät vaikut- 
taneen varsinkin seurakuntalaisten omien ilmoitusten rakenteeseen ja 
syntaksiin. (Laitinen & Nordlund 2012.) 

Kruununasioissa talonpoikia lähestyttiin silloin, kun jokin asia liittyi 
suoraan heihin. Verotuksen lisäksi yksi paikallisyhteisöjä suoraan kos- 
kettava asia oli köyhien ja sairaiden hoito. Perinteisesti näistä ihmisistä 
huolehtiminen oli kuulunut kirkolle (esim. kolehtien keruu ja avustuk- 
set), ja kunnissa oli tyypillisesti käytössä myös niin kutsuttu vaivaisruo- 
tujärjestelmä, jossa kuhunkin ruotuun kuuluvat yhdessä elättivät varat- 
tomia. Tämän ihmisryhmän asema yhteiskunnassa oli heikko. (Jaakkola 
ym. 1994.) 1700-luvun lopussa väestön kasvaessa kasvoi myös heikossa 
asemassa oleva tilaton väestö. Samalla köyhäinhoitoon alkoi muodostua 
entistä vakiintuneempia rakenteita. r760—1780-luvulla kuninkaan ase- 
tuksen mukaan jokaisen kunnan tuli huolehtia omista köyhistään, or- 
voistaan ja vajaakuntoisista asukkaistaan. Tyypillistä oli, että uudistuksia 
vastustettiin ja haluttiin pysyä vanhoissa käytänteissä. (Mt. 36—50.) Esi- 
merkki talonpoikaisväen vastustuksesta on Kaarinan ja sen lähialueiden 
talonpoikien valitus kuninkaan määräyksestä rakentaa jokaiseen kun- 
taan oma ”vaivaistalo”. Tähän valitukseen on Jacob Haartmanin nimissä 
Turun tuomiokapitulista toimitettu suomeksi käsin kirjoitettu päätös: 

(5) Joca Cuningallisen Maijestetin Armollinen säättäminen St. 
Carinan bitäjän asuwaisille welwolliseski [po. welwolliseksi] tule 
tiettäväxi tehdyksi yxiwacaisella waroituksella, että alammaisudessa 
tarckastin waariotta, mikä nytt armosa heidän päällenspandu on. 
Turusa sinä 8. päiwänä Tammi Cuusa 1777. Duomio Capitlumin 
puolesta Jacob Haartman. 


Kuningas siis suostui talonpoikien vaatimukseen, mutta kuten tekstistä 
käy ilmi, alamaisia varoitettiin laiminlyömästä velvollisuuttaan köyhien 
hoidossa. Tässä kopiossa käytetty käsiala ei muistuta sitä käsialaa, jolla 
tuomiokapitulista tavallisesti annettiin kuulutuksia, ja todennäköises- 
ti päätöskin on aluksi annettu ruotsiksi. On kuitenkin epäselvää, kuka 
tekstin on kääntänyt. Todennäköisesti siitä on kuitenkin tehty useita 
suomenkielisiä kopioita, koska valituksen takana olivat Kaarinan lisäksi 
viiden muun lähipitäjän talonpojat ja päätös on varmasti luettu ääneen 
kaikissa seurakunnissa. 


Suomen ja ruotsin kielten tasapainoilua 
Kaarinan seurakunnassa 1800-luvulla 


Suomen sodan jälkeen vuonna 1809 Suomesta tuli osa Venäjän keisari- 
kuntaa. Suomi sai oman keskushallinnon ja valtiontalouden, mutta uu- 
dessa poliittisessa tilanteessa noudatettiin yhä Ruotsin aikaista lakia. 
Vaikka suomesta tuli ensi kertaa autonomisen alueen enemmistökieli, 
ruotsin käyttö hallintokielenä jatkui kuten ennenkin. (Hakulinen ym. 
2009: 22—24.) 

Olen tarkastellut Kaarinan seurakunnan arkiston kuulutus- ja ilmoi- 
tusaineistoa arkistokansiosta vuosilta 1819-1823, siis reilu kymmenen 
vuotta poliittisen muutoksen jälkeen. Vuodelta 1819 peräisin oleva ai- 
neisto koostuu edelleen enimmäkseen ruotsinkielisistä painetuista ja 
käsinkirjoitetuista kuulutuksista. Suomeksi arkistossa on enimmäkseen 
käsinkirjoitettuja pikkuilmoituksia ja muutama virallisempi kuulutus, 
jotka liittyvät esimerkiksi huutokauppojen käytäntöihin. Vuoden 1819 
kansiossa ei ole yhtään suomeksi painettua kuulutusta, mutta vuonna 

1820 suomeksi ilmoitetaan vaatteiden myynnistä, muuttaneista, synty- 
neistä ja kadonneista sekä löydetyistä eläimistä. Kotelossa on lisäksi kol- 
me painettua suomenkielistä kuulutusta, otsikolla ”Yhteinen julistus”, 
jotka käsittelevät asevelvollisuutta ja sotaväen varustamiseksi tarvittavaa 
viljaa ja puhuttelevat näin suoraan talonpoikia. 

Vuosien 1850 ja 1851 aineistossa kieltenvälinen tilanne on ennallaan: 
kaikki kotelossa vuodelta 1850 säilyneet kuulutukset ovat ruotsiksi. Niis- 
tä painettuja on Gr ja käsinkirjoitettuja 57. Käsinkirjoitetut kuulutukset 
käsittelevät paikallisia asioita, kuten huutokauppoja, palotarkastuksia ja 
maanmittauksia. On todennäköistä, että henkilökohtaiset tai pienyhtei- 
söä käsittelevät suomenkieliset ilmoitukset ovat jääneet arkistoimatta. 
On myös todennäköistä, että kuulutukset on kirjoitusasusta huolimatta 
luettu suomeksi, koska jo 1840-luvulla suomenkielisen väestön osuu- 
deksi Kaarinassa on arvioitu Go %, ja osuus nousi väestön kasvaessa no- 
peasti siten, että 1880-luvulla se oli jo yli 90 % (ks. tarkemmin edellä). 

Suomen kielen kehitys kirjakieleksi tapahtui lyhyen ajan kuluessa 
1800-luvun alusta noin vuosisadan vaihteeseen. Perinteisesti tänä niin 
kutsuttuna varhaisnykysuomen kautena on pidetty lyhyttä vuosiin 1810 
/ 1820-1870 / 1880 ajoittuvaa jaksoa (Lehikoinen & Kiuru 2001; Häk- 
kinen 1994). Ideologisesti muutos oli suuri jo heti poliittisen tilanteen 
muututtua 1800-luvun alussa, mutta jo Turun romantiikalla ja Turun 
akatemialla oli 1700-luvun lopussa ollut suuri ideologinen merkitys; 
muun muassa Daniel Jusleniuksen, Christfried Gananderin ja H. G. 
Porthanin työ rakensi pohjaa suomen kielen kehitykselle (esim. af For- 
selles 2018: 50—73). 

Muutokset suomen kielen todellisessa käytössä laajalti yhteiskunnan 
eri aloilla tapahtuivat kuitenkin vasta vuosisadan loppupuolella. Vuonna 
1863 annetun kieliasetuksen täytäntöönpanon kahden vuosikymmenen 
määräaika hidasti esimerkiksi suomen edistymistä hallinnon kielenä (ks. 
edellä). Vilkkaimmat kielidebatit ajoittuvat 1870-luvulle, samoin kuin 
morfologinen vakiintuminen (ks. Huumo ym. toim. 2004; Paunonen 
1992; Pitkänen-Heikkilä 2010). Suhtautuminen variaatioon muuttui 
vuosisadan lopussa tiukemmaksi, ja ajatus muuttumattomasta kirjakie- 
lestä vakiintui. Standardikieli-ideologian mukaista ajatusta kirjakielestä 
parhaana kielimuotona vahvistivat muun muassa kansakoululaitoksen 

kehittyminen, suomenkielisen sanomalehdistön laajeneminen ja luon- 
nollisesti myös suomen kielen kirjallisen käytön leviäminen kaikille yh- 
teiskunnan alueille. 

Edellä kerrotun valossa ei oikeastaan ole yllättävää, että Kaarinan 
seurakunnan kirkonkuulutusten kielisuhteet ovat 1880-luvulla muut- 
tuneet päinvastaisiksi aiempiin vuosisatoihin ja vuosisadan puoleen 
väliin nähden (kaavio 1). Käsittelen seuraavaksi lähemmin vuoden 1885 
kuulutuksia. 

Kaavio 1. Suomen- ja ruotsinkielisten kuulutusten määrät tarkasteluvuosina.'* 


Kaavion 1 mukaan ruotsin kieli oli täysin hallitseva Kaarinan kirkon 
kuulutuksissa vielä 1850-luvulle saakka. Vuonna 1885 arkistossa oli lä- 
hes yhtä paljon suomenkielisiä kuulutuksia (49) kuin kaksikielisiä (51). 
Yksinomaan ruotsinkieliset kuulutukset olivat loppuneet lähes koko- 
naan — niitä on vuoden 1885 arkistoaineistossa enää kaksi. Näiden tu- 
losten valossa on oikeastaan pakko päätellä, että arkistossa säilyneiden 

kuulutusten kieli ei lopulta kerro kovinkaan paljon siitä, millä kielellä 
kaarinalaisten arjessa sunnuntaisin kirkossa kuulutettiin. Suurin osa 
asukkaista oli jo 1850-luvulla suomenkielisiä, joten tekstien kielestä huo- 
limatta asiat on täytynyt toimittaa myös suomeksi. Kiinnostava vastaa- 
vanlainen tilanne on Mikko Kaukon (2014: 70-87) tutkimissa Urjalan 
pitäjän kirkonkuulutuksissa 1800-luvun puolivälissä. Urjalassa säily- 
neistä kuulutuksista osa on suomeksi ja osa ruotsiksi, mutta Kauko 
arvelee, että ruotsiksi kirjoitetut on luettu myös suomeksi. Joissakin ta- 
pauksissa teksteihin on kirjoitettu ruotsinkielisten sanojen oheen sanoja 
suomeksi, mutta Kaarinan aineistossa en ole tällaisia tavannut. Tekstien 
kääntäminen on niin Kaarinassa kuin Urjalassakin ollut todennäköisesti 
kiireellistä ja spontaania, eikä käännöksistä näin ollen ole jäänyt juuri- 
kaan kirjallista todistusaineistoa. Vuonna 1824 annettiin määräys, jon- 
ka mukaan suomenkielisiin seurakuntiin pyrkiviltä papeilta vaadittiin 
suomen kielen koe. Sujuva kahden kielen hallinta on ollut keskeinen 
taito jo aiemminkin Ruotsin vallan aikana. Yksi tapa varmistua tästä on 
ollut se, että papit tyypillisesti rekrytoitiin paikallisesti. On myös esitet- 
ty, että vapaasti suomeksi paikallisella kielimuodolla käännetty kuulu- 
tus ei välttämättä ole ollut papistolle yhtään työläämpi tai paikallisille 
huonompi vaihtoehto kuin Tukholmassa käännetyt asetustekstit, joiden 
mutkikasta kieltä ja sisältöä papit olisivat kuitenkin joutuneet selventä- 
mään. (Villstrand 2008b; 2012: 197-198.) Pappien kielitaitoon kiinnitet- 
tiin joka tapauksessa paljon huomiota, ja se aiheutti kautta vuosisatojen 
myös runsaasti keskustelua ja valituksia. 

Aineistojen säilymiseen arkistoissa vaikuttaa moni seikka. Virallisim- 
pien kuulutusten säilyttäminen on määrätty asetuksella. Erilaisiin mak- 
suihin ja kunnankokouksiin liittyvät asiakirjat on myös todennäköisesti 
katsottu säilyttämisen arvoisiksi ja tärkeiksi todisteiksi asioiden hyvästä 
hoidosta ja tehdyistä päätöksistä. Vähemmän viralliset asiakirjat, kuten 
ilmoitukset kadonneista eläimistä ja esineistä, on hyvin voitu heittää 
pois, jos niiden säilyttämiselle ei ole nähty arvoa. Mahdollisesti näitä 
”muistilappuja” on pidetty tallessa ja sittemmin säilytetty eri paikassa, 
kuten esimerkiksi Urjalassa kirkonkirjojen välissä. 

Eliitin monikielisyyttä on historiallisessa sosiolingvistiikassa tutkittu 
paljon esimerkiksi kirjeenvaihdosta, jossa paitsi kielivalinta myös koo- 

dinvaihto ja lainaaminen kertovat suoraan useamman kuin yhden kie- 
len läsnäolosta. Myös hallinnon toimimisesta useammalla kuin yhdellä 
kielellä on yleensä jäänyt kirjallisia muistomerkkejä: kokousasiakirjoja, 
lakeja ja määräyksiä, ilmoituksia, virallista kirjeenvaihtoa ja niin edel- 
leen. Huomattavasti hankalammin lähestyttävä asia on arjen monikieli- 
syys sellaisessa tilanteessa, jossa yhteiskunnassa käytettävät kielet ovat 
eriarvoisessa asemassa, kuten Suomessa aina 1800-luvun loppupuolelle 
saakka. Tiedämme asiakirjojen perusteella, että hallinto toimi Suomessa 
pitkään ruotsiksi Suomen sodan jälkeisestä valtapoliittisesta muutok- 
sesta huolimatta. Samoin tiedämme tavallisten ihmisten kirjoittamien 
kertomusten, päiväkirjojen, ilmoitusten ja kirjeenvaihdon perusteella 
nykyään melko paljon siitä kirjallisesta suomesta, jota he käyttivät ar- 
jessaan. Historiallinen arkinen monikielisyys esimerkiksi Kaarinan kal- 
taisessa paikallisseurakunnassa sen sijaan näyttää helposti piiloutuvan 
tutkimukselta. 

Vuodelta 1885 on Kaarinan seurakunnan arkistossa säilynyt 110 kuu- 
lutusta tai ilmoitusta. Näistä kahdella kielellä painettuja on eniten ja 
lähes yhtä paljon on suomenkielisiä (lähes kaikki käsinkirjoitettuja). 
Ruotsiksi käsinkirjoitettuja kuulutuksia on vain kaksi; toisaalta vain 
kolme painetuista on pelkästään suomeksi. Käsinkirjoitettujen suomen- 
kielisten kuulutusten aiheet käsittelevät paikallisia yhteisiä kunnallishal- 
linnon asioita. Tekstit on kahta lukuun ottamatta otsikoitu kuulutuksik- 
si. Vuoden 1885 kuulutusten aiheita ovat muun muassa köyhäinhoito, 
pitäjänkoulut, kruununmakasiinit, käräjät ja verotus. Vaikka vastaavat 
dokumentit puuttuvat varhaisesta aineistosta, on juuri näistä asioista 
varmasti ollut tarpeen ilmoittaa myös suomeksi. On siis todennäköistä, 
että vähiten suhteessa todelliseen kielitilanteeseen arkistoista löytyy 
suomenkielisiä arkisia ja paikallisia ilmoituksia ja kuulutuksia. Kolme 
yleisintä kuulutusten aihetta oli 1) kehotukset maanteiden kunnostuk- 
seen, 2) kuulutukset kunnankokousten järjestämisestä ja 3) erilaisten 
maksujen suoritukset kruunulle, kirkkoherralle, kappalaiselle, lukkaril- 
le, maanmittarille, köyhäinkassaan, viljelysrahastoon ja niin edelleen. 

(6a) Kuulutus. Täten saan kehoittaa kaikkia tientekovelvollisia täs- 
sä nimismiespiirissä kiiruummiten, palkkamisen uhalla, korjaa- 
maan lumen teiden syrjästä niin, että tiet pitävät laissa määrätyn 
levuuden. 


(6b) Kuulutus. Waisinainen [po. Warsinainen; vrt. kunnassa 
pidetyt välikokoukset] kuntakokous pidetään kunnan huoneessa 
maanantaina tämän syyskuun 28 pnä kello 10 e.p.p. seuraawista 
asioista: 

r° Määrätään kunnan maksu- ja tuloarvio tulevalle vuodelle sekä 
valitaan komitea tämän maksun taksierausta warten. 

2° Luetaan viime kuluneen mu maaliskuun om päiwänä walitun 
sovintooikeuden päätös, koskewa 1883 vuoden wiinanpolttovaras- 
ton tililaskuja. 

3° Mme kuluneen wuoden tilintar[kastajain] (— >). 


Vuoden 1885 suomenkieliset kuulutukset on kirjoitettu varmalla käsi- 
alalla; vaikka kansakouluja alettiin perustaa varsin hitaasti, vuosisadan 
loppua kohden kirjoitustaitoisten suomenkielisten määrä kasvoi toden- 
näköisesti nopeasti. Kansakoululaitoksen laajenemisen lisäksi suomen- 
kieliset oppikoulut alkoivat yleistyä vuosisadan lopussa. Ruotsi oli kui- 
tenkin yhä vahvasti maan hallinnon kieli, sillä suurin osa koko vuoden 
kuulutuksista on painettuja kaksikielisiä kuulutuksia. Kaksikielisyys 
näyttäisi olevan virkamiesten piirissä sujuvaa, mistä osoituksena ovat 
esimerkiksi kaksikieliset täytettävät lomakkeet. Esimerkiksi hevosnäyt- 
telyjä varten oli painettu lomakkeita, joihin oli mahdollista täyttää muun 
muassa näyttelyn ajankohta ja paikka sekä paikkakunnat, joiden hevosia 
kuulutus koski. 


Lopuksi: kaksikieliset käytänteet kuulutusten valossa 
Vaikka kuulutukset eivät aina avaakaan suoraa ikkunaa arjen kielen- 
käyttöön, Kaarinan seurakunnan kirkonkuulutukset 1700-luvun lopulta 


1800-luvun lopulle kertovat selvästi kahden kielen, suomen ja ruotsin, 

rinnakkaiselosta seurakunnassa. Vanhin aineisto on pääasiassa ruotsik- 
si, mutta 1700-luvun aineistossa esiintyy jo suomenkielisiäkin tekstejä. 
Kuulutusten antamaa kuvaa kielenkäytöstä ei voi tarkastella vain yhdestä 
näkökulmasta, vaan on huomioitava, että seurakunnassa oli lukuisia eri 
kielenkäyttökonteksteja ja kieli valikoitui kontekstin ja vuorovaikutus- 
tilanteen osallistujien mukaan. Hallinnon kielenä oli koko 1800-luvun 
ajan vielä pitkälti ruotsi, ja suuri osa kirkossa luetuista kuulutuksista kyt- 
keytyi ylimmän eli kruunun ja keisarin tai keskushallinnon eli läänin- 
hallinnon pyrkimyksiin ohjailla alamaisiaan. Nämä tekstit oli 1800-lu- 
vun lopulle saakka painettu joko ruotsiksi tai vuosisadan lopusta lähtien 
kahdella kielellä. Suomenkielistä kansanosaa koskevien asetusten ja 
määräysten suomennoksia oli kyllä olemassa, mutta käytännössä kään- 
nöstoiminta ei kattanut läheskään kaikkea materiaalia tai koko maata. 
Jos jokin asia haluttiin saada kansalaisten tietoon, se oli ilmaistava sillä 
kielellä, jota kansa hallitsi. Vaikka suomenkielisiä hallinnon kuulutuksia 
löytyisi arkistosta vain vähän, on selvää, että kuulutuksia on suullisesti 
täytynyt joko lukea suomeksi tai selittää suomeksi omin sanoin. 

Tarkkaa tietoa käytänteistä eri seurakunnissa ei ole, eikä kääntämises- 
tä ole jäänyt paljonkaan jälkiä. Kaarinan kaltaisessa seurakunnassa papit 
ovat kuitenkin todennäköisesti toimineet sujuvasti sekä ruotsiksi että 
suomeksi. Suomea tarvittiin luonnollisesti käytännön uskonelämän hoi- 
tamiseen: jumalanpalvelukset pidettiin pääasiassa suomeksi, ja kaikissa 
kristillisissä toimituksissa papin tuli pystyä toimimaan sekä ruotsiksi 
että suomeksi seurakuntalaisten äidinkielen mukaan. Myös väestökuu- 
lutukset kuulutettiin asianomaisen äidinkielellä, ja kaikkein varhaisim- 
mat suomenkieliset merkinnät koskevatkin syntyneiden, avioliittoon 
aikovien tai kuolleiden kuuluttamista. Kielitaidoissa saattoi olla myös 
eroja. Paikalliset kappalaiset olivat usein kiinteämmin yhteydessä seu- 
rakuntalaisiin kuin kirkkoherrat, joilla saattoi varhaisimpina aikoina olla 
myös yliopistovirka ja jotka myöhemminkin keskittyivät enemmän kir- 
kon hallintoon ja johtamiseen. 

Kirkko oli vielä 1800-luvulla myös paikallishallinnon keskus. Maalli- 
set tehtävät siirtyivät kirkolta kunnallishallinnolle jo vuoden 1865 kun- 
nallisasetuksessa, mutta kuntakokouksista kuuluttaminen jatkui yhä 
kirkoissa ja monet toimielimet todennäköisesti kokoontuivat kirkon ti- 

loissa pitkään ennen varsinaisten kunnallistalojen rakentamista. Maalli- 
sen paikallishallinnon siirtyminen kuntakokouksille näkyy hyvin Kaari- 
nan kuulutusaineistossa, jossa suuri osa vuoden 1885 käsinkirjoitetuista 
suomenkielisistä kuulutuksista liittyy jollakin tapaa kunnan toimintaan, 
kokouksiin, koululaitokseen, köyhäinhuoltoon, teiden ylläpitoon tai pai- 
kallisten virkamiesten, esimerkiksi nimismiehen, ilmoituksiin. Näistä 
asioista ei olemassa olevan aineiston perusteella ollut tarvetta kuuluttaa 
ruotsiksi tuolloin jo lähes täysin suomenkielisessä kunnassa. Kirkko toi- 
mi tiedonvälityksen keskuksena myös yksityisissä paikallisissa asioissa. 
Kirkossa luettiin paitsi lääninhallinnosta lähetettyjä kuulutuksia karan- 
neista vangeista ja sotapalvelusta välttelevistä nuorukaisista myös yksit- 
täisten ihmisten ilmoituksia kadonneista esineistä ja eläimistä. Viimeksi 
mainitut ilmoitukset ovat suomenkielisiä ja heijastavat konkreettisuu- 
dessaan asukkaiden muutakin kuin kielellistä arkea. 

Kirkon ja kirkonkuulutusten merkitys tavallisten ihmisten kirjallisten 
taitojen kehittymisessä on ollut merkittävä. Kuulutusten kieli on ollut se 
hallinnollinen kielimuoto, joka on ollut vähintään suullisessa muodos- 
sa tuttu lähes kaikille suomalaisille. Hallinnollisessa kielessä kohtaavat 
suomi ja ruotsi kiinnostavasti myös yhden kielimuodon sisällä; ruotsin- 
mukaisia aineksia sisältävä kielimuoto on toiminut tuttuna kirjakielen 
mallina myös ruotsia hallitsemattomille suomenkielisille. 

Kaarinan seurakunnan kuulutusaineisto valottaa myös kielten sosi- 
aalista statusta ja valtasuhteita. Suomen asema ruotsin ohella potentiaa- 
lisena ja tasavertaisena kirjakielenä alkoi kohota ideologisella tasolla jo 
1800-luvun alussa. 1800-luvun puolivälin jälkeen toteutui merkittäviä 
suomen käytännön asemaa kohottavia hankkeita, kuten vuoden 1863 
kieliasetus ja vuoden 1866 kansakouluasetus. Todellisuudessa näyttää 
siltä, että keskeinen käänne kohti kielten tasa-arvoa alkoi toteutua vasta 
1870- ja 1880-luvuilta lähtien, kun virkamieskunta velvoitettiin käyttä- 
mään suomea suomenkielisillä alueilla, mahdollisuus saada myös kor- 
keampaa koulutusta suomeksi laajeni ja kun kielikeskustelu ja -debatit 
saavuttivat sen pisteen, jossa suomesta ryhdyttiin rakentamaan kaikille 
yhteiskunnan aloille sopivaa varioimatonta yhteistä kirjakieltä ja suo- 
menkielinen sanomalehdistö ja kirjallisuus lisääntyivät. Vaikka ideolo- 
ginen palo oli suurta, niin ennen vuosisadan loppupuolta Suomessa 

näyttäisi vallinneen vielä diglossiatilanne, jossa ruotsi oli pääasiallinen 
korkeimman hallinnon kirjallinen kieli ja suomi oli erikoistunut tiet- 
tyihin käyttöihin palvelemaan esimerkiksi paikallisten asioiden hoitoa, 
valistusta ja tiedonvälitystä suomenkieliselle kansanosalle. Luonnolli- 
sesti suomi toimi myös suomea äidinkielenään puhuvien yksittäisten 
ihmisten kirjallisen viestinnän välineenä. Ideologisella tasolla suomen 
käyttö myös eliitin keskinäisenä kommunikaatiovälineenä alkoi jo vuosi- 
sadan puolivälissä ylioppilaiden keskuudessa, mutta varsinaisesti sivisty- 
neistön kieleksi suomi vakiintui vasta vuosisadan loppupuolelta lähtien, 
kun suomenkielisen ja suomeksi korkeakoulutetun väestön osuus alkoi 
kasvaa. 


VIITTEET 


1 Esim. sortovuosien aikana yksi passiivisen vastarinnan muoto oli papiston kieltäytymi- 
nen lakien kuuluttamisesta kirkossa, esimerkkinä mm. asevelvollisuuslait (Hänninen 
2013: 36). 

2 Kaarina rajautuu Turkuun, mutta kuntien rajat ovat aiemmin kulkeneet hieman eri 
tavoin kuin nykyään. Kaarinan / Nummen keskuskylän alue on nykyään yksi Turun kau- 
punginosa, ja artikkelissa käsiteltävä Pyhän Katariinan kirkko sijaitsee nykyisessä Yliop- 
pilaskylässä kävelymatkan päässä Turun tuomiokirkosta. Myös Kaarinan väestöhistoria 
kytkeytyy kiinteästi Turun kaupungin väestöhistoriaan, ja nykyisinkin Turun ja Kaarinan 
seurakunnat muodostavat yhteisen seurakuntayhtymän. (Mäkelä 1997: 27—34; Turun ja 
Kaarinan seurakuntayhtymä.) 

3 Pasi Kivekäs (2008: 1) erottaa toisistaan viralliset kuulutukset ja ilmoitukset. Kuulutuk- 
siksi hän kutsuu kruunun viranomaisten tekstejä, ilmoituksiksi paikallisia ilmoituksia 
(samanlainen eronteko on tehty Kivekkään käyttämissä lähteissä). Oman aineistoni 
perusteella vastaava jako ei vaikuta tarkoituksenmukaiselta, joten kutsun kaikkia teks- 
tejä kuulutuksiksi alkuperäisen kuuluttamiskäytännön mukaan. Eronteko ei ole tarpeen 
myöskään kielen näkökulmasta. Vaikka tekstien kielenpiirteitä ei toistaiseksi ole tutkittu, 
näyttäisi siltä, että lähes kaikilla näillä teksteillä on joitakin yhteisiä piirteitä. On toki sel- 
vää, että kruunun kuulutukset eroavat jossakin määrin esimerkiksi yksityisen henkilön 
jättämistä kadonneisiin eläimiin liittyvistä ilmoituksista. 

4 Kaarinan seurakunnan kuulutukset löytyvät Turun maakunta-arkiston kokoelmista (Kaa- 
rinan seurakunnan arkisto / Saapuneet kuulutukset ja ilmoitukset). 

5 Kiitän artikkelin nimettömiä arvioijia ja teoksen toimittajia tarkoista ja hyvistä huomiois- 
ta ja korjauksista. Lämmin kiitos myös Lea Laitiselle ja Ritva Pallaskalliolle innostavista 
keskusteluista ja yhteistyöstä aineistojen ja tutkimusteemojen parissa. 

6 Tätäennen oli ilmestynyt vuonna 1688 Henricus Florinuksen suomentama Kircko-Laki ja 
Ordningi. 

Toisaalta vuoden 1642 Raamattua on pidetty ajalleen jopa liian ”suomalaisena”, sillä 
melko pian sen jälkeen ilmestyi Florinuksen niin kutsuttu sotaraamattu, joka palautti 
monet muodoista takaisin Agricolalta periytyvään ruotsinmukaiseen muotoon. Nämä 
muotoilut periytyivät sittemmin raamatunkäännöksiin 1700-luvulle ja aina 1800-luvulle 
asti. (Kiuru 2009.) 

Pietari Päivärinta kuvaa elämäkerrassaan, miten maaseudun tilanne muuttui, kun pakol- 
lisia sopimustekstejä eivät enää kirjoittaneet vain nimismiehet ruotsiksi ja kun suomen- 
kieliset kirjoitustaitoiset henkilöt alkoivat olla maallakin tavallinen näky: ”Ennenkuin 
menen edemmäksi kertomuksessani, mainitsen sivumennen, mitä sellainen koulu on 
vaikuttanut. Aikoina vielä, joilta kertomus on, ei pidetty yhtään kalukirjoitusta, ei ainoa- 
taan huutokauppaa eikä muita kirjallisia toimia oman pitäjään suomalaisilla asukkailla, 
vaan ne työt toimitti kaikki toisessa pitäjäässä asuva nimismies isosta palkasta, sillä 
hän otti kalukirjoituksesta ja huutokaupoista sadan ja neljänkymmenen markan vaiheil- 
le, kuinka asia oli; maan kauppakirjoista 2 markkaa 40 penniä j.n.e. Nyt on jo pari vuo- 
sikymmentä oman kunnan miehet tehneet edelliset työt kolmen ja kahden kymmenen 
markan vaiheella, ja jälkimäiset 50 pennillä, eikä ole sitten herrasmiestä niissä toimissa 
nähty, sillä kirjoitusmiehiä on kunnassa kosolta. Silläkin tavoin on jo semmoisestakin 
koulusta ollut kymmenientuhansien markkojen voitto pitäjäällemme, lukematta mitä se 
muutoin on kansallishenkeen vaikuttanut, vaikka melkein yleiseen vielä tahdotaan kovin 
peljätä 'puoliherroiksi' tulemista, väittäin, ettei talonpoika tarvitse mitään oppia’, jonka 
mielilauseen pohjalla vastustetaan kansakouluja ja muita oppilaitoksia.” (Pietari Päivä- 
rinta 1877, Elämäni, s. 18; viitetieto teoksesta Moilanen 2008: 76.) 

Kiinnostavaa lisätietoa maallikkojen oikeudellisesta tiedosta ja asemasta sekä maal- 
likoista laki- ja oikeuskielen käyttäjinä on saatu Suomen Akatemian rahoittamassa, Mia 
Korpiolan johtamassa tutkimushankkeessa ”Oikeudellinen tieto ja taito Suomessa 
n. 1750—1920”: https://blogit.utu.fi/oikeudellinentietotaito/. 

Kiitän kokoelman toista refereetä tästä huomiosta ja lähdetiedosta. 

Säädöskieli ja sen selkeys ja ymmärrettävyys on luonnollisesti ollut myös kielenhuollon 
kohteena; ks. esim. Kotimaisten kielten keskuksen säädöskielen ohjeita: https://www. 
kotus.fi/ohjeet/saadoskielen ohjeita. 

Ylipäällikkö C. G. E. Mannerheim myönsi päiväkäskyssä äitienpäivänä 1942 kaikille Suo- 
men äideille vapaudenristin. Päiväkäsky sijoitettiin kirkkoihin kaikkien nähtäväksi, ja se 
on yhä esillä monissa kirkoissa. (Kiitän täsmennyksestä teoksen toista refereetä.) 
Tilastoihin on eritelty Uudenmaan, Turun ja Porin, Hämeenlinnan, Viipurin, Kuopion, 
Mikkelin, Vaasan ja Oulun läänit. Muita kuin suomen- tai ruotsinkielisiä (esim. saamen 
kielten, venäjän, saksan ja muiden kielten puhujat) olisi näin ollen ollut 5,8 % väestöstä. 
Kaarinan seurakunnan ruotsinkielinen nimi on S:t Karins ja vanhat nimet Nummis ja 
Nummi. Nämä kaikki nimet ovat käytössä myös kuulutuksissa. Kakskerran kappeli ero- 
tettiin Kaarinasta vuonna 1858. (Papit ja seurakunnat Turun seutu.) 

Innamaan tiedot perustuvat lähdeviittausten mukaan Veikko Valavaaran (1933) laudatur- 
työhön Varsinais-Suomen suomalaisesta ja ruotsalaisesta asutuksesta, jota en ole onnistu- 
nut saamaan käyttööni. Innamaa ei myöskään mainitse, missä yliopistossa työ on tehty. 
Näin ollen ei ole tietoa siitä, mihin väestön kielisuhteiden laskennat perustuvat. 

15 Innamaan teoksesta ei eksplisiittisesti käy ilmi, onko Kakskerta laskettu mukaan Kaa- 
rinan kuntaan ja väestömääriin. Implisiittisesti voi päätellä, että näin on tehty, koska 
Innamaa käsittelee koko alueen väestöä samassa yhteydessä ilman erillisiä mainintoja. 
Samoin on tehty tässä artikkelissa, koska väestöluettelo mainitsee Nummen ja Kaksker- 
ran allekkain samassa yhteydessä ja niille on laskettu yhteinen pinta-ala. 

16 Nämä kolme tarkasteluvuotta, joista olen käynyt läpi kaikki kuulutukset, on valittu 
satunnaisesti siten, että ne edustavat 1700- ja 1800-luvun vaihdetta, 1800-luvun puo- 
liväliä ja 1800-luvun loppua. Valituiksi ei luonnollisestikaan voinut ottaa vuosia, joilta 
kuulutuksia on säilynyt poikkeuksellisen vähän, mutta muuten vuosien valinta on sattu- 
manvarainen. 

Abo Underrättelser -lehdessä ilmestyi heinäkuussa 1856 pieni ilmoitus, 
jossa herra A. George mainosti antavansa englannin kielen yksityisope- 
tusta. Hän, syntyperäinen englantilainen, kertoi olevansa tulossa kau- 
punkiin ja järjestävänsä tunteja kahden kuukauden ajan, mikäli oppilai- 
ta löytyisi. Ne turkulaiset, joita vieraan kielen opiskelu kiinnosti, voisivat 
käydä Frenckellin kirjakaupassa hankkimassa lisätietoja. (ÅU 11.7.1856.) 
Suomen suuriruhtinaskunnan rajaa Turun satamassa valvonut poliisi 
merkitsi englantilaisen Thomas Gustavus Frendberg af Georgen' saapu- 
neen Tukholmasta 24.7.1856 (TUK). Tutustuttuaan nopeasti kaupungin 
tilanteeseen Frendberg af George päätti tarkentaa opetuksensa koskevan 
miesten lisäksi naisia ja lapsia. Hän oli ollut yhteydessä myös toiseen 
merkittävään kirjakauppiaaseen J. W. Lilljaan, joka oli niin ikään luvan- 
nut antaa tietoja ja ottaa ilmoittautumisia vastaan. (ÅU 29.7.1856: Lill- 
jasta ks. Parente-Capkovä & Launis tässä teoksessa.) 

Englannista oli muodostumassa merkittävä tekniikan ja kaupan kieli 
Turussa. Mahdollisesti myös Frendberg af Georgen kaupungissaolo 
innosti turkulaisia, sillä jo elokuun lopussa hän saattoi ilmoittaa aloit- 
tavansa herrasmiehille suunnatut tunnit Lilljan lainakirjastossa. Myö- 
häisen illan tilaisuuksissa ei päntätty kielioppia tai perusteita vaan kes- 
kusteltiin: 


English Conversation! 

Gentlemen desirous of participating in an English Conversational 
Party, proposed to meet only two evenings in the week, from 8 to 
10 o'clock, are requested to leave their names before the end of this 
week at Mr. Lillja's ”Länebibliothek”, where further particulars may 
be obtained. Frendberg ApGeorge. (AU 26.8.1856.) 


Frendberg af George ei ollut kuka tahansa kielenopettaja, vaan hän 
toimi Ison-Britannian varakonsulina Tukholmassa (Svenskt boklexikon: 
471). Aiemmin muun muassa Tanskan 1840-luvun lopun sotaan osallis- 
tunut Frendberg af George oli seikkailija, joka uskaltautui entiseen 
vihollismaahan ja Suomen suuriruhtinaskunnan vanhaan pääkaupun- 
kiin vain muutama kuukausi Krimin sodan (1853—1856) jälkeen. Hänen 
matkaansa ja siitä olemassa oleviin niukkoihin tietoihin tiivistyy monia 
1800-luvun monikieliseen Turkuun liittyviä kysymyksiä. Ensinnäkin 
matkasta kertovat alkuperäislähteet ovat fragmentaarisia ja keskenään 
erilaisia viranomaisten ulkomaalaisvalvonnan rekistereistä lehti-ilmoi- 
tuksiin ja mainoksiin. Toiseksi alkuperäislähteet kertovat siitä, miten 
Turussa käytettiin, kuultiin ja nähtiin myös muita kieliä kuin ruotsia, 
suomea ja venäjää. Kolmanneksi kieliyhteisön monikielisyyttä ei voida 
jäljittää tarkastelemalla vain tilastoihin merkittyjä oletettuja ensikieliä, 
sillä innostus oppia uutta ja tarve kommunikoida eri kielillä olivat jatku- 
vasti läsnä. Neljänneksi Turun perspektiivistä tarkasteltuna sattuman- 
varaisilta vaikuttavat monikielisyyden ilmentymät voidaan usein selittää 
liittämällä ne laajempaan kansainväliseen kontekstiin. 

Jäljitämme artikkelissamme monikielistä 1800-luvun Turkua keskit- 
tymällä englantiin, saksaan ja ranskaan. Nämä olivat varsin harvojen 
kaupunkilaisten vahvimpia kieliä, mutta niitä kuitenkin kuultiin, näh- 

tiin ja puhuttiin kaupungissa monenlaisissa tilanteissa ja tiloissa. Ky- 
symme, miten ja missä Turussa käytettiin ei-kotimaisia kieliä. Analy- 
soimme myös kielten asemaa: millaisia hierarkioita niiden käyttö loi ja 
miten eri kielet näkyivät kaupunkitilassa? 

Vaikka monikielisyys on noussut kielentutkimuksessa merkittäväksi 
tarkastelukohteeksi viime vuosikymmenten aikana, historiantutkimuk- 
sessa kielten moninaisuus on saanut vain vähän huomiota. Tutkimus 
on toistaiseksi keskittynyt kahden vahvan kielen enemmän tai vähem- 
män jännitteiseen yhteiseloon (esim. McRae 1997; Nekula ym. 2008; 
Simon 2012). Erityisesti 1800-luvun ja 1900-luvun alkupuolen vahva 
nationalismi on ohjannut huomion pikemminkin kansalliskieliin ja yk- 
sittäisen kielen täydelliseen osaamiseen kuin yhteisöjen ja yksilöiden 
monikielisyyteen (Kalliokoski 2009: 9-15; Frijhoff ym. 2017: 1112). Au- 
tonomian ajan Suomen historiantutkimuksessa on korostunut suomen 
ja ruotsin kielten välinen suhde, joka on liittynyt myös kysymykseen 
venäjän asemasta (ks. esim. Waris 2016 [1932, 1934]; Klinge 1997; Eng- 
man 2016; Wassholm 2014). Kielitieteellisesti on tutkittu venäjän vaiku- 
tusta puhekieleen Helsingissä (Paunonen 2016) sekä sosiolingvistisesti 
ja historiallisesti kontekstualisoiden suomen, ruotsin, saksan ja venäjän 
vuorovaikutusta ja merkitystä Viipurissa (Tandefelt 2002; 2019). Muita 
kieliä on nostettu lyhyesti esille esimerkiksi Helsingin kaupungin histo- 
ria -sarjassa (ks. Waris 1950; Åström 1956; ks. myös Paunonen 2006: 
25-26). Kartoittamalla Tampereella puhuttuja kieliä on puolestaan osoi- 
tettu, miten yksikielisenäkin pidetty kaupunki on väistämättä monikie- 
linen (Lönnroth toim. 2009). 

Valtaosin perinteiset historiantutkimuksen näkökulmat eivät ole kiin- 
nittäneet erityistä huomiota puhujamääriltään pieniin kieliin, minkä 
takia kieliyhteisöjen moninaisuudesta ei synny kokonaiskuvaa. Tämä 
näkyy myös Turun kaupungin historian esityksissä. Fino Jutikkalan 
vuonna 1957 julkaistu Turun kaupungin historia 1856—1917 -teos ottaa 
huomioon kaupungin kieliolosuhteet, mutta se pohjautuu pääosin 
1870-luvulta alkaen tehtyihin väestönlaskentoihin säilyttäen niissä 
esiintyvät määrittelyt ja kriteerit. Tämän takia hänen esitystään hallitsee 
tutkimusajan käsittein määrittyvä lintuperspektiivi. Hän painottaa äidin- 
kielen ja pysyvästi kaupungissa kirjoilla olleiden merkitystä. Jutikkala 

esittelee suomen kielen merkityksen kasvua mutta näkee myös ruotsin- 
kielisen talouseliitin vaikutusvallan. Venäjänkielisten lisäksi Jutikkala 
mainitsee Venäjän armeijan mukana tulleet puolan- ja saksankieliset 
aliupseerit. Hän mainitsee lyhyesti myös noin 100-200 juutalaista ja 
muutaman tataariperheen. (Jutikkala 1957: 407—410.) Kaupungissa 
kuulluista ja käytetyistä kielistä ei esityksen perusteella saa käsitystä. 

Ennen vuotta 1809 Turku oli Suomen tärkein kaupunki, mutta sen 
rooli ei muodostunut merkittäväksi Suomen suuriruhtinaskunnan val- 
tiollisen rakentumisen kannalta, sillä kaupungin koettiin olevan maan- 
tieteellisesti ja kulttuurisesti liian lähellä Tukholmaa. Turku toimi Suo- 
men suuriruhtinaskunnan pääkaupunkina vuosina 1809-1812 mutta 
menetti sitten asemansa Helsingille. 1820-luvun lama ja Turun palo 
(1827) vaikuttivat kaupunkiin, mutta uusi vaihe alkoi viimeistään Kri- 
min sodan jälkeen. Turkuun saapui monia kansainvälisiä yrittäjiä ja 
asiantuntijoita, jotka jättivät seuraavina vuosikymmeninä jälkensä kau- 
punkiin ja sen kieliyhteisöön. (Tunturi ym. 2017.) Heidän liikkumis- 
taan ohjasivat kansainvälisen talouden ja politiikan muutokset, mutta 
tällaiset kansainväliset globaalit rakenteelliset ilmiöt eivät yksin selitä 
kaupungin muuttuvia kieliyhteisöjä ja -maisemia. Tutkimuksemme läh- 
tökohtana on Krimin sodan jälkeen alkanut Turun kansainvälistyminen, 
ja sen päätepisteenä on 1890-luku, jolloin julkaistiin laaja väestönlas- 
kenta ja jolloin kansainvälisyys merkitsi paitsi eri kielten myös erilaisten 
etnisyyksien kohtaamista kaupungissa. 

Esittelemme seuraavaksi tutkimuksen teoreettisia ja empiirisiä lähtö- 
kohtia, minkä jälkeen keskitymme historialliseen analyysiin monikieli- 
sestä Turusta. Kartoitamme ensinnäkin, mitä muita kieliä kuin kolmea 
pääkieltä — ruotsia, suomea ja venäjää — kaupungissa nähtiin ja kuultiin. 
Tuomme esille kielten moninaisuuden ja keskitymme tarkastelemaan 
kielihierarkian vahvimpia ei-kotimaisia kieliä: saksaa, englantia ja rans- 
kaa. Sen jälkeen painopiste siirtyy julkisten kaupunkitilojen monikieli- 
syyden analysoimiseen. Jäljitämme matkustaja- ja tavaraliikenteen tiloja 
kaupungissa, kouluja, klubeja, erilaisia kulttuuri- ja viihdetapahtumien 
estradeja sekä hautausmaan monumentteja. 

Tutkimuksen empiria ja teoria 


Tarkastelemme 1800-luvun Turkua monitahoisena kieliyhteisönä histo- 
riantutkimuksen laadullisen analyysin menetelmin, kontekstualisoimal- 
la ja erilaisia alkuperäisaineistoja ristiin lukien. Aineistomme koostuu 
viranomaisasiakirjoista, ajan mediasta sekä moninaisista aikalaisku- 
vauksista. Historiantutkimuksen alkuperäisaineistot ovat alun perin 
syntyneet aivan muuhun tarkoitukseen kuin tutkimusaineistoiksi. Ai- 
kalaisten intressit ja tarpeet ovat vaikuttaneet olennaisesti siihen, mitä 
aineistoja on syntynyt ja säilytetty, mitä on painotettu ja mistä vaiettu. 

Käytämme lähdemateriaalina toisaalta mahdollisimman systemaatti- 
sesti aikalaisdokumentteja, toisaalta etsimme kieliyhteisöä ja kielimaise- 
maa koskevia fragmentteja laajasta joukosta erilaisia lähteitä. Aineisto ei 
salli tarkkojen määrällisten vertailujen tekemistä kaupungissa kuulluista 
ja käytetyistä kielistä, mutta päättelemällä esimerkiksi kaupungissa oles- 
kelleiden kansallisuuden perusteella, yhdistämällä erilaisia aineistoja 
keskenään ja niveltämällä ne osaksi laajempia konteksteja fragmentaa- 
risista lähdetiedoista on muodostettavissa kokonaiskuva monikielisestä 
kaupungista. 

Aineiston kattavimman osan muodostavat Turun poliisin ulkomaalai- 
sia koskevat arkistot, joita pidettiin yllä poliisin perustamisesta eli vuo- 
desta 1816 alkaen. Suurin osa Suomeen saapuneista ulkomaalaisista tuli 
Turun satamaan, ja yksi syy poliisin perustamiselle oli lisätä valvontaa 
Venäjän imperiumin länsirajalla (Soikkanen 2016). Turun palon jälkei- 
set arkistot ovat säilyneet. Ne sisältävät muun muassa Anmälde Utländske 
Resande -asiakirjat (AUR), joissa luetteloidaan lyhyesti saapujaan ja 
hänen matkaansa liittyvät perustiedot. Oleskeluluvan hankkineista, pi- 
dempään kaupungissa viipyneistä tarkempia tietoja saa Förteckning öfver 
Utländningar i Åbo Stad (FUÄS) -kokoelmasta. Näiden lisäksi olemme 
käyttäneet maahan tulleista koottua, vuodet 1854—1892 kattavaa, kortis- 
toa (TUK). Se käsittää tiedot noin 12 000 vierailijasta, joista tosin osasta 
on useita merkintöjä. Kortistosta ilmenee sukupuolen lisäksi kansalli- 
suus ja ammatti tai arvo. 

Tarkka ulkomaalaisten matkustajien kirjanpito ei kerro suoraan siitä, 
miten vieraita kieliä käytettiin ja millainen rooli niillä oli kaupungissa, 

jossa monet osasivat suuriruhtinaskunnan ja keisarikunnan virallisten 
kielten lisäksi muita kieliä. Siksi viittaamme painettuihin alkuperäisläh- 
teisiin, kuten matkaoppaisiin, muistelmiin ja sanomalehtiin, sekä liik- 
kumista kuvaaviin arkistoaineistoihin, kuten höyrylaivojen matkustaja- 
luetteloihin. Käytämme myös aikalaistilastoja, vaikka niiden käsitteistö ja 
koontitavat eivät nykytutkimuksen näkökulmasta olekaan ongelmattomia. 
Modernissa historiantutkimuksessa pyritään erilaisten ja eripainois- 
ten lähteiden rinnakkaisella käytöllä käsittelemään aiheita, jotka ovat 
jääneet aiemmin vähälle huomiolle. Tutkimme tästä näkökulmasta mo- 
nikielistä Turkua, joka kytkeytyy sekä Suomen ja Itämeren alueen histo- 
riaan että globaaliin historiaan. Kielet liittyivät globaaliin kamppailuun 
hegemoniasta ja toisaalta niihin käytäntöihin, joita yhä verkottuneempi 
maailma tarvitsi toimiakseen mahdollisimman tehokkaasti. 1800-luvus- 
ta globaalista näkökulmasta kirjoittanut Jürgen Osterhammel (2014) on 
rakentanut esityksensä kaikille maapallon osille sopiville panoraamoille: 
liikkuvuudelle, rajaseuduille, kaupungeille, imperiumeille ja kansallis- 
valtioille. Kielen, kansallisuuden ja toisaalta globaalistuvan teollisuuden 
ja kaupan suhde muuttivat myös keskusten ja risteysasemien kieliympä- 
ristöä. Eric Hobsbawmin The Age of Capital -teoksessa (1977, 1988) esit- 
tämä klassinen tulkinta taas on nähnyt vuoden 1848 jälkeisen historian 
poliittisten uudistuspyrkimysten tyrehtymisen jälkeisenä pääoman hal- 
litsemana aikana, jolloin yritykset, yrittäjät ja kapitalistit ottivat valtioi- 
den paikan kansainvälisen yhteistyön määrittäjinä ja monesti myös selk- 
kausten aiheuttajina. Pääoman liikkeet ja pyrkimys hyötyä uusimmasta 
tekniikasta vaikuttivat myös Turussa kuultuihin ja käytettyihin kieliin. 
Tarkastelemme kieliä sekä kuultuina (ks. esim. Simon 20102: 1) että 
nähtyinä, aineettomina ja aineellisina ilmentyminä (esim. Ben-Rafael 
ym. 2010: xi-xix), jotka ovat oleellisia kaupunkiyhteisön ja -tilan jat- 
kuvassa muovautumisessa. Teoreettiset lähtökohtamme, jotka auttavat 
ensisijaisesti määrittämään tutkimusnäkökulman ja -fokuksen, ovat ti- 
lallisessa käänteessä sekä Mimi Shellerin ja John Urryn uuden liikku- 
vuuden paradigmassa (new mobility paradigm). Ymmärrämme kaupun- 
gin tilana, jossa fyysinen ja kulttuurinen kietoutuvat yhteen (Tunturi 
& Syrjämaa 2002: 7—23). Tila on samanaikaisesti materiaalinen mutta 
myös koettu ja kuviteltu. Maantieteilijä Pauli Tapani Karjalaisen (1998) 

määritelmän mukaan ”Fyysisyys on kaupunkiympäristön materiaali- 
suutta: rakennuksia, katuja, puistoja, rakennettua ympäristöä. Koke- 
muksellisuus puolestaan on kaupunkiympäristön inhimillistä tulkintaa 
A7 Näitä ulottuvuuksia yhdistää kulttuurisuus, joka ”viittaa toisaalta 
siihen, että materiaalisena artefaktina fyysinen kaupunki on kulttuuri- 
sidonnainen (— +), toisaalta siihen, että kokemuksellisellakin kaupungil- 
la on kulttuurinen kontekstinsa C —)”. (Karjalainen 1998: 33.) 

Sheller ja Urry ovat kehittäneet tilallisen käänteen pohjalta edelleen 
liikkuvuuden paradigmaa. He korostavat, että jatkuva liikkuvuus ja liike 
ovat yhteisöjen olemuksen ydin — eivät näennäisen pysyvät instituutiot, 
jotka ovat aiemmin korostuneet tutkimuksessa. Samalla he osoittavat, 
miten paikat ovat dynaamisia ja jatkuvasti muuntuvia hybridejä. (Sheller 
& Urry 2006; 2016; Sheller 2017.) Shellerin ja Urryn (2006: 216) teoria 
auttaa hahmottamaan kaupungin dynaamisena ja moninaisena — tilana, 
jossa ei ole yhtä selkeää logiikkaa vaan jossa valitsee samanaikaisten 
arjen käytäntöjen ja verkostojen moninainen “järjestynyt epäjärjestys”. 

Uuden liikkuvuuden paradigmaa on sovellettu erityisesti nyky-yhteis- 
kunnan tutkimukseen, mutta liikkuvuus määritti monin tavoin 1800-lu- 
vunkin maailmaa (Salmi 2008: 33—42) ja myös modernisoituvaa Turkua. 
Kaupunki oli höyrylaivaliikenteen keskus, jonka läpi virtasi huomattava 
osa Suomeen ja Suomesta kulkeneesta ulkomaan matkustaja- ja tavara- 
liikenteestä. Vuosisadan toinen merkittävä uusi teknologia, rautatielii- 
kenne, nopeutti huomattavasti maayhteyksiä Etelä-Suomeen ja edelleen 
Pietariin ja Venäjälle vuodesta 1876 alkaen. Teollistuva Turku oli ihmis- 
ten, koneiden ja tavaroiden virtojen alueellisesti merkittävä solmukoh- 
ta. Lehdistö, kirjakaupat, oppilaitokset ja kirjastot kuljettivat ja levittivät 
tekstejä, mielikuvia ja tietoa. Kaupungissa oli monenlaisia julkisia tiloja, 
joita luonnehtivat erilaiset liikkumisen käytännöt. 

On kuitenkin syytä muistaa, että monikielisyys ei sinänsä takaa run- 
sasta — tai tasa-arvoista — vuorovaikutusta. Sherry Simon (2012), joka on 
tutkinut muun muassa Triesten kaupunkia, jossa asukkaiden valtaosa 
puhui italiaa mutta joka kuului Itävallan keisarikunnan saksankielisen 
hallinnon alaisuuteen, on huomauttanut, että kaupungin monikielisyys 
voi sekä etäännyttää erikielisiä ryhmiä toisistaan että edistää vuorovai- 
kutusta kielirajojen yli. Monikielisessä yhteisössä toiset kielet ovat arvos- 

tetumpia kuin toiset ja toiset ihmiset kykenevät ylittämään kielirajoja 
helpommin kuin toiset. Yleisesti voidaan todeta, että monikielisessä yh- 
teisössä toisten ihmisten tilalliset ja kielelliset reviirit ovat suppeampia 
kuin toisten eikä kaupungissa suinkaan löydy aina yhteistä kieltä, vaikka 
halu ja tarve viestintään olisikin. Useitakin kieliä taitava voi päätyä tilasta 
ja tilanteesta riippuen ummikoksi. (Mt. 12—20.) 


Kielten hierarkioita 


Kosmopoliittiselta eliitiltä, niin kotimaiselta kuin ulkomaiselta, odotet- 
tiin monikielisyyttä, joka yhdisti säädyn sisällä yli kansallisten rajojen 
mutta samalla erotti muista kansanosista. Charlotta Wolffin (2016) 
mukaan ruotsinkielisen eliitin odotettiin osaavan saksaa, ranskaa ja 
englantia, toisinaan myös venäjää tai italiaa. Toisaalta, kuten Wolffkin 
(2016: 106-107, 114-115) toteaa, eliitti oli nopeasti muuttumassa, ja uu- 
sia ihmisiä nousi yhteiskunnan ylimpiin kerroksiin. Kaikilla heillä ei 
ollut samanlaisia kulttuurisia resursseja. Merkittävistä yrittäjistä osalla 
kielitaito saattoi olla hyvinkin kapea (Salminen, käsikirjoitus). Toisaalta 
matkustajarekisterit osoittavat kiistattomasti monien muidenkin kuin 
eliitin jäsenten liikkuneen yli rajojen. Turun höyrylaivasatamaan saapui 
1850-luvun lopulla muun muassa ranskalaisia ja belgialaisia lasityöläi- 
siä, puolalainen työmies ja italialaisia renkejä, jotka todennäköisesti tu- 
livat puutarhatöihin — eivätkä kaikki saapuneet kauppiaatkaan suinkaan 
olleet erityisen vauraita. Kielten kirjosta kertoo se, että tulijoita oli ympä- 
ri laajaa Venäjän valtakuntaa, kuten Baltiasta ja Puolasta, sekä monista 
muista Euroopan maista, kuten Hollannista, Sveitsistä, Espanjasta ja 
Itävalta-Unkarista. Rekisteristä löytyy myös persialaisia ja turkkilaisia. 
Jälkimmäisistä osan nimi viittaa etnisesti kreikkalaisiin henkilöihin. 
Kaukaisin poliisin rekisteröimä tulija oli brasilialainen tilallinen J. A. 
Margues, joka saapui Pietarista kesäkuussa 1858. (AUR, TUK.) 

Turun kieliyhteisöjen moninaisuutta loivat kaupunkiin tulleet tai 
siellä käyneet ihmiset, joita pyrittiin seuraamaan mahdollisimman tar- 
kasti. Käytettyjen kielten kannalta viralliset aikalaisaineistot näyttävät 
tarjoavan kaksi varsin erilaista tulkintaa. Väestönlaskentojen perusteella 

Turku oli muutoin kaksikielinen, mutta kasarmialueilla puhuttiin paljon 
venäjää. Muut kielet olivat määrällisesti hyvin harvinaisia. Poliisin ulko- 
maalaisrekisterit sen sijaan luovat käsityksen suhteellisen vilkkaasta 
kaupungista, jossa sekä vieraili että asui pitempään myös muita kuin 
suomea, ruotsia ja venäjää puhuneita ihmisiä. 


Kieliä ja niiden käyttäjiä jäljittämässä 


Aikalaistilastot keskittyivät etnisyyden, uskonnon ja äidinkielen selvittä- 
miseen. Ensimmäinen henkilölomakkeisiin perustuva väestönlaskenta 
tehtiin vuonna 1870 ja seuraavat toteutettiin kymmenen vuoden välein. 
Jo tutkimuksen toimittamisen tapa kertoo suhteesta kieleen, sillä näkö- 
kulmaa ohjasivat äidinkielen määrittely ja toisaalta väestönlaskennasta 
vastaavien tiedolliset rajoitteet. Nykytutkimuksen näkökulmasta äidin- 
kielen merkitseminen väestötilastoihin on ongelmallista: se ohittaa kak- 
si- ja monikielisyyden, ja monesti kieli määritellään perhekunnittain. 
Äidinkieli voi myös muuttua, ja sen määrittelemiseen vaikuttavat monet 
kulttuurista ja yksilöstä riippuvaiset tekijät. Äidinkieli ei välttämättä ole 
edes henkilön parhaiten hallitsema kieli. (Ks. Adler 2018; Paunonen 
2020, 87-90; Skutnabb-Kangas 2012.) Lisäksi 1800-luvun lopun Tu- 
russa tilastotietoja koonneet eivät tunteneet tarpeeksi kaukaisia kieliä 
pystyäkseen määrittämään tai nimeämään niitä. 

Ruotsia tai suomea puhuneita oli suunnilleen yhtä paljon, ja yhdessä 
nämä puhujat kattoivat vuosina 1870-1890 noin 93-95 % kaupungin 
väestöstä. Seuraavaksi eniten oli venäjänkielisiä, joita oli vuonna 1870 
noin 6,5 % väestöstä. Kasarmeilla heistä toimi lähes tuhat. Tilastojen 
kätköistä löytyy monia pienten etnisten ja kielellisten ryhmien edustajia, 
kuten 79 saksankielistä, 36 englanninkielistä ja 35 ”hepreankielistä” eli 
jiddisiä käyttävää. (Wäenlasku 1870: 71.) Venäjänkielisten määrä väheni 
puolella 20 vuodessa, vaikka kaupungin väkiluku kasvoi. Saksankielis- 
ten määrä nousi hieman yli sadan, ja englanninkielisiäkin oli vuonna 
1880 70 henkeä. Koska Venäjän armeija oli alkanut käyttää Puolasta 
tulevia sotilaita Suomessa, nousi puolaa puhuvien määrä (73 miestä ja 
1 nainen). (Väenlasku 1890: 84-85.) 

Kieltenkäyttö ei vaikuta tarkasteltavalla ajanjaksolla poikenneen suu- 
resti kaupunginosittain, mutta niiden välillä oli kuitenkin eroja (ks. 
myös Mäkinen, Peikola & Tyrkkö tässä teoksessa). Venäjän- ja puolan- 
kieliset keskittyivät ensimmäiseen kaupunginosaan itäiseen keskustaan 
ja erityisesti Sirkkalan kasarmin alueelle. Siellä oli myös toinen saksan- 
kielisten keskittymä; eniten heitä oli seitsemännessä kaupunginosassa 
Aura- ja Puistokadun välisellä, Kauppatorista länteen sijaitsevalla, alueel- 
la. Englanninkielisiä talouksia oli puolestaan telakka-alueella Martissa. 
JiddiSin puhujat asuivat ensimmäisessä ja kuudennessa kaupunginosas- 
sa eli itäisessä keskustassa Sirkkalan kasarmin lähistöllä sekä nykyisen 
kauppatorin itäpuolelle sijoittuvalla keskusta-alueella. (Wäenlasku 1870: 


71) 


SAKSA 

Pitkäaikaisten kauppa- ja kulttuurisuhteiden ansiosta ruotsin läheisen 
sukukielen saksan läsnäolo Turussa oli lähes itsestään selvää. Turkulai- 
sen liikemies-kirjailija Nils Henrik Pinellon (1802-1879) kertomuksissa 
kieli ja sen käyttäjät limittyvät osaksi traditionaalista turkulaisuutta hä- 
nen kuvatessaan Saksasta Turkuun muuttaneita ihmisiä ja sukuja. Esi- 
merkiksi kertomuksessa Tyskan Pinello muistelee saksaksi käytyjä, hä- 
nelle lapsena avautumattomia keskusteluja ja varhaista kielen opetusta, 
kun hän luki kaupungissa asuneen Dorothea Jahnin kanssa saksankie- 
listä virsikirjaa. (Pinello 1866: 3-6.) 

Suomen läheiset suhteet protestanttiseen Saksaan näkyivät tutkimus- 
ajankohtana niin kielen asemassa kuin Turun satamaan saapuvien sak- 
saa puhuvien matkustajien määrässä. Heitä tuli ennen kaikkea Pohjois- 
Saksasta sekä Braunschweigin, Hannoverin ja Nassaun kaltaisilta 
alueilta. Vielä 1800-luvun alussa Turulla oli ollut vahvat yhteydet sak- 
sankieliseen Baltiaan myös Tallinnassa vaikuttaneen Trappin suvun an- 
siosta (Pussinen 2009). Yhteyksistä pitivät vielä 1800-luvullakin huol- 
ta erityisesti Lyypekistä tulleet kauppiaat, jotka turkulaistuivat ja jotka 
luokiteltiin suomalaisiksi. Näistä ehkä tunnetuin oli vuonna 1854 kau- 
punkiin useiden sikäläisten kauppahuoneiden edustajana tullut Johan 
Christian Friedrich Voss (TUK). Hänestä tuli sittemmin Auran sokeri- 
tehtaan konttoripäällikkö sekä Lyypekin ja myöhemmin Saksan konsuli. 

Vossin tavoin hänen Lyypekistä kotoisin oleva vaimonsa Marianne su- 
lautui Turun ruotsinkieliseen eliittiin. (Carpelan 1910: 125-126.) 
Kauppayhteydet nopeasti kasvavaan Hampuriin ja muihin pohjois- 
saksalaisiin kaupunkeihin säilyivät läpi 1800-luvun vilkkaina. Monet 
näiden yhteyksien mukana Turkuun tulleista olivat sosiaalista pääomaa 
tarvinneita kauppiaita, joiden piti uudessa kotikaupungissaan kommu- 
nikoida laajemmin erilaisten kaupunkilaisten kanssa kuin esimerkiksi 
Turkuun saapuneiden insinöörien. Tällöin myös oman kielen merkitys 
väheni. Esimerkiksi Vossia konsulin tehtävässä seurannut, Turussa ja 
Pietarissa kauppiaana toiminut Ludolf Schröder piti ruotsin- ja suomen- 
kielisen henkilökunnan palkkaamista tärkeänä. Vossin tavoin Schröder 
hankki Suomen kansalaisuuden. (Sarlin 1972: 30-31.) Vaikka saksalais- 
peräinen väestö sopeutui uuteen ympäristöön, ei saksan kieli kadonnut 
Turusta. Einar Holmberg on muistellut, kuinka 1800-luvun lopussa 
Turussa oli runsaasti Saksassa kouluttautuneita teknisten alojen am- 
mattilaisia, joiden myötä oli saapunut myös hänen saksalaisia opiskelu- 
tovereitaan. Holmbergin mukaan saksalaisopiskelijat eivät kuitenkaan 
erityisesti näkyneet tai kuuluneet kaupungissa. Sen sijaan saksalaiset 
muusikot tunnettiin ja huomattiin kaikkialla. (Holmberg 1954: 119-120.) 


ENGLANTI 

Turussa oli vuosien 1870 ja 1880 väestönlaskentojen mukaan vähem- 
män saksalaisia, sveitsiläisiä, baltteja ja puolalaisia kuin Helsingissä 
ja Viipurissa. Sitä vastoin brittien suhteellisen suuri määrä kiinnittää 
huomion. Vuonna 1870 Ison-Britannian kansalaisia asui Turussa 24; 
Helsingissä heitä oli 18, Viipurissa 2 ja Oulussa 4. Vuosikymmen myö- 
hemmin Turussa oli peräti Gr brittikansalaista, kun Helsingissä heitä 
oli 20, Tampereella 16 ja Viipurissa 3. (Wäenlasku 1870: 71; Leitzinger 
2008: 69.) 

Turussa, kuten myös Tampereella (Haapala & Peltola 2019: 48), eng- 
lannista tuli käytännössä huomattavasti merkittävämpi kieli kuin käyttä- 
jien määrä antaa olettaa, sillä muutamalla brittitaustaisella ja englannin 
käytöstä kiinni pitäneellä suvulla oli tärkeä rooli teollisuudessa ja siihen 
kytkeytyneessä liiketoiminnassa. Englanti oli murtautunut Turun lii- 
ke-elämään käytännössä vuonna 1844, kun skotlantilainen David Cowie 

(1800-1874) perusti konepajan yhdessä ruotsalaisen Anders Thalus 
Ericssonin kanssa. Molemmat olivat aiemmin työskennelleet englanti- 
laissyntyisen Samuel Owenin konepajalla Tukholmassa ja vastaavissa 
tehtävissä Fiskarsissa. Cowie oli naimisissa Owenin tyttären Francesin 
kanssa. Toinen brittiläinen yrittäjä oli Tampereelta Turkuun muutta- 
nut John Barker (1791-1854), jonka puuvillakehräämö hallitsi jokivarren 
länsirantaa. Britit liikkuivat paljon Euroopassa, ja sikäläiset insinöörit 
olivat kysyttyjä koneellistuvan teollisuuden asiantuntijoita. Erityisesti 
suomalainen puuvillateollisuus tarvitsi heitä ennen 1800-luvun puo- 
liväliä (Haapala & Peltola 2019: 37, 41—43; Peltola 2019: 63—65). Myös 
konepajat ja telakkateollisuus etsivät englantilaista osaamista. Krimin 
sodassa Iso-Britannia oli ollut Venäjän keisarikunnan vihollinen, mutta 
heti sodan päättymisen jälkeen vuosina 1856-1857 poliisi kirjasi usei- 
den brittiläisten insinöörien, teknikkojen ja yrittäjien saapuneen Turun 
satamaan. Osa jäi kaupunkiin, osa jatkoi matkaansa muualle Suomeen. 
(AUR, FUÄ, TUK.) 

Teknologia oli — ja on — alana ylirajainen: siihen liittyy vahvasti ih- 
misten, tiedon sekä materian liike yli valtiollisten rajojen. Alan eturinta- 
massa olivat teollistuneimmat maat, eritoten Iso-Britannia, josta virtasi 
osaajia muualle (Buchanan 1989: 146-157). Osalla heistä oli muodolli- 
nen pätevyys, mutta asiantuntijaksi saattoi kehittyä — tai sellaisena saat- 
toi esiintyä — vaikka koulutusta ei olisikaan ollut. Suomi teollistui suh- 
teellisen myöhään, mutta brittiasiantuntijoille oli kysyntää esimerkiksi 
Tampereella jo 1820-luvulta alkaen (Peltola 2019). Ulkomaisille insinöö- 
reille oli Suomessa pitkään tarvetta, sillä vaikka oma insinöörikoulutus 
käynnistyi 1840-luvulla, oli ammatti-insinöörejä vain kourallinen. Tek- 
niikan eri alojen koulutus eriytyi vasta 1860-luvulla, ja senkin jälkeen 
valmistuneiden insinöörien määrä oli hyvin pieni, vain muutamia hen- 
kilöitä vuodessa. Esimerkiksi 1870-luvulla insinöörien määrän on ar- 
vioitu olleen kaikkiaan 250-300, joista vain 80 oli suorittanut tutkinnon 
Suomessa. (Nykänen 1998: 102-104, 113-114; Michelsen 1999: 129-130; 
Syrjämaa 2017: 73—74.) 

Myös useita liikemiehiä saapui Turkuun arvioimaan kauppamahdol- 
lisuuksia. Jo vuonna 1856 julkaistussa, briteille suunnatussa raportissa 
arvioidaan, että erityisesti valtion palvelukseen pyrkivien oli Suomessa 

osattava ruotsin, suomen ja venäjän lisäksi ainakin saksaa. Lisäksi mo- 
net osasivat englantia ja ranskaa. (Report of a visit to Finland 1856: 5.) 
Vaikka korkeinta virkamieseliittiä ei Turussa vuoden 1827 palon jälkeen 
ollut, kaupunkiin jäi myös brittejä. Todennäköisenä syynä oli mahdol- 
lisuus pyrkiä yhteistyöhön laajan Pietarin talousalueen kanssa ja myös 
se, että Turun englanninkieliset halusivat säilyttää oman kielensä. Lähes 
kaikki britit olivat tulleet teollisuuden tai merenkulun työtehtäviin ja 
poistuivat kaupungista muutaman vuoden tai vuosikymmenen jälkeen. 

Turun englanninkielisen yhteisön avainhenkilö oli skotlantilaistaus- 
tainen koneinsinööri William Crichton (1827-1889). Hän tuli kaupun- 
kiin vuonna 1850 johtajaksi Cowie & Ericssonin konepajalle, vaikkakin 
Krimin sodan ajaksi hänet internoitiin Pietariin. Crichton osti konepa- 
jan vuonna 1862 yhdessä Erik Julinin kanssa. Crichton liittyi monin 
sitein pohjoisen Itämeren alueen brittisiirtokuntien elämään. Hän tunsi 
erinomaisesti Pietarin alueen englantilaiset ja myös avioitui kaupungis- 
sa ollessaan Samuel Owenin lapsenlapsen Annien kanssa. Crichton asui 
Aurajoen rannassa johtamansa Turun Laivanveistämö Oy:n vieressä. 
Telakka-alueella oli monta brittien perustamaa yritystä, jotka hankkivat 
tärkeimpiin tehtäviin työntekijöitä kotimaastaan. Monet olivat insinöö- 
rejä, joilla saattoi olla suuriakin perheitä. Crichtoneilla oli 14 lasta, joi- 
den yhteyksiä englanninkieliseen maailmaan pyrittiin pitämään mah- 
dollisimman tiiviinä. Itse hän säilytti Ison-Britannian kansalaisuuden. 
Englanninkielinen yhteisö oli tiivis, mutta sen vaikutusta kaupungin 
kieliolosuhteisiin on vaikea arvioida. Esimerkiksi presbyteeristä uskoa 
kirjaimellisesti harjoittaneet Crichtonit pysyivät isä Williamia lukuun 
ottamatta erossa kaupungin elämästä tämän kuolemaan asti. (Suominen 
2008a: 12; 2008D.) 


RANSKA 

Siinä missä englanti oli uusi, vahva tulokas, yläluokan sivistyskielenä 
vakiintunut ranska herätti 1800-luvun toisella puoliskolla vähemmän 
huomiota. Suomalainen eliitti oli kosmopoliittista, ja esimerkiksi Turus- 
sa ranskaa opettaneen, ylimpään aateliin kuuluneen G. Ph. Armfeltin 
(Bonn 2004: 74) matkaoppaassa (1859: 8-9) luonnehdittiin ranskaa sää- 
tyläisten ja sivistyksen kieleksi, joka mahdollisti yhteydenpidon muualle 

Eurooppaan. Toisaalta Armfelt kertoi, että Suomessa tarvittiin ranskan 
lisäksi neljää muutakin kieltä: suomea, ruotsia, venäjää ja — ehkä yllät- 
täen — saamea (mt.). 

Ranska ei ollut latinan, saksan ja ruotsin tapaan hallinnon, kaupan tai 
tieteen kieli Suomen alueella, mikä teki siitä suhteellisen harvalukuisel- 
le joukolle merkittävän. Myös Ranskan vallankumouksesta alkanut yh- 
teiskunnallisen epävakaisuuden kausi vaikutti intoon oppia maan kieltä. 
Ranskaa opetettiin kuitenkin kouluissa, ja sen hallitseminen katsottiin 
välttämättömäksi eliitille. Monelle venäläisen yläluokan jäsenelle se oli 
ensikieli, jonka asema imperiumin hallinnossa ja seuraelämässä oli 
keskeinen. (Offord ym. 2018.) Kielenkäyttäjiä ja -käyttötilanteita on kui- 
tenkin monenlaisia. Ranskan osaaminen oli edellytys uran luomiseen 
Venäjällä, mutta se oli myös kieli, jonka hallitsemista pidettiin eliittiin 
kuuluneille naisille tärkeänä. Turussa esimerkiksi Zarah Gerken tarjosi 
nuorille tytöille opetusta saksassa, ranskassa, englannissa ja italiassa — 
sekä pianonsoitossa (ÅU 24.9.1858). 

Tavallisten kaupunkilaisten ranskan taidosta tutkimusajankohtana 
ei ole kovin paljon tietoa, mutta joitakin viitteitä siitä on. Matkailijoille 
muun muassa vakuutettiin, että Suomen suurimmista kaupungeista 
löytyy ajureita ja matkalle avuksi sopivaa palveluskuntaa, joka osaa rans- 
kaa tai saksaa ja joissakin tapauksissa englantiakin (Armfelt 1859: 9). 
Muistokirjoitus kivenhakkaaja Gabriel Ahlstenista vuodelta 1864 pal- 
jastaa yksittäisen ja poikkeuksellisena pidetyn elämäntaipaleen, joka 
osoittaa, että vaatimattomistakin lähtökohdista oli mahdollista kartuttaa 
kielitaitoa. Vain niukasti pohjakoulutusta saanut työmies oli oppinut 
ruotsin ja venäjän lisäksi ranskaa ja saksaa niin hyvin, että oli vuosia 
kestäneellä matkallaan seurannut kivenhakkuun opetusta Tukholmassa, 
Berliinissä ja Pariisissa (ÅU 30.1.1864). 

1800-luku oli nopean kansainvälisen verkostoitumisen aikaa, mikä 
kosketti myös muita kuin kolonialismin vahvimpia keskuksia. Uudet lii- 
kenne- ja tietoliikenneyhteydet lisäsivät verkostoitumista, samoin teollis- 
tumiseen liittyvä kasvanut rahtiliikenne (Kallioinen 2002: 83-120). Siir- 
tomaavaltojen kielien dominoimassa maailmassa käytettiin yhä enem- 
män muuta kuin äidinkieltä. Kielitaito ei tarkoittanut aina sujuvaa kes- 
kustelua vaan myös kykyä selvitä yksinkertaisista käytännön tilanteista. 

Monikielisyys julkisissa kaupunkitiloissa 


Turussa oli monenlaisia tilallisia tihentymiä, joissa monikielisyys koros- 
tui. Tällaisia olivat erityisesti 1) satama, telakka-alue ja ulkomaisten mat- 
kustajien majapaikat ydinkeskustan hotelleista yksityisten pihapiirien 
vaatimattomiin vuokrahuoneisiin. Turkulaiset tutustuivat vieraisiin kie- 
liin ja käyttivät niitä myös 2) kouluissa sekä 3) klubeissa ja yhdistyksissä. 
4) Kulttuuri- ja viihdetapahtumissa korostuivat ulkomaiset kontaktit, 
jotka näkyivät myös lehdistössä ilmoituksina ja mainoksina. 1800-lu- 
vun Turussa vieraskielisiä tekstejä oli sanomalehtiä lukuun ottamatta 
esillä niukasti verrattuna myöhempään, kaupallisuuden värittämään, 
urbaaniin kielimaisemaan (Ben-Rafael ym. 2010: xi-xix), mutta 5) hau- 
tausmaa muistomerkkeineen teki kielellistä moninaisuutta näkyväksi. 
Seuraavaksi tarkastelemme kielten keskinäisiä hierarkioita edellä maini- 
tuissa viidessä erityyppisessä tilassa sekä sitä, kuinka kielten keskinäiset 
hierarkiat vaihtelivat erityyppisissä tilanteissa. 


SATAMA, TELAKKA JA HOTELLIT 

Monikielisyys oli runsainta telakka-alueella ja höyrylaivasatamassa Aura- 
joen varrella. Telakan muualta tulleet työntekijät toivat usein perheen- 
sä mukanaan ja pyrkivät ylläpitämään omaa kieltään kaikin keinoin. 
Sanomalehti-ilmoitukset paljastavat pieniä kirjastoja, joita yrityksiin 
palkatut työntekijät myivät lähtiessään Turusta. Esimerkiksi Cowie & 
co:n konemestarina vuosina 1857-1859 toiminut William MacIntosh 
kauppasi englanninkielisiä insinööritieteitä ja Skotlannin historiaa kä- 
sitteleviä teossarjoja, koska hän oli lähdössä takaisin Isoon-Britanniaan 
(ÀU 10.6.1859; 14.6.1859). Vierailut olivat usein niin lyhyitä, että uutta 
kieltä ei kannattanut opetella. 

Satamat vaikuttivat monikielisyyden näkymiseen ja kuulumiseen, sil- 
lä kuten yleensä rannikkokaupungeissa rahti- ja matkustajasatamat oli- 
vat kansainvälisimpiä alueita. Sataman merkitys näkyi myös siinä, miten 
Turun hotellit ja ravintolat sijoittuivat. 1800-luvulla kaupunkialueiden 
vilkkaiksi näyteikkunoiksi rakennettiin rantabulevardeja (Osterhamme]l 
2014: 280-283). Turussa niitä vastasi Aurajokivarsi, jossa olivat kau- 
pungin parhaimpina pidetyt hotellit ja ravintolat. Kohtaamispaikkana 

oli joen länsipuolella Seurahuoneen edusta, itärannalla erityisesti vuon- 
na 1865 valmistuneen ravintola Samppalinnan ympäristö. 1830-luvulta 
alkaen Turkuun säännöllisesti liikennöineet höyrylaivat pääsivät nouse- 
maan nykyisen Auransillan kohdalla sijainneeseen siltaan asti. (Ikonen 
1999: 102-108.) 

Turun satamat olivat portteja Suomeen. Suhteellisen lyhyitä matkoja 
kulkevat mutta ahtaistakin väylistä selvinneet höyrylaivat tekivät Turun 
ja Tukholman välisestä yhteydestä tärkeän myös muualle Suomeen mat- 
kustaneille. 1850-luvulta asti säilyneet höyrylaivojen matkustajaluettelot 
(HM) antavat viitteitä monikielisistä kohtaamisista laivoilla. Luetteloissa 
ei ole mainittu kansallisuutta saati kielitaitoa, mutta esimerkiksi britti- 
matkailija saattoi havaita oudoilta kuulostaneiden suomen ja ruotsin 
kielien lisäksi tuttuja englantia ja ranskaa (Clive-Bayley 1895: 5). 


Kuva 1. Ranskalainen 
matkailija Leon de Rosny 
muisteli hyvillä mielin ate- 
rioita, maisemia ja kävelyjä 
Samppalinnan mäellä ja 
julkaisi matkakertomuk- 
sessaan Le pays des dix 
mille lacs. Ouelgues jours de 
voyage en Finlande (1886) 
piirroksen matkustajasata- 
man viereisestä puistikosta 
ja ravintolasta. Kuvalähde: 
SAMPALINSA, BnF Gallica. 

Laivalla tarkastettiin passit ja tullattiin matkatavarat, minkä jälkeen mat- 
kustajat pääsivät maihin. Monet suuntasivat Seurahuoneelle tai Samppa- 
linnaan; toiset ajoivat suoraan kaupungin halki jatkaakseen matkaansa. 
Vuodesta 1876 osa matkustajista siirtyi rautatieasemalta Hämeenlinnan 
junaan. Seurahuone oli vuonna 1878 tapahtuneeseen sulkemiseensa 
asti Turun arvostetuin hotelli, jonka Linnankadun varrella olevassa puu- 
paviljongissa yövyttiin, kun taas rannanpuoleinen kivirakennus oli varat- 
tu juhlia ja ruokailua varten. (Lindberg 1921: 63.) 

Ruotsalaistaustaisen tupakkatehtailija P. C. Rettigin rahoittamana 
vuonna 1865 valmistunut ravintola Samppalinna (Ollila 2016: 28—30) 
myytiin seuraavana vuonna Turun kaupungille. Sen sijainti höyrylaiva- 
sataman vieressä ja siellä järjestetyt Turun soitannollisen seuran kon- 
sertit olivat periaatteessa houkuttelevia matkailijoille, mutta vieraiden 
kielten käytöstä löytyy silti mainintoja vain vastakkaisella rannalla si- 
jainneelta Seurahuoneelta. G. Ph. Armfelt (1873: 134) luonnehti Seura- 
huonetta grand hoteliksi ja kertoi siellä olevan tarjolla myös ulkomaisten 
lehtien lukusali. L'Hötel de la Societe mainitsee lehdet erityisenä veto- 
naulana myös omassa, matkaoppaan loppuun liitetyssä mainoksessaan 
(mt.). Myös englantilainen Murrayn opaskirja A Handbook for Travellers 
in Russia, Poland, and Finland (1865) arvioi Seurahuoneen kaupungin 
parhaaksi hotelliksi, mutta arvio ympäröivästä kaupungista ei ollut mai- 
ritteleva. Englantilaisesta näkökulmasta kadut vaikuttivat kovin autioilta 
ja kaupungin kerrottiin kärsineen paljon vuoden 1827 palosta (mt. 269). 
Hotelleilla ja matkaoppailla oli keskeinen asema modernin matkailun 
muotoutumisessa 1800-luvun kuluessa. Painetut matkaopassarjat va- 
pauttivat matkailijat paikallisen opashenkilön palkkaamisesta. Tämä 
puolestaan helpotti keskiluokkaisten, melko rajallisella budjetilla mat- 
kanneiden ihmisten matkustamista. Armfeltin matkaoppaat olivat var- 
sin kotikutoisia mutta Murrayn oppaat kansainvälisesti hyvin tunnettuja. 
Turunkin kuvaus linkittyi siten osaksi laajaa, jo 1830-luvulla alkunsa 
saanutta opaskirjasarjaa, joka kuvasi ja arvotti matkakohteiden ja -reit- 
tien verkostoja Euroopassa, Lähi-idässä, Pohjois-Afrikassa sekä britti-im- 
periumin keskeisessä koloniassa, Intiassa. 

Vuonna 1878 nykyisen kauppatorin ja Puolalanmäen väliin valmistu- 
nut hotelli Phoenix oli suunniteltu ennen kaikkea Turun rautatieasemal- 

le siirtyville matkustajille, mutta siitä ei tullut samanlaista kaupungin 
seuraelämän keskusta kuin mitä Seurahuone oli ollut. Sen sijaan Turus- 
ta muualle siirtyville liikemiehille se sopi, ja aikalaisteksteissä muistel- 
laan erityisesti saksalaisten kauppamatkustajien käyttäneen hotellia ja 
sen ruokasalia. (Lindberg 1921: 68.) 

Suurin osa Turkuun saapuneista ulkomaalaisista oli kauttakulku- 
matkalla. Matkaoppaat esittelivät ulkomaisille matkalaisille kaupungin 
nähtävyyksiä, kuten tuomiokirkkoa ja rappiolla ollutta linnaa (Armfelt 
1859: 1112; A Handbook for Travellers in Russia 1865: 269-270; Armfelt 
1873: 136-142), vaikka huvimatkan takia tuskin kovin moni Turkuun 
suuntasi. Suurin osa matkusti työn takia, osa perhesyistä. Turun keskei- 
syys muualle Suomeen tai Pietariin matkaaville oli ilmeinen Armfeltin 
ensimmäisessä matkaoppaassa (1859). Murrayn oppaassakin matka jä- 
sentyi Turun (ja Helsingin) kautta Tukholmasta Pietariin (A Handbook 
for Travellers in Russia, Poland, and Finland 1865: 269). Höyrylaivat pi- 
tivät Turun matkareittien tärkeänä etappina vielä senkin jälkeen, kun 
rautatieyhteys avattiin vuonna 1876. 

Vaikka suurin osa eri kielten käyttöä esittelevistä kuvauksista kes- 
kittyi lähialueiden matkustajaliikennettä hoitaneiden höyrylaivojen toi- 
mintaan, kaukokaupasta vastanneet purjelaivat olivat vähintään yhtä 
monikielisiä ympäristöjä. Erityisesti tämä oli Turussa nähtävissä lin- 
nan lähellä olevalla Kanavanniemen alueella, jonne tavarasatama siirtyi 
Pikisaaresta vuonna 1875. Satamassa liikkui paljon merimiehiä, jotka 
lisäsivät monikielisyyttä mutta myös levottomuuksia. Heitä pyrittiin oh- 
jeistamaan maailmankielillä: Turun satamajärjestys julkaistiin kolmen 
kotimaisen lisäksi englanniksi ja saksaksi. (ÅP 20.4.1881.) 

Matkustajasataman vieressä, hieman lähempänä jokisuuta olleelle te- 
lakka-alueelle muodostui pieni ja tiivis englanninkielinen yhteisö, joka 
hajosi 1900-luvun alkuun mennessä. Englantia ei käytetty vain Crichto- 
nien talossa, vaan sitä kuultiin joen itärannalle levittäytyneen Turun ve- 
neveistämön alueella, jossa työskenteli monia Isosta-Britanniasta tulleita 
työntekijöitä. Englanninkieliset lapset eivät osallistuneet julkiseen opetuk- 
seen kuin hetkittäin, sillä heitä opetettiin ilmeisesti omassa “koulussa”. 
(Holmberg 1954: 120.) Jos kaikki brittiperheet sijoittivat lapsensa kou- 
luun, heitä saattoi olla siellä 1870—1880-luvun huippuvuosina kymmeniä. 

Kaupunkiin pitkäksi aikaa asettuneita ulkomaalaisia oli paljon vä- 
hemmän kuin lyhytaikaisia matkalaisia, mutta esimerkiksi 1850-luvun 
loppupuolella kaupungissa pitkään oleskelleiden rekisterissä oli monen- 
laisia ammattilaisia eri puolilta Eurooppaa. Osa heistä oli asunut kau- 
pungissa jo useita vuosia kuten noin 30-vuotiaat ranskalainen kankaan- 
kutoja J. A. Thouen ja Seurahuoneen hannoverilainen ravintoloitsija 
Fredrik Schröder. Osa maahan muuttaneista toi mukanaan perheensä. 
Esimerkiksi ravintoloitsija Schröder asui alaikäisen poikansa Fredrikin 
kanssa. Stigzeliuksen puuvillakehräämön työnjohtaja, englantilainen 
Thomas Garsterg, puolestaan asui Turussa yhdessä puolisonsa ja tyttä- 
rensä kanssa. Joissakin perheissä lapset tai osa heistä oli syntynyt Tu- 
russa. Esimerkiksi Turun laivatelakalla työskennellyt tanskalainen Carl 
Johan Fredrik Jörgenssen oli kirjoilla yhdessä puolisonsa ja viiden lap- 
sensa kanssa, joista kaksi oli ilmeisesti syntynyt Turussa. (FUÄS.) 

Puolisoiden ja lasten myötä kielten käyttöpaikat ja -tavat moninais- 
tuivat ja laajenivat. Jonkinasteinen monikielisyys oli väistämätöntä, sillä 
skandinaaveja lukuun ottamatta muut ulkomaalaiset tuskin selvisivät 
arjesta käyttämällä vain omaa tai parhaiten osaamaansa kieltä. Histo- 
riallisia aineistoja kielten jokapäiväisestä käytöstä ei juuri ole säilynyt, 
mutta alankomaalainen historioitsija Willem Frijhoff on korostanut, mi- 
ten siitä huolimatta on ilmeistä, että kommunikoinnin välttämättömyys 
on johtanut kieli- ja kulttuurirajat ylittäviin käytännöllisiin ratkaisuihin 
kuten elehtimiseen ja epämuodolliseen kielten oppimiseen yrityksen ja 
erehdyksen kautta. (Frijhoff 2017: 23, 29—30, 36-37.) Turussakin arki- 
sessa vuorovaikutuksessa kaupungilla monien oli pakko käyttää muuta 
kieltä tai muita kieliä kuin kotona perheen kesken. 


KOULUT 

Vieraiden kielten muodollinen opetus keskittyi kouluihin, joskin mo- 
net opettajat jatkoivat elantoaan antamalla yksityistunteja. Modernien 
eurooppalaisten kielten rooli vahvistui, kun vuoden 1843 koulujärjestys 
vahvisti muun muassa saksan ja ranskan asemaa lukioissa. Aiemmin 
niissä oli luettu klassisten kielten lisäksi vain venäjää ja ruotsia. Tu- 
run kymnaasissa oli opiskeltu näitä kieliä epävirallisesti jo 1830-luvun 
alussa. Lukio-opetus perehdytti opiskelijat ainakin kielen perusteisiin: 

koulussa kieliä opeteltiin pänttäämällä kielioppia ja lukemalla kresto- 
matiaa eli valikoituja paloja kirjallisuudesta. Opettajat vaihtuivat usein, 
joskus lukukausittain; järjestyksenpitokin oli välillä vaikeaa. Vähäiset 
muistelmat viittaavat esimerkiksi ranskanopettajan ruotsinkieliseen kiu- 
saamiseen ja häiriköintiin, mikä teki kaikenlaisen oppimisen vaikeaksi. 
(Nordlund 1974: 35—36.) Ongelmista huolimatta useat yliopistoon tulijat 
pystyivät lukemaan saksalaisia käsikirjoja ja ainakin ponnistellen help- 
poa ranskalaista kirjallisuutta. (Tigerstedt 1919: 163-171.) 

Modernien kielien opettamista määrittivät sekä yhteiskuntaluokka 
että sukupuoli. Kun virkamiehiä ja opettajia kouluttavat lukiot painotti- 
vat latinaa ja saksaa, eliitille suunnatuissa tyttökouluissa opeteltiin 
klassisten kielten kieliopin sijasta ranskan ääntämystä ja keskustelua. 
Svenska fruntimmerskolan (perustettu 1844) ja Heurlinska skolan 
(1861) poikkesivat kielten opetusmenetelmissä ja opetustuntimäärissä 
huomattavasti poikakouluista: puolet tunneista käytettiin käsitöihin, ja 
niiden jälkeen tärkeimmät aineet olivat ranska ja saksa, joita opetettiin 
ylemmillä luokilla 3—4 tuntia viikossa. Fruntimmerskolanin ensimmäi- 
nen ranskanopettaja oli Suomeen tuolloin saapunut Joseph Guinchard. 
Hänen jälkeensä kieliä opettivat yleensä Pietarissa koulutetut naiset, 
jotka olivat opintojensa aikana käyneet myös Ranskassa. (Fontell 1944: 
19-26.) Saksa oli tärkein opetettava vieras kieli myös Turun kauppaop- 
pilaitoksessa (perustettu 1839), jossa oli mahdollista lukea niin ikään 
englantia. (Lento 1939: 78-81.) 

Kielien opetusmetodit vaikuttivat ratkaisevasti siihen, millä tavalla 
niitä käytettiin ja miten ne liittyivät kaupunkien elämään. Tyttökoulut 
noudattivat Pestalozzin menetelmiä, jotka korostivat kielen käyttämistä 
jokapäiväisissä tilanteissa. Hieman samaan pyrki yksityisessä opetukses- 
sa paljon käytetty Robertsonin metodi. Se korosti kielen oppimista il- 
man opettajan apua. Tällöin keskustelut ja omatoiminen tekstien ym- 
märtäminen korostuivat. Sitä vastoin yliopistoon valmistavissa kouluissa 
keskityttiin enimmäkseen kieliopin ja esimerkkilauseiden opetukseen. 
(Tigerstedt 1919: 163-179.) Vaikka koulut periaatteessa vastasivat varsin 
hyvin kolmen merkittävimpänä pidetyn vieraan kielen opetuksesta, käy- 
tännössä opetus saattoi poiketa virallisista tavoitteista paljonkin. 

KLUBIT JA YHDISTYKSET 
Varsinkin 1800-luvun lopulla vieraita kieliä käytettiin — tai yritettiin käyt- 
tää — erilaisissa niille omistetuissa yhdistyksissä, jotka ovat lyhytkestoi- 
sina ja suhteellisen pieninä jättäneet itsestään jälkiä vain lehti-ilmoituk- 
sina. Yhdistyksiä oli paljon; ne helpottivat kanssakäymistä mutta olivat 
samalla keino erottautua sosiaalisesti. Niiden avulla pyrittiin myös oppi- 
maan ja harrastamaan kieliä, Turussa erityisesti englantia ja ranskaa. 
Vuosina 1871-1872 lehdet kutsuivat englanninkielisillä ilmoituksilla 
English societyn kokouksiin, joita järjestettiin usein Hellmanin hotel- 
lissa eli ajankohdan suositussa ravintolassa. Noin vuoden ajan kokouk- 
sistaan ilmoittanut yhdistys yritti rahoittaa toimintaansa arpajaisilla il- 
meisen huonolla menestyksellä. (ÅU 14.11.1871; 16.11.1871; 27.11.1871; 
2.12.1871; 16.11.1872.) Edellistä pitkäikäisempi yritys englanninkielisen 
yhdistyksen perustamiseksi tapahtui saman vuosikymmenen lopulla. 
Tärkeimpänä kokoontumispaikkana oli uusi Phoenix-hotelli, jonne 
houkuteltiin englannin harjoittelusta kiinnostuneita herrasmiehiä pe- 
rustamaan Reading and Conversation Club (ÄP 16.12.1879). Seuraavan 
vuoden tammikuussa yhdistyksen nimeksi oli muuttunut English Club, 
joka kokoontui aluksi torin toisella reunalla sijainneen teatterin läm- 
piössä (ÅP 18.1.1880). Tällä kertaa yhdistys näytti kasvavan nopeasti: se 
siirtyi Phoenixin klubihuoneisiin. Pian tilaisuuksia järjestettiin erikseen 
herroille ja sitten miesten ja naisten yhteistapaamisina. (ÅP 25.1.1880, 
31.3.1880.) Kyse ei keväällä 1880 ollut enää yksin keskusteluista, vaan 
jäsenet saattoivat lukea sanomalehtiä klubin tiloissa torstaisin kello 12:n 
ja 14:n välillä (AP 19.5.1880). Torstai-iltapäivien lukuhetket olivat myös 
sosiaalista toimintaa, jonka oli tarkoitus koota englanninharrastajat yh- 
teen. Tapaamisen sijoittuminen iltapäivään kertoi myös siitä, että taval- 
listen työntekijöiden ei oletettu saapuvan paikalle. 


Kuva 2. English Club tiedotti toi- 
minnastaan paikallisessa lehdis- 


T": Pio vaiti m meeting of the English club 
will be held at the Phenix Hotel to- 


morrow evening at 7 o'clock, tössä. Englanninkieliset ilmoitukset 
Ladies and Gentlemen wishing to join olivat pieniä mutta keskeisellä pai- 
the club may do so at any time. kalla sanomalehden etusivulla. Åbo 
W:m Crichton Jun:r, Posten 28.3.1882. Kuvalähde: Kan- 

Secretary. salliskirjaston digitaaliset aineistot. 

Innostus ei vienyt pitkälle. Jo marraskuussa 1881 English Clubin toi- 
minta uhkasi loppua. Sen sihteeriksi nimettiin mekaanisen alan yrit- 
täjäsuvun uuden sukupolven edustaja, omassa elämässään vaikeuksiin 
joutunut, William Crichton nuorempi (AP 15.11.1881). Tekniikan ammat- 
tilaisista ja erityisesti insinöörien ammattikunnasta oli vähitellen tullut 
kansainvälisesti arvostettuja. 1800-luvun puoliväliin mennessä Isossa- 
Britanniassa insinöörit eivät enää olleet mekaniikassa taitavia käsityö- 
läisiä vaan asemansa vakiinnuttaneita herrasmiehiä. Insinöörit kokivat 
itsensä säätyläisten veroisiksi, mikä edellytti yhteiskunnallisesti arvostet- 
tujen käytäntöjen seuraamista, kuten klubien ja muiden instituutioiden 
perustamista. (Buchanan 1983; Syrjämaa 2017: 75.) Klubin toiminta vil- 
kastui nuoremman Crichtonin johdolla hetkeksi, ja Phoenixista varattiin 
klubihuone viikoittaisia tapaamisia varten (ÅP 29.11.1881). Yhdistyksen 
näkyvä toiminta loppui kuitenkin huhtikuussa 1882, mihin vaikuttivat 
todennäköisesti myös Phoenix-hotellin jatkuvat vaikeudet. Se myytiin 
samana vuonna (AP 19.4.1882). 

Turussa selvin osoitus omaehtoisesta mutta yhteisöllisestä kiinnos- 
tuksesta ranskan opiskeluun oli vuosina 1890-1893 aktiivisimmillaan 
toiminut Club francais (ÅU 15.12.1890), joka kokoontui usein Turun 
työväenyhdistyksen tiloissa Läntisellä Rantakadulla tai kaupungintalolla 
(ÅU 19.4.1897; 1.10.1891). Marraskuussa 1891 oli vuorossa monikielinen 
hanke, ”Dramatisk-Musikalisk soirée”, Turun työväenyhdistyksen tilois- 
sa. Ohjelmassa oli Turun soitannollisen seuran orkesterin musiikkiesi- 
tyksien lisäksi paikallisin voimin esitetty Saint Yves'n yksinäytöksinen 
komedia L'héritage de ma tante sekä Joseph Meryn Aimons notre prochaine. 
(ÄT 10.11.1891.) Paikalle tuli noin sata musiikista ja ranskalaisesta teat- 
terista kiinnostunutta henkilöä seuraamaan paikallisten ranskanhar- 
rastajien esittämiä kahta näytelmää. Todennäköisesti esityksiä ei olisi 
saatu aikaan ilman vuonna 1890 Turkuun saapunutta, ranskaa Turun 
tyttökoulussa opettanutta Louise Villemondia (TUK). 


ESIINTYMISLAVAT 

Turun kieliympäristöä rikastuttivat erityisesti erilaiset esiintyjät, jotka 
kiersivät ammatikseen Eurooppaa. Taide ja viihde olivat ylirajaisia toi- 
mintapiirejä, joissa niin esitykset, teemat kuin ihmiset liikkuivat maasta 

ja kaupungista toiseen. Esityksiä ja yleisöjä erottivat kuitenkin säätyrajat. 
Kosmopoliitti eliitti ja suurempaa yhteiskunnallista arvostusta tavoitel- 
lut porvaristo seurasivat italialaista oopperaa ja sinfoniauutuuksia, kun 
vähävaraisemmat kaupunkilaiset iloitsivat markkinahuveista. (Lehtonen 
1994: 31-65.) Eri taiteen ja viihteen lajit tuottivat erilaisia kieliympäristö- 
jä. Akatemiantalon juhlasali sekä teatterirakennus tarjosivat näyttämön 
arvokkaimmille konserteille, mutta muutoin esityksiä saatettiin järjestää 
esimerkiksi Kupittaan puistossa tai Ruissalon saaressa (Tunturi & Syrjä- 
maa toim. 2017: 29-30, 38-39). 

Klassisen musiikin ilmiöistä ja käytännöistä tuli 1800-luvun aikana 
yhä saksankielisempiä, kun Saksaa rakennettiin yhtenäiseksi kansakun- 
naksi ja konserttimusiikista tehtiin sen merkittävyyden symboli. Ympäri 
maailmaa kiertäneet saksalaiset muusikot olivat tekemässä saksalaisuu- 
desta elettyä todellisuutta jo ennen modernin valtion syntyä. (Kurkela & 
Rantanen 2017: 181.) Turussa kuullusta musiikista pääosin vastanneen 
Soitannollisen seuran orkesterin kapellimestarit ja monet muusikot 
tulivat Saksasta. Vierailevia solisteja tai orkestereita sen sijaan oli suh- 
teellisen vähän. Turku jäi yleensä kauas Manner-Euroopan ja Venäjän 
kiertueista. (Korhonen 2015: 160-194.) Vaikka orkesteri soitti usein ja 
monissa eri paikoissa, konserttikäytäntöjen vuoksi saksaa tai muita kieliä 
ei esiintymisyhteyksissä paljon kuultu. Joskus Turussa kuitenkin esitet- 
tiin oopperaa, jolloin kielikysymys nousi esiin. Oopperoita tai operette- 
ja esitettiin yleensä esiintyjäryhmälle sopivimmalla kielellä. Näin toimi 
esimerkiksi saksalainen oopperaseurue, joka talvella 1876 esitti teatterin 
näyttämöllä Giuseppe Verdin alun perin italiankielisen Trubaduurin ja 
Jacgues Offenbachin ranskankielisen Kauniin Helenan saksaksi. Yleisö 
saattoi myös ostaa saksankielisen käännöksen esityksen tueksi, ei siis al- 
kupetäistä librettoa tai omakielistä käännöstä. (AU 4.2.1876; 23.2.1876.) 

Yksittäisten laulujen osalta käännöksiä ei aina tarvittu. Kun esimer- 
kiksi Sofia Scalchi-Lolli konsertoi Akatemiatalon juhlasalissa vuonna 
1881, italian- ja ranskankielisten aarioiden tueksi ei laadittu käännöksiä, 
vaikka niiden nimet oli toki ruotsinnettu (AP 11.3.1881). Sen sijaan ame- 
rikkalaisen tummaihoisen oktetin The Fisk Jubilee Singersin konsertis- 
sa lyseon juhlasalissa yleisölle tarjottiin ruotsinkielistä käännöslehtistä 
auttamaan laulujen sisällön ymmärtämistä. Englanninkielisten laulujen 

joukossa ryhmän johtaja Maggie Porter Cole esitti Kantelettaren tekstiin 
perustuvan ”Tuoll' on mun kultani” -laulun ruotsiksi. (AU 9.10.1895.) 
Erilaiset ei-eurooppalaiset kohtaamiset olivat yleistyneet suurimpien 
kaupunkien viihdetapahtumissa jo edeltävien vuosikymmenten aikana, 
mutta Turussa vuosisadan vaihdetta lähestyttäessä ne olivat vielä suuria 
harvinaisuuksia (Koivunen 2015: 164, 178; 2021). 

Kaikista musiikkiesityksistä ei kerrottu lehdissä, mutta niitä voi jäljit- 
tää poliisin arkistoista. Posetiivarit olivat lyhytaikaisia kaupungissa kävi- 
jöitä, jotka oli helppo huomata katukuvassa ja joiden esitykset tavoittivat 
nekin kaupunkilaiset, joilla ei ollut varaa käydä maksullisissa konserteis- 
sa tai tapahtumissa. Posetiivarit olivat soittimiensa kanssa kiertäneitä 
italialaisia nuoria miehiä. Esimerkiksi vuonna 1857 Turussa majoittui- 
vat leskirouva Holmrosin luona lyhyen aikaa parmalaiset 25-vuotiaat 
Alexander Kiapori ja Giovanni Dalneva. Turku oli osa posetiivarien 
Suomen-kierrosta, johon kuuluivat muun muassa Helsinki ja Kuopio, 
jälkimmäisellä posetiivarilla myös Tampere ja Vaasa. Köyhät posetiivarit 
kuuluivat niihin matkalaisiin, joita poliisi seurasi varsin tarkasti — saapu- 
neiden matkustajien luetteloissa heidän ulkonäkönsä on kuvattu tarkas- 
ti, kun taas vaikkapa italialainen pikalähetti on jätetty täysin kuvailemat- 
ta. Nimien oikeinkirjoitus on mitä ilmeisimmin horjuvaa, mikä kertoo 
kielen vieraudesta. Näillä matkamiehillä ei ollut asiaa Seurahuoneelle, 
vaan majapaikan oli oltava huokea. He toivat kansainvälisyyttä ja kielten 
kirjavuutta paitsi soittopaikoille myös niihin vaatimattomiin pihapiirei- 
hin, joissa vähävaraiset matkamiehet yöpyivät. Tällaisia majapaikkoja oli 
esimerkiksi ravintoloitsijan leski Holmrosin, karvurin leski Lindebergin 
ja hallimestari Müllerin luona (FUÄS). 


HAUTAUSMAA 

Hautausmaat ovat kielten visuaalisen näkyvyyden kannalta merkittäviä 
kaupungin kielimaisemassa. Hautausmaa on yhdistelmä julkista ja yksi- 
tyistä: se on tilana julkinen, mutta esillä olevat tekstit ovat yksityisten 
kaupunkilaisten näkyviä, kirjallisia viestejä, joilla on ylläpidetty elävien 
yhteiskunnallista ja kielellistä yhteisöllisyyttä (Kolehmainen 2020). 
Turun luterilaisella hautausmaalla pääkielet olivat 1800-luvulla ruotsi 


ja suomi, mutta joidenkin hautakivien tekstejä kaiverrettiin myös eng- 

lanniksi, saksaksi ja latinaksi. Viereisellä ortodoksisella hautausmaalla 
puolestaan lähes kaikki tekstit olivat venäjäksi. (Nervander 1888.) 

Kaupunkikeskustojen ulkopuolelle rakennetut hautausmaat olivat 
1800-luvulla kansainvälinen innovaatio, jota perusteltiin erityisesti hy- 
gienialla. Lopputuloksena syntyi puistomaisia alueita, joissa oli turval- 
lista ja miellyttävää käydä kävelyllä. Erin-Marie Legacey (2019: 75) on 
kuvannut, miten Pariisissa hautausmaista muotoutui vuosisadan alku- 
puolen kuluessa vapaa-ajan käyskentelykohteita, joissa yhdistyivät sekä 
yksityinen omien läheisten muistaminen että julkinen yhteisön merkki- 
henkilöiden muistelu. Suurkaupunkien tyyliin Turussakin oli perustettu 
uusi hautausmaa kaupungin laitamille jo 1800-luvun alussa, juuri en- 
nen sotavuosia, ja sitä laajennettiin useaan otteeseen (Kaisti & Puhakka 
1999: 19-23). Ulkomaalaisille suunnatussa matkaoppaassa sitä esiteltiin 
kiinnostavana vierailukohteena, ”lehtevien puiden ja kukkien tarhana” 
(Armfelt 1873: 143). Suhteellisen etäisestä sijainnistaan huolimatta hau- 
tausmaa oli merkittävä ja tunnettu kaupunkitila. 

Kaupunkilaisten hyvin tuntema ja kenties huomiota herättävin muis- 
tomerkki kaupungin hautausmaalla oli omistettu nuorelle englantilais- 
miehelle, jota kukaan ei tainnut tuntea Turussa hänen eläessään. Nuo- 
rukainen oli kuollut jo vuosisadan alussa, keväällä 1806, ollessaan 
läpikulkumatkalla, ja hänen ruumiinsa oli siirretty seuraavana vuonna 
vastavalmistuneelle Skanssin hautausmaalle ensimmäisenä. (Nervander 
1888: 6, 74; Kaisti & Puhakka 1999: 22-23.) Pitkä muistokirjoitus, joka 
kertoi paljon muutakin kuin vainajan nimen ja elinajan, oli muistomer- 
kin pystytysajankohtana varsin uusi ilmiö (Legacey 2019: 82—83): 


SACRED / TO THE MEMORY OF / WILLIAM ARCH:D CRAMP / LATE A 
MEMBER OF THE BRITISH FACTORY IN SAINT PETERSBURG / WHO ON 
HIS RETURN FROM ENGLAND / DIED AT ABO / MAY 23:RD, 1806, AGED 
27 YEARS / MUCH AND DESERWEDLY LAMENTED / BY A LARGE CIRCLE 
OF FRIENDS. THIS TRIBUTE OF AFFECTION / TO A BELOWED SON / IS 
ERECTED BY HIS SURWIWING PARENTS. 


Tuntemattoman englantilaisen muistomerkistä tuli merkityksellinen osa 
turkulaista kielimaisemaa, poikkeuksellinen mutta havaittava merkki 

julkisessa tilassa. Sen merkityksestä kertovat useat eri vuosikymmeninä 
julkaistut kuvaukset. Erityisesti muistomerkki oli esillä 1860-luvulla sen 
kunnostusta valmisteltaessa (ks. esim. ÄU 31.8.1867, 26.11.1867; Kylä- 
koski 2019), mutta kiinnostus säilyi myöhemminkin. Paikallisessa leh- 
dessä julkaistiin 1880-luvulla ruotsinnos (ÅP 11.12.1880), sillä englantia 
taitamattomalle teksti ei muuten avautunut. Saman vuosikymmenen 
lopulla Nervander (1888: 75) toisti alkuperäisen tekstin ja ruotsinnoksen 
Turun hautausmaita kuvaavassa teoksessaan. 

Crampin erikoinen muistomerkki — ja hautausmaa ylipäänsä — ko- 
rostui tutkittavan ajan kielimaisemassa, sillä kaupungissa oli muutoin 
hyvin vähän minkään kielisiä tekstejä. Kauppojen kyltit olivat vaatimat- 
tomia, eivätkä mainokset vielä olleet vallanneet julkista katutilaa, kuten 
tapahtui asteittain 1900-luvun kuluessa. Maailmalla julkiset muistomer- 
kit alkoivat yleistyä 1800-luvun toisella puoliskolla, mutta suomalaisissa 
kaupungeissa niitä oli pitkään hyvin vähän. Suomen ensimmäinen julki- 
nen historiallista henkilöä esittävä veistos oli Henrik Gabriel Porthanin 
muistomerkki, joka latinan- ja suomenkielisine teksteineen paljastettiin 
vuonna 1864 Turun tuomiokirkon ja Vanhan Suurtorin tuntumassa. 
Seuraavaa muistomerkkiä saatiin Turussa odottaa 1880-luvun lopulle 
saakka, jolloin Per Brahen patsas sijoitettiin aivan tuomiokirkon lähis- 
tölle. Sen jalustan teksti oli sitaatti Brahelta itseltään ja seurasi ortogra- 
fiaa myöten alkuperäistä 1600-luvun ruotsinkielistä virkettä. 

Crampin muistomerkki oli monin tavoin poikkeuksellinen, mutta 
myös kaupungin joidenkin omien asukkaiden haudoilla oli alueen pää- 
kielistä poikkeavia kielivalintoja. Erityisesti englantilaisten, toisiinsa su- 
kusitein liitettyjen yrittäjien, Owenin ja Crichtonin, perheet erottuivat 
muista kaupunkilaisista kielellään. Insinööri Samuel Owenin pienenä 
kuolleiden poikien haudalla lainattiin englantilaisen virren sanoja: Gen- 
tle Jesus, meek and mild / Look upon a little child / Pity my simplicity, / 
Suffer me to come to thee. (Nervander 1888: 33, 77.) Crichtonin komean 
sukuhaudan teksti oli sen sijaan äärimmäisen yksinkertainen ja lyhyt: 
Crichtor's family grave. 

Hautamuistomerkkien tekstien tarkoitus on kuvata vainajia, mutta 
kuten Leena Kolehmainen (2020) osoittaa, tekstien muotoilussa oleelli- 
sia ovat yleensä vainajan jälkeenjääneet sukulaiset sekä hautakiven tek- 

nisestä toteutuksesta vastanneet ammattilaiset. Crichtonin sukuhaudan 
tapauksessa valinnat on mitä ilmeisimmin tehnyt perheenpää William 
Crichton, sillä sukuhauta on perustettu ennen hänen kuolemaansa. 
Kun Emil Nervander kuvaili hautausmaata vuonna 1888, oli Crichto- 
nin sukuhaudan muistotauluun kertynyt vasta kolme nimeä: insinööri 
Crichtonin kaksi pienenä kuollutta poikaa sekä neljä vuotta aiemmin 
kuollut appi, insinööri Samuel Owen. Sukuhaudan rakentamisella on 
määritelty sekä suvun vainajat että tuolloin vielä elossa olleet suvun- 
jäsenet, joita muistomerkki tulisi yhdistämään. Moni muu ulkomailla 
syntynyt ja Turkuun kotiutunut ei erotu viimeisessä leposijassaan kielen 
perusteella, mutta Owenin ja Crichtonin suvut pitivät kiinni kielestään 
myös hautausmaalla. Vaikka vieraskieliset muistomerkit olivat määrälli- 
sesti marginaalisia, ne olivat kulttuurisesti ja yhteiskunnallisesti näkyviä 
ja merkityksellisiä. 


Lopuksi 

Olemme tarkastelleet Turun kieliyhteisöjä ja kielimaisemaa lukemalla 
erilaisia lähteitä rinnakkain. Kvalitatiivisen tutkimuksen keinoin olem- 
me osoittaneet, miten äidinkieltä painottava varhainen tilastomateriaali 
tarvitsee rinnalleen toisenlaisiakin keinoja monikielisyyden tutkimisek- 
si. Analysoimme kielten näkyvyyttä ja niiden käyttöä julkisissa ja puoli- 
julkisissa tiloissa, joiden osalta monenlaista, vaikkakin fragmentaarista, 
lähdemateriaalia on olemassa. 

Teimme artikkelissamme näkyväksi kielten kirjoa. 1800-luvun mit- 
taan lisääntynyt kansainvälinen liikkuvuus voimisti satamakaupungin 
monikielisyyttä. Vieraiden kielten hierarkiassa vahvimpia olivat saksa, 
englanti ja ranska, joiden merkitykseen ja käyttöön Turussa olemme 
artikkelissa erityisesti keskittyneet. Näiden kolmen maailmankielen hal- 
litseminen vaihteli yhteiskunnallisesta asemasta ja sukupuolesta riippu- 
en, ja myös niiden keskinäiset suhteet vaihtelivat tilanteiden ja tilojen 
mukaan. Ranska oli aatelin ja naisten kieli, kun taas saksan kielen muo- 
tojen pitkäaikainen merkitys näkyi sen läsnäolossa kaupungin eliitin ja 
keskiluokan enemmistön toisena kielenä heti ruotsin jälkeen. Toisaalta 

Saksasta tuli myös työläisiä ja kauppa-apulaisia. Saksan kielen asema 
oli Turussa vähemmän merkittävä kuin esimerkiksi Viipurissa, mutta 
englannin kulttuurinen ja yhteiskunnallinen asema oli sen sijaan huo- 
mattava ja vahvistui nopeasti. Syynä olivat vaikutusvaltaiset englanti- 
laistaustaiset yrittäjät mutta myös englannin kasvava arvostus kaupan 
ja tekniikan kielenä. 

Tässä artikkelissa analysoidut kielet olivat tarkastellulla ajanjaksolla 
puhujamääriltään marginaalisia kaupungissa, jossa suomi ja ruotsi oli- 
vat suuren enemmistön hallitsemia kieliä ja jossa venäjällä oli valtiolli- 
sista syistä omanlaisensa painoarvo. Kulttuurisesti, yhteiskunnallisesti 
ja yksilöiden kannalta artikkelissa tutkittujen kielten rooli oli kuitenkin 
merkittävä. Kieli-identiteetin määrittelyyn ja siihen liittyneeseen kieli- 
taisteluun ja valtiolliseen politiikkaan keskittymisen sijasta toisten tai 
kolmansien kielien ja kansainvälisten kontaktien jäljittäminen auttaa 
hahmottamaan toisenlaista Turun historiaa, joka samalla haastaa myös 
perinteisen tavan ymmärtää kansallisvaltion kytkeytymistä ylirajaisiin 
tekniikan, talouden ja kulttuurin verkostoihin. 


VIITTEET 


1 Tämän kuten monen muunkin nimen ortografia vaihtelee aikalaisaineistoissa. 

Vuonna 1880 joka 20:s turkulainen puhui äidinkielenään jotakin muuta 
kieltä kuin suomea tai ruotsia (SVT VI, 11: 74-75; ks. myös Syrjämaa & 
Tunturi tässä teoksessa). Kaupungissa kuultiin venäjää, saksaa, jiddiSiä, 
englantia ja pohjoismaisia kieliä sekä satunnaisesti muitakin kieliä; 
yliopistosivistyksen saaneet osasivat ja käyttivät edelleen latinaa, jotkut 
kreikkaakin. Kaupunki oli kiistatta monikielinen, mutta toinen kysymys 
on, mistä vieraista kielistä Turussa puhuttiin ja mitä niistä kirjoitettiin. 
Missä asiayhteyksissä vieraita kieliä mainittiin? Näkyikö vieraita kieliä 
koskevassa kirjoittelussa eroja suomenkielisen ja ruotsinkielisen leh- 
distön välillä? Miten vieraita kieliä koskeviin mainintoihin vaikuttivat 
esimerkiksi muuttuvat suhteet Venäjään tai kieltenopetuksessa tapah- 
tuneet muutokset? 

Tämän määrällisen ja laadullisen tutkimuksen tavoitteena on aineis- 
tolähtöinen kuvaus viittätoista vierasta kieltä koskevista maininnoista 

1800-luvun lopun turkulaisessa sanomalehdistössä. Sanomalehtien 
kautta kuultiin oman kaupungin, koko Suomen sekä muiden maiden 
asioista; lehdet ohjasivat julkista keskustelua ja toimivat sen välittäjinä, 
ja niiden käytänteet eri kielten ja kieliyhteisöjen näkyväksi — tai näky- 
mättömäksi — tekemisessä muokkasivat asenteita ja käsityksiä. 

Selvitämme tutkimuksessamme, mitä turkulaisten sanomalehtien 
kielimaininnat kertovat Turussa ja muualla maailmassa eri konteksteis- 
sa puhutuista ja kirjoitetuista kielistä. Jotta voimme vertailla lehdissä 
esiintyviä vieraiden kielten kielimainintoja Turussa puhuttujen vierai- 
den kielten kirjoon, olemme rajanneet tarkasteltavat kielet kaupungin 
vuosien 1870-1890 väestönlaskennoissa mainittuihin 13 vieraaseen 
kieleen sekä koulusivistyksen kannalta tärkeisiin latinaan ja kreikkaan. 
Tutkimusaineistona on Kansalliskirjaston digitoiman laajan sanoma- 
lehtiaineiston Turussa ilmestyneet suomen- ja ruotsinkieliset sanoma- 
lehdet (Kettunen ym. 2016). Aineiston laajuuden ja digitoinnin laatuun 
liittyvien puutteiden tuomien haasteiden vuoksi olemme tutkimukses- 
samme rajanneet yksityiskohtaisen tarkastelun kohteeksi 1880-luvun 
lehdet. Kysymys on vuosikymmenestä, jolloin Turun sanomalehdistö oli 
kieli- ja nimikevalikoimaltaan monipuolisimmillaan. 

Suomalaisessa historiantutkimuksessa monikielisyyttä ja vieraiden 
kielten läsnäoloa on tarkasteltu osana kaupunkien ja teollisuusyhteisö- 
jen kasvua ja niiden yhteiskunnallisen rakenteen muuttumista (esim. 
Waris 1950; Jutikkala 1957; Tandefelt 2002; Lönnroth 2009; Tunturi 
ym. 2017; Tyrkkö 2019; ks. myös Syrjämaa & Tunturi tässä teoksessa). 
Tämän tutkimuksen tarkoituksena on laajentaa näkökulmaa kaupungin 
kielioloista kaupunkilaisten lukemien sanomalehtitekstien kautta välit- 
tyvään vieraiden kielten maailmaan vertaamalla turkulaisten sanoma- 
lehtien sivuilta vieraista kielistä välittyvää kuvaa kaupungin 1800-luvun 
lopun väestönlaskentojen tietoihin. 

Tutkimus sijoittuu metodisesti digitaalisten ihmistieteiden kenttään 
(esim. Sinnemäki & Tolonen 2015; Rantala ym. 2019). Termi digitaaliset 
ihmistieteet viittaa monilta eri aloilta ammentavaan tutkimusmetodiik- 
kaan, jonka keskiössä on digitaalisten, usein huomattavan mittavien, 
tutkimusaineistojen tietokoneavusteinen analysoiminen erityisesti las- 
kennallisia ja tilastollisia menetelmiä hyödyntäen. Keskeistä niin sano- 

tussa digihumanistisessa tutkimuksessa on, että uusilla menetelmillä 
pyritään vastaamaan nimenomaan humanistisiin ja yhteiskuntatieteelli- 
siin tutkimuskysymyksiin ja että tietoteknisesti ja laskennallisesti tehtyjä 
havaintoja tulkitaan ihmistieteiden näkökulmasta ja niiden teoreettisiin 
viitekehyksiin tukeutuen. 

Tässä tutkimuksessa digitaaliset hakumenetelmät mahdollistavat va- 
littujen avaintermien, tässä tapauksessa kielten nimien, systemaattisen 
haravoimisen tutkimuksen kohteeksi valitusta aineistosta laajuudessa, 
jota ei olisi realistisesti mahdollista toteuttaa perinteisesti lukemalla. Ha- 
kutulokset analysoitiin sekä määrällisesti että laadullisesti. Määrällinen 
analyysi kertoo eri kielten esiintymistaajuuksista kyseisenä ajanjakso- 
na, ja laadullinen analyysi paljastaa, missä yhteyksissä ja millä tavoin 
eri kielistä puhuttiin paikkakunnan sanomalehdissä 1880-luvulla. Näin 
saatu kokonaiskuva kielten näkyvyydestä ja kielten välisistä arvostuksis- 
ta osoittaa, että kielet esiintyivät sanomalehdissä monissa eri konteks- 
teissa: lehdissä puhutaan kielten opettamisesta ja niiden oppimisesta, 
kielitaidon merkityksestä töitä etsittäessä, käännöskirjallisuudesta ja sen 
saatavuudesta, kielipolitiikasta, ulkomaalaisista Turussa ja turkulaisista 
ulkomailla sekä monista muista aiheista. Tutkimuksemme kohteena 
eivät siis ole niinkään kielistä puhumisen käytänteet vaan se, mitä eri- 
laiset maininnat kertovat meille 1800-luvun Turun monikielisyydestä ja 
siitä, miten monikielisyys näyttäytyi sanomalehtien lukijoille. Osa näistä 
kieliin kohdistuvista viitteistä käsittelee monikielisyyttä nimenomaan 
Turussa, jotkin harvat jopa konkreettisissa kommunikaatiotilanteissa. 

Kirjoitus jäsentyy seuraavasti: Aluksi käsitellään lyhyesti tilastotie- 
toja, jotka koskevat vieraiden kielten puhujia 1800-luvun loppupuolen 
Turussa. Sen jälkeen tarkastellaan Turun sanomalehdistöä 1880-luvulla 
ja kuvataan tutkimusaineiston poiminta ja käsittely. Tätä seuraavat kieli- 
mainintojen määrällinen analyysi turkulaisissa sanomalehdissä vuosina 
1880-1889 sekä sanomalehtien kielipuheen laadullinen tarkastelu. Lo- 
puksi esitetään tutkimuksesta nousevat keskeiset johtopäätökset. 

Vieraat kielet 1800-luvun jälkipuolella Turussa 


Ennen sanomalehtien välittämiin kielimainintoihin syventymistä on 
syytä tarkastella sitä vieraskielisen puheen kirjoa, jonka 1800-luvun jäl- 
kipuolen turkulaiset saattoivat jokapäiväisessä elämässään kuulla. Tämä 
on kiinnostavaa erityisesti siksi, että voimme näin verrata sanomalehdis- 
sä esiintyvien kielimainintojen määrää ja jakaumaa turkulaisten omin 
korvin kuulemaan todellisuuteen: Oliko Turussa puhuttujen vieraiden 
kielten joukossa sellaisia, joista sanomalehdet eivät mainitse juuri mi- 
tään? Esiintyivätkö jotkin Turun vieraista kielistä sanomalehtimainin- 
noissa huomattavasti useammin kuin niiden puhujien määrä kaupun- 
gissa voisi antaa olettaa? 

Turun kaupungin kielioloista 1800-luvun jälkipuolella kertovat 
väestönlaskentojen kielitilastot. Turussa väestönlaskennat toteutettiin 
1800-luvulla 15.3.1870, 1.10.1880 ja 1.12.1890. Vuoden 1870 laskentaan 
perustuvassa pääkielisten puhujien taulukossa esitetään omissa sarak- 
keissaan suomen ja ruotsin lisäksi venäjän, saksan, puolan, tanskan/ 
norjan, ranskan, englannin, viron, liettuan, heprean ja tataarin puhujien 
määrät kaupunginosittain (SVT VI, 3: LXXI). Vuoden 1880 laskennan 
tuloksissa mainitaan suomen ja ruotsin ohella venäjä, saksa, tanska/ 
norja, englanti, ranska, puola/lätti (latvia), italia ja juutalaissaksa. Näi- 
den lisäksi on nimetty Muita kieliä -sarake. Uutena tietona mukana on 
eri kielten puhujien sukupuolijakauma (SVT VI, 11(2): 74-75). Vuonna 
1890 taulukon sarakkeet olivat muilta osin samat kuin edellisessä las- 
kennassa, mutta puolan ja lätin yhteydessä mainitaan myös liettua eikä 
italiaa mainita enää erikseen (SVT VI, 20(1): 84-85). 

Kaaviossa 1 esitetään (suomi ja ruotsi pois lukien) puhujamäärät niis- 
tä kielistä, jotka esiintyvät kaikissa kolmessa Turun 1800-luvun väestön- 
laskentaan perustuvissa ja edellä esitellyissä taulukoissa (venäjä, saksa, 
puola/lätti/liettua, tanska/norja, ranska, englanti). Lisäksi mainitaan ne 
vain yhdessä tai kahdessa laskennassa mainitut kielet, joiden puhujia 
on enemmän kuin 10 (heprea, juutalaissaksa). 

Kaavio 1. Vieraiden kielten puhujamääriä Turun väestönlaskennoissa 1870—1890 
(SVT VI, 3: LXXI; 11(2): 74-75; 20(1): 84-85). Käytetyt lyhenteet ylhäältä lukien: ve = 
venäjä, sa = saksa, pu = puola, lä = lätti (latvia), li = liettua, ta = tanska, no = norja, 
ra = ranska, en = englanti, j-s = juutalaissaksa (jiddiS) ja he = heprea. 


Kaavio 1 osoittaa, että venäjää pääkielenään puhuvat muodostivat kai- 
kissa kolmessa laskennassa ylivoimaisesti suurimman vieraiden kielten 
puhujien ryhmän Turussa. Suurta määrää selittää ainakin jossain mää- 
rin kaupunkiin sijoitettuna ollut venäläinen sotaväki. Heitä edustavat 
esimerkiksi vuoden 1870 kielitaulukon 966 henkilöä kaikkiaan 1 285:stä 
venäjän äidinkielekseen ilmoittaneesta (ks. SVT VI, 3: LXXI, rivi Ka- 
sarmit). Merkillepantavaa on, että vuosien 1880 ja 1890 laskennoissa 
jiddisin puhujat muodostivat Turussa venäjänkielisten jälkeen suurim- 
man vieraskielisten ryhmän. Vuoden 1870 kielitilastossa heidät on tosin 
ilmeisen virheellisesti mainittu heprean puhujina." 

JiddiSin lailla saksan pääkielekseen ilmoittaneiden määrä oli Turun 
1800-luvun väestönlaskentatilastoissa nousujohteinen. Sen tasaisesti 
nouseva profiili poikkeaa kiinnostavasti erityisesti tanskan/norjan ja 
englannin puhujien vaihtelusta tarkasteltavissa kolmessa väestönlas- 
kennassa. Kuten kuviosta 1 ilmenee, oli kaupungissa vuoden 1880 
väestönlaskennassa huomattavasti enemmän näiden kielten pääkielisiä 
puhujia kuin vuosien 1870 ja 1890 laskennoissa. Vuoden 1880 kielitau- 

lukkoa lähemmin tarkasteltaessa voidaan havaita, että saksan pääkie- 
lekseen ilmoittaneiden 107 henkilön sukupuolijakauma oli hyvin tasai- 
nen (56 miestä ja 51 naista). Tanskan ja norjan 80 puhujasta sen sijaan 
peräti 73 oli miehiä, ja myös englannin puhujista miehet muodostivat 
selvän enemmistön (44 henkilöä 70:stä). Taulukosta ilmenee myös, että 
vuoden 1880 väestönlaskennassa 80:stä tanskan ja norjan puhujasta 
64 (kaikki miespuolisia) oleskeli Turun ulkosatamana toimineessa Piki- 
saaressa. Pikisaaressa oli tuolloin myös enemmän englantilaisia (yht. 26 
henkilöä, joista miehiä 22) kuin muualla. (SVT VI, 11(2): 74-75.) Luvut 
selittynevät sillä, että Pikisaaresta tavatut vieraiden kielten puhujat olivat 
lähinnä merimiehiä. Tanskan-, norjan- ja englanninkielisten merimies- 
ten suuri määrä kaupungissa vuoden 1880 väestönlaskennassa vuosien 
1870 ja 1890 laskentoihin verrattuna saattaa liittyä siihen, että lokakuun 
alussa toteutettu laskenta ajoittui purjehduskaudelle ennen meren jää- 
tymistä (vrt. Ikonen 1999: 99). 


Aineisto: turkulaiset sanomalehdet ja niihin kohdistetut 
haut 


Tarkastelemme aluksi turkulaisen sanomalehdistön yleispiirteitä tutki- 
muskohteena olevan ajanjakson eli 1880-luvun aikana. Toinen alaluku 
esittelee aineistoon kohdistettujen hakujen toteutusta ja hakutulosten 
käsittelyä. 


TURKULAISEN SANOMALEHDISTÖN PIIRTEITÄ 1880-LUVULLA 
Suomalaisen sanomalehdistön historiassa 1880-luvulle tunnusomaisia 
piirteitä olivat suomenkielisten lehtien määrän ja levikin huomattava 
kasvu sekä kielipoliittisten linjanvetojen kärjistyminen suomen- ja ruot- 
sinmielisten sanomalehtien välillä niin sanotun liberaalilehdistön kus- 
tannuksella (Landgren 1988: 280, 308). Vuosikymmentä leimasi myös 
yhteiskunnallisten, taloudellisten ja sivistyksellisten kysymysten aiem- 
paa laajamittaisempi käsittely sanomalehdissä (Steinby 1963: 62). 
Turussa julkaistiin 1880-luvun kuluessa kuutta sanomalehteä — 
enemmän kuin millään aiemmalla vuosikymmenellä. Lehdistä kolme oli 

ruotsin- ja kolme suomenkielistä. Ruotsinkielisistä aiemmin liberaalia 
linjaa edustanut Åbo Underrättelser (AU) esiintyi 1880-luvulle tultaessa 
lähinnä epäpoliittisena; sen erikoisuutena oli kiinnostus merenkulkuun 
(Juva 1957: 822; Landgren 1988: 359-360; Nuutinen 1999: 18). Vuodes- 
ta 1874 ilmestynyt Åbo Posten (AP) kallistui varsinkin loppuaikoinaan 
suomenmielisyyden suuntaan, vaikka lehti virallisesti ilmoitti pysytte- 
levänsä kielikysymyksessä puolueettomana (Juva 1957: 824; Landgren 
1988: 354-355). Kielitaistelun kärjistyessä Åbo Postenin tila kävi poliitti- 
sesti ahtaaksi sitä selkeämmin kantaa ottavien uusien sanomalehtien vä- 
lissä, ja se joutuikin lopettamaan toimintansa niukkojen ilmoitustulojen 
vuoksi kannattamattomana vuoden 1883 lopulla (Juva 1957: 824; Land- 
gren 1988: 355; Nuutinen 1999: 19). Saman vuoden alussa toimintansa 
aloittanut Åbo Tidning (AT) sen sijaan oli kielikysymyksessä linjaltaan 
selvästi ruotsinmielinen ja sivistys-, kulttuuri- ja talouskysymyksissä 
ruotsinmieliselle lehdistölle ominaisesti liberaali (Landgren 1988: 355). 

Lehdistön poliittinen polarisoituminen näkyy vastaavasti Turun 
suomenkielisten sanomalehtien vaiheissa. Vuodesta 1851 ilmestynyt 
Sanomia Turusta (ST) oli suomenkielistä kansansivistystä edistäneestä 
linjastaan huolimatta pitkälti epäpoliittinen, ja 1880-luvun kuluessa se 
menettikin aiemman valta-asemansa loppuvuodesta 1880 toimintansa 
aloittaneelle korostetun suomenmieliselle Auralle (Landgren 1988: 314; 
Juva 1957: 823, 826). Oman kuriositeettinsa turkulaisten sanomaleh- 
tien poliittiseen maisemaan toi vuodesta 1883 ilmestynyt Turun Lehti 
(TL), jota julkaisi sama kirjapaino-osakeyhtiö kuin ruotsinmielistä Äbo 
Tidningiä. Lehti oli hinnaltaan huokeampi ja sisällöltään kevyempi kuin 
suomenkieliset kilpailijansa. Lars Landgren (1988: 355) toteaakin lehden 
tällä tavoin palvelleen ”ruotsinmielisyyttä kiertäen”. 

Kaavio 2 esittää Turun suomen- ja ruotsinkielisten sanomalehtien si- 
vumäärän muutoksia vuosina 1880-1889 Kansalliskirjaston digitoiman 
aineiston perusteella. Kaikkien lehtien vuotuinen kokonaissivumäärä oli 
vuosikymmenen alussa noin 3800 ja vuosikymmenen lopulla jo lähes 
6300. Tähän vaikutti erityisesti suomenkielisten lehtien 1880-luvun ku- 
luessa huomattavasti kasvanut julkaisutiheys (ks. ilmiöstä laajemmin 
Steinby 1963: 64-66). Esimerkiksi Aura ilmestyi aluksi vain kerran 
viikossa mutta oli jo vuoden 1887 alussa muuttunut kuusipäiväiseksi. 

Suomenkieliset lehdet 


— Ruotsinkieliset lehdet 


A 


O ex ov ei ob ai e D O 
D 4” dë dl dë dii d dë dëi dëi 
SZ SZ Zë ZZZ ZZ Za 


Kaavio 2. Turkulaisten sanomalehtien sivumäärän kehitys vuosina 1880—1889. 


Saman vuoden alussa Aurasta alettiin julkaista vielä erillistä kaksi ker- 
taa viikossa ilmestynyttä maaseutupainosta. Kuten kaaviosta 2 ilmenee, 
Turun suomenkielisten sanomalehtien yhteenlaskettu sivumäärä ylitti 
ensimmäistä kertaa ruotsinkielisten lehtien sivumäärän vuonna 1887. 
Kuviota tarkasteltaessa on tosin syytä huomata, että sanomalehtien si- 
vumäärät eivät suoraan kerro niiden käyttämästä palstatilasta, johon vai- 
kuttivat myös formaatti (lehden fyysinen koko) ja palstaluku (ks. Land- 
gren 1988: 375-376). 

Turkulaisten lehtien lukijakunnan laajuudesta antaa viitteitä niiden 
tilaajamäärät. Vuonna 1890 selvästi suurin levikki oli Auralla, 4000 
tilaajaa; Turun Lehden ja Åbo Underrättelserin vastaavat luvut olivat 2 500 
ja 1 900 (Juva 1957: 826). Kaupunkien virkamiesten, säätyläisten ja por- 
varien ohella maalaisväestö oli 1860-luvulta lähtien alkanut vähitellen 
tulla lehtien lukijoiden piiriin, aluksi ruotsin- ja sitten suomenkielisillä 
alueilla. Vaikkei työväestö vielä 1880-luvulla laajalti lukenut sanoma- 
lehtiä, kaupunkien lukusalien ja maaseudun lukutupien kautta sekin 
oli lehtien sosiaalisen levikin piirissä. (Landgren 1988: 286-287, 288.) 
Sanomalehtien lukemisen tärkeydestä niille, jotka halusivat laajentaa 
maailmankuvaansa, kertoo Landgrenin (1988: 287) tutkimukseensa 

sisällyttämä aikalaisnäkemys Aura-lehdestä (14.11.1882). Siinä lehden 
maaseutukirjeenvaihtaja perustelee sanomalehtien tarvetta seuraavasti: 
”Tämä on tarpeellista jokapäiwäisessä elämässä, aineellisessakin suh- 
teessa saada oppia ja kuulla kuinka muualla maailmassa eletään ja toi- 
meen tullaan.” 


TUTKIMUSAINEISTON POIMINTA JA KÄSITTELY 
Toteutimme turkulaisten 1880-luvun sanomalehtien kielimainintoi- 
hin kohdistetut haut Kansalliskirjaston Digitaaliset aineistot -sivuston 
hakutoiminnon avulla huhtikuussa 2019. Hakutoiminto mahdollistaa 
osumien tallentamisen Fxcel-muotoisena taulukkona, joka sisältää myös 
osumien esiintymäympäristöt sanomalehtien sivuilla (ks. https://digi. 
kansalliskirjasto.fi/search). Koska ilmeni, että suomenkielisissä aineis- 
toissa merkkejä korvaavan tähden (*) käyttäminen hakulausekkeissa 
johti sanojen esiintymäkontekstin jäämiseen pois Fxcel-taulukoista, 
jouduimme turvautumaan kokosanahakuihin. Hakulausekkeiden muo- 
toilussa oli huomioitava myös digitoidun sanomalehtiaineiston auto- 
maattisen tekstintunnistuksen (OCR) vaihteleva laatu ja teksteihin sen 
vuoksi jääneet virheet. Ongelmia esiintyi varsinkin suomenkielisten 
fraktuuralla ladottujen tekstien kohdalla. Koehakujen perusteella havait- 
simme esimerkiksi alkuperäistekstin fraktuuran k:n digitoitaessa joskus 
muuttuneen I-kirjaimeksi tai w:stä tulleen m (esim. ”ranska” > ”ransla”, 
”wenäjän” > ”menäjän”). Koehauissa ilmenneet yleisimmät tämäntyyp- 
piset virheet huomioitiin hakulausekkeissa (ks. liitteen taulukko 1). 
Rajasimme haut 1.1.1880—31.12.1889 ilmestyneisiin ruotsin- ja suo- 
menkielisiin sanomalehtiin, joiden julkaisupaikaksi oli Kansalliskir- 
jaston tarjoaman aineiston metadatassa merkitty Turku. Hakujen koh- 
teeksi valitsimme Turun kaupungin 1870-1890 väestönlaskentojen 
taulukoissa esiintyneet vieraat kielet englannin, heprean, italian, jid- 
diSin, liettuan, lätin, norjan, puolan, ranskan, saksan, tanskan, venäjän 
ja viron. Lisäksi mukaan otettiin kreikka ja latina. Tarkasteltavia kieliä 
oli näin ollen kaikkiaan viisitoista. Artikkelin liitteenä esitetty taulukko 
1 sisältää esiintymien löytämiseksi käyttämämme hakusanat ja -lausek- 
keet ruotsiksi ja suomeksi. Hauissa käytetyt eri kielten nimitykset ja 
oikeinkirjoitusvariantit 1800-luvun ruotsissa ja suomessa perustuvat 

sanomalehtiaineistoon kohdistamissamme koehauissa tehtyihin havain- 
toihin ja suomen osalta myös Kansalliskirjaston Fennica-kokoelman ni- 
mikkeiden tarkasteluun (https://fennica.linneanet.fi/). 

Kun hakutulokset oli tallennettu Excel-taulukkoina, kävimme tulok- 
set läpi yksitellen ja poistimme kaikki esiintymät, jotka eivät liittyneet 
kieleen. Sanahaut tuottivat 46 245 esiintymää, joista tarkastelun jälkeen 
8852 osoittautui kieliviittauksiksi. ”Vääriä” osumia oli erityisesti suo- 
menkielisissä hakutuloksissa runsaasti. Koska hakuja ei ollut mahdol- 
lista kohdistaa vain pienellä alkukirjaimella alkaviin sanoihin, osumien 
joukkoon valikoituivat automaattisesti myös teksteissä esiintyneet sa- 
manmuotoiset maiden ja valtioiden nimet (esim. Englannin, Saksasta). 
Toisaalta kielten nimetkin saatettiin aikakauden lehdissä joskus kirjoit- 
taa isolla alkukirjaimella, joten tämäkään rajaus ei olisi ollut ongelma- 
ton. Näiden lisäksi hakutulosten joukosta piti poistaa muun tyyppisiä 
virheosumia: esimerkiksi puola-hakusanat tuottivat viittauksia sekä 
Puolalanmäkeen että sanaan puolin tai OCR oli tulkinnut joskus muun 
muassa sanat laiwa ja lahna sanaksi latina. 


Määrällinen tarkastelu 


Määrällisen analyysin ensisijaisena tavoitteena oli selvittää, miten usein 
eri kieliin viitattiin turkulaisissa sanomalehdissä tutkittavana ajanjakso- 
na. Digitaalinen sanomalehtiaineisto ei anna tarkkoja lehti- tai sivukoh- 
taisia sanamääriä, joten perinteisten korpuslingvististen sanamäärään 
suhteutettujen sanataajuuksien käyttö ei ollut mahdollista. Käytimme 
sen sijaan mittarina sivumäärää ja normitimme osumien määrän las- 
kemalla, kuinka monella sivulla kukin kieli mainitaan suhteutettuna 
koko vuosittaiseen sivumäärään. On selvää, että sivu on jossakin määrin 
epätarkka käsite, sillä lehdestä ja aikakaudesta riippuen yhdelle sivulle 
saatettiin taittaa hyvin erilaisia sanamääriä. Katsoimme kuitenkin, että 
sivu on käsitteellisesti selkeä ja koherentti yksikkö ja on perusteltua, että 
kielimainintojen suhteuttaminen sivumäärään antaa meille karkean ver- 
tailuarvon siitä, miten usein aikalaislukija kohtasi kielimaininnan lehtiä 
lukiessaan. Koska ajatuksena oli arvioida näitä ”kohtaamisia” kielten 

kanssa määrällisesti, teimme päätöksen, että keskitymme siihen, maini- 
taanko jokin kieli sivulla vai ei; jos kieli mainitaan samalla sivulla useita 
kertoja, kyse on edelleen samasta kohtaamisesta ja laskemme siksi vain 
ensimmäisen esiintymän. 

Suomenkielisten ja ruotsinkielisten lehtien kielimainintojen taa- 
juudet 1830-luvulla esitetään pylväsdiagrammina kaaviossa 3. Kaavion 
yläosassa näkyvät ruotsinkieliset lehdet ja alaosassa suomenkieliset, ja 
kunkin pylvään korkeus kuvastaa kielimainintojen yhteenlaskettua suh- 
teutettua frekvenssiä miljoonaa sivua kohti. 


| PP ELER d 


gë 
N 


[ SYYN 


A 


LASAR irtena ap tea DE FEEF 
LLL 


regear 


apaa 
ag e EE EELER TETTE 0 vapaa mesdT IL ELE EE TETTE 
res d 


RERRAREEA STEIN 


EH 


Kaavio 3. Kielimainintojen suhteutetut taajuudet 1880-luvun sanomalehdissä. 


Tarkasteltavan vuosikymmenen aikana kieliviittausten taajuudet ovat 
sekä suomen- että ruotsinkielisissä lehdissä pääosin samaa suuruus- 
luokkaa. Kuten kuviosta näkyy, eri kielten suhteelliset osuudet ovat var- 
sin samankaltaisia: venäjä, ranska, englanti ja saksa ovat sanomalehti- 
teksteissä useimmin mainittuja kieliä. Niiden jälkeen tulevat tanska, 
italia ja norja sekä klassiset kielet latina ja kreikka. Yhdessä esiintymis- 
taajuuksien samankaltaisuuden kanssa tämä on uusi ja mielenkiin- 

toinen tieto, sillä olisi saattanut olettaa, että eurooppalaisista vieraista 
kielistä olisi puhuttu ruotsinkielisessä lehdistössä suomenkielistä enem- 
män tai että ruotsin- ja suomenkielisten sanomalehtien välillä olisi suu- 
rempi ero siinä, mihin vieraisiin kieliin niissä viitataan. 
Esiintymistaajuuksiin vaikuttaa myös samojen uutisten ja ilmoitusten 
toistuminen eri lehdissä (ks. Nivala ym. 2018). Koska toistotkin ovat osa 
kielten esiintymistä sanomalehdissä, emme poistaneet niitä. Tyypillinen 
esimerkki tällaisesta usein toistuvasta elementistä on lähes jokaisessa 
Sanomia Turusta -lehden numerossa julkaistu kirjamainos (kuva 1). 
Mainoksessa esiintyy pitkä lista kielistä, joilla Raamattuja tai Raamatun 
osia on saatavilla; kirjakauppiaan valikoimiin kuuluu myös näkövam- 
maisten Raamattu. Viittaukset viron, lätin, liettuan, tanskan ja norjan 
kieliin tulevat pääosin näistä mainoksista. Mainoksessa mainitaan myös 
useita muita kieliä, joita emme ottaneet systemaattisen kvantitatiivisen 
tarkastelun kohteeksi, koska kyseisten kielten puhujia ei asunut Turussa 
tutkittavana aikana kuin korkeintaan aivan satunnaisesti. Sinänsä huo- 
mionarvoista on, että säännöllisesti julkaistun mainoksen kautta Sano- 
mia Turusta -lehden lukijat kohtasivat toistuvasti mainintoja esimerkiksi 
”norjalais- ja wenäläis-lapin” kaltaisista harvinaisista kielistä (ks. kuva 1). 


Wybhä raamattu 


Paikila tawahifida Lielilä 
Palwimpiin hintoibin. 


RNaamattuja, Uufia Testamenttia 
ja ofiafiitä: 


arepion, tanökam, (= vorian) englannin, wiron (Torton ja Tolinson 
murteella). fomen, ran6kam, romstan ja emplonuin, Terifeg, treiton ja 
rankan, rean, beoaeon ja juutoloisjokkan, itolian, (ölammim, morjalais- 
a meväläiselapin, latinan, lärin, liettuom, puolan, wenäjän, menäjän ja 
wonin, Pomwonin, lamoaitin, ruotfin, turkin, fakfan, jotian ja kreikan, je, 


on Ke, uukarin ynnä monela muulla Kieledä. Suometfi myös fo- 
keng | 


MNaamattuwarastosfa Herrain O. W. Wilén ja Pumppanin luona. 


Kuva 1. Sanomia Turusta 28.11.1882. Kuvalähde: Kansalliskirjaston digitaaliset 
aineistot. 

Klassisten kielten eli latinan ja kreikan korkeat taajuudet selittyvät erityi- 
sesti sillä, että niillä oli 1800-luvun loppupuolella edelleen tärkeä asema 
yliopisto- ja koulumaailmassa. Vaikka latinan pro exercitio- ja pro gradu 
-väitöksiä ei vuoden 1852 jälkeen enää vaadittu kaikilta Keisarillisen 
Aleksanterin Yliopiston opiskelijoilta, latinasta tuli vuonna 1871 pakolli- 
nen kieli historiallis-kielitieteellisessä osastossa (Aalto 1980: 27). Keski- 
koulujärjestelmän toteuttamisen alkuvaiheessa perustettiin Suomeen 
klassillisia lyseoita ja reaalilyseoita, joista ensin mainituissa latina oli 
opetussuunnitelmassa keskeisellä sijalla (Iisalo 1975: 10-11). Sanoma- 
lehtiaineistossa viittaukset latinaan ja kreikkaan liittyvätkin kirjamai- 
nosten ohella ensisijaisesti erilaisiin mainintoihin kieltenopettajista ja 
-opetuksesta. 

Sanomalehtien kielimainintojen jakauman määrällinen tarkastelu 
nostaa esiin eron väestönlaskentojen pohjalta muodostuvan ja sanoma- 
lehtien välittämän kuvan välillä (kaavio 4). Ero näkyy selvästi varsinkin 
ranskan osalta; kielen äidinkielisiä puhujia löytyi kaupungista vuoden 
1880 väestönlaskennassa vain kaksi, mutta mainintojen suhteellinen 
osuus sekä suomen- että ruotsinkielisten sanomalehdissä on melko suu- 
ri (14,04 %). Myös saksan ja englannin mainintojen osuus sanomaleh- 
dissä on suurempi kuin kielten puhujien suhteellinen osuus kaupungis- 
sa. Toisaalta sanomalehtien venäjää koskevat maininnat (21,2 %) eivät 
ole lainkaan samassa määrin hallitsevia kuin venäjää puhuvien osuus 
kaupungin vieraiden kielten puhujista (68 %). Tilanne on samankaltai- 
nen juutalaissaksan osalta: Turussa asui vuoden 1880 väestönlaskennan 
mukaan 114 juutalaissaksan puhujaa (8,7 %), mutta kielen mainintojen 
määrä jää alle prosentin suuruiseksi (0,7 %). Kaaviossa eivät näy latina 
(12 % kielimaininnoista) ja klassinen kreikka (4,4 %), joiden syntyperäi- 
siä puhujia ei luonnollisesti ollut kaupungissa lainkaan. Tutkimuksem- 
me ei ota kantaa monien puhujamääriltään edellisiä pienempien kiel- 
ten, kuten unkarin, tataarikielen ja turkin, satunnaisiin mainintoihin. 

Kaavio 4. Sirontakaavio ulkomaalaisväestön ja kielimainintojen välisestä korrelaa- 
tiosta. 


Kielipuhetta 1880-luvun turkulaisissa sanomalehdissä 


Tässä osiossa havainnollistamme, millaisissa erilaisissa yhteyksissä tur- 
kulaisissa sanomalehdissä puhuttiin vieraista kielistä. Kuten esimer- 
keistä käy ilmi, kielimainintoja löytyy melkeinpä kaikista mahdollisista 
lehtien juttutyypeistä: uutisista, mielipidekirjoituksista, ilmoituksista, 
jatkokertomuksista, vitseistä ja niin edelleen.? Aluksi käsittelemme esi- 
merkkejä, jotka viittaavat suoraan vieraiden kielten käyttöön Turussa, 
sen jälkeen tapauksia, jotka vuorostaan kertovat turkulaisille kielten 
asemasta muualla Suomessa tai maailmalla. Lopuksi esittelemme vielä 
esimerkkejä vieraskielisten sanojen ja lauseiden käytöstä suomen- ja 
ruotsinkielisissä sanomalehdissä — tämä on ilmiö, jota emme alun perin 
lähteneet tutkimaan mutta joka nousi mielenkiintoisesti esiin kielimai- 
nintojen yhteydessä. 

KIELET TURUSSA 

Kielenkäytöstä Turussa kertovat esimerkiksi paikalliset lehti-ilmoitukset. 
Työpaikkaa lehden palstoilla etsivät kertoivat toisinaan myös kielitai- 
dostaan, kuten teki maalta tai meriltä töitä etsinyt ”gift man, som 
känner sjöyrket, skrifning och räkning samt talar engelska spräket” 
(ÅU 5.4.1881) tai leipurin luota paikkaa hakenut ”Pietarissa oppinut 
selvä nuori mies”, joka ”taitaa puhua wenättä, saksaa ja suomea” 
(ST 26.10.1882). Myös työpaikkailmoituksissa saattoi olla kielivaatimuk- 
sia: armeijan palvelukseen havittelevan kirjurin tulisi osata ”edes wähän 
wenäjänkin kieltä” (TL 6.11.1884), kun taas satamakapteenin ”tulee käy- 
tännöllisesti osata, paitsi suomea ja ruotsia, myöskin Englannin kieltä” 
(ST 13.1.1886). Jos oma kielitaito ei vielä ollut halutulla tasolla, saattoi 
siinäkin turvautua lehden apuun. Tarjolla oli esimerkiksi ”opetusta Suo- 
men, Saksan ja Ranskan kielistä (——) sekä tieteellisesti että käytännöl- 
lisesti” (Aura 1.3.1883). Mahdollista oli myös jättää oma ilmoitus kaiva- 
tusta kieltenopetuksesta (esim. kuva 2): 


Diverse. 
Lektioner i Franska spräket 


önskar en ung man. Svar till 
„Elev“ i detta blads kontor. 1005 


Kuva 2. Äbo Tidning 14.2.1889. Kuvalähde: Kansalliskirjaston digitaaliset aineistot. 


Myös paikallisuutisiin on tallentunut tietoja tilanteista, joissa turkulai- 
silla on ollut mahdollisuus kuulla vieraita kieliä. Hengellisiä luentoja 
englannin kielellä oli tarjolla kaupungissa useampaan otteeseen. Niitä 
piti muun muassa ”hra Reginald Radcliffe, Englannista” (TL 10.5.1884). 
Auraan (12.5.1885) kirjoittanut henkilö oli vuorostaan käynyt kuuntele- 
massa Turussa vieraillutta Herman Bangia, joka ”piti tanskan kielellä 
esitelmiä Norjan mainioista runoilijoista Ibsenistä ja Björnsterne Björn- 
somista”. Kirjoittaja itse ei kuitenkaan ollut luennosta kovin vakuuttunut 

vaan totesi olleensa suuren yleisön kanssa samaa mieltä, että herra Bang 
”oikeastaan olisi luettawa narrien luokkaan” (ibid.). Musiikkirintamalla 
tarjolla oli esimerkiksi laulajatar Hellbergin lauluesitys italiaksi, vaikka- 
kin Abo Tidningissä (24.4.1883) hieman harmiteltiin kielivalintaa ja sitä, 
kuinka kaikki laulajattaret ”pä sina konsertprogrammer läta italienskan 
spela en alltför stor rol”. 

Lehdet kertovat myös norjalaisesta kuunarista Turussa karkumatkal- 
le lähteneistä merimiehistä, jotka olivat ”norjan kieltä puhuwia” (Aura 
28.8.1889), sekä kaupungissa poikenneesta japanilaisesta lähetyskun- 
nasta, jonka jäsenten ”paitsi äidinkieltään kuultiin (--) puhuvan rans- 
kan ja saksan kieltä” (ST 15.9.1889). Vieraskieliset vierailijat olivat myös 
paikallisen matkailijayhdistyksen huolenaiheena. Yhdistyksen kokouk- 
sessa oli pohdittu, olisiko Turkuun saapuvia turisteja varten laadittava 
kirjanen ”ainoastaan painettaman saksan ja englannin tahi myös rans- 
kan, wenäjän ja ruotsin kielillä” (Aura 25.5.1887). Myöhemmästä uuti- 
sesta käy ilmi kieliksi valitun ”englannin, saksan, franskan ja ruotsin” 
(Aura 15.12.1887). Useassa turkulaisessa lehdessä kiersi myös uutinen 
”Wenäjän kielen sorretusta tilasta”. Siinä kerrotaan Nowoje Wremjan ra- 
portoineen, kuinka Turun tullivirkamiehiltä ei saatu palvelua venäjäksi: 


— Wenäjän kielen sorrettu tila. Suomen ”wenäjä [sic] puhumatto- 
mien waltionwirkamiesten” kesken käy, kertoo ”Nowoe Wremja”, 
niin pitkälle että saksalaisetkin katsowat tarpeelliseksi pitää we- 
näjänkielen puolta. Asia walaistakseen kertoo lehti kirjeellisesti 
Turusta ilmoitetun tapauksen: Höyryaluksella saapui Tukholmas- 
ta Turkuun eräs saksalainen perhe, joka jo kauwemman aikaa oli 
asunut Wenäjällä ja muassa oli heillä kotiopettajansa, wenäläinen 
ylioppilas. Tulliwirkamiehet kehoittiwat heitä ruotsiksi näyttämään 
matkakapineitansa. Wakuuttaen ettei hän osaa ruotsia pyytää yli- 
oppilas että hänelle puhuttaisiin wenäjää. Wirkamiehet puhuwat 
ranskaa, saksaa ja englanninkieltä, mutta ylioppilas on taipuma- 
ton: hän tahtoo puhua ainoastaan wenäjää. Silloin kääntywät he 
hänen isäntänsä puoleen, mutta tämä sanoo murteellisesti wenä- 
jäksi: ”Ole hywä ja puhuu wenäjää”. ”Kuinka”, huudahtaa kapteeni, 
”tehän olette saksalainen ja puhuitte juuri äsken saksaa.” — ”Jaa, 

mutta minä olen Wenäjällä, tahtoo puhua wenäjää”. — Kun wirka- 
miehet näkiwät etteiwät he saaneet mitään aikaan lähettiwät he 
kaupungilta noutamaan pääesimiestään, joka hiukan osasi löpertää 
wenäjää. (ST 30.7.1889.) 


Turun vakituisten asukkaiden puhumia kieliä mainitaan uutisissa har- 
voin. Kuitenkin esimerkiksi jutussa, joka kertoo pilaantuneen makkaran 
värjäämisestä aniliinilla, makkarantekijän kisälli Henriksson puolustau- 
tuu hänen nimissään Äbo Tidningissä julkaistua ”tunnustusta” vastaan 
seuraavasti: ”hän, joka ei osaa saksan eikä ruotsin kieltä, joita lehden 
wastuunalainen toimittaja ja hra Gronenberg [makkarantekijä] käyttivät 
keskenänsä puhuessaan, silloin kuin hra G. hra Henrikssonin seurassa 
jätti Ä.T.:n n:o 195:teen painetun selityksen, ei tietänyt, mitä se sisälsi 
vaan oli hra Gronenberg kehoittanut häntä tunnustamaan itsensä kirjoi- 
tuksen sepittäjäksi” (Aura 3.9.1885). Sanomia Turusta (7.4.1881) tarjosi 
lukijoilleen yleiskuvan kaupungin senhetkisistä kielistä julkaisemalla 
tilaston Turussa asuvien äidinkielistä vuoden 1880 väestönlaskennan 
pohjalta (kuva 3). 


Äivinkielen fuhteen jakautuimat Tu- 
run foupungin ajulkaat feuraamwasti: 
m. p. n. p. Yhteenjä. 8 foto 


mäkilmvusta. 
Suomi 5,620 6,489 12,109 52,79. 
Ruotfi 4,116 5,347 9,463 41,29. 
Suomi ja Ruot 47 48 95 048. 
Menäjä 777 112 889 3,99. 
Satja 56 51 107 05% 
Tanska ja Norja 73 F 80 043 
Englanti 44 26 70 0,39. 
Puola, Lätti j.n. e. 11 1 12 — 
Frangta = 2 2 — 
Italia 4 — 4 — 
Wiro 1 -— 1 — 
Kreitta 1 — 1 — 
Zataari 1 — 1 — 
Juutalais-Sotja 60 ad 114 ag ` "4 arusta 
Kieli ilmoittamatta 8 11 19 0,1%. TAAST i 


Kansalliskirjaston 


Yoteenjä 10,819 12,148 22,967 1009. digitaaliset aineistot. 

KIELET SUOMESSA JA MAAILMALLA 

Koulumaailma ja kieltenopiskelu ovat vahvasti edustettuina kielimai- 
nintojen joukossa. Lehtien palstoilla listattiin eri puolilla Suomea 
opettajanvirkoihin valitut henkilöt ja heidän opettamansa aineet sekä 
virkoja varten suoritetut ”käytännölliset näytteet”. Samoin kerrottiin 
yliopistossa pro exercitio -kielikokeiden suorittajat ja se, millä kielellä 
(latina, saksa, ranska vai englanti) kukin kokeen oli suorittanut. Kielten 
kouluopetukseen liittyvät kysymykset näkyivät myös lehtien palstoilla. 
Aura (16.1.1883) esitteli etusivullaan kouluylihallituksen ehdotusta, jossa 
aiheena oli muun muassa latinan, saksan, venäjän, kreikan, ranskan 
ja englannin kielen asema Suomen kouluissa. Turun Lehti (1.8.1883) 
vuorostaan suhtautui hyvin kriittisesti kenraalikuvernöörin ehdotuk- 
seen, ”että reaalikouluissa wenäjän kieltä luettaisi enemmän kuin sak- 
san kieltä”, ja totesi: ”Kun tietää, kuinka suuresta tärkeydestä wiimeksi 
mainitun kielen tunteminen on kaikille niille, jotka tahtovat sille tielle, 
mille reaalikoulut wiewät, kun tietää, että wenäjänkieli, niin hywin kir- 
jallisuuteen kuin yleiseen siwistykseen ylipäänsä katsoen, saksan kielen 
rinnalla on tuiki arwoton, niin näkee selwään minkälaiset pyrinnöt owat 
matkaansaaneet tuon kenraalikuwernöörin ehdoituksen.” 

Vieraiden kielten nimiä mainitaan usein myös kirjallisuudesta pu- 
huttaessa. Lehdissä listattiin usein juuri julkaistuja tai tekeillä olevia 
kirjoja. Näistä osa oli kielioppeja (esim. ”Kreikan kielioppi kouluja var- 
ten Yliopettaja C.J. Lindegwistiltä” mainitaan tekeillä olevien kirjojen 
luettelossa; ST 23.3.1880) ja osa käännöskirjallisuutta, jonka alkuperäis- 
kieli mainitaan (esim. uuden Kansanwalistusseuran toimituksia -vihkon 
kerrotaan sisältävän: ”Oma tupa, oma lupa. Kirjoittanut J. Pärn. Wiron 
kielestä kääntänyt Aino Joutsen”; ST 3.7.1882). 

Myös lehdissä ilmestyneet jatkokertomukset olivat usein käännös- 
kirjallisuutta. Tarinat saattoivat sijoittua vieraille maille ja monikielisiin 
ympäristöihin, joten kielimainintoja löytyy myös niistä: 


Laagje muori, joka oli hurskas nainen, ja joka osasi monta rukous- 
ta niin lappalaisten kun norjankin kielellä (--) (ST 6.6.1882). 

”(--) Hvad felas barnet? Owas tu Madeleine?” Med den lilla talar 
han alltid franska. (ÄT 7.9.1888). 


Rafael (— —) lausui taas hiljaa: ”Älkää lähtekö”, mutta tällä kertaa 
murteellisella englannin kielellä (ST 12.5.1889). 


Turkulaisten sanomalehtien ilmoitukset eivät suinkaan olleet kaikki 
turkulaisten kirjoittamia, vaan esimerkiksi jo mainittujen paikallisten 
työpaikkailmoitusten lisäksi osa lehti-ilmoituksista tuli huomattavasti 
kauempaa tai tavoitteli yleisöä myös Turun ulkopuolelta. Esimerkiksi 
pietarilainen voikauppa tarjosi töitä saksaa tai venäjää osaavalle ”me- 
jerskalle” (AU 26.3.1881) ja ranskalainen viiniyritys kaipasi paikallista 
edustajaa, mutta ”referenserna böra skrifvas pä franska, tyska eller en- 
gelska” (ÄU 21.1.1881). Myös kuvan 4 kööpenhaminalaiseen ilmoituk- 
seen vastaavan piti hallita ruotsin, saksan tai tanskan kieli, mikäli halusi 
havitella ”hywää siwutuloa”. 


se- OY VÄN filvutulon a 


woimwat funniallifet henkilöt kaikista fäätyluo: 
lista hantkkia itfelleen myymällä Nuotfin Nan: 
éen rier" joita myydään 
minun afioimiskonttoristani fetä Fofo makfua 
wastaan ferrasfaan tahi waähittäin matja: 
mita wastaan. KHymwä toimituspaltkkio, pitais 
nen rahanmakju, vuotfin, fakjan ja tans: 
fan Ficlinen tirjeenmwaihto. 
Alfred Jäderberg'in 
panftitoimisto, 

Store Kongenspade 46, Köpenhamn. 

(©. 118982) 


Kuva 4. Turun Lehti 21.8.1884. Kuvalähde: Kansalliskirjaston digitaaliset aineistot. 

Lehdissä oli usein myös kuulutuksia Helsingissä järjestetyistä urakka- 
huutokaupoista, jotka liittyivät muun muassa Viaporin linnoituksen 
(nyk. Suomenlinna) ja Hämeenlinnan kasarmien rakennustöihin. Il- 
moituksissa todetaan, että huutokauppaan osallistuvien tulisi toimittaa 
asiasta venäjänkielinen anomus määräaikaan mennessä. 

Varsinaisissa uutisissa kieliä mainitaan erityyppisissä yhteyksissä. 
Mainitsemisen arvoisena pidetään usein sitä, millä kielellä tai kielillä 
kanssakäyminen erilaisissa virallisissa tapahtumissa oli tapahtunut. 
Esimerkiksi valtiopäiviltä kerrotaan seuraavaa: ”Maamarsalkka lausui 
terwehdyksen ja anomuksen ranskaksi, pappissäädyn puhemies sak- 
saksi, porwarissäädyn puhemies ruotsiksi ja talonpoikaissäädyn pu- 
hemies suomeksi, ja h. ylh. kenraalikuwernööri wastasi wenäjäksi” 
(ST 26.1.1882). Raportoidessaan keisariparin vierailusta Suomessa leh- 
det ilmoittavat keisarin käyttäneen venäjän, saksan sekä ranskan kieltä 
ja keisarinnan tanskaa ja ruotsia (TL 11.8.1885). Viron lähetyskunnan 
kerrotaan puolestaan antaneen adressin keisarille ja pitäneen puheita 
venäjäksi ja viroksi (Aura 8.7.1881). Myös Turun Lehteen (23.2.1889) 
lähetetty runo Viipurin markkinoista päättyy säkeeseen, joka korostaa 
tapahtuman monikielisyyttä: ”Wiipurissa, kuulee sieltä / Kymmentäkin 
eri kieltä! / Suomi, ruotsi, ryssä, ranska, / Saksa, tatari ja tanska!” 

Henkilöiden kielitaito nousee joskus lehdissä uutisoinnin arvoiseksi 
asiaksi. Esimerkiksi Aura (20.7.1887) kuvailee Bulgarian uutta ruhti- 
nasta ja kertoo muiden tietojen lisäksi, että ”paitsi saksan, franskan, 
englannin ja italian kieliä puhuu hän warsin sujuwasti ja wirheettö- 
mästi unkarin kieltä”. Joskus taas koko uutinen voi keskittyä henkilön 
poikkeuksellisen hyvään kielitaitoon, kuten tapahtuu lyhyessä uutisessa 
Ruotsin kuninkaasta: 


Ruotsin kuningas Oskar on suuri kieliniekka. Ennen olemme jos- 
kus kertoneet, että hän osaa wähän suomenkin kieltä. Äskeisin 
käwi hän Kööpenhaminan näyttelyssä. Näyttelyn ruotsalaisessa 
osastossa puhui hän tietysti ruotsia, norjalaisessa osastossa puhui 
hän norjan ja tanskalaisessa osastossa tanskan kieltä. Wenäläisessä 
osastossa hämmästytti hän wenäläisiä kysymällä useiden esinei- 
den hintoja wenäjän kielellä. Äskeisin oli hän matkalla useissa eri 

maissa; Saksassa puhui hän saksaa, Englannissa englannin, Rans- 
kassa ranskan ja Italiassa italian kieltä. (TL 23.6.1888.) 


Kielikysymykset olivat 1880-luvulla pinnalla muuallakin kuin Suomessa, 
ja turkulaiset saivat sanomalehdistään säännöllisesti tietoa eri kielten 
asemasta ympäri maailmaa. Lehdissä tavattavia uutisotsikoita ovat esi- 
merkiksi ”Danska språket i Nordsleswig” (ÅU 25.5.1881) ja ”Spräkfrägan 
i Elsass” (ÅU 14.7.1883). Jutussa ”Preussin puolalaiset maakunnat” 
(ST 12.10.1887) kerrottiin, mitä ongelmia pelkästään saksankielinen 
opetus aiheuttaa puolalaisille lapsille. ”Kirje Norjasta” (Aura 14.8.1889) 
käsitteli muun muassa norjan kirjakielen asemaa sekä sitä, onko latinan 
ja kreikan opiskelulla vielä sijaa Norjan kouluissa. Jopa Japanin kieli- 
asioiden oletettiin kiinnostavan Auran lukijoita: 


Kieliasiasta Japanissa. Kaikissa hallituspiireissä keskustellaan tätä 
nykyä siitä, josko japanin kieli yksinään on olewa wirallisena kiele- 
nä tahi onko toinen wieras kieli otettawa sen rinnalle, koska ulko- 
maalaisten ja kotimaisten on sallittu asuakin yhdessä. Käy huhu, 
että hallitus olisi tähän soweliaaksi katsonut englannin kielen, kos- 
ka tämä on yleinen itämailla. Franskan lähettiläs on pyytänyt, että 
franska, jota waltiollisissa keskusteluissa käytetään Euroopassa, 
myöskin Japanissa otettaisiin toiseksi viralliseksi kieleksi. Saksan 
lähettiläs ei tahdo wastustaa englannin kielen hywäksymistä tällai- 
seksi toiseksi kieleksi, sillä melkein kaikki saksalaiset ymmärtäwät 
sitä kieltä. Wenäjän lähettiläs katsoo toisen kielen tarpeettomaksi, 
koska japanin kieli on näyttänyt riittäwäksi kaikkiin tarkoituksiin. 
(Aura 24.3.1887.) 


Venäjän kielen kiistanalainen asema suomalaisessa kielipolitiikassa nä- 
kyi myös turkulaisten lehtien sivuilla. Esimerkiksi armeijan komento- 
kieli oli useaan kertaan uutisten aiheena. 


— Sotawäkemme komentokielen on Suometar n:ossaan 74 wihdoin 
wiimein ottanut puheeksi, jonka mielihywällä panemme muis- 


tiin. Lehti tietysti waatii suomea siksi; ei kuitenkaan sen nojalla 

että tässä on kysymys suomalaisesta (eikä wenäläisestä) so- 
tawäestä ja että siis wenäjän määrääminen komentokieleksi olisi 
kansallistunteemme loukkaus waan ainoastaan niiden käytän- 
nöllisten haittojen tähden, jotka seuraisiwat wieraskielisestä 
komennosta. Nämät, jotka lehti hywin selwästi esittelee, owatki 
kyllä niin suuria, warsinkin mitä reserwiin tulee, että muu komen- 
to paitsi suomalainen näyttää mahdottomalta. (ST 8.7.1880.) 


Otsikolla ”Wenäjän kielen wäärinkäytöstä” löytyy lehdistä kaksikin 
uutista: Viipurin poliisikamarilta oli lähetetty kirje venäjäksi Kotkan 
maistraatille (Aura 7.2.1884), ja asevelvollinen oli saanut venäjänkielisen 
”wapautus-todistuksen” (ST 29.3.1884). 

Kieliviittauksia löytyy myös erilaisista anekdooteista, vitseistä ja muis- 
ta melko vähän varsinaista uutisarvoa sisältävistä jutuista. Esimerkiksi 
Abo Tidning (23.8.1885) julkaisi Mark Twainin humoristisen kirjoitel- 
man saksan kielioppisukujen epäloogisuuksista. Seuraavassa koulu- 
maailmaan sijoittuvassa vitsissä puolestaan esiintyy latinan, saksan ja 
ranskan kieltä: 


— Malitiöst. Läraren: ”Hvad heter jorden pä latin?” 

Lärjungen: ” Terra.” 

Läraren: ”Hvilket kön?” (Lärjungen tiger.) ”Nä det heter ju die 
Erde, la terre. Du ser således, att jorden i de flesta språk är femini- 
num, och det är hon också på latin. Hvarför?” 

Lärjungen: ”För det att man aldrig kan få reda på, huru gammal 
hon är” 

(ÄT 13.10.1888.) 


VIERAIDEN KIELTEN KÄYTTÖÄ SUOMEN JA RUOTSIN LOMASSA 

Kuten muutamat aiemmatkin esimerkit ovat osoittaneet, suomen- ja 
ruotsinkieliset lehdet saattoivat kielten nimien mainitsemisen lisäksi 
sisältää yksittäisiä sanoja tai jopa kokonaisia virkkeitä leipätekstistä poik- 
keavalla kielellä. Näitä niin kutsuttuja koodinvaihtoja käytettiin lehdissä 
useihin eri tarkoituksiin. Esimerkiksi sanojen merkityksestä argumen- 
toitaessa voitiin tukeutua toisiin kieliin. Äbo Tidning (9.8.1886) julkaisi 

toimitukselle lähetetyn kirjeen sanojen finsk ja finländsk käytöstä. Siinä 
finländsk-sanan käyttöä puolustava kirjoittaja toteaa muun muassa, että 
”i det med svenskan sä nära besläktade tyska spräket göres skilnad 
emellan finnländer, finländisch och finne, finnisch, i franskan pä samma 
sätt emellan finlandais och fennois” Samoin teologiseen kysymykseen 
annetussa vastauksessa kirjoittaja tukeutuu latinan- ja kreikankielisten 
uskontunnustusten sanamuotoihin: 


Pyydetyksi selwitykseksi saan huomauttaa, ettei Lutheri ole tehnyt 
uskontunnustusta, waan hän on saksan kieleksi kääntänyt sen us- 
kon tunnustuksen, jonka jo ehkä apostolein ajoista asti on ollut ole- 
massa sekä kreikan että latinan kielin ja minkä tunnustuksen me 
kutusmme [sic] apostoliseksi uskontunnustukseksi! 
Siinä selwään kuuluu kysymyksessä olewat sanat latinaksi: hän as- 
tui alas ad inferna, se on, alhaalla olewiin (paikkoihin), manalaan 
eli tuonelaan. Myös kreikan kielisessä tunnustuksessa käytetään 
sanaa gic tà ratrorora, joka merkitsee alimaisimpiin paikkoi- 
hin. (ST 15.9.1889.) 


Toisinaan vieraiden kielten sanojen käyttäminen tekstissä saattoi johtua 
siitä, että vaikkapa suomeksi ei ollut käytettävissä vastaavaa ilmausta: 
Sanomia Turusta (19.5.1888) kertoo suomalaisen voin huonon mene- 
kin syyksi, ”että se on kowin epätasaista ja fishy’ (raakojen kalojen ma- 
kuista), jolla Englannissa tarkoitetaan vähän härskentyneen woin pahaa 
makua”. Aurassa (31.3.1885) kirjoittaja hahmottelee ”terveyskoteja juop- 
posairaille” Suomessa; hänen suunnitelmansa mukaan näissä kodeissa 
”Naisia warten on eri johtajatar ("”Hausmutter”, niin kuin Saksassa sano- 
taan; ”Hausvater' on miesten johtaja).” Lehdet sisällyttivät uutisjuttui- 
hinsa välillä myös vieraskielisiä sitaatteja, etenkin lyhyitä huudahduksia. 
Esimerkiksi Auran (8.8.1889) uutisessa kerrotaan ranskalaisten upsee- 
rien huutaneen Venäjän sotaministerille: Vive la Russie! (Eläköön 
Wenäjä!)”, johon ”Wanowski vastasi: "Vive l’armée francaise! (Eläköön 
Ranskan armeija!)”. Äbo Tidning (15.10.1889) vuorostaan raportoi Venä- 
jän keisarin vastanneen Saksan keisarin maljapuheeseen ”pä tyska: "Ich 
trinke auf das Wohl meines tapferen Grenadierregiments Alexander. 

Hurrah, hurrah, hurrah” Myös Åbo Tidningin julkaisema "kort Kärsä- 
mäeltä? sisältää reservikomppaniassa vierailleen venäläisen kenraalin 
sanat joukoille venäjän kielellä, kyrillisin aakkosin kirjoitettuna: 


När vi sedan äter voro uppstälda, kom generalen fram till oss och 
berömde oss med orden ”xopomo þňnnăňi”, hvarpä vi svarade pä 
ryska: ”flit är värt nöje herr generaal” — och därpä af generalen: 
"ouen? xopomo” (utomordentligt bra), hvilket besvarades af oss 
med samma ord som förut. (ÄT 13.8.1889) 


Lainaukset eri kielillä loivat ehkä lehden kirjoittajien mielestä aitouden 
tuntua tapahtumien kuvailuun. Suorien sitaattien lisäksi kielillä leikit- 
telyä tapahtui muutenkin, kun vieraita kieliä ujutettiin mukaan tekstei- 
hin korostamaan uutisen aihetta tai alkuperämaata. Auran (16.3.1889) 
kirjeenvaihtajalta Saksasta tulleessa kirjeessä kirjoitetaan: ”Saksan 
der Reise Kaiser’ kuuluu ensi suwena jatkawan matkojaan wieraiden 
hallitsijain luokse käyden Englannissa.” Kööpenhaminasta kertovissa 
matkamuistelmissa kerrotaan, kuinka Pohjoismaiden näyttely hou- 
kuttelee ihmisiä ”tänne Tanskan pääkaupunkiin, ’ Kongens smukke 
by'hyn' (kuninkaan kauniiseen kaupunkiin)” (TL 18.8.1888). Åbo Tid- 
ning (29.12.1886) puolestaan kertaa kuluneen vuoden tapahtumia, ja 
saksalaisen orkesterinjohtajan valinta Turkuun saa kirjoittajan vaihta- 
maan kielen saksaan pariin otteeseen: ”Direktionen för värt musikaliska 
sällskäp har beslutit, att Äbo mit aller Gewalt skall blifva musikaliskt. 
Willst Du nicht, so musst Du doch’ har man tänkt. Att man tänkt detta 
pä tyska, är naturligt.” 


Lopuksi 


Tarkastelimme tutkimuksessamme kolmentoista Turun kaupungin vuo- 
sien 1870-1890 väestönlaskennoissa mainitun vieraan kielen (englanti, 
heprea, italia, jiddis, liettua, lätti, norja, puola, ranska, saksa, tanska, 
venäjä ja viro) sekä latinan ja kreikan esiintymiä Kansalliskirjaston digi- 
toimien 1880-luvun turkulaisten sanomalehtien sivuilla. Määrällinen 

ja laadullinen tutkimus kohdistui kyseisellä vuosikymmenellä Turussa 
julkaistujen kuuden suomen- ja ruotsinkielisen sanomalehden (Aura, 
Sanomia Turusta, Turun Lehti, Abo Posten, Åbo Tidning, Abo Underrättel- 
ser) kielimainintoihin. Tutkimus osoitti, että vieraat kielet olivat vahvasti 
ja monipuolisesti läsnä 1880-luvun turkulaisissa sanomalehdissä. 

Sanomalehtien kielimainintojen jakauman määrällinen tarkastelu 
paljasti kiinnostavia eroja väestönlaskentojen osoittaman kielijakauman 
ja sanomalehdissä mainittujen kielten välillä. Varsinkin ranskan kieli- 
mainintojen suhteellinen osuus sanomalehdissä oli selvästi suurempi 
kuin ranskan pääkielisten puhujien osuus kaupungin väestöstä. Myös 
saksan ja englannin kielimainintojen osuus lehdissä oli suurempi kuin 
kielten puhujien määrä kaupungissa, ja etenkin englannin kohdalla 
tämä kertoo kielellisen ympäristön muuttumisesta (ks. myös Syrjämaa 
& Tunturi tässä teoksessa). Kaiken kaikkiaan kielimaininnat kertovat 
keskeisten eurooppalaisten kielten tärkeästä kulttuurisesta ja sivistyksel- 
lisestä merkityksestä Turussa ja laajemmin 1800-luvun lopun Suomes- 
sa. Tilanne oli päinvastainen venäjän ja juutalaissaksan kohdalla, joiden 
suhteelliset osuudet 1880-luvun turkulaislehdistön kielimaininnoissa 
olivat selvästi vähäisempiä kuin niiden pääkielisten puhujien määrät 
vuoden 1880 väestönlaskennassa. Erityisesti venäjän kohdalla ero kieltä 
puhuvan väestön suhteellisen osuuden ja kielimainintojen yleisyyden 
välillä on merkillepantavaa, ja se kertonee siitä, että venäjänkielinen yh- 
teisö eli selkeästi erillään kantaväestöstä, jonka keskuudessa ei osattu 
venäjää eikä ollut myöskään suurta kiinnostusta kieltä oppia (ks. kui- 
tenkin venäläisestä kirjallisuudesta Turussa Parente-Capkovä & Launis 
tässä teoksessa). 

Suomen- ja ruotsinkielisen lehdistön kielimainintojen jakaumassa 
eri kielten välillä ei ollut erityisen silmiinpistäviä eroja, mikä sinänsä 
on uusi ja yllättäväkin havainto. Määrällisessä tutkimusosiossa nousi 
esiin juutalaissaksan, norjan ja viron suhteellisen suuri kielimainintojen 
määrä Turun suomenkielisissä lehdissä, mikä selittyi usein toistuvalla 
kirjamainoksella, jossa luetellaan pitkä lista kieliä. Kieliviittauksia löytyi 
laajalti sanomalehtien eri osastoista — niin ilmoituksista ja uutisista kuin 
kaunokirjallisista ja anekdootinomaisista teksteistä. Ilmoitukset kertovat 
muun muassa vieraiden kielten osaajien tarpeesta erilaisiin julkisiin ja 

yksityisiin työtehtäviin sekä käännöskirjallisuuden vahvasta läsnäolos- 
ta kirjamarkkinoilla. Kielimainintoja sisältävissä uutisissa kiinnostavaa 
oli, että tietyn vieraan kielen käyttäminen mainittiin usein erikseen esi- 
merkiksi erilaisista virallisista tapahtumista raportoitaessa. Toisinaan 
näihin kuvauksiin liittyi myös koodinvaihtoa, jonka avulla voitiin lisä- 
tä autenttisuuden tuntua (esim. vieraskieliset sanonnat ja kulttuuriset 
avainsanat), osoittaa kirjoittajan asiantuntemusta ja koulutusta (esim. 
klassisten kielten käyttö ja viittaukset vieraiden kulttuurien ilmiöihin 
niiden alkuperäisillä nimillä) sekä varmistaa lainauksen tai sitaatin al- 
kuperäisyys. Tämän kaltainen koodinvaihto ei ole tyypillistä nykypäivän 
sanomalehtiuutisoinnissa mutta on käytössä edelleen esimerkiksi ra- 
dion uutisreportaaseissa, joissa ennen varsinaista toimittajan osuutta voi 
aluksi olla lyhyt vieraskielinen autenttisuuden tuntua luova ”kuulokuva” 
raportoidusta tapahtumasta tai haastattelusta. Niin ikään televisio- ja 
verkkouutisissa käytetään usein niin sanottuja videoinserttejä eli lyhyitä 
paikallista väriä tuovia videoleikkeitä, joissa saatetaan kuulla paikallista 
kieltä tai näyttää katukuvaa, jossa saattaa näkyä katukylttejä, mainoksia 
ja muuta paikallisella kielellä kirjoitettua tekstiä. 

Kieliasenteita tai -stereotypioita avoimesti ilmentävä keskustelu ei 
osoittautunut merkittäväksi 1880-luvun turkulaisten sanomalehtien 
kielimainintojen yhteydessä. Tämä saattaa johtua siitä, että suomea ja 
ruotsia koskeva kielipuhe oli rajattu tutkimuksen ulkopuolelle (vrt. esim. 
Saarinen 1990). Venäjää koskevissa maininnoissa oli tosin havaittavis- 
sa selvää negatiivista asenteellisuutta esimerkiksi maininnoissa, jotka 
liittyivät armeijan komentokieleen ja venäjänkielisten asiakirjojen käyt- 
töön Suomessa (vrt. Leppäsen & Pahdan 2012 tarkastelemat englantiin 
liittyvät uhkadiskurssit 1990- ja 2000-luvun suomalaisessa sanomaleh- 
distössä; ks. myös esim. Deneire 2015). Piilevistä tiettyjä kieliä poissul- 
kevista kieliasenteista (vrt. Rudby 2015) kertoo mahdollisesti jiddiSin 
vähäinen esiintyminen teksteissä. 

Turkulaiset 1800-luvun lopun sanomalehdet välittivät kaupunkilai- 
sille kuvan rikkaasta kieliyhteisöstä, jossa oli paikallisten ja kotimaisten 
vieraista kielistä kertovan aineksen ohella monia viittauksia ulkomai- 
siin kielenkäyttötilanteisiin. Sanomalehtien lukijoille avautui tätä kautta 
monikielinen ja kansainvälinen maailma, jonka toden tuntua vielä te- 

hostettiin koodinvaihdoilla vieraisiin kieliin. Koska tässä tutkimuksessa 
tarkasteltiin viidentoista kielen esiintymistä sanomalehtien kielimaise- 
massa kokoavasti, ei yksittäisten kielten rooleja ollut mahdollista havain- 
noida yksityiskohtaisesti. Näimme kuitenkin näistä jo tässä yhteydessä 
monia kiinnostavia välähdyksiä, joihin voimme toivottavasti syventyä 
tarkemmin jatkossa. Käyttämämme tutkimusmenetelmä tarjoaa hyvän 
lähtökohdan myös tämän tutkimuksen ulkopuolelle rajattujen ruotsiin 
ja suomeen kohdistuvien kielimainintojen tarkasteluun. 


VIITTEET 


1 Juutalaisten omassa keskuudessa jiddiSin käyttöön saatettiin suhtautua negatiivisesti, ja 
esim. Turun juutalaisväestö vaihtoi kielensä jiddisistä ruotsiin pian vuoden 1890 jälkeen 
(Harviainen 1991: 66). Hepreaa ei 1800-luvulla käytetty puhekielenä, joten vuoden 1870 
kielitilaston tätä koskeva tieto ei voi pitää paikkansa (vrt. mt. 59-60). 

2 Suomalaisten sanomalehtien juttutyyppien luokittelusta ja historiallisesta kehityksestä 
ks. Pietilä (2008). Kuten Jyrki Pietilä toteaa, ”[p]aitsi että sanomalehtien sisältö jakaan- 
tuu selkeästi journalistiseen aineistoon ja ilmoituksiin, luuraa siellä välissä myös tietty 
harmaa vyöhyke” (2008: 88). 1800-luvun lehdistölle tyypillisiä ja tämänkin tutkimuksen 
aineistossa esiintyneitä, sittemmin pitkälti hävinneitä journalistisia lajityyppejä olivat 
mm. maaseutukirje ja jatkokertomus (mt. 87-88, 125—133). 

3 Sanan lopussa tulisi latojan käyttämän ns. kovan merkin (%) sijasta olla edeltävän kon- 
sonantin liudennusta osoittava ns. pehmeä merkki (b). Vastaavia latojan mahdollisesta 
vieraan kielen taidon puutteesta kertovia virheitä esiintyy aineistossamme venäjän lisäk- 
si myös esimerkiksi englanninkielisissä sitaateissa. 


LÄHTEET 
AINEISTO 


Kansalliskirjaston digitaaliset aineistot, https://digi.kansalliskirjasto.fi. 


SANOMALEHDET 1880-1889: 


Aura 

Sanomia Turusta (ST) 
Turun Lehti (TL) 

Åbo Posten (ÅP) 

Åbo Tidning (ÀT) 

Åbo Underrättelser (ÀU) 

LIITE: Taulukko 1. Aineistohauissa käytetyt ruotsin- ja suomenkieliset hakusanat ja -lausek- 
keet. Suomenkieliset haut tuottivat tulokseksi myös sanojen nominatiivimuodot ja isolla 
alkukirjaimella kirjoitetut variantit, vaikkei niitä erikseen mainita hakulausekkeissa. Kaikki 
suomenkielisten hakujen hakusanoista eivät ole sanojen oikeinkirjoitusvariantteja, vaan osa 
selittyy varsinkin fraktuuralla painetun aineiston digitointiin liittyvillä tekstintunnistusvirheillä 


(ks. tarkemmin alaluku ”Tutkimusaineiston poiminta ja käsittely”). 


KIELI RUOTSINKIELISET HAUT | SUOMENKIELISET HAUT 
englanti pä engelska, englannin, englantia, englanniksi, englannis- 
engelska spräket ta, englantiin, englantiksi, englantista, en- 
gelskan, engelskaa, engelskaksi, engelskasta, 
englanninkielen, englanninkieltä, englannin- 
kielellä, englanninkielelle, englanninkielestä 
heprea hebreiska, heprean, hepreaa, hepreaksi, hepreasta, 
hebreiska spräket hebrean, hebreaa, hebreaksi, hebreasta, hep- 
pä hebreiska, hebreiskan reankielen, hepreankieltä, hepreankielellä, 
hepreankielelle, hepreankielestä, hebrean- 
kielen, hebreankieltä, hebreankielellä, 
hebreankielelle, hebreankielestä 
italia pä italienska, italian, italiaa, italiaksi, italiasta, italiankielen, 
italienska spräket italiankieltä, italiankielellä, italiankielelle, ita- 
iankielestä 
jiddis pä judiska, judiskan juutalaissaksan, juutalaissaksaa, juutalais- 
saksaksi, juutalaissaksasta, juutalaissalsan, 
juutalaissalsaa, juutalaissalsaksi, juutalais- 
salsasta 
kreikka pä grekiska, greekan, greekaa, greekaksi, greekasta, gre- 
grekiska spräket, grekiskan |kan, grekaa, grekaksi, grekasta, greikan, greik- 
aa, greikaksi, greikasta, kreikan, kreikkaa, 
reikaksi, kreikasta, grekankielen, grekankiel- 
tä, grekankielellä, grekankielelle, grekankieles- 
tä, kreikankielen, kreikankieltä, kreikankielellä, 
reikankielelle, kreikankielestä 
Latina pä latinska, pä latin, i latin, | latinan, latinaa, latinaksi, latinasta, latinankie- 
latinska spräket, latinskan en, latinankieltä, latinankielellä, latinankielel- 
e, latinankielestä 
liettua lithauska, lithauskan iettuan, liettuaa, liettuaksi, liettuasta, liettu- 
ankielen, liettuankieltä, liettuankielellä, liettu- 
ankielelle, liettuankielestä 
lätti Lettiska, lettiskan ätin, lättiä, lätiksi, lätistä, letin, lettiä, letiksi, 
etistä, lätinkielen, lätinkieltä, lätinkielellä, lä- 
tinkielelle, lätinkielestä, letinkielen, letinkieltä, 
etinkielellä, letinkielelle, letinkielestä 
norja norska, norjan, norjaa, norjaksi, norjasta, norjan- 
pä norska, norskan ielen, norjankieltä, norjankielellä, norjan- 
ielelle, norjankielestä 

puola 


pä polska, 
polska spräket, polskan 


puolan, puolaa, puolaksi, puolasta, puolan- 
kielen, puolankieltä, puolankielellä, puolan- 
kielelle, puolankielestä 


ranska 


pä franska, 
franska spräket, franskan 


ranskan, ranskaa, ranskaksi, ranskasta, rans- 
lan, ranslaa, ranslaksi, ranslasta, franskan, 
franskaa, franskaksi, franskasta, franslan, 
franslaa, franslasta, franslaksi, ranskankielen, 
ranskankieltä, ranskankielellä, ranskankielelle, 
ranskankielestä 


saksa 


pä tyska, 
tyska spräket, tyskan 


saksan, saksaa, saksaksi, saksasta, salsan, 
salsaa, salsaksi, salsasta, saxan, saxaa, sa- 
xaksi, saxasta, saksankielen, saksankieltä, 
saksankielellä, saksankielelle, saksankielestä, 
salsankielen, salsankieltä, salsankielellä, sal- 
sankielelle, salsankielestä 


tanska 


pä danska, 
danska spräket, danskan 


tanskan, tanskaa, tanskaksi, tanskasta, 
tanslan, tanslaa, tanslaksi, tanslasta, juutin, 
juuttia, juutiksi, juutista, danskan, danskaa, 
danskaksi, danskasta, danslan, danslaa, 
danslaksi, danslasta, tanskankielen, tans- 
kankieltä, tanskankielellä, tanskankielelle, 
tanskankielestä, tanslankielen, tanslankieltä, 
tanslankielellä, tanslankielelle, tanslankie- 
lestä, danskankielen, danskankieltä, dans- 
kankielellä, danskankielelle, danskankielestä, 
juutinkielen, juutinkieltä, juutinkielellä, juutin- 
kielelle, juutinkielestä 


viro 


pä ryska, 
ryska spräket, 
ryskan 


estniska, 
estniska spräket, estniskan 


venäjän, venäjää, venäjäksi, venäjästä, menä- 
jä, menäjän, menäjää, menäjäksi, menäjästä, 
nenäjän, nenäjää, nenäjäksi, nenäjästä, rys- 
sän, ryssää, ryssäksi, ryssästä, venäjänkielen, 
venäjänkieltä, venäjänkielellä, venäjänkielelle, 
venäjänkielestä, menäjänkielen, menäjänkiel- 
tä, menäjänkielellä, menäjänkielelle, menäjän- 
kielestä, nenäjänkielen, nenäjänkieltä, nenä- 
jänkielellä, nenäjänkielelle, nenäjänkielestä, 
ryssänkielen, ryssänkieltä, ryssänkielellä, 
ryssänkielelle, ryssänkielestä 


viron, viroa, virosta, viroksi, vilon, viloa, 
vilosta, viloksi, vironkielen, vironkieltä, viron- 
kielellä, vironkielelle, vironkielestä, vilonkie- 
len, vilonkieltä, vilonkielellä, vilonkielelle, 
vilonkielestä, eestin, eestiä, eestistä, eestiksi, 
eestinkielen, eestinkieltä, eestinkielellä, ees- 
tinkielelle, eestinkielestä 

Kirjallisia kohtaamisia — venäläiset kirjat 
Turun kaupunginkirjaston vanhassa 
kokoelmassa! 

Turku oli 1800-luvulla monikielinen kulttuurien kohtaamispaikka, jon- 
ka kirjallista kulttuuria kehittivät ja ylläpitivät laajeneva kustannus- ja 
kirjakauppatoiminta. Kirjoja oli tilattu, painatettu, painettu ja levitetty 
Turussa jo pitkään; vuodesta 1756 lähtien Turussa toimi J. C. Frenckell, 
”Suomen ensimmäisen kirjapainaja-, kustantaja- ja kirjakauppiassuvun 
kantaisä” (Virtanen 1958: 48; ks. myös Hakapää 2004: 23). Tärkeä toimi- 
ja oli myös nopeasti kehittyvä kirjastolaitos. Turun kaupunginkirjasto 
sai alkunsa 1860-luvulla kansalle tarkoitetusta kansankirjastosta ja si- 
vistyneistölle suunnatusta kaupunginkirjastosta, jotka molemmat oli 
perustettu yksityisvaroin. Sillä oli useita edeltäjiä, kuten lukuseuroja, 
maksullisia lainakirjastoja sekä oppilaitosten ja yhdistysten kirjastoja. 
Tuomiokirkolla ja katedraalikoululla oli kirjastonsa jo 1300-luvulla. Suo- 
men kirjastojen ja kirjakauppojen juuret ovatkin Turussa, mistä ne levit- 
täytyivät muualle maahan. (Hypén ym. toim. 2015: 26; Näätsaari 2015.) 


KIRJALLISIA KOHTAAMISIA — VENÄLÄISET KIRJAT TURUN KAUPUNGINKIRJASTON... 239 


https://doi.org/10.21435/skst.1475 


Artikkelimme aineistona on sivistyneistölle suunnattu Turun kau- 
punginkirjaston vanha kokoelma, jonka digitaalinen tietokanta avattiin 
vuonna 2017.? Pääosin eri aikojen lahjoituksista koostuvan kokoelman 
perustamisen tavoitteena oli muodostaa 1800-luvulla Turkuun tieteel- 
linen, Saksan mallin mukainen kaupunginkirjasto jo olemassa olevan 
kansankirjaston rinnalle. (Hypen ym. toim. 2015; Karppinen & Yli-Sep- 
pälä 2017: 2.) Kansankirjaston ja kaupunginkirjaston yhdistämisen 
jälkeen vuosina 1912-1914 vanha kokoelma siirrettiin osaksi opinto- 
osastoa ja myöhemmin varastokokoelmaksi. Kokoelma säilyi kaupun- 
ginkirjaston varastoissa, mutta siihen kohdistettiin useaan otteeseen 
poistoja. Siitä siirrettiin aineistoja runsaasti myös kaupunginkirjaston 
aktiivivarastoon, josta ne ovat edelleen kiinnostuneiden lainattavissa. 
(Karppinen & Yli-Seppälä 2017: 2.) 1990-luvulla kokoelmasta karsittiin 
melkein puolet, koska se ei täyttänyt ”yhtenäisen, harkiten kerätyn kir- 
jaston” kriteereitä (Hypen ym. 2015: 19). Alkuperäisestä 70 ooo niteestä 
on vanhassa kokoelmassa jäljellä vajaat 1700 nidettä (ks. Karppinen & 
Yli-Seppälä 2017). 

Harvennusten ja muuttojen jälkeen kokoelma on asettunut pääkirjas- 
ton uudisosan alla olevaan Aurian kellariksi kutsuttuun tilaan. Kokoel- 
ma ei vastaa sisällöltään täysin opintokokoelman tilannetta vuosisadan 
vaihteessa, mutta se on edelleen olemassa erillisenä, itsenäisesti tutkit- 
tavana kokonaisuutena. Sitä pidetään ainutlaatuisena aineistona, joka 
kertoo lahjoittajayhteisöistä ja heidän lukutottumuksistaan, kirjallisuu- 
den harrastuksen laaja-alaisuudesta, lahjoittajien poliittisista ja uskon- 
nollisista mielipiteistä sekä turkulaisen sivistyneistön lukeneisuudesta 
ja kielitaidoista (Hypén ym. 2015: 20—21). Vanhan kokoelman monimut- 
kaisen historian aiheuttaman epäyhtenäisyyden vuoksi on mahdoton- 
ta jäljittää kaikkien kirjojen alkuperää, paitsi silloin, kun on olemassa 
yksityiskohtaista tietoa keräilijöistä, lahjoittajista, kirjastonhoitajista ja 
muista kokoelman näkökulmasta tärkeistä toimijoista (ks. esim. Karppi- 
nen & Yli-Seppälä 2015b; Parente-Capkovä & Hapuli 2015: 228-229). 

Tutkimme artikkelissamme edellä esiteltyä monipuolista ja -kielistä 
teoskokoelmaa, joka on keskeinen 1800-luvun turkulaisen lukemiskult- 
tuurin ilmentäjä ja tallentaja. Artikkelimme jatkaa aiempaa vanhan ko- 
koelman tutkimusta: Parente-Capkovä (2017) on tutkinut kokoelmaan 

kuuluvia naiskirjailijoiden teoksia laajassa, valtioiden, kielten ja kulttuu- 
rien rajoja ylittävässä, monikielisessä kontekstissa (ks. myös Parente- 
Čapková & Hapuli 2015; Parente-Capkovä & Lappalainen 2017). Lähtö- 
kohtana sekä tässä että aiemmassa tutkimuksessa on näkemys siitä, että 
teosten sisältyminen kirjastokokoelmiin on yksi kirjallisen vastaanoton 
muoto.* 

Keskitymme artikkelissamme niin sanottuun pitkään 1800-lukuun, 
joka alkaa 1700-luvun lopulta ja ulottuu 1900-luvun puolelle, ja vanhan 
kokoelman tiettyihin osioihin eli kaunokirjalliseen ja elämäkerralliseen 
osaan sekä Gustaf Cygnaeuksen kaunokirjalliseen kokoelmaan. Luom- 
me aluksi katseen 1800-luvun Turun kirjalliseen elämään ja siirrymme 
sitten vanhan kokoelman ja sen osioiden esittelyyn. Lopuksi tuomme 
esiin — vanhassa kokoelmassa näkyvästi mukana olevan — kustantaja 
J. W. Lilljan vaikutuksen 1800-luvun Turun kirjalliseen kulttuuriin. Fo- 
kuksessa ovat kaunokirjallisuus ja sen lähellä olevat lajit kuten muis- 
telmat, elämäkerrat, omaelämäkerrat ja kirjeet. Tutkimme teosten mo- 
nikielisyyttä lähtökohtanamme ylirajainen kirjallisuushistoriallinen 
analyysi (ks. esim. Cornis-Pope & Neubauer 2002; Grönstrand ym. 
2016). Ylirajaisuus-käsitettä käytämme transnationaalisuus-käsitteen 
synonyyminä sekä laajemmassa, muun muassa kielten välisten rajo- 
jen ylittämiseen viittaavassa, merkityksessä (Grönstrand ym. 2016: 21; 
Parente-Capkovä 2017: 46). Meitä kiinnostaa teosten ja tekijöiden liike 
yli valtioiden, kielten ja kulttuurien rajojen, ei niiden mahduttaminen 
keinotekoisen kansallisen kehikon sisään. Näin artikkelimme painottaa 
ylirajaista lähestymistapaa kirjastokokoelmien sekä kirjallisuushistorian 
analyysissa (Parente-Capkovä 2017). Selvitämme, miten kirjallisuus liik- 
kui maantieteellisten, kulttuuristen ja kielellisten rajojen yli — tämä on 
nähty nykyisen kirjallisuudentutkimuksen keskeisenä tehtävänä (Tenn- 
gart 2018: 325). Lähestymistapamme on sopusoinnussa ajankohtaisen 
1800-luvun Turun kansainvälisyyttä käsittelevän historiantutkimuksen 
kanssa (ks. esim. Koskinen 2017; ks. myös Tunturi ym. 2017 sekä Syrjä- 
maa & Tunturi tässä teoksessa). 

Luonnehdimme artikkelissamme kokoelman monikielisyyttä yleisellä 
tasolla mutta keskitymme erityisesti venäläisiin kirjoihin. Niitä ei ole 
tietääksemme aiemmin tutkittu lainkaan. Suomi kuului tarkasteluajan- 

kohtana autonomisena suuriruhtinaskuntana Venäjän keisarikuntaan. 
Marja Jäniksen ja Pekka Pesosen (2007: 192) mukaan venäläinen kirjal- 
lisuus oli vahvoilla Suomen kirjastolaitoksen kehittyessä 1880-luvulla: 
13,2 % ulkomaisen kirjallisuuden hankinnoista oli venäjästä suomen- 
nettua (ks. Eskola 1991).5 Suosittujen kirjastohankintojen listalla olivat 
tuolloin muun muassa Fjodor Dostojevskin Muistelmia kuolleesta talosta, 
Nikolai Gogolin Kuolleet sielut, Leo Tolstoin Kertomuksia 1—2 ja Ivan Tur- 
genevin Aatelispesä. Venäläinen kirjallisuus oli näkyvässä asemassa myös 
vuosisadan vaihteessa. Tietoisuus venäläisestä kaunokirjallisuudesta al- 
koi Suomessa kasvaa suomennosten myötä 1870-luvulta lähtien — mutta 
jo paljon ennen tätä venäläistä kirjallisuutta tunnettiin Suomessa sekä 
ruotsinnosten että lehtiartikkelien kautta (Håkanson 2010: 107—123). 

Tässä artikkelissa tarkoitamme kuitenkin venäläisillä kirjoilla paljon 
laajempaa kirjoa tekstejä kuin Venäjän kirjallisuuden suomennoksia 
tai ylipäätään käännöksiä, vaikka nekin ovat tärkeässä osassa analyysis- 
samme. Viittaamme venäläisillä kirjoilla paitsi käännöksiin ja alkupe- 
räisiin teoksiin myös ei-venäläisten tekijöiden venäjänkielisiin kirjoi- 
hin ja venäläisten kirjailijoiden muunkielisiin teoksiin. Selvitämme, 
millaisia venäläisiä kirjoja löytyy Turun kaupunginkirjaston vanhasta 
kokoelmasta, jolla ei ollut vapaakappaleoikeutta toisin kuin Kansallis- 
kirjaston slaavilaisella kirjastolla Slavicalla, jonne toimitettiin vuosina 
1828-1917 Venäjän keisarikunnan alueella ilmestyneet painotuotteet 
kaikilta aihealueilta (ks. esim. Ekonen 2012: 4-6). Tarkoituksena on 
saada lisää tietoa venäläisten kirjojen läsnäolosta Turun kaupunginkir- 
jaston vanhassa kokoelmassa, venäläiseen kirjallisuuteen liittyvästä eri 
kielten välisestä dynamiikasta, erityyppisistä kulttuuri- ja kielirajojen 
ylityksistä sekä ylityksien takana olevista kulttuurisista välittäjistä, kuten 
kääntäjistä, toimittajista ja kustantajista. 

Kirjastokokoelmien tutkiminen kirjallisuudentutkimuksen näkökul- 
masta on osa kirjallisen vastaanoton tutkimusta. Ymmärrämme vastaan- 
oton laajasti — se tarkoittaa tutkimuksessamme toki käännöksiä mutta 
myös muuta dialogia alkuperäisten tekstien kanssa (esim. adaptaatioi- 
ta). Tärkeä osa vastaanottoa ovat lehdistöstä löytyvät arvostelut ja muut 
reaktiot kirjallisiin teoksiin. Myös teosten fyysinen olemassaolo kirjasto- 
kokoelmissa on osa vastaanottoa (vrt. Parente-Capkovä 2017: 39). Tällöin 

kirjastokokoelmista tulee tärkeitä tutkimuskohteita, koska ne kertovat 
teosten levinneisyydestä, siitä, mikä oli teosten asema kirjallisella ken- 
tällä. Usein kokoelmat kertovat tästä vain epäsuorasti, varsinkin silloin 
kun tiedot ja todisteet kirjojen lainaamisesta, lukemisesta ja lukijoista 
puuttuvat. 


Monikulttuurinen ja monikielinen Turku ja 
sen kaupunginkirjasto 


Turku oli 1800-luvulla monikulttuurinen ja monikielinen kaupunki, 
talouden ja kulttuurin ylirajainen solmukohta. Tämä Turun erityinen 
asema unohtuu toisinaan, sillä historiankirjoitusta hallitsevat Turun 
pääkaupunkiaseman menetys (1812) ja kaupungin tuhonnut palo (1827). 
Turkua voi vuoden 1812 jälkeen luonnehtia ”marginokeskeiseksi” kau- 
pungiksi (marginocentric city) 5 mikä tarkoittaa monietnistä kaupunkia, 
eräänlaista tärkeää solmukohtaa.? Max Engman (2009) on kutsunut 
vuoden 1809 jälkeistä aikaa ”pitkiksi jäähyväisiksi”. Siteet Ruotsiin säi- 
lyivät merkittävinä 1800-luvun ajan, varsinkin Turussa. Lisäksi Turku 
oli vuorovaikutuksessa Itämeren alueen ohella Saksaan, Englantiin, 
muuhun Eurooppaan ja jopa muille mantereille. (Tunturi ym. 2017.) 
Turku pystyi uutta pääkaupunkia kenties suojatummin, marginaalista, 
katsomaan paitsi itään myös länteen. 

Tällaisten marginaaliin joutuneiden Turun kaltaisten kaupunkien on 
tutkimuksessa todettu muokanneen uuteen uskoon kansallista kulttuu- 
rista paradigmaa. Tämä tapahtui niin, että kansalliseen kulttuuriin lii- 
tettiin dialoginen ulottuvuus sekä sisäisesti (dialogissa muiden paikallis- 
ten etnisten perinteiden kanssa) että ulkoisesti (suhteessa laajempaan 
maantieteelliseen ja kulttuuriseen kehykseen). Juuri marginaalisuus 
ja multietninen koostumus sallivat näiden ”solmukaupunkien” katsoa 
yhtä aikaa eri ilmansuuntiin, luoda verkostoja sekä yhteyksiä eri kult- 
tuuristen traditioiden välille (Cornis-Pope & Neubauer 2002: 26; ks. 
myös Dominguez ym. 2015: 100). Näiden kaupunkien kirjallisuushisto- 
riat tarjoavat uusia, vertailevia näkökulmia historiaan — vaihtoehtoja tai 
täydennyksiä ”kansallisille” kirjallisuushistoriallisille kertomuksille — ja 

auttavat kartoittamaan kirjallisia alueita uudella tavalla (Dominguez ym. 
2015: 101-102). 

Turussa oli vuonna 1870 miltei 20 000 asukasta, joista suomenkie- 
lisiä oli hieman ruotsinkielisiä enemmän. Muita kuin ruotsin- ja suo- 
menkielisiä asukkaita kaupungissa oli 1476, heistä suurin osa venäjän- 
kielisiä. Kielet olivat kiinteästi sidoksissa sosiaalisiin eroihin (Engman 
2009: 231). Suomenkielisten osuus oli erityisen suuri alemmissa luokis- 
sa (62,6 %), kun säätyläisistä oli ruotsinkielisiä 86,7 % ja suomenkielis- 
tä vain 5,4 % (ks. Näätsaari 2015: 32; teoksessa viitataan Fino Jutikkalan 
Turun kaupungin historia 1856—1917 -teokseen, 1957). Vuoden 1910 viralli- 
sen tilaston mukaan (SVT VI, 44(8): 139) Suomen suuriruhtinaskunnas- 
sa asui 12307 venäläistä, joista 617 asui Turussa (Helsingissä heitä asui 
tällöin 6352, Viipurissa 4846 sekä Tampereella, Vaasassa, Porissa ja 
Oulussa yhteensä 492) (Shenshin 2008: 39). 

Venäjän kielen taito ei levinnyt laajasti 1800-luvun Suomessa, ja eri 
aikojen yritykset lisätä ja tehostaa venäjän kielen opetusta kohtasivat 
toisinaan passiivista vastarintaa. Venäjän taito keskittyikin tietyille suo- 
malaisen yhteiskunnan sektoreille ja tiettyihin lokeroihin (upseerit, vir- 
kamiehet) (Engman 2009: 237; ks. myös Ketola 2007), joskin tilanne 
vaihteli 1800-luvun aikana (ks. esim. Kirby 1975)." 1800-luvun viimei- 
sillä vuosikymmenillä venäjän opetuksesta tuli entistä järjestelmälli- 
sempää; vuoden 1890 postimanifestin valmistelema venäläistäminen 
huipentui vuoden 1900 kielimanifestissa (Ketola 2007: 77). Toisille ve- 
näläisvastaisuus tarkoitti vihaa venäjän kieltä kohtaan, kun taas toisille 
kielen opiskelu toimi keinona tutustua venäläiseen kirjallisuuteen alku- 
peräisellä kielellä ristiriitaisesta Venäjä-suhteesta huolimatta.? 

Monikielisten turkulaisten myötä Turussa oli 1800-luvulla runsaasti 
lukijoita eri maista tulevalle, eri kielillä kirjoitetulle tai niistä käännetylle 
kaunokirjallisuudelle. Tähän vaikutti varsinkin kaupungin ruotsinkieli- 
sen sivistyneistön hyvä kielitaito. Yliopistokaupunkina Turku oli ollut jo 
pitkään kustannustoiminnan edelläkävijä Suomessa, ja 1700-luvun lop- 
pupuolelta lähtien kaupungin kustannustoimintaa edisti edellä mainittu 
Frenckellin suku (ks. esim. Virtanen 1958; kustantajista ja nimikkeiden 
määristä ks. Tolonen ym. 2019). Rikkaasta, kansainvälisestä lukemis- 
kulttuurista kertovat muun muassa kirjakauppojen, kirjastojen ja luku- 

piirien kirjaluettelot — kuten Frenckellin kirjakaupan yhteydessä toi- 
mineen lainakirjaston (1866) ja kirjaston opintopiirin (1865) luettelot. 
Opintopiirin luettelo on 66-sivuinen ja sisältää kaunokirjallisuutta (mm. 
Honoré de Balzacin, Fredrika Bremerin ja Faddei Bulgarinin romaaneja 
ruotsiksi), Kalevalan ja tietokirjallisuutta (mm. Lainopillinen käsikirja, 
Kolmenkymmenen vuotinen sota Saksassa). Kirjallisuutta on luettelossa 
pääosin ruotsiksi mutta myös suomeksi sekä alkuperäiskielillä ranskak- 
si, tanskaksi, saksaksi ja venäjäksi. (Katalog öfver Bildningscirkeln i Abo 
Bibliotek 1865; Förteckning öfver böcker tillgänglige vid Länebibliotheket uti 
Frenckellska bokhandeln i Abo 1866.) 

Suomen valtasi 1800-luvun aikana muun Euroopan tavoin lukuhalu. 
Lukeminen kohdistui aiemman toistolukemisen sijaan uusiin teoksiin. 
Uusi suosikkilaji romaani valloitti yhä laajemman lukijakunnan levites- 
sään — aikanaan sairaalloisena pidetyn — lukuvimman myötä aatelis- 
kartanoista porvariskoteihin. (Mäkinen 1997: 15-16, 107—108.) Vanha 
kokoelma ja Cygnaeuksen kokoelma todentavat osaltaan lukuhalun 
etenemistä. Kokoelmat eivät kuitenkaan sisällä vain romaaneja, vaan 
teosten ja lajien kirjo on hyvin runsas. 


Turun kaupunginkirjaston vanha kokoelma 
tekstien ylirajaisena kohtaamispaikkana 


Turun kaupunginkirjaston vanha kokoelma on erittäin kansainvälinen. 
Latinankielisten teosten lisäksi siihen kuuluu esimerkiksi pariisilaisista 
kirjakaupoista hankittuja englanninkielisiä teoksia sekä Pietarista ostet- 
tuja keskieurooppalaisia kirjoja. Vain 58 % kokoelman teoksista on 
suomen- ja ruotsinkielisiä. Luokittelukäytännöt poikkeavat nykyisistä; 
teoksia ei ole luokiteltu julkaisun kielen vaan teoksen alkuperäisen kie- 
len mukaan. Kokoelman erikoispiirteet selittyvät osittain sen aiemmin 
mainitusta historiallisesta muotoutumisesta käsin. Valtaosa kokoelmaan 
lahjoittaneista henkilöistä on ollut kielitaitoista ja ympäröivästä maail- 
masta kiinnostunutta väkeä, mikä selittää kokoelman teosten kielellistä 
ja temaattista moninaisuutta. Lisäksi lahjoitetut yksityiskokoelmat ovat 
voineet olla vuosisatojen saatossa muodostuneita sukukirjastoja. (Karp- 
pinen & Yli-Seppälä 2017.) 

Kaunokirjallisuuden lisäksi kokoelman ulkomainen kirjallisuus pitää 
sisällään eri oppialoihin kuuluvia julkaisuja historiateoksista lakikirjoi- 
hin, filosofiaan ja lääketieteeseen, ajan valistuskeskustelua heijastaen. 
Minna Ahokkaan mukaan kokoelman 1700-luvun kirjat ilmentävät var- 
sin hyvin 1700-luvun Turussa ja laajemmin Suomessa omistettuja ni- 
teitä ja kirjallisuuden lajityyppejä. Kokoelmassa on saksan-, englannin- 
ja ranskankielisiä romaaneja ja elämäkertoja sekä matkakirjallisuutta. 
Ruotsinnosten merkitys on suuri, sillä ruotsinkieliset käännökset siivitti- 
vät merkittävästi ulkomaisten teosten levikkiä. Vaikka oppineisto, karta- 
noiden säätyläiset ja upseeristo lukivat kirjallisuutta myös alkuperäis- 
kielillä, ruotsinnosten myötä yhä useammat teokset päätyivät myös 
porvariston luettaviksi. (Ahokas 2015: 69—74.) Venäjänkielisiä kirjoja 
vanhan kokoelman r700-luvun kirjojen joukossa ei ole; siihen sisältyy 
vain muutama Venäjää koskeva teos. 

Sekä Turun kaupunginkirjaston vanhassa kokoelmassa että siihen 
kuuluvassa Gustaf Cygnaeuksen keräämässä näytelmäkirjallisuus- 
kokoelmassa kirjat on jaoteltu alkuperäiskielen mukaan. Näin on tehty 
huolimatta siitä, onko kyseessä alkukielinen nide vai sen käännös, joka 
Cygnaeuksen kokoelmassa useimmiten merkitsee ruotsinnosta. Kiin- 
nostus ulkomaiseen kirjallisuuteen — jota vanha kokoelmakin ilmen- 
tää — aiheutti aikalaisissa myös huolta. Tidningar Utgifne af et Sällskap 
i Åbo -lehdessä ilmestyi 7. maaliskuuta 1782 seuraava kannanotto, jossa 
kirjoittaja miettii, miksi lukijat valitsevat mieluummin ”vieraan kielen” 
kuin kotoisan ruotsin: ”Olen usein miettinyt, miksi suurin osa niistä 
jotka meillä rakastavat lukemista halveksuvat sitä mikä on kirjoitettu 
ruotsiksi ja valitsevat mieluummin vieraan kielen.” (Siteerannut Ahokas 
2015: 65.) Kannanotto ilmentää tuon ajan Turun kansainvälisyyttä ja 
monikielisyyttä — kirjoittajan syytös ei niinkään koske kotimaista oppi- 
neistoa vaan laajempaa, sekä miehistä että naisista koostunutta, lukija- 
kuntaa. 

Myöhemmiltä vuosisadoilta, 1800-luvulta ja 1900-luvun alkuvuosi- 
kymmeniltä, vanhassa kokoelmassa on runsaasti erikielistä kaunokirjal- 
lisuutta. Laajimpia ovat saksan-, ranskan- ja englanninkieliset osiot (ks. 
Yli-Seppälä 2017). Joukossa on myös italiankielisiä kirjoja, vaikkakin 
valtaosa Italian kirjallisuutta on käännetty ruotsiksi ja muille kielille, 

erityisesti saksaksi (esim. nobelisti Grazia Deleddan ja 1900-luvun vaih- 
teessa suositun Ada Negrin teoksia) tai ranskaksi (italialaisen decadentis- 
mon edustajan Gabriele D'Annunzion Il fuoco -romaanin (1900) Georges 
Herellen ranskannos Le Feu kuuluisan Calmann-Levyn kustantamana). 
Kokoelman teosten ylirajaisuus on moninaista.” 

Englanninkielisen osion laajuutta selittää muun muassa se, että 
monet sen kirjoista ovat Saksassa toimineen Tauchnitz-kustantamon 
englanniksi julkaisemia. Tauchnitzin perhe omisti leipzigiläisen kus- 
tantamon, joka julkaisi englanninkielistä kirjallisuutta ja levitti sitä 
Manner-Furooppaan, myös Suomeen. Tauchnitzin sarjassa ilmestyi sekä 
klassikoita että aikanaan suosittujen kirjailijoiden teoksia. Heihin kuulu- 
vat laajalti luettu ja käännetty irlantilainen Julia Kavanagh (1824-1877), 
jonka teoksia vanhassa kokoelmassa on 16, ja Marie Corelli (1855-1924), 
jolta kokoelmaan on päätynyt 18 teosta (ks. Parente-Capkovä & Hapuli 
2015: 228, 234—235). Näin ollen Saksan asema kirjallisuuden välittäjänä 
korostuu, muttei välttämättä tai ainoastaan saksankielisen tai saksalai- 
sen kirjallisuuden yhteydessä. 

Frikielisiä kokoelmia Pohjoismaiden ja Suomen kirjallisuudesta 
edustaa vanhassa kokoelmassa esimerkiksi ranskaksi käännetty valikoi- 
ma pohjoismaista ruotsinkielistä runoutta nimeltään Fleurs scandinaves 
choix de poésies traduites du suédois par Mlle R. du Puget (1858). Kyseessä 
on Rosalie du Pugetin't toimittama ja kääntämä antologia, jossa Suomea 
edustavat ”Jean-Louis Runeberg” ja ”Francois-Michel Franzen”. Samoin 
vanhasta kokoelmasta löytyy eri kielillä kirjoitettujen kirjallisuuksien 
lukukirjoja, kuten tärkeän kulttuurisen välittäjän Hanna Andersinin 
Helsingissä vuonna 1891 julkaistu La France moderne. Contes, nouvelles 
et extraits choisis et annotes par Hanna Andersin.” 

Venäläisiksi luokittelemiamme kirjoja on vanhassa kokoelmassa vä- 
hemmän kuin muilla isoilla eurooppalaisilla kielillä kirjoitettuja, mutta 
niitä toki löytyy. On ilmeistä, että venäjää osaavat lukijat käyttivät kir- 
jastoa. Venäjänkielistä Venäjällä julkaistua kaunokirjallisuutta kokoel- 
massa on kaikkiaan 68 nidettä. Eniten on klassikoita, kuten PuSkinia, 
Dostojevskia, Tolstoita, GontSarovia, Gogolia ja Turgenevia. Joukossa 
on kuitenkin myös tuntemattomampia, ei-kanonisoituja tekijöitä, ku- 
ten matemaatikko, Euroopan ensimmäinen naisprofessori, kirjailija 

Sofja Kovalevskaja (Sonja Kovalevskaja). Kovalevskaja on erinomainen 
esimerkki ylirajaisesta kirjailijasta. Hän syntyi ja varttui Venäjällä, väit- 
teli Saksassa (ensimmäisenä naisena Euroopassa) ja sai vuonna 1884 
professuurin Tukholmassa. Venäjän ja Ruotsin välissä sijaitsevassa Suo- 
messa oli siis mahdollista lukea Kovalevskajan ruotsinkielisiä teoksia." 

Kokoelmaan sisältyy myös käännöksiä ranskasta ja saksasta venäjäksi. 
Niihin kuuluu George Sandin vuonna 1874 ilmestynyt kertomus Le 
chäteau de Pictordu Moskovassa vuonna 1915 julkaistuna venäjännökse- 
nä 3amox Iluxmoporo (Zamok Piktordju) (Sand on osa vanhaa kokoelmaa 
usealla kielellä, lähinnä ranskaksi ja saksaksi). Venäjäksi löytyy myös 
G. E. Lessingin Nathan der Weise -näytelmän käännös (julkaistu Pietaris- 
sa 1897). Sekä Lessingin että Sandin teokset ilmestyivät aikana, jolloin 
Suomi oli Venäjän suuriruhtinaskunta. Ne ovat todisteita siitä, että Tu- 
russa oli kysyntää korkeakirjallisille eurooppalaisille teoksille venäjäksi. 
Vanha kokoelma kertoo myös siitä, mistä lähteistä Turussa opiskeltiin ve- 
näjää: hyllyistä löytyy venäjän kielen oppikirjoja, kuten F. G. Ehrströmin 
ja C. G. Ottelinin Rysk spräk-lära för begynnare (Helsinki 1836) sekä samo- 
jen tekijöiden kolmiosainen Rysk läsebok med lexicon (Porvoo 1831—1834)." 


Elämäkertoja 


Vanhassa kokoelmassa on erillinen osio, joka sisältää elämäkertoja ja 
omaelämäkertoja, kirjeitä, muistelmia, päiväkirjoja, matkakirjoja ja eri- 
laisia yleiskatsauksia. Tämä heijastelee näiden lajien suurta suosiota 
viime vuosisatojen aikana. (Vrt. myös Ahokas 2015.) Osa teoksista on 
1700-luvulta, kuten ranskankielinen, Lontoossa painettu, faktaa ja fik- 
tiota sekoittava Memoires de Madame la Marquise de Pompadour, ”viih- 
teellinen elämäkerta Ranskan kuningas Ludvig XV:n rakastajattaresta 
madame de Pompadouresta' (Jeanne Antoinette Poisson, 1721-1864) 
vuodelta 1776 sekä The Beauties of Biography, johon sisältyy elämäkertoja 
runoilijoista sotilaisiin (ks. Ahokas 2015: 72). Kokoelmassa säilyneiden 
elämäkertojen ilmestymisajat ulottuvat 1930-luvulle saakka. 

Monet elämäkertaosion teoksista ovat ruotsinkielisiä tai ruotsinnok- 
sia. Toiset kirjailijat ovat sekä tekijöitä että elämäkerran kohteita. Esi- 

merkiksi feministinen ajattelija Ellen Key esiintyy kokoelmassa sekä 
kirjoittajana että elämäkertojen kohteena. Elämäkertojen joukossa on 
useita kuuluisia naisia esitteleviä teoksia, kuten Madame La Comtesse 
Drohojowskan Les femmes illustres de L'Europe (alkup. teos 1852), sekä 
samaa linjaa jatkavia myöhempiä teoksia, kuten Finska gvinnor pä olika 
arbetsområden. Biografiskt album (1892). Yksittäisiä elämäkertoja on run- 
saasti eri kielillä." 

Flämäkerta-osiossa ei ole lainkaan venäjänkielisiä kirjoja. Venäläisten 
aiheiden suosio näkyy kuitenkin siinä, että moni teoksista käsittelee ve- 
näläisiä kuuluisuuksia. Katariina Suuren elämäkertoja on kokoelmassa 
eri kielillä ja käännöksinä, kuten kokoelman uusimpiin kuuluva Gina 
Kausin Katharina die Grosse (1935; Kerstin Wimnellin ruotsinnoksena 
Katharina den stora, 1936). Valikoimassa korostuu ranskan kielen mer- 
kittävyys venäläisessä kulttuurissa. Puolalaisen historioitsijan Kazimierz 
Waliszewskin kirjoittama, Katariina Suuren muistelmiin perustuva, ai- 
kanaan suosittu Le Roman d'une impératrice, Catherine II de Russie (al- 
kup. teos 1893) sisältyy kokoelmaan Ernst Lundguistin ranskan kieles- 
tä ruotsintamana (1897). Alun perin ranskankieliset Katariina Suuren 
muistelmat löytyvät niin ikään Adolf Hillmanin ruotsinnoksena (1915), 
samoin Fjodor Dostojevskin tyttären Aimee Dostojevskin (Ljubov Fjodo- 
rovna Dostojevskajan) alun perin ranskaksi kirjoittama F. Dostojevskin 
elämäkerta. Kirja ilmestyi Mänchenissä saksaksi (Dostojewski. Geschildert 
von seiner Tochter) vuonna 1920, jolloin se käännettiin usealle kielel- 
le.'9 Kokoelmassa on myös vuonna 1921 Suomessa ilmestynyt Holger 
Schildts förlagsaktiebolagin kustantama ruotsinnos Dostojevski. En lev- 
nadsteckning. Elämäkertaosioon sisältyy paljon muitakin kirjoja 1920- ja 
1930-luvuilta, kuten Sophie Tolstoin omaelämäkerta. Sekin on esimerk- 
ki venäläisen kirjan ruotsinnoksesta, jota ei käännetty alkuperäislaitok- 
sesta vaan englannin kautta (kääntäjänä Elis F. L. Brusewitz, 1923). Näi- 
den teosten läsnäolo kertoo ennen kaikkea elämäkertalajin suuresta 
kansainvälisestä suosiosta, tekstien matkaamisesta käännösten avulla 
sekä lukijakunnan kiinnostuksen kohteista. 

Gustaf Cygnaeuksen kaunokirjallinen kokoelma 


Gustaf Cygnauksen kaunokirjallinen kokoelma sisältää teoksia 1870-lu- 
vun loppupuolelta noin vuoteen 1907. Cygnaeus (1851-1907) oli tärkeä 
ja monipuolinen ruotsinkielinen kulttuurivaikuttaja Turussa — lehtori, 
taiteenharrastaja, teatteri- ja kirjallisuuskriitikko sekä päätoimittaja pe- 
rustamassaan Åbo Tidning -lehdessä (ks. Hyp&n ym. toim. 2015; Karppi- 
nen & Yli-Seppälä 2015a). Kokoelman lahjoitti kirjastolle Cygnaeuksen 
kuoleman jälkeen hänen vaimonsa Sofia Wilhelmina Cygnaeus (o.s. 
Backlund), ja se käsitti arvioiden mukaan noin 2500 nidettä. Kokoel- 
man laajuus sekä ensipainosten runsas määrä selittyvät osittain Cyg- 
naeuksen kriitikon- ja toimittajatyön kautta; monet teoksista ovat hänen 
Åbo Tidning -lehdelleen lähetettyjä arvostelukappaleita. (Karppinen & 
Yli-Seppälä 2015a: 197.) 

Ruotsinkielisyyttä edistänyt Cygnaeus kerrytti kokoelmaansa Suomen 
ruotsiksi kirjoittaneiden kirjailijoiden teoksia, mutta joukossa on myös 
paljon käännöksiä. Valtaosa on ruotsinnoksia erikielisistä teoksista, osa 
Suomessa tehtyjä ja julkaistuja. Käännöksissä on myös maan ”sisäis- 
tä vastaanottoa” eli käännöksiä suomesta ruotsiin ja päinvastoin (ks. 
Katajamäki 2007: 66-73; Launis 2007: 180-183; Parente-Capkovä 2017: 
43; Parente-Capkovä & Lappalainen 2017: 266). Cygnaeuksen kokoel- 
massa näitä edustavat esimerkiksi Minna Canthin, Juhani Ahon ja Hilja 
Haahden ruotsinnokset sekä Fredrika Runebergin ja Toini Topeliuksen 
suomennokset. Tällainen maansisäinen käännöstoiminta palveli muita- 
kin päämääriä kuin kielimuurin ylittämistä: kuten Pirkko Lilius (2003: 
31) on korostanut, merkittävien kirjailijoiden teosten suomentaminen 
liittyi läheisesti suomen kielen kehittämiseen, suomenkielisen kirjalli- 
suuden aseman vahvistamiseen ja suomalaisen identiteetin luomiseen 
1800-luvun loppupuolella. Kyseessä ei ollut niinkään teosten suomenta- 
minen siksi, ettei ruotsia osattu, vaan pikemminkin tärkeä isänmaalli- 
nen toiminta. Suomeksi kirjoittavien kirjailijoiden ruotsintaminen taas 
palveli ruotsiksi lukevaa ja suomea heikosti osaavaa lukijakuntaa. Se 
edisti myös suomenkielisten kirjailijoiden vientiä Ruotsiin ja muihin 
Pohjoismaihin (vrt. Lilius 2003; Parente-Capkovä 2017: 43) ja vahvisti 
suomenkielistä identiteettiä. 

Cygnaeuksen kaunokirjallisen kokoelman venäläisten tekijöiden teok- 
set ovat miltei kaikki ruotsinnoksia.?* Toiset ovat Ruotsin ja toiset Suo- 
men ruotsinkielisten kääntämiä, kuten historiallisten romaanien tekijän 
ja Uralin elämänmenon kuvaajan Dmitri Mamin-Sibirjakin Frän Ural. 
Teos ilmestyi Helsingissä ruotsiksi vuonna 1904 Isak Rafael Lindgvistin 
kääntämänä — Lindqvist oli kirjailija, toimittaja ja venäjänkieliseen kir- 
jallisuuteen ja runouteen erikoistunut ruotsintaja. Helsingissä ilmestyi 
vuonna 1903 myös venäläisen toimittajan Vlas M. Doroschevitschin teos 
Bland deporterade. Skildring ur lifvet pä Sahalin, jossa tekijä kuvaa vierai- 
luaan Venäjän suurimmassa rangaistussiirtolassa Sahalinin saarella; 
kyseessä on ”bearbetning frän ryskan” eli pikemminkin alkuperäisen 
teoksen adaptaatio kuin käännös. 

Cygnaeuksen kokoelmassa on myös venäläistä kaunokirjallisuutta 
ruotsiksi, klassikoita, kuten Tolstoita, Dostojevskia, Gogolia ja Turgene- 
via — etupäässä mieskirjailijoita. Aiemmin mainitun Sofja Kovalevskajan 
ruotsinkieliset teokset on luokiteltu osastoon Skandinavisk skönlitteratur. 
Kaikesta päätellen Kovalevskajaa pidettiin siis ruotsalaisena. Hänen 
teoksensa Efterskörd (1893), käsikirjoituksesta ruotsinnettu Ur ryska 
lifvet. Systrarna Rajevski (1889) ja Vera Vrontzoff. Berättelser ur ryska lifvet 
(1892) ovat 1800-luvun loppupuolelta. Viimeiseen kirjoitti esipuheen 
Ellen Key, johon Kovalevskaja tutustui Tukholmassa. 


J. W. Lillja ulkomaisen kaunokirjallisuuden välittäjänä 


Kirjastojen tarjonnan lisäksi Turussa jatkui 1800-luvun mittaan vilkas 
kustannustoiminta, joka saatteli turkulaislukijoita eri maiden kirjallisuu- 
den pariin ruotsinnosten avulla. Yksi ahkerimmista tekijöistä kirjojen 
ja niiden välityksen takana oli turkulainen kirjallisuuden monitoimi- 
mies Johan Wilhelm Lillja (1817-1878). Tutkiessamme vanhaa kokoel- 
maa löysimme useita romaaneja, jotka ilmestyivät Lilljan turkulaista 
paikallisnimeä kantavassa Aura-sarjassa (1847—1854). J. W. Lillja, kut- 
sumanimeltään Janne, oli aikaansaava kirjallisuusmies: kustantaja, kir- 
janpainaja, kirjakauppias, bibliofiili ja toimittaja. Lilljan tie 1800-luvun 
puolivälin Turun johtavaksi kustantajaksi alkoi Frenckellin kirjakaupan 

apupoikana Linnankadulla. Omaan kirjakauppaan hän sai senaatilta oi- 
keudet vuonna 1844. (Autero 1993: 32—40, 71.) Omiin lehtiinsä (Åbo 
Underrättelser, Sanomia Turusta, Kristillisiä Sanomia) ahkerasti kirjoitta- 
nut J. W. Lillja nimitti monipuolista kirja- ja painoalan liikeyritysten 
keskittymäänsä kuvaavasti ”kirjapoliittiseksi kirjapaino- ja kirjallisuus- 
laitokseksi” (Häggman 2008: 58). 

Lillja laajensi jatkuvasti toimintaansa. Hän perusti oman kustan- 
tamon ja painon Linnankadun ja Läntisen Aurakadun kulmaan. Sen 
yhteyteen hän perusti maksullisen lainakirjaston, jonka luettelo avaa 
kiehtovan näkymän turkulaisten lukemiskulttuuriin (Lillja 1848). Kirjas- 
ton kokoelma oli niin rikas, että Lilljan elämäkerturi Olavi Autero pitää 
tämän lainakirjastoa ylivoimaisena verrattuna mihin tahansa Suomessa 
siihen asti nähtyyn. (Autero 1993: 61-68, 711, 850; ks. myös Näätsaari 
2015: 27.) Teosten kirjo onkin runsas: turkulaislukijoiden saatavilla oli 
ruotsiksi käännettynä H. C. Andersenin, Edward Bulwerin, Lord Byro- 
nin, Charles Dickensin, M:me de Genlisin, Alphonse de Lamartinen, 
George Sandin, Walter Scottin ja William Shakespearen kaunokirjal- 
lista tuotantoa. Lainakirjaston lopetettua vuonna 1862 kansankirjaston 
perustaminen oli jo nurkan takana ja Lillja mukana sen perustamista 
varten nimetyssä komiteassa (Näätsaari 2015: 27). 

Kielipolitiikassaan vapaamielisen Lilljan julkaisut tunnettiin sekä 
suomen- että ruotsinkielisten keskuudessa. Vuonna 1850 keskellä ”suo- 
menkielisen julkaisutoiminnan hallayötä” eli tiukkaa sensuuria Lillja 
päätti perustaa suomenkielisen lehden Sanomia Turusta. Kuin ihmeen 
kaupalla hän sai anomuksensa läpi. Toinen Lilljan suomenkielinen lehti 
oli samana vuonna perustettu, hedbergiläistä herännäisyyttä tukenut, 
Kristillisiä Sanomia. Vuosina 1859-1866 Lillja julkaisi myös edelleen 
ilmestyvää ruotsinkielistä Äbo Underrättelser -lehteä (Autero 1993: 30, 
69-70.) 

Osana Turun kaupunginkirjaston vanhaa kokoelmaa säilynyt Aura- 
sarja oli Lilljan panos tuolloin harvinaisen kotimaisen romaanituotan- 
non edistämiseksi. Ragnar Öllerin (2015 [1919]: 93) mukaan sarjan suu- 
rimpia ansioita onkin juuri se, että harvalukuiset kotimaiset romaanit 
löysivät siitä kotinsa, joskin sarjassa ilmestyi myös useita ulkomaisten 
romaanien ruotsinkielisiä käännöksiä. Nimekkäitä tekijöitä tai suomen- 

kielisiä teoksia Lillja ei sarjaansa onnistunut saamaan. (Autero 1993: 
50-54.) Suomen aloitteleville naiskirjailijoille Aura-sarja sen sijaan oli 
merkityksellinen, sillä siinä ilmestyi kaksi hyvin varhaista naisen kir- 
joittamaa romaania. Nämä romaanilajin parissa uskaliaat naiset olivat 
Uudenkaupungin pormestarinna, Turussa Anna Salmbergin pensio- 
naatissa opissa käynyt Wendla Randelin (Den Fallna, Aura II, 1848) ja 
helsinkiläinen, ompelijana itsensä elättänyt, Charlotta Falkman (Leonna, 
Aura 14, 1854) (Suomen ensimmäisistä naiskirjailijoista ks. Grönstrand 
2005; Launis 2005). Lillja kustansi muitakin naiskirjailijoita: Aura- 
sarjassa ilmestyivät myös venäläisen Flena Ganin (tai Jelena Hahn, 
nimimerkki Zenaida R-va) ja skotlantilaisen Grace Kennedyn teokset 
ruotsiksi käännettyinä. Erikseen Lillja julkaisi alun perin oululaisen, 
myöhemmin Turussa liikenaisena menestyneen Maria Kraftmanin ro- 
maanin Så slutades min lek (1848). 

Lilljan Aura-sarja oli väylä paitsi kotimaisen romaanin ensituvotteille 
ja naiskirjallisuudelle myös eurooppalaiselle kirjallisuudelle, joka ruot- 
sinnosten muodossa löysi tiensä suomalaislukijoiden käsiin. Tähän 
Lilljan kustantamaan kaunokirjallisuuteen kuului myös venäläinen kir- 
jallisuus. Aura-sarjassa ilmestyi W. Nesterenkon teos Ett fruntimmer af 
verld (Aura VIII, 1849) sekä Venäjän Walter Scottiksi kutsutun Mikhail 
Sagoskinin isänmaallinen historiallinen romaani Roslawleff eller Ryssar- 
na 1812 (Aura XI, 1850) (ks. Häkanson 2010: 110). Sagoskinin romaani 
on säilynyt kolmena kappaleena vanhassa kokoelmassa ja lisäksi yhtenä 
kappaleena Cygnaeuksen kokoelmassa — tämä kansallistuntoinen ro- 
maani on ollut hyvinkin turkulaislukijoiden saatavilla. Aura-sarjan muu- 
tuttua viikoittain ilmestyväksi lehdeksi siihen päätyi venäläiskirjailija ja 
virkamies Nestor Kukolnik ja hänen kertomuksensa Awdotja Petrowna 
Lichontschick (Aura 11/1850). 

Aura-sarjassa ilmestyi kolmaskin venäläinen romaani, edellä maini- 
tun naiskirjailijan Elena Andrejevna Ganin Teophania Abbiaggio (Aura V, 
1848). Romaani ilmestyi nimellä Fru Hahn, ja sen ruotsinsi nimimerkki 
T. F. eli Torsten Forsten. Elena Gan oli (modernin) teosofian perusta- 
jan Helena Blavatskyn äiti ja aikanaan tunnettu venäläiskirjailija, joka 
teoksillaan osallistui keskusteluun naisen asemasta. Häntä pidetään 
yhtenä keskeisenä varhaisen venäläisen naiskirjallisuuden uranuur- 

tajana. (Ledkovsky ym. toim. 1994: 193-196; Rosenholm 2014: 110.) 
Aura-sarjassa ilmestynyt, naispäähenkilönsä mukaan nimetty Teophania 
Abbiaggio kertoo aiemmin rikkaan mutta sittemmin köyhtyneen Suo- 
messa asuneen nuoren naisen tarinan. 


Lopuksi 


Kirjastokokoelmat tarjoavat merkittävää tietoa siitä, miten kirjat aika- 
naan liikkuivat yli valtioiden ja kielten rajojen. Ne saavat meidät ajat- 
telemaan uudella tavalla käännösten funktiota sekä kielten paikkaa 
luettelointisysteemeissä ja laajemmin kategorioiden luomisessa. Kirjas- 
tokokoelmien monikielisyyden analyysi valaiseekin uusista näkökulmis- 
ta kirjallisen vastaanoton ja lukemisen historiaa, niiden kansainvälisiä 
ja rajoja ylittäviä aspekteja. Valitsemamme esimerkki eli venäläisten 
kirjojen läsnäolo kokoelmassa tarjoaa uusia näkökulmia venäläisen kir- 
jallisuuden ja kulttuurin vastaanoton historiaan Suomessa ja sen eri 
ulottuvuuksiin monipuolisemmin kuin pelkkä venäläisen kirjallisuuden 
suomennoshistoria tai lehdistön vastaanoton historia. Kirjastokokoel- 
miin sisältyvät ruotsinnokset ilmentävät myös sitä, miten vilkasta ruot- 
sinnostoiminta Suomen maaperällä 1800-luvulla oli. 

Turussa asuneiden venäjänkielisten lukijoiden kiinnostuksenkohteis- 
ta kertoo ei-venäläisten kirjailijoiden venäjäksi käännetty tuotanto sekä 
muidenkin kuin kaunokirjallisten venäjänkielisten kirjojen läsnäolo 
kokoelmassa. Muiden venäläisten kirjojen läsnäolo eri kielillä puoles- 
taan kertoo muunkielisen lukijakunnan kiinnostuksesta sekä kielistä, 
joilla Turussa 1800-luvun mittaan luettiin. Aineistossa korostuu rans- 
kan kielen tärkeä rooli venäläisessä kulttuurissa, samoin kuin Ranskan 
merkitys Venäjän ja muun Euroopan välisessä kulttuurisessa vaihdos- 
sa. Ennen kaikkea vanha kokoelma tuo esiin Ruotsin ja ruotsin kielen 
keskeisen aseman Suomessa. Kokoelman analyysi vahvistaa näkemystä, 
jonka mukaan venäläisen kirjallisuuden tuntemus on tihkunut Suo- 
meen Pohjoismaista ja muualta Euroopasta kerkeämmin kuin Venäjältä 
(Jänis & Pesonen 2007: 189). Keskeiseksi nousee venäläisten klassikoi- 
den tärkeä asema, mutta vanhasta kokoelmasta löytyy myös aikoinaan 

kuuluisien mutta tänä päivänä vähemmän tunnettujen tekijöiden — ku- 
ten Sofja Kovalevskajan — teoksia. 

Tässä artikkelissa esiin nostettu Turun kaupunginkirjaston vanha 
kokoelma sekä silmäys kustannustoimintaan vahvistavat ja rikastavat 
entisestään näkemystä 1800-luvun Turusta transnationaalisena, moni- 
kielisenä kulttuurien ja kielten solmukaupunkina. 


VIITTEET 


1 Artikkeli on kirjoitettu projektin ”Tekstit liikkeessä: Naiskirjailijoiden tuotannon vastaan- 
otto Suomessa ja Venäjällä 1840-2020” yhteydessä (Emil Aaltosen Säätiö, hankkeen 
johtaja Viola Parente-Capkovä; ks. https://tekstitliikkeessa.com/tekstit-liikkeessa/). Kii- 
tämme Ritva Hapulia ja Marja Sorvaria arvokkaista huomioista. 

2 Tietokanta on yksi Suomen Kulttuurirahaston Varsinais-Suomen rahaston rahoittaman 
hankkeen (2013-2016) tuloksista: https://vanhakokoelma.kirjastot.fi/ (ks. Karppinen & 
Yli-Seppälä 2017: 2). 

3 Vastaus kysymykseen, miten kirjat ovat kokoelmaan päätyneet, edellyttäisi oman 
tutkimuksensa. Tällainen tutkimus vaatisi hankintaluetteloiden, uutuusluetteloiden, 
asiakasehdotusluetteloiden ja lahjoitusten läpikäyntiä. Myös kirjastonhoitajien osuutta, 
ammattitaitoa ja innostusta pitäisi tutkia perusteellisesti. 

4 Kokoelmaa on tutkittu myös naiskirjailijoiden ja naislukijoiden näkökulmasta (ks. Hapu- 
li 2013; Parente-Capkovä & Hapuli 2015). 

5 Jänis ja Pesonen viittaavat tässä yhteydessä Eija Eskolan teokseen Rukousnauha ja 
muita romaaneja. Suomennetun kaunokirjallisuuden valinta yleisissä kirjastoissa 1880—1939 
(1991). 

6 Turun akatemia haki vapaakappaleoikeutta jo ennen varsinaista slaavilaisen kirjaston 
syntyä. Se myönnettiin vuonna 1820, jolloin keisari antoi yliopistolle (Aboskij universitet) 
oikeuden saada ilmaiseksi kappaleen kaikista Venäjällä painetuista julkaisuista. Turkuun 
siis toimitettiin Venäjällä julkaistua materiaalia, mutta vain pieni osa siitä jäi jäljelle, kun 
akatemian kirjasto tuhoutui Turun palossa syksyllä 1827. (Ekonen 2012: 5-6.) 

7 Kirjastokokoelmien tutkimista kirjallisuuhistoriallisesta näkökulmasta voi pitää ”kauko- 
lukemisen” (big dataan eri suureen tietomäärään perustuva distant reading, ks. Moretti 
2000/2013) ja ”lähilukemisen” (close reading eli kirjallisuudentutkimukselle tyypillinen 
yksittäisen teoksen analyysi ja tulkinta) välimuotona. Digitaalisissa ihmistieteissä on 
puhuttu makro-, meso- ja mikroanalyysista (macroanalysis, mesoanalysis ja microana- 
lysis; ks. Saint-Amour 2019). Kirjastokokoelmien analyysi on hyvä esimerkki tällaisesta 
”mesoanalyysista”, jossa on tärkeää sekä tuntea tietokantojen avulla koko laaja koko- 
naisuus että tutkia lähemmin tiettyjä edustavia teoksia. Tällaista välimuotoa on haettu 
jo pitkään monissa digitaalisten ihmistieteiden projekteissa (ks. esim. Parente-Capkovä 
2017: 47; tulossa). 

Pääkaupungin statuksen menettämisen jälkeen Turkua voi tietyssä mielessä kutsua 
myös ”toiseksi kirjalliseksi kaupungiksi” (literary second city; vrt. Ameel ym. 2017). 
Marginocentric city -käsitettä käytetään itäisen Keski-Euroopan vertailevassa kirjalli- 
suushistoriassa (ks. Cornis-Pope & Neubauer 2010); tällaisia kaupunkeja ovat esim. 
Vilna ja Bratislava (vrt. Dominguez ym. 2015: 100). 

Vuoden 1870 Turussa oli 19 793 asukasta, joista suomenkielisiä 9 589, ruotsinkielisiä 

8 561 ja muunkielisiä 1 476 (SVT VI (3): Ixxi; ks. myös Kolehmainen, Liira & Nummila 
tässä teoksessa). 

Vuodesta 1863 alkaen alkeisoppilaitoksissa vapaaehtoisena kielenä roikkunut venäjä 
muutettiin vuoden 1871 koulujärjestyksessä taas pakolliseksi, ja sen opetus muuttui 
seuraavien vuosikymmenten aikana alati järjestelmällisemmäksi. Pakkovenäjä ja eräisiin 
virkoihin liittyvä lisääntyvä venäjäntaidon vaatimus herättivät perusteltuja epäluuloja 
siitä, että venäläisten lopullisena pyrkimyksenä oli sulattaa suuriruhtinaskunta keisari- 
kuntaan. Ks. aiheesta lisää esim. Aalto 1987. 

Hyviä esimerkkejä ovat kirjalliseen kaanoniin kuuluvat suomalaiset kirjailijat kuten Eino 
Leino, L. Onerva ja Ilmari Kianto. 

Esim. tsekkiläisen säveltäjän Bedřich Smetanan Hubicka-oopperan ("Suudelma') libretto 
sisältyy kokoelmaan Leipzigissa julkaistuna saksannoksena Der Kuss. Libretto perustuu 
tsekkiläisen kirjailijan Karolina Sv&tlän samannimiseen tSekinkieliseen novelliin (Paren- 
te-Capkovä 2017: 44). 1800-luvun lopulla suositun ranskalaisen Pierre Loujisin Aphrodite 
on kokoelmassa saksaksi Budapestissa toimineen Verlag von G. Grimmin kustantama- 
na (1898). 

Du Puget (1795—1875) oli ranskalainen kääntäjä ja kirjailija. Hän kasvoi Ruotsissa, jon- 
ne hänen vanhempansa olivat muuttaneet Ranskan vallankumouksen aikana. Vaikka 
perhe muutti myöhemmin takaisin Ranskaan, du Puget ylläpiti ruotsin taitonsa, käänsi 
ruotsista ranskaksi useita kaunokirjallisia teoksia sekä laati draaman ja runouden anto- 
logioita. 

Andersin (1864—1915) oli Turussa syntynyt, myöhemmin Helsinkiin muuttanut koulun- 
johtaja, tietokirjailija ja suomentaja, joka opetti ranskaa, saksaa ja englantia ja keskittyi 
ennen muuta ranskalaiseen kulttuuriin ja kirjallisuuteen. Hän käänsi myös italiasta ja 
kirjoitti arvosteluja ja artikkeleita italialaisesta kirjallisuudesta (ks. Parente-Capkovä, 
tulossa). 

Kuten Suzan van Dijk (2019) on todennut, valtaosa Venäjän ulkopuolella luetuista 
”venäläisistä” naiskirjailijoista on vain puoliksi tai osittain venäläisiä tekijöitä. He ovat 
toisin sanoen ylirajaisia kirjailijoita. 

Useita venäjän kielen oppikirjoja kirjoittaneet Erik Gustaf Ehrström ja Carl Gustaf 
Ottelin olivat suomalaisia stipendiaatteja, jotka lähetettiin vuonna 1812 Venäjälle kou- 
luttautumaan venäjän kielen opettajiksi. Tarkoituksena oli vahvistaa venäjän asemaa 
Suomessa ja muodostaa ”moraalinen ja kirjallinen side Venäjän ja Suomen kansakun- 
tien välille” (Engman 2009: 235; ks. lisää stipendiaateista ja heidän merkityksestään 
Venäjän kirjallisuuden välittämiselle ja kääntämiselle Ketola 2007.) Palattuaan Suomeen 
Ehrström toimi Turussa hovioikeuden ja lääninhallituksen kääntäjänä ja myöhemmin 
Turun akatemian Venäjän kirjallisuuden ja historian dosenttina. Ottelin vaikutti opetta- 

jana toimien Porvoon lukion lehtorina. Molemmat vihittiin myöhemmin papeiksi. (Ks. 
esim. Aalto 1987: 129.) 

18 Kyse on lähinnä ruotsiksi (sekä alkuperäisinä että ruotsinnoksina), englanniksi (esim. 
E. C. Gaskellin Charlotte Brontön elämäkerta) ja saksaksi (Julius Bergerin ja Franz Zou- 
bekin J. A. Comeniuksen elämä ja teokset sekä Elisabeth Förster-Nietzschen Friedrich 
Nietzschen elämäkerta) ilmestyneistä teoksista. 

19 Venäjäksi kirja ilmestyi vasta vuonna 1922 Pietarissa, lyhennettynä versiona, 
Gosudarstvennoje Izdatelstvon kustantamana (/Jocmoeeckxuii e uzo6pawceHuu e20 
ðoyepu JI. Jocmoeecroii, Dostojevski v izobraZenii jego dotSeri L. Dostojevskoi). 

20 Ks. ruotsinnosten tärkeydestä Venäjän kirjallisuuden suomalaisessa vastaanotossa 
myös Klapuri 2016. 

21 Aura-sarja jatkui vielä kaunokirjallisen viikkolehden muodossa vuoden 1856 ajan nimellä 
Aura, Veckoskrift för Skönlitteratur (52 vihkoa). 

22 Lillja tarvitsi sarjaansa käsikirjoituksia, sillä kotimainen romaanituotanto oli olematon- 
ta. Wendla Randelinin muistokirjoituksessa (Åbo Underrättelser 7.2.1906) kerrotaan, että 
Randelin kirjoitti romaaninsa Lilljan nimenomaisesta pyynnöstä tämän huomattua hä- 
nen kirjalliset lahjansa. Kyse saattoi olla myös siitä, että Lillja oli viehättynyt Randelinin 
romaanissaan vahvasti puolustamasta evankelisuudesta (Autero 1993: 57, 84, 88), mikä 
saattoi toimia linkkinä naiskirjailijan ja kustantajan välillä (Launis 2005: 186). 

23 Ks. aiheesta esim. Ranki 2007, erit. s. 35—39. 

Ruotsin kieli on ollut Turussa voimakkaasti läsnä vuosisatojen ajan. 
Näin ollen Turun suomen- ja ruotsinkieliset asukkaat ovat eläneet rin- 
nakkain ja olleet pitkään läheisissä kontakteissa keskenään. Artikkelini 
aiheena on Turussa puhutun suomen eli Turun murteen, Turussa pu- 
hutun ruotsin eli Turun ruotsin ja Turun läheisissä saaristopitäjissä pu- 
hutun Turunmaan ruotsin murteiden välinen kielikontakti. Tarkastelen 
kielten vuosisatoja kestäneen rinnakkaiselon vaikutuksia Turun murtee- 
seen ennen kaikkea 1800-luvun lopulta 1900-luvun lopulle ulottuvalla 
ajanjaksolla. 

Variaatio on universaalia ja kaikille kielille ja murteille tyypillistä 
(Chambers 2009: 221). Kielten väliset kontaktit johtavat yleisesti variaa- 
tion lisääntymiseen kieliyhteisön kielenkäytössä, mikä on ollut kieli- 
kontaktitutkimuksen kiinnostuksen kohteena jo pitkään. Perinteisessä 
murteentutkimuksessa on kiinnitetty huomiota pääasiassa alueellisiin 
eroihin (esim. Itä-Suomi ja Länsi-Suomi) ja niissä tapahtuviin muutok- 
siin ja vain vähäisesti alueen sisäiseen variaatioon (Lappalainen 2018: 
33). Puhutun suomen nykytutkimuksessa puolestaan alueen sisäinen 
variaatio on merkittävä kiinnostuksen kohde (esim. Kurki 2005). 

Ruotsalaisperäisten lainojen variaatio on Turun murteessa huomion- 
arvoinen tutkimuskohde, koska siihen vaikuttaneet ruotsin kielen muo- 
dot eroavat merkittävästikin toisistaan. Turun ruotsia on puhunut muun 
muassa virkamiehistö ja muu yläluokka. Vaikutus näkyy varsinkin van- 
hoissa, ennen 1800-lukua omaksutuissa lainoissa.' 1800-luvulla ja myö- 
hemmin Turunmaan saaristosta muuttaneen väestön puhumien suo- 
menruotsin yleispuhekielestä poikkeavien murteiden säilyttämät vanhat 
muinaisruotsalaiset äännepiirteet ja uudennokset näkyvät puolestaan 
edellistä nuoremmissa lainavarianteissa. Esimerkiksi muinaisruotsin 
vanha k:n säilyttänyt äännerakenne Turun murteeseen omaksutussa 
lainassa kihrata — kihtata ”kuultaa, sihdata' on lähtöisin suomenruotsin 
murteista (< srm. Nauvo, Parainen skifta), kun taas niin ikään Turun 
murteeseen lainattu samaa merkitsevä variantti sihrata ”kuultaa' on yh- 
distettävissä Turun ruotsiin (< r. skifta [Sifta]). Joskus Turun murteen 
sisäinen variaatio johtuu siitä, että muista suomen murteista kulkeutu- 
neet lainavariantit on mukautettu niihin toisin kuin Turussa. Esimerkik- 
si Turun murteessa tavataan vaihtelua plakkari, prakkali, prakkari ?(hou- 
sun)taskuw' (< srm. brakkor ”housut)'; mainituista pr-alkuiset variantit 
lienevät tulleet Turun puhekieleen pohjalaismurteista. 

Sisäistä variaatiota syntyy runsaasti eri kieliryhmien edustajien tiiviin 
kanssakäymisen, pitkään jatkuneiden erikielisten välisten avioliittojen 
ja kaksikielisyyden pohjalta. Läheisiin suhteisiin viittaavat esimerkiksi 
sellaiset Turun murteeseen ruotsista lainatut sanat kuin mamma, pappa, 
systeri ja pruuri "veli? (vrt. Clark 1994: 113). Tiiviistä kontaktista kertoo 
myös ruotsin vaikutus äänteisiin, kuten fäänteen tai sananalkuisten 
konsonanttiyhtymien omaksuminen (esim. letku > fletku). Myös kaksi- 
kielisten oppimisstrategiat kuten yksinkertaistaminen ja analogia voi- 
vat usein selittää lainaamisessa syntyneitä muutos- ja variaatioilmiöitä 
(Grönholm 1998: 114; vrt. de Smit 2006: 198; Riionheimo ym. 2014: 
321). Kaksikieliset tai auttavastikin ruotsia osanneet kielenpuhujat ovat 
voineet hyödyntää molempia kielivarantojaan (ks. myös Toropainen täs- 
sä teoksessa). He ovat saattaneet tahattomastikin yhdistää vanhoihin 
suomen sanoihin tutulta kuulostavia ruotsin äännepiirteitä tai merkityk- 
siä kuten sanoissa vadelma > faarelma tai rypistyä > krymppästyä. Uusina 
ja tuoreina tällaiset äänne- tai merkitysassosiaatioista syntyneet yhdis- 

telmät ovat olleet motivoituja erityisesti deskriptiivisissä sanoissa (vrt. 
Riionheimo ym. 2014: 319; Kosunen 2019: 50). Sisäistä variaatiota on 
lisännyt se, että joillekin ryhmille, muun muassa ruotsinkielisen herras- 
väen palveluksessa olleille tai kouluja käyneille, on ollut erityisen moti- 
voivaa ja tavoittelemisen arvoista omaksua lähellä ruotsin ääntämystä 
olevia ”hienompia” variantteja, sellaisia kuin steederska 'siivooja' tai proty- 
ri '”koruommel' (< r. brodyr). Niitä vahvemmin suomeen mukautetut va- 
riantit teeterska ja proturi taas ovat yleistyneet erityisesti tehdastyöväestön 
puheessa. (Sosiaalisiin eroihin perustuvasta variaatiosta ks. tark. Suoja- 
nen ym. 1981: 109-133.) 

Esittelen artikkelini aluksi tutkimusaineistoni ja tämän jälkeen yleisiä 
kielikontaktiin johtaneita historiallisia ja alueellisia taustatekijöitä. Tä- 
män jälkeen kuvaan ruotsista lainattujen sanojen attraktiokeskuksia, 
jotka heijastavat Turun ja Ruotsin välillä vallinneita pitkäaikaisia kult- 
tuuri- ja lainasuhteita sekä ruotsin prestiisiasemaa. Attraktiokeskukset 
kertovat myös muuttoliikkeiden ja teollistumisen vaikutuksista tiettyihin 
suosittuihin lainasanojen aihepiireihin, joita ei ole omaksuttu Turun 
yläluokalta vaan saaristosta Turkuun muuttaneelta työväestöltä. Tämän 
jälkeen käsittelen ruotsin vaikutusta Turun murteen äännepiirteisiin 
sekä ruotsin ja ruotsin murteiden äänteellistä sopeuttamista lainasa- 
noissa. Lopuksi tarkastelen ruotsalaisperäisten sanojen mukautumista 
suomen äännesymboliikkaan ja lainasanoille tyypillisiä ekspressiivisyy- 
den äänteellisiä tuntomerkkejä. 


Tutkimusaineisto 


Tutkimusaineisto perustuu 20 vuoden aikana (1960—1980-luvuilla) nau- 
hoittamalla, haastattelemalla, kyselyillä, sanastotesteillä ja osallistuvalla 
havainnoinnilla koostettuun materiaaliin. Nauhoitukset on aikanaan 
tallennettu Turun yliopiston suomen kielen laitoksen äänitearkistoon 
(nyk. Lauseopin arkisto = LA). Osa haastatteluista on säilytteillä Turun 
yliopiston Etnologian TYKL-kokoelmassa (ent. Turun yliopiston kansa- 
tieteen laitoksen kokoelma, TYKL) (Historian, kulttuurin ja taiteiden 
tutkimuksen arkisto), osa omissa kokoelmissani. Haastateltuja on ollut 

kaikkiaan noin sata, joista 1960-luvulla haastatellut ovat syntyneet Tu- 
russa vuosina 1870-1900 ja 1980-luvulla haastatellut pääosin vuosina 
1900-1915 (ks. Grönholm 1988: 357—360). Lisäksi olen kerännyt käsillä 
olevaan tutkimukseeni lisää lainasanakorpusta Turun murteesta kirjoi- 
tetuista sanastoa sisältävistä teoksista (Grönholm 1988: Ruotsalaiset lai- 
nasanat Turun murteessa; Koski & Laukkanen 1989: Kummottos — Turun 
murteen sanoja ja sanontoja; Wiik 1999: Jottan tarttis tehrä; Grönholm 
& Laukkanen 2017: Ruvetas prohtama. Turun murretta aahollista öövä- 
riin). Näiden lisäksi olen saanut Turun yliopiston Lauseopin arkiston 
kokoelmista vuonna 2019 käyttööni lisää Turun murteen äänitteitä ja 
niistä tehtyjä litteraatteja (1960- ja 1980-luvuilta), jotka ovat olleet avuksi 
erityisesti fonologisten seikkojen havainnoinnissa. Kokonaan uusia tut- 
kimuskohteita tässä tutkimuksessa ovat esimerkiksi vahvasti kieliyhtei- 
sön vuorovaikutukseen ja siinä ilmeneviin emootioihin liittyvät murteen 
prosodiset piirteet ja ekspressiivisten lainasanojen äännesymboliikka, 
joita ei ole käsitelty aiemmissa Turun murteen etymologisissa lainasa- 
natutkimuksissa lainkaan. 

Aineistolähteenä tutkimuksessani on suomenruotsin murteiden osal- 
ta Folkmälsarkivets ordregister (Helsinki) ja Dialekt- och folkminnesarkivet 
i Uppsala. Ruotsalaisten lainasanojen etymologioita sekä lainojen ja 
niiden alkuperäisilmausten (originaalien) äännesuhteita ja merkityksiä 
olen tarkentanut ja täydentänyt Kotimaisten kielten keskuksen Suomen 
murteiden sanakirjan ja erityisesti Suomen ruotsalaismurteiden verkko- 
sanakirjan (OFSF = Ordbok över Finlands svenska folkmål, a-p) sekä suo- 
menrvotsin murteita käsittelevän kirjallisuuden (Zilliacus 1992; Ivars 
2015) avulla. Tutkimuksessa analysoimani lainasanakorpuksen laajuus 
on noin 1 500 ruotsalaisperäistä lekseemiä. Variantit mukaan luettuna 
kokonaismäärä on vähintään kaksinkertainen. Esimerkkeinä käyttämä- 
ni lainasanat ja niihin liittyvät kontekstit olen poiminut aiemmista 
tutkimuksistani (Grönholm 1988; 1989; 1992; 1994) ja muista edellä 
mainituista Turun murretta käsittelevistä teoksista, enkä ole niiden yh- 
teydessä erikseen ilmoittanut lähdettä kuin muutamissa erityistapauk- 
sissa. Luvun ”Ruotsin vaikutus Turun murteen omaperäisten sanojen 
äänteisiin” esimerkkilauseet ja luvussa ”Vokaalien edustus ja variaatio” 
esitetyt esimerkit ovat peräisin LA:n nauhoituksista tai litteraatioista. 

Alueellis-historiallista taustaa 


Turun murre alkoi jo keskiajalla erottua muista lounaismurteista 
eräänlaisena kaupunkimurteena, sillä turkulaisten kontaktit Ruotsiin 
ja muualle Eurooppaan olivat tiiviitä. Turussa puhuttu suomi onkin 
mahdollisesti jo ristiretkiaikana 1200-luvulta lähtien alkanut sisältää 
enemmän vieraista kielistä lainattuja piirteitä kuin lähiseutujen mur- 
teet (Ojansuu 1901). Tämä on osaltaan kasvattanut eroja Länsi- ja 
Itä-Suomen välillä. Muuttoliike Ruotsista Lounais-Suomen rannikolle 
oli tiettävästi erityisen vilkasta 1500-luvulla, mikä lisäsi alueen ruotsin- 
kielistymistä ja toi uusia kielivaikutteita ruotsista. Myös Turun johtavalla 
porvaristolla oli menneinä vuosisatoina runsaasti yhteyksiä Ruotsiin, ja 
erityisesti 1600-luvulla kaupunkiin muutti kymmeniä yrittäjäperheitä 
muun muassa Tukholmasta. Muualta tulleet, Turkuun asettuneet kaup- 
piaat jopa opiskelivat toisinaan suomea saadakseen kaupungista porva- 
risoikeudet (esim. Toropainen 2016: 73; af Hällström-Reijonen 2019: 
224; ks. myös Toropainen tässä teoksessa). Kaupankäynnissä he pys- 
tyivät hyödyntämään myös verkostojaan ja emämaassa olevia sukulais- 
suhteitaan. Tapana oli niin ikään lähettää turkulaisten kauppiassukujen 
poikia Tukholmaan opiskelemaan kaupankäyntiä, ja siinä yhteydessä he 
luonnollisesti oppivat ruotsin kieltä (Toropainen 2016: 45, 73). Ruotsin 
opettelu takasi myös aiempaa paremman aseman kaupunkiyhteisössä 
(esim. Villstrand 2009: 104). 

Kaupankäynnin vaikutuksesta Turusta kehittyi kaupan ja kulttuurin 
keskus. Itse asiassa 1600-luvulla Ruotsin valtakunnassa ei ollut muual- 
la samassa kaupungissa yliopistoa, piispanistuinta, lääninhallintoa ja 
hovioikeutta. Emämaa Ruotsista muutti Turkuun kauppiaiden ohella 
virkamiehiä, upseereita ja kirkonmiehiä vahvistaen Turun pienen ruot- 
sinkielisen yhteisön yläkerrosta ja Turkua sivistyskeskuksena (ks. Toro- 
painen tässä teoksessa). Suomenruotsin alueellinen standardikieli, niin 
kutsuttu finlandssvenska, kehittyi jo 1600-luvulta lähtien nimenomaan 
Turussa yläluokan käyttämän kielen perustalle, mutta myöhemmin 
Turun ruotsikin kehittyi omanlaisekseen kaupunkivarieteetiksi, johon 
oli sekoittunut paikallisia piirteitä.? Kulttuurieliitti käytti Charlotta af 
Hällström-Reijosen (2019: 294-295) mukaan kirjallisempaa, keskiruot- 

salaista ja tukholmalaisittain puhuttua kieltä ja alempi porvaristo mur- 
teellisempaa ja suomesta vaikutteita saanutta ruotsia (ks. myös Ivars 
2006: 21; Villstrand 2009: 112; Ivars 2015: 169-200; 2019). Ottaen 
huomioon, että vielä vuoden 1880 väestötietojen perusteella 41,4 % 
(kirkonkirjojen perusteella 41,9 %) Turun asukkaista kirjattiin ruotsia 
puhuviksi (Jutikkala 1957: 405)? on ruotsin vaikutus suomeen ollut ym- 
märrettävästi muutakin kuin pelkkien sanojen lainaamista. Varsinkin 
1800-luvun lopulta alkaen monet ruotsinkieliset suvut vaihtoivat kielen- 
sä suomeen. Fino Jutikkalan (1957: 405) mukaan ruotsinkielisten osuus 
Turun väestöstä putosikin noin 20 %:iin vuoteen 1920 mennessä (ks. 
suomenkielistymisestä myös esim. Paunonen 2001: 230; Rossi 2019). 
Kalevi Wiik (1997: 13, 96-97) toteaa kärjistäen, ettei ole liioiteltua pitää 
Turun murretta ruotsinkielisten puutteellisesti oppimana suomena. To- 
dennäköisempää kuitenkin on, että jo 1700-luvulta lähtien Turussa on 
ollut kaksikielisiä, jotka ovat puhuneet ruotsia suomen kielestä saaduin 
vaikuttein (ks. af Hällström-Reijonen 2019: 295) ja vastaavasti suomea 
ruotsin vaikuttein. Uskoakseni juuri kaksikielisten ja kielenvaihtajien 
välityksellä Turun murteen ruotsalaisvaikutteet vahvistuivat aina 
1900-luvulle asti.4 

Frityisesti 1800-luvulla teollisuuden luomien työpaikkojen ansios- 
ta Turkuun suuntautui erittäin voimakas muuttoliike suomenkielisiltä 
lähipaikkakunnilta, sekä lounaismurteiden pohjois- että itäryhmästä. 
Jutikkalan (1957: 60) mukaan jopa 70-80 % Turkuun tänä aikana muut- 
taneista tuli lähipitäjistä.; Hämäläispitäjistä ei tulijoita ollut paljoakaan; 
Pohjanmaalta ja muista kaupungeista jonkin verran. Rannikkoalueet 
olivat vahvasti ruotsinkielisiä 1500-luvulta 1700-luvulle asti, minkä jäl- 
keen suomenkielistymistä tapahtui muuttoliikkeen seurauksena no- 
peasti. Kaikkein nopeimmin suomenkielistyi Parainen (Koski & Löflund 
1982). Kielitilanne selittää lähialueilta Turkuun muuttaneiden henkilöi- 
den murteessa olleita ruotsin ja sen murteiden vaikutteita. Jotkin Turun 
murteeseen lounaismurteista tai muistakin murteista tulleet äänteelli- 
sesti pitkälle suomen kieleen mukautetut lainavariantit kuten vuavin- 
ki kerros”, tyäväri 'ajokoira' ja rätinki ”lasku' ovatkin vanhempia kuin 
Turun murteeseen myöhemmin omaksutut ja vähemmän mukautetut 
variantit vooninki, (s)tööväri ja räkninki. Lähellä Turkua, Kaarinan Kaks- 

kerrassa ja Kuusistossa, ruotsi kuitenkin säilyi enemmistön kielenä 
1900-luvun alkuun asti (Kuvaja 2019: 325). 

Maaltapakoa tapahtui myös ruotsinkielisenä säilyneestä Turunmaan 
saaristosta, koska Turun kehittyvä teollisuus, kaupankäynti ja käsityöam- 
mattien harjoittamismahdollisuudet houkuttelivat köyhää väestöä maa- 
seudulta työnhakuun. Erityisen paljon saaristolaisia saapui Turunmaan 
itäosista Paraisilta (Pa), Nauvosta (Na) ja Kemiöstä (Ki) mutta jonkin 
verran myös länsiosista Korppoosta (Ko), Iniöstä (Iö) ja Houtskarista 
(Ho). He puhuivat omia ruotsin murteitaan tutustuttaen turkulaisia pu- 
hekielensä sanastoon ja muihin murrepiirteisiin. Muuttoliike muokkasi 
Turun ruotsinkielisen väestön sisäisiä suhteita siten, että jo 1900-luvun 
alussa työväestön osuus oli noussut kolmannekseen (Jutikkala 1965: 
403-404). Tästä syystä myös kontakti ruotsin ja Turun murteen välillä 
muuttui kerrostuneemmaksi ja lainavaikutusta tuli sekä Turun ruotsista 
että saaristosta Turunmaan ruotsin murteista. Seuraavissa Ann-Marie 
Ivarsin (2015: 232, 242) esimerkeissä on näytteet itäturunmaan Nauvon 
(1) ja länsiturunmaan Houtskarin (2) ruotsin murteiden äänitteistä lit- 
teroidusta puheesta sekä vertailun vuoksi vastaava sisältö Ivarsin tulkit- 
semana suomenruotsiksi (= sr.): 


(1) (Na) Ja:, vi far u:t pä märän, e bero:r pä: hur langga vegar vi ha:r. 
Men ha:r vi nä:ra vegar sä far vi seinare. 
(sr.) Ja, vi far ut pä märgonen, det beror pä hur länga vägar vi har. 
Men har vi nära vägar, sä far vi senare. 


(2) (Ho) E va in gäbb Ro:slaks än gangg som va u:t te ha:vs. Å grannan 
hans fiska, ä han fekk inggäntingg. Ä han fondera va e va:. 
(sx.) Det var en gubbe i Roslax en gång som var ute till havs. Och 
grannarna hans fiskade, och han fick ingenting. Och han fundera- 
de vad det var. 


Kaupungin sisäisessä kielitilanteessa raja ruotsalaisvaikutteisen Turun 
murteen ja ruotsia puhuvien välillä ei ole ollut kaikilla alueilla merkittä- 
vä. Kumpaakin kieltä puhuvaa väestöä on voinut asua samoilla alueilla, 
vaikka tunnetusti kaupungin keskusta varsinkin tuomiokirkon ympärillä 

on ollut pitkään ruotsinkielisen yläluokan asuttama. Suurtorin ympäris- 
tö oli jo 1600-luvulla varsinkin Turun akatemian palveluksessa olevien 
suosimaa aluetta. Ruotsinkielistä työväestöä puolestaan on asunut vielä 
1800-luvulla erityisesti Korppolaismäessä ja Kakolanmäestä satamaan 
päin ulottuvilla alueilla. Vielä 1900-luvun alussa Linnanfältin alueella 
asui samoissa taloissa vuokra-asunnoissa niin ruotsin- kuin suomenkie- 
lisiä perheitä. Samoissa rakennuksissa ja pihapiireissä eläminen onkin 
synnyttänyt ihmisten välille tiiviitä ja läheisiä kontakteja sekä kielirajat 
ylittäviä avioliittoja, mikä puolestaan on lisännyt monentyyppistä ruotsin 
vaikutusta sekä sanastoon että äänne- ja muotorakenteeseen (Grönholm 
1988: 2—3; 1992; 1994).* Vasta 1900-luvun jälkipuoliskolla kulkuvälinei- 
den kehittyessä ja muun muassa koulunkäynnin ja erilaisten viestintävä- 
lineiden lisääntyessä Turun murrekin alkoi saada yhä enemmän alueel- 
lisen yleispuhekielen piirteitä (ks. Suojanen ym. 1981) ja ruotsalaisten 
lainasanojen käyttö alkoi merkittävästi vähetä. Frityisesti sanomalehtien, 
radion ja television vaikutus on ollut huomattava. 

Turun suomenkieliset kuulivat elinympäristössään paitsi Turun 
ruotsinkielisten äidinkielistä puhetta myös heidän puhumaansa ruot- 
sinsekaista ja ruotsalaisvaikutteista suomea. Seuraavista esimerkeistä 
ensimmäisessä muistellaan Raunistulan koulukortteerin ruotsinkielisen 
pitäjän lausahdusta poikien niukasta ateriasta: Stackars pojkar, onks se 
kaik, mitä te on att syä (Kontturi 2019: 14-15). Toisessa esimerkissä haas- 
tateltavana oleva J. Kaila muistelee ruotsinkielisen puhetta: Otta pois toi 
valkonen, kun on kiinni lamppu, mut passa pääl, ette se potku silmä (silmä 
lasi, jossa on valo’) (LA: TYSÄ 0538-01). Kolmas esimerkki on näyte 
ruotsinkielisen kalastajan suomesta: Ele perkele siin huura ku, kyl se sielt 
ylös tulee ja (LA: 03 Turku TÄ 2640-1979 06 29). 


Ruotsin vaikutus sanastoon: lainasanojen aihepiirit 

ja attraktiokeskukset 

Lainaperäisten ilmausten tarkastelu semanttisesta eli merkityksen näkö- 
kulmasta valottaa kielikontaktin eri puolia. Niin kutsutussa kulttuurises- 


sa lainaamisessa toinen kieliyhteisö tuo tarjolle uusia kulttuurivaikuttei- 

ta, innovaatioita ja niihin liittyviä nimityksiä toiselle kieliyhteisölle. Osa 
Turun murteen lainoista viittaakin vahvaan kulttuurikontaktiin ja sano- 
jen lainaamiseen prestiisiasemassa olleilta ruotsinkielisiltä. Tällainen 
lainaaminen on ollut hyvin epäsymmetristä. Turun ruotsinkielisellä vir- 
kamiehistöllä ja sivistyneistöllä oli runsaasti kontakteja ja sukulaisuus- 
suhteita Ruotsiin. Usein he myös halusivat korostaa yläluokkaisuuttaan 
pestaamalla palvelusväkeä Tukholmasta, ja heidän välityksellään uudet 
virtaukset tavoittivat muutkin kieliyhteisön jäsenet. Lännestä päin tulleet 
uutuudet eli novaatiot näkyivät pukeutumiseen ja muotiin liittyvässä 
sanastossa, esimerkiksi kamkofta ”kampausviitta”, parasolli 'aurinko- 
varjo’, paraplyymi 'sateenvarjo', ponksu(uni) ”miesten pitkä musta takki” 
(< r. bonjour), silkkistörmäri 'miesten silkkipytty' (< r. sidenstormare id.), 
patinit miesten kengät' (< srm. bati:n, r. battin "naisten päällyskenkä') ja 
potforit ”päällyskengät' (< r. bottfor). 

Erityisesti kaupunkimiljöön muuttuminen ja kaupunkimaisen raken- 
tamisen lisääntyminen 1900-luvun alkupuolella loi tarpeen saada uu- 
sille käsitteille ja tarkoitteille nimityksiä. Turkuun rakennettiin raitiotie 
ja ajeltiin spoorvaunulla, kun aikaisemmat raitiovaunut olivat hevosten 
vetämiä tilisansseja. Fuurmannit kuljettivat hevosilla tavaraa; hienoina, 
varsinkin hautajaisissa käytettyinä, perhevaunuina olivat lantoot (lantot, 
landoonit). Automobiilien eli piilien aikana kuvaan tulivat pirssiautot ja 
säförit autonkuljettaja’ (< r. chaufför). Esimerkkejä kaupunkimiljööseen 
ja liikkumiseen liittyvästä sanastosta ovat myös tiakonaalikäytävä ”Turun 
kauppatorin kulmasta kulmaan viistosti kulkenut käytävä? (< r. diagonal- 
id.), trotvalli 'jalkakäytävä' (< r. 1800-1. trottovar, r. trottoar id.), platformu 
'asemalaiturr”, kaija 'laituri?, prykä pieni venelaituri' ja kaaveli "talon kol- 
mionmuotoinen yläosa’. (Ks. lisää Grönholm 1988; Grönholm & Lauk- 
kanen 2017.) Kaupunkimainen elämänmeno ja vapaa-ajanvietto poikke- 
sivat maaseudun elämästä. Ihmiset kävivät ravintoloissa eli trahtööreissä 
ja istuskelivat kaffeloissa paakelsseja leivoksia”, öörfiiloja ”korvapuusteja' 
ja kaffetta nauttien. Miehet saattoivat käydä pisuaarissa eli julkisessa 
ulkokäymälässä (ks. tark. Lahtinen 2010; Grönholm & Laukkanen 
2,017) 

Varsinaisten novaatioiden lisäksi Turun murteeseen on lainattu run- 
saasti arkiseen elämänmenoon, kuten kotitalouteen, perheeseen, lasten- 

hoitoon ja lasten kurittamiseen, liittyviä sanoja. Esimerkkejä näistä ovat 
köksä keittäjä’, pilkkumi *kulho”, karotti ”kulho”, potsloora 'sylkykuppi, 
kraakku ”padankannatin”, prässyltty ”painosyltty', träkki ”pyykkinaru' 
(< r. klädsträck), pranstakka ”hiilihanko”, kroossalva ”harmaavoide' ja 
plankki ”kengänkiilloke'; huushollata, komppuleerata ”komentaa (< rvk. 
= ruotsin vanhemman kielen komponera 'asettaa riita”), pryynätä 'ruskis- 
taa (ruokaa)' ja rookata 'sattua, käydä sopivasti. Turun murteeseen on 
lainattu ruotsista myös hyvin yleisiä toimintoja kuvaavia verbejä, kuten 
aanastaa aavistaa’, funterata 'miettiä”, pruukata 'olla tapana”, praakata 
jutella”, faanastaa kirota’ (< r. fan piru’), fuskata huijata’ ja fyärätä mmm. 
ohjata, seurata (riviä), pitää silmällä lasta’ (< r. föra). Runsaasti on myös 
ihmiseen ja ihmisen olemukseen liittyvää sanastoa, kuten friski terve, 
reipas’, knepo ’ (tytöstä) siro, näppärä’ (< srm. = suomenruotsin murtei- 
den kneppo 'ylpeä nainen”, r. knäppa nipistää”), orentline ”kunnollinen' 
ja snooli ”kitsas', sukulaissanastoa kuten musteri täti”, sveekerska ’käly’ 
ja svookeri "Janko sekä esimerkiksi yleisesti paikkoihin ja ympäristöön 
liittyvää sanastoa kuten fältti kenttä, pelto”, plassi (istuin)paikka', vikruuti 
juolavehnä’ (< r. kvickrot) ja kaakerlakki *torakka”. Varsinkin ihmistä ja 
ihmisen toimintaa kuvaavassa sanastossa on runsaasti Turunmaan ruot- 
sin murteista omaksuttuja ilmauksia. 

Monien edellä mainittujen lainojen rinnalla on käytetty omaperäisiä 
ja muita vanhoja sanoja. Uudet lainasanat on usein koettu tuoreiksi, ja 
niiden käytöllä on ilmennetty statusta tai pyritty muulla tavoin tuotta- 
maan positiivisia mielleyhtymiä. Useissa yhteyksissä ruotsista suomeen 
lainaamisen syynä onkin pidetty juuri arvonnousua, koska ruotsi on 
vanhastaan ollut Suomessa säätyläistön kieli (Nirvi 1946: 53-54; Grön- 
holm 1988: 323-325). Haastattelemani henkilöt ovat itsekin todenneet, 
että vielä 1900-luvun alkuvuosikymmeninä oli paljon hienompaa pu- 
hua ankkastokasta 'vehnäpitko”, linkonasyltistä puolukkahillo’, opsäär- 
ninkistä 'leikkele' (< r. uppskärningar), ploopäärsopasta ”mustikkakeitto', 
snoolsopasta ”kesäkeitto', steedaamisesta ja diskuteeraamisesta kuin käyttää 
vanhoja suomenkielisiä sanoja. Erityisesti taloudenpitoon liittyvät lainat 
välittyivät laajaan käyttöön isäntäväen ruotsin ja suomen sekaisesta pu- 
heesta, niin sanotusta kyökkiruotsista (tai kyökkisuomesta), uusia sanoja 
omaksuneen suomenkielisen palvelusväen kautta. 3 

Koska täysiä synonyymeja voidaan pitää kielessä turhana luksuksena, 
tapahtuu arkiseen elämänpiiriin liittyvien lainojen myötä herkästi aina- 
kin osittaista merkityksen eriytymistä. Esimerkki tällaisesta lainasta on 
tampuri, jolla ruvettiin tarkoittamaan lämmintä eteistä vanhan laina- 
sanan porsto (< srm. forsto < r. forstuga) jäädessä kylmän eteisen nimi- 
tykseksi. Vastaavasti joidenkin haastateltavien kielessä on nuorta lainaa 
kusini käytetty täyden serkun merkityksessä vanhempien serkkujen ja 
orpanoiden siirryttyä merkitsemään puoliserkkuja tai muita kaukaisem- 
pia sukulaisia. 

Aiemmissa tutkimuksissa lainasanojen arvostuksenlaskutapaukset 
ovat jääneet vähälle huomiolle, vaikka niin kutsutut pejoroitumisten- 
denssit ovat varsin tavallisia (Lagman 1971: 158; Weinreich 1977: 79; 
Grönholm 1989, 104-122; 2015). Affektia sisältävien sanojen ja ilmaus- 
ten tarve onkin keskeinen ruotsalaissanojen lainaamiseen vaikuttanut 
syy. Pejoratiivisten ilmausten lainaamisen motiivi ei vaikuta Turun mur- 
teessa liittyvän ainakaan yksin kielten hierarkiasuhteisiin. Eri kieliryh- 
mien rinnakkaiselo on jatkunut pitkään, jolloin lainaukset ovat olleet 
laaja-alaisia ja niitä on kehittynyt myös kielten keskinäisestä arvostuk- 
sesta riippumatta (vrt. Weinreich 1977: 128-131; Grönholm 1989). Turun 
murteeseen on lainattu varsinkin Turunmaan ruotsin murteista run- 
saasti deskriptiivistä eli kuvailevaa sanastoa, ja lainaamista on tapah- 
tunut myös toisinpäin, suomesta ruotsiin, koska kumpikaan murretta 
puhuvista kieliryhmistä ei liene ollut prestiisiasemassa toiseen nähden, 
toisin kuin Turun ruotsinkielinen yläluokka ja suomenkielinen rahvas. 

Pejoratiivisissa lainoissa suosituista aihepiireistä voi päätellä, mikä 
kieliyhteisössä on ollut suotavaa ja mikä taas epäsuotavaa ja negatiivi- 
sen normittamisen kohteena. Attraktiokeskuksia on Turun murteessa 
syntynyt erityisesti ihmisen patologista tilaa, ulkonäköä, luonnetta ja 
käyttäytymistä kuvaavaan ja herkästi negatiivisen konnotaation saavaan 
sanastoon. Yhteistä näille ilmauksille kuten useille muillekin pejoratii- 
visille sanoille on, että niiden merkitys on metaforisesti kehittynyt ja 
siten semanttisesti motivoitu. Naisen ulkomuotoa on voitu kuvailla esi- 
merkiksi sanoilla haaso 'raihnaan näköinen nainen (< srm. ha:so kulu- 
neista kengistä; haasottaa ”mennä laahustaa < srm. ha:sa) tai kruppana 
"ryppyinen vanha nainen’; vanh. veripalttu" (< srm. kroppan 'veripalttu). 

Suulaita lörpöttelijöitä on nimitetty muun muassa sanoilla prättäkitti ja 
monkelska. Raihnaita miehiä kuvaavia sanoja ovat äijänknääkki (< rvk. 
knäka kulkea vaivalloisesti”, srm. knä:kil 'ontuva ihminen’) ja äijänkräf- 
feli ”raihnas mies’ (< srm. kravel 'raihnas'). Lurjuksia merkitsevät sanat, 
kuten färjäri ja filunki, viittaavat yleensä mieheen. Nuoria poikia merkit- 
seviä sanoja on useita: kloppi, kläppi, klossi ja knööli ”pojannulikka; muh- 
kura’ (< srm. knöl). 

Kauneusihanteista kertovat erityisesti lainasanat, joiden tarkoitteena 
ovat nenä, hiukset, kasvot, jalat, kädet tai ruumiinrakenne. Turun mur- 
teessa isoa nenää haukutaan klyyvariksi, turpeakasvoista henkilöä palli- 
naamaksi, lihavahkoa poikaa (pojan)pänttäriksi (esim. se o nii hyvi syä- 
tetty et on tullut tommoseks pänttäriks (—-) nii vähän kankkiam paksu) ja 
yleensä lihavaa henkilöä fläskimoosekseksi. Harottavista hiuksista voidaan 
todeta, että henkilöllä on kauhia karra pääs (< srm. karra 'joka suuntaan 
harottava, esim. oksa”), ja naisen kävelyä voidaan kommentoida ilmauk- 
sella kulke pers tyytis takapuoli pystyssä’ (< srm. ty:to su, kuono, jokin 
ulostyöntyvä osa').9 


Ruotsin vaikutus Turun murteen äännejärjestelmään 


RUOTSIN VAIKUTUS TURUN MURTEEN OMAPERÄISTEN 

SANOJEN ÄÄNTEISIIN 

Aiemmissa tutkimuksissa on korostettu, että laajamittaisen leksikaa- 
lis-kulttuurisen lainaamisen seurauksena voi ilmetä myös foneemista eli 
äänteiden lainautumista, mikä indikoi hyvin läheistä suhdetta lähde- ja 
kohdekielen puhujien välillä (Clark 1994: 117). Toisaalta äänteiden lai- 
nautuminen voi esimerkiksi varhaisessa kaksikielisyydessä johtaa myös 
ensin opitun kielen foneemiseen reduktioon eli äänteiden ääntämiseen 
vajaina. Läheisestä kontaktista tai todennäköisesti kaksikielisyydestä 
kertovat Turun murteen (kuten myös lounaismurteiden) vanhoihin 
omaperäisiin sanoihin ruotsin vaikutuksesta kotiutuneet uudet äänteet, 
puolisoinnilliset mediaklusiilit B, D ja G (ks. Wiik 2006: 214), d, g ja 
puoliavoin e-äänne g. Mediaklusiili G esiintyy yleisimmin äng-äänteen 

jälkeen (esim. nii-Gu, joy Gus 'johonkin'). Joskus edellistä harvemmin 
ääntämys on soinnillinen g (3): 


(3) —(--) isä tuli remmiy gas remmin kanssa’. 
tarttis tulla ain Gaks tuhat henge. 
(--) ol iha hengästynenä. 


D esiintyy useimmiten n:n jälkeen mutta joskus myös likvidan l jälkeen 
(esim. siskon kans olDi oho), Seuraavissa esimerkeissä (4) on myös 
m:n jälkeen esiintyvää puolisoinnillista B:tä: 


(4) (—-) pikkupojan Gans olem Buhunun noihin Gasetteihin. 
mää kuulun Dähän Biispankaöun yhdistyksen Gans. 
kyl se nii ruma on kaikim Bualin Doi rakennus et CA. 
neiti o sillo ollut niim Bal lapsem2Bi sillo. 


Likvida r:n rinnalla yksitäryinen ð on ollut t:n heikkona vastineena (t : ö 
> ð > r) Turun murteessa hyvin tavallinen. Vanhimmilla haastatelluilla 
esiintyy toisinaan myös edellistä alkuperäisempi ô, joka on ollut vielä 
1800-luvulla lounaismurteissa paikoin tunnettu. Varsinkin koulutetut 
henkilöt ovat yleisesti korvanneet suomen vanhan ö:n ruotsista omak- 
sutulla d:llä (ks. esim. 5). Vain vähän kouluja käyneistä 1800- ja 1900-lu- 
kujen taitteessa syntyneistä henkilöistä 20 % on käyttänyt puheessaan 
yleiskielistä d'G. mutta 1920—1950-luvulla syntyneistä heitä on ollut jo 
puolet Turun murteen puhujista (Suojanen ym. 1981: 119-127; ks. dn 
kehityksestä lounaismurteissa Wiik 2006: 64-66). 


(5) ` kal se oli aika ahöast sit joulujuhlaki siin vanhas koulus. 
här kulki (—-) jonnekkis sparrikaadeil (——) ja niin astus marssin 
tahdis ja. 


Ruotsinruotsin puoliavoin, hieman ä:mäisesti ääntyvä e-äänne e on tiet- 
tävästi esiintynyt myös Turun ruotsin puhekielessä vielä 1800-luvulla 
(Ivars 2015: 234) mutta on sittemmin suomen vaikutuksesta muuttunut 
e:ksi kuten suomenruotsissa yleensä (ks. e:stä tarkemmin jäljempänä). 

Turunmaan ruotsin murteissa säilynyt puoliavoin e ääntyy nykyään hy- 
vin e:mäisenä, ja vain Iniössä sanotaan puhuttavan ä:mäisesti (Zilliacus 
1992: 44-45). € on varsin laajalti korvannut suomen ä:n lounaismur- 
teissa myös omaperäisissä sanoissa tai se on muuttunut e:ksi (esim. ene 
enää”, kevi kävi’, jetetti jätettiin’; hen sai niinku eleket vaa (Karuna); henel 
oli toi raissio ristmäki sillon (Raisio, LA). Ainoa Turun murteesta löytä- 
mäni ä > e -muutos on ilmauksessa ?jonkun lisäksi palka lisseks. Myös 
säilyneen e:n esiintymät ä:n asemesta ovat Turun murteen aineistossa 
harvinaisia ja yksittäisiä, esim. ninko vanha perekatto; seittemäntoista. Jos- 
kus e esiintyy e:n tilalla varsinkin sanoissa nytte(n), sinne ja sitte(n) (6): 


(6) mää murhettusin et seki o ny sitte lahtarieh hallus CA 
pääsi vapaks ja pääsi sinne tyähön. 
(--) ja mun on huvittanukhi nytte. 


On kuitenkin oletettavaa, että & tai siitä kehittynyt e olisivat olleet ai- 
kaisemmin nykyistä tavallisempia myös Turun murteessa, koska kaksi- 
kielisiä on ollut paljon. Omien havaintojenikin mukaan ruotsinkieliset 
suomenoppijat ääntävät suomen ä:n usein e:nä (esim. Grönholm 1999). 
Myös Janine Strandbergin (2019) tutkimuksen mukaan kaksikielisyys 
vaikuttaa toisen kielen vokaalien ääntämykseen. Turun murteen difton- 
git uo/yö/ie ääntyvät puoliavartuneina (Wiik 1997: 65-66), ja näin myös 
ie-diftongissa on muutos ie — ie samoin kuin joskus muuallakin lou- 
naismurteissa (esim. joku muija kans ko jossan Gallioniemes hoiskis, Vel- 
kua). Suppeampi avartuminen on mahdollisesti Turun ruotsinkielisten 
yleiskielisemmän suomen kielen ääntämisen vaikutusta. 


(7) —(—-) vuonna seittemäntoista ni simmosem pisnem piironki LC 
(—-) tietenki ko hän kerra karkannu oli. 
kyl siel sitt-oli simmossi-ku-sanottin sillom poiskotiks. (Tku) 


Klusiilin ja likvidan tai harvemmin frikatiivi f:n ja likvidan muodostamia 
sananalkuisia konsonanttiyhtymiä kr-, pr-, tr- ja kl-, pl-/fl- ja klusiilin ja 
nasaalin yhdistelmää kn- on Turun murteessa ruvettu liittämään myös 
suomen kielen ekspressiivisanojen alkuun, jolloin edellä mainittujen 

ruotsista alun perin omaksuttujen konsonanttiyhtymien voidaan kat- 
soa kuuluvan (ainakin mainitussa sanastossa) Turun murteen omaan 
fonotaksiin. Myös muissa suomen murteissa tunnetaan jonkin verran 
omaperäisissä ekspressiivisanoissa sananalkuisia konsonanttiyhtymiä 
(Jarva 2003: 95). Enemmistönä tässä ryhmässä ovat verbit, jotka kuvaa- 
vat korostetusti rahisevaa (r), suhisevaa (h), loiskuvaa (l), paukahtavaa 
(kn) tai läiskähtävää (pl/fl) ääntä, esimerkiksi kitistä ~ kritistä, koputtaa ~ 
knoputta, lipoa — klipo(a), litinä — plitinä, läjäyttää — pläjäyttää — fläjäyttää, 
hetkattaa ”hetkahtaa' ~ fletkattaa, lässyttää ~ plässyttä, kihahtaa ~ krihat- 
taa, räiskiä — präiskiä, kakistaa — krakistaa, karahtaa — krahatta, rahistella 
~ krahistella, pimputtaa ~ plimputtaa / plinkuttaa ~ prinkuttaa, ropista 
~ kropista, (satten)krohaus ~ (satten)kropsaus, ritistä ~ pritistä, tönöttää ~ 
trönöttä ja räpiköidä — trapikoira. Myös konsonanttiyhtymäalkuisia desk- 
riptiivisiä nomineja on jonkin verran; niitä vaikuttaa motivoivan halu 
korostaa ilmaisua: reppana ~ kreppana, ryppy ~ kryppy, lepsu ~ klepsu, 
kuhmu ~ kluhmu, ruipelo ~ kruipelo ja rämmälä ~ krämmälä. (Sanan- 
alkuisista konsonanttiyhtymistä ja niiden edustumisesta Turun murteen 
lainasanoissa ks. jäljempänä luku ”Konsonanttien edustus ja variaatio”.) 


RUOTSIN VAIKUTUS TURUN MURTEEN PROSODIAAN"' 

Kontaktit ruotsin kielen puhujien kanssa ovat vaikuttaneet Turun mur- 
teen prosodian kehitykseen ja siinä tapahtuneisiin muutoksiin niin ta- 
vujen kestosuhteissa kuin puheen intonaatiossa eli sävelkulussa. Mui- 
naisskandinaavin intonaatiossa 900-luvulla kehittynyt sana-aksenttien 
eriytyminen kahteen aksenttiin (graavi ja akuutti) alkoi myöhemmin 
1000+1200-luvulla muinaisruotsissa kehittyä merkitystäkin erottavaksi 
aksenttijärjestelmäksi.? Sen mukaan esimerkiksi ruotsin ande-n (graavi) 
ja and-en (akuutti) alkoivat puhekielessä eriytyä merkitykseltään (Ivars 
2015: 60). 

Suomenruotsin alueellisessa Helsingin ja Turun yleispuhekielessä 
esiintyy vain akuutti aksentti, minkä oletetaan johtuvan suomen ja saa- 
men vaikutuksesta. Yksiaksenttijärjestelmän voisi ilman kontakteja 
suomen kanssa olettaa olevan suomenruotsissa muinaispohjoismaista 
perua. (Ivars 2015: 61; Reuter 2015: 28.) Suomenruotsin murteet eroavat 
tässä suomenruotsin yleispuhekielestä (ks. Ivars 2015: 445; Villstrand 

2009: 110), joka on vakiintunut kielimuotona 1900-luvulla. Niissä esiin- 
tyy ruotsinruotsin murteiden prosodisia piirteitä. Vanhastaan saaristo- 
murteet on jaettu varsin paljon toisistaan eroaviin itäisiin ja läntisiin 
murteisiin. Turunmaan ruotsin murteiden aksenttipiirteitä on tutkittu 
vain alueen itäosissa (Na, Pa, Ki, Vf = Västanfjärd). Esimerkiksi murre- 
alueen itäisessä osassa Kemiössä (Ki) on havaittu jälkiä kaksiaksentti- 
järjestelmästä. Siinä aksentti ei kuitenkaan ole enää merkitystä erottava 
tekijä kuten länsiuusmaalaisessa ruotsin murteessa ja ruotsinruotsissa 
(Ivars 2015: 228). Samanlaista aksenttikuviota on havaittu Paraisilla, 
Dragsfjärdissä ja Västanfjärdissä. Nauvon murteen prosodia on vahvim- 
min ja systemaattisimmin ruotsinruotsia muistuttava, mutta sanastoai- 
neistoista ei voi tehdä päätelmiä, ovatko aksentit olleet merkitystä erot- 
tavia (Ivars 2015: 228; vrt. Zilliacus 1992: 24). Vanhojen saaristolaisten 
mukaan sävelkulun perusteella pystyi jo kaukaa tunnistamaan, mistä 
päin Turun saaristoa mikäkin miehistö tuli Turun jokirantaan markki- 
noille (Zilliacus 1992: 24). 

On oletettavissa, että Turunmaan ruotsin murteita puhuneiden hen- 
kilöiden puheen sävelkulku on vaikuttanut Turun murteeseen. Vaikutus 
on voinut tapahtua myös ruotsinkielisten suomenoppijoiden, kaksikie- 
listen puhujien ja ruotsista suomeen kielensä vaihtaneiden kautta. Vai- 
kutus koskee sävelkulun lisäksi joitakin tavujen kestojen muutoksia. 
Tutkijat ovat pohtineet, edellyttääkö kielen fonologinen laajeneminen 
läheisen kielikontaktin vai riittääkö pelkkä laaja-alainen sanojen lainaa- 
minen. Esimerkiksi Ross Clark (1994: 117) on sitä mieltä, että fonologi- 
nen vaikutus toiseen kieleen edellyttäisi läheisissä suhteissa ilmenevää 
lainaamista (ns. intimate borrowing). 

Turun murteen prosodiassa on nykyäänkin eroja muihin murteisiin 
nähden. Riikka Ylitalo (2009) on tutkinut oululaisten, tamperelaisten 
ja turkulaisten tuottamia sanarakenteita lausepainottomina ja kont- 
rastiivisesti painotettuina. Tutkimuksessa hyvin luotettavaksi murteita 
erottavaksi tekijäksi osoittautui kaksitavuinen rakenne ([konsonantti 
+ vokaali] + [konsonantti + vokaali] = CV-CV) (esim. kako, mato). Mo- 
lemmissa lausepainoasemissa, painottomissa ja painotetuissa, sanan- 
sisäisen konsonantin kesto oli Turun murteessa pitempi kuin muissa 
vertailluissa murteissa. Painotetussa asemassa havaittiin myös, että en- 

simmäisen tavun vokaalin kesto (esim. kä-ko) oli Turussa lyhyempi kuin 
Tampereella ja Oulussa, mikä voinee johtua toisen tavun pituudesta. 
Jo vanhastaan on todettu, että lounaismurteissa juuri toisen tavun vo- 
kaalin (V2) kesto on pitempi kuin ensitavun vokaalin rakenteessa CV1- 
CV2 (esim. ka-lä, mu-nä), mitä pidetään ruotsin vaikutuksena (Karlsson 
1976; Suomi 2006: 496). Samoin eri lähteissä on viitattu konsonan- 
tin C2 keston pitenemiseen rakenteessa CVC2-CV (esim. hok-su, pyl-sy 
vih-ta) verrattuna rakenteeseen CV-CV (Suomi 2006: 493-496). Turun 
murteessa rakennetta on runsaasti lainasanoissa vielä sananalkuisella 
konsonanttiyhtymällä C1C2VC3-CV lisättynä (esim. krotti, krotsi, kräksi, 
proppu) ja jopa sananalkuisella ja ensitavun loppuisella konsonanttiyh- 
tymällä (esim. prant-ti, krunt-ti, trump-pu). Tällaiset tavurakenteet (esim. 
sm. karppa, vaikku) on omaksuttu suomeen varhain, mahdollisesti jo 
kantaskandinaavista (Junttila 2016: 139), joten niiden suosiolla lienee 
lounaismurteissa pitkät juuret. 

Myös sävelkulussa on eroja murteiden välillä. Turun murteessa on 
muiden lounaismurteiden tavoin sävelkulun huippu painottoman toisen 
tavun vokaalissa, jos sana on kontrastiivisesti painotetussa asemassa ja 
ensimmäinen tavu lyhyt (esim. olek sää Turust). Tätä erikoista intonaa- 
tioseikkaa on Wiik (1997: 97) nimittänyt ”kiekaisuksi”. Ylitalo (2009) 
on havainnut, että Oulussa ja Tampereella on vain yksi kaikissa sana- 
tyypeissä samanlaisena toteutuva sävelkulkumalli, kun taas Turussa 
on kaksi erilaista sävelkulkua. Toinen tyyppi esiintyy sanarakenteessa 
CV-CV ja toinen muissa rakenteissa. CV-CV:n sävelkulku nousee sa- 
nansisäisen C:n keskikohtaan saakka ja laskee sitten korkealta, mikä saa 
aikaan ”kiekaisun” (Ylitalo 2009; Suomi 2006). Wiik (2006: 141142) 
katsoo ilmiön olevan mitä ilmeisimmin ruotsin kielen vaikutusta. Hä- 
nen mukaansa toisen tavun puolipituus ja sävelkulun huippu ”perustu- 
vat ruotsin vanhaan vokaalibalanssiin, jonka toisen tavun vokaalin kes- 
toa ja sävelhuippua koskevat säännöt ovat lähes samat kuin nykyisissä 
Lounais-Suomen murteissa (esim. mutà vs. mustä)”. Turunmaan ruotsin 
murteissa vokaalibalanssia esiintyy enää vain kaikkein läntisimmissä 
osissa (Na, Ko, Ho). 

Kiekaisun säilyminen ei kuitenkaan sinänsä kerro, miksi se on saa- 
vuttanut suositun aseman ja miksi se on säilynyt niin pitkään. Yksi seli- 

tys voi olla, että sillä on alun perin osoitettu tunnetta, affektia, koska 
se sijoittuu lauseessa nimenomaan painokkaaseen sanaan, sävelkulun 
huippuun (8): 


(8) (—-) jalkatte väli panti fati ja otetti lusikka kätte ja / sieltä vanhi 
sisko jakasi jokasi]: ”sul peruna ja sul peruna ja sul peruna (—-).” 
me herätti siihen ku kuulus krapina / ja rotti kolme neljä peräkkäi 


(=). 


Ilmiöllä on todennäköisesti merkitystä keskustelutilanteissa eli vuoro- 
vaikutuksellinen tehtävä. Tuottaessaan kiekaisun tärkeimmän sisältö- 
sanan kohdalla Turun murteen puhuja voi samalla viestittää asennoi- 
tumistaan asiaan. Tällaista nousevaa intonaatiota voikin pitää tunteen 
ilmaisemisen keinona (Lieko 1992: 110; vrt. myös Rauniomaa 2015: 
452—455). Näin saman kieliyhteisön kuulija voi ennakoida omaa suhtau- 
tumistaan ja ilmaista sen vastauksessaan. Samalle kannalle asettuminen 
ja samalla viestin vahvistaminen voitaisiin esittää kielellisesti (vastaukse- 
na yllä esitettyihin esimerkkeihin) Turun murteeksi seuraavaan tapaan: 
ai söikte peruniki lusikal? / ai krapina vai? 


Ruotsin äänteiden edustuminen lainasanoissa 


VOKAALIEN EDUSTUS JA VARIAATIO 

Lainasanojen etymologioissa rinnastukset lähtömuotoihin tehdään 
yleensä ensisijaisesti äänteellisin kriteerein, vaikka merkitys ja levikkikin 
ovat tärkeitä. Turun murteen lainasanojen äännerakenteet voivat aiheut- 
taa etymologisia ongelmia, mikäli lainasanat eivät perustu Turussa pu- 
huttuun nykyruotsiin vaan ruotsinruotsin vanhempiin kielimuotoihin ja 
äännesuhteisiin. Ruotsin vanhemman kielen (rvk.) ja nykyruotsin (nr.) 
välillä on äänteellisiä eroja (esim. rvk. bruna ruskistaa”, nr. bryna > Tu- 
run murteen pruunata ja pryynätä). Lainasanoja on omaksuttu Turun 
ruotsin lisäksi Turunmaan saariston ruotsin murteista.” Todennäköises- 
ti Turun murteeseen on vaikuttanut eniten Turunmaan itäinen murre, 
jota puhutaan varsinkin Turkua lähellä olevissa pitäjissä Nauvossa, Ke- 

miössä, Paraisilla ja Dragsfjärdissä (Ivars 2015: 242). Näistä murteista 
on omaksuttu lukuisia äänneasultaan, rakenteeltaan ja merkitykseltään 
ruotsin vanhempiin kielimuotoihin tai myöhempiin uudennoksiin 
pohjaavia lainoja. Tässä luvussa esiteltyä lainasanojen vokaalien sopeu- 
tumista ja lainasanojen etymologioita olen sivunnut myös aiemmissa 
tutkimuksissani (Grönholm 1988; myös 1989; 1992; 1994). 

Ruotsin kielessä on yhdeksän vokaalifoneemia, suomessa niitä on 
vain kahdeksan (Kuronen 2000: 50-51). Ruotsin vokaalisysteemi eroaa 
suomesta myös siinä, että ruotsinruotsin ä:llä ja ö:llä on kummallakin 
kaksi laadultaan erilaista allofonia eli toteutumaa (Määttä 1983: 98); suo- 
menruvotsissa (standardikielessä) näin on vain ö:llä. Ruotsin ö:n molem- 
mat allofonit, ø ja œ, edustuvat Turun murteen lainoissa useimmiten 
ö:nä, harvemmin e:nä. Horjunta johtuu siitä, että ruotsin ö:n foneemira- 
jat ovat suomea laajemmat ja ulottuvat suomen e:n alueelle. Tästä syystä 
ne voivat aiheuttaa suomenkieliselle tulkintaongelmia (ks. myös Karls- 
son 1976: 52-56; Määttä 1983: 51-53; Grönholm 1988: 208; Kuronen 
2000: 56-58). Urho Määtän (1983: 115) tutkimuksessa suomenkielisistä 
7 % kuulikin ruotsin g:n e:nä. Toisistaan poikkeaviin kuulohavaintoihin 
perustunevat esimerkiksi seuraavat Turun murteessa tavattavat lainasa- 
nojen variantit: slöijja — flöijja — fleiija ”huntw (< r. slöja), röpetta — repetta 
”punajuuri' (< r. rödbeta) ja (s)tööväri — (s)teevari 'ajokoira' (< r. stövare). 

Suomenruotsissa ei ole enää foneemista eroa e:n ja puoliavoimen 
g:n välillä (Ivars 2015; Kuronen 2000: 56), vaan esimerkiksi rett ja rätt 
ääntyvät samalla tavoin e:llisinä [ret:]. Ero on todennäköisesti hävinnyt 
suomen kielen vaikutuksesta. Ero on kuitenkin jossain määrin säilynyt 
suomenruotsin murteissa; erityisesti Iniössä ja paikoin Kemiössä, Pa- 
raisilla ja Nauvossa on puhuttu ä:mäisesti ”talat mycket pä ä” (Zilliacus 
1992: 44-45), mitä on pidetty ruotsinruotsin vaikutuksena. Suomen- 
ruotsista lainattujen e:llisten originaalien substituuttiäänteenä eli kor- 
vaavana äänteenä on lainasanoissa yleisimmin e kuten leki 'sianpotka' 
(< r. lägg), petyki ”koulutodistus' (< r. betyg), penaali ”kynäkotelo' (< srm. 
penal), senkätä lahjoittaa’ (< r. skänka) ja petrempi "parempi (< r. bättre): 
sit oli päiväliseks sit vähä niinkum petremppä. Myös pitkän vokaalin subs- 
tituuttiäänteenä (affektittomissa lainasanoissa) on useimmiten e: fleetta 
"palmikko; palmikkopitko' (< r. fläta), reekeli 'lukko' (< r. regel) ja veeka 

lippalakki? (< r. vegamössa): tulivat piikat ja trenkit ja markkinareisul ja 
hattu oli tual kallelas, se oli simmone iso veeka. 

On oletettu, että vanhassa Turun ruotsissa e:n ja e:n yhdistymistä ei 
olisi tapahtunut ennen 1800-lukua (Ahlbäck 1956: 43). Sen vuoksi on 
mahdollista, että jotkin &:llä substituoidut eli korvatut Turun murteen 
lainat tai niiden ä-variantit (sekä lyhyt- että pitkävokaalisena) perustuvat 
Turun ruotsin vanhempaan ääntämykseen, kuten sanoissa jästi — jesti 
(< r. jäst, srm. jest), krävätä (< srm. kräva, *kreva, r. kräva), pläsi (< r. bläs), 
pläkki (< r. bläck), prällätä 'mellastaa juovuspäin' (< rvk. prälla "pudota, 
törmätä, narrata’) ja plääjätä tarjota ylenpalttisesti, yrittää tehdä vaikutus 
muihin’: see nyt munt plääjäs (< srm., r. pläga 'kestitä”, rvk. 1600-I. pläga 
"saavuttaa toisten hyväksyntä”). 

Turunmaan ruotsinkielisissä saaristomurteissa pitkään säilynyt puoli- 
avoin € on nykyään ääntämykseltään hyvin e:mäinen (Ivars 2015). e-edus- 
tusta on koko murrealueella ainakin yksittäisissä sanoissa kuten spretta 
"purkaa! (r. sprätta > prätätä) ja bre:ka 'valuttaa tervaa’ (r. vräka > präkätä 
”käryttää, touhuta kovasti’: präkättin tuahei ja tuli sauhu ja, (--) ihmiset 
sanosiva et älkkäm präkäkkä siäl). Näissä turkulaisen kuulovaikutelmana 
on voinut olla ä. Esimerkiksi Houtskarin murteessa vokaalin kvaliteetti 
on riippunut sitä seuraavan konsonantin laadusta: ennen pitkiä k-, p-, 
t-, f- ja s-äänteitä on esiintynyt vokaali e [e] (esim. r. käpp —> sm. keppi) 
mutta muiden konsonanttien edellä edellistä avonaisempi ä [€] (esim. 
srm. fäll [fell], r. fälla) (Ivars 2015: 234; Zilliacus 1992: 27, 44). Turun 
murteen lainavarianteista fella ja fälly 'rotanloukku' jälkimmäinen perus- 
tuu suomenruotsin murteiden ääntämykseen samoin kuin fällyt 'vällyt' 
(< srm. fell 'vällyt”). Muutkin äänteelliset variantit kuten krämppä — 
kremppa ja pränkätä — prenkata (< srm. bränga, *brenga, r. vränga) voivat 
perustua Turunmaan ruotsin murteiden ja Turun ruotsin eroihin. Osas- 
sa murrelähtöisiä deskriptiivisiä lainoja ä-variantit ovat voineet kehittyä 
Turun murteessa myös vahvemman affektin synnyttämiseksi: pränkätä 
— (myös) prenkata ja knääkkä — knääkki ”äijänruipelo' (< rm., srm. kne:ka, 
knäka ”kulkea huonosti, vaivalloisesti”). (ö:n ja ën suosiosta Turun mur- 
teen deskriptiivisissä sanoissa ks. jäljempänä luku ”Fkspressiivisten lai- 
nasanojen äännesymboliikkaa”.) 

Turunmaan ruotsin murteissa esiintyy yhä nykyään muinaisruotsin 

mukaisia diftongeja (Ivars 2015: 226), joista ei (— gi) tavataan Turun 
murteen lainoissa kuten sanoissa kleini 'laiha, hento’ (< srm. klein), 
pleiki ”kalpea' (< srm. bleik) — (myös) pleeki (< srm. bleik, r. blek), preivi 
(< srm. breiv) ja reisu (< r. reiso). Jotkin sanoista (kreivi, preivi) tunnetaan 
jo 1500-luvun kirjasuomesta, joten ne lienee lainattu silloisesta Turun 
ruotsista. Vain sanapesyeessä töytätä 'survoa (esim. perunoita)? ja töytti 
'survin on edustuneena kaikkialla Turunmaan murteissa säilynyt mui- 
naisruotsin diftongi öy. Muinaisruotsista juontuvien ja nykyruotsin piir- 
teiden eroihin perustuvat myös Turun murteessa tavattavat y:lliset ja i:l- 
liset variantit, kuten mirtti — myrtti (< nr. myrt). Lisäksi Iniön murteessa 
on tapahtunut alkuperäisen lyhyen ja pitkän y:n tai e:n muuttuminen 
i:ksi ja i esiintyykin joissakin lainoissa vaihdellen sitä vanhemman y- 
tai e-variantin kanssa: bit — fyyri ”majakka' (< srm. fi:r, r. fyr ) ja triifuti 
— treefuu(t)ti ”kolmijalka' (< srm. tri:fot, r. trefot) (Ivars 2015; ks. myös 
Zilliacus 1992: 44). 

Vanhemmassa Turun ruotsissa ja suomenruotsin murteissa säilynyt 
sananloppuinen a (ks. Zilliacus 1992: 57) esiintyy myös Turun murteen 
lainoissa, kuten sanoissa pulla (< srm. bulla, r. bulle), paara ”leipälapio' 
(< vanh. Turun r. spa:da, srm. späda, r. spade), pakka — paka "mäki (< rvk. 
backa, nr. backe) ja piitta ”kova leipä? (< srm. bita '”murunen, pala’, r. bit- 
bröd ”kova leipä’). Erityisesti Iniön, Houtskarin ja osin Korppoon alueen 
kielenkäytössä muinaisruotsalainen y on säilynyt muuttumattomana 
sanoissa, joissa ruotsissa on tapahtunut muutos y > ö (tai joskus y > 
öö), kuten sanoissa bryst (< nr. bröst rinta”) ja tryska (< nr. tröska ”puida') 
(Zilliacus 1992: 37; Ivars 2015: 235). Vastaavasti y:n voi todeta säilyneen 
Turun murteessa lainasanassa tryskätä "Guida", Toisaalta y vaihtelee sitä 
uudemman ö-variantin kanssa lainasanassa prystsokeri — pröstsokeri 'rin- 
tasokeri'; sanasta prösti rinta’ (esim. prösthollari rintaliivit’) tavataan vain 
ö:llinen variantti. 

Suomenruotsin u:n /o/ kvaliteetti voi vaihdella sekä Turun ruotsissa 
että Turunmaan ruotsin murteissa. Joskus ruotsin u ääntyy suomen 
kielen vaikutuksesta kvaliteetiltaan suomen u:n kaltaisena. Murteissa 
ruotsin u voi toteutua myös varsin y:mäisenä, jopa selvänä y:nä lyhyt- 
tavuisissa sanoissa (Zilliacus 1992: 58; Ivars 2015: 234). Sen vuoksi se on 
voitu substituoida Turun murteen lainoissa kuulovaikutelman mukaan 


KIELIKONTAKTEJA 1800-LUVULTA 1900-LUVUN LOPULLE — RUOTSIN VAIKUTUS... 285 


https://doi.org/10.21435/skst.1475 


joko u:na tai y:nä, kuten seuraavat sanavariantit osoittavat: huusi — hyysi 
"ulkohuone' (< r. hus), tyytti '(usein) takamus’ (< srm. ty:to 'suu, kuono; 
terävä pää”, r. tut torvi, nokka, tötterö”) ja tuutata — tyytätä 'soittaa torvel- 
la; juoda viinaa”: esim. see tyyttäs suaram pullost (< srm. tyta 'toitottaa; 
työntää huulet törölleen”, tutare 'juoppo”, r. tuta toitottaa”). 

Myös ensitavun vokaalin kestosuhteet voivat Turun murteen lainoissa 
perustua suomenruotsiin ja sen murteisiin. Vanhaa muinaisruotsalais- 
ta kantaa suomenruotsin murteissa edustaa kestoltaan lyhytvokaalinen 
ensitavu (esim. srm. vřku, r. vecka; srm. täla, r. ta:la). Murrelähtöinen on 
esimerkiksi Turun murteen krävätä 'vaatia' (< srm. kreva). Turunmaan 
murteissa tavunpidennys on esiintynyt vaihtelevasti (Ivars 2015, 228), ja 
variaatiota tavataan lainoissakin: poka(t) — pookat ”kehykset? (< srm. höga, 
r. bä:ge), prasata — praasata lämmittää’ (< srm. bräsa, r. bra:sa). Myös 
alun perin yksitavuisissa sanoissa lyhyt vokaali on Turunmaan itäosissa 
tavallinen: fati (< srm. făt), hole 'suuaukko' (< r. hål), koli hiili? (< r. köl) ja 
pläsi 'naama' (< srm. bläs) (Zilliacus 1992: 1112). Samoin useiden Turun 
murteessa tavattavien ruotsalaisperäisten lainojen loppuvokaali O/U on 
murrelähtöinen; ruotsin yleiskielessä on näissä tapauksissa a: plankku 
lankku (< srm. planku, r. planka), kloku "kello? (< srm. kläkkä, r. klocka) 
ja nesu leik. 'nenä' (< srm. nesu, r. näsa). 


KONSONANTTIEN EDUSTUS JA VARIAATIO 

Turun murteen ja ruotsin konsonanttien kvaliteetti eli laatu eroaa jossa- 
kin määrin toisistaan. Tämä ei kuitenkaan ole aiheuttanut erityisiä on- 
gelmia ruotsin sanoja Turun murteeseen lainattaessa ja mukautettaessa. 
Maininnan arvoisia ovat kuitenkin suomen kielestä puuttuvat äänteet f, š 
ja tš. Ruotsin kielen fon omaksuttu Heikki Ojansuun (1901: 26) arvion 
mukaan lounaismurteisiin jo ennen keskiaikaa (vuosien 1200 ja 1500 
välillä), esimerkiksi funtti ”kastemalja' (< r. fund). Suomen yleiskielen 
lainasanat on yleensä mukautettu v-alkuisiksi: viikuna (< r. fikon), vouti 
(r. fogde; vrt. Turun murteen fouri) (ks. Grönholm 1988: 217—218; Häk- 
kinen 2019: 390—391).5 Turun murteestakin on pari esimerkkiä v:llä 
mukauttamisesta: vähti (< r. fäkt) ja vährätä ”hosua, huitoa' (< r. fäkta 
*miekkailla”). Nuoremmissa Turun lainoissa fon säilynyt, esimerkiksi fii- 
rata siirtää; höyrähtää”, flasku ”kannu; pullo’, frekki hävytön’, föri lautta’, 

Jförskotti ennakkomaksu”, mutta sen rinnalla esiintyy joskus myös hl. 
nen variantti: fioli — hioli 'viulu, fuurmanni — huurmanni ”kuorma-ajuri' 
(< r. forman), fuskata — huskata (< r. fuska) ja fyärätä — hyärätä 'ohjata, 
seurata’ (< r. föra). 

Nykyruotsin š voi Turun murteen lainoissa edustua vaihdellen k:na 
tai s:nä; monilla lainoilla tavataan kumpikin variantti. Suomenruotsin 
murteiden (Na, Pa, Ki) k:n ja sk:n säilyttänyttä äännekantaa (ks. Ahlbäck 
1956, 8; Grönholm 1988; Zilliacus 1992: 64-65; Ivars 2015: 2.47) ja edel- 
listä nuorempaa nykyruotsin s-kantaa edustavat Turun murteen variantit 
kiffeli — sifeli ”rikkalapio' (< srm. skifäl), kyltti — syltti "let (< srm. skylt), 
kihtata — sihtata (< srm. skifta) 'kuultaa, sihdata, viettää (väristä)': tafti 
siftas liila ja punasse; kihtak sum pluusis punassem päi? 

Myös nykyruotsin sibilanttiaffrikaatta tš on Turunmaan murteissa 
joko paikoin säilyttänyt vanhan k-ääntämyksen tai se vaihtelee affrikaa- 
tallisen muodon kanssa (esim. [kisto] — [tjisto], r. kista arkku") (Zilliacus 
1992: 64-65). Turun murteen lainoissa näissä tapauksissa edustuksena 
on yleensä k kuten sanoissa kistu 'arkkw, kyäkki, köksä ja kyärätä "ajaa 
takaa’: Älä kyäräs sitä katti. "6 

Alun perin suomessa ei ole ollut sananalkuisia konsonanttiyhtymiä. 
On mahdollista, että kahden konsonantin sekvenssit on omaksuttu 
lounaismurteisiin jo 1200- ja 1300-luvuilla, mutta Ojansuun (1901: 18) 
mielestä voidaan pitää epätodennäköisenä, että ne olisivat olleet tavalli- 
sia. Vielä 1500-luvun vanhassa kirjakielessäkin esiintyi konsonanttiyhty- 
mien ohella myös yksikonsonanttisiksi mukautettuja ruotsin lainasanoja 
(Streng 1915: 296-297). Mainittakoon myös 1700-luvun alussa runoillut 
turkulainen Alexander Hacks, joka pudotti toisinaan sanojen alkukonso- 
nantteja ruotsiksi kirjoittaessaan, esimerkiksi Tan (< r. stan), Täckholm 
(<r. Stockholm), kräckeli (< r. skräcklig), tai mukautti konsonanttiyhtymän 
välivokaalilla (ferumma < r. fromma).? 1800-luvulta lähtien konsonantti- 
yhtymiä sisältävien lainasanojen määrä alkoi kasvaa. Todennäköisesti 
sanoja omaksuttiin ensin kaupunkilaisten kielenkäyttöön. Klusiilin ja 
resonantin yhtymät Kl. kr-, pl- ja pr- (esim. kleini, krefta 'syöpä', plyyki 
"ujo" ja prasata lämmittää”) ovat Turun murteessa kuten lounaismurteis- 
sa ja suomen yleiskielessäkin laajalevikkisin ryhmä (Grönholm 1988: 
228; Wiik 2006: 108). 

Edellisiä suppealevikkisempiä konsonanttiyhtymiä Turun murteen 
ruotsalaislainoissa ovat sk-, st- ja sp- (esim. skoiji — koiji ”pila”, steeters- 
ka — teeterska 'siivooja”, paserata kävellä? (< srm. spasera, r. spatsera), 
spöökätä — pöökätä ”laittautua hienosti t. kummallisesti, kummitella' 
(< r. spöka). Niitä harvinaisempia ovat d. sn-, sm- ja sv-yhtymät (esim. 
slarvi ”hutiloiva”, snooli 'kitsas', smiitata ”häipyä paikalta”, svookeri 'lan- 
ko’), joilla on ilmeisesti hyvin myöhäisen lainautumisajankohdan takia 
harvoin yksinäiskonsonanttisia variantteja (poikkeuksina smörjä — mörjä 
rasva’, snapsi — napsu — napsi). Joissakin st- ja sk-alkuisissa lainoissa s 
on korvautunut tavunloppuisella ääntämistä helpottavalla ylimääräisellä 
äänteellä, niin sanotulla loisäänteellä, r (esim. (s)tuuvninki — tuuninki — 
tuurninki tai (sykuuninki — kuurninki leningin helmassa oleva reunus’ 
< r., srm. skoning id.). Turun murteessa tunnetaan lisäksi yhtymät fl- ja 
fr- (f + resonantti), jotka ovat olleet erityisen suosittuja ekspressiivisa- 
nastossa; usein niiden rinnalla tavataan pl- ja pr-variantit (esim. pleto 
— fleto 'suulas”, plätätä — flätätä "läimäyttää; heittää kasaan, läjäyttää”, 
preistata — freistata ”kokeilla”). fl- ja fr-alkuiset lienevät myös erityisen 
affektisia, kuten flätätä: Flättäs ympärs korvi; Älä nys siihe sitä [paitaa] 
flättä. Harvinaisin yhtymä on pj-, joka useimmiten korvautuu pV (= pi) 
-yhdistelmällä (pjuudata — piudata ”tarjota'). Joissakin lainoissa esiintyy 
konsonanttien yhteydessä äännesuhteita, jotka perustuvat Turunmaan 
ruotsin murteiden kehitykseen. Esimerkiksi ts > ss -muutos on erityisen 
yleinen suomenruotsin murteiden itäosissa (esim. plassi < srm. plass, 
r. plats). (Sananalkuisten konsonanttiyhtymien käytöstä omaperäisissä 
sanoissa ks. edellä.) 

Havaintojeni mukaan sekä h-alkuisiksi (fuurmanni > huurmanni) että 
yhdellä konsonantilla alkaviksi (spöökätä > pöökätä) mukautetut lainat 
ovat olleet vähemmän arvostettuja suhteessa f- ja konsonanttiyhtymä- 
alkuisiin variantteihin, ja niitä ovat käyttäneet vähiten koulua käyneet 
henkilöt. Harvakseltaan Turun murteeseen on omaksuttu myös kolmel- 
la konsonantilla spr- ja str-alkavia variantteja (esim. spriitata — priitata 
riipiä”, stryykätä — tryykätä 'silittää, mennä kovalla vauhdilla”). Niiden 
käyttö on kuitenkin ollut vähäistä. 

Ekspressiivisten lainasanojen äännesymboliikkaa 


Kielikontaktin kannalta mielenkiintoisen tutkimuskohteen tarjoaa laina- 
peräisten ekspressiivisten eli onomatopoeettisten ja deskriptiivisten sa- 
nojen äännerakenne. Onomatopoeettisiksi kutsutaan ääntä äänneasul- 
laan jäljitteleviä sanoja ja deskriptiivisiksi ääni- tai näkömielikuvia tai 
vaikutelmia luovia tai liikkeitä ja ulkonäköä kuvaavia sanoja (ks. esim. 
Jarva 2003: 72-73; Kim 2019: 11-12). Ääntä jäljittelevä ilmaus on esi- 
merkiksi Turun murteen kontaminoituma kriikua ”kirkua (linnuista)' 
(< r. skrika + sm. kirkua), joka imitoi kimeää ääntelyä. Äänimielikuvia 
synnyttävää symboliikkaa edustaa flaatustaa — flaasustaa ”maleksia' 
(< rm. flasa + sm. laahustaa), jossa pitkä ensitavun vokaali ja assosiaatiot 
suomen laahustaa-verbiin luovat mielikuvan hitaasta liikkumisesta ja 
laahustamisen synnyttämästä äänestä. Näkömielikuvaa edustaa rumaa 
lakkia merkitsevä trato (< srm. tratto(gär) tötterön muotoinen”). Suomen 
murteiden äännemuuntelu (pumppu — pulppu) ja ensitavun vokaalien 
vaihtelu (kapsahtaa — kopsahtaa — kupsahtaa — käpsähtää) voidaan nähdä 
keinona elävöittää ja havainnollistaa asian esittämistä (esim. Ruoppila 
1934; 1935). Käytän jatkossa näistä ilmiöistä kattotermiä ekspressiivisana 
(vrt. Kim 2019: 22). 

Lainasanat muodostavat ekspressiivisyyden ja äänteellisen motivaati- 
on ja variaation kannalta mielenkiintoisen ryhmän, sillä niiden muusta 
sanastosta poikkeavan äänneasun voi nähdä olevan deskriptiivisyydelle 
altistava tekijä (Itkonen 1966: 349-350). Kiinnostava kysymys on, onko 
kielissä äännesymbolisia universaaleja, kaikille kielille yhteisiä piirteitä. 
Esimerkiksi vokaalivaihtelu a/o — i on monissa kielissä varsin tavallinen 
merkityksiä erottava äännepiirre. Korkeita äänteitä, kuten i:tä, voidaan 
käyttää esittämään korkeita ääniä, pienuutta ja erilaisia nopeita liikkeitä 
tai pyrähdyksiä. Tummat vokaalit o ja u taas sopivat ilmentämään suur- 
ta kokoa, raskaita liikkeitä ja kumeaa, voimakasta ääntä. (Ks. Itkonen 
1966: 348-349; Jarva 2003: 73.) Åsa Abelin (1999: 164—165) mainit- 
seekin ruotsin äännesymboliikkaa käsittelevässä tutkimuksessaan, että 
vartalovokaali i (ennen -nka-johdinta) näyttää symboloivan usein jon- 
kinlaista pientä, nopeaa tai korkeaa ääntä (blinka, klinka) tai viittaavan 
valoon tai vaaleuteen (glittra, blixt, skimra), kun taas u viittaa tummaan 


KIELIKONTAKTEJA 1800-LUVULTA 1900-LUVUN LOPULLE — RUOTSIN VAIKUTUS... 289 


https://doi.org/10.21435/skst.1475 


ääneen (dunka) tai suureen liikkeeseen (lunka). a:ta voi pitää neutraalina 
(banka). (Mt.) Lainavaikutuksen näkökulmasta vokaaleja keskeisempi 
merkitys ruotsin äännesymboliikassa on kuitenkin lukuisilla sananal- 
kuisilla, -sisäisillä ja -loppuisilla konsonanttiyhtymillä (ks. mt.), joita 
suomessa ei esiinny. 

Suomen ekspressiivisanojen etymologiaa käsittelevissä tutkimuksissa 
sanat on perinteisesti luokiteltu karkeasti joko lainaperäisiksi tai desk- 
riptiivisiksi pohtimatta tarkemmin sanojen alkuperää tai mahdollista 
lähtökielistä onomatopoeettisuutta. Kuitenkin monille ekspressiivisa- 
noille on voitu esittää sekä omaperäisiä että kilpailevia vierasperäisiä 
etymologioita (Mikone 2002: 56; Kim 2019: 16). Myöskään tarkaste- 
lemieni Turun murteen sanojen ekspressiivisyys ei sinänsä sulje pois 
lainattua (tai osittain lainattua) alkuperää. Kielikontaktissa on tyypillistä, 
että lainasanojen äänneasuun tai merkitykseen on voinut assosioitua 
myös kohdekielen piirteitä, jolloin on syntynyt kontaminaatioita, kuten 
luvun alussa annetuissa esimerkeissä on nähtävissä. Turun murteeseen 
on erityisesti deskriptiivisiin verbilainoihin muodostunut merkitysasso- 
siaatioihin perustuvia yhdistelmäsanoja (ks. Grönholm 1988: 309-310; 
1992: 36-38), jotka on sopeutettu johonkin suomen johdostyyppiin: vis- 
kuttaa ”kuiskuttaa' (< sm. kuiskuttaa + r. viska ”kuiskuttaa”) ja pusittaa 
"usuttaa (< sm. usuttaa + r. bussa usuttaa”). Uusina ja tuoreina äänne- ja 
merkitysyhdistelminä tällaiset sanat ovat olleet motivoituja. 

Äännesymboliikkaa on perinteisesti pidetty säännöttömänä ja siksi 
hankalasti tutkittavana kielenilmiönä (ks. Jarva 2003: 22—23, 65). Viime- 
aikaisessa tutkimuksessa on kuitenkin päinvastoin korostettu ekspres- 
siivisen sanaston säännönmukaisuutta (esim. Mikone 2002; Jarva 2003; 
Kulonen 2010; Jääskeläinen 2015). Suomen onomatopoeettisten sanojen 
äännevaihtelu ei ole juuri koskaan täysin vapaata, sillä vaihtelu aiheuttaa 
aina jonkinlaisen merkityksenmuutoksen (Jarva 2003: 90; Jääskeläinen 
2015: 466). Anni Jääskeläisen (2015: 469; vrt. myös Leskinen 2001: 67- 
69) mukaan suomen vokaalivaihteluilla pystytään ilmentämään jopa 
neljää äänen piirrettä: äänen korkeutta, voimakkuutta, sointiväriä ja 
sitä, miten miellyttäväksi tai epämiellyttäväksi äänne koetaan. Vokaa- 
lien vaihtelun voi esittää seuraavalla tavalla: vokaalit e, i, y, ä, ö edustavat 
sanoissa korkeaa ääntä, a, o, u matalaa, e, ö, o väljää, i, u, y, a, ä melko 

hiljaista ääntä ja o, ö voimakasta, tummaa ääntä. Miellyttävyyden kan- 
nalta arvioituna suomen ä ja ö ilmentävät epämiellyttävää ääntä, kun 
takavokaalit a, o ja u puolestaan ovat varsin neutraaleja (Kim 2019: 16). 

Monet tutkijat ovat havainneet, että äänteellisesti varioivien sanapa- 
rien, -sarjojen tai -ryhmien jäsenillä on usein yhteinen fonologinen, 
huomiota herättävä rakenne. Rakenteesta on käytetty muun muassa 
nimityksiä sanahahmo, skemaattinen juuri ja luuranko (vrt. Kulonen 
2010: 237; Jarva 2003: 16, 90; vrt. Kim 2019: 44). Käytän omassa tarkas- 
telussani termiä sanahahmo. Ruotsalaisperäisten ekspressiivisanojen 
tarkastelussa on syytä vokaalivaihteluiden lisäksi huomioida sananal- 
kuiset konsonanttiyhtymät kr-, kl-, kn-, pr-, pl-, fl- ja tr-, koska niiden ja 
vokaalisarjojen i — o/u — ä tai i — a — ä yhdistelmät muodostavat Turun 
murteelle ominaiset äännesymboliikkaa ja/tai affektia viestivät sanahah- 


mot. Seuraavassa esimerkissä on esitetty krikottaa- ja krinata-sarjojen 
variantit ja merkitykset: 


kirkas ääni matala (lapset) ruma, ilkeä ruma, raakkuva 
krikotta krakotta kräköttä präköttä 

kimeä matala kiukkuinen 
krinata kronata kränätä 


Esitetyssä kr-alkuisessa sanahahmossa äänteellisen ytimen muodostavat 
vokaalit i — a — ä ovat samoja kuin suomen nauramisverbeissä hihittää — 
hahattaa — hähättää. Käsittääkseni variantin krikottaa merkityksen '(lap- 
sista) nauraa kikattaen korkealla ja kimeällä äänellä’ taustalla risteilevät 
suomen kikattaa, lainaperäinen kriikua ’kiljua, kirkua’ (< r. skrika) ja 
variantti krakottaa 'nauraa rumasti matalalla äänellä’. Viimeksi maini- 
tun kehittymiseen ovat vaikuttaneet suomenruotsin murteiden kraka, 
krakas ’vaakkua; rykiä; (kanoista) kaakattaa”, ruotsin murteiden krakot, 
krakig (ritisevästä, jäätyneestä tienpinnasta) ja variksen ääntelyä jäljitte- 
levä kra:k kra:k. Ruotsin kielessä kr- symboloi rahisevaa tai raakkuvaa 
ääntä (kräka), vaikka sillä on muitakin äännesymbolisia merkityksiä (ks. 
Abelin 1999: 124-126). Etuvokaalinen ja edellisiä affektisempi kräköttää 
lienee lähtökohdiltaan krakottaa-variantin muunnos, joka etuvokaalise- 

na on odotuksenmukaisesti saanut äännesymboliikaltaan negatiivista 
affektia viestivän raakkuvan äänen merkityksen. Todennäköisesti se on 
assosioitunut myös suomen räkättää-verbiin. Sarjaan on liittynyt myös 
präköttää ”nauraa rumasti kovalla äänellä”, joka vaikuttaa kräköttää-ver- 
bin ja siihen assosioituneen suomenruotsin murteiden bräka-verbin 
yhdistelmältä. Suomenruotsin murteiden bräka/vräka merkitsee muun 
muassa lampaiden määkimistä (ihmisistä) puhua määkivästi ja brä:kä 
*määkivästi puhuva ihminen' (Na). (Ks. näistä myös Grönholm 1988; 
1989.) Edellä kuvattujen esimerkkien valossa on perusteltua olettaa, 
että joidenkin Turun murteen ja ruotsin onomatopoeettisten sanojen 
samankaltaisuus johtuu niin sanotusta ekspressiivisestä kieliliitosta eli 
läheisessä kontaktissa olevien kielten samankaltaistumisesta.'9 

Myös monissa lasten riitelyä, äksyilyä ja nirsoilua merkitsevissä i — o 
—ä -sarjoissa esiintyy kr-alkuinen sanahahmo. Näin on esimerkiksi sar- 
jassa krinata — kronata — kränätä. Sarjassa havaittava i-variantin korkea 
ääni, o-variantin edellistä kumeampi matala ääni ja affektin lisääntymi- 
nen ä-variantissa vastaavat krikottaa-sarjaa. Variantti kronata merkitsee 
myös 'sormeilemista' (vrt. sm. o:llinen kopeloida, kohmia), mikä mer- 
kitys tunnetaan jo suomenruotsin murteiden i- ja o-vokaalisissa origi- 
naaleissa (Na, Pa krena, krina roikkua jnkn. päällä, kiukutella, sorkkia”, 
srm. kräna 'sormeilla, sorkkia, olla vaivaksi”, r., srm. gränn(a) 'oikkuilla 
ruuasta; kirkua (tieto vuodelta 1878, ks. OFSF). Verbien rinnalla Turun 
murteessa esiintyvät nominit krina, krona ja kränä vaikuttavat suomen 
mallien mukaan kehittyneiltä takaperoisjohdoksilta, vaikka krinalle 
(< srm. krino(gär) ”kiukutteleva”) ja kronalle (< srm. kränog "nirso, ärtyisä’, 
kronabokk "henkilö, joka nirsoilee”) on löydettävissä myös äänteellisesti 
ja semanttisesti sopivia vastineita. 

Monissa lyömistä merkitsevissä kn-, kl- ja pl/fl-alkuisissa sanahah- 
moissa ensitavun vokaalien i — o — ä merkitykset ovat edellä esitettyjen 
kaltaisia. Kn-alkuiset sanat kuvaavat näpsähtävää (i — ä) tai paukahtavaa 
ääntä (o), joka syntyy lyödessä, kun taas kl-alkuisten kuvaama lyömisääni 
on hieman edellisiä läiskähtävämpi. pl- ja fl- mielletään vielä edellistä 
vahvemmin vetiseen elementtiin tai johonkin kohteeseen törmäämisen 
ääneksi: 

kevyt, äkkinäinen kumea, voimakas heikko, vaimea 
knipata/knepata knopata knäpätä 
klipata klopata kläpätä 
kumea, läiskähtävä vaimea, läiskähtävä 
plitata/flitata plotata/flotata plä(n)tätä/flä(n)tätä 
plätkiä/flätkiä 


Knipata, knepata ja klipata merkitsevät heikon luunapin antamista ja 
knäpätä ja plitata vaimeaa nipsauttamista tai lyömistä (< srm. knippa, 
r. knäppa, srm. klippa till ngn 'lyödä nopeasti”, srm. plitta, flitta 'läimäyt- 
tää”; esim. mukuliki knepata; ei saa otta, jos otta, klipata mukulatten kynsi! 
vaa; plittas munt päi naama). Myös variantti kläpätä merkitsee vaimeaa 
läpsäisemistä (< srm. kläppa (kellosta) lyödä, pitää ääntä’; Na 'läimäyt- 
tää’ (OFSF); esim. meijän katti kläppäs munt tassul). o-variantille knopata 
”kopauttaa, koputtaa” on kehittynyt knipata-verbin analogiasta myös mer- 
kitys 'antaa luunappi. Muiden merkitystensä osalta se liittyy suomen 
koputtaa- ja kopauttaa-verbeihin, jotka Turun murteessa ovat kn-alkuisia 
(esim. knopatas pari kertta ovem pääl; mää knoputi ovesse). Variantti klo- 
pata merkitsee raskaalla esineellä lyömistä ja siitä syntyvää kopsahtavaa 
ääntä (esim. opettajat pruukkas sillon tällön klopatap päähän nii et tunsi). 
Suomenruotsin murteen originaalin alkuperäinen merkitys liittyykin 
varstalla tai nuijalla lyömiseen (klubba, klobba lyödä varstalla”, Na, Hi 
lyödä hyljettä päähän nuijalla”), josta se on yleistynyt tarkoittamaan 
mitä tahansa lyömistä. Edellä esitettyjen kn- ja kl-alkuisten sanojen ään- 
tä aiheuttavan liikkeen äännesymboliset merkitykset tulevat usein jo 
ruotsista (knacka, knarr, knipa, klibba, klunk; ks. Abelin 1999: 111-112, 
122—123).?* 

Turun murteen klusiililla tai f:llä alkavat konsonanttiyhtymät (kl-, kr-, 
kn-, pr-, pl-/fl-, tr-) ovat suosittuja myös yksittäisissä pejoratiivisissa eli 
negatiivissävyisissä ekspressiivisanoissa: kläämiä ”tuhria, levittää jtkn 
vetelää? (< srm. Na klä:ma ”tuhria tms”), knööli ”pojannulikka”, krota- 
ta, krotittaa '(vaatteesta) vetää ryppyyn”, kränkkistellä 'ojennella itseään" 
(< r. kränga), plutata, proto, pritata ja trimpata '(lapsista) hyppiä edesta- 
kaisin’. Erityisesti kl-, pl-/fl-alkuiset ovat onomatopoeettisia ja jäljittelevät 
vetiseen elementtiin liittyvää tai puhumisessa syntyvää ääntä. Joskus 

myös pr- voi viitata veteen (esim. pruutata < r. spruta). Näissä äännesym- 
boliikka on yhtenevää ruotsin originaalien kanssa (ks. Abelin 1999: 
111112), kuten esimerkeissä plutata ”loiskuttaa vettä’ ja plotista ”loiskua' 
(<srm. plutta, plotta, flotta "päästää loiskiva ääni’ ja plumssattaa < r. plumsa). 
Vokaalivaihteluakin on sanahahmossa plitata — plotata — plätätä; verbit 
voivat merkitä lyömisen lisäksi esimerkiksi vaatteiden tai takamuksen 
läjäyttämistä jotakin vasten: see plottas kaik yhtaikka ne; mää plättäsi itteni 
toho soffal. Suomenruotsin murteiden flotta-verbi (Na) merkitsee alun 
perin voitelemista tai johonkin vetelään kaatumista tai putoamista, mut- 
ta sille tunnetaan myös merkitys läimäyttää’ (Pa), joka on kehittynyt 
läiskähtävästä äänimielikuvasta. Turun murteen äkkinäisen istahtami- 
sen merkitys on identtinen suomenruotsin murteiden plätta sig -verbin 
istahtaa tömähtäen' merkityksen kanssa (srm. 'sättä sig med en duny’, 
tieto vuodelta 1875, ks. OFSF). 

Lörpöttelemistä ja suulaita ihmisiä merkitsevissä lainasanoissa ään- 
nesymboliikka syntyy sananalkuisen pl-/fl-:n avulla, eikä vokaalivaih- 
telu muuta merkitystä (vrt. suomen plits — pläts). Huulet saavat aikaan 
samantapaista ääntä kuin veden loiske: flatkutta — platkutta 'loiskuttaa 
vettä; pälpättää”, plotottaa — platottaa — plätöttää, plotista, plätistä ja plä- 
pöttää ”lörpötellä' (< srm. bläbba 'lörpötellä”). Platottaa on johdettu sa- 
makantaisista lainaperäisistä nomineista, jotka merkitsevät suulasta tai 
juoruilevaa ihmisistä (flato, fleto, plato, pleto, plito/plitu; se-o sit niim pal 
plato ämmä). Ne voidaan yhdistää suomenruotsin murteiden sanoihin 
platu 'juorukello”, pletu 'lapsellisesti lörpöttelevä”, bladdo, bladdro (Pa, Ki, 
tieto vuodelta 1860) puhelias, juoruileva nainen’ ja flatro (Na) '(pilkalli- 
sesti) naurava, äänekkäästi pälpättävä”. 

Suomen deskriptiivisanoissa on ollut vanhastaan vaihteluparit a — ä 
ja u — y. Niiden analogisen mallin mukaan on myöhemmin syntynyt 
pari o — ö (esim. molottaa — mölöttää). Etuvokaalistunut variantti on sä- 
vyltään takavokaalista negatiivisempi (Ruoppila 1934: 29-30; Sadeniemi 
1962: 486; Mikone 2002: 70; Grönholm 1989; ks. myös Kim 2019: 
12) ja usein murteelliseksi luokiteltavissa (ks. Kim 2019: 44). Suomen 
kielen mallin mukaan Turun murteen o-loppuisten lainojen rinnalle 
on kehittynyt ö-variantteja, vaikka ruotsin tai suomenruotsin murteiden 
originaaleissa vartalovokaalina tai sanan lopussa tavataan ainoastaan 

o / u kuten tapauksissa footti — föötti '”munaus, nolaus' (< r. fåt 'virhe, 
väärinkäsitys’; esim. mää tein kamala fööti), protti — prötti ruuan sekoi- 
tus (yl. lapsille)? (< srm. prottis), klontti — klöntti ”kokkare' (< srm. klont, 
klunt), trontti — tröntti naatti, varsi, mikä tahansa huono esine tms? 
(< srm. strunt, tront 'lyhyt korsi, roska; lyhyt ja paksu esine t. henkilö’; 
esim. simmonen ku on vähä lyhkäne ämmäntrontti), moso — mösö 'muhen- 
nos, seos’ (< srm. moso, mosso). Joskus myös ruotsin ö-variantti on ana- 
logisesti saanut rinnalleen o-variantin, esim. olla mörkkelläs — morkkellas 
'olla pahalla tuulella’ (< r. mörk myös 'synkkä, paha’). 

ö:n negatiivinen sävy ja sen suosio on aiheuttanut Turun murteessa 
joidenkin suomenruotsin murteiden 0/u/y-vastineiden hyppäämisen 
suoraan ö-sarjaan ilman o-varianttia, kuten sanoissa tröpö 'lyhyt, tynkä’ 
(< srm. trobbo, trobbo ”lyhyt, pieni”, r. trubbig), tröpätä "typistää liikaa’ 
(< srm. trobb-, r. trubba), trötö ”nokka (kahvipannussa tms.), ruma nokkaa 
muistuttava lakki’ (< srm. trätu, troto 'suppilomainen nokka’, r. trut, tryta 
’suu, kuono’) ja tröökö, trööki ”keppi' (< rm. strä:k ”tikku, viiva, virtaus’). 
Ilmaukset olla tröötis, suu tröötis 'suu torvella, supullaan’, olla tröötisäs, 
tröötilläs ja tröttelläs (esim. muijat meniväs sit niin tröötisäs toril tärkei- 
levästi”) ovat mitä ilmeisimmin sekamuotoja trötöstä ja suomenruotsin 
murteiden sanoista tryta- ja ty:to "torvi, nokka; ulostyöntyvä osa’. Laina- 
sanoissa on myös runsaasti ä:tä sisältäviä negatiivissävyisiä deskriptiivi- 
sanoja, jotka kuvaavat epämiellyttävää ulkomuotoa, käytöstä tai ääntelyä. 
Kuitenkaan suomessa yleistä a-ä-vaihtelua ei esiinny, esimerkiksi kräs- 
sä(niska) ”kumaraselkäinen', krämppä ruumiin vika; huonosti kulkeva’; 
kränkhärveli ”säännötön, epäsuhtainen esine tms”; kläppi "poikaviikari, 
kläämiä ”lääppiä' (< rm. klema, kläjma), olla plä(n)ttelläs esillä, näytteil- 
lë: pani ittes sihe iham plänttelläs etupenkki; pränkätä väittää vastaan, 
kinata’ (< srm. bränga 'väännellä, olla äreä”, r. vränga), prätätä 'sätätä 
juopuneena (yl. humalaisen suunsoitosta)': se-o simmost juapon turha 
prätinä ku se prättä), prääkätä "hylätä ja olla trällis juovuksissa’ (< srm. 
i trällin, r. trilla): täyres trällis oli, riitti tol äijäl jo. Äänteellisesti motivoi- 
tua u-y-vaihtelua ei tavata lainasanoissa, vaan näihin äänteisiin liittyvä 
vaihtelu perustuu muun muassa ruotsin u:n ajallisesti vaihtelevaan 
kvaliteettiin, ruotsin ja suomenruotsin murteiden eroihin tai lainojen 
mukauttamisen vaihteluun. 

Lopuksi 


Historiallisista syistä Turussa on puhuttu vuosisatojen ajan sekä ruotsia 
että suomea, mikä selittää ruotsinkielisten lainasanojen ja niiden ajalli- 
sesti eroavien varianttien suuren määrän. Vielä 1800-luvun loppuvuosi- 
kymmeninä ruotsia puhuvia oli asukkaista liki puolet (n. 40 %), mutta 
jo 1920-luvulle tultaessa väestösuhteet olivat muuttuneet radikaalisti ja 
ruotsia puhuvien määrä oli vähentynyt viidennekseen (n. 20 %). Kun 
aiemmin oli lainattu prestiisiasemassa olevasta Turun ruotsista varsin- 
kin muoti-ilmiöihin liittyviä sanoja, alettiin 1900-luvun alkuvuosikym- 
meninä (1900-1920) lainata Turunmaan ruotsin murteita puhuvalta ja 
Turussa avautuville työmarkkinoille hakeutuneelta työväestöltä. Tarkas- 
telemani Turun murteen lainat valaisevat kielikontaktitilannetta, jossa 
ruotsia ja suomea puhuvien väliset suhteet ovat olleet läheisiä (esim. 
erikielisten avioliitto ja kaksikieliset perheet). Suomenruotsin murteista 
lainatut sanat ovat täyttäneet erityisesti affektisten ilmausten tarvetta; 
lainatuilla pejoratiivisilla tai Turun murteessa pejoratiivistuneilla (hauk- 
kuma)sanoilla on voitu ilmentää tunnetiloja ja viestittää keskinäisiä kie- 
liyhteisössä vallitsevia asenteita ja normeja. 

Turun murteeseen lainattujen sanojen attraktiokeskuksia ovat 
erityisesti Ruotsista sivistyneistön mukana kulkeutuneet ja korkealle 
arvostetut novaatiot sekä suomenruotsin murteista omaksutut, usein 
deskriptiiviset ja arvostukseltaan edellisiä alemmat lainat. Fonologisista 
vaikutteista erityisen mielenkiintoinen on ruotsin vaikutus Turun mur- 
teen prosodiaan, erityisesti sävelkulkuun, koska se elää edelleen vahvana 
murteen piirteenä nuorillakin puhujilla. Kiinnostavaa oli havaita, että 
ruotsin äänteet ovat vaikuttaneet myös Turun murteen omaperäisiin 
sanoihin. Lainasanojen äänteellisten seikkojen tarkastelu osoittaa, että 
vaihtelevat äänneasut perustuvat toisinaan eri-ikäisiin lainaussuhteisiin 
ja eri tavalla mukauttamiseen. Äännesuhteista on lisäksi pääteltävissä, 
että osa lainoista on omaksuttu Turunmaan ruotsin murteista, joiden 
vanhat muinaisruotsalaiset piirteet tai eri pitäjissä myöhemmin kehitty- 
neet uudennokset ovat siirtyneet lainasanoihin ja niiden variantteihin. 

Äännetason vaikutus kohdekieleen edellyttää pitkään kestänyttä ja 
läheistä kielikontaktia. Kielikontaktitutkimuksessa on korostunut, että 

lainaperäisten ilmausten siirtämisessä kohdekielen leksikkoon tapahtuu 


hyvin samankaltaisia prosesseja kuin kielenoppimisessa, jossa oppija 
siirtää toisesta kielestä aineksia ensikieleensä. Turun murteen lainois- 


sa ilmeneekin yhdistelmäsanoja, kontaminaatioita ja analogisia muo- 


dosteita, joiden voi nähdä viittaavan siihen, että Turun monikielisessä 


kieliyhteisössä oli mahdollista hyödyntää kieliresursseja yhdistelemällä 
suomen ja ruotsin äännepiirteitä, muotoja ja merkityksiä. Kielten limit- 


tyminen näkyy erityisesti deskriptiivisissä lainoissa, joiden rakenteessa 
on viitteitä sekä ruotsiin että suomeen. 


VIITTEET 


Suomen keskiaikaisista ja vanhassa kirjakielessä esiintyneistä ruotsalaislainoista ks. 
Streng 1915; Häkkinen 2019; vrt. myös Grönholm 1988. 

Pehr Stenberg kirjoitti 1700-luvulla Turussa käytyään, että häntä häiritsi suuresti 
kaupungissa puhutussa ruotsin kielessä mm. sätta-verbin, kaksinkertaisen kiellon ja 
som-konjunktion käyttö suomalaisittain (Ivars 2019: 174—178). 

Vuonna 1800 Turun ruotsinkielisten osuus oli 28,5 %, mutta määrä kasvoi vuosisadan 
lopulla, kun saariston ruotsinkielisten muutto kaupunkiin lisääntyi. Kaksikielisissä per- 
heissä todennäköisesti kaikki kirjattiin kirkonkirjoihin ruotsinkielisinä vielä 1800-luvulla, 
kuten Suomen muissakin kaksikielisissä seurakunnissa (vrt. Kuvaja 2019: 337—338). 
Kielenvaihto on Suomessa ollut tavallista kaksikielisissä perheissä, kun jompikumpi 
kielistä on valittu koko perheen kieleksi (Kuvaja 2019: 338). 

Vastaavanlainen voimakas muuttoliike suomenkielisiltä paikkakunnilta suuntautui 
Helsinkiin muuttaen nopeasti kielisuhteet, kun vielä 1850-luvulla hyvin ruotsinkielinen 
kaupunki alkoi kaksikielistyä (Paunonen 2006a: 22—24; 2006b: 240-242). 

Erilaisista kaksikielisyyttä edistävistä suomi-ruotsi-kontaktitilanteista, kuten asumises- 
ta, kaupankäynnistä, työpaikoista, armeijasta jne., ks. Kuvaja 2019: 339—345. 

Myös Helsingin slangissa on paljon vastaavanlaisia ruotsalaisperäisiä lainoja (ks. Pau- 
nonen 2006a: 50-55; 2006b: 248-249; 2015: 85-87). 

Heikki Paunonen (2006a: 60—62) käyttää termiä kyökkisuomi ruotsin ja suomen se- 
kaisesta suomenkielisen palvelusväen kielestä Helsingissä. Tosin myös ruotsinkieliset 
säätyläiset ja työnjohtajat käyttivät samanlaista kyökkisuomea puhutellessaan alaisiaan 
(ks. kyökkisuomesta tai -ruotsista myös Halonen ym. 2020: 58—61). 

Lainojen aihepiireistä ja attraktiokeskuksista ks. Grönholm 1988; Grönholm 1989; Grön- 
holm & Laukkanen 2017: 19-23. 

Korkeammin koulutetuista (lukio, korkeakoulu) 1920—1950-luvuilla syntyneistä on jo 
suurin osa, 80 %, käyttänyt d:tä. Eniten r-varianttia ovat käyttäneet alimmat sosiaali- 
ryhmät. (Suojanen 1985: 33—36.) 

Prosodiaan liittyviä keskeisiä käsitteitä ovat intonaatio, painotus ja rytmi. Intonaatio tar- 

koittaa kuultua sävelkulkua. Sillä on merkitystä puheen jaksottelussa. 

12 Aksentti on ruotsin prosodisen yksikön nimitys: akuutissa aksentissa sävelkulku nousee 
yksitavuisessa sanassa alhaalta ylös, esim. bi'l, kul, ja graavissa aksentissa se laskee 
ensin 1. tavun aikana ylhäältä alas mutta nousee 2. tavun aikana usein taas ylös, esim. 
blömmä (Kuronen 2000). 

13 Vokaalibalanssi, r. vokalbalans 'vokaalitasapaino' on muinaisruotsissa tarkoittanut sitä, 
että edellisen tavun pituus vaikuttaa päätteen vokaaliin. Lyhyen tavun jälkeen loppuvo- 
kaali säilyy, mutta pitkän tavun jälkeen se putoaa pois tai muuttuu e:ksi. (Ivars 2015: 68, 
237-238.) 

14 Uusimmissa suomenruotsin murteiden tutkimuksissa on Turunmaan murteet jaettu 
kolmeen ryhmään länsi-, itä- ja eteläturunmaalaiseksi murteeksi (esim. Ivars 2015). 

15 Suomen vanhassa kirjakielessä, mm. Agricolalla 1500-luvulla, esiintyy jo useita f-alkuisia 
sanoja kuten mainittu funtti sekä frouva ja förräädäri (Häkkinen 2019: 392-393). 

16 Vertailun vuoksi mainittakoon, että f esiintyy myös Helsingin slangin ruotsalaislaina- 
sanoissa, esim. fade < r. far (Paunonen 2006b: 243; 2015: 82). 

17 On mahdollista, että Hacksin tässä lainattu ”Eskola gubbens visor” heijastelee 1700-lu- 
vulla Turussa puhuttua ruotsisuomea, mutta myös parodioinnin mahdollisuus on 
otettava huomioon (af Hällström-Reijonen & Thylin-Klaus 2019: 162—163). Ainakin tätä 
vanhemmissa 1600-luvun turkulaisissa oikeuden päätöksissä esiintyy runsaasti hauk- 
kumasanoja, joissa kaksikonsonanttisuus on suosittua, esim. kryppyperse, skottirotta 
(Toropainen 2020; ks. myös Toropainen tässä teoksessa). 

18 Myös Helsingin slangissa on runsaasti (aineistoissa mainittu 36) konsonanttiyhtymillä 
alkavia lainasanoja. Kolmella konsonantilla alkavia yhtymiäkin on (aineistoissa mainittu 
8), esim. skrinnaa (ks. Paunonen 2006b: 243—244; 2015: 82—83). 

19 Jeongdo Kim (2019: 16—17) on kuvannut onomatopoeettista sanastoa, jossa lähekkäin 
puhuttujen kielten välillä voi spekuloida olevan ekspressiivistä kieliliittoa (vrt. esim. viron 
kraapida, ruotsin skrapa ja muinaisalasaksan skrabe tai viron plätiseda ja saksan plärren). 

20 Vastaavanlaisia ääneen tai sen aiheuttamaan liikkeeseen yhdistettäviä onomatopoeetti- 

sia sanoja tavataan myös esimerkiksi englannin kielestä (cluck, clunk, click jne.), ja joil- 

lekin näistä on esitetty kantagermaaniset juuret (esim. *klinkan-, *klunk/gon-) (ks. esim. 

Kim 2019: 24). 

Veden lorinan ääntä kuvaava ilmaus on kehittynyt tarkoittamaan tyhjää puhetta jo 

kantasuomessa (ks. Kim 2019: 114). Ruotsin vastaava merkityksenkehitys on oletetta- 

vasti rinnakkaiskehitystä. 


2 


LÄHTEET 
AINEISTO 


Dialekt- och folkminnesarkivet i Uppsala. Uppsala: Institutet för spräk och folkminnen. 

Etnologian TYKL-kokoelma (ent. Turun yliopiston kansatieteen laitoksen kokoelma, TYKL). 
Historian, kulttuurin ja taiteiden tutkimuksen arkisto, Turun yliopisto. 

Folkmälsarkivets ordregister. Helsinki: Kotimaisten kielten keskus. 


298 MAIJA GRÖNHOLM 


https://doi.org/10.21435/skst.1475 


LA = Lauseopin arkisto (aik. Turun yliopiston suomen kielen laitoksen äänitearkisto). Turku: 

Turun lähelle Piikkiön Tuorlaan perustettiin vuonna 1952 tähtitieteellis- 
optillinen tutkimuskeskus (Alikoski 1991: 41). Sen perustaja, akateemikko 
Yrjö Väisälä, oli Turun yliopiston fysiikan ja tähtitieteen professori, joka 
tunnetaan aikansa tarkimpien tähtitieteen, optiikan ja maanmittauksen 
menetelmien kehittäjänä. Hänen kollegansa ja seuraajansa oli vuodesta 
1965 alkaen tähtitieteen professorina toiminut Liisi Oterma. Yhdessä 
Oterman ja tutkimuskeskuksen muun henkilökunnan kanssa Väisälä 
kehitti Tuorlassa esimerkiksi kaukoputkissa tarvittavien optisten lins- 
sien ja peilien hiontaa uusien mittausmenetelmiensä avulla. Väisälä 

tunnetaan myös interferenssikomparaattorista, jolla voitiin saavuttaa 
ennennäkemätön tarkkuus etäisyyksien mittaamisessa. 

Tässä artikkelissa kartoitamme tieteellisten julkaisujen ja arkistoai- 
neiston avulla, minkälaisia ja minkäkielisiä tekstejä Tuorlassa tuotettiin 
ja luettiin 1960-luvulla. Tarkastellusta ajanjaksosta on kulunut yli viisi- 
kymmentä vuotta, joten ajan tuoman etäisyyden avulla on mahdollista 
luoda silmäys lähihistoriamme monikielisyyteen ja peilata sitä omaan 
aikaamme. Arkistoaineiston kautta tarkasteluun nousevat myös Tuorlas- 
sa 1960-luvulla vaikuttaneet henkilöt, Väisälä ja Oterma. 

Tuorlan aineellista kulttuuriperintöä inventoitiin ja dokumentoitiin 
Tuorlan observatorion muistitietohankkeessa vuonna 2018." Käsillä ole- 
vassa tutkimuksessa tarkastelemme arkistoaineistoa ennen kaikkea ai- 
neettoman kulttuuriperinnön, Tuorlan monikielisyyden, näkökulmasta. 
Aineisto avaa mielenkiintoisen aikaikkunan 1960-luvun tiedemaailman 
monikielisyyteen ja eri kielten käyttöön erityyppisissä kielenkäyttötilan- 
teissa. 

Artikkeli jäsentyy siten, että esittelemme ensin Tuorlan observatorio- 
ta, sen henkilöitä ja kulttuuriperintöä. Tämän jälkeen luomme kat- 
sauksen aiempiin tutkimuksiin tieteen ja tieteentekijöiden kielistä. 
Seuraavaksi analysoimme Tuorlan tutkijoiden tieteellisten julkaisujen 
ja 1960-luvun kirjeenvaihdon monikielisyyttä. Lopuksi teemme yhteen- 
vedon Tuorlassa käytetyistä kielistä ja sen monikielisyydestä. 


Tähtitiedettä, optiikkaa ja maanmittausta Tuorlassa 


Tuorlan 1960-luvun tunnetuimmat tähtitieteilijät ovat Yrjö Väisälä ja 
Liisi Oterma. Väisälä (1891-1971) oli yksi pohjoissavolaisen Veisellin 
perheen lapsikatraan pojista. Opintoja arvostavan konttoristi-isän ja 
sisarustensa kannustamana hän löysi jo nuorena intohimonsa, tähti- 
havaintojen, laskelmien ja kokeiden tekemisen. Yhteistä opintietä kävi- 
vät hänen veljensä Kalle ja Vilho, joista myös tuli professoreita. Väisälä 
opiskeli Helsingin yliopistossa matematiikkaa, fysiikkaa ja tähtitiedettä. 
Väisälän vuonna 1919 valmistunut väitöskirja käsitteli hänen kehittä- 
määnsä valon interferenssiin perustuvaa menetelmää, jolla pystyttiin 

mittaamaan linssien ja peilien tarkkuutta moninkertaisesti aiempia me- 
netelmiä tarkemmin. (Autio 2002.) Keino otettiin käyttöön eri puolilla 
maailmaa, ja sen moderneja sovelluksia hyödynnetään edelleen maail- 
man tarkimpien optisten peilien valmistuksessa Tuorlassa. 

Yrjö Väisälä työskenteli aluksi vakuutusyhtiön matemaatikkona mut- 
ta siirtyi valtiongeodeetiksi vuonna 1918. Vuonna 1923 Väisälä valittiin 
fysiikan professoriksi vuonna 1920 perustettuun Turun suomenkieli- 
seen yliopistoon. Hän kehitti fysiikan opetusta painottaen geodesiaa 
eli maanmittauksen tutkimusta ja jo muutamaa vuotta myöhemmin 
myös tähtitiedettä. Vakituiseen tähtitieteen professuuriin ei yliopistolla 
ollut varaa, mutta Väisälä hoiti tointa sivutoimisesti vuosina 1927-1951. 
(Lehto 2004: 241—242.) Hänen panostuksensa ansiosta yliopistolle saa- 
tiin oma tähtitorni vuonna 1937 Turun Iso-Heikkilään (Autio 2002) ja 
vuonna 1952 Tuorlaan. Jälkimmäisestä kasvoi lopulta Suomen suurin 
observatorio. Väisälä toimi akateemikon virassa vanhassa Suomen Aka- 
temiassa vuosina 1951-1961. Virka mahdollisti omiin tutkimuksiin kes- 
kittymisen Tuorlassa. Väisälä kehitteli siellä äärimmäisen tarkkoja tut- 
kimusvälineitä sekä teki optisia ja metrologisia mittauksia ja tähtitieteen 
tutkimusta kahden vuosikymmenen ajan, kuolemaansa asti. (Valtonen 
1991: 120.) 

Vuonna 1945 Väisälä perusti oman yrityksen, Y. Väisälä Oy:n (Lehto 
2004: 270). Se valmisti teleskooppeja, mittalaitteita ja kvartsisia mit- 
tasauvoja, joita tilattiin myös ulkomaille, muun muassa Espanjaan, 
Saksaan, Ruotsiin ja Yhdysvaltoihin. Väisälä oli muutenkin kansainväli- 
sesti erittäin monipuolisesti verkostoitunut. Hänet oli kutsuttu esimer- 
kiksi Kansainvälisen mittojen ja painojen komitean jäseneksi (1954) ja 
Comité Consultatif pour la Definition du Mètre -järjestön jäseneksi 
(1952). Näiden järjestöjen kokoukset olivat ranskankielisiä, ja ne pidet- 
tiin yleensä Pariisissa. Väisälä kävi myös pitämässä esitelmiä Ruotsissa 
ja Saksassa. (Lehto 2004: 295, 306.) 

Liisi Oterma (1915—2001) oli tieteelle elämänsä omistanut tutkija, Väi- 
sälän oppilas ja kollega. Hän syntyi Turussa työnjohtaja Aleksi Öster- 
manin (myöh. Oterma) perheeseen. Opintonsa hän suoritti Turun yli- 
opistossa ja aloitti jo opiskelijana pikkuplaneettojen etsimisen Yrjö 
Väisälän ohjauksessa. Oterma löysi vuosien saatossa noin 200 pikku- 

planeettaa ja kolme komeettaa, mikä on arvostettava saavutus sen aikai- 
silla välineillä. Hän oli mestari pikkuplaneettojen ratojen laskemisessa, 
minkä vuoksi hän teki suurimman osan tästä työstä ja myös koulutti 
uudet opiskelijat tähän taitoon. Hän jatkoi Väisälän oppeja myös optii- 
kan alalla sekä teoriassa että käytännössä valmistaen optiikkaa useisiin 
teleskooppeihin kotimaahan ja ulkomaille. Vuonna 1955 valmistuneessa 
väitöskirjassaan Oterma käsitteli kaukoputkien optiikan optimointia. 
Oterma oli ensimmäinen suomalainen tähtitieteestä väitellyt nainen ja 
valmistui oppi-isänsä lailla priimustohtorina. Vuosina 1941-1965 hän 
toimi Turun yliopiston tähtitornin observaattorina (nykyistä apulaispro- 
fessoria vastaava tehtävä) ja vuosina 1965—1978 Väisälän seuraajana, 
Turun yliopiston tähtitieteen professorina. Hän jatkoi myös Väisälän 
tutkimuksia maan napojen liikkeistä zeniittikaukoputkilla sekä Väisälän 
maanmittauslaitteistoon liittyviä tutkimuksia. (Kakkuri 2001.) 


Kuva 1. Akateemikko Yrjö Väisälä ja observaattori Liisi Oterma hiomassa Kvista- 
bergin tähtitornin (Uppsala) korjauslasia Tuorlan tunnelihiomossa vuonna 1955. 
Kuvalähde: Turun yliopiston arkisto, keskusarkiston pääkokoelma 2001. Kuvaaja 
tuntematon. 

Väisälä ja Oterma osasivat kumpikin useita kieliä. Väisälä oli käynyt 
Joensuun klassillisen lyseon, jossa opiskeltiin kuutta kieltä: ruotsia, 
venäjää, latinaa, saksaa, kreikkaa ja ranskaa (Lehto 2004: 45). Latinan 
opintojen ansiosta hän osasi lukea myös espanjaa ja italiaa (Teerikorpi 
1991: 88; Lehto 2004: 45—46). Väisälän tytär kuvailee isäänsä kuitenkin 
henkilöksi, ”jolla ei ollut varsinaisia kielitaipumuksia” (Väisälä 1991: 
16), ja Väisälä itsekin eräässä kirjeessään luonnehti olevansa ”heikko 
kielimiehenä” (Lehto 2004: 246). Väisälä osasi ruotsia, saksaa, ranskaa 
ja myöhemmin oppimaansa englantia kuitenkin niin hyvin, että pystyi 
kommunikoimaan monien yhteistyökumppaniensa kanssa heidän kie- 
lellään. Englanti ei ollut Väisälän vahvin kieli, mutta hän osasi puhua 
sitä sujuvasti. (Teerikorpi 1991: 88.) 

Liisi Oterma muistetaan harvinaisen hyvästä kielipäästään. Hän oli 
kouluaikoina sekä kielissä että matematiikassa lahjakas oppilas, ja hän 
olisi halunnut opiskella yliopistossa pääaineenaan sanskritia. Kun sitä 
ei kuitenkaan Turun yliopistossa ollut tarjolla, hän valitsi pääaineekseen 
matematiikan ja sivuaineekseen tähtitieteen. (Niitemaa 2010: 134—135.) 
Hän kirjoitti tieteellisiä tekstejä suomen lisäksi ainakin saksaksi, rans- 
kaksi, espanjaksi ja englanniksi. Lisäksi hän harrasti useita muita kieliä, 
muun muassa arabiaa ja unkaria. (Kakkuri 2001.) Niitemaa (2010: 144) 
mainitsee näiden lisäksi italian. 

Sekä Väisälä että Oterma käyttivät sujuvasti myös pikakirjoitusta, 
nopeaan kirjaamiseen tarkoitettua kirjoitusjärjestelmää, sekä kansain- 
välistä apukieltä, esperantoa. Väisälän esperanto-innostus oli peräisin 
hänen kotoaan: Väisälän isä osasi 1800-luvun lopulla kehitettyä toista 
apukieltä volapäkia, jonka esperanto myöhemmin syrjäytti. (Teerikorpi 
1991: 88; Lehto 2004: 32, 46.) Väisälän kiinnostus esperantoa kohtaan 
saattoi kummuta osittain myös siitä, että sitä on suhteellisen helppo 
ymmärtää puhuttuna. Väisälä kuvaa kokemustaan esperantosta ja eng- 
lannista sanellessaan haastattelua Turun esperantoharrastajien lehteen, 
Informiloon 1960-luvulla: 


Esperanto on suunnattoman paljon helpompi, kuin esmerkiks 
englanti. Varsinkin kun amerikkalaiset puhuvat, en ymmärrä hei- 


dän puheestaan, kuin yksityisiä sanoja, vaikka olen yli viiskym- 

mentä vuotta lukenut englanninkielistä tieteellistä kirjallisuutta. 
Piste. Koulussa ei opetettu englantia. Piste. Lähes kymmenen vuot- 
ta sitten olin kuuntelemassa esperantonkielistä maantieteellistä 
esitelmää, suluissa T. Tiibor, Zekeiji, ja sulut, ja ymmärsin sen 
täydellisesti, vaikka se oli ensimmäinen kerta, kun kuulin ulko- 
maalaisen puhuvan esperantoa. (Väisälä, s.a.: a.) 


Tämä toteamus kuvaa hyvin suullisen kielitaidon oppimisen vaikeutta 
aikana, jolloin vieraita kieliä opetettiin ennen kaikkea kirjoitettujen teks- 
tien avulla. 

Timo Niitemaa (2010: 142-144) kuvaa Väisälää näkyväksi persoonaksi, 
joka ”paistatteli mielellään julkisuudessa”, ja Otermaa vaatimattomaksi 
henkilöksi, joka ei halunnut puhua itsestään, kaihtoi kaikkea julkisuutta 
ja ”vaikeni sujuvasti yhdellätoista kielellä”. Väisälä ei siis heikommasta 
kielitaidostaan huolimatta arkaillut puhua vieraita kieliä, kun taas pa- 
remmin kieliä osaava Oterma käytti niitä suullisesti vain vähän. Oter- 
man monipuolisesta kielitaidosta oli varmasti Tuorlassa hyötyä. Hänen 
loistavaan kielitaitoonsa viittaa myös Laurits Christian Fichner myöhem- 
min esiteltävästä arkistoaineistosta löytyneessä kirjeessään Väisälälle 
12.1.1962: ”(—-) her facilities with languages as well as with her subject, 
is always a subject of my admiration.” Väisälä puolestaan kehuu vastauk- 
sessaan 20.1.1962 Oterman kielitaitoa Fichnerille näin: 


Men den lilla skriften om astrolaber, som jag skickade, har förstäs 
vär universalspräksnille Oterma översatt. Jag stenograferade det pä 
finska och hon fortsatte! Om jag skulle ha en femtedel av hennes 
förmäga att lära sig nya spräk. Nu fortsätter han [sic] sina studier 
med det ungerska spräket som är litet litet [sic] släkt med finskan 
men ytterst svärt ocksä för oss. 


Se pieni astrolabeja koskeva kirjoitus, jonka lähetin, se oli tietysti 
yleiskielineromme Oterman kääntämä. Minä kirjoitin sen pikakir- 
joituksella suomeksi ja hän jatkoi siitä! Olisipa minulla edes vii- 
desosa hänen kyvystään oppia uusia kieliä. Nyt hän jatkaa unkarin 
opintojaan. Se on vähän sukua suomelle, mutta sangen vaikeaa 
myös meille. (Suomennos kirjoittajien.) 

Väisäläkin siis ihaili Oterman monipuolista kielitaitoa ja toivoi, että 
kielten oppiminen olisi ollut hänelle itselleen yhtä vaivatonta kuin se 
Otermalle vaikutti olevan. 


Tuorlan observatorion kulttuuriperintö 


Tähtitieteen ja optiikan tutkimus sekä havainnointiin perustuva tutki- 
mustraditio ovat säilyneet Tuorlassa muodossa tai toisessa tämän artik- 
kelin kirjoittamisajankohtaan saakka, vaikka yliopiston tähtitieteen osas- 
to siirrettiin Turkuun vuonna 2018. Tähtitieteilijöiden muuton aikana ja 
sen jälkeen observatorion aineellista kulttuuriperintöä päätettiin inven- 
toida ja dokumentoida. Inventoinnissa keskityttiin erityisesti Yrjö Väi- 
sälän aikaan, mutta siinä dokumentoitiin myös Tuorlan observatorion 
myöhempiä vaiheita ja arkea Tuorlassa aina nykyhetkeen saakka. Luon- 
teeltaan työ oli pelastusdokumentaation omaista, mikä johtui tähtitietei- 
lijöiden kiireellisestä muuttoaikataulusta. Kirjoittajista Jaana Saarikoski 
työskenteli konkreettisesti dokumentointityössä ja Maija Mäki ohjasi 
työskentelyä. Hankkeen aikana luetteloitiin museaalisten periaatteiden 
mukaisesti yli 300 esinettä ja tehtiin 21 muistitietohaastattelua.? Esine- 
luetteloinnin yhteydessä observatoriolta löytyi muun muassa neljä aiem- 
min digitoimatonta ja litteroimatonta Väisälän sanelu- ja kelanauhaa. 
Esineistöstä löytyivät myös kelanauhurit, joilla nauhat on saneltu. Nii- 
den avulla nauhat saatiin digitoitua; työn teki asiasta innostunut tähti- 
tieteilijä Kaj Wiik. Kelanauhojen digitoinnit ja litteraatiot tallennetaan 
Turun yliopiston keskusarkiston Väisälä-kokoelmaan (ks. kokoelmasta 
tarkemmin jäljempänä). 

Kulttuuriperinnölle on ominaista prosessinomainen, muuttuva luon- 
ne (ks. esim. Lillbroända-Annala 2014). Sen määrittelyssä korostuu ylisu- 
kupolvisuus eli se, miten yhteisö siirtää ja kuljettaa kulttuuriperintöään 
sukupolvelta toiselle suullisissa ja materiaalisissa muodoissa. Keskeistä 
on muistitieto, jonka avulla luodaan kulttuurista itseymmärrystä, jat- 
kuvuutta, identiteettiä ja yhteenkuuluvuuden tunnetta. (Anshelm 
1993: 13; Luoto & Lundgren 2017: 227.) Nämä elementit ovat voimak- 
kaasti läsnä Tuorlan kulttuuriperinnössä, niin sanotussa Tuorlan hen- 

gessä. Tuorlan tähtitieteilijöiden sisäinen tietoisuus sen säilymisen ja 
vaalimisen tärkeydestä nosti asian esille yliopistoyhteisössä ja edisti 
muistitietohankkeen toteuttamista. Tällainen yhteisöistä itsestään nou- 
seva kulttuuriperintötietoisuus on tyypillistä kulttuuriperintöprosesseille 
ja niiden etenemiselle. Samalla se on usein ainoa mahdollisuus siihen, 
että kulttuuriperintöaineksille annetaan institutionaalista merkitystä ja 
siten resursseja ja tukea perinnön tallentamiseen jälkipolville (Anshelm 
1993: 14-10). 

Kulttuuriperinnön käsitteellä on sekä aineellinen että aineeton ulottu- 
vuus. Aineeton kulttuuriperintö koostuu jonkin yhteisön tiedoista, tai- 
doista, käytänteistä ja perinnölle annetuista merkityksistä (Vilkuna 2015: 
122). Se on ihmisten arjessa läsnä olevaa elävää perintöä kuten puhetta 
mutta myös tapoja, juhlia ja rituaaleja (Ruotsala 2015; ks. myös Aineeton 
kulttuuriperintö). Kulttuuriperintökeskusteluissa kieli käsitetään usein 
aineettomuuden kautta, välineenä, mediana ja identiteettien rakennus- 
aineena (esim. Smeets 2004). Erityisesti huomiota on kiinnitetty uhan- 
alaisiin vähemmistöjen kieliin sekä keinoihin varjella kielten monimuo- 
toisuutta. Kielen ja kulttuuriperinnön suhde on siis myös poliittista, pää- 
töksentekoon ja yhteiskunnallisiin keskusteluihin sitoutunutta. (Esim. 
Ruotsala 2017a.) 

Tässä artikkelissa huomiomme kiinnittyy kadonneeseen aineetto- 
maan kulttuuriperintöön, Tuorlan observatorion 1960-luvun todellisuu- 
teen, jonka aineellisten jäänteiden kautta voimme tarkastella Tuorlan 
tutkimusyhteisön monikielisyyttä. Aineellinen ja aineeton kietoutuvat 
yhteen käytännössä saumattomasti; aineellisten kulttuurin ilmenty- 
mien, kuten esineiden ja arkistoaineistojen, kautta voidaan tulkita, mää- 
ritellä ja arvottaa niihin sitoutuneita ja niiden kautta välittyviä aineetto- 
mia merkityksiä (Björkholm 2011: 87-88; ks. myös Smith 2006). Kieli 
on kulttuuriperintönä hyvin monimuotoista, arkeen ja sen käytänteisiin 
sitoutunutta ja samalla aineellisia jäänteitä tuottavaa (Sivula 2013; Ruot- 
sala 20170). Kielen avulla tuotetaan kulttuuriperintöaineksia kuten kir- 
joitettuja dokumentteja. Tuorlan observatorion materiaalisen kulttuuri- 
perinnön avulla voidaan nostaa esille esimerkiksi optiikan hiomiseen 
liittyvää käsityötaitoa, havainto- ja mittauslaitteisiin liittyvää kekseliäi- 
syyttä ja itse tekemisen tapaa tai, kuten tässä artikkelissa, moniulottei- 

sen arkistoaineiston ja esinedokumentaation kautta avautuvaa kielten 
monimuotoisuutta Tuorlassa. 

Osa tässä artikkelissa tarkastellusta arkistoaineistosta on kirjeenvaih- 
toa. Kirjeitä käytetään yleisesti historiantutkimuksen lähteinä, kun halu- 
taan saada tietoa esimerkiksi aikakaudesta, jolloin kirjeet on kirjoitettu, 
tai kirjeitä kirjoittaneista henkilöistä. Kirjetutkimuksen tavoitteena voi 
olla myös tutkia kirjeissä käytettyä kieltä. Kieli ja käytetyt kielivariantit 
voivat kertoa monenlaisia asioita tarkasteltavasta ajankohdasta ja kielen- 
käyttäjistä. Uudempi kirjetutkimus on ottanut kohteeksi historian merk- 
kihenkilöiden lisäksi myös niin sanottujen tavallisten ihmisten kirjeet ja 
arkipäivän historian (ks. esim. Nordlund 2013). Kirjeet sijoittuvat yksi- 
tyisen ja julkisen välimaastoon, etenkin instituutioiden välinen kirjeen- 
vaihto, ja joskus kirjeiden kirjoittajat (kuten kirjailijat) itsekin tiedostavat 
sen, että heidän kirjeitään tullaan tutkimaan. (Lahtinen ym. 2011: 11, 
12, 14, 18, 23.) Toisaalta tutkijalla on käytettävissään vain se enemmän 
tai vähemmän kattava aineisto, joka jälkipolville on eri syistä säilynyt. 
Käsillä olevassa tutkimuksessa näkökulmamme on hieman toinen kuin 
historiantutkimuksessa: tutkimme kirjeitä ja muita dokumentteja tar- 
kastellen ennen kaikkea sitä, millä kielillä yhteyksiä on kirjeitse pidetty. 
Emme siis analysoi kirjeiden ja muun arkistoaineiston sisältöä vaan ku- 
vailemme aineistossa käytettyjä kieliä ja niiden käyttötarkoituksia. 

Tuorlan observatorion muistitietohankkeessa tuotetut aineistot on 
tallennettu Turun yliopiston etnologian oppiaineen TYKL-kokoelmaan. 
Suoraan kieliin liittyviä muistoja ei haastatteluissa noussut juuri esille, 
mutta yhdessä niistä haastateltava muistelee kohtaamista, josta tulee 
esiin Väisälän huumori ja suhtautuminen englannin kielellä ”korei- 
luun”. Haastateltava oli useana kesänä kesätyöntekijänä Tuorlassa. Hän 
kertoo Väisälän suhtautumisesta toiseen kesäapulaiseen näin: 


Aina kun Väisälä selitti jotain niin tämä sanoi yes yes, okei okei. 
Yrjö hermostui siihen ja kysyi mitä se tarkoittaa. Tämä poika sanoi 
siihen, että se on vähän niinkun juu, juu, joo, joo. No, mikset sit- 
ten puhu suomea jos sille on suomenkielinen selitys, eiks me olla 
Suomessa, kysyi Yrjö. Hän pelleili tällä tavalla. Joku kertoi myös, 
että tänne oli tullut jostain muualta päin maailmaa porukkaa, jota 

hän ei ehkä oikein arvostanut. He olivat tulleet uteliaisuudesta. 
Yrjö puhui heille englantia, mutta niin kuin se kirjoitetaan. Kyl ne 
ymmärsi, sit kun ne pääsi jyvälle. (TYKL/aud/1313.) 


Tieteen kielistä 


Kansainvälisten tieteellisten julkaisujen kieliä 1900-luvulla on kartoitta- 
nut muun muassa Rainer Hamel (2007). Hänen mukaansa vielä 1900- 
luvun alkupuolella englanti, ranska ja saksa olivat tieteen kielinä melko 
tasavertaisissa asemissa. Saksaa käytettiin luonnontieteissä, erityisesti 
lääketieteessä, biologiassa ja kemiassa, ranskaa lakitieteessä ja englantia 
taloustieteessä ja geologiassa. 1910- ja 1920-luvuilla julkaistiin eniten 
saksaksi (34 % ja 44 % julkaisuista), ja seuraaviksi suosituimpina tulivat 
englanti (30 % ja 33 %) ja ranska (26 % ja 14 %). 1940-luvulta alkaen kui- 
tenkin englanti on ollut julkaisujen tärkein kieli. Esimerkiksi 1960-lu- 
vulla sen osuus oli jo 51 %, kun saksan osuus oli 15 % ja ranskan 9 %. 
(Hamel 2007: 55—56.) Edellä mainittujen kielten lisäksi eri maissa on 
luonnollisesti julkaistu myös tieteellisiä kirjoituksia maan omalla kielellä 
tai omilla kielillä. Suomen kieli tuli Suomen viralliseksi kieleksi ruotsin 
rinnalle vähitellen, vuoden 1863 kieliasetuksesta alkaen (Rommi & Pohls 
1989: 67—119). Saksa on ollut Suomessa perinteisesti tärkeä vaikuttei- 
den lähde, niin maa kuin kielikin; saksa oli myös englantia tärkeämpi 
kouluopetuskieli toiseen maailmansotaan asti (Karlsson 2001: 54). Tästä 
kertoo myös Turun ja Helsingin yliopistojen väitöskirjojen julkaisukielet: 
Annikki Liimataisen (2011: 48) mukaan vuosina 1900-1949 suurin osa 
väitöskirjoista kirjoitettiin saksaksi (682 kappaletta) ja seuraavaksi eniten 
suomeksi (378); tämän jälkeen tulevat ruotsi (207) ja englanti (119). 
Englannista on tullut lingua franca toisen maailmansodan jälkeen, ja 
se on nykyään tärkein tieteen julkaisukieli (Hakulinen ym. 2009: 97). 
Muitakin kieliä kuitenkin käytetään. Hamel (2007: 54; termien suomen- 
nokset Hakulinen ym. 2009: 98) kuvaa maailman kielten keskinäisiä 
suhteita tieteen julkaisupolitiikassa siten, että ylimmällä tasolla on ”hy- 
perkeskeinen” englanti, joka on ainoa globaalisti käytetty tieteen kieli. 
Toisella tasolla ovat ”superkeskeiset kielet”, joita ovat muun muassa 

ranska, espanja, venäjä, kiina, japani, arabia, hindi, saksa ja portugali. 
Kolmannella tasolla on 100 kansallisesti tai alueellisesti keskeistä kieltä, 
joihin Auli Hakulinen ym. (mt.) lukevat myös suomen ja ruotsin. Nel- 
jännellä tasolla ovat ”perifeeriset kielet”, joita on 98 % maailman kielis- 
tä. Niihin kuuluvat äidinkielinä puhutut, usein erilaisten etnisten ryh- 
mien kielet, joilla ei ole virallisen kielen asemaa. Suomessa esimerkiksi 
tieteellisiä julkaisuja vuosina 1998—2005 kartoittaneen opetusminis- 
teriön raportin (Puuska & Miettinen 2008: 26) mukaan julkaisuista 
englanninkielisiä oli 65 %, suomenkielisiä 30 % ja ruotsinkielisiä 2,1 %; 
saksan osuus oli 1,3 % ja muiden kielten alle 1 % (tiedot ovat peräisin 
Helsingin yliopiston, Helsingin kauppakorkeakoulun ja Tampereen tek- 
nillisen yliopiston julkaisurekistereistä). Luonnontieteissä suomenkielis- 
ten julkaisujen osuus on vielä pienempi, esimerkiksi Puuskan (2014: 
56) mukaan vuosina 2011—2012 julkaisuista vain 4 % oli suomenkielisiä. 


Turun yliopiston Väisälä-kokoelma 


Tähtitieteen alalla tehtiin 1960-luvulla ja jo aiemmin runsaasti kansain- 
välistä yhteistyötä, jotta havaintoverkosto saatiin mahdollisimman katta- 
vaksi. Tästä syystä tähtitieteilijöillä oli oltava luonnontieteellisen osaami- 
sen lisäksi viestinnälliset valmiudet ylläpitää kansainvälistä yhteistyötä. 
Tieteellisiä julkaisuja kirjoitettiin monilla kielillä, mutta vieraita kieliä 
tarvittiin myös muuhun kirjalliseen ja suulliseen viestintään. Mittaus- ja 
tutkimustuloksia sekä julkaisuja lähetettiin vilkkaasti observatorioista 
toisiin. Lisäksi Tuorlassa kävi aika ajoin kansainvälisiä vieraita tutustu- 
massa Väisälän työhön. Myös Väisälä itse matkusti ulkomaille eri järjes- 
töjen kokouksiin sekä pitämään kutsusta esitelmiä. Muistitietoaineistos- 
sa on valitettavan vähän tietoa eri kielten suullisesta käytöstä Tuorlassa, 
mutta edellä kuvatusta toiminnasta on jäänyt kirjallisia jälkiä. Tässä tut- 
kimuksessa tarkastellaan Tuorlassa 1960-luvulla käytettyjä kieliä kah- 
den eri kirjallisen aineiston valossa. Nämä aineistot ovat 1) Väisälän ja 
Oterman tieteelliset julkaisut sekä 2) Turun yliopiston keskusarkiston 
Väisälä-kokoelma. Ennen aineiston varsinaista analyysia esittelemme 
Väisälä-kokoelmaa lyhyesti. 

Tuorlan observatorion 1960-luvun toiminnasta on säilynyt merkittävä 
määrä arkistoaineistoa. Yrjö Väisälää koskevat aineistot on koottu Turun 
yliopiston keskusarkistoon Väisälä-kokoelmaksi. Se sisältää sekä Väisä- 
län uraan että yksityiseen elämään liittyvää aineistoa: Väisälän kokoamia 
lehtileikkeitä ja pienpainatteita, Väisälän sekä hänen opiskelijoidensa ja 
kollegoidensa tekemiä laskelmia sekä muistiinpanoja ja havaintoja, jot- 
ka käsittelivät tähtitiedettä, geodesiaa ja optiikkaa. Aineistossa on myös 
Väisälän luennoista kirjoitettuja muistiinpanoja sekä tähtitieteen opiske- 
lijoiden tutkielmat 1920-luvulta 1980-luvun loppuun saakka. Kokoelma 
sisältää myös henkilökohtaisia asiakirjoja kuten kirjeenvaihtoa ja valoku- 
via vuodesta 1919 vuoteen 1972 saakka. Aineistoon kuuluu lisäksi Väisä- 
län harrastuksiin, esperantoon ja purjehtimiseen, liittyviä dokumentteja, 
kuten enimmäkseen pikakirjoituksella kirjoitettu Johanna-aluksen loki- 
kirja, ja merkittävä määrä esperantonkielisiä pienpainatteita. Näiden 
aineistotyyppien lisäksi kokoelmassa on tiliasiakirjoja, veroilmoituksia, 
kuitteja, painotuotteita, lehtileikekirjoja sekä runsaasti karttoja ja piirus- 
tuksia. Aineisto on inventoitu mutta järjestetty ja luetteloitu vain osin. 

Tähän artikkeliin valittiin Väisälä-kokoelmasta tarkasteltavaksi 1960- 
luvun kirjeenvaihto, joka kuvaa hyvin Väisälän uran loppupuolta ja Oter- 
man uran aktiivista vaihetta. Väisälä-kokoelma on niin laaja, että tämän 
artikkelin puitteissa on mahdollista tarkastella vain yhden vuosikym- 
menen kirjeenvaihtoa. Aineisto sisältää Väisälälle, Tuorlan observatori- 
oon ja Y. Väisälä Oy:lle saapuneita kirjeitä ja muita dokumentteja, kuten 
erilaisia lomakkeita ja laitetilausten laskuja, sekä lähetettyjen kirjeiden 
kopioita tai konsepteja. Lähetettyjen kirjeiden kirjoittaja ei aina käy ilmi, 
mutta ainakin osa kirjeistä on selvästi Väisälän kirjoittamia, sillä niissä 
on hänen yksityiselämäänsä koskevia asioita ja hänen allekirjoituksensa. 
Toisaalta Niitemaa (2010: 144) toteaa, että Tuorlan ”observatorion laajan 
kansainvälisen kirjeenvaihdon” hoiti yleensä Liisi Oterma. Kirjeet liitty- 
vät Tuorlan tieteelliseen toimintaan eli tähtitieteeseen, optiikkaan ja geo- 
desiaan. Niissä on käsitelty myös yliopisto-opetusta, optiikkaan liittyviä 
tilauksia ja apurahahakemuksia. Mukana on lisäksi tähtitieteen harras- 
tajayhteisöön ja -yhdistykseen Ursaan liittyvää kirjeenvaihtoa ja kirjeen- 
vaihtoa opiskelijoiden kanssa. Erityisesti kotimaisessa kirjeenvaihdossa 
painopiste on Väisälälle henkilökohtaisesti osoitetuissa kirjeissä. 

Monikielistä viestintää Tuorlassa 1960-luvulla 


JULKAISUJEN KIELET 

Viime vuosisadalla vallinneesta tähtitieteen alan monikielisyydestä ker- 
too se, että Väisälä ja Oterma käyttivät julkaisuissaan useita kieliä: sak- 
saa, ranskaa, englantia, esperantoa, espanjaa, ruotsia ja luonnollisesti 
suomea. Väisälä julkaisi kaikkiaan 35 tieteellistä tutkimusta ja 12 yleista- 
juista tieteellistä kirjoitustat (Lehto 2004: 306—307, 422—425), Otermalla 
julkaisuja on 31 (Kakkuri 2001); näistä yhteisiä julkaisuja on seitsemän. 
Nämä julkaisut ovat artikkeleita tai lyhyitä julkaisuja. Julkaisumäärät 
ovat vaatimattomia verrattuna nykyisiin, mutta tuolloin ei edes pyrit- 
ty julkaisujen mahdollisimman suureen lukumäärään. Väisälä julkaisi 
vuonna 1922 ilmestyneen väitöskirjansa saksaksi. Lehto (2004: 220- 
221) mainitsee, että kun Väisälällä ei väitöskirjatutkimuksen raportointi 
kirjallisesti tahtonut sujua, hänen Martta-vaimonsa ryhtyi kääntämään 
suomeksi kirjoitettua tekstiä saksaksi. Se osoittautui Martalle liian vai- 
keaksi mutta kannusti Yrjöä jatkamaan. 

Väisälän julkaisuluettelo on julkaistu kokonaisena Tähtitaivas-lehden 
numerossa 36 ja Olli Lehdon kirjassa (2004). Hänellä on eniten saksan- 
kielisiä julkaisuja (22), mutta niistä 14 on hänen uransa alkupuolelta eli 
1910-1930-luvuilta, viimeisin vuodelta 1962. Seuraavaksi eniten hänellä 
on ranskan- (6), suomen- (5) ja ruotsinkielisiä (4) julkaisuja. 1960-luvul- 
le ajoittuu yhteensä 8 julkaisua, joista 5 on yhteisiä Oterman kanssa 
(kaksi saksaksi, kaksi ranskaksi ja yksi englanniksi). Väisälän kuudesta 
omasta ranskankielisestä julkaisusta puolestaan kaksi ajoittuu 1960-lu- 
vulle ja kaksi vuoteen 1971. 

Oterman julkaisujen määräksi Kakkuri (2001) mainitsee 31, mutta 
löysimme tarkat tiedot vain 23:sta vuoteen 1965 mennessä ilmestyneestä 
julkaisusta. Tiedot löytyvät Oterman virkaanastujaisluennon kutsusta. 
Siinä mainitaan lisäksi, että hänellä on ”planeetta- ja pyrstötähtikeksin- 
töjä (yli 200 pikkuplaneettaa ja 3 pyrstötähteä), muita planeetta- ja pyrstö- 
tähtihavaintoja, efemeriidejä sekä rata- ja häiriölaskujen tuloksia” viides- 
sä kansainvälisessä julkaisussa, joista yksi on ranskankielinen ja kaksi 
saksan- ja kaksi englanninkielistä. Lisäksi löysimme joitakin julkaisuja 
Helsingin ja Turun yliopistojen kirjastotietokannoista, mutta kokonais- 

määrästä jäi puuttumaan neljän julkaisun tiedot. Saatavilla olevien tieto- 
jen perusteella Oterman julkaisukielten valikoima näyttää painottuvan 
romaanisiin kieliin: hänellä on kahdeksan ranskankielistä, kaksi espan- 
jankielistä ja neljä esperantonkielistä julkaisua. Oterman väitöskirja 
(1955) on ranskankielinen, mutta mitä ilmeisimmin se käännettiin suo- 
mesta ranskaksi. Tämä tieto perustuu Turun yliopiston tiedotuslehdessä 
eli Yliopistotiedoissa julkaistuun anekdoottiin (Teerikorpi 1991), jonka 
mukaan Oterman väitöskirjan valmistumisvaiheessa laitoksella oli kes- 
kusteltu siitä, mille kielelle väitöskirja käännettäisiin. Tähän Väisälän 
kerrotaan sanoneen: ”Käännetään se ranskaksi, että amerikkalaisillekin 
jäisi jotain työtä sen lukemisessa.” Toinen eroavaisuus Väisälän ja Oter- 
man välillä on kotimaisilla kielillä julkaisemisessa: Väisälän julkaisu- 
luettelossa on neljä ruotsinkielistä artikkelia (vuosien 1935 ja 1949 vä- 
lillä) ja viisi suomenkielistä (1949-1959), mutta Otermalta ei löytynyt 
yhtäkään suomen- eikä ruotsinkielistä julkaisua. Väisälän suomen- ja 
ruotsinkieliset julkaisut ovat pääosin populaaritieteellisiä. Englannin- 
kielisiä julkaisuja Väisälällä on viisi ja Otermalla luultavasti kuusi, joista 
yhteisiä on kaksi. 

Englanti oli siis 1960-luvulla vielä sivuroolissa Väisälän ja Oterman 
kirjallisten julkaisujen kielenä mutta alkoi yleistyä suullisessa tiedevies- 
tinnässä. Näin Väisälä kirjoittaa tieteen kielistä kirjeessään 16.7.1969 
(korostus alkuperäisessä lähteessä): 


Kansainvälisissä kongresseissa englanti hallitsee. Yhtäaikai- [sic] 
tulkinta on engl., ranskan ja venäjän kielillä. Taitaa jossakin olla 
myös espanja. Mutta on omituista tyranniaa, että kun tiet. kongres- 
sissa on engl. ja ranska virall. kieliä, niin tapahtuu usin [sic] että 
kun joku puhuu ranskaa, niin joku toinen (luultavasti amerikka- 
lainen) pyytää, että käännettäisiin tahi referoitaisiin englanniksi! 
— Huvittava tapaus pariisissa Comité International des Poids et 
Mesures. Ranska on ainoa virallinen kieli. Amerikkalaisella ja 
venäjäläisellä on ollut tulkki. Jäseniä on komiteassa 18. Ainakin 
kerran ovat (amerikkalaiset?, en muista) saada [sic] myös englan- 
nin viralliseksi kieleksi, mutta ehdotus ei ole mennyt läpi. Väli- 
aikoina tietysti puhutaan paljon englantia. Amerikkalainen Astin 


SAKSASTA ESPERANTOON — MONIKIELISYYS OSANA TUORLAN... 317 


https://doi.org/10.21435/skst.1475 


(viisas herra) puhuu kuitenkin niin epäselvästi, ei juuri suutaan 
aukaise, niin että minä en paljon ymmärrä. Valitin siitä silloiselle 
komitean presidentille Howlett ille, joka on kanadalainen. Hän sa- 
noi: Älkää olko murheissanne, en minäkään aina Astinin puhetta 
ymmärrä! 


Hän kertoo tähtitieteen alalla käytettävistä kielistä myös sanellessaan 
haastattelun Turun esperantoharrastajien lehteen, Informiloon: 


Jo vuosisadan alkupuolella oli latina yleiseks, yleis... viimevuosi- 
sadan alkupuolella oli latina yleinen, yleinen tähtitieteilijäin käyt- 
tämä kieli. Piste. Sitten tuli käyttöön etupäässä ranska ja saksa ja 
tietysti englanti sitä puhuvissa maissa. Piste. Ensimmäiseen maa- 
ilmansotaan asti oli ympäri maailman tunnetussa, Saksassa ilmes- 
tyvässä lehdessä Astronomische Nachrichten kirjoituksia saksan, 
ranskan, englannin, italian ja espanjan, mahdollisesti portugalin 
kielillä ja silloin tällöin vielä näki latinaakin. Piste. Pietarin lähellä 
oleva Pulkovan tähtitornin julkaisun kansilehdillä oli ranskaa, mut- 
ta kirjoituksissa oli hyvin paljon saksaa. Piste. Vallankumouksen 
jälkeen on Venäjällä ollut käytössä yksinomaan niitten oma kie- 
li, mutta useita vuosia on ollut jo kirjoituksen perässä tavallisesti 
englanninkielinen lyhennelmä. Piste. Kaspianmeren rannalla ole- 
vissa valtioissa käytetään niiden omaa kieltä, erikoisine kirjaimi- 
neen ja selostukset ovat useimmiten venäjäksi. Piste. Mannerkiina 
taas käyttää omaa kieltänsä ja Japanissa on melkein yksinomaan 
englanti käytössä. Aikamoinen kielten sekamelska siis joka tapauk- 
sessa. (Väisälä, s.a.: a.) 


Tieteellisten julkaisujen lisäksi Tuorlan tutkijat lukivat ja kirjoittivat 
monia muita tekstejä. Siirrymme seuraavaksi tarkastelemaan Tuorlan 
kirjeenvaihtoaineistoa. 


KIRJEENVAIHDON KIELET 
Kirjeenvaihtoaineiston avulla voidaan luoda katsaus siihen, millä kielil- 


lä Tuorlassa pidettiin yllä yhteyksiä tutkimuskeskuksen ulkopuolelle. 


318 OUTI VEIVO, LEENA SALMI, JAANA SAARIKOSKI & MAIJA MÄKI 


https://doi.org/10.21435/skst.1475 


Kirjeenvaihdossa käytettyjä kieliä analysoitiin ensinnäkin määrällisesti. 
Se tehtiin siten, että kaikki 1960-luvun kirjeenvaihdon saapuneet ja lä- 
hetetyt asiakirjat käytiin läpi ja niissä käytetyt kielet luetteloitiin. Tätä 
tarkoitusta varten käytettiin yksikkönä sivua eli laskettiin, kuinka monel- 
la sivulla kokoelmassa oli tekstiä milläkin kielellä. Esimerkiksi puolen- 
toista sivun mittainen kirje laskettiin kahdeksi sivuksi, koska tekstiä oli 
kahdella sivulla. Tässä laskutavassa ei huomioitu yhdellä sivulla olevan 
tekstin määrää. Se vaihteleekin aineistossa suuresti, koska joukossa on 
tekstejä lomakkeista ja lyhyistä tiedonannoista pitkiin kirjeisiin. Tällä 
mekaanisella laskutavalla saatiin saapuneiden asiakirjojen sivumääräksi 
1 772 sivua ja lähetettyjen 1225 sivua. FEpäsymmetria selittyy sillä, että 
kaikista lähetetyistä kirjeistä ei ole säilynyt kopioita tai luonnoksia. Li- 
säksi on huomioitava, että koska kokoelmaa on kartutettu useammassa 
osassa ja koska se on osin järjestämättä ja luetteloimatta, ei ole täysin 
varmaa, sisältääkö kokoelman tarkasteltu osa kattavasti koko 1960-lu- 
vun kirjeenvaihdon. Näistä rajoituksista huolimatta aineiston pohjalta 
on mahdollista muodostaa kuva siitä, mitä kaikkia kieliä yhteydenpi- 
dossa käytettiin, sekä saada ainakin suuntaa antava käsitys eri kielten 
suhteellisesta osuudesta kaikessa kirjeitse tapahtuneessa vuorovaiku- 
tuksessa. 

Aineistosta löytyy asiakirjoja kaikkiaan kolmellatoista kielellä. Lisäksi 
aineisto sisältää pikakirjoitusta sekä muutamia monikielisiä dokument- 
teja. Yhteenvedot saapuneiden ja lähetettyjen dokumenttien kielistä on 
esitetty kaaviossa 1. Niihin on otettu mukaan kaikki sellaiset kielet, joita 
aineistosta löytyi yli 20 sivua. Saapuneista asiakirjoista suurin osa on 
suomen- (35 %) ja saksankielisiä (34 %). Seuraavaksi eniten käytetty kieli 
on englanti (11 %); lisäksi saapuneita dokumentteja on ruotsiksi (9 %), 
ranskaksi (6 %), esperantoksi (4 %) ja espanjaksi (1 %). Saapuneiden 
kirjeiden joukossa on yksittäisiä dokumentteja myös norjaksi, tanskaksi, 
hollanniksi, unkariksi ja venäjäksi. Nämä yksittäiset esiintymät on jätet- 
ty yhteenvedosta pois. 

Lähetettyjen dokumenttien kopioista valtaosa edusti kotimaisia kieliä: 
suomenkielisiä niistä on 47 % ja ruotsinkielisiä 9 %. Vieraista kielistä 
eniten on saksankielisiä asiakirjoja (25 %). Seuraavaksi tulevat esperanto 
(7 %), englanti (6 %), ranska (4 %) ja espanja (2 %). Näiden kaaviossa 1 

Saapuneiden dokumenttien kieli Lähetettyjen dokumenttien kieli 


e! 
esperanto. 2% 
h 1» 


35% en 


47% 


Kaavio 1. Saapuneiden ja lähetettyjen dokumenttien kielten suhteelliset osuudet 
kirjeenvaihtoaineistossa. 


mukana olevien kielten lisäksi lähetetyissä kirjeissä on käytetty norjaa 
(1 sivu), tanskaa (1 sivu), hollantia (1 sivu), italiaa (1 sivu) ja unkaria (1 sivu). 
Myös osa lähetetyistä dokumenteista on monikielisiä (saksa-englanti, 
2 sivua; suomi-saksa, 1 sivu; englanti-ruotsi, 1 sivu; esperanto-suomi, 
1 sivu). 


Eri kielten esiintyminen kirjeenvaihdossa 


Kuvaamme seuraavaksi eri kielten käyttöä Tuorlan 1960-luvun kirjeen- 
vaihdossa ja annamme esimerkkejä eri kielillä kirjoitetuista dokumen- 
teista. Etenemme käsittelyssä kielittäin. 


SUOMI 

Aineiston suomenkieliset dokumentit liittyvät ensinnäkin tieteelliseen 
toimintaan. Esimerkiksi yhteydenpito Suomalaisen Tiedeakatemian ja 
suomalaisten kollegoiden kanssa tapahtui luonnollisestikin suomeksi. 
Saapuneita yhteydenottoja olivat muun muassa erilaiset esitelmäkutsut. 
Myös lähetettyjen dokumenttien joukossa oli esitelmäkutsuja, kuten Väi- 
sälän vuonna 1960 Geodeettisessa laitoksessa työskennelleelle profes- 

sori V. R. Ölanderille esittämä kutsu saapua Helsingistä esitelmöimään 
FEksaktisten tieteitten seuran kokoukseen. Luentopyyntöjä saapui myös 
tähtitieteen harrastajien yhdistyksiltä, kuten Tampereen Ursalta. Näiden 
lisäksi Tuorlaan tuli vierailupyyntöjä esimerkiksi kouluista ja Väisälän 
kotiseutua edustaneelta Turun yliopiston savo-karjalaiselta osakunnalta. 
Kokoelmassa on tallella myös työhakemuksia. Esimerkiksi tähtitieteilijä 
ja tietokirjailija Tapio Markkanen (1942-2017), joka oli tuolloin fysiikan 
toisen vuoden opiskelija, on keväällä 1963 lähettänyt kohteliaan kirjeen, 
jossa kysyy harjoittelupaikkaa kesäkuuksi. Tuorlasta vastataan ”tarkan 
harkinnan tuloksena”, että koska Väisälä ja Oterma työskentelevät kesä- 
aikaan maalla, heillä ei ole mahdollisuutta ohjata opiskelijaa. 

Merkittävä osa suomenkielisestä kirjeenvaihdosta käsitteli erilaisia lai- 
te- ja materiaalitilauksia sekä ulkomailta tilattujen laitteiden rahtausta, 
laskutusta ja vakuuttamista. Aineistossa on lisäksi Tuorlaan saapuneita 
laskuja esimerkiksi öljylämmittimen asentamisesta. Kokoelmassa on 
myös yhden arkistomapin verran kirjeitä tähtitieteen harrastajilta ja nii- 
hin kirjoitettujen vastausten kopioita tai konsepteja. Kaikenikäiset tähti- 
tieteen ja fysiikan harrastajat vaikuttavat olleen rohkeasti yhteydessä 
Väisälään. Esimerkiksi Simo Palokangas kirjoittaa Väisälälle Mustialan 
maaseutuopistosta 27.3.1967 näin: 


Pyydän kohteliaimmin vastausta seuraavaan kysymykseen: 
Putoaako hyppääjä samaan paikkaan mistä hän on hypännyt il- 
maan, kun kysymyksessä on kohtisuora hyppy tasaisella nopeu- 
della ja vaakasuoralla alustalla liikkuvassa linja-autossa. Linja-auto 
on ilmatiivis. 

Olisin kiitollinen, jos vaan ehditte vastata minulle tähän kysymyk- 
seen. 


Väisälä kirjoitti vastauksessaan ”Herra Simo Palokankaalle” 11.4.1967 näin: 
Hypätkää suoraan ylöspäin, mieluiten junavaunussa, jossa on 
enemmän tilaa, niin huomaatte, että tulette samaan paikkaan ta- 
kaisin. Tahi leikkikää pallolla vaunussa. 


Kunnioittaen, 

Tämä esimerkki viittaa siihen, että Väisälä luki kaikki kirjeet ja saneli 
vastaukset niihin, usein pieni pilke silmäkulmassa. Yhteydenottoja har- 
rastajilta saapui erityisen paljon juuri 1960-luvulla, sillä vuonna 1959 oli 
Tekniikan Maailma -lehdessä ilmestynyt ohje kaukoputken rakentami- 
seen ja tähän kaukoputkeen tarvittavia linssejä myi juuri Väisälä-yhtiö. 
Moneen kirjeeseen oli vastattu ensin kohteliaasti, että yhtiötä ei ollut 
enää olemassa, mutta sen jälkeen kysyjälle ilmoitettiin linssien varasto- 
tilanne ja kerrottiin, milloin tarvittava osa mahdollisesti olisi saatavilla 
tai mistä muualta sen saisi ostaa. 


SAKSA 
Saksankielinen kirjeenvaihto liittyi enimmäkseen materiaalitilauksiin 
Saksasta. Optista lasia ja laitteita tilattiin Tuorlaan useilta saksalaisilta 
yrityksiltä, esimerkiksi Schottin lasitehtaasta Jenasta, ja näihin tilauksiin 
liittyvät tilauslomakkeet, laskut ja rahtikirjat löytyvät kaikki arkistosta. 
Tuorlassa valmistettiin Väisälän johdolla huippuluokan optiikkaa; hän 
oli maailmassa yksi harvoista, joka pystyi valmistamaan monimutkaisia 
Schmidt-teleskooppien korjauslinssejä.5 Kuljetusten vakuutuksista käy- 
tiin kirjeenvaihtoa saksalaisen vakuutusyhtiön kanssa. Myös sveitsi- 
läisen kelloliikkeen kanssa käytiin ostotilauksia koskeva kirjeenvaihto 
saksaksi. Osa näistä dokumenteista on monikielisiä, sillä lähetyksissä 
käytetty lomakepohja oli ranskaksi mutta lomakkeet oli täytetty saksaksi. 
Tutkimusta koskevaa tieteellistä kirjeenvaihtoa Väisälä kävi saksak- 
si muun muassa Wirzburgin yliopiston astronomian professori Otto 
Volkin ja Dresdenin teknillisen korkeakoulun astronomian professori 
H. U. Sandigin kanssa. Saksaksi Väisälä kirjoitti myös professori Guil- 
lermo Schulzille Argentiinaan muun muassa kolmiomittauksesta. 


ENGLANTI 

Kuten edellä esitetyistä kielten suhteellisista osuuksista näkyy (ks. kaa- 
vio 1), englannin kieltä käytettiin kirjeenvaihdossa vähemmän kuin sak- 
saa. Esimerkkejä englanninkielisistä saapuneista dokumenteista ovat eri 
maiden observatorioista tulleet julkaisujen vaihtoon liittyneet yhteyden- 
otot ja vierailupyynnöt. Englantia käytettiin myös materiaalitilauksissa. 
Esimerkiksi optista lasia tilattiin Yhdysvalloista Owens-Illinois-yhtiöltä. 

Englantia käytettiin joidenkin tutkijoiden kanssa kirjeenvaihdossa 
myös lingua francana. Heitä olivat muun muassa Ohion osavaltionyli- 
opistossa geodesian tutkimusprofessorina työskennellyt Väisälän ystävä 
ja lanko Veikko A. Heiskanen sekä L C Eichner Instruments -yhtiötä 
edustanut ruotsalainen L. C. Fichner. Väisälä kirjoitti Heiskaselle suo- 
meksi, kun taas Heiskaselta tulleet koneella kirjoitetut kirjeet olivat 
englanninkielisiä ja käsin kirjoitetut suomenkielisiä. Nämä kirjeet 
käsittelevät tutkimusta mutta sisältävät myös perheen kuulumisia ja 
ajankohtaisten tapahtumien kommentointia. Myös englanninkielisissä 
kirjeissä on usein käsin kirjoitettu jälkikirjoitus suomeksi. Tämä johtui 
todennäköisesti siitä, että Heiskasen sihteeri osasi ainoastaan englantia, 
joten kaikki koneella kirjoitetut (eli sihteerille sanellut) osuudet olivat 
englanninkielisiä. Eichner puolestaan kirjoitti englanniksi, ja Väisälä 
vastasi ruotsiksi tai saksaksi. Ensimmäinen kappale on usein englannik- 
si, minkä jälkeen hän vaihtaa kieltä. Väisälä-kokoelman 1960-luvun 
kirjeenvaihdossa englannin osuus lingua francana on kuitenkin melko 
vähäinen. Tämä johtui todennäköisesti ainakin osittain siitä, että Väisälä 
itse ei osannut sitä kovin hyvin. 


RUOTSI 

Arkiston ruotsinkielinen kirjeenvaihto käsittelee muun muassa Y. Väi- 
sälä Oy:n laitetoimituksia Ruotsiin. Väisälä kävi keskustelua esimerkiksi 
Uppsalan yliopiston geodesian laitoksen tutkijoiden Erik Bergstrandin 
ja Erik Tengströmin kanssa muun muassa tähtikaukoputken osien toi- 
mittamisesta Uppsalaan. Ruotsista myös tilattiin osia laitteisiin. Väisä- 
lä vaikuttaa käyttäneen ruotsia kirjeenvaihdossaan myös muualla kuin 
Ruotsissa asuneiden ruotsinkielisten henkilöiden kanssa, kuten kirjoit- 
taessaan L. C. Fichnerille, mitä kuvattiin edellä englannin kohdalla. Erik 
Tengströmin kanssa käytyä kirjeenvaihtoa kuvataan myös jäljempänä 
monikielisten dokumenttien yhteydessä. 


RANSKA 

Ranskankielistä arkistoaineistoa on säilynyt ennen kaikkea kirjeenvaih- 
dosta ranskalaisten tavarantoimittajien kanssa, sillä linsseihin tarvittavaa 
optista lasia ja optisia instrumentteja ostettiin saksalaisten tehtaiden 

lisäksi ranskalaisilta valmistajilta, muun muassa Sovirel-yhtiöltä. Osa 
ranskalaisten toimittajien kanssa käydystä kirjeenvaihdosta on myös 
saksaksi ja englanniksi, toimituksiin liittyvät tullausasiakirjat taas suo- 
meksi. Ranskaa käytettiin myös ranskankielisten maiden tutkimuslaitos- 
ten, kuten Belgian kuninkaallisen observatorion, kanssa. Englannin ta- 
voin ranskaa käytettiin lingua francana. Esimerkiksi professori Y. Nakaji 
Tokion yliopistosta kirjoittaa Väisälälle ranskaksi vuonna 1966 ja pyytää 
pitämään hänet ajan tasalla Väisälän tuoreimmista tutkimustuloksista. 
Ranskaa käytettiin myös välikielenä: Neuvostoliitosta saapuneeseen ve- 
näjänkieliseen uudenvuodentoivotukseen on liitetty ranskankielinen 
käännös. 


ESPANJA 

Espanjankielistä kirjeenvaihtoa oli niin Espanjaan kuin Etelä-Amerik- 
kaankin. Y. Väisälä Oy toimitti teleskooppipeilejä Real Academia de 
Ciencias y Artesin eli kuninkaallisen tiedeakatemian Fabran observato- 
rioon Barcelonaan. Peilien ominaisuuksista neuvoteltiin kirjeitse vuosi- 
na 1960-1962. Toimitusten espanjankieliset rahtausasiakirjat, laskut ja 
kuitit ovat myös tallella. Espanjan kieltä käytettiin myös kirjeenvaihdossa 
Argentiinan maantieteellisen instituutin (Secretaria de guerra — Dirección 
General del Instituto Geograficó Militar) kanssa, kun sinne myytiin Suo- 
mesta interferenssikomparaattori ja mittausvälineitä. 


NORJA, TANSKA, HOLLANTI, ITALIA, UNKARI, VENÄJÄ 

Edellä esiteltyjen kielten lisäksi kirjeenvaihdossa on yksittäisiä doku- 
mentteja muilla kielillä. Esimerkiksi Oslosta saapui vuonna 1961 norjan- 
kielinen tilauspyyntö peilioptiikan toimittamiseksi. Tanskaksi Väisälälle 
kirjoitti tähtitieteen professori Anders Reiz Kööpenhaminan yliopistos- 
ta, mutta hän käytti kirjeissään myös ruotsia. Heidänkin kirjeenvaihton- 
sa oli monikielistä (reseptiivistä), sillä Väisälä puolestaan vastasi Reizille 
sekä ruotsiksi että saksaksi (Väisälä, s.a.: b.). Hollannin kieltä on käytetty 
vuonna 1969 Nijmegenin katolisesta yliopistosta saapuneessa kirjeessä, 
jonka liitteenä on englanninkielinen julkaisupyyntölomake. Venäjää 
puolestaan on käytetty Moskovan metrologian instituutista saapuneessa 
kirjeessä, jossa Väisälää kutsutaan mukaan metrologian symposiumiin. 

Kirjeen yhteyteen oli arkistoitu saksankielinen käännös. Sen yhteydes- 
sä oli myös Väisälän pikakirjoituksella ja osin saksaksi hahmottelema 
luonnos vastaukseksi. 


ESPERANTO 

Väisälä oli innokas esperantisti ja vankkumaton kansainvälisen yhteis- 
kielen kannattaja. Tämän innostuksen hän oli saanut välitettyä myös 
Liisi Otermalle. Väisälä kuului sekä suomalaiseen että kansainväliseen 
esperanto-yhdistykseen. Arkistoaineistossa on esperantonkielisiä doku- 
mentteja tästä yhdistystoiminnasta, mutta Väisälä käytti esperantoa 
myös muuhun yhteydenpitoon esperantoa taitavien kansainvälisen tiede- 
yhteisön jäsenten kanssa. Tutkitussa aineistossa esperantonkielistä ai- 
neistoa oli saapunut Belgiasta, Espanjasta, Jugoslaviasta, Bulgariasta ja 
Yhdysvalloista. 

Esperanton käyttöön liittyi Väisälällä ideologista aatteen paloa, joka 
oli hänelle kodin perintöä. Väisälä itse suunnittelee esperanton käyttöä 
tieteen kielenä Rymättylän kesäasunnolla 16.7.1969 V. S.:lle kirjoitta- 
massaan kirjeessä näin (korostus alkuperäisessä lähteessä): 


Itse en nykyisin harrasta esperantoa vain sen vuoksi, että siitä tulee 
joskus kansainvälinen yhteiskieli. Vaikka ei tulisikaan, vaikka olisi 
vain muutama esperantisti maailmassa, kannatan sitä, ja toivotta- 
vasti saan aikaan puhtaasti esperantokielisen tieteellisen julkaisun. 
Työtoverini Liisi Oterma on taverinani [sic] tässäkin asiassa. Olen 
ajatellut, että olisi hyvä julkaista kaikki pikku keksinnöt ja erikoi- 
sesti optilliset menettelytavat, joita käytämme tähtitornissamme ja 
erikoisesti laboratoriossamme ja työpajassamme ja joita ei nähtä- 
västi vielä muualla tunneta. Ja vaikka olisi tunnetuakin [sic], niin 
sellainen käytännöllinen julksu [sic] olisi hyvä olemassa. Muta [sic] 
julkaisin [sic] esperantoksi! Jos amerikkalainen ei ota selvää, 
niin pysyköön tyhmyydessään! 


Väisälän mainitseman esperantonkielisen astronomian julkaisun pe- 
rustamista hänelle ehdotti jo vuonna 1963 New Yorkista saapuneessa 


esperantonkielisessä kirjeessä puolalainen Wladislaw T. K. Murawski 

New Yorkista, esperantoa harrastava astronomi hänkin. Myös Turun Ur- 
san Tähtitaivas-lehdessä, jonka vastaava toimittaja Väisälä oli, julkaistiin 
jokaisen numeron yhteenveto esperantoksi vuodesta 1949 alkaen (Tähti- 
taivas 1946: 16). Oterma puolestaan julkaisi neljä esperantonkielistä ar- 
tikkelia, joista yksi on Väisälän nekrologi Informo-lehdessä. 


PIKAKIRJOITUS 

Pikakirjoituksella näyttää olleen kirjeenvaihdossa erityinen tehtävä: Väi- 
sälä käytti sitä vastausten luonnosteluun. Hän hahmotteli niitä usein 
pikakirjoituksella saapuneiden kirjeiden alalaitaan, marginaaliin tai 
kääntöpuolelle tai kirjoitti luonnoksen erikseen ja käytti luonnostelussa 
apuna pikakirjoitusta. Tämän tutkimuksen puitteissa ei kuitenkaan ollut 
mahdollista selvittää tarkemmin pikakirjoituksella kirjoitettujen tekstien 
sisältöä eikä niiden kieltä. 

Edellä mainittu observatoriossa kesäapulaisena ollut haastateltava 
kertoo muistitietohankkeen haastattelussa Väisälän pikakirjoituksesta. 
Hän oli saanut Väisälältä peilin teleskooppia varten. Väisälä oli kirjoitta- 
nut peilin reunaan jotakin pikakirjoituksella, mutta haastateltava ei enää 
muistanut, mitä siinä luki: 


Hän antoi meille molemmille 110 milliä halkaisijaiset kaukoput- 
ken pääpeilit, jotka hän oli itse hionut ja siel oli pikakirjoitusta 
kyljessä. Oon lukenut kyllä yhden vuoden pikakirjoitusta, mutta 
en saanut siitä selvää. Se oli niin hänen tyylillään kirjoitettu, liian 
vaikee käsiala. (TYKL/aud/1313.) 


MONIKIELISET DOKUMENTIT 

Arkistoaineistossa on yksikielisten lisäksi monikielisiä dokumentteja. 
Ne ovat enimmäkseen erilaisia lomakkeita, joihin on painettu teksti yh- 
dellä kielellä mutta joihin on kirjoitettu tekstiä myös jollakin toisella 
kielellä. Esimerkki tällaisesta dokumentista on Fabran observatorioon 
myytyyn teleskooppipeiliin liittyvä Kansallis-Osake-Pankin suomenkie- 
linen remburssilomake vuodelta 1960. Siinä ilmoitetaan espanjaksi, 
että barcelonalainen Banco Central on avannut remburssin eli sitou- 
tuu maksamaan peilistä siinä mainitun kauppahinnan Y. Väisälä Oy:lle. 

Tässä kansainväliseen kaupankäyntiin liittyvässä lomakkeessa on tekstiä 
myös ranskaksi kohdassa, jossa todetaan, että toimeksiantajana on bar- 
celonalainen pankki (suivant instructions de Banco central ”noudattaen 
pankin ohjeita”). Lisäksi lomakkeessa todetaan englanniksi, että se on 
käynyt Espanjan ulkomaan valuutan instituutissa, joka tuohon aikaan 
kontrolloi kaikkea ulkomaankauppaa. 

Toinen esimerkki saapuneesta monikielisestä dokumentista on bel- 
gialaisesta observatoriosta 30.3.1964 lähetetty lyhyt kirje, joka käsittelee 
pikkuplaneetan nimeämistä ja nimeämisehdotuksen lähettämistä. Sen 
kirjoittaja Jean Meeus on kirjoittanut varsinaisen kirjeen ranskaksi, mut- 
ta tekstissä on nimeämisehdotus englanniksi ja lopussa vielä tervehdys- 
teksti esperantoksi. 

Aineiston kiinnostavimpia dokumentteja ovat monikieliset toisinnot 
Tuorlasta lähetetyistä kirjeistä sekä monikieliset muistiinpanot. Väisälä 
sai huhtikuussa 1962 ruotsinkielisen kirjeen kollegaltaan ja ystävältään 
Erik Ingelstamilta Tukholmasta. Kirjeessä Ingelstam kyselee Väisälältä 
toukokuisen vierailunsa järjestelyistä. Hän on tulossa puhumaan Hel- 
sinkiin, ja mukaan ovat tulossa myös Ingelstamin vaimo, saksalainen 
Dr. Urbach perheineen sekä japanilainen Dr. Sayonagi. Kirjeen margi- 
naalissa on muistiinpanoja majoitusvarauksesta suomeksi pikakirjoituk- 
sella. Kirjeen kääntöpuolelle taas on luonnosteltu tapaamisen aloitus- 
sanoja. Luonnos on suurimmaksi osaksi ruotsia, mutta siinä on myös 
tervehdys kaikille vieraille heidän omilla äidinkielillään. Edellä mainittu- 
jen lisäksi mainitaan unkarilainen Kanyö Sändor, jolle on luonnosteltu 
niin ikään tervehdys unkariksi. 

Koska Väisälä ei osannut unkaria, jota Oterma puolestaan oli opiskel- 
lut, on mahdollista, että tämä luonnos on Liisi Oterman käsialaa. Pelkän 
kirjallisen arkistoaineiston valossa ei ole mahdollista selvittää, kuka 
Tuorlassa laaditut vieraskieliset vastaukset saapuneisiin kirjeisiin todelli- 
suudessa kirjoitti. Se tiedetään, että Väisälä saneli ainakin osan vastauk- 
sista nauhalle, jolta toimistohenkilökunta sitten kirjoitti ne puhtaaksi. 
Mauri Valtonen (1991) listaa artikkelissaan Tuorlan vakinaisia virkoja ja 
toimia, ja luettelon mukaan vuosina 1960-1965 lasku- ja toimistoapulai- 
sena toimi T. Kaartela, jonka nimen Väisälä mainitsee myös sanelunau- 
halla (Väisälä, s.a.: b.). On kuitenkin hyvin mahdollista, että myös Liisi 
Otermalla oli Tuorlan monikielisyydessä merkittävä rooli. 

Lopuksi: yhteenvetoa Tuorlan kulttuuriperinnön 
monikielisyydestä 


Tuorlan observatorion toiminnasta on tallentunut kielellisesti monivi- 
vahteinen aineisto, joka edustaa paitsi Tuorlan observatorion myös laa- 
jemmin tähtitieteen ja tieteenteon kulttuuriperintöä. Tutkittu aineisto 
avasi silmiemme eteen 1960-luvun kansainväliset tieteenteon verkostot. 
Lisäksi aineisto mahdollisti silmäyksen luomisen tieteentekijöiden ja 
harrastajien yhteydenpitoon ja kommunikaatioon. Tämän aineiston 
edustaman kielellisen kulttuuriperinnön kautta nousi esille myös Tuor- 
lan tutkijayhteisön arkeen liittyviä yksityiskohtia, joita ei muutoin olisi 
enää mahdollista jäljittää. 

Julkaisujen kielten tarkastelu osoittaa, että Yrjö Väisälä julkaisi uran- 
sa alkupuolella eli 1910—1930-luvuilla pääosin saksaksi ja että vielä 
1960-luvullakin Väisälän ja Liisi Oterman julkaisukieliä olivat saksa ja 
ranska; englanninkielisiä julkaisuja on tuolta ajalta ainoastaan kaksi. On 
tosin muistettava, että Oterman julkaisuluettelo ei ole täydellinen. Tulos 
kuitenkin tukee sitä, että englannista ei vielä ennen toista maailman- 
sotaa ollut tullut ”hyperkeskeinen kieli” (ks. Hamel 2007), vaan siinä 
asemassa oli saksa, ja että saksa oli tärkeä tieteen julkaisukieli Suomessa 
vielä myöhemminkin (ks. Liimatainen 2011). 

Väisälä-kokoelman kirjeenvaihtoaineisto laajentaa kuvaa tieteen kie- 
listä. Se osoittaa, että kieliä tarvittiin tieteen tekemisessä paljon muu- 
hunkin kuin julkaisujen kirjoittamiseen ja että asioita hoidettiin varsin 
monella eri kielellä. Tämä kuvastaa tieteen kansainvälisyyttä. Kuten do- 
kumentit osoittavat, laitteita ja esimerkiksi linsseihin tarvittavaa lasia 
tilattiin monista maista. Myös havainto- ja mittaustietoja sekä tutkimus- 
raportteja lähetettiin moneen maahan ja vastaanotettiin eri puolilta maa- 
ilmaa. Aineiston monikielisyys kertoo tietenkin myös Tuorlan tähtitie- 
teilijöiden monikielisyydestä. Väisälä ja Oterma osasivat monia kieliä ja 
pystyivät siksi pitämään yhteyksiä yllä monikielisesti. 

Liisi Oterman tiedetään osanneen monia kieliä hyvin, mutta hänen 
hahmonsa jää edelleen pitkälti pimentoon. Hänen roolistaan Tuorlan 
monikielisyydessä ei voida Väisälä-kokoelman 1960-luvun dokument- 
tien perusteella päätellä juuri mitään, koska vain yksi niistä, eräs luon- 

nos lähetettävästä kirjeestä, on Oterman itsensä allekirjoittama. Edellä 
Väisälää ja Otermaa esittelevässä luvussa kuvattu esimerkki, jossa Väi- 
sälä viittaa Otermaan ”yleiskielinerona”, antaa kuitenkin ymmärtää, että 
Oterma oli merkittävä toimija Tuorlan 1960-luvun monikielisyyden 
kannalta. 

Edellä kuvatussa vastauksessaan Fichnerille Väisälä kertoo Oterman 
kääntäneen hänen kirjoituksensa sujuvasti ruotsiksi. Tästä herää kysy- 
mys, johon ei pelkästään dokumenttien avulla pystytä vastaamaan: mikä 
oli kääntämisen osuus Tuorlan monikielisyydessä? Koska lähetettyjen 
kirjeiden toisinnot ovat konekirjoitettuja, ei niistä voida tietää, kuka ne 
on laatinut. Oterma oli alun perin Väisälän oppilas, ja tämän asetelman 
Niitemaa (2010) arvelee säilyneen loppuun asti. Epäilemättä näistä 
syistä Väisälä loistaa yleensä kirkkaimpana tähtenä Oterman jäädessä 
pimentoon, ja Oterma on vasta viime vuosina huomattu merkittävänä 
tieteentekijänä. Näiden kahden tieteentekijän rooleissa olisi varmasti eri 
kielten käytön lisäksi tutkittavaa myös sukupuolentutkimuksen näkökul- 
masta. Väisälä-kokoelman kirjeenvaihto on yleensä osoitettu Väisälälle, 
ja monista vastauskirjeistä käy ilmi, että hän on kirjoittanut ne itse. 
Kaikissa ei kuitenkaan näy kirjoittajan nimeä, joten osa vieraskielisistä 
— etenkin monikielisistä — dokumenteista saattaa hyvin olla Oterman 
kirjoittamia. Tätä vahvistaa Niitemaan (2010: 144) antama tieto, jonka 
mukaan Oterma hoiti yleensä Tuorlan kansainvälisen kirjeenvaihdon. 
On siis hyvin mahdollista, että Tuorlan rikas monikielisyys oli osittain 
juuri Oterman kieli- ja käännöstaidon ansiota. 

Vaikka kulttuuriperinnön siirtäminen sukupolvelta toiselle tapahtuu 
nimenomaan kielellä ja vaikka sen aineellisia osia, kuten julkaisuja ja 
kirjeenvaihtoa, tuotetaan kielen avulla, voidaan kielten käyttö ja moni- 
kielisyys nostaa tarkasteluun myös osana aineetonta kulttuuriperintöä, 
kuten tässä tutkimuksessa on tehty. Tuorlan observatorion arjessa käy- 
tettyjä kieliä ja niiden käyttöyhteyksiä ei sellaisenaan ole dokumentoitu, 
eikä Tuorlan muistitietohankkeen yhteydessäkään tullut tarkastelemal- 
lamme ajanjaksolla juuri esiin nimenomaan kielten käyttöön liittyviä 
muistoja. Osa Tuorlan observatorion kielellisestä kulttuuriperinnöstä 
jää siis yhä hämärän peittoon. Tuorlan muistitietohankkeessa kävi ilmi, 
että varsin edistyneilläkin tasoilla käytettiin suomenkielisiä oppikirjoja 

matematiikassa, fysiikassa ja kemiassa, mutta tähtitieteen oppikirjoja pi- 
tikin lukea saksaksi (TYKL/aud/1322). Avoimeksi kuitenkin jäävät muun 
muassa seuraavat kysymykset: mitä kieliä käytetiin opetuksessa, missä 
määrin opinnäytteiden ohjauksessa tarvittiin vieraita kieliä ja mitä kieliä 
kansainvälisten vierailujen tai muiden vuorovaikutustilanteiden yhtey- 
dessä käytettiin? Tässä tutkimuksessa läpikäytyjen kulttuuriperinnön 
aineellisten jäänteiden eli julkaisutietojen ja arkistoaineiston pohjalta 
voidaan kuitenkin todeta, että monikielisyys oli olennainen osa Tuorlan 
tutkijayhteisön toimintaa 1960-luvulla. Kielet eivät kuitenkaan ole paik- 
kasidonnaisia samalla tavalla kuin tiettyyn paikkaan liittyvä aineellinen 
kulttuuriperintö, vaan ne kulkevat käyttäjiensä mukana. Niinpä Tuor- 
lan kaltaisen tutkijayhteisön monikielisyys on alan käytänteiden lisäksi 
myös heijastusta sen muodostamien yksilöiden kieliosaamisesta. 

Tämän artikkelin puitteissa oli mahdollista tutkia Turun yliopiston 
laajasta ja monipuolisesta Väisälä-kokoelmasta vain yhden vuosikym- 
menen kirjeenvaihtoaineistoa, joten arkistoaineistossa on runsaasti työ- 
sarkaa jatkossakin. Väisälä kirjoittaa vuonna 1969, että englannin kieli 
hallitsee kansainvälisissä konferensseissa. Nyt, 50 vuotta myöhemmin, 
se vasta hallitseekin. Väisälän ja Oterman tapaisia monikielisiä henkilöi- 
tä on koko ajan vähemmän. Voidaan kysyä, minkälaisen kielellisen 
kulttuuriperinnön Tuorlan observatorio lopulta on jättänyt jälkeensä. 
Jatkavatko nykytutkijat tätä monikielistä kulttuuriperintöä vai ovatko tut- 
kimuksessamme esitellyt dokumentit kielimuistomerkkejä menneestä, 
katkenneesta perinnöstä? Tulevaisuudessa voisi kartoittaa, mitä kieliä 
2020-luvun tähtitieteilijät käyttävät tiedeviestinnässään eli minkälaisen 
kielellisen kulttuuriperinnön he aikanaan jättävät jälkeensä. 


VIITTEET 


1 ”Tuorlan observatorion muistitietohanke” 2018. Turun yliopiston Historian, kulttuurin ja 
taiteiden tutkimuksen arkisto, hankkeen johtaja Maija Mäki. 

2 Haastattelut on tallennettu Turun yliopiston Historian, kulttuurin ja taiteidentutkimuk- 
sen arkistoon, etnologian kokoelmaan (TYKL). 

3 Turun yliopiston Historian, kulttuurin ja taiteiden tutkimuksen arkiston arkistovastaava 
Kirsi Hänninen, suullinen tiedonanto. 

4 Näihin sisältyy myös kirjoituksia, joita Väisälä kirjoitti Turun Ursan Tähtitaivas-lehteen, 
jota jaettiin kaikille Ursan jäsenille Suomessa. Tähtitaivaassa julkaistiin esimerkiksi Väi- 
sälän tutkimuksiin ja suunnitelmiin liittyneitä esitelmiä kansantajuisesti. 

5 Väisälältä on vuodelta 1924 säilynyt muistiinpanot, jotka osoittavat, että hän oli keksinyt 
vastaavan teleskoopin jo useita vuosia ennen Schmidtiä. Muistiinpanot sisältävät myös 
kahden muun teleskooppikeksinnön periaatteet. Väisälä ei kuitenkaan tullut julkais- 
seeksi niitä muiden kiireiden vuoksi. Myöhemmin nuo teleskoopit tulivat tunnetuiksi 
virallisten keksijöidensä mukaan Ritchey-Chr6tien-, Schmidt- ja Maksutov-teleskooppei- 
na, joiden toimintaperiaatteet julkaistiin vuosina 1927, 1930 ja 1944. (Korhonen 1991: 
126—128.) 

Abstract 


Linguistic encounters in the history of Turku. Perspectives on multilingualism 


The present volume is a multidisciplinary collection of research articles 
exploring language use, language contact and multilingualism in the 
history of Turku, the first town in Finland, founded around the turn 
of the fourteenth century. Consisting of an introduction by the editors 
and nine case studies in the fields of linguistics, history, archeology, 
and literary and cultural studies, the volume participates in a wider 
discussion on multilingual communities while offering a closer look 
into linguistic encounters in Turku and its immediate vicinity. The 
volume covers the period from the Middle Ages (c. 1100-1500) to 
the latter half of the twentieth century. The case studies illustrate 
the wide array of languages, linguistic varieties and registers that the 
inhabitants and travellers used in their daily lives, the specific contexts 
in which certain languages were used, and the effects of these linguistic 
encounters at personal, social or institutional levels. 

itseoppineet kirjoittajat 151 


julkaisukieli 313, 317, 328 

julkaisupolitiikka 313 

jumalanpalvelus 17, 97-98, 108, 149-150, 
153, 167 

juna (ks. myös rautatie) 197, 321 

Juridiska Föreningen i Finland 148 

jälkikirjoitus 323 

kaiverrettu teksti (ks. myös piirtokirjoitus) 
55-56, 60, 198 

kaksikielinen, kaksikielisyys 19, 27, 32, 90- 
91, 102, 111, 144, 152, 157, 163, 166, 183, 
266, 270, 276, 278, 280, 296—297 

kalkki, ks. ehtoollisastiat 

kansainvälisyys 9-14, 16, 26, 97, 108, 135, 
176, 178, 180, 188—189, 191, 196, 198-199, 
201—202, 208, 233, 241, 244-246, 249, 
254, 306, 313-317, 325, 327—330 

kansakoululaitos (ks. myös asetukset: kan- 
sakouluasetus) 162, 166, 168 

kansallinen kulttuuri 241, 243 

kansalliskieli 177 

Kansallis-Osake-Pankki 326 

kansallisromantiikka, ks. varhaisroman- 
tiikka 

kansanrunous, ks. suullinen kansanperinne 

kappalainen 98—100, 165, 167 

kasarmi, kasarmialue(et) 40, 183—184, 212, 
227 

katedraalikoulu (ks. myös Katedralskolan) 
12, 45, 48—49, 66-67, 95, 108, 113, 132—133, 
239 

Katedralskolan (ks. myös katedraalikoulu) 40 

katolinen aika 17, 29 

katolinen kirkko 12, 45, 48, 61, 107 

kaukoluku 255 

kaunokirjallisuus 13, 232, 241-242, 244- 
247, 250-254 

kaunopuheisuus 113—115, 121—122, 136 

kaupankäynti, kauppa 9-11, 13, 16, 25-27, 
43—46, 53, 58-59, 61-62, 67, 76-95, 98, 
101—102, 111, 175—176, 180, 182, 184-186, 
188-189, 192, 194, 202, 219, 239, 251, 269, 
271, 326—327 
kotimaankauppa 83, 101 
kauppapaikka (ks. myös kauppatori) 
9-10, 12, 45 
kauppiaat 13, 16, 27, 53, 62, 77, 79-95, 98, 
101—102, 111, 175, 182, 184—185, 219, 239, 
251, 269 
ulkomaankauppa 13, 76, 81, 83, 90, 95, 
327 

auppatori 40, 184, 191, 273 
aupunginosat (ks. myös korttelit) 10, 40, 
76, 169, 184, 211 

aupungistuminen 11 

aupunkiasutus 11 

aupunkihistoria 9 

aupunkikulttuuri 11, 77 

aupunkikuva 132 

aupunkikuvaus 124 

aupunkimainen (ks. myös urbaani) 273 
aupunkimurre, kaupunkipuhekieli 19, 269 
aupunkinimet (ks. myös nimet) 10 
aupunkitila, kaupunki tilana 177—178, 
180—181, 189, 199 

aupunkiyhteisöt 10, 23—24, 67, 180, 269 
aupunkiympäristö 63, 181 

eisarikunta, ks. Venäjän keisarikunta 
eisarillinen Aleksanterin Yliopisto 220 
enraalikuvernööri 85, 225 

eskiaika 10—12, 14, 16—17, 26, 43-67, 76-77, 
107, 132—133, 150, 269, 297 
eskikoulujärjestelmä 220 

eskusta, keskusta-alue 11, 40, 44, 184, 
189, 271 

eskustelu (ks. myös dialogi) 80, 90, 
109-113, 127, 176, 184, 188, 194—195, 228, 
233, 282 

eskusteluopas 110—112 

ielellinen moninaisuus (ks. myös diversi- 
teetti) 16, 23—24, 177—178, 182, 189, 193, 
245 

ielen asema (ks. myös kielihierarkia, 
status) 18, 29, 46—47, 66, 76, 108-109, 
134—136, 165, 168, 177, 184, 188, 193, 202, 
220-221, 225, 228, 250, 254, 267, 273, 275, 
296, 314, 328 

ielenkäyttökonteksti, kielenkäyttötilanne 
24, 67, 167, 209, 233, 305 
jelenoppiminen 25, 297 

ielenvaihto 18, 270, 297 

ielihierarkia, kielten hierarkia (ks. myös 
kielen asema, status) 25, 177—178, 182- 
183, 189, 201, 275 

ielikeskustelu, kielidebatit (ks. myös kieli- 


kysymys, kielipuhe, kielitaistelu) 162, 168 
kielikoe 225 
kielikontakti (ks. myös kieltenvälinen vaiku- 
tus) 26, 265-297 
kielikysymys (ks. myös kielikeskustelu, 
kielitaistelu) 197, 214, 228 
kielimaisema 179, 189, 198—201, 234 
kieliolot, kieliolosuhteet 13, 24, 75-91, 177, 
187, 209, 211 
kielioppi 99, 176, 194, 225, 229 
kielipolitiikka 210, 213, 228, 252 
kielipuhe (ks. myös kielikeskustelu) 210, 
221, 233 
kielisosiologia (ks. myös sosiolingvistiikka) 
1447145, 152 
historiallinen kielisosiologia 152 
kielitaistelu (ks. myös kielikeskustelu, kieli- 
kysymys) 202, 214 
kielitaito 16, 76, 85, 96, 130, 154, 164, 167, 
182, 188, 190, 210, 222, 227, 240, 244- 
245, 309-310 
kielivalinta 27, 129, 131, 164, 200, 223 
kieltenvälinen vaikutus (ks. myös kielikon- 
takti) 19, 25, 108, 265-297 
latinan vaikutus 108 
ruotsin vaikutus 20, 265—297 
saamen vaikutus 279 
suomen vaikutus 283, 285 
venäjän vaikutus 177 
kimpiastia 63 
kirjakauppa, kirjakauppias 175, 181, 219, 
239, 244-245, 251—252 
kirjakieli 162, 168, 228, 287, 297, 298 
kirjallinen kulttuuri 43-67, 239, 241 
kirjallinen vastaanotto 241-242, 250, 254 
kirjalliset jäljet 17, 314 
kirjallisuus 13, 17,48, 91, 97, 108, 110, 117, 
125, 136, 146, 151, 168, 194, 210, 225, 
232—233, 239-254, 309 
kirjallisuushistoria 241, 243, 254 
suomenkielinen kirjallisuus 250 
ulkomainen kirjallisuus 246 
kirjaluettelot 245 
kirjamarkkinat 13, 233 

kirjapaino (ks. myös painaminen, kirjatuo- 
tanto) 12, 111, 157, 214, 252 

kirjasinlaji (ks. myös antiikva, fraktuura) 
111, 157 

kirjastokokoelmat 242—243, 254 

kirjastot 13, 27, 91, 97, 176, 181, 189, 239- 

247, 250-252, 254-255 

akatemian kirjasto 13, 97, 255 

kansankirjasto 239—240, 252 

kaupunginkirjasto 13, 239-240, 242-243, 

245—246, 250, 252, 255 

lainakirjasto 176, 239, 245, 252 
slaavilainen kirjasto, ks. Slavica-kokoelma 
sukukirjastot 245 

irjatuotanto 13 

irjeenvaihto 47, 58-59, 61, 67, 109, 129, 
130, 164-165, 216, 231, 305, 312, 315, 
318—324, 326, 328—330 

irjeet 47, 58-59, 62, 87, 101, 109-111, 114, 
118, 129—132, 228—231, 241, 248, 308-309, 
312, 315, 317, 319-327, 329 

irjetutkimus 312 

irjoitettu kieli 17, 21, 25, 28, 46, 61, 109 

irjoituspuikko 49-50, 63 

irjoitustaito 50, 63, 148, 150—151, 166 

irkko 9, 11—12, 17, 26-27, 45-49, 55, 61, 
64—66, 76, 80—81, 98, 107—108, 132, 143- 
144, 149-150, 153—154, 158, 160, 163—164, 
167—168 

kirkollinen hallinto 44-47 

kirkollinen lainsäädäntö (ks. myös lait: 
kirkkolaki) 48 

irkkoherra 99, 151, 165, 167 

irkollinen keskus 9, 11, 17, 48, 65 

irkolliset tekstit (ks. myös uskonnolliset 
tekstit) 48, 57—58, 61 

irkon kieli 17, 26, 43, 47, 64-65 

irkonkirjat 147, 153, 164, 270 

irkonkuulutus, ks. kuulutus 


ivikausi 10 

ivityyli, kivityyliset tekstit 125 
lubit 148, 195-196 
olonialismi 188 

onepaja 186-187 

koodinvaihto 229, 233—234 

konsistori 97, 122, 128 

kontakti (ks. myös kielikontakti) 9—11, 13, 
26, 189, 202, 265—266, 269, 271—273, 276, 
279 

kontekstualisointi 177, 179 

kopiokirja 47—48, 58, 66 

korpuslingvistiikka 217 

korttelit (ks. myös kaupunginosat) 76, 83 

kotikieli 17—18 

kotiopettaja (ks. myös yksityisopettaja) 
96-97, 110, 130, 223 

koulumestari 48, 95-96, 99 

koulutus (ks. myös opetus) 12—13, 19, 26, 
45, 49, 67, 83, 95, 97, 108-109, 129, 148, 
151, 168, 186, 233 
pappien koulutus 12, 45, 49, 108-109 

Krimin sota 176, 178, 186—187 

kristinusko 45 

kruunu 11, 92, 149—150, 155-157, 160, 165, 
167 

kulttuurikontakti 273 

kulttuurin moninaisuus 65—67 

kulttuuriperintö 304-305, 310—313, 328—330 

kulttuuriset käytänteet, ks. traditio 

kuningas (ks. myös kruunu) 44, 77, 91, 128, 
135, 150, 154, 156, 160—161, 227, 231, 248 

kuparihela 57 

Kupittaan lähde 127 

kurinpito, kurittaminen (ks. myös fyysinen 
vahingoittaminen) 95, 112, 274 

kustantaja 239, 241—242, 244, 251 

kustantamo, kustannusliike (ks. myös kus- 
tantaja) 247, 249, 252 

kutsu, kutsukirje 109, 122, 195, 316, 320-321 

kuulutus, kuulutusteksti 17, 27, 143—145, 147, 
149-151, 153—169, 227 

kymnaasi (ks. myös lukio) 99, 108, 113, 
121, 193 

kyökkiruotsi 274 

kyökkisuomi 274 

kämnerinoikeus 75, 88-89 

käsikirjoitukset 47, 58, 145, 251 

käsityöläiset 78, 83-84, 101, 196 

käännös 13, 48, 111, 119, 127, 146, 154-155, 
164, 167, 197, 242, 244, 246, 248—252, 254, 
324-325 
ruotsinnos 127, 200, 242, 246, 248-254 
saksannos 197, 256, 325 
suomennos 146—147, 167, 242, 250, 254 
venäjännös 248 

käännöskirjallisuus 210, 225, 233 

käännöstoimikunta 99 

kääntäjä, kielenkääntäjä 148, 242, 249, 256 

kääntäminen, käännöstoiminta (ks. myös 

ruotsintaminen, suomentaminen) 27, 31, 

145—146, 148, 154, 158, 164, 167, 250-251, 

329 

öyhäinhoito 149, 160, 165 

öyhäinhuone 99 


aina, lainasanat, (kielen) lainaaminen 11, 
20, 165, 266-275, 279-291, 294-297 
aivat (ks. myös merimies, Turun veneveis- 
tämö, telakka) 102, 180—182, 187, 189-193 
ait, laki 45-46, 58-59, 145-149, 161 
kaupunginlaki 45 
kirkkolaki 169 
valtakunnan laki 46, 145 
lakikieli 145-149 
lakitekstit 17, 65, 145-146 
laukun läppä 60, 67 
Legenda Sancti Henrici (Pyhän Henrikin 
legenda) 48 
lehdistö, ks. sanomalehdet 


lehtitekstit 176, 189, 195, 209, 218, 221-222, 
225—226, 242 
jatkokertomus 221, 225 
lehtiartikkeli 242 
lehti-ilmoitus 176, 189, 195, 222, 226 
lehtileike 315 

liikemies 184, 186, 192 

liikkuvuus (ks. myös muuttoliike) 22, 88, 
180—181, 201 
liikkuvuuden paradigma 180—181 

lingua franca 313, 323-324 

Linguae Finnicae brevis institutio (ks. myös 
kielioppi) 99 


linna 11, 44, 58, 91, 192 

linnanvouti 44, 58 

lisänimi 61, 77 

logiikka 114, 118 

luento 14, 109, 114-115, 117—119, 122, 136, 
222, 315—316, 321 
julkiset luennot 114-115, 136 
luento-ohjelma 109, 114—115, 117-119 

lukemisen historia 254 

lukemiskulttuuri 63, 240, 244, 252 

lukio (ks. myös kymnaasi) 99, 113, 193-194 

lukio-opetus 193—194 

lukuhalu, lukuvimma 245 

lukuharrastus 13 

lukuseurat 239 

lukutaito 13, 17, 133, 149 

lukutikku 51 

luonnontieteet 12, 135, 313—314 

luostari (ks. myös dominikaanikonventti, 
Naantalin birgittalaisluostari, korttelit) 
48, 51 

luostarikoulu 12 

luterilainen 128, 152, 198 

lähiluku 76, 255 

lääninhallitus, lääninhallinto 75—76, 85, 91, 
97, 154—155, 157—158, 167—168, 269 


maaherra 84-85, 90, 99 

maailmansota, ks. ensimmäinen maail- 
mansota 

Maarian kirkko 55, 69, 132 

maaseutu, maaseutumainen 10, 16, 23—24, 
83, 147, 152, 170, 215, 271, 273 

maaseutukirje, maaseutukirjeenvaihtaja 
216, 234 

maistraatti 75, 229 

majoitusluettelo 92 

marginaalisuus, marginaali 243, 326 

marginokeskeinen kaupunki 243 

markkina-alue 101 

markkinahuvit 197 

matkailija, turisti 188, 190—191, 223 

matkakirjallisuus, matkakirjat 246, 248 

matkaopas 180, 187, 191-192, 199 

matkustajaluettelot 180, 190 


Maunu Eerikinpojan kaupunginlaki, ks. lait: 


kaupunginlaki 

merimies 113, 192, 213, 223 

mestari 83-84 

Missale Aboense 48 

monietnisyys (ks. myös monikansallisuus, 
monikulttuurisuus) 23, 243 

monikansallisuus, monikansallinen 13 

monikielisyys, monikielinen 9—11, 14, 21, 
23—27, 43—44, 61, 65, 101—102, 108, 144, 
164165, 176—183, 189—190, 192—193, 196, 
201, 208-210, 225, 227, 233, 239, 241, 243, 
244, 246, 254-255, 297, 304-305, 316, 
319-320, 322-323, 326-330 
instituution monikielisyys 24, 27 
reseptiivinen monikielisyys 25, 324 
yhteisöllinen monikielisyys 10, 23—26, 
176-177, 181—182, 297, 311, 330 
yksilöllinen monikielisyys 23-25, 27, 177 

monikulttuurisuus, monikulttuurinen 
10-11, 243 

monitieteisyys, monitieteinen 7, 114 

muistelmat 180, 194, 231, 241, 248—249 

muistiinpano 50, 63, 114, 315, 327, 331 

muistitieto, muistitietoaineisto 305, 310— 
312, 314, 326, 329 

muistokirjoitus 188, 199, 257 

muistomerkki 132, 134, 165, 189, 199-201, 
330 

muistopuhe 127, 130, 134 

murre (ks. myös puhekieli) 19—23, 25, 28, 
78, 92, 146, 265—271, 273-298 

musiikki, musiikkiesitys 49, 84, 128, 
196—198, 223 

Musta kirja, ks. Turun tuomiokirkon Musta 
kirja 

muuttoliike (ks. myös liikkuvuus) 16, 23- 
24, 26, 33, 267, 269, 270-271, 297 


Naantalin birgittalaisluostari 48, 60 

naiskirjailija, naiskirjallisuus 241, 253, 
255-257 

nimet, nimistö 10, 22, 26, 56, 60—61, 77, 

79-80, 90, 93-94, 107, 170, 195, 197-199, 
202, 210, 217, 229, 251, 253, 327 
näytelmä (ks. myös draama) 84, 112, 120- 
121, 196, 248 
näytelmäkirjallisuus 120, 246 


observatorio, ks. Tuorlan observatorio 

oikeuslaitos 58, 91, 108, 124, 145 

oikeuspöytäkirjat 75, 94, 98 

omaelämäkerrat 241, 248-249 

ooppera 197, 256 

opas (ks. myös matkaopas) 111, 113, 147, 
191 

opettaja (ks. myös yksityisopettaja) 45, 51, 
95-97, 110, 112, 114, 121—122, 128, 130, 
193—194, 225, 256 

opetus (ks. myös yksityisopettaja) 12, 17, 
48-49, 67, 96, 108, 110, 113-115, 118, 120, 
125, 136, 148—149, 175, 188, 192, 194, 228, 
306, 315, 330 
kielenopetus 76, 184, 194, 208, 220, 222, 
225, 244, 256, 313 
opetuskieli 48—49 
opetusmenetelmät, opetusmetodit 114, 
120, 194 
opetusohjelma, opetussuunnitelma 97, 
119, 120, 135, 220 

opintomatka 131 

opintopiirit 245 

opiskelijat, oppilaat 12, 16, 18-19, 49, 51, 
95-97, 107-108, 110, 113—115, 117—124, 127, 
175, 185, 193, 220, 306—308, 315, 321, 329 

oppikirja 49, 109, 111, 115-117, 121, 124, 148, 
157, 248, 256, 329-330 

oppineet, oppineisto (ks. myös sivistyneis- 
tö) 12—13, 65-66, 97, 99, 108, 135, 246 

optiikka 304-305, 307, 310-311, 315, 322, 324 


painaminen, painattaminen (ks. myös kirja- 
paino) 48, 128, 146 

pakkahuone 76, 89 

palkolliset, piiat, rengit 16, 20, 84, 102, 
146, 284 

palvelusväki, ks. palkolliset 

panegyyri, ks. puhe: ylistyspuhe 

pappi, papisto (ks. myös kappalainen, 
kirkkoherra) 13, 17, 25, 47, 61, 84-85, 93, 
98-100, 108-109, 150, 154—155, 164, 227 

pergamentti 55, 68—69 

Pernon telakka 40 

perukirja 91, 147 

Phoenix (hotelli) 191, 195-196 

pienpainate 315 

piirtokirjoitus (ks. myös inskriptio) 29, 52, 
66, 81, 108—109, 132—133 

piispa (ks. myös piispanistuin) 45, 47, 51, 
53-54, 61, 69, 98-99, 117, 120, 124, 128, 
1337134, 154 

piispanistuin 11, 57, 84, 134, 269 

pikakirjoitus 28, 308—309, 315, 325-327 

poliisi 175, 179, 182—183, 186, 198, 229 

pormestari, pormestarinna 45, 77-78, 
88-89, 94, 253 

porvaristo, porvarit 11, 19, 50, 66, 77, 84, 
90, 92, 97-99, 101—102, 127, 197, 246, 269 
pienporvaristo, alempi porvaristo 16, 77, 
83, 88, 97-99, 270 
porvarissuku 61 
valtaporvaristo, ylempi porvaristo 13, 17, 
61, 75-77, 82-83, 95, 269 

posetiivari 198 

presbyteerinen usko 53, 80, 187 

pro exercitio -väitös, -kielikoe (ks. myös 
väitös) 121, 220, 225 

pro gradu -väitös (ks. myös väitös) 121, 220 

professori 85, 97, 99, 114-115, 117-110, 
121—122, 124, 127—129, 135—136, 150, 247, 
304-307, 322-324 

promootio 120, 125-126, 136 

prosodia 268, 279-280, 296-298 

puhdaskielisyys 146 

puhe, puheen lajit 109, 114, 119, 122-126, 
128-129, 135-136, 211, 227, 267, 271-272, 
274, 277, 279-280, 298, 311 
ylistyspuhe 115, 122—123, 128, 136 

puhekieli, puhekielisyys (ks. myös murre) 
17, 19—21, 32, 62, 67, 177, 234, 266, 271, 
277, 279 


puhuttu kieli 11, 16, 20-21, 24-26, 80, 209, 
270, 298 

puuvillakehräämö 186, 193 

pyhimys 55-56, 66 

Pyhän Katariinan kirkko 169 

Pyhän Yrjänän hospitaali 60 

päiväkirja 165, 248 

pääkieli 32, 211—213, 232 

pöytäkirjakieli 18-19 

pöytäkirjat 58-59, 75-76, 80, 85-87, 91, 94, 
97-98, 101, 148 


Raamattu (ks. myös Biblia) 12, 91, 94, 99, 
122, 146, 219 

raastupa, raastupapäivä 75, 86 

raastuvanoikeus 58, 75, 80, 87-88, 90-91, 
93, 98, 100 

raati 56, 76, 99 

raatihuone 45, 59, 77, 82, 84, 88 

raatimies 154, 275 

rahvas (ks. myös tavallinen kansa) 154, 275 

ranskalainen kirjallisuus 194, 256 

Ranskan vallankumous 188, 256 

rautatie (ks. myös juna) 181, 191—192 

rautatieasema 191 

ravintola 189—191, 195, 273 

Reading and Conversation Club 195 

reformaatio 12, 17, 108-109 

Registrum ecclesiae Aboensis, ks. Turun tuo- 
miokirkon Musta kirja 

rengassolki 56 

repertuaari 22, 25, 27 

retoriikka 49, 108, 113-121, 124, 136 

riimu, riimukirjoitus 44, 63—64, 67, 69 

romaanit 245—246, 251—253, 257 

runo, runous 29, 109, 113, 117—119, 122, 
125—128, 135, 227, 247, 251, 256 
tilapäisrunous 125 

Ruotsin kuningas, ks. kuningas 

Ruotsin suurvaltakausi 17, 150 

Ruotsin valtakunta 12, 14, 44—45, 58, 76, 78, 
82, 84, 137, 269 

ruotsinkielistyminen 13, 17, 269 

ruotsinmielisyys, ruotsinmielinen 213—214 

ruotsintaminen, ruotsintaja (ks. myös kään- 


täminen) 250—251 
rytmi 19, 297 


saaristo (ks. myös paikannimi Turunmaan 
saaristo) 26, 93, 98, 102, 153, 265-267, 
271, 280 

saksalainen kaupunkikulttuuri, saksalainen 
kaupunkimalli 11, 76-77 

saksalainen kirjallisuus 194, 247 

Samppalinna (ravintola) 190—191 

sanakirja 110—111 

sanomalehdet, sanomalehdistö (ks. myös 
lehtitekstit, toimitustyö) 13, 18, 30, 144, 
163, 168, 180, 189, 195, 208—234, 272 

Sanomia Turusta 214, 219, 224, 230, 232, 
252 

satamat 25, 40, 175, 179, 182, 184, 186, 
189—192, 222, 272 
höyrylaivasatama 182, 189, 191 
matkustajasatama 189—190, 192 
tavarasatama, rahtisatama 192 
ulkomaankauppasatama 13 
ulkosatama 213 

satamakaupunki 201 

senaatti 148, 252 

sensuuri 252 

Seurahuone 190—193, 198 

seurakunnat, seurakuntalaiset 45, 147, 
154-155, 158, 161, 164 
Kaarinan seurakunta 144, 151, 153-170 
Turun seurakunnat 17, 95, 97—99, 297 

Turun ruotsalainen seurakunta 97—98 
Turun suomalainen seurakunta 97, 99 

sinetti, sinettileimasin 44—45, 51-52, 65-66, 
107 

Sirkkalan kasarmi (ks. myös kasarmi) 40, 
184 

sivistyneistö 13, 17—18, 122, 128, 169, 239- 
240, 244, 273, 296 

sivistys 9, 13, 118, 125, 130, 209, 213—214, 
232, 269 

sivistyskieli 18, 32, 187, 208 

Slavica-kokoelma 242 

solmukaupunki, solmukohta 181, 243, 255 

sosiaaliluokat, sosiaaliryhmät 16—17, 20-21, 
51—52, 102, 215, 297 

sosiaaliset erot 65, 195, 244, 267, 297 

sosiolingvistiikka (ks. myös kielisosiologia) 
21, 23—24, 144-145, 164, 177 

